
Se apreciază că şase sute de femei au participat la 
Războiul de Secesiune din America. Ele s-au înrolat 
deghizate în haine bărbăteşti. În această privinţă, 
Hollywoodul a scăpat din vedere o parte din istoria 
culturală - sau poate că subiectul deranjează din punct de 
vedere ideologic? Cărţile de istorie au avut întotdeauna 
dificultăţi în a relata bravuri ale femeilor care nu au 
respectat graniţele sexului lor şi nicăieri aceste graniţe nu 
sunt mai stricte decât atunci când este vorba despre război 
şi mânuirea armelor. 


Din Antichitate până în vremurile moderne, istoria 
conţine totuşi un mare număr de poveşti despre femeile 
războinice - amazoanele. Cele mai cunoscute exemple îşi 
au locul în cronici, unde ele apar ca „regine”, prin urmare 
reprezentante ale clasei dominante. Oricât de neplăcut ar 
părea, succesiunea politică plasează pe tron, la intervale 
regulate, câte o femeie. Întrucât războaiele nu ţin seama 
de sex, ele au loc chiar şi atunci când se întâmplă ca o 
femeie să fie stăpânitoarea ținutului, ceea ce are drept 
consecinţă faptul că şi cărţile de istorie sunt obligate să 
noteze un număr de regine războinice, care au fost obligate 
să se comporte ca vreun Churchill, Stalin sau Roosevelt. 
Semiramis din Ninive, care a creat regatul asirian, sau 
Boadiceea, care a condus una dintre cele mai sângeroase 
revolte împotriva puterii romane, sunt doar două exemple. 
De altminteri, statuia ultimei numite se află pe podul de pe 
Tamisa, chiar în faţa Big Ben-ului. Salut-o, dacă se 
întâmplă să treci pe acolo! 


În schimb, cărţile de istorie rămân în general destul de 
tăcute în privinţa femeilor războinice sub forma soldaţilor 
obişnuiţi, care mânuiau armele, făcând parte din regimente 
şi participând la bătălii împotriva trupelor duşmane, în 
aceleaşi condiţii ca şi bărbaţii. Şi totuşi, ele au existat 

dintotdeauna. Aproape niciun război nu a avut loc fără 
participare feminină. 


1 
Vineri 8 aprilie 


Doctorul Anders Jonasson a fost trezit de sora Hanna 
Nicander. Era cu puţin înainte de ora două dimineaţa. 

— Ce s-a întâmplat? a întrebat el năuc. 

— E pe drum un elicopter. Doi pacienţi. Un bărbat mai 
în vârstă şi o femeie tânără, împuşcată. 

— Bine, răspunse Anders Jonasson ostenit. 

Se simţea buimac de somn, deşi nu dormise decât vreo 
jumătate de oră. Era de gardă la secţia de urgenţe a spita- 
lului Sahlgrenska, din Goteborg. Fusese o seară deosebit 
de obositoare. De când sosise, de la ora 18:00, spitalul pri- 
mise patru persoane, victime ale unui accident în care 
două maşini intraseră în coliziune frontală, în apropiere de 
Lindome. Una dintre acestea era grav rănită şi alta fusese 
declarată decedată puţin după sosire. Doctorul mai tratase 
şi o chelneriţă care fusese opărită pe picioare într-un 
incident în bucătăria unui restaurant de pe Avenyn, apoi 
salvase viaţa unui băiat de patru ani, care aproape se 
sufocase după ce înghiţise roata unei maşinuţe. În plus, 
mai apucase să dreagă o fetişcană care intrase cu bicicleta 
într-o groapă. Administraţia drumurilor alesese, cum nu se 
poate mai potrivit, să plaseze groapa la ieşirea de pe o 
pistă de biciclete şi cineva nu avusese nimic mai bun de 
făcut decât să arunce barele de avertizare în groapă. Fata 
se alesese cu paisprezece puncte de sutură pe faţă şi avea 
nevoie de doi incisivi noi. Jonasson mai cususe un vârf de 
deget pe care un tâmplar amator prea entuziast reuşise să 
şi-l taie cu rindeaua. 

La ora unsprezece seara, numărul de pacienţi se mic- 
şorase. Făcuse un rond, controlând starea pacienţilor 
nou-veniţi şi pe urmă se retrăsese într-o cameră de odihnă, 
ca să încerce să se deconecteze un moment. Era de gardă 
până la ora 6:00 şi rareori obişnuia să doarmă, chiar dacă 


nu sosea niciun caz urgent, dar în noaptea aceea adormise 
aproape imediat. 

Sora Hanna Nicander i-a adus o cană de ceai. Nu reu- 
şise să afle amănunte despre pacienţii care urmau să vină. 

Anders Jonasson aruncă o privire pe fereastră, văzând 
fulgerele puternice de deasupra mării. Era într-adevăr ul- 
tima clipă posibilă când putea veni un elicopter. 
Dintr-odată, începu să plouă violent. Furtuna se abătuse 
peste Goteborg. 

În vreme ce se afla la fereastră, a auzit zgomotul moto- 
rului şi a văzut elicopterul clătinându-se în rafalele de vânt, 
spre punctul de aterizare. Şi-a ţinut respiraţia, observând 
cât de greu îi era pilotului să păstreze controlul. Apoi, 
elicopterul a dispărut din câmpul lui vizual şi se mai auzea 
doar motorul, încetinind turaţia. A mai luat o înghiţitură de 
ceai, punând cana deoparte. 


Anders Jonasson a întâlnit brancardierii la intrarea 
secţiei de urgente. Colega de tură, Katarina Holm, a primit 
primul pacient care fusese adus - un bărbat bătrân cu răni 
mari pe faţă. Era rândul doctorului Jonasson să se ocupe de 
cel de-al doilea pacient, femeia rănită de gloanţe. A făcut o 
evaluare vizuală rapidă, constatând că era vorba de o fată, 
probabil o adolescentă, foarte murdară şi plină de sânge, 
cu răni care păreau grave. A ridicat pătura pe care 
Serviciul de Salvare i-o înfăşurase în jurul corpului şi a 
observat că cineva îi pusese o bandă adezivă lată, argintie, 
peste rănile din şold şi din umăr, lucru care i s-a părut o 
iniţiativă deosebit de inteligentă. Banda adezivă ţinea 
bacteriile afară şi sângele înăuntru. Un glonţ lovise şoldul 
şi trecuse prin țesutul muscular. Apoi, a ridicat umărul 
femeii, localizând punctul de intrare al glonţului în spinare. 
Nu exista niciun orificiu de ieşire, ceea ce însemna că 
glonţul se afla undeva în umăr. Nu putea decât să spere că 
acesta nu perforase plămânul şi, pentru că nu vedea sânge 
în gura fetei, a tras concluzia că probabil aşa se 
întâmplase. 


— La radiografie, îi spuse el asistentei. 

Nu trebuia să-i explice mai mult. 

În cele din urmă, a tăiat pansamentul pe care persona- 
lul Serviciului de Salvare îl înfăşurase în jurul capului fetei. 
A simţit cum îl cuprindeau fiori de gheaţă, când a pipăit cu 
degetele punctul de impact şi a înţeles că aceasta fusese 
împuşcată în cap. Nici aici nu se afla niciun punct de ieşire. 

Anders Jonasson a rămas nemişcat câteva secunde, pri- 
vind fata. Dintr-odată, se simţea cuprins de descurajare. 
Deseori îşi comparase munca cu aceea a unui portar de 
fotbal. În fiecare zi, la locul lui de muncă veneau oameni în 
stări diferite, cu un unic scop - acela de a primi ajutor. 
Printre ei se aflau, de exemplu, mătuşica de 74 de ani care 
se prăbuşise în Galeria din Nordstan, suferind un stop 
cardiac, sau băiatul de 14 ani, cu plămânul stâng perforat 
de o şurubelniţă şi fata de 16 ani care ronţăise pastile de 
ecstasy şi dansase şaisprezece ore, după care se prăbuşise, 
vânătă la faţă. Mai erau şi victime ale accidentelor la locul 
de muncă sau ale unor bătăi. Copii mici, atacați de câini de 
luptă în piaţa Vasa şi bărbaţi neîndemânatici, care nu 
voiseră decât să taie câteva scânduri cu fierăstrăul Black & 
Decker şi reuşiseră să-şi despice palma până la os. 

Anders Jonasson era portarul care stătea între pacient 
şi pompele funebre. Slujba lui consta în a fi persoana care 
hotărăşte ce măsuri trebuie luate. Dacă lua o hotărâre gre- 
şită, pacientul putea să moară sau să se trezească invalid 
pe viaţă. Cel mai des lua hotărâri bune, ceea ce depindea 
de faptul că majoritatea celor răniţi aveau o problemă 
specifică şi evidentă. O rană de cuţit în plămân şi o fractură 
după un accident de maşină erau uşor de înţeles şi clare. 
Supravieţuirea pacientului depindea de natura rănii şi de 
cât de iscusit era Jonasson. 

Existau două tipuri de răni pe care Anders Jonasson le 
detesta. Arsurile grave, care, aproape indiferent de măsu- 
rile pe care le lua, duceau la suferinţe pe viaţă. Apoi, rănile 
la cap. 


Fata din faţa lui putea să trăiască având un glonţ în 
şold şi altul în umăr. Dar un glonţ aflat undeva în creierul 
ei era o problemă de o cu totul altă dimensiune. Brusc, îşi 
dădu seama că sora Hanna spunea ceva. 

— Poftim!? 

— Ea este. 

— Ce vrei să spui? 

— Lisbeth Salander. Fata pe care o vânează poliţia de 
mai multe săptămâni, pentru tripla crimă din Stockholm. 

Anders Jonasson privi chipul pacientei. Sora Hanna 
avea dreptate. Era fata din fotografia pe care el şi toţi cei- 
lalţi suedezi o văzuseră pe afişele de la fiecare chioşc de 
ziare, de la Paşti încoace. Şi acum, asasina fusese ea însăşi 
împuşcată, ceea ce constituia, desigur, un fel de justiţie 
poetică. 

Dar asta nu-l privea pe el. Treaba lui era să salveze via- 
ţa pacientului, indiferent dacă acesta era un triplu asasin 
sau laureat al Premiului Nobel. Sau, poate, şi una, şi alta. 


Pe urmă, s-a dezlănţuit haosul controlat care caracteri- 
zează orice secţie de urgenţe. Personalul din schimbul lui 
Jonasson ştia bine rutinele. Hainele care se mai aflau pe 
Lisbeth Salander au fost tăiate. O soră raportă tensiunea 
arterială - 100/70 -, în vreme ce el însuşi a pus stetoscopul 
pe pieptul pacientei, ascultându-i bătăile inimii, care 
păreau relativ regulate, şi respiraţia, care nu era chiar la 
fel de regulată. 

Doctorul Anders Jonasson n-a şovăit nicio clipă pentru a 
clasifica starea lui Lisbeth Salander drept critică. Rănile 
din umăr şi şold puteau să mai aştepte, cu câteva comprese 
sau chiar cu banda adezivă pe care un suflet inspirat o 
aplicase. Problema importantă era capul. Doctorul 
Jonasson a comandat o tomografie la scanner-ul în care 
spitalul investise banii contribuabililor. 

Anders Jonasson era un bărbat blond cu ochii albaştri, 
originar din Umeå. Lucrase la Sahlgrenska şi la spitalul 
Ostra timp de douăzeci de ani, alternând funcţiile de cer- 

cetător, patolog şi medic de urgenţă. Avea o particularitate 
care-i tulbura pe colegi şi făcea ca personalul să se 
mândrească cu faptul că lucrează cu el: avea principiul că 
niciun pacient nu are voie să moară în schimbul lui şi, 
într-un fel miraculos, reuşise să păstreze scorul la zero. 
Unii dintre pacienţii lui muriseră, de bună seamă, dar 
cu totul alte motive. 

Jonasson mai avea, de asemenea, o părere total 
neortodoxă asupra artei medicale. El considera că medicii 
sunt adesea tentaţi să tragă concluzii care nu aveau 
acoperire şi, de aceea, renunţă prea repede ori, 
dimpotrivă, dedică prea mult timp încercând să definească 
exact problema, pentru a putea stabili un tratament corect. 
Desigur, era metoda pe care o preconizau manualele de 
medicină - problema era doar că pacientul risca să moară, 
în vreme ce medicul încă mai făcea raționamente. În cel 
mai rău caz, medicul ar fi putut ajunge la concluzia că era 
un caz fără speranţă şi ar fi întrerupt tratamentul. 

Totuşi, Anders Jonasson nu mai avusese niciodată un 
pacient cu un glonţ în ţeastă. Aici era probabil nevoie de un 
neurochirurg. Se simţea incompetent, dar, dintr-odată, 
înţelese că probabil avea mai mult noroc decât merita. 
Înainte de a se spăla şi a-şi pune pe el hainele de operaţie, 
îi strigă Hannei Nicander: 

— Există un profesor american, pe nume Frank Ellis, 
care lucrează la Karolinska în Stockholm, dar care tocmai 
se află la Goteborg. E un neurolog celebru şi, în plus, un 
bun prieten al meu. Locuieşte la Hotel Radisson, pe 
Avenyn. Încearcă să-i găseşti numărul de telefon. 

În vreme ce Anders Jonasson mai aştepta încă rezulta- 
tul radiografiei, Hanna Nicander a venit cu numărul de 
telefon de la Hotel Radisson. Anders Jonasson a aruncat o 
privire la ceas - era 01:42 - şi a ridicat receptorul. Portarul 
de noapte de la Radisson s-a arătat deosebit de ostil ideii 
de a face vreo legătură telefonică la ora aceea şi doctorul 
Jonasson a trebuit să emită câteva formulări deosebit de 

dure despre urgenţa situaţiei, înainte ca apelul să fie 
preluat. 

— Bună dimineaţa, Frank, a spus Anders Jonasson, când 
receptorul a fost, în cele din urmă, ridicat. E Anders. Am 
auzit că eşti la Goteborg. Ai chef să vii la Sahlgrenska, să 
asişti la o operaţie pe creier? 

— Are you bullshitting me?! se auzi o voce ezitantă la 
celălalt capăt al firului. 

Cu toate că Frank Ellis locuia în Suedia de atâţia ani şi 
că vorbea suedeza curent, deşi cu accent american, limba 
lui de bază rămânea engleza. Anders Jonasson i se adresă 
în suedeză, iar Ellis răspunse în engleză. 

— Frank, îmi pare rău că n-am fost la conferinţa ta, dar 
m-am gândit că ai putea să-mi dai lecţii particulare. Am o 
tânără care a fost împuşcată în cap. Orificiul de intrare 
este imediat deasupra urechii stângi. Nu te-aş fi sunat dacă 
n-aş avea nevoie de o părere suplimentară. Şi mi-e greu 
să-mi imaginez o persoană mai potrivită în chestiunea 
respectivă. 

— Nu e o glumă? întrebă Frank Ellis. 

— E o fată de aproximativ 25 de ani. 

— Şi a fost împuşcată în cap? 

— Orificiu de intrare, nicio ieşire. 

— Şi încă mai trăieşte? 

— Puls slab, dar regulat, tensiunea arterială de 100/70. 
Mai are un glonţ în umăr şi o rană la şold. Sunt două 
chestii cu care mă descurc singur. 

— Sună promiţător, spuse profesorul Ellis. 

— Promiţător? 

— Dacă o fiinţă umană are o gaură de glonţ în cap şi 
mai trăieşte, situaţia trebuie considerată drept plină de 
speranţă. 

— Poţi să mă asişti? 

— Trebuie să recunosc că mi-am petrecut seara în to- 
vărăşia unor buni amici. M-am băgat în pat la ora unu şi 
probabil că am o alcoolemie impresionantă... 


1 „Îţi baţi joc de mine?” (în engl. în orig.). 

— Eu voi lua hotărârea şi voi opera. Însă am nevoie de 
cineva care să mă asiste şi să-mi spună dacă fac vreo pros- 
tie. Şi, ca să fiu sincer, un profesor Ellis beat e probabil cu 
câteva clase mai bun decât sunt eu treaz, atunci când e 
vorba să evaluezi răni ale creierului. 

— OK. Vin. Dar îmi rămâi dator cu un serviciu. 

— Un taxi aşteaptă în faţa hotelului. 


Profesorul Ellis îşi ridică ochelarii pe frunte, 
scărpinându-se la ceafă. Îşi concentra privirea pe ecranul 
computerului care arăta fiecare colţ şi cotitură din creierul 
lui Lisbeth Salander. Ellis avea 53 de ani şi părul 
negru-corb cu câte un fir alb, un început de barbă întune- 
cată şi arăta ca unul dintre personajele secundare din se- 
rialul american Spitalul de urgenţă. Trupul lui lăsa să se 
înţeleagă că petrecea săptămânal câteva ore în sala de 
antrenament. 

Frank Ellis se simţea bine în Suedia. Venise aici ca 
tânăr cercetător, în cadrul unui proiect pe la sfârşitul 
anilor '70 şi rămăsese doi ani. Apoi, mai revenise de câteva 
ori, până ce primise oferta unui post de profesor la 
Karolinska. La vremea aceea, era un nume respectat pe 
plan internaţional. 

Anders Jonasson îl cunoştea pe Frank Ellis de paispre- 
zece ani. Se întâlniseră la un seminar la Stockholm, desco- 
perind că amândoi erau pescari entuziaşti, iar Anders îl 
invitase la o partidă de pescuit în Norvegia. Păstraseră 
contactul de-a lungul anilor, ieşind de mai multe ori la alte 
partide de pescuit. Dar nu lucraseră niciodată împreună. 

— Creierul este un mister, spuse profesorul Ellis. Am 
dedicat cercetării creierului uman douăzeci de ani din viaţa 
mea. De fapt, şi mai mult. 

— Ştiu. Iartă-mă că te-am deranjat, dar... 

— N-are importanţă. 

Frank Ellis făcu un gest cu mâna. 

— O să te coste o sticlă de Cragganmore, data viitoare 
când ieşim la pescuit. 

— Bine. Scap ieftin. 

— Acum câţiva ani, pe vremea când lucram la Boston, 
am avut un pacient - am scris despre cazul acesta în New 
England Journal of Medicine. Era o fată cam de vârsta 
pacientei tale. Era pe drum spre universitate, când cineva 
a tras asupra ei cu o arbaletă. Săgeata a pătruns pe sub 
sprânceana stângă, a străbătut craniul şi a ieşit cam la 
mijlocul cefei. 

— Şi a supravieţuit? întrebă Jonasson uluit. 

— Când a venit la Urgenţă, arăta al dracului de rău. Am 
tăiat săgeata şi i-am vârât capul într-un scanner. Săgeata 
trecuse direct prin creier. După toate presupunerile logice, 
ar fi trebuit să fie moartă sau, oricum, având o traumă atât 
de masivă, ar fi trebuit să se afle în comă. 

— In ce stare se afla? 

— A fost conştientă tot timpul. Şi nu numai atât; era, 
desigur, foarte speriată, dar absolut raţională. Singura 
problemă era că avea o săgeată în cap. 

— Ce-ai făcut? 

— Păi, am căutat un cleşte, am tras afară săgeata şi am 
lipit un plasture pe rană. Aproximativ. 

— Şi s-a descurcat? 

— Starea ei a fost critică o lungă perioadă, înainte de a 
o externa, dar, cinstit vorbind, am fi putut s-o trimitem 
acasă chiar în ziua în care venise. Niciodată n-am avut o 
pacientă mai sănătoasă. 

Anders Jonasson se întrebă dacă profesorul Ellis nu-şi 
bătea joc de el. 

— Pe de altă parte, continuă Ellis, acum câţiva ani, la 
Stockholm, am avut ca pacient un bărbat de 42 de ani care 
se izbise cu capul în rama unei ferestre, rănindu-se uşor. 
Avea greţuri şi s-a simţit imediat aşa de rău, că a fost 
transportat cu ambulanţa la Urgenţă. Când l-am primit, era 
inconştient. Avea un cucui mic şi o sângerare foarte 
redusă. Dar nu s-a mai trezit niciodată şi a murit după nouă 
zile de îngrijire intensivă. Nici astăzi nu ştiu de ce a murit. 
În raportul de autopsie am scris „hemoragie cerebrală ca 

urmare a unui accident”, dar niciunul dintre noi n-a fost 
mulţumit de această formulare. Hemoragia era extrem de 
redusă şi se afla într-un loc în care n-ar fi trebuit să 
dăuneze în niciun fel. Şi totuşi, ficatul, rinichii, inima şi în 
cele din urmă plămânii au încetat să mai funcţioneze. Cu 
cât îmbătrânesc, cu atât mi se pare că asta seamănă cu un 
fel de joc la ruletă. Personal, nu cred că vom ajunge 
vreodată să înţelegem cum funcţionează creierul. Ce ai de 
gând să faci? 

Ciocăni cu pixul în ecran. 

— Speram că îmi vei spune tu. 

— Mai întâi, spune care e hotărârea ta. 

— Păi, în primul rând, cred că e vorba despre un glonţ 
de calibru mic. A pătruns prin tâmplă şi s-a oprit în creier, 
cam la patru centimetri. Se află lângă ventriculul lateral şi 
a provocat o hemoragie. 

— Ce măsuri vrei să iei? 

— Ca să folosesc terminologia ta - să caut un cleşte şi 
să scot glonţul, pe unde a intrat. 

— O propunere excelentă. Dar eu aş folosi cea mai fină 
pensetă pe care o ai. 

— Aşa de simplu? 

— În cazul acesta, ce altceva putem face? Putem lăsa 
glonţul unde se află şi s-ar putea ca fata să trăiască până la 
o sută de ani, dar este o sfidare a norocului. Poate dezvolta 
epilepsie, migrenă, toate porcăriile posibile. Şi, ceea ce în 
niciun caz nu vrei să faci, e să-i sfredeleşti craniul şi s-o 
operezi peste un an, când se va vindeca rana propriu-zisă. 
Glonţul se află la o oarecare distanţă de venele importante. 
În cazul acesta, ţi-aş recomanda să-l scoţi, dar... 

— Dar ce? 

— Nu glonţul propriu-zis mă nelinişteşte. Asta e fasci- 
nant cu rănile creierului - dacă fata a supravieţuit când a 
primit glonţul în cap, înseamnă că va supravieţui şi când i 
se va scoate. Problema e mai curând asta, zise, arătând pe 
ecran. În jurul orificiului de pătrundere se află o mulţime 
de fragmente de os. Pot să văd cel puţin zece şi au o 

lungime de câţiva milimetri. Câteva dintre ele s-au înfipt în 
țesutul cervical. Ele o vor ucide dacă nu eşti extrem de 
atent. 

— Această parte a creierului este asociată cu vorbirea 
şi capacitatea numerică. 

Ellis ridică din umeri. 

— Vorbe goale. N-am nicio idee la ce pot servi tocmai 
aceste celule cenuşii. Asta e tot ce poţi face - să-ţi dai toată 
silinţa. Tu vei opera. Eu voi sta lângă tine. Pot să-mi pun un 
halat şi să mă spăl pe mâini? 


Mikael Blomkvist a aruncat o privire la ceas, constatând 
că era trecut de trei dimineaţa. Avea cătuşe la mâini. A 
închis ochii o clipă. Era ostenit de moarte, dar adrenalina îl 
făcea să reziste. A deschis ochii, privindu-l furios pe 
comisarul Thomas Paulsson, care i-a întors o privire şocată. 
Stăteau la o masă de bucătărie, într-o fermă albă, dintr-un 
loc de lângă Nossebro care se numea Gosseberga şi despre 
care Mikael auzise pentru prima oară în viaţă cu mai puţin 
de douăsprezece ore în urmă. 

Catastrofa era un fapt confirmat. 

— Idiot, spuse Mikael. 

— Auzi, cum... 

— Idiot, repetă Mikael. Am spus, fir-ar a dracului de 
treabă, cât de periculos este. V-am spus că trebuie să-l mâ- 
nuiţi ca pe o grenadă dezamorsată. A omorât cel puţin trei 
persoane, e construit ca o maşină blindată şi ucide cu mâi- 
nile goale. Şi dumneata trimiţi doi poliţişti de ţară, ca să-l 
bage la pârnaie, ca şi cum ar fi un beţiv de duminică... 

Mikael închise din nou pleoapele. Se întreba ce va mai 
merge aiurea în noaptea aceea. 

O găsise pe Lisbeth Salander puţin după miezul nopţii, 
grav rănită. Chemase poliţia şi reuşise să convingă 
Serviciul de Salvare să trimită un elicopter, ca s-o trans- 
porte la spitalul Sahlgrenska. Descrisese în detaliu rănile ei 
şi gaura de glonţ din craniu şi găsise sprijinul unei per- 

soane inteligente şi de bun-simţ, care pricepuse că avea 
nevoie de îngrijire imediată. 

Totuşi, durase mai mult de jumătate de oră înainte să 
sosească elicopterul. Mikael scosese cele două automobile 
din grajd, aprinsese farurile şi marcase o pistă de ateri- 
zare, luminând câmpul din faţa casei. 

Personalul elicopterului şi cei doi asistenţi acţionaseră 
competent. Unul dintre ei îi acordase lui Lisbeth Salander 
primul ajutor, pe când celălalt se ocupa de Alexander 
Zalachenko, cunoscut şi drept Karl Axel Bodin. Zalachenko 
era tatăl lui Lisbeth Salander şi cel mai înverşunat duşman 
al acesteia. IÎncercase s-o ucidă, dar nu reuşise. Mikael îl 
găsise grav rănit în şopronul de lemne din curtea acelei 
ferme izolate, cu o izbitură de secure în plină faţă şi cu o 
rană la picior. 

În vreme ce aştepta elicopterul, Mikael a făcut tot ce a 
putut pentru Lisbeth. A căutat într-un dulap un cearşaf 
curat, l-a rupt şi a făcut din el un prim pansament. Con- 
statase că în gaura din cap sângele se coagulase ca un dop 
şi n-a ştiut dacă-i bine să îndrăznească să-i pună bandaj sau 
nu. Până la urmă, a trecut pânza în jurul capului fără s-o 
strângă, mai mult pentru ca rana să nu fie expusă 
bacteriilor şi murdăriei. Apoi, a stopat sângerarea rănilor 
din şold şi din umăr în felul cel mai simplu posibil. Într-un 
dulap a găsit un sul de bandă adezivă argintie şi pur şi 
simplu a lipit banda peste răni. I-a spălat faţa cu un prosop 
umed, încercând să şteargă o parte din murdărie. 

Nu se dusese în şopronul de lemne şi nu-i acordase 
niciun ajutor lui Zalachenko. În adâncul sufletului, constata 
că, sincer vorbind, nu se sinchisea deloc de acesta. 

În vreme ce aştepta salvarea, a sunat-o pe Erika 
Berger, explicându-i situaţia. 

— Eşti teafăr? l-a întrebat Erika. 

— Sunt OK, i-a răspuns Mikael. Lisbeth a fost rănită. 

— Biata fată, a zis Erika Berger. Am citit în seara asta 
ancheta Säpo făcută de Björck. Cum o să te descurci? 

— Nici nu îndrăznesc să mă gândesc, i-a răspuns 
Mikael. 

În vreme ce vorbea cu Erika, şedea pe duşumea, pri- 
vind-o atent pe Lisbeth Salander. li scosese pantofii şi 
pantalonii, ca să-i poată pansa rana de pe şold şi, fără să-şi 
dea seama, a pus mâna pe hainele pe care le aruncase 
lângă de canapea. A simţit un obiect în buzunarul de pe 
cracul pantalonilor şi a scos afară un computer de buzunar 
Palm Tungsten T3. 

Încruntând sprâncenele, a cercetat gânditor 
minicomputerul. Când a auzit zgomotul elicopterului, l-a 
băgat în buzunarul interior al jachetei. Pe urmă - cât timp 
mai era încă singur - s-a aplecat, căutând prin toate 
buzunarele lui Lisbeth Salander. A mai găsit un rând de 
chei de la apartamentul de lângă Mosebacke şi un 
paşaport, pe numele Irene Nesser. A băgat repede 
obiectele într-un buzunar de la geanta propriului său 
calculator. 


Prima maşină de poliţie, cu Fredrik Torstensson şl 
Gunnar Andersson de la poliţia din Trollhättan, a sosit la 
câteva minute după ce elicopterul Serviciului de Salvare 
aterizase. Au fost urmaţi de comisarul delegat Thomas 
Paulsson, care a preluat imediat conducerea. Mikael a 
făcut un pas înainte, începând să-i explice ce se 
întâmplase. Paulsson dădea impresia unui 
plutonier-adjutant, plin de importanţă şi cu capul pătrat. 
Din momentul apariţiei lui, lucrurile au început să meargă 
prost. 

Paulsson nu dădea niciun semn că ar pricepe despre ce 
vorbea Mikael. Părea ciudat de speriat şi singurul lucru 
care îl interesa era că fata zdrobită de pe duşumea, din 
faţa canapelei, era tripla asasină Lisbeth Salander, aflată 
sub urmărire şi, prin urmare, o captură deosebit de 
interesantă. De trei ori îl întrebase pe asistentul atât de 
ocupat de la Serviciul de Salvare dacă fata putea fi arestată 

pe loc. În cele din urmă, acesta se ridicase urlându-i lui 
Paulsson să se ţină la un metru distanţă. 

Pe urmă, Paulsson se concentrase asupra lui Alexander 
Zalachenko, care zăcea rănit în magazia de lemne şi Mikael 
îl auzise pe comisar raportând prin radio că Salander părea 
că mai încercase să ucidă o persoană. 

În momentul acela, Mikael era aşa de iritat de Paulsson, 
care în mod evident nu asculta niciun cuvânt din ceea ce 
încerca el să-i spună, încât ridicase vocea şi-i ordonase ca 
imediat să-l sune pe inspectorul de poliţie Jan Bublanski, la 
Stockholm. Îşi scosese propriul mobil, oferindu-se să 
formeze numărul. Dar Paulsson nu era interesat de asta. 

După aceea, Mikael făcuse două greşeli. 

Explicase pe un ton hotărât că adevăratul asasin era un 
bărbat cu numele de Ronald Niedermann care era construit 
ca un robot blindat, suferea de analgezie congenitală şi 
pentru moment se afla bine legat, lângă drumul spre 
Nossebro. Mikael descrisese locul în care putea fi găsit 
Niedermann şi recomandase ca poliţia să mobilizeze un 
pluton de infanterie cu armament greu, ca să-l poată 
prinde. Paulsson îl întrebase cum ajunsese Niedermann în 
şanţ şi Mikael recunoscuse deschis că el era cel care, sub 
ameninţarea unei arme, îl adusese în această situaţie. 

— Amenințarea unei arme? întrebase atunci comisarul 
Paulsson. 

În momentul acela, Mikael ar fi trebuit să înţeleagă că 
Paulsson era un idiot. Ar fi trebuit să-şi scoată telefonul 
mobil şi să-l sune el însuşi pe Jan Bublanski, rugându-l să 
acţioneze şi să rupă ceața în care părea învăluit Paulsson. 
În loc să facă asta, Mikael comisese greşeala numărul doi, 
încercând să predea arma pe care o avea în buzunarul 
jachetei - Coltul 1911 Government pe care îl găsise mai 
devreme în apartamentul lui Lisbeth din Stockholm şi cu 
ajutorul căruia reuşise să-l stăpânească pe Ronald 
Niedermann. 

Faptul îl făcuse pe Paulsson să-l aresteze imediat pe 
Mikael Blomkvist pentru deţinere ilegală de armă. Apoi, 

acesta ordonase poliţiştilor 'Torstensson şi Andersson să se 
deplaseze la locul de pe drumul spre Nossebro pe care-l 
indicase Mikael şi să cerceteze dacă era adevărată 
povestea despre bărbatul legat de un stâlp cu panoul in- 
dicând „trecere de elani”. Dacă era aşa, poliţiştii erau 
nevoiţi să-i pună bărbatului în cauză cătuşe şi să-l conducă 
la ferma din Gosseberga. 

Mikael protestase imediat, explicând că Ronald Nieder- 
mann nu era o persoană care să fie pur şi simplu prinsă şi 
încătuşată - ci era un ucigaş extrem de periculos. Cum 
Paulsson prefera să ignore protestele lui Mikael, pe acesta 
îl cuprinsese osteneala. Îl numise pe Paulsson nemernic 
incompetent, urlând că Torstensson şi Andersson or să-l 
scape naibii pe Ronald Niedermann, dacă nu vor cere în- 
tăriri. 

Rezultatul izbucnirii lui a fost că i s-au pus cătuşe şi a 
fost plasat pe bancheta din spate a automobilului lui 
Paulsson, de unde a privit, în vreme ce înjura, cum 
Torstensson şi Andersson dispăreau cu maşina lor. Singura 
rază de lumină în beznă era că Lisbeth Salander fusese 
transportată la elicopter şi dispăruse peste vârfurile 
copacilor, îndreptându-se spre Sahlgrenska. Mikael se 
simţea total neajutorat şi complet scos din fluxul de 
informaţii; putea doar să spere că Lisbeth va ajunge pe 
mâini competente. 


Doctorul Anders Jonasson a făcut două incizii profunde, 
până la osul craniului şi a desfăcut pielea din jurul 
punctului de intrare al glonţului. Folosea cleme, ca să fi- 
xeze deschiderea. O soră a introdus atentă un tub aspira- 
tor, ca să îndepărteze sângele. Apoi a urmat partea neplă- 
cută, când doctorul Jonasson a folosit burghiul, pentru a 
lărgi gaura din osul cranian. Procedura mergea enervant 
de încet. 

În cele din urmă, deschiderea a fost suficient de mare, 
ca să aibă acces la creierul lui Lisbeth Salander. A introdus 
cu multă grijă o sondă în creier, lărgind cu câţiva milimetri 

canalul prin care intrase glonţul. Apoi, a vârât o sondă şi 
mai fină, ca să-l localizeze. Din radiografie constatase că 
acesta se răsucise şi se afla într-un unghi de 45 de grade 
faţă de canalul de intrare. A folosit sonda pentru a atinge 
cu multă grijă suprafaţa glonţului, încercând, printr-o serie 
de tentative mai întâi nereuşite, să-l ridice, ca să-l poată 
răsuci în poziţia corectă. 

În cele din urmă, a introdus o pensetă foarte fină, cu 
cleştele zimţat. A prins strâns baza glonţului şi a tras afară 
penseta. Glonţul a ieşit, aproape fără să opună vreo rezis- 
tenţă. L-a ridicat, ţinându-l o secundă în lumină şi a consta- 
tat că părea să fie intact, apoi l-a lăsat să cadă pe o tăviţă. 

— Burete, a spus şi ordinul a fost executat pe dată. 

A aruncat o privire pe electrocardiograma care arăta că 
pacienta avea în continuare activitate cardiacă regulată. 

— Pensetă. 

A tras spre el o lupă puternică, suspendată într-un sta- 
tiv şi a fixat-o pe zona descoperită. a 

— Cu multă atenţie, îi spuse profesorul Frank Ellis. În 
următoarele patruzeci şi cinci de minute, Anders Jonasson 
a extras nu mai puţin de treizeci şi două de fragmente mici 
de os din jurul orificiului de intrare. Cea mai mică aşchie 
de os abia putea fi zărită cu ochiul liber. 


În vreme ce Mikael Blomkvist încerca, plin de frustrare, 
să-şi scoată telefonul mobil din buzunarul de la piept - ceea 
ce se dovedise a fi imposibil, cu mâinile prinse în cătuşe -, 
la Gosseberga au sosit mai multe vehicule, atât cu poliţişti, 
cât şi cu personal tehnic. Aceştia erau dirijaţi de comisarul 
Paulsson, pentru a asigura probele tehnice din magazia de 
lemne şi pentru a face o cercetare temeinică în casa 
propriu-zisă, unde au fost găsite şi confiscate mai multe 
arme. Mikael urmărea resemnat eforturile lor, din punctul 
său de observaţie de pe bancheta din spate a automobilului 
lui Paulsson. 

Abia după mai bine de o oră, comisarul Paulsson a pă- 
rut să observe că poliţiştii Torstensson şi Andersson nu se 

întorseseră încă din misiunea de a-l aresta pe Ronald 
Niedermann. A părut dintr-odată îngrijorat şi a ordonat ca 
Mikael Blomkvist să fie adus în bucătărie, punându-l să 
facă din nou descrierea drumului. Mikael a închis ochii. 

Se mai afla încă în bucătărie cu Paulsson, când poliţiştii 
trimişi după Torstensson şi Andersson s-au întors. Polițistul 
Gunnar Andersson fusese găsit ucis, cu gâtul frânt. Colegul 
acestuia, Fredrik Torstensson, mai trăia încă, dar era grav 
rănit. Amândoi fuseseră găsiţi lângă panoul de atenţionare, 
în şanţ. Armele lor de serviciu şi automobilul de poliţie 
dispăruseră. 

Dacă la început păruse să fie vorba de o situaţie relativ 
clară, acum comisarul Paulsson se găsea brusc în braţe cu 
un dublu asasinat de poliţişti şi cu un desperado înarmat, 
care fugise. 

— Idiot, repetă Mikael Blomkvist. 

— Nu ajută la nimic să jigneşti poliția. 

— İn punctul ăsta, suntem de acord. Dar am de gând să 
te acuz de eroare profesională şi n-o să-ți meargă prea 
bine. Înainte de a termina cu tine, vei fi numit cel mai prost 
poliţist din Suedia, de către toate ziarele din ţară. 

Amenințarea de a fi expus batjocurii publice se pare că 
a fost singura care l-a impresionat pe Thomas Paulsson. 
Dintr-odată, păru neliniştit. 

— Ce propui? 

— Cer să-l suni imediat pe inspectorul criminalist Jan 
Bublanski, la Stockholm. 


Inspectorul criminalist Sonja Modig se trezi cu un tre- 
sărit când telefonul mobil pus la încărcat începu să sune, în 
cealaltă parte a dormitorului. Privi ceasul de pe noptieră, 
constatând uimită că era trecut de 4 dimineaţa. Apoi, se 
uită la soţul ei, care continua să sforăie paşnic. Acesta ar fi 
putut dormi şi în timpul unui atac de artilerie, fără să se 
trezească. Se dădu jos din pat clătinându-se şi răspunse la 
telefon. 

Bublanski, gândi ea, cine altul? 

— Iad curat într-o casă din ţinutul Trollhättan, o salută 
şeful, fără alte menajamente. Rapidul X2000 spre Goteborg 
pleacă la 5 şi 10. 

— Ce s-a întâmplat? 

— Blomkvist i-a găsit pe Salander, pe Niedermann şi pe 
Zalachenko. Blomkvist e arestat pentru insulte aduse unui 
poliţist, pentru împotrivire şi deţinere ilegală de arme. 
Salander a fost transportată la Sahlgrenska, cu un glonţ în 
cap. Zalachenko e la Sahlgrenska, cu o secure în ţeastă. 
Niedermann e în libertate. A ucis un poliţist în cursul 
nopţii. 

Sonja Modig a clipit de câteva ori, simțind oboseala. Cel 
mai tare ar fi vrut să se caţăre din nou în pat şi să Îşi ia o 
lună de concediu. 

— X2000, la 5 şi 10. Foarte bine. Ce trebuie să fac? 

— Ia un taxi până la Gara Centrală. Vei fi însoţită de 
Jerker Holmberg. Luaţi legătura cu comisarul Thomas 
Paulsson, de la poliţia din Trollhättan, care probabil că este 
răspunzător pentru o bună parte din zăpăceala din noaptea 
asta şi care, după părerea lui Blomkvist este, citez, „un 
cretin notoriu”, închei citatul. 

— Ai vorbit cu Blomkvist? 

— Pare să fie arestat şi pus în lanţuri. Am reuşit să-l 
conving pe Paulsson să-i ţină o clipă receptorul la ureche. 
Eu sunt chiar acum pe drum spre Kungsholmen şi voi 
încerca să fac lumină în ce se petrece. Ţinem legătura pe 
mobil. 

Sonja Modig a mai privit o dată ceasul. Apoi, a chemat 
un taxi şi s-a băgat rapid sub duş. S-a spălat pe dinţi, şi-a 
trecut un pieptene prin păr, şi-a pus o pereche de pantaloni 
lungi, negri, un maiou negru şi un taior cenuşiu. A vârât 
arma de serviciu în geanta de umăr şi a ales o scurtă de 
piele, roşu-închis. În cele din urmă, şi-a trezit soţul la viaţă, 
explicându-i încotro pleacă şi că el va trebui să aibă grijă 
de copii în dimineaţa aceea. A ieşit pe uşă exact în 
momentul în care taxiul se oprea, pe stradă. 

N-a fost nevoie să-l caute pe colegul ei, inspectorul cri- 
minalist Jerker Holmberg. Plecând de la ideea că acesta 
trebuia să se afle în vagonul-restaurant, a constatat că lu- 
crurile stăteau întocmai. El îi cumpărase deja cafeaua şi un 
sendviş. Au rămas tăcuţi cinci minute, mâncându-şi micul 
dejun. În cele din urmă, Holmberg a dat deoparte ceaşca 
de cafea. 

— Poate că ar trebui să ne schimbăm meseria, spuse el. 


La ora patru dimineaţa, un inspector pe nume Marcus 
Erlander, de la secţia criminalistică din Goteborg a ajuns la 
Gosseberga şi a preluat comanda anchetei din mâinile 
preaîmpovăratului Thomas Paulsson. Erlander era un tip 
grăsuţ şi cărunt, de vreo cincizeci de ani. Una din primele 
măsuri luate a fost să-l elibereze pe Mikael Blomkvist din 
cătuşe şi să-i ofere chifle şi cafea dintr-un termos. S-au 
aşezat în camera de zi, pentru o conversaţie particulară. 

— Am vorbit cu Bublanski, la Stockholm, a spus Erlan- 
der. Ne cunoaştem de mulţi ani. Atât el, cât şi eu regretăm 
comportamentul lui Paulsson. 

— A reuşit să omoare un poliţist în noaptea asta, spuse 
Mikael. 

Erlander dădu din cap: 

— II cunoşteam personal pe Gunnar Andersson. A fost 
la Goteborg, înainte de a se muta la Trollhättan. Are o fiică 
de trei ani. 

— Îmi pare rău. Am încercat să-i avertizez... Erlander 
dădu din nou din cap. 

— Am înţeles asta. Ai folosit chiar majuscule şi de aceea 
ţi s-au pus cătuşe. Dumneata i-ai venit de hac lui 
Wennerström? Bublanski spune că eşti un jurnalist obraz- 
nic şi un detectiv particular ţicnit, dar că probabil ştii de- 
spre ce vorbeşti. Poţi să mă pui la curent într-un chip uşor 
de înţeles? 

— Prin urmare, acesta este deznodământul uciderii 
prietenilor mei Dag Svensson şi Mia Bergman din Enskede 
şi al asasinării unei alte persoane, care nu-mi este prie- 

ten... avocatul Nils Bjurman, care era tutorele lui Lisbeth 
Salander. 

Erlander dădu aprobator din cap. 

— După cum ştii, poliţia a vânat-o pe Lisbeth Salander 
de la Paşti încoace. Ea a fost bănuită de triplul asasinat. De 
la început, trebuie să-ţi fie clar că Lisbeth Salander este 
nevinovată de toate aceste crime. Dacă are vreun rol în 
această afacere, este cel de victimă. 

— N-am avut nimic de-a face cu cazul Salander, dar 
după toate câte s-au scris în presă, mi se pare un pic greu 
de înghiţit că ea ar putea să fie nevinovată. 

— Şi totuşi aşa stau lucrurile. Este nevinovată. Punct. 
Adevăratul asasin este Ronald Niedermann, cel care l-a 
ucis şi pe colegul dumitale, în noaptea asta. Lucrează 
pentru Karl Axel Bodin. 

— Acel Bodin, care, de asemenea, se află la Sahlgren- 
ska, cu o secure înfiptă în cap? 

— Mai exact, din punct de vedere tehnic, securea nu se 
mai află în cap. Presupun că Lisbeth este cea care i-a în- 
fipt-o. Adevăratul lui nume este Alexander Zalachenko. El 
este tatăl lui Lisbeth şi fost asasin profesionist în cadrul 
serviciului de informaţii rusesc. A dezertat în anii şaptezeci 
şi pe urmă a lucrat pentru Säpo, până la prăbuşirea Uniunii 
Sovietice. Pe urmă, a lucrat ca gangster. 

Erlander îl cercetă gânditor pe tipul de pe canapea, din 
faţa lui. Mikael Blomkvist strălucea de transpiraţie şi părea 
şi ostenit, şi îngheţat. Până acum, argumentase raţional şi 
coerent, dar comisarul Thomas Paulsson - pe cuvintele 
căruia Erlander nu punea prea multă bază - îl avertizase că 
Blomkvist aiura despre agenţi ruşi şi asasini nemti plătiţi, 
ceea ce cu greu intra în misiunile de rutină ale poliţiei 
criminale suedeze. Probabil că Blomkvist ajunsese la acel 
punct al istorisirii pe care Paulsson îl respinsese. Dar era 
vorba de un poliţist mort şi altul grav rănit, într-un şanţ pe 
drumul care ducea la Nossebro şi Erlander voia să asculte. 
Între timp însă, nu putea să împiedice ca o umbră de 
neîncredere să i se strecoare în glas. 

— Bine. Un agent rus. 

Blomkvist zâmbi stins, conştient de cât de stranie era 
istorisirea lui. 

— Un fost agent rus. Pot documenta toate afirmaţiile 
mele. 

— Continuă. 

— Zalachenko era spion de vârf în anii şaptezeci. A 
dezertat şi a primit azil de la Säpo. După câte pot înţelege, 
n-a fost o situaţie unică în siajul naufragiului Uniunii 
Sovietice. 

— OK. 

— Nu ştiu exact ce s-a întâmplat aici în noaptea asta, 
dar Lisbeth a dat de urma tatălui ei, pe care nu-l mai vă- 
zuse de cincisprezece ani. Acesta a maltratat-o pe mama ei 
aşa de cumplit, că în cele din urmă femeia a murit. A 
încercat s-o ucidă pe Lisbeth şi, prin Ronald Niedermann, 
se află în spatele asasinării lui Dag Svensson şi a Miei 
Bergman. În plus, este răspunzător de răpirea prietenei lui 
Lisbeth, Miriam Wu - e vorba de faimosul meci pentru titlu 
purtat de Paolo Roberto la Nykvarn. 

— Dacă Lisbeth i-a crăpat capul tatălui ei cu securea, 
nu e chiar nevinovată. 

— Lisbeth Salander are la rândul ei trei gloanţe în corp. 
Cred că se va afirma că a fost vorba de legitimă apărare. 
Mă întreb... 

— Da? 

— Lisbeth era aşa de murdară de pământ şi noroi, încât 
părul era doar un strat de argilă întărită. Avea mult nisip 
pe haine. Arăta ca şi cum ar fi fost îngropată. Şi Nie- 
dermann are, după cum se pare, obiceiul special de-a în- 
gropa oameni. Poliţia din Södertälje a găsit două morminte 
în hangarul pe care îl posedă clubul de motociclişti 
Svavelsjo, lângă Nykvarn. 

— Trei, de fapt. Au mai găsit un mormânt seara trecută. 
Dar dacă Lisbeth Salander a fost împuşcată şi îngropată - 
atunci, ce făcea ea afară, cu o secure în mână? 

— Cum spuneam, nu ştiu exact ce s-a întâmplat, dar 
Lisbeth are resurse extraordinare. Am încercat să-l conving 
pe Paulsson să aducă o patrulă cu câini... 

— E pe drum. 

— Bine. 

— Paulsson te-a arestat pentru jignire. 

— Nu e exact. L-am numit idiot, idiot incompetent şi 
cretin. În situaţia actuală, niciunul din aceste epitete nu 
este jignitor. 

— Hmm. Dar mai eşti învinovăţit şi de deţinere ilegală 
de armă. 

— Am făcut greşeala de a încerca să-i predau arma. În 
rest, nu vreau să mă exprim în această chestiune, înainte 
de a vorbi cu avocatul meu. 

— OK. O lăsăm deoparte. Avem lucruri mai importante 
de discutat. Ce ştii despre acest Niedermann? 

— Este un ucigaş. E ceva în neregulă cu el; are mai 
mult de doi metri înălţime şi e construit ca un robot. 
Intreabă-l pe Paolo Roberto, care a boxat cu el. Suferă de 
analgezie congenitală. E o boală care constă în aceea că 
substanţa de transmisie în terminaţiile nervoase nu 
funcţionează şi, prin urmare, el nu poate simţi durerea. 
Este german, s-a născut la Hamburg şi în adolescenţă a 
fost skinhead. E extrem de periculos şi se află în libertate. 

— Ai vreo idee unde s-ar putea gândi să fugă? 

— Nu. Ştiu doar că-l aveam gata împachetat, când cre- 
tinul din Trollhättan a preluat conducerea situaţiei. 


Cu puţin înainte de ora 5 dimineaţa, doctorul Anders 
Jonasson şi-a scos mănuşile de latex pline de sânge şi le-a 
aruncat la coşul de gunoi. O soră a pus comprese sterile 
peste rana din şold. Operația durase trei ore. Jonasson a 
aruncat o privire spre capul ras şi chinuit al lui Lisbeth 
Salander, deja împachetat în pansamente. 


x . DS. . v . v . © A 
Grupare neonazistă internaţională, ai cărei membri îşi rad cape- 
tele. (n. red.) 

Simţea o tandreţe bruscă, de felul celei pe care adesea 
o nutrea faţă de cei pe care îi operase. Conform ziarelor, 
Lisbeth Salander era o ucigaşă psihopată, dar în ochii lui 
ea arăta mai curând ca o vrabie rănită. A scuturat din cap, 
privindu-l după aceea pe profesorul Frank Ellis, care îl 
cerceta amuzat. 

— Eşti un chirurg remarcabil, a spus Ellis. 

— Pot să te invit la micul dejun? 

— Putem avea clătite cu dulceaţă? 

— Gofre, spuse Anders Jonasson. Acasă la mine. 
Lasă-mă să dau un telefon, s-o avertizez pe soţia mea, şi pe 
urmă luăm un taxi. 

Se opri, uitându-se la ceas. 

— La urma urmei, poate că e mai bine să nu telefonăm. 


Avocata Annika Giannini s-a deşteptat cu un tresărit. A 
răsucit capul spre dreapta şi a văzut că ceasul arăta şase 
fără două minute. La ora opt avea prima întâlnire cu un 
client. A răsucit apoi capul spre stânga şi a aruncat o pri- 
vire soţului ei, Enrico Giannini, care dormea dus şi care, în 
cel mai bun caz, avea să se trezească la opt. A clipit ho- 
tărâtă de mai multe ori, apoi s-a ridicat şi a pus în priză 
filtrul de cafea, înainte să intre sub duş. S-a spălat pe în- 
delete, pe urmă s-a îmbrăcat cu pantaloni negri, un tricou 
polo alb şi un taior roşu. A prăjit două felii de pâine, pe 
care a pus brânză, marmeladă de portocale şi un avocado 
tăiat felii şi şi-a luat cu ea micul dejun în living, la timp ca 
să asculte ştirile de la ora şapte. Luase prima înghiţitură de 
cafea şi tocmai deschisese gura ca să muşte din sendviş, 
când a auzit sumarul ştirilor. 

Un poliţist ucis şi altul grav rănit. Situaţie dramatică 
noaptea trecută, când mult căutata triplu asasină Lisbeth 
Salander a fost prinsă. 

Mai întâi, i-a venit greu să înţeleagă legăturile, pentru 
că prima ei impresie fusese că Lisbeth Salander era cea 
care ucisese polițistul. Informaţiile erau sporadice, dar 
curând a înţeles că un bărbat fusese pus sub urmărire 

pentru uciderea poliţistului. Se dăduse alarmă naţională 
pentru prinderea unui bărbat de 37 de ani al cărui nume nu 
era încă declarat. Lisbeth Salander era grav rănită şi se 
afla la spitalul Sahlgrenska din Goteborg. 

Annika a trecut şi pe alte canale, dar nu a aflat mai 
multe despre cele întâmplate. Şi-a căutat telefonul mobil, 
formând numărul fratelui ei, Mikael Blomkvist - abonatul 
nu putea fi contactat. A simţit o înţepătură de spaimă. 
Mikael o sunase în seara trecută, de pe drumul spre 
Goteborg. Era pe urmele lui Lisbeth Salander. Şi ale unui 
ucigaş, cu numele de Ronald Niedermann. 


Când s-a luminat de ziuă, un poliţist cu spirit de obser- 
vaţie a găsit nişte urme însângerate pe terenul din spatele 
magaziei de lemne. Un câine poliţist le-a amuşinat, până la 
o groapă făcută în pământ într-un luminiş de pădure, cam 
la 400 de metri nord-est de ferma din Gosseberga. 

Mikael l-a însoţit pe comisarul Erlander. Au studiat 
gânditori locul. Le-a fost uşor să descopere o mare canti- 
tate de sânge în jurul gropii. 

Au mai găsit şi un portţigaret îndoit, cu care se săpase 
probabil uşor în pământ. Erlander a plasat portţigaretul 
într-o pungă de probe, notând unde fusese găsit. A mai luat 
şi probe de pământ amestecat cu sânge. Un poliţist le-a 
atras atenţia asupra unui chiştoc de ţigară marca Pall Mall 
fără filtru, la câţiva metri de groapă. Şi acesta a fost plasat 
într-o pungă de probe, şi etichetat. Mikael şi-a adus aminte 
că văzuse un pachet de Pali Mall pe bufet, în bucătăria lui 
Zalachenko. 

Erlander a aruncat o privire spre cer, scrutând norii 
grei de ploaie. Furtuna care făcuse ravagii la Goteborg în 
cursul nopţii trecea probabil la sud de regiunea Nossebro, 
şi în curând avea să înceapă ploaia. S-a întors către unul 
dintre poliţişti şi l-a rugat să aducă o prelată, ca s-o pună 
peste groapă. 

— Cred că ai dreptate, i-a spus în cele din urmă lui 
Mikael. O analiză a sângelui va confirma probabil faptul că 

Lisbeth Salander a zăcut aici, şi eu cred că vom descoperi 
amprentele ei pe portţigaret. A fost împuşcată şi îngropată, 
dar a supravieţuit, reuşind să se dezgroape, şi... 

— ... şi să se întoarcă la fermă, să-i înfigă toporul în cap 
lui Zalachenko, încheie Mikael. Fata asta e un drac în- 
căpăţânat. 

— Dar cum naiba s-a descurcat cu Niedermann? Mikael 
ridică din umeri. În privinţa aceasta, era la fel de perplex 
ca şi Erlander. 

2 
Vineri 8 aprilie 


Sonja Modig şi Jerker Holmberg au ajuns la gara 
centrală din Goteborg puţin după ora opt dimineaţa. 
Bublanski telefonase, dându-le noi instrucţiuni; nu mai era 
nevoie să meargă la Gosseberga, în schimb trebuiau să ia 
un taxi până în Nya Ullevi, lângă piaţa Ernst Fontell, unde 
se afla sediul poliţiei criminaliste pentru întreaga regiune 
Västra Götaland. Acolo au aşteptat aproape o oră, până ce 
inspectorul criminalist Erlander şi Mikael Blomkvist au 
sosit de la Gosseberga. Mikael a salutat-o pe Sonja Modig, 
pe care o mai întâlnise şi a dat mâna cu Jerker Holmberg. 
Li s-a alăturat un coleg al lui Erlander, care aducea 
ultimele informaţii referitoare la urmărirea lui Ronald 
Niedermann. Era un raport foarte scurt. 

— Avem un grup de investigare sub conducerea poliţiei 
criminaliste. S-a dat, desigur, un ordin de urmărire 
naţională. La şase dimineaţa am găsit maşina de poliţie 
părăsită, la Alingsâs. Acolo dispar pentru moment urmele. 
Bănuim că a schimbat mijlocul de transport, dar nu avem 
nicio reclamaţie despre furtul vreunui automobil. 

— Presa? întrebă Modig, aruncându-i lui Mikael 
Blomkvist o privire prin care parcă îşi cerea scuze. 

— Este vorba de asasinarea unui poliţist şi s-a făcut 
mobilizare generală. Vom ţine o conferinţă de presă la ora 
zece. 

— Ştie cineva care e starea lui Lisbeth Salander? între- 
pă Mikael. 

Se simţea ciudat de neinteresat de tot ce avea de-a face 
cu urmărirea lui Niedermann. 

— A fost operată în cursul nopţii. I s-a scos un glonţ din 
cap. Nu s-a trezit încă. 

— S-a pus vreun diagnostic? 

— După câte am înţeles, nu vom şti nimic înainte să se 
trezească. Dar medicul care a operat-o spune că sunt spe- 
ranţe că va supravieţui, dacă nu se ivesc complicaţii. 

— Şi Zalachenko? întrebă Mikael. 

— Cine? întrebă colegul lui Erlander care încă nu fuse- 
se introdus în detaliile complicate ale istoriei. 

— Karl Axel Bodin. 

— A, da, şi el a fost operat în cursul nopţii. A primit o 
lovitură urâtă în faţă şi alta chiar sub rotula genunchiului. 
E într-o stare rea, dar rănile nu-i pun viaţa în pericol. 

Mikael aprobă cu o mişcare din cap. 

— Pari obosit, spuse Sonja Modig. 

— Cam aşa e. Am început a treia zi aproape fără somn. 

— De fapt, a adormit în maşină pe drum de la Nossebro, 
spuse Erlander. 

— Te simţi în stare să mai iei istoria încă o dată de la 
început? întrebă Holmberg. Scorul pare să fie 3/0 între 
detectivii particulari şi poliție. 

Mikael zâmbi slab. 

— E o replică pe care aş dori s-o aud de la Bublanski, 
zise el. 

S-au dus la cafeneaua din sediul poliţiei, ca să ia micul 
dejun. Timp de o jumătate de oră, Mikael le-a explicat, pas 
cu pas, cum refăcuse din bucățele istoria despre 
Zalachenko. După ce a terminat, poliţiştii au rămas o 
vreme gânditori. 

— Sunt unele neclarităţi în povestea ta, spuse în cele 
din urmă Jerker Holmberg. 

— Foarte posibil, răspunse Mikael. 

— Nu explici cum ai ajuns în posesia raportului Săpo 
despre Zalachenko. 

Mikael dădu din cap. 

— Da. L-am găsit ieri la Lisbeth Salander când, în cele 
din urmă, am dat de locul unde se ascundea. Probabil că ea 
îl găsise în casa de vacanţă a avocatului Nils Bjurman. 

— Prin urmare, ai găsit ascunzătoarea lui Lisbeth 
Salander, spuse Sonja Modig. 

Mikael aprobă. 

— Şi? 

— Adresa asta trebuie s-o aflaţi singuri. Lisbeth a depus 
multă osteneală ca să-şi procure o adresă secretă şi nu am 
de gând s-o torn. 

Modig şi Holmberg se întunecară la faţă. 

— Mikael... De fapt, este o anchetă de criminalistică, 
spuse Sonja Modig. 

— Şi tu încă n-ai priceput că Lisbeth Salander este nevi- 
novată şi că poliţia i-a încălcat integritatea într-un fel fără 
precedent? Ligă satanistă lesbiană, de unde aţi scos-o? 
Dacă va dori să spună unde locuieşte, sunt convins c-o s-o 
facă. 

— Mai există un lucru pe care nu-l prea pricep, insistă 
Holmberg. De fapt, ce rol are Bjurman în povestea asta? 
Spui că el este cel care a declanşat toată istoria, 
contactându-l pe Zalachenko şi cerându-i s-o omoare pe 
Salander... Dar de ce să facă una ca asta? 

Mikael şovăi un lung moment. 

— După părerea mea, el l-a angajat pe Zalachenko ca să 
se debaraseze de Lisbeth Salander. Intenţia era ca ea să 
ajungă în hangarul acela din Nykvarn. 

— Era tutorele ei. Ce motiv putea să aibă ca să scape de 
ea? 

— E complicat. 

— Atunci, explică! 

— Avea un motiv al dracului de bun. El făcuse ceva de- 
spre care Lisbeth avea cunoştinţă. Lisbeth constituia o 
ameninţare pentru viitorul şi prosperitatea lui. 

— Dar ce făcuse? 

— Cred că este mai bine ca Lisbeth în persoană să vă 
explice motivul. 

Întâlni privirea lui Holmberg. 

— Lasă-mă să ghicesc, spuse Sonja Modig. Bjurman i-a 
făcut ceva rău protejatei sale. 

Mikael dădu din cap în semn de aprobare. 

— Să ghicesc că a expus-o vreunei forme de violenţă 
sexuală? 

Mikael ridică din umeri, abţinându-se de la orice co- 
mentariu. 

— Ştii despre tatuajul de pe pântecele lui Bjurman? 

— Ce tatuaj? 

— Un tatuaj făcut de un amator, cu un mesaj care i se 
întinde pe toată burta... Sunt un porc sadic, un nemernic şi 
un violator. Ne-am tot întrebat despre ce putea fi vorba. 

Mikael începu brusc să râdă în hohote. 

— Ce s-a întâmplat? 

— Mă tot întrebam ce a făcut Lisbeth ca să se răzbune. 
Dar, ştiţi... asta nu vreau s-o discutăm, din aceleaşi motive 
ca mai înainte. Este vorba despre integritatea ei personală. 
Lisbeth este cea care a fost obiectul unei fapte criminale. 
Ea este victima. Ea va trebui să decidă ce va vrea să vă 
povestească. Sorry. 

Părea aproape că îşi cere scuze. 

— Violurile trebuie reclamate poliţiei, spuse Sonja 
Modig. 

— Sunt de acord. Dar acest viol a avut loc cu doi ani în 
urmă, şi Lisbeth încă nu a vorbit cu poliţia despre acest 
subiect. Ceea ce înseamnă că nu are intenţia s-o facă. Poa- 
te că în principiu nu sunt de acord cu asta, dar ea este cea 
care hotărăşte. De altfel... 

— Da? 

— Nu are niciun motiv să se încreadă în poliţie. Ultima 
oară când a încercat să explice ce porc este Zalachenko, a 
fost închisă la casa de nebuni. 


Richard Ekstrom, şeful anchetei preliminare, simţea 
furnicături în stomac atunci când, cu puţin înainte de ora 
nouă în dimineaţa zilei de vineri, l-a rugat pe Jan Bublanski 
să se aşeze de cealaltă parte a biroului. Ekström şi-a 
îndreptat ochelarii, netezindu-şi barba bine îngrijită. 
Considera situaţia haotică şi amenințătoare. Timp de o lună 
de zile, fusese şeful celor care o vânau pe Lisbeth 

Salander. O descrisese pe larg drept dementă şi psihopată 
periculoasă. Lăsase să se scurgă informaţii, ceea ce avea 
să fie în propriul său interes, la un viitor proces. Totul 
arăta cum nu se poate mai bine. 

În mintea lui, nu existase nicio urmă de îndoială asupra 
faptului că Lisbeth Salander era într-adevăr vinovată de 
triplul asasinat şi că procesul va fi o victorie uşoară, un 
simplu spectacol propagandistic, cu persoana lui în rolul 
principal. Pe urmă, totul mersese anapoda şi dintr-odată se 
trezea cu un cu totul alt asasin şi cu un haos care părea 
fără sfârşit. Afurisita de Salander. 

— Da, am nimerit într-o ciorbă blestemată, spuse el. 
Ce-ai aflat în dimineaţa asta? 

— S-a dat ordin de urmărire a lui Ronald Niedermann, 
dar acesta este în continuare în libertate. Acum este căutat 
doar pentru uciderea poliţistului Gunnar Andersson, dar 
presupun că ar trebui să includem şi cele trei asasinate din 
Stockholm. Ar trebui să organizezi o conferinţă de presă. 

Bublanski făcu propunerea cu conferinţa de presă doar 
ca să-l zgândărească, fiindcă Ekström detesta cu siguranţă 
ideea. 

— Cred că pentru moment mai aşteptăm cu conferinţa 
de presă, spuse acesta repede. 

Bublanski făcu un efort ca să nu zâmbească. 

— Este în primul rând treaba poliţiei din Goteborg, 
spuse el, spre clarificare. 

— Păi, noi îi avem pe Sonja Modig şi Jerker Holmberg la 
faţa locului, la Göteborg, şi am început o colaborare... 

— Amânăm conferinţa până în momentul în care vom şti 
mai multe, hotări Ekstrom pe un ton tăios. Ceea ce aş vrea 
să ştiu este cât de sigur eşti că Niedermann e cu adevărat 
implicat în crimele de aici, din Stockholm. 

— Eu, ca poliţist, sunt convins. Dar nu stăm prea bine 
cu probele. Nu avem martori şi nu există nicio probă teh- 
nică propriu-zisă. Magge Lundin şi Sonny Nieminen de la 
clubul de motociclişti din Svavelsjd refuză să vorbească şi 
se prefac că n-au auzit niciodată de Niedermann. În mod 

sigur va fi condamnat pentru uciderea poliţistului Gunnar 
Andersson. 

— Tocmai, spuse Ekström. Pentru moment, ne preocupă 
cazul poliţistului ucis. Dar, spune-mi... Nu există ceva care 
să indice că Salander ar fi totuşi implicată în vreun fel în 
crime? Nu putem să ne gândim că ea şi Niedermann au 
săvârşit împreună asasinatele? 

— Mă îndoiesc. Şi, în niciun caz, n-aş difuza o asemenea 
teorie în mod oficial. 

— Atunci, ce rol are ea? 

— E o istorie foarte complicată. Exact cum a afirmat 
Mikael Blomkvist de la început, este vorba despre acel 
personaj Zala... Alexander Zalachenko. 

Auzind numele lui Mikael Blomkvist, Ekström tresări în 
mod vizibil. 

— Zala este un asasin profesionist rus, în mod evident 
lipsit de scrupule, care a operat pe vremea Războiului Rece 
şi care a dezertat, continuă Bublanski. A venit aici în anii 
şaptezeci şi a devenit tatăl lui Lisbeth Salander. A avut 
spatele asigurat de o facțiune din Säpo, care l-a acoperit 
ori de câte ori săvârşea vreun delict. Unul dintre oamenii 
de la Säpo a avut, de asemenea, grijă ca Lisbeth Salander 
să fie internată într-o clinică de psihiatrie infantilă, atunci 
când avea 13 ani şi ameninţa să dea la iveală secretele de- 
spre Zalachenko. 

— Eşti de acord că toate astea sunt cam greu de 
înghiţit? Nu e o istorie pe care s-o putem face publică. 
Dacă am înţeles bine, tot ce are legătură cu Zalachenko 
este top secret. 

— Şi totuşi acesta este adevărul. Am toată documenta- 
ţia. 

— Pot să mă uit? 

Bublanski împinse spre el mapa cu ancheta de poliţie 
din 1991. Ekstrom cercetă atent ştampila, indicând că do- 
cumentul era considerat un secret de stat şi numărul do- 
sarului, pe care imediat l-a identificat ca aparţinând poliţiei 
secrete. Răsfoi grăbit prin teancul gros de aproape o sută 

de pagini şi citi la întâmplare câteva pasaje. În cele din 
urmă, dădu raportul la o parte. 

— Trebuie să o luăm uşor, ca nu cumva situaţia să ne 
scape din mâini. Prin urmare, Lisbeth Salander a fost 
închisă la balamuc pentru că a încercat să-şi omoare tatăl... 
acel Zalachenko. Şi acum i-a dat cu securea în cap tăticului 
ei. În orice caz, fapta va trebui calificată drept tentativă de 
omor. Şi fata va trebui arestată, pentru că l-a împuşcat pe 
Magge Lundin, la Stallarholmen. 

— Poţi să arestezi pe cine vrei, dar în locul tău aş fi mai 
precaut. 

— Oricum, va fi un scandal enorm, când va fi divulgată 
toată povestea asta cu Säpo. 

Bublanski ridică din umeri. Sarcinile lui de lucru con- 
stau în anchetarea delictelor, nu în a se ocupa de scanda- 
luri. 

— Blestematul ăla de la Säpo, Gunnar Björck. Ce ştim 
despre rolul lui? 

— Este unul dintre actorii principali. Acum e în conce- 
diu de boală pentru hernie lombară şi pentru moment lo- 
cuieşte în Smådalarö. 

— OK... Deocamdată, nu spunem nimic despre Säpo. 
Acum, e vorba de asasinarea unui poliţist, şi de nimic altce- 
va. Misiunea noastră este să nu provocăm confuzie. 

— Va fi greu să ascundem situaţia. 

— Ce vrei să spui? 

— L-am trimis pe Curt Svensson să-l aducă pe Bjorck 
pentru interogatoriu. 

Bublanski îşi privi ceasul de mână. 

— Pe la ora asta, ar cam fi trebuit să-l găsească. 

— Poftim? 

— De fapt, plănuisem să am plăcerea personală de a 
merge în Smådalarö, dar a intervenit cazul poliţistului ucis. 

— Nu ţi-am dat permisiunea să-l arestezi pe Bjorck. 

— Da. Însă nu este vorba de o arestare. Îl aduc doar la 
interogatoriu. 

— Nu-mi place treaba asta. 


36 


Bublanski se lăsă pe spate, luându-şi un aer 
confidenţial. 

— Richard... Situaţia stă aşa. Lisbeth Salander a fost 
victima unei serii de abuzuri judiciare care au început din 
copilăria ei. Eu nu am de gând să las povestea să continue. 
Tu poţi alege să-mi iei funcţia de şef al echipei de in- 
vestigaţii, dar în cazul acesta voi fi obligat să scriu un ra- 
port tăios asupra problemei. 

Richard Ekström avu aerul unuia care înghiţise ceva 
prea acru. 


Gunnar Björck, în concediu de boală din funcţia lui de 
şef adjunct al secţiei pentru străini de la Sâpo, a deschis 
uşa casei de vară din Smådalarö, dând cu ochii de un băr- 
bat puternic, blond şi cu părul tăiat scurt, îmbrăcat într-o 
geacă de piele neagră. 

— Îl caut pe Gunnar Björck. 

— Eu sunt. 

— Curt Svensson de la secţia de criminalistică. Bărbatul 
îi arătă legitimaţia. 

— Da? 

— Sunteţi rugat să mă urmaţi la Kungsholmen!, să 
ajutaţi poliţia în anchetarea cazului Lisbeth Salander. 

— Păi... Cred că e vorba de o greşeală. 

— Nu e nicio greşeală, spuse Curt Svensson. 

— Dumneata nu înţelegi. Şi eu sunt poliţist. Cred că 
trebuie să verifici asta cu şeful dumitale. 

— Şeful meu este cel care vrea să vorbească cu dum- 
neavoastră. 

— Trebuie să dau un telefon şi să... 

— Puteţi telefona de la Kungsholmen. 

Gunnar Björck simţi deodată că trebuie să se dea bătut. 
S-a întâmplat. Voi fi implicat. Blomkvist, blestematul 
dracului. Blestemata de Salander. 

— Sunt arestat? întrebă el. 


1 Kungsholmen: cartier din Stockholm unde se află sediul central al 
poliţiei din Suedia. 

— Nu, pentru moment. Dar cred c-o putem face dacă 
doriţi. 

— Nu... nu, sigur că vă urmez. E limpede că vreau să-mi 
ajut colegii. 

— Foarte bine, spuse Curt Svensson, însoţindu-l în casă. 

Îl urmări cu atenţie, în vreme ce acesta se îmbrăca şi 
oprea filtrul de cafea. 


La ora unsprezece dimineaţa, Mikael Blomkvist a putut 
constata că maşina pe care o închiriase se mai afla încă 
parcată în spatele unui şopron din Gosseberga, dar era atât 
de epuizat, încât nu putea merge s-o ia şi cu atât mai puţin 
s-o conducă pe o distanţă mai lungă, fără să constituie un 
pericol pentru siguranţa circulaţiei. l-a cerut sfatul 
inspectorului criminalist Marcus Erlander şi acesta i-a 
propus cu generozitate ca un tehnician din echipa de 
criminalişti să conducă el maşina până la Goteborg. 

— Consideră asta ca o compensație pentru felul în care 
ai fost tratat azi-noapte. 

Mikael a dat din cap şi a luat un taxi până la City Hotel, 
pe strada Lorensberg, aproape de Avenyn. A rezervat o 
cameră de o persoană cu 800 de coroane pe noapte şi a 
urcat imediat. S-a dezbrăcat, s-a aşezat gol pe pat şi a scos 
din buzunarul interior al hainei computerul lui Lisbeth, 
cântărindu-l în mână. Era în continuare uluit de faptul că 
nu-i fusese confiscat, atunci când comisarul Thomas 
Paulsson îi făcuse percheziţie corporală, dar acesta 
considerase probabil că era computerul lui Mikael; de fapt, 
el nu fusese acuzat pe un temei clar şi deposedat de 
lucrurile personale. Mikael a rămas o vreme pe gânduri, 
apoi a pus computerul în buzunarul genţii unde mai păstra 
şi DVD-ul lui Lisbeth pe care era scris Bjurman şi de care 
Paulsson, de asemenea, nu dăduse. Mikael era conştient 
că, din punct de vedere legal, asta se numea reţinere de 
probe, dar era vorba despre obiecte pe care Lisbeth cu 
siguranţă n-ar fi dorit să le vadă în mâini străine. 

Şi-a deschis telefonul mobil, constatând că bateria era 
pe terminate şi l-a pus la încărcat. I-a telefonat surorii sale, 
avocata Annika Giannini. 

— Hei, surioară. 

— Ce ai de-a face cu uciderea poliţistului de 
astă-noapte? l-a întrebat ea imediat. 

I-a explicat pe scurt ce se întâmplase. 

— OK. Salander se află prin urmare la reanimare. 

— Exact. Inainte de a se trezi, nu putem şti cât de gravă 
este starea ei, dar va avea nevoie de un avocat. 

Annika Giannini a rămas o vreme pe gânduri. 

— Crezi că ar vrea să mă aibă pe mine? 

— Probabil nu va voi să aibă niciun avocat. Nu e genul 
care să roage pe cineva s-o ajute. 

— Pare să fie nevoie de un avocat de drept penal. 
Lasă-mă să mă uit prin documentaţia pe care o ai. 

— Vorbeşte cu Erika Berger şi cere să-ţi dea o copie. 

De îndată ce a terminat convorbirea cu Annika 
Giannini, a sunat-o pe Erika Berger. Cum nu răspundea pe 
mobil, a format numărul de la redacţie. A răspuns Henry 
Cortez. 

— Erika nu e în birou, a spus Henry. 

Mikael i-a explicat ce se întâmplase şi l-a rugat să 
transmită informaţiile redactorului-şef de la Millennium. 

— OK. Ce trebuie să facem? 

— Astăzi, nimic, spuse Mikael. Eu trebuie să dorm. Am 
să vin mâine la Stockholm, dacă nu se întâmplă ceva 
neaşteptat. Millennium îşi va prezenta propria versiune 
asupra evenimentelor în numărul viitor, şi până atunci mai 
este aproape o lună. 

A închis telefonul, s-a târât până la pat şi a adormit în 
mai puţin de treizeci de secunde. 


Şeful adjunct al poliţiei departamentale, Monica 
Spångberg, a ciocănit cu pixul în marginea paharului cu 
apă minerală, rugând să se facă linişte. Zece persoane se 
aflau adunate în jurul mesei de conferinţe din biroul ei de 

la sediul poliţiei. Erau trei femei şi şapte bărbaţi. Erau 
prezenţi şeful secţiei de criminalistică, şeful adjunct al 
secţiei de criminalistică, trei inspectori criminalişti, printre 
care şi Marcus Erlander, precum şi responsabilul cu re- 
laţiile mass-media al poliţiei din Goteborg. La întrunire 
fuseseră de asemenea chemaţi şeful grupului de anchetă 
preliminară Agneta Jervas, de la procuratură, precum şi 
inspectorii criminalişti Sonja Modig şi Jerker Holmberg, de 
la Stockholm. Ultimii numiţi fuseseră incluşi pentru a se 
arăta bunele intenţii faţă de colaborarea cu colegii din 
capitală şi poate chiar pentru a le demonstra cum se con- 
duce o anchetă adevărată. 

Spångberg, care adesea era singura femeie dintr-un 
anturaj masculin, nu avea reputaţia de-a pierde timpul cu 
formalităţi şi fraze amabile. Ea a explicat că şeful poliţiei 
departamentale se afla într-o călătorie de serviciu la con- 
ferinţa Europol de la Madrid, că acesta şi-a întrerupt şe- 
derea când a fost informat de uciderea unui poliţist, dar că 
nu este aşteptat să sosească decât seara târziu. După 
aceea, s-a întors direct către şeful secţiei de criminalistică 
Arne Pehrzon şi i-a cerut să rezume situaţia. 

— Au trecut mai mult de zece ore de când colegul 
Gunnar Andersson a fost ucis pe drumul spre Nossebro. 
Cunoaştem numele asasinului, Ronald Niedermann, dar nu 
avem încă fotografia acestuia. 

— La Stockholm avem doar o fotografie a lui veche de 
20 de ani. Am primit-o de la Paolo Roberto, dar este 
aproape inutilizabilă, a spus Jerker Holmberg. 

— OK. După cum se ştie, maşina de poliţie pe care a 
furat-o a fost găsită azi-dimineaţă la Alingsås. Era parcată 
pe o stradă laterală, cam la 350 de metri de gară. Nu am 
primit rapoarte despre furtul vreunei maşini în zonă. 

— Situaţia investigaţiilor? 

— Verificăm trenurile care sosesc la Stockholm şi 
Malmo. Am dat ordin de urmărire naţională şi am informat 
poliţia din Norvegia şi Danemarca. Chiar acum avem 

aproximativ treizeci de poliţişti care lucrează direct cu an- 
cheta şi, bineînţeles, toţi ceilalţi sunt în gardă. 

— Nicio pistă? 

— Nu. Încă nu. Dar o persoană cu fizicul particular al 
lui Niedermann nu poate trece nereperată. 

— Ştie cineva în ce stare se află Fredrik Torstensson? 
întrebă unul dintre inspectorii de la criminalistică. 

— E spitalizat la Sahlgrenska. E grav rănit, cam ca după 
un accident de maşină. E greu de crezut că un om a putut 
să provoace asemenea răni doar cu mâinile goale, în afară 
de fracturi şi coaste rupte, are o vertebră atinsă şi există 
riscul să rămână parţial paralizat. 

Toţi meditară la situaţia colegului lor câteva momente, 
înainte ca Spångberg să ia din nou cuvântul. Ea se întoarse 
spre Erlander. 

— De fapt, ce s-a întâmplat la Gosseberga? 

— Thomas Paulsson s-a întâmplat la Gosseberga. Un 
suspin colectiv se auzi dinspre participanţi. 

— Nu poate să-l pensioneze careva? E o catastrofă am- 
bulantă. 

— Eu îl cunosc foarte bine pe Paulsson, spuse Monica 
Spångberg pe un ton tăios. Dar n-am auzit nicio plângere 
împotriva lui în ultima vreme... să zicem, de doi ani. 

— Şeful poliţiei de acolo este un vechi cunoscut al lui 
Paulsson şi a încercat să-l ajute, ţinând o mână protectoare 
asupra lui. Cu cele mai bune intenţii, bineînţeles, şi nu e 
vorba despre o critică la adresa lui. Dar, noaptea trecută, 
Paulsson s-a comportat atât de lamentabil, că mai mulţi 
colegi au raportat situaţia. 

— Ce a făcut? 

Marcus Erlander aruncă o privire spre Sonja Modig şi 
Jerker Holmberg. Era, evident, jenat să dezvăluie lipsurile 
organizaţiei sale în faţa colegilor de la Stockholm. 

— Cel mai bizar lucru a fost că a pus un agent din echi- 
pa tehnică să facă un inventar al magaziei de lemne în care 
fusese găsit acel Zalachenko. 

— Inventar într-o magazie de lemne? zise uimită 
Spångberg. 

— Da... Păi... Voia să ştie exact câte lemne se aflau 
acolo. Ca raportul să fie corect. 

O tăcere plină de înțeles se lăsă în jurul mesei, înainte 
ca Erlander să continue grăbit: 

— În dimineaţa asta, s-a aflat că Paulsson consumă cel 
puţin două antidepresive puternice, Xanor şi Efexor. De 
fapt, ar trebui să fie în concediu medical, dar şi-a ascuns 
starea față de colegi. 

— Ce stare? întrebă pe un ton dur Spångberg. 

— Nu ştiu exact de ce suferă - doctorul nu are permi- 
siunea de a vorbi despre asta -, dar medicamentele pe care 
le ia sunt, în parte, antidepresive puternice şi, în parte, 
excitante ale sistemului nervos. Azi-noapte era pur şi 
simplu drogat. 

— Dumnezeule, spuse Spângberg răspicat. 

Arăta ca furtuna care se abătuse asupra Goteborgului 
în ora dimineţii. 

— Vreau să-l am aici pe Paulsson, pentru o discuţie. 
Acum. 

— Va fi un pic dificil. S-a prăbuşit azi-dimineaţă şi a fost 
internat la spital pentru surmenaj. Pur şi simplu, am avut 
maximum de ghinion că s-a nimerit să fie de serviciu. 

— Pot să întreb ceva? spuse şeful secţiei de crimina- 
listică. Prin urmare, Paulsson l-a arestat azi-noapte pe 
Mikael Blomkvist? 

— A lăsat un raport în care acesta se face vinovat de in- 
sultă, împotrivire în faţa organelor competente şi deţinere 
ilegală de armă. 

— Ce spune Blomkvist? 

— Recunoaşte insultele, dar susţine că era în legitimă 
apărare. Spune că împotrivirea a constat în încercarea ver- 
bală, un pic prea violentă, de a-i împiedica pe Torstensson 
şi Andersson să se ducă singuri şi fără întăriri să-l aresteze 
pe Niedermann. 

— Martorii? 

— Sunt poliţiştii Torstensson şi Andersson. Lăsaţi-mă să 
spun că nu cred o vorbă din acuzaţia lui Paulsson despre 
împotrivire violentă. Este o contraacuzaţie tipică, pentru a 
para eventualele plângeri din partea lui Blomkvist. 

— Dar cum a reuşit Blomkvist singur să-l potolească pe 
Niedermann? întrebă procurorul Agneta Jervas. 

— Sub ameninţarea cu arma. 

— Deci Blomkvist avea o armă. Atunci arestarea lui are, 
oricum, un temei legal. De unde a făcut rost de armă? 

— În legătură cu asta, Blomkvist nu vrea să spună nimic 
înainte de a vorbi cu un avocat. Însă Paulsson l-a arestat pe 
Blomkvist tocmai când acesta încerca să predea arma 
poliţiei. 

— Pot să vin cu o propunere neoficială? spuse Sonja 
Modig cu multă grijă. 

Toţi întoarseră privirile spre ea. 

— L-am întâlnit pe Mikael Blomkvist în mai multe 
ocazii, în cursul anchetei şi părerea mea este că e o per- 
soană îndeajuns de rezonabilă, cu toate că-i jurnalist. Pre- 
supun că dumneata vei fi cea care va hotări dacă e cazul să 
fie pus sub acuzaţie. 

O privi pe Agneta Jervas, care făcu un semn de apro- 
bare. 

— În cazul de faţă - insultele şi împotrivirea sunt doar 
prostii, aşa că presupun că vor fi clasate automat. 

— Probabil. Dar acuzaţia de deţinere ilegală de armă e 
ceva mai serioasă. 

— Aş propune să mai aşteptaţi înainte de a apăsa pe 
trăgaci. Blomkvist a reconstituit singur toată această isto- 
rie şi e cu mult înaintea poliţiei. E mai util să rămânem în 
bune relaţii cu el şi să colaborăm, decât să-i dăm ocazia să 
execute în presă întregul corp de poliţie. 

Tăcu. După câteva secunde, Marcus Erlander tuşi, 
dregându-şi vocea. Dacă Sonja Modig îşi întindea bărbia ca 
să primească pumni, nu voia nici el să fie mai prejos. 

— De fapt, sunt total de acord. Şi mie mi se pare 
Blomkvist o persoană plină de bun-simţ. l-am cerut chiar 

scuze pentru tratamentul la care a fost supus azi-noapte. El 
pare gata să lase lucrurile aşa cum sunt. De altminteri, este 
o persoană integră. A găsit locuinţa lui Lisbeth Salander, 
dar refuză să spună unde se află. Nu-i este teamă să în- 
frunte o discuţie oficială cu poliţia... Şi se află într-o situa- 
ţie în care vocea lui va cântări în presă cel puţin la fel de 
greu ca orice reclamaţie făcută de Paulsson. 

— Dar refuză să dea poliţiei informaţii despre Salander? 

— Spune că n-avem decât s-o întrebăm pe Lisbeth. 

— Ce fel de armă este? întrebă Jervas. 

— Un Colt 1911 Government. Numărul seriei e necu- 
noscut. Am trimis arma la laborator şi nu ştim încă dacă a 
fost folosită în vreun context criminal în Suedia. Dacă este 
aşa, atunci situaţia va fi un pic diferită. 

Monica Spângberg ridică pixul. 

— Agneta, tu singură hotărăşti dacă vrei să începi o 
anchetă împotriva lui Blomkvist. Îţi propun să aştepţi re- 
zultatul laboratorului. Individul ăsta, Zalachenko... Ce ne 
puteţi spune despre el voi, cei din Stockholm? 

— În fapt, abia ieri, târziu după-amiază, am auzit pentru 
prima oară vorbindu-se atât despre Zalachenko, cât şi de- 
spre Niedermann, răspunse Sonja Modig. 

— Credeam că la Stockholm vânaţi o ligă de lesbiene 
sataniste, spuse unul dintre poliţiştii de la Goteborg. 

Câţiva dintre ceilalţi schiţară un surâs. Jerker Holm- 
berg îşi inspectă preocupat unghiile. Sonja Modig a fost 
cea care a răspuns la întrebare. 

— Între noi fie vorba, pot să vă spun că avem şi noi pro- 
priul nostru Thomas Paulsson, iar treaba cu liga satanistă e 
mai curând o pistă falsă, care vine dinspre partea asta. 

Apoi, Sonja Modig şi Jerker Holmberg dedicară mai 
bine de o jumătate de ceas ca să povestească ce ieşise la 
iveală în cursul anchetei. 

După ce încheiară, o lungă tăcere se lăsă în jurul mesei 
de conferinţe. 

— Dacă informaţia despre Gunnar Björck e corectă, 
Säpo va avea parte de o distracţie straşnică, conchise în 
cele din urmă şeful adjunct al brigăzii de criminalistică. 

Toţi dădură din cap în semn de aprobare. Agneta Jervas 
ridică mâna: 

— Dacă înţeleg bine situaţia, bănuielile voastre se ba- 
zează în mare parte pe supoziţii şi prezumţii. Ca procuror, 
mă cam nelinişteşte absenţa probelor reale. 

— Suntem conştienţi de acest lucru, spuse Jerker Holm- 
berg. Credem că ştim în mare ce s-a întâmplat, dar mai 
sunt o serie de semne de întrebare la care trebuie să se 
răspundă. 

— Am înţeles că vă ocupați de investigaţiile de la 
Nykvarn, lângă Södertälje, spuse Spångberg. De fapt, de- 
spre câte crime este vorba în afacerea asta? 

Jerker Holmberg clipi ostenit: 

— Am început cu trei omoruri la Stockholm - sunt 
crimele pentru care a fost pusă sub urmărire Lisbeth 
Salander, prin urmare avocatul Nils Bjurman, jurnalistul 
Dag Svensson şi doctoranda Mia Bergman. În legătură cu 
hangarul din Nykvarn, am găsit până acum trei morminte. 
Într-unul din morminte am identificat un cunoscut vânzător 
de droguri şi hoţ mărunt, tăiat în bucăţi. In al doilea 
mormânt am găsit o femeie încă neidentificată. Şi n-am 
terminat de săpat al treilea mormânt. Pare să fie de dată 
mai veche. În plus, Mikael Blomkvist a făcut legătura cu 
uciderea unei prostituate la Sodertălje, care a avut loc în 
urmă cu câteva luni. 

— Aşa că, numărându-l şi pe polițistul Gunnar Anders- 
son din Gosseberga, e vorba de cel puţin opt asasinate... e 
o statistică fioroasă. Îl bănuim pe Niedermann de toate 
aceste crime? În cazul acesta, trebuie să fie un nebun peri- 
culos şi un criminal în serie. 

Sonja Modig şi Jerker Holmberg schimbară o privire. 
Acum trebuiau să se decidă unde aveau să meargă cu 
dezvăluirile. În cele din urmă, Sonja Modig luă cuvântul. 

— Chiar dacă probele reale lipsesc, atât şeful meu, in- 
spectorul criminalist Jan Bublanski, cât şi eu suntem încli- 
naţi să credem că Mikael Blomkvist are dreptate când afir- 
mă că primele trei crime au fost săvârşite de Ronald Nie- 
dermann. Asta ar însemna că Lisbeth Salander este nevi- 
novată. În ceea ce priveşte mormintele de la Nykvarn, 
Niedermann este legat de locul acesta prin răpirea lui 
Miriam Wu, prietena lui Lisbeth Salander. Nu există nicio 
îndoială că ea era la rând, pentru al patrulea mormânt. 
Dar, în prezent, clădirea hangarului este proprietatea unei 
rude a şefului Clubului de motociclişti din Svavelsjo şi tre- 
buie să aşteptăm cu concluziile cel puţin până la identifi- 
carea cadavrelor. 

— Hoţul pe care l-aţi identificat deja... 

— Kenneth Gustafsson, 44 de ani, cunoscut vânzător de 
droguri şi persoană cu probleme încă din adolescenţă. La 
prima vedere, aş spune că este vorba de vreo reglare de 
conturi internă. Clubul din Svavelsjo este amestecat în 
diferite acţiuni ilegale, printre care distribuirea de amfe- 
tamina. Prin urmare, locul ar putea fi considerat ca un fel 
de cimitir pentru cei care au intrat în conflict cu 
motocicliştii. Insă... 

— Da? 

— Prostituata care a fost ucisă la Södertälje... Se nu- 
mea Irina Petrova şi avea 22 de ani. 

— Şi? 

— Autopsia a arătat că a fost supusă unui tratament 
extrem de dur şi prezenta lovituri care păreau să fi fost 
aplicate cu o crosă de baseball sau ceva asemănător. Insă 
traumatismele erau dificil de interpretat şi medicul legist 
n-a putut să indice natura obiectului folosit drept armă. 
Blomkvist a făcut o observaţie: Irina Petrova avea trau- 
matisme care puteau fi făcute cu mâinile goale... 

— Niedermann? 

— E o supoziţie plauzibilă. Dar lipsesc probele. 

— Ce facem mai departe? întrebă Spângberg. 

— Trebuie să discut cu Bublanski, dar normal ar fi să-l 
interogăm pe Zalachenko. În ceea ce ne priveşte, suntem 
interesaţi să vedem ce ştie despre crimele din Stockholm, 
iar pe voi vă interesează să-l prindeţi pe Niedermann. 

Unul dintre inspectorii criminalişti din Goteborg ridică 
un deget. 

— Pot să întreb... Ce s-a găsit la ferma aceea din 
Gosseberga? 

— Foarte puţin. Am găsit patru arme. Un Sig Sauer 
care era demontat şi pe cale să fie uns, pe masa din bucă- 
tărie. Un P-83 Wanad polonez, pe podea, lângă canapeaua 
din bucătărie. Un Colt 1911 Government - este pistolul pe 
care Mikael Blomkvist a încercat să-l predea lui Paulsson. 
Şi, în sfârşit, un Browning de calibru 22, care în colecţia 
aceasta pare mai curând o jucărie. Bănuim că este arma cu 
care a fost împuşcată Lisbeth Salander, pentru că aceasta 
mai este în viaţă, deşi are un glonţ în cap. 

— Altceva? 

— Am confiscat o geantă cu 200 000 de coroane. Gean- 
ta se afla într-o cameră de la etaj, folosită de Niedermann. 

— Şi sunteţi siguri că este camera lui? 

— Păi, se află acolo haine mărimea XXL, iar Zalachenko 
are probabil M. 

— Există ceva care îl leagă pe Niedermann de vreo ac- 
tivitate criminală? întrebă Jerker Holmberg. 

Erlander clătină din cap. 

— Depinde, desigur, de felul în care interpretăm deti- 
nerea de arme. Dar, în afară de acestea şi de faptul că 
Zalachenko deţine o aparatură foarte avansată de supra- 
veghere electronică a proprietăţii, nu am găsit altceva care 
să deosebească ferma din Gosseberga de oricare altă 
locuinţă ţărănească. E o casă cu foarte puţină mobilă. 

Chiar înainte de ora 12, un poliţist în uniformă a bătut 
la uşă, lăsând o hârtie pentru şeful adjunct al poliţiei de- 
partamentale, Monica Spângberg. Ea ridică un deget, ce- 
rând atenţie: 

— Am primit un apel despre o dispariţie în Alingsâs. O 
asistentă de la un cabinet stomatologic, pe nume Anita 
Kaspersson, în vârstă de 27 de ani, a părăsit locuinţa sa la 
ora 7:30. Şi-a lăsat copilul la grădiniţă şi pe urmă ar fi tre- 
buit să ajungă la slujbă înainte de opt. Ceea ce n-a făcut. 
Lucrează la un cabinet privat, aflat la aproximativ 150 de 
metri de locul în care a fost găsită maşina de poliţie. 

Erlander şi Sonja Modig priviră amândoi la ceas. 

— Prin urmare, are patru ore avans. Ce fel de maşină 
este? 

— Un Renault albastru-închis, model 1992. Aici este 
numărul. 

— Lansaţi imediat un apel de căutare a automobilului. 
La ora asta, poate să se afle oriunde între Oslo, Malmö şi 
Stockholm. 

Mai discutară puţin, după care şedinţa se termină, cu 
hotărârea ca Sonja Modig şi Marcus Erlander să-l intero- 
gheze împreună pe Zalachenko. 


Henry Cortez încruntă sprâncenele, urmărind-o cu 
privirea pe Erika Berger, în vreme ce aceasta ieşea din în- 
căpere, dispărând în chicinetă. Henry Cortez nu putea să 
indice cu exactitate care era problema. Millennium era un 
loc de muncă mic, de genul acelora în care colaboratorii 
devin foarte apropiaţi. El lucrase aici cu jumătate de normă 
timp de patru ani şi în această perioadă fusese martorul 
câtorva evenimente zbuciumate, nu mai puţin acela în care 
Mikael Blomkvist petrecuse trei luni la închisoare pentru 
defăimare şi revista aproape se prăbuşise. Trăise 
asasinarea colegului lor, Dag Svensson, şi a prietenei 
acestuia, Mia Bergman. 

În timpul tuturor acestor perioade furtunoase, Erika 
Berger fusese ca o stâncă, pe care nimic nu părea s-o clati- 
ne. El nu era uimit de faptul că Erika Berger îi telefonase, 
trezindu-l în zori şi-l pusese la lucru împreună cu Lottie 
Karim. Afacerea Salander explodase şi Mikael Blomkvist 
era implicat în uciderea unui poliţist, la Goteborg. Până 

aici, totul era clar. Lottie Karim se postase la poliţia 
centrală, încercând să obţină vreo informaţie inteligibilă. 
Henry îşi petrecuse dimineaţa dând telefoane şi încercând 
să pună cap la cap ce se întâmplase în cursul nopţii. 
Blomkvist nu răspundea la telefon însă, datorită mai multor 
surse, Henry avea o imagine relativ coerentă a ceea ce se 
petrecuse în noaptea precedentă. 

În schimb, Erika Berger fusese cu mintea aiurea toată 
dimineaţa. Se întâmpla extrem de rar ca ea să închidă uşa 
biroului. Făcea asta doar atunci când avea vizite sau lucra 
intens la vreo problemă. În dimineaţa asta, nu avusese 
nicio vizită şi nici nu lucra. Când Henry Cortez bătuse de 
câteva ori la uşă, ca să-i raporteze veşti noi, o găsise 
şezând pe scaunul de la fereastră, cufundată în gânduri şi 
fixând cu o privire absentă şuvoiul de oameni de pe 
Gotgatan. 

Ceva nu era în regulă. 

Soneria de la uşă îi întrerupse gândurile. Merse şi des- 
chise: în prag se afla Annika Giannini. Henry Cortez o în- 
tâlnise pe sora lui Mikael Blomkvist de câteva ori, însă n-o 
cunoştea bine. 

— Bună, Annika, spuse el. Mikael nu este aici astăzi. 

— Ştiu. Cu Erika vreau să vorbesc. 

De pe scaunul ei de la fereastră, Erika Berger îşi ridică 
privirea şi se adună repede când Henry o introduse pe 
Annika. 

— Bună, zise ea. Mikael nu este astăzi aici. Annika 
zâmbi: 

— Ştiu. Am venit pentru raportul făcut de Bjorck, de la 
Säpo. Micke m-a rugat să mă uit pe el, pentru ca eventual 
s-o reprezint pe Salander. 

Erika dădu din cap. Se ridică, aducând un dosar de pe 
birou. 

Annika şovăi o clipă, gata să părăsească încăperea. 
Apoi, se răzgândi, aşezându-se în faţa Erikăi. 

— Ei bine, ce nu e în regulă cu tine? 

— Plec de la Millennium. Şi n-am putut să-i spun lui Mi- 
kael. Era aşa de împotmolit în afacerea Salander, că nu s-a 
ivit niciodată ocazia, iar eu n-am putut să le spun celorlalţi, 
înainte să-i povestesc lui, şi mă simt al dracului de prost. 

Annika Giannini îşi muşcă buza de jos. 

— Şi, în schimb, acum îmi povesteşti mie! Ce-o să faci? 

— O să fiu redactor-şef la Svenska Morgon-Posten. 

— Hopa! În cazul acesta, s-ar potrivi felicitări, în loc de 
jale şi lacrimi. 

— Dar nu aşa îmi imaginam plecarea de la Millennium! 
În mijlocul unui haos blestemat! A picat din senin şi nu pot 
spune nu. Adică e o şansă care nu se întoarce niciodată. 
Însă am primit propunerea chiar înainte să fie împuşcaţi 
Dag şi Mia, şi pe urmă s-a declanşat aşa o nebunie aici, că 
n-am putut să le spun. Iar acum nici nu-ţi poţi închipui câte 
mustrări de conştiinţă am! 

— Înţeleg. Şi ţi-e frică să-i spui lui Micke. 

— N-am povestit nimănui. Nu credeam că voi începe 
lucrul la SMP până în vară şi mi-am tot spus că mai este 
timp. Dar acum ei vor să încep cât mai repede posibil. 

Tăcu, privind-o pe Annika şi părând gata să izbucnească 
în lacrimi. 

— De fapt, asta este ultima mea săptămână la Millen- 
nium. Săptămâna viitoare sunt plecată şi pe urmă... Tre- 
buie să-mi iau câteva săptămâni de concediu, ca să-mi în- 
carc bateriile. Şi de la 1 mai încep la SMP. 

— Ce s-ar fi întâmplat dacă te călca o maşină? Atunci, 
s-ar fi trezit fără redactor-şef, fără niciun minut de preaviz. 

Erika o privi: 

— Dar eu n-am fost călcată de maşină. Cu bună ştiinţă 
am tăcut timp de câteva săptămâni. 

— Înţeleg că este o situaţie neplăcută, însă am senzaţia 
că Mikael şi Christer şi ceilalţi vor şti să-i facă faţă. Insă 
cred că trebuie să le spui imediat. 

— Sigur, numai că afurisitul de frate-tău e azi la 
Göteborg! Doarme şi nu răspunde la telefon. 

— Ştiu. Puţini sunt aşa de iscusiţi în a nu răspunde la 
telefon cum e Mikael. Dar nu e vorba doar de tine şi Micke. 
Ştiu că lucraţi împreună de douăzeci de ani şi tot restul, 
însă trebuie să te gândeşti la Christer şi la ceilalţi din 
redacţie. 

— Dar Mikael o să... 

— Micke o să sară până în tavan. Sigur că da. Dar dacă 
nu poate accepta faptul că tu, după douăzeci de ani, vrei 
să-ţi vezi de drum, atunci nu merită timpul pe care l-ai 
pierdut cu el. 

Erika suspină. 

— Hai, curaj! Cheamă-i pe Christer şi pe ceilalţi din re- 
dacţie. Acum! 


Christer Malm a rămas nedumerit câteva minute atunci 
când Erika Berger i-a chemat pe colaboratorii de la 
Millennium în mica sală de conferinţe. Şedinţa de redacţie 
a fost anunţată doar cu câteva minute înainte ca el să ple- 
ce, ceva mai devreme, căci era vineri. A schimbat o privire 
cu Henry Cortez şi Lottie Karim, la fel de uimiţi ca şi el. 
Secretara de redacţie, Malin Eriksson, nu ştiuse nici ea 
nimic, la fel ca reportera Monika Nilsson şi responsabilul 
cu publicitatea, Sonny Magnusson. Singurul care lipsea de 
pe tabel era Mikael Blomkvist, care se afla la Goteborg. 

Dumnezeule! Mikael nu ştie nimic, gândi Christer 
Malm. Mă întreb cum o să reacționeze. 

Apoi, înţelese că Erika Berger terminase de vorbit şi că 
în sala de conferinţe se lăsase o linişte mormântală. Îşi 
scutură capul şi se ridică, dându-i Erikăi o îmbrăţişare şi 
un sărut pe obraz. 

— Felicitări, Ricky, spuse el. Redactor-şef la SMP. Nu-i 
un pas mic, din bărcuţa noastră. 

Henry Cortez se trezi la viaţă, începând din senin să 
aplaude. Erika ridică mâna. 

— Stop, spuse ea. Astăzi nu merit aplauze. 

Făcu o scurtă pauză, privindu-şi colaboratorii din mica 
redacţie. 

— Ascultaţi-mă... Sunt foarte tristă că a fost să fie aşa. 
Voiam să vă povestesc de acum câteva săptămâni, dar cu 
tot haosul care a urmat crimelor, n-am mai apucat. Mikael 
şi Malin au muncit ca nebunii şi, pur şi simplu, nu s-a ivit 
ocazia. De aceea am ajuns aici... 

Malin Eriksson înţelese cu o teribilă luciditate cât de re- 
dus era efectivul redacţiei şi cât de îngrozitor de pustiu va 
fi fără Erika. Orice s-ar fi întâmplat şi orice haos s-ar fi pro- 
dus, Erika fusese stânca pe care Malin putea să se sprijine, 
totdeauna neclintită în furtună. Păi, nu degeaba o 
recrutase Balaurul de Dimineaţă! Dar ce avea să se 
întâmple acum? Erika fusese întotdeauna o persoană-cheie 
la Millennium. 

— Sunt câteva lucruri care trebuie limpezite. Înţeleg că 
se va produce confuzie în redacţie. Nu a fost intenţia mea, 
dar asta este situaţia. În primul rând: nu voi părăsi cu totul 
revista. Rămân ca asociat şi voi lua parte la şedinţele 
consiliului de conducere. Desigur, nu voi mai avea nicio 
influenţă asupra muncii propriu-zis redacţionale - s-ar 
putea ivi conflicte de interese. 

Christer Malm aprobă gânditor. 

— În al doilea rând, teoretic, îmi voi înceta activitatea 
în ultima zi din aprilie. Dar, în practică, aceasta este ultima 
mea zi de lucru. Săptămâna viitoare voi fi plecată; după 
cum ştiţi, a fost planificat dinainte. Şi am hotărât să nu mă 
mai întorc, pentru că vreau să-mi rezerv câteva zile ca să 
fac trecerea... 

Tăcu un scurt moment. 

— Numărul viitor e gata, se află în computer. Nu mai 
sunt decât câteva fleacuri de pus la punct. Va fi ultimul 
meu număr. După aceea, un alt redactor-şef va trebui să 
preia conducerea. În seara asta fac curat în birou. 

Tăcerea era densă. 

— Cine va fi noul redactor-şef este o hotărâre care tre- 
buie discutată şi stabilită în consiliul de conducere. Dar va 
trebui discutată şi de voi, în redacţie. 

— Mikael, spuse Christer Malm. 

— Nu. În niciun caz Mikael. El este de departe cel mai 
prost redactor-şef pe care l-aţi putea alege. E perfect ca 
responsabil de apariţie şi genial când e vorba să pună cap 
la cap şi să aranjeze texte imposibile, ca să poată fi 
publicate. Dar, în acelaşi timp, el este şi o frână. 
Redactorul-şef trebuie să fie cineva care mizează pe o 
atitudine ofensivă. Mikael mai are şi tendinţa de a se în- 
gropa în propriile lui istorii, fiind total absent, uneori 
săptămâni întregi. Este strălucit când e vorba de o situaţie 
arzătoare, dar absolut nul în munca de rutină. O ştiţi cu 
toţii. 

Christer Malm aprobă. 

— Millennium a funcţionat pentru că tu şi Mikael v-aţi 
echilibrat reciproc. 

— Dar nu numai pentru asta. Vă aduceţi foarte bine 
aminte de vremea când Mikael s-a încăpățânat să stea la 
Hedestad aproape jumătate de an. Atunci Millennium a 
funcţionat fără el, exact cum va trebui să funcţioneze acum 
fără mine. 

— OK. Care este planul tău? 

— Eu aş vrea ca tu să preiei funcţia de redactor-şef, 
Christer... 

— Niciodată. 

Christer Malm făcu un gest de respingere cu amândouă 
mâinile. 

— .. „dar, pentru că ştiu că vei refuza, am o altă soluţie. 
Malin. Tu vei funcţiona ca redactor-şef temporar, cu înce- 
pere de astăzi. 

— Eu? exclamă Malin. 

— Exact, tu. Ai fost extrem de bună ca secretar de re- 
dacţie. 

— Dar eu... 

— Fă o încercare. Astă-seară voi face curat în birou. 
Poţi să te muţi acolo de luni-dimineaţă. Numărul pe luna 
mai e aproape gata - ne-am luat deja corvoada de pe 
umeri. În iunie iese număr dublu şi pe urmă suntem liberi o 
lună. Dacă nu merge, consiliul de conducere va găsi în 

august pe altcineva. Henry, va trebui să-ţi iei normă 
întreagă şi s-o înlocuieşti pe Malin, ca secretar de redacţie. 
Apoi, va trebui să mai recrutaţi pe cineva, un colaborator 
nou. Însă aceasta este alegerea voastră şi a consiliului de 
conducere. 

Erika tăcu o clipă, cercetându-i gânditoare pe cei de 
faţă. 

— Încă un lucru. Eu încep să lucrez la un alt ziar. SMP 
şi Millennium nu sunt de fapt concurente, dar eu nu vreau 
să mai ştiu nimic mai mult decât ştiu deja, despre conți- 
nutul numărului următor. Din acest moment, discutaţi totul 
cu Malin. 

— Cum rămâne cu afacerea Salander? întrebă Henry 
Cortez. 

— Discutaţi cu Mikael. Eu am informaţii despre Salan- 
der, dar voi trece întreaga istorie sub tăcere. Nu va merge 
la SMP. 

Erika simţi deodată o imensă uşurare. 

— Asta a fost tot, spuse ea, încheind şedinţa; apoi, se 
ridică şi merse în biroul ei, fără niciun alt comentariu. 

Redacţia revistei Millennium rămase tăcută. Abia o oră 
mai târziu, Malin Eriksson ciocăni la uşa Erikăi. 

— Alo! 

— Da? întrebă Erika. 

— Personalul vrea să spună ceva. 

— Ce? 

— Vino puţin. 

Erika se ridică şi merse la uşă. Aşternuseră o faţă de 
masă şi aduseseră cafea şi plăcintă. 

— M-am gândit că trebuie să mai aşteptăm o vreme 
pentru adevărata serbare de adio, spuse Christer Malm. 
Dar, până atunci, trebuie să ne mulţumim cu cafea şi plă- 
cintă. 

Erika Berger zâmbi pentru prima oară în ziua aceea. 

3 
Vineri 8 aprilie - sâmbătă 9 aprilie 


Când Sonja Modig şi Marcus Erlander au venit la 
Alexander Zalachenko, la şapte seara, acesta se trezise din 
anestezie de vreo opt ore. Trecuse printr-o operaţie relativ 
importantă, în cursul căreia i se tăiase o parte din osul 
obrazului şi acesta fusese fixat cu un şurub de titan. Capul 
îi era bandajat aproape în întregime şi i se vedea doar 
ochiul stâng. Un medic le explicase că lovitura de secure 
distrusese pometele şi atinsese osul frunţii, desprinsese o 
mare parte din carnea de pe partea stângă a feţei şi 
dislocase orbita. Rănile îi provocau mari dureri. 
Zalachenko primise doze mari de calmante, dar era 
aproape coerent şi putea să vorbească. Poliţia însă nu 
trebuia să-l obosească prea tare. 

— Bună seara, domnule Zalachenko, îl salută Sonja 
Modig. 

Se prezentă pe ea şi pe colegul ei, Erlander. 

— Mă numesc Karl Axel Bodin, spuse Zalachenko cu 
greutate printre dinţii strânşi. Vocea îi era calmă. 

— Ştiu precis cine sunteţi. Am citit lista dumneavoastră 
de merite la Sâpo. 

Ceea ce nu era cu totul adevărat, pentru că Säpo nu le 
dăduse încă nicio hârtie despre Zalachenko. 

— Asta a fost demult. Acum sunt Karl Axel Bodin. 

— Cum vă simţiţi? continuă Modig. Sunteţi în stare să 
continuaţi discuţia? 

— Vreau să fac o plângere. Fiica mea a încercat să mă 
omoare. 

— Ştim acest lucru. Va fi anchetată la vremea potrivită, 
spuse Erlander. Pentru moment, dorim să discutăm lucruri 
mai urgente. 

— Ce poate fi mai urgent ca o încercare de asasinat? 

— Vrem să auzim ce aveţi de spus în legătură cu trei 
crime săvârşite la Stockholm şi cel puţin încă trei la 
Nykvarn, precum şi o răpire. 

— Nu ştiu nimic despre toate astea. Cine a fost ucis? 

— Domnule Bodin, avem toate motivele să bănuim că 
asociatul dumneavoastră, Ronald Niedermann, în vârstă de 
37 de ani, e vinovat de aceste fapte, spuse Erlander. 
Azi-noapte, Niedermann a mai ucis un poliţist din 
Trollhättan. 

Sonja Modig era un pic mirată de faptul că Erlander îi 
făcea pe voie lui Zalachenko, numindu-l Bodin. Zalachenko 
îşi roti uşor capul, ca să-l poată vedea pe Erlander. Vocea i 
se înmuie un pic. 

— E foarte... foarte trist să aud asta. Nu ştiu cu ce se 
ocupă Niedermann. Eu n-am ucis niciun poliţist. Eu însumi 
am fost victima unei încercări de asasinat. 

— Ronald Niedermann este pentru moment pus sub 
urmărire. Aveţi vreo idee despre locul în care s-ar putea 
ascunde? 

— Nu ştiu cercurile în care se învârte. Eu... Zalachenko 
păru să ezite câteva secunde. Vocea lui căpătă un ton 
confidenţial. 

— Trebuie să recunosc... dar să rămână între noi... că 
adesea am fost neliniştit în privinţa lui Niedermann. 

Erlander se aplecă un pic. 

— Ce vreţi să spuneţi? 

— Am descoperit că poate fi violent. De fapt, eram 
speriat de el. 

— Vreţi să spuneţi că v-aţi simţit ameninţat de Nieder- 
mann? întrebă Erlander. 

— Exact. Sunt un om bătrân. Nu mă pot apăra. 

— Puteţi explica relația dumneavoastră cu Nie- 
dermann? 

— Sunt invalid. 

Zalachenko arătă spre piciorul său. 

— Este a doua oară când fiica mea încearcă să mă 
omoare. L-am angajat pe Niedermann ca ajutor, în urmă cu 

mulţi ani. Am crezut că mă va putea apăra... Dar, de fapt, 
el a preluat controlul asupra vieţii mele. Vine şi pleacă 
după cum are chef, iar eu nu am niciun cuvânt de spus. 

— Şi la ce vă ajută? interveni Sonja Modig. Să faceţi 
ceea ce nu mai puteţi face singur? 

Zalachenko îi aruncă o privire cu singurul lui ochi. 

— Am înţeles că fata dumneavoastră v-a aruncat o 
bombă incendiară în maşină, cu mai mult de zece ani în 
urmă, spuse Sonja Modig. Ne puteţi explica de ce a 
făcut-o? 

— Despre asta trebuie s-o întrebaţi pe fata mea. Este 
bolnavă mintal. 

Tonul vocii lui era din nou ostil. 

— Vreţi să spuneţi că nu cunoaşteţi niciun motiv pentru 
care Lisbeth Salander v-a atacat în 1991? 

— Fata mea e bolnavă mintal. Există probe care atestă 
faptul acesta. 

Sonja Modig îşi lăsă capul într-o parte. Observă că 
Zalachenko răspundea evident mai agresiv şi mai duş- 
mănos atunci când punea ea întrebările. Îşi dădu seama că 
şi Erlander observase. OK... Good cop, bad cop. Sonja 
Modig ridică vocea: 

— Nu crezi că fapta are de-a face cu felul în care ai 
maltratat-o pe mama ei aşa de violent, că i-ai provocat le- 
ziuni cerebrale ireversibile? 

Zalachenko o privi pe Sonja Modig cu o expresie calmă. 

— Astea sunt doar vorbe. Mama ei era o curvă. Probabil 
că a încasat-o de la unul dintre clienţi. S-a întâmplat doar 
ca eu să trec pe acolo. 

Sonja Modig înălţă din sprâncene: 

— Deci, eşti complet nevinovat? 

— Bineînţeles. 

— Zalachenko... lasă-mă să văd dacă am înţeles clar. 
Prin urmare, negi că ţi-ai molestat prietena din vremea 
aceea, pe Agneta Sofia Salander, mama lui Lisbeth Salan- 
der, cu toate că aceasta a constituit obiectul unui lung ra- 


* Polițistul bun, polițistul rău (în engl. în orig.). (n. red.) 

port secret al celui care se ocupa de dumneata din partea 
Säpo, Gunnar Björck. 

— Nu am fost niciodată condamnat pentru ceva. Nu am 
fost nici măcar pus sub acuzație. Nu am nicio vină dacă 
vreun ţicnit de la Serviciile Secrete a fantazat despre mine 
în rapoartele lui. Dacă aş fi fost bănuit, ar fi trebuit cel 
puţin să mă interogheze. 

Sonja Modig rămăsese fără grai. Zalachenko părea să 
zâmbească în spatele pansamentelor. 

— Vreau să depun o plângere împotriva fiicei mele. Ea a 
încercat să mă ucidă. 

Sonja Modig suspină. 

— Încep să înţeleg de ce Lisbeth Salander a simţit ne- 
voia să-ţi înfigă o secure în ţeastă. 

Erlander începu să tuşească: 

— Vă cer scuze, domnule Bodin... Poate ar trebui să ne 
întoarcem la ceea ce ştiţi despre activităţile lui Ronald 
Niedermann. 


Sonja Modig îi telefonă inspectorului criminalist Jan 
Bublanski de pe coridorul din faţa camerei lui Zalachenko. 

— Nimic, spuse ea. 

— Nimic? repetă Bublanski. 

— A depus plângere împotriva lui Lisbeth Salander, 
pentru lovituri grave şi încercare de asasinat. Afirmă că nu 
are nimic de-a face cu crimele din Stockholm. 

— Şi cum explică faptul că Lisbeth Salander a fost în- 
gropată pe proprietatea lui, la Gosseberga? 

— Spune că el era răcit şi că a dormit cea mai mare 
parte a zilei. Dacă s-a tras cu arma asupra lui Salander, 
Niedermann trebuie s-o fi făcut. 

— OK. Ce mai avem? 

— A fost împuşcată cu un Browning calibru 22. De 
aceea mai e în viaţă. Am găsit arma. Zalachenko recu- 
noaşte că îi aparţine. 

— Aha. Cu alte cuvinte, ştie că-i vom găsi amprentele 
pe pistol. 

— Tocmai. Dar spune că ultima dată când a văzut arma, 
aceasta se afla în sertarul biroului său. 

— Şi, prin urmare, genialul Niedermann a luat pistolul, 
în vreme ce Zalachenko dormea, şi a tras în Salander. 
Putem dovedi contrariul? 

Sonja Modig cugetă câteva clipe, înainte de a răspunde. 

— E la curent cu legislaţia suedeză şi cu metodele 
poliţiei. Nu recunoaşte nimic şi-l are pe Niedermann ca tap 
ispăşitor. Nu ştiu ce-am putea dovedi. L-am rugat pe 
Erlander să-i trimită hainele la expertiză, să vedem dacă se 
află pe ele praf de puşcă, dar va spune probabil că a făcut 
exerciţii de tragere, cu două zile în urmă. 


Lisbeth Salander simţea miros de migdale şi etanol. 
Parcă ar fi avut alcool în gură - încercă să înghită, însă 
limba îi era amorţită. Se strădui să deschidă ochii, fără să 
reuşească. Auzea în depărtare o voce care părea să-i vor- 
bească, dar nu putea distinge cuvintele. Apoi, vocea deveni 
clară şi inteligibilă. 

— Cred că e pe cale să se trezească. 

Simţi cum cineva îi atinge fruntea şi încercă să înde- 
părteze mâna prea insistentă. In aceeaşi clipă, o durere as- 
cuţită îi trecu prin umărul stâng. Se destinse. 

— Mă auzi? 

Vezi-ţi de drum. 

— Poţi deschide ochii? 

Cine-i idiotul care nu-mi dă pace? 

În cele din urmă, deschise ochii. La început, văzu doar 
nişte puncte luminoase ciudate, înainte ca o făptură să apa- 
ră în câmpul ei vizual. Încercă să-şi centreze privirea, dar 
făptura se ferea tot timpul. Era ca şi cum ar fi avut o mah- 
mureală de zile mari, iar patul nu se oprea din clătinat. 

— Lsmpac, bolborosi ea. 

— Ce spui? 

— Diot. 

— Da, sună bine. Poţi deschide încă o dată ochii? 
Deschise ochii - două crăpături înguste. Văzu o față 

necunoscută şi memoră fiecare amănunt. Un bărbat blond, 
cu ochii foarte albaştri şi o faţă colţuroasă, strâmbă, la 
câteva zeci de centimetri de chipul ei. 

— Bună. Mă numesc Anders Jonasson. Sunt medic. Eşti 
la spital. Ai fost rănită şi eşti pe cale să te trezeşti după 
operaţie. Cum te cheamă? 

— Psalandr, murmură Lisbeth Salander. 

— Bine. Poți să-mi faci un serviciu? Numără până la 
Zece. 

— Unu, doi, patru, nu, trei, patru, cinci, şase... Apoi, 
adormi din nou. 

Doctorul Anders Jonasson era totuşi mulțumit de răs- 
punsul pe care îl primise. Îşi spusese numele şi începuse să 
numere. Asta însemna că fata încă avea capacităţile in- 
telectuale aproape intacte şi că nu se va trezi sub formă de 
colet. Notă ora trezirii, 21:06, aproape şaisprezece ore 
după ce terminase operaţia. El dormise aproape toată ziua 
şi se înapoiase la Sahlgrenska pe la ora şapte seara. De 
fapt, era liber, dar rămăsese în urmă cu hârţogăria. 

Nu se putuse abţine să nu treacă pe la secţia de reani- 
mare, să-şi privească pacienta în al cărei creier scormonise 
în dimineaţa aceea. 

— Lăsaţi-o să mai doarmă o vreme, dar ţineţi sub ob- 
servaţie electroencefalograma ei. S-ar putea să apară ede- 
me şi hemoragii în creier. Părea să aibă dureri violente în 
umăr, când a încercat să-şi mişte braţul. Dacă se trezeşte, 
daţi-i două miligrame de morfină pe oră. 

Se simţea ciudat de mişcat atunci când a ieşit pe poarta 
principală a spitalului Sahlgrenska. 


Era aproape două dimineaţa când Lisbeth Salander s-a 
trezit din nou. A deschis încet ochii şi a văzut un con de 
lumină pe plafon. După câteva momente, a rotit capul şi a 
devenit conştientă de faptul că avea un guler de protecţie 
în jurul gâtului. Simţea o durere surdă în cap şi alta, 
ascuţită, în umăr, atunci când a încercat să-şi schimbe po- 
ziţia. Închise pleoapele. 

Spital, gândi imediat. Ce fac aici? 

Se simţea complet stoarsă de puteri. 

Mai întâi, i-a fost greu să-şi concentreze gândurile. 
Apoi, îi reveniră amintiri răzlețe. 

Timp de câteva secunde, a fost cuprinsă de panică, 
atunci când fragmentele de amintiri s-au năpustit asupra 
ei, se vedea cum săpa, ca să se dezgroape. Apoi, a strâns 
dinţii, concentrându-se asupra respirației. 

Constată că era în viaţă. Nu era prea sigură dacă era 
bine sau rău. 

Lisbeth Salander nu-şi amintea exact ce se întâmplase, 
dar îi revenea în minte un mozaic ceţos de imagini din 
magazia de lemne, cum ridica securea cu furie şi-l lovea în 
faţă pe tatăl ei. Zalachenko. Nu ştia dacă acesta mai trăia 
sau era mort. 

Nu-şi putea aminti exact ce se întâmplase cu Nieder- 
mann. Avea o vagă senzaţie că-l văzuse pe Afurisitul de 
Kalle Blomkvist. Nu era sigură că nu visase, dar îşi amintea 
o bucătărie - trebuie să fi fost bucătăria din Gosseberga - 
şi i se părea că-l văzuse venind spre ea. Probabil am avut 
halucinații. 

Întâmplările din Gosseberga păreau deja foarte înde- 
părtate sau, mai degrabă, ca un vis ciudat. Se concentră 
asupra prezentului. 

Era rănită. Nu era nevoie să-i spună altcineva. Ridică 
mâna dreaptă, pipăindu-şi capul. Era bandajat în întregime. 
Apoi îşi aminti brusc. Niedermann. Zalachenko. Babalăcul 
dracului, avea şi el pistol. Un Browning, calibru 22. Care, 
în comparaţie cu aproape toate celelalte arme de foc, 
trebuia considerat ca relativ inofensiv. De aceea trăia. 

Am fost împuşcată în cap. Puteam vâri degetul în gaură, 
să-mi ating creierul. 

Era uimită că mai trăia. Constată că se simţea ciudat de 
indiferentă şi că, de fapt, nu-i păsa. Dacă moartea era vidul 
negru din care tocmai se trezise, atunci nu era ceva pentru 
care să se neliniştească. Nu va remarca niciodată 
diferenţa. 

Cu această cugetare ezoterică, închise ochii şi adormi 
din nou. 


Abia aţipise de câteva minute când, auzind mişcare, a 
întredeschis pleoapele în fante înguste. A văzut o soră în 
halat alb aplecându-se peste ea. 

— Cred că eşti trează, spuse sora. 

— Mmm, răspunse Lisbeth. 

— Bună, mă numesc Marianne. Înţelegi ce spun? 
Lisbeth încercă să facă o mişcare de aprobare, dar înțelese 
că avea capul fixat în gulerul de protecție. 

— Nu, nu te mişca. Nu trebuie să-ți fie teamă. Ai fost 
rănită şi noi te-am operat. 

— Apă... Ă 

Marianne îi dădu să bea printr-un tub de plastic. In 
vreme ce bea, înregistră faptul că se mai afla acolo o per- 
soană, în partea stângă. 

— Hei, Lisbeth, mă auzi? 

— Mmm, răspunse Lisbeth. 

— Sunt doctor Helena Endrin. Ştii unde te afli? 

— Spital. 

— Te afli la spitalul Sahlgrenska, din Göteborg. Ai fost 
operată şi eşti la secția de terapie intensivă. 

— Mm. 

— Nu trebuie să-ţi fie teamă. 

— Am fost împuşcată în cap. Doctor Endrin şovăi o 
secundă. 

— Aşa e. Îţi aminteşti ce s-a întâmplat? 

— Moşul avea pistol. 

— Ei... Da, exact. 

— Calibrul 22. 

— Aşa. Asta n-am ştiut. 

— Cât de rău sunt rănită? 

— Ai un prognostic bun. Starea ta a fost foarte critică, 
dar credem că ai mari şanse de recuperare. 

Lisbeth cântări informaţia. Apoi o fixă pe doctoriţa 
Endrin cu privirea. Observă că imaginea era tulbure. 

— Ce s-a întâmplat cu Zalachenko? 

— Cine e? 

— Moşul ăla nenorocit. Trăieşte? 

— Vrei să spui Karl Axel Bodin. 

— Nu. Vreau să spun Alexander Zalachenko. E numele 
lui adevărat. 

— Nu ştiu nimic despre asta. Bărbatul în vârstă care a 
venit odată cu tine e într-o stare rea, însă în afara perico- 
lului. 

Inima lui Lisbeth îşi încetini bătăile. Cântări vorbele 
doctoriţei. 

— Unde se află? 

— În camera alăturată. Dar nu te mai gândi la el acum. 
Tot ce trebuie să faci este să te concentrezi să te faci bine. 

Lisbeth închise ochii. Reflectă o clipă dacă era în stare 
să se scoale din pat, să găsească ceva ce putea fi folosit 
drept armă şi să termine ceea ce începuse. Apoi, îndepărtă 
aceste gânduri. Abia reuşea să ţină pleoapele deschise. Cu 
alte cuvinte, eşuase în hotărârea ei de a-l ucide pe 
Zalachenko. O să scape iar. 

— Vreau să te examinez o clipă. Apoi, vei putea să 
dormi, spuse doctor Endrin. 


Mikael Blomkvist se trezi brusc, fără niciun motiv apa- 
rent. Timp de câteva secunde, nici nu ştiu unde se afla. 
Apoi, îşi aminti că luase o cameră la City Hotel. În odaie 
era beznă totală. Aprinse veioza de lângă pat şi privi cea- 
sul. Era două şi jumătate noaptea. Dormise cincisprezece 
ore, fără întrerupere. 

Se dădu jos din pat, merse la toaletă şi urină. Rămase 
un moment, reflectând. Ştia că nu va mai putea să adoarmă 
şi intră sub duş. Apoi, îşi puse pe el jeanşii şi tricoul 
roşu-închis, care ar fi avut nevoie de o maşină de spălat. 
Era mort de foame şi sună la recepţie, întrebând dacă se 
putea comanda aşa devreme cafea şi un sendviş. Se putea. 

Îşi puse mocasinii şi haina şi cobori la recepţie, unde 
cumpără cafea şi un sendviş în folie de plastic cu pâine de 


63 


secară, brânză şi pate de ficat, pe care le luă cu el în came- 
ră. În vreme ce mânca, porni calculatorul său iBook, cu- 
plând cablul la priza de Internet. Intră mai întâi pe ediţia 
on-line a ziarului Aftonbladet. Arestarea lui Lisbeth era, 
după cum se aşteptase, cea mai importantă ştire. Articolul 
era încă plin de confuzii, dar, cel puţin, se afla pe calea cea 
bună. Ronald Niedermann, în vârstă de 37 de ani, era 
urmărit pentru uciderea unui poliţist şi poliţia mai voia să-l 
audieze în legătură cu cele trei asasinate din Stockholm. 
Poliţia nu comunicase încă nimic despre starea lui Lisbeth 
Salander, iar lui Zalachenko nu i se dădea numele. Era 
descris drept fermierul de 66 de ani care locuia la 
Gosseberga şi era evident că presa încă mai avea impresia 
că acesta era probabil una dintre victime. 

După ce termină de citit, îşi deschise telefonul mobil, 
constatând că avea 20 de mesaje necitite. Trei dintre ele îi 
cereau s-o sune pe Erika Berger. Două erau de la Annika 
Giannini. Paisprezece erau mesaje de la reporteri de la di- 
ferite ziare. Unul era de la Christer Malm, care-i trimisese 
un SMS imperativ: Ar fi bine să iei primul tren şi să vii 
acasă. 

Mikael încruntă sprâncenele. Era un mesaj neobişnuit 
din partea lui Christer Malm. SMS-ul fusese trimis în seara 
precedentă, la ora şapte. Îşi înăbuşi impulsul de a trezi pe 
cineva la ora trei noaptea. În loc de asta, consultă mersul 
trenurilor de pe Internet, aflând că primul tren spre 
Stockholm pleca la ora 05:20. 

Deschise un nou document Word. Apoi, îşi aprinse o 
ţigară şi rămase nemişcat trei minute, privind ţintă ecranul 
strălucitor. În cele din urmă, ridică degetele şi începu să 
scrie: 


[Numele ei este Lisbeth Salander şi Suedia a învăţat s-o 
cunoască din conferințele de presă ale poliţiei şi din 
articolele ziarelor de seară. Are 27 de ani şi 1,50 m 
înălţime. A fost descrisă ca psihopată, ucigaşă şi lesbiană 
satanistă. N-a existat nicio graniţă pentru fanteziile şi 

elucubraţiile pe seama ei. În acest număr, Millennium 
povesteşte despre felul în care oameni de stat au conspirat 
împotriva lui Lisbeth Salander, pentru a proteja un asasin 
patologic.] 


Scrise fără să se grăbească şi apoi corectă prima 
versiune. Lucră concentrat aproape cincizeci de minute, şi 
rezultară două pagini format A4, care erau de fapt o 
recapitulare a nopţii în care îi găsise pe Dag Svensson şi pe 
Mia Bergman şi a motivelor pentru care poliţia se 
concentrase asupra lui Lisbeth Salander ca prezumtiv 
asasin. Cită articolele din ziarele de seară despre 
satanistele lesbiene şi speranţele lor că asasinatele 
conţineau picanterii sado-masochiste. 

În cele din urmă, aruncând o privire pe ceas, închise 
grăbit computerul. Îşi împachetă lucrurile în geantă, merse 
la recepţie şi plăti cu cartea de credit, apoi luă un taxi până 
la gara centrală din Goteborg. 


Mikael Blomkvist se duse imediat la vagonul restaurant 
unde comandă cafea şi sendvişuri. Apoi, deschise din nou 
iBook-ul, recitind textul pe care reuşise să-l scrie în ora 
dimineţii. Era chiar la pasajul despre istoria lui 
Zalachenko, aşa că n-o observă pe Sonja Modig înainte ca 
aceasta să-şi dreagă vocea şi să-l întrebe dacă îi poate ţine 
tovărăşie. El o privi, apoi închise computerul. 

— Pe drum spre casă? întrebă Modig. Mikael dădu din 
cap, în semn de aprobare. i 

— Şi tu, la fel, după câte înţeleg. Incuviință, la rândul 
ei. 

— Colegul meu mai rămâne o zi. 

— Ai auzit ceva despre starea lui Lisbeth Salander? Eu 
am dormit de când ne-am despărțit. 

— S-a trezit abia aseară. Dar doctorii cred că se va face 
bine. A avut un noroc extraordinar. 

Mikael încuviinţă. Înţelese că de fapt nu fusese neliniş- 
tit pentru ea. Pornise de la ideea că va supravieţui. Altceva 
era de neconceput. 

— S-a mai întâmplat ceva interesant? întrebă el. Sonja 
Modig îl privi nehotărâtă. Se întreba cât de multă 
încredere putea avea în reporterul acesta, care de fapt ştia 
despre afacere mai mult decât ea însăşi. Pe de altă parte, 
ea venise să se aşeze la masa lui şi cel puţin o sută de 
ziarişti probabil că ştiau deja ce se petrecuse la sediul 
poliţiei. 

— Nu vreau să fiu citată, spuse ea. 

— Te întreb doar din interes personal. 

Ea dădu din cap şi-i povesti că poliţia îl urmărea pe 
Ronald Niedermann în toată ţara, în special în zona Malmö. 

— Şi Zalachenko? L-aţi interogat? 

— Da, l-am interogat. 

— Şi? 

— Nu pot povesti. 

— Hai, Sonja. O să ştiu exact despre ce-aţi vorbit cam la 
o oră după ce ajung la redacţie, la Stockholm. Şi nu voi 
scrie o vorbă din ce-mi vei spune. 

Ea şovăi un lung moment înainte de a-i întâlni privirea. 

— A făcut plângere împotriva lui Lisbeth Salander, 
pentru că a încercat să-l omoare. S-ar putea să fie arestată 
pentru rănire gravă şi tentativă de omor. 

— Şi, cu siguranţă, ea va invoca dreptul de legitimă 
apărare. 

— Sper s-o facă, spuse Sonja Modig. Mikael îi aruncă o 
privire pătrunzătoare. 

— Nu prea sună a replică de poliţist, spuse el pe un ton 
neutru. 

— Bodin... Zalachenko ne scapă printre degete şi are 
răspuns la toate întrebările. Sunt absolut convinsă că lu- 
crurile s-au întâmplat întocmai cum ne-ai povestit aseară. 
Asta înseamnă că Salander a fost victima unor abuzuri ju- 
diciare constante, de când avea 12 ani. 

Mikael aprobă. 

— Aceasta este istoria pe care o voi publica eu, spuse. 
Ea mai şovăi un moment. Mikael aştepta. 

— Am vorbit cu Bublanski acum o jumătate de oră. N-a 
spus prea multe, dar ancheta asupra lui Salander în 
legătură cu moartea prietenilor tăi pare să fie suspendată. 
Se focalizează pe Niedermann. 

— Ceea ce înseamnă... 

Lăsă cuvintele să plutească în aer. Sonja Modig ridică 
din umeri. 

— Cine se va ocupa de ancheta asupra lui Salander? 

— Nu ştiu. Povestea de la Gosseberga va cădea probabil 
în primul rând pe seama celor din Goteborg. Dar pot 
presupune că cineva din Stockholm va avea sarcina de a 
aduna tot materialul, înaintea unui proces. 

— Înţeleg. Putem paria că investigarea va fi trecută ce- 
lor de la Sâpo? 

Ea dădu din cap. 

Cu puţin înainte de Alingsås, Mikael se aplecă spre ea: 

— Sonja... cred că înţelegi despre ce e vorba. Dacă po- 
vestea cu Zalachenko devine publică, va fi un scandal 
enorm. Activiştii Sâpo au colaborat cu un psihiatru ca s-o 
bage pe Salander la balamuc. Singurul lucru pe care îl pot 
face ei este să continue să jure că, de fapt, Lisbeth Salan- 
der e bolnavă psihic şi că internarea forţată din 1991 a fost 
perfect justificată. 

Sonja Modig aprobă din nou. 

— Voi face tot ce-mi stă în putinţă să împiedic ase- 
menea planuri. Vreau să spun, Lisbeth Salander este la fel 
de lucidă ca mine şi ca tine. Deosebită, poate, dar ca- 
pacităţile ei mentale nu pot fi puse sub semnul întrebării. 

Sonja Modig aprobă. Mikael făcu o pauză, lăsând cu- 
vintele să fie bine înţelese. 

— Aş avea nevoie de cineva din interior, pe care să mă 
pot baza. 

Ea îi întâlni privirea. 

— Nu am competenţa de a stabili dacă Lisbeth Salander 
e sau nu bolnavă psihic, răspunse ea. 

— Nu, dar ai competenţa să judeci dacă ea este sau nu 
victima unui abuz judiciar. 

— Ce propui? 

— Nu-ţi spun să-ţi pârăşti colegii, dar vreau să mă in- 
formezi dacă descoperi că Lisbeth este pe cale să fie încă o 
dată expusă abuzurilor judiciare. 

Sonja Modig rămase tăcută. 

— Nu vreau să-mi dai amănunte asupra detaliilor teh- 
nice ale anchetei sau altceva de genul ăsta. Hotărăşte sin- 
gură. Însă am nevoie să ştiu ce se întâmplă cu acuzaţiile 
împotriva lui Lisbeth Salander. 

— Pare o bună metodă ca să fiu dată afară. 

— Tu eşti o sursă. Niciodată nu te voi numi şi n-o să te 
bag în bucluc. 

Scoase un carnet şi scrise o adresă e-mail: 

— Aceasta este o adresă anonimă de hotmail. Dacă vrei 
să-mi spui ceva, foloseşte-o. Nu trebuie să utilizezi propria 
ta adresă oficială. Poţi să-ţi deschizi un cont temporar pe 
hotmail. 

Ea luă adresa, punând-o în buzunarul interior al hainei. 
Nu promise nimic. 


Sâmbătă dimineaţa, la ora şapte, inspectorul criminalist 
Marcus Erlander a fost trezit de telefon. Auzea vocile de la 
televizor şi simţea mirosul de cafea din bucătărie, unde 
soţia lui îşi începuse treburile de dimineaţă. Ajunsese acasă 
în apartamentul lui din Mölndal la unu noaptea şi dormise 
ceva mai mult de cinci ore. Înainte de asta, fusese în plină 
activitate exact douăzeci şi două de ore. Prin urmare, nu se 
simţea încă odihnit, atunci când întinse mâna după 
receptor. 

— Mârtensson, biroul de investigaţii, schimbul de 
noapte. Te-ai sculat deja? 

— Nu, răspunse Erlander. Abia am apucat să adorm. Ce 
s-a întâmplat? 

— Veşti noi. Anita Kaspersson a fost găsită. 

— Unde? 

— Chiar lângă Seglora, la sud de Borâs. Erlander îşi 
vizualiză în minte harta. 

— La sud, spuse el. Tipul alege drumurile secundare. 
Probabil că a condus maşina pe şoseaua 180, a trecut de 
Borås şi a luat-o spre sud. Aţi dat alarma la Malmö? 

— Şi la Helsingborg, Landskrona şi Trelleborg. Şi la 
Karlskrona. Mă gândesc la feribotul spre est. 

Erlander se ridică, scărpinându-şi ceafa. 

— Are aproape douăzeci şi patru de ore avans. S-ar 
putea să fi ieşit deja din ţară. Cum a fost găsită 
Kaspersson? 

— A bătut la o uşă, la o vilă de la intrarea în Seglora. 

— Ce? 

— A bătut la o uşă... 

— Am auzit. Vrei să spui că trăieşte? 

— lartă-mă. Sunt obosit şi nu mă exprim exact. Anita 
Kaspersson a reuşit să ajungă la Seglora la ora 03:10 
azi-dimineaţă şi a bătut la uşa unei vile, speriind o familie 
cu copii care dormeau. Era desculţă, îngheţată de frig şi 
avea mâinile legate la spate. Pentru moment, se află la 
spitalul din Borâs, unde s-a reîntâlnit cu soţul ei. 

— Drăcia dracului! Cred că toţi am pornit de la ideea că 
ea nu mai e în viaţă. 

— Adesea mai avem şi surprize. 

— Surprize pozitive. 

— Acum, urmează veştile proaste. Şefa adjunctă a po- 
liţiei departamentale, Spångberg, e aici de la ora cinci di- 
mineaţa. Ea a dat ordin să te trezesc imediat şi să-ţi spun 
să te duci la Borâs, ca s-o interoghezi pe Kaspersson. 


Pentru că era sâmbătă dimineaţa, Mikael presupunea 
că redacţia revistei Millennium era goală. L-a sunat pe 
Christer Malm când X2000! trecea de podul Årsta, 
întrebându-l ce voise să spună cu SMS-ul lui. 

— Ai luat micul dejun? l-a întrebat Christer. 

— În tren. 


1 Tren de mare viteză. 
69 


— Bine. Vino la mine acasă şi am să-ţi pregătesc ceva 
mai substanţial. 

— Despre ce este vorba? 

— Îţi spun când vii. 

Mikael a luat metroul până la Medborgarplatsen şi a 
continuat pe jos, până la Allhelgonagatan. l-a deschis 
Arnold Magnusson, prietenul lui Christer. Oricât încerca, 
Mikael nu se putea elibera de sentimentul că privea o re- 
clamă pentru cine ştie ce produs. Arnold Magnusson tre- 
cuse pe la Dramaten! şi era unul dintre cei mai solicitaţi 
actori din Suedia. Era întotdeauna la fel de stânjenitor să-l 
întâlneşti în realitate. Mikael nu avea obiceiul să se lase 
impresionat de vedete, dar Arnold Magnusson avea o în- 
făţişare aşa de caracteristică, aşa de puternic asociată cu 
unele roluri din filme şi de la televizor, mai ales cu Gunnar 
Frisk, comisarul coleric dintr-o serie televizată extrem de 
populară, încât Mikael se aştepta de fiecare dată ca Arnold 
să se comporte exact ca Gunnar Frisk. 

— Bună, Micke, spuse Arnold. 

— Bună, răspunse Mikael. 

— Hai în bucătărie, spuse Arnold, poftindu-l înăuntru. 
Christer Malm le servi gofre calde, cu dulceaţă de mure şi 
cafea proaspăt râşnită. Mikael începuse să saliveze, chiar 
înainte de a se aşeza şi de a se arunca asupra farfuriei. 
Christer Malm îl întrebă ce se întâmplase la Gosseberga. 
Mikael recapitulă detaliile. Era deja la cea de-a treia gofră, 
când întrebă despre ce era vorba. 

— Am avut o mică problemă la Millennium, în timp ce 
tu erai la Goteborg, spuse Christer. 

Mikael înălţă întrebător din sprâncene: 

— Ce anume? 

— Nimic grav. Însă Erika Berger a devenit redactor-şef 
la Svenska Morgon-Posten. leri a fost ultima ei zi de lucru 
la Millennium. 


1 Dramatiska Teatern (Teatrul Dramatic), cel mai important teatru 
din Suedia. 

Mikael rămase pe scaun, cu jumătate de gofră în mână, 
pe drum spre gură. Îi luă mai multe secunde până să 
înţeleagă mesajul. 

— De ce n-a spus mai devreme? întrebă el în cele din 
urmă. 

— Pentru că voia să-ţi spună mai întâi ţie, iar tu ai aler- 
gat de colo-colo şi n-ai fost de găsit timp de mai multe 
săptămâni. Considera fără îndoială că ai destule probleme 
cu episodul Salander. Pentru că voia să-ţi spună în primul 
rând ţie, nu ne-a spus nimic nici nouă şi zilele au trecut... 
Aşa. Dintr-odată, au copleşit-o mustrările de conştiinţă şi 
se simţea al dracului de prost. Şi noi n-am remarcat 
absolut nimic. 

Mikael strânse din pleoape: 

— A naibii treabă! 

— Ştiu. În loc să fii primul, eşti ultimul din redacţie care 
afli. Voiam să-ţi pot povesti, ca să înţelegi ce s-a întâmplat 
şi să nu crezi că cineva a uneltit pe la spatele tău. 

— Nu cred asta. Dar, Dumnezeule! E grozav că a primit 
postul, dacă vrea să lucreze la SMP... Dar ce naiba ne 
facem noi, la redacţie? 

— Am pus-o pe Malin redactor-şef temporar, cu înce- 
pere de la numărul viitor. 

— Malin? 

— Dacă nu vrei tu să fii redactor-şef... 

— Nu, la dracu”... 

— Aşa am crezut şi eu. Prin urmare, Malin va fi redac- 
tor-şef. 

— Şi cine va fi secretar de redacţie? 

— Henry Cortez. E la noi de patru ani şi nu se mai 
poate spune că e un începător. 

Mikael cântări propunerile. 

— Am şi eu vreun cuvânt de spus? întrebă el. 

— Păi... zise Christer Malm. Mikael râse sec: 

— OK. Rămâne cum aţi hotărât. Malin e curajoasă, dar 
încă nesigură. Henry are obiceiul să tragă cam des la în- 
tâmplare, dar n-o să-l scăpăm din ochi. 

— Aşa vom face. 

Mikael rămase tăcut. Se gândea că va fi teribil de pus- 
tiu fără Erika şi nu era sigur ce se va întâmpla cu revista. 

— Trebuie să sun acasă la Erika, să... 

— Nu cred că e nevoie. 

— Cum aşa? 

— A rămas să doarmă la redacţie. Du-te şi trezeşte-o. 


Mikael o găsi pe Erika dormind adânc pe canapeaua din 
odaia ei de lucru. Îşi petrecuse noaptea golind rafturile şi 
biroul de lucrurile personale şi de hârtiile pe care voia să le 
păstreze. Umpluse cinci cutii mari de carton. Mikael o privi 
un lung moment din pragul uşii, înainte să intre şi să se 
aşeze pe marginea canapelei, trezind-o. 

— De ce, pentru numele lui Dumnezeu, nu ai venit la 
mine să dormi, dacă era neapărat nevoie să-ţi petreci 
noaptea la slujbă? spuse el. 

— Hei, Mikael, răspunse ea. 

— Christer mi-a povestit. 

Erika încercă să spună ceva, însă el se aplecă, săru- 
tând-o pe obraz. 

— Eşti furios? 

— Foarte! spuse el pe un ton tăios. 

— Îmi pare rău. Pur şi simplu, n-am putut refuza o 
asemenea propunere. Însă nu mi se pare drept, am impre- 
sia că vă las în rahat, pe tine şi pe ceilalţi de la Millennium, 
într-un moment foarte dificil. 

— Nu sunt cea mai potrivită persoană să te critic pentru 
că părăseşti corabia. Acum doi ani, şi eu am plecat şi v-am 
lăsat în rahat într-o situaţie care era substanţial mai dificilă 
ca acum. 

— Sunt două situaţii complet diferite. Tu ai luat o pa- 
uză. Eu termin de tot şi am ascuns asta. Îmi pare rău. 

Mikael rămase tăcut o vreme. Apoi schiţă un zâmbet: 

— Când vine ceasul, vine. A woman's gotta do what a 
woman's gotta do and all that crap.. 

Erika surâse. Erau cuvintele pe care le folosise ea 
atunci când Mikael plecase la Hedeby. El întinse mâna, 
ciufulindu-i prieteneşte părul. 

— Înţeleg că nu mai vrei să lucrezi în balamucul ăsta, 
dar să-ţi doreşti să fii şef în cel mai scorţos ziar de bătrânei 
din Suedia, asta o să-mi ia ceva vreme s-o rumeg. 

— Sunt multe femei care lucrează acolo. 

— Aiurea. Uită-te la editoriale. Sunt de pe vremea lui 
Pazvante. Trebuie să fii complet masochistă. Hai să bem o 
cafea! 

Erika se ridică în capul oaselor. 

— Trebuie să ştiu ce s-a întâmplat azi-noapte la 
Goteborg. 

— Sunt pe cale să scriu povestea, spuse Mikael. Dar se 
va declanşa războiul când o vom publica. 

— Nu noi. Voi. 

— Ştiu. O vom publica la momentul procesului. Dar 
presupun că nu vei lua acest story cu tine la SMP. De fapt, 
vreau să scrii o pastilă despre povestea lui Zalachenko, 
înainte să pleci de la Millennium. 

— Micke, eu... 

— Ultimul tău editorial. Îl vei scrie când vei avea chef. 
Probabil că nu va fi publicat înainte de proces, când va fi 
asta. 

— Poate că nu-i o idee prea bună. Despre ce trebuie să 
trateze? 

— Morală, spuse Mikael Blomkvist. Despre faptul că 
unul dintre colaboratorii noştri a fost ucis pentru că statul 
nu şi-a făcut datoria acum cincisprezece ani. 

Nu trebuia să-i explice mai mult. Erika Berger ştia 
exact ce fel de articol dorea el. Cântări lucrurile un scurt 
moment. Fusese de fapt căpitanul vasului atunci când Dag 


1 (În engl. în orig.) O femeie trebuie să facă ce trebuie să facă o fe- 
meie, şi aşa mai departe. 

Svensson a fost ucis. Se simţi dintr-odată mult mai bine 
dispusă. 
— OK, spuse ea. Ultimul editorial. 

4 
Sâmbătă 9 aprilie - duminică 10 aprilie 


Sâmbătă la ora unu, procuroarea Martina Fransson din 
Södertälje îşi terminase deliberarea. Cimitirul din pădurea 
de la Nykvarn era o ciorbă blestemată şi secţia de 
criminalistică acumulase o grămadă de ore suplimentare, 
începând cu miercurea când Paolo Roberto avusese meciul 
de box cu Ronald Niedermann, în magazia de lemne de 
acolo. Era vorba de cel puţin trei persoane asasinate care 
fuseseră îngropate în apropiere, de o răpire cu vătămare şi 
rănire gravă a prietenei lui Lisbeth Salander, Miriam Wu, 
şi, pentru a încheia, de un incendiu provocat. Legat de 
Nykvarn mai era şi incidentul din Stallarholmen, care ţinea 
de competenţa unei alte secţii de poliţie, dar în care Carl 
Magnus Lundin, de la clubul de motociclişti din Svavelsjo, 
jucase un rol principal. Pentru moment, acesta zăcea la 
spitalul din Södertälje, cu piciorul în ghips şi o placă de 
metal în falcă. Şi oricum, aceste infracţiuni cădeau sub 
autoritatea poliţiei departamentale, ceea ce însemna că cei 
de la Stockholm vor avea ultimul cuvânt de spus. 


În timpul zilei de vineri, fuseseră lansate ordine de 
arestare. Cu siguranţă, Lundin avea legături cu cele petre- 
cute la Nykvarn. Cu puţină întârziere se stabilise că ma- 
gazia era proprietatea firmei Medimport, care la rândul ei 
aparţinea unei anume Anneli Karlsson, în vârstă de 52 de 
ani şi stabilită la Puerto Banus, în Spania. Aceasta era 
verişoară cu Magge Lundin, nu avea cazier şi în acest 
context părea să joace rolul de om de paie. 

Martina Fransson închise dosarul cu cercetările preli- 
minare. Erau încă în faza de început şi aveau să fie com- 
pletate cu mai multe sute de pagini, înainte de a veni vre- 
mea pentru proces. Însă, chiar de acum, Martina Fransson 
trebuia să decidă asupra unora dintre chestiuni. Se uită la 
colegii din poliţie: 

— Avem destul de mult material ca să deschidem ac- 
ţiune judiciară împotriva lui Lundin, pentru complicitate în 
răpirea lui Miriam Wu. Paolo Roberto l-a identificat ca fiind 
bărbatul care conducea duba. Am să-l arestez şi pentru 
probabilă complicitate la incendiere. Aşteptăm acuzaţia de 
complicitate la omorârea celor trei persoane care au fost 
dezgropate pe terenul de acolo, cel puţin până ce acestea 
vor fi identificate. 

Poliţiştii făcură semne de încuviinţare. Era hotărârea la 
care se aşteptaseră. 

— Ce facem cu Sonny Nieminen? 

Martina Fransson răsfoi documentarea despre Niemi- 
nen de pe masă. 

— Este un domn cu o listă de merite impozantă. Jaf, 
deţinere ilegală de arme, lovire, lovire gravă, omucidere Şi 
delicte legate de comerţul cu droguri. A fost prins îm- 
preună cu Lundin, la Stallarholmen. Sunt absolut convinsă 
că este amestecat - ar fi neverosimil să nu fie. Dar pro- 
blema este că nu avem nicio probă împotriva lui. 

— El spune că nu a fost niciodată în magazia din 
Nykvarn şi că doar l-a însoţit pe Lundin într-o plimbare cu 
motocicletele, spuse inspectorul criminalist care fusese 
însărcinat cu cazul din Stallarholmen din partea poliţiei din 
Södertälje. Afirmă că nu ştia nimic despre treburile lui 
Lundin de la Stallarholmen. 

Martina Fransson se întrebă dacă exista vreo posibilita- 
te să-i paseze mai departe afacerea procurorului Richard 
Ekström, de la Stockholm. 

— Nieminen refuză să spună ce s-a petrecut, dar neagă 
cu tărie că a participat la vreo infracţiune, continuă in- 
spectorul criminalist. 

— Nu, mai curând pare că el şi Lundin au fost victime la 
Stallarholmen, spuse Martina Fransson, bătând enervată 
cu degetele în tăblia mesei. Lisbeth Salander, adăugă ea cu 
evidentă îndoială în glas. Prin urmare, vorbim despre o 
fetişcană care arată de parcă abia ar fi intrat în pubertate, 

are 1,50 înălţime şi e greu de crezut că posedă forţa ne- 
cesară ca să le ţină piept lui Nieminen şi lui Lundin. 

— Dacă n-a fost înarmată. Cu un pistol, putea să com- 
penseze o bună parte din fizicul ei firav. 

— Dar nu se potriveşte cu reconstruirea evenimentelor. 

— Nu. A folosit gaz paralizant şi l-a lovit pe Lundin între 
picioare cu o asemenea violenţă, că i-a zdrobit un testicul, 
ca să nu mai vorbim despre maxilar. ÎImpuşcătura în picior 
pare să fi venit după lovituri. Dar mi-e greu să cred că era 
înarmată. 

— Laboratorul a identificat arma cu care s-a tras asupra 
lui Lundin. Este un P-38 Wanad polonez, cu muniţie 
Makarov. A fost găsit la Gosseberga, lângă Göteborg şi are 
pe el amprentele lui Lisbeth Salander. Putem presupune că 
a luat pistolul cu ea, la Gosseberga. 

— Da. Dar numărul seriei arată că arma a fost furată 
acum patru ani, la un jaf petrecut într-un magazin de arme 
din Orebro. Hoţul a fost prins imediat, dar reuşise să vândă 
armele. Era un talent local, avea probleme cu drogurile şi 
avea cunoştinţe în cercul din jurul clubului motocicliştilor 
din Svavelsjo. Aş plasa mult mai bine pistolul fie la Lundin, 
fie la Nieminen. 

— S-ar putea ca Lundin să fi avut pistolul şi Salander 
să-l fi dezarmat, timp în care să fi pornit glonţul care l-a ni- 
merit pe acesta în picior. Vreau să spun că intenţia n-a fost 
în niciun caz să-l omoare, de vreme ce mai este în viaţă. 

— Sau l-a împuşcat în picior din sadism, ce pot să ştiu! 
Dar cum i-a venit de hac lui Nieminen? Acesta nu are nicio 
rană aparentă. 

— De fapt, are o rană. Are două arsuri mici pe piept. 

— Şi? 

— Probabil, un pistol electric. 

— Prin urmare, Salander avea asupra ei o armă electri- 
că, gaz paralizant şi un pistol. Cât cântăresc toate astea? 
Nu, sunt absolut sigură că Lundin sau Nieminen avea cu el 
arma şi că Salander a luat-o de la aceştia. Nu putem şti 
exact cum s-au petrecut lucrurile atunci când a fost îm- 

puşcat Lundin, până când unul dintre cei implicaţi nu în- 
cepe să vorbească. 

— OK. 

— Dar, pentru moment, situaţia stă aşa: Lundin e la 
arest preventiv, din motivele pe care le-am amintit mai 
devreme. lar împotriva lui Nieminen nu avem nimic. Prin 
urmare, mă gândesc să-l pun în libertate în după-amiaza 
asta. 


Sonny Nieminen era într-o dispoziţie mizerabilă atunci 
când a părăsit celula de la sediul poliţiei din Södertälje. 
Avea gura aşa de uscată, încât prima oprire a fost la un 
debit de tutun, unde a cumpărat un pepsi pe care l-a dat 
imediat peste cap. A mai cumpărat şi un pachet de Lucky 
Strike şi o cutie de tutun de mestecat Goteborgs Rape. Şi-a 
deschis telefonul mobil şi a verificat bateria, înainte de a 
forma numărul lui Hans-Åke Waltari, 33 de ani şi 
Sergeant-at-Arms la Svavelsjd MC", numărul trei în ierarhia 
internă a clubului. A auzit patru semnale, înainte ca 
Waltari să răspundă. 

— Nieminen. Am ieşit. 

— Felicitări. 

— Unde eşti? 

— Nyköping. 

— Şi ce dracu' faci la Nyköping? 

— Când tu şi Magge aţi fost arestaţi, am luat hotărârea 
să o lăsăm mai moale, până ce vom şti mai bine cum stau 
lucrurile. 

— Acum ştii. Unde sunt ceilalţi? Hans-Åke Waltari i-a 
explicat unde era fiecare dintre cei cinci membri ai clubului 
din Svavelsjo. Explicaţia nu-l făcu pe Nieminen nici mai 
calm, nici mai mulţumit. 

— Şi cine dracu' are grijă de prăvălie, în vreme ce voi 
vă ascundeţi ca babele? 

— Nu-i corect. Tu şi cu Magge aţi plecat pentru nu ştiu 
ce rahat de afacere, despre care noi n-aveam idee, brusc 


* MotoClub - Clubul de motociclişti. (n. red.) 

aţi fost implicaţi într-un schimb de focuri cu afurisita aia de 
curvă urmărită şi Magge e împuşcat, iar tu eşti arestat. Pe 
urmă, poliţiştii dezgroapă cadavre în depozitul nostru din 
Nykvarn. 

— Şi? 

— Şi am început să ne punem întrebări dacă nu cumva 
tu şi Magge ne-aţi ascuns ceva. 

— Şi ce dracu' ar putea să fie? Noi aducem de lucru la 
firmă! 

— Dar n-am auzit nicio vorbă că depozitul ar fi şi ci- 
mitir. Ale cui sunt cadavrele? 

Sonny Nieminen avea o replică acră pe limbă, dar se 
stăpâni. Hans-Åke Waltari era un dobitoc, dar situaţia nu 
era propice pentru a porni un scandal. Acum trebuia să-şi 
consolideze forţele. După ce negase totul în cinci intero- 
gatorii, nu era un lucru deosebit de inteligent să trâmbi- 
teze la telefon că el avea de fapt cunoştinţe în materie, la 
două sute de metri de sediul poliţiei. 

— Lasă dracului cadavrele, spuse el. N-am nicio idee. 
Dar Magge e în rahat. O să stea la pârnaie o vreme şi în 
lipsa lui eu sunt şef. 

— OK. Ce se întâmplă acum? întrebă Waltari. 

— Cine vede de proprietate dacă v-aţi băgat toţi sub 
pământ? 

— A rămas pe poziţii Benny Karlsson. Poliţia a făcut 
percheziţie chiar în ziua în care v-au arestat. N-au găsit 
nimic. 

— Benny K.! izbucni Nieminen. Benny K. este, fir-ar al 
dracului, un mucos de începător! 

— Linişteşte-te. Are compania blondului cu care 
obişnuiaţi să vă întâlniti, tu şi Magge. 

Sonny Nieminen simţi cum îngheaţă dintr-odată. Se uită 
grăbit în jur, depărtându-se câţiva metri de uşa debitului 
de tutun. 

— Ce-ai spus? întrebă cu voce scăzută. 

— Tipul ăla blond cu care vă întâlneaţi tu şi cu Magge a 
apărut şi voia să-l ajutăm să-şi găsească o ascunzătoare. 

— Pe toţi dracii, Waltari, e căutat în toată nenorocita 
asta de Suedie, fiindc-a omorât un poliţai! 

— Da... De-aia voia să se ascundă. Şi noi ce-ar fi trebuit 
să facem? Doar e amicul tău şi-al lui Magge! 

Nieminen închise ochii preţ de zece secunde. Ronald 
Niedermann furnizase clubului din Svavelsjo grămezi de 
tranzacţii care le aduseseră câştiguri foarte bune, timp de 
mulţi ani. Dar nu era în niciun caz un prieten. Era un es- 
croc notoriu şi un psihopat, în plus un psihopat pe care-l 
vâna poliţia cu aruncătoarele de flăcări. Sonny Nieminen 
nu se încredea o secundă în Ronald Niedermann. Cel mai 
bun lucru ar fi fost să fie găsit cu un glonţ în ţeastă. Atunci 
poliţia s-ar fi potolit. 

— Şi ce-ati făcut cu el? 

— Benny K. are grijă de el. L-a dus la Viktor. Viktor 
Goransson era casierul şi expertul financiar al clubului şi 
locuia foarte aproape de Järna. Göransson făcuse liceul de 
ştiinţe economice şi îşi începuse cariera în calitate de 
consultant financiar al unui sârb, mare proprietar de 
restaurante, înainte ca banda acestuia să intre la puşcărie 
pentru fraude economice. Îl întâlnise pe Magge Lundin la 
Kumla!, la începutul anilor '90. Era singurul de la Svavelsjd 
MC care purta costum şi cravată. 

— Waltari, urcă în maşină şi vino la Sodertălje. 
Caută-mă în faţa gării, peste patruzeci şi cinci de minute. 

— Aha! De ce eşti aşa de grăbit? 

— Pentru că trebuie să luăm situaţia în mâini cât de re- 
pede posibil. 


Hans-Åke Waltari îl privea pe furiş pe Sonny Nieminen, 
care nu scotea un cuvânt, în vreme ce mergeau cu maşina 
spre Svavelsjo. Spre deosebire de Magge Lundin, Nieminen 
nu fusese niciodată o companie plăcută. Era chipeş şi 
părea molatic, dar era un individ periculos care se 
aprindea uşor, mai ales dacă băuse. Pentru moment, părea 
treaz, dar pentru Waltari viitorul era incert, cu un şef ca 


1 Kumla - una dintre cele mai cunoscute închisori din Suedia. 

Nieminen. Magge ştiuse întotdeauna să-l facă pe Nieminen 
să se calmeze. Acum se întreba cum va arăta viitorul, cu 
Nieminen ca preşedinte temporar al clubului. 

Benny K. nu se afla în local. Nieminen a încercat de 
două ori să-l sune pe mobil, dar n-a primit răspuns. 

Au mers la ferma lui Nieminen, aflată cam la un kilo- 
metru de localul clubului. Poliţia făcuse percheziţie şi 
acolo, dar nu găsise nimic relevant pentru ancheta legată 
de Nykvarn. El se găsea acum în libertate, tocmai pentru 
că nu se descoperise nimic care să-l lege de vreun act cri- 
minal. 

A făcut un duş şi s-a schimbat, în vreme ce Waltari îl 
aştepta răbdător în bucătărie. Pe urmă, au mers pe jos cam 
150 de metri în pădurea din spatele casei lui Nieminen şi 
au dat la o parte stratul de pământ care acoperea o ladă 
îngropată nu foarte adânc, în care se aflau şase arme, 
printre care un AK5, o cantitate destul de mare de muniţie 
şi mai mult de două kilograme de exploziv. Era mica 
provizie de armament a lui Nieminen. Două dintre armele 
din ladă erau Wanad P-83 poloneze. Făceau parte din 
acelaşi stoc ca şi arma pe care Lisbeth Salander o luase de 
la Nieminen, la Stallarholmen. 

Nieminen refuză să se mai gândească la Lisbeth Salan- 
der. Era un subiect neplăcut. În celula de la sediul poliţiei 
din Sodertălje, îşi derulase în minte iar şi iar scena, cum 
sosiseră el şi Magge Lundin la casa de vacanţă a avocatului 
Nils Bjurman şi o găsiseră în curte pe Lisbeth Salander. 

Evenimentele luaseră o turnură cu totul neaşteptată. Se 
duseseră acolo ca să incendieze blestemata aia de casă de 
vacanţă. Urmaseră instrucţiunile cretinului ăluia blond. Şi 
se împiedicaseră de afurisita de Salander - singură, 1,50 
înălţime şi slabă ca băţul. Nieminen se întreba câte 
kilograme cântărea ea de fapt. Pe urmă, totul mersese 
aiurea şi se transformase într-o orgie de violenţă, la care 
niciunul dintre ei doi nu se aşteptase. 

Din punct de vedere strict tehnic, putea explica succe- 
siunea evenimentelor. Salander avusese un spray cu gaz 

lacrimogen pe care îl golise în faţa lui Magge Lundin. 
Magge ar fi trebuit să fie pregătit, dar nu fusese. Îl lovise 
de două ori şi nu e nevoie de prea multă forţă musculară 
pentru a sparge falca cuiva. Îl luase pe nepregătite. Se pu- 
tea explica. 

Dar, după aceea, trecuse la el, la Nieminen - bărbaţi 
bine făcuţi şi antrenați se gândeau de două ori, înainte de a 
se apropia de el. Fata se mişca iute. El se chinuise să-şi 
scoată arma. Ea îl trântise la pământ cu o uşurinţă umili- 
toare, ca şi cum ar fi alungat o muscă. Avea un pistol elec- 
tric. Avea... 

Când s-a trezit, nu-şi amintea aproape nimic, Magge 
Lundin era împuşcat în picior şi sosise poliţia. După un şir 
de tratative între poliţia din Strângnăs şi cea din 
Södertälje, ajunseseră în puşcărie la Södertälje. Iar ea fura- 
se Harley-Davidson-ul lui Magge Lundin. Tăiase emblema 
clubului Svavelsjo de pe geaca lui de piele - un simbol care 
făcea lumea să se dea la o parte la coada de la cârciumă şi 
care îi conferea un statut pe care un Svensson! obişnuit nici 
nu-l putea pricepe. Îl umilise. 

Sonny Nieminen se simţi brusc clocotind pe dinăuntru. 
Tăcuse la toate interogatoriile poliţiei. Niciodată nu va 
putea povesti ce se întâmplase la Stallarholmen. Până în 
acel moment, Lisbeth Salander nu însemnase nimic pentru 
el. Era un mic proiect suplimentar, de care se ocupa 
Magge Lundin - din nou, la însărcinarea blestematului de 
Niedermann. Acum, o ura cu o pasiune care-l uimea. 
Obişnuia să fie rece şi să analizeze situaţiile şi ştia că va 
avea ocazia cândva, în viitor, să se răzbune şi să şteargă 
pata ruşinoasă. Mai întâi însă, trebuia să facă ordine în 
haosul pe care Salander şi Niedermann împreună îl pro- 
vocaseră la clubul Svavelsjo. 

Nieminen scoase amândouă pistoalele poloneze rămase, 
le încarcă şi pe unul dintre ele i-l dădu lui Waltari. 

— Avem vreun plan? 


1 Cel mai comun nume de familie suedez. 
82 


— Vom merge să stăm puţin de vorbă cu Niedermann. 
Nu este unul dintre noi şi nu a mai fost prins de poliţie 
până acum. Nu ştiu cum va reacţiona când va fi arestat, 
dar dacă vorbeşte, poate să ne bage pe toţi în bucluc. 
Şi-atunci intrăm la pârnaie cât ai zice peşte. 

— Vrei să spui că trebuie să... 

Nieminen se decisese deja că Niedermann trebuia să 
dispară, dar îşi dădu seama că nu era momentul să-l sperie 
pe Waltari, înainte de a ajunge la faţa locului. 

— Nu ştiu. Dar va trebui sondăm terenul. Dacă are 
vreun un plan şi poate dispărea repede, peste graniţă, 
poate îl ajutăm s-o facă. Însă atâta vreme cât riscă să fie 
arestat de poliţie, este o ameninţare pentru noi. 


Ferma lui Viktor Göransson de lângă Järna era cufun- 
dată în întuneric, atunci când Nieminen şi Waltari au ajuns, 
la apusul soarelui. Chiar şi acest lucru părea îngrijorător. 
Au rămas în maşină o vreme, aşteptând. 

— Poate că sunt plecaţi, sugeră Waltari. 

— Sigur. A ieşit la cârciumă, cu Niedermann, spuse 
Nieminen, deschizând portiera. 

Uşa de la intrare nu era încuiată. Nieminen a aprins 
plafoniera. Au trecut din odaie în odaie. Era ordine şi cu- 
răţenie, ceea ce se datora femeii, cum naiba o chema, cu 
care locuia Goransson. 

l-au găsit pe Viktor Göransson şi pe concubina lui în 
pivniţă, aruncaţi într-o vană. 

Nieminen s-a aplecat, cercetând cadavrele. A întins un 
deget, atingând femeia al cărei nume nu şi-l putea aminti. 
Era rece şi ţeapănă. Însemna că muriseră poate de 24 de 
ore. 

Nieminen nu avea nevoie de niciun raport al medicului 
legist ca să-şi dea seama cum murise femeia. Grumazul îi 
fusese rupt, aşa încât capul fusese răsucit cu 180 de grade. 
Era complet îmbrăcată, cu un pulover şi jeanşi şi, după 
câte putea Nieminen să vadă, nu avea şi alte răni. 

Viktor Göransson era însă doar în izmene. Fusese bătut 
zdravăn, avea vânătăi şi răni pe tot corpul. Amândouă 
braţele îi fuseseră rupte şi oasele împungeau în toate păr- 
tile, ca nişte crengi. Fusese supus unui tratament dur şi 
îndelungat, care putea fi calificat drept tortură. În cele din 
urmă fusese ucis cu o lovitură puternică în gât, după câte 
putea judeca Nieminen, şi laringele era afundat adânc în 
grumaz. 

Sonny Nieminen se ridică, o luă în sus pe scară şi ieşi 
afară, în curte. Waltari îl urmă. Nieminen traversă curtea şi 
merse la grajd, cinzeci de metri mai departe. Ridică ză- 
vorul şi deschise uşa. 

Găsi acolo un Renault albastru-închis, model 1991. 

— Ce maşină avea Göransson? întrebă el. 

— Conduce un Saab. 

Nieminen dădu din cap. Pescui cheile din buzunarul 
hainei şi deschise o uşă, în fundul grajdului. Fu nevoie să 
arunce doar o privire, ca să înţeleagă că sosise prea târziu. 
Uşa grea a unui dulap pentru arme era deschisă. 

Nieminen făcu o grimasă. 

— Mai mult de 800 000 de coroane, spuse el. 

— Ce? întrebă Waltari. 

— Mai mult de 800 000 de coroane avea Svavelsjo MC 
în dulapul ăsta. Banii noştri. 

Trei persoane fuseseră la curent cu locul unde păstra 
clubul banii, în aşteptarea unor investiţii şi a spălării lor. 
Viktor Göransson, Magge Lundin şi Sonny Nieminen. 
Niedermann se ascundea. Şi avea nevoie de bani lichizi. 
Ştia că Göransson avea grijă de finante. 

Nieminen închise la loc uşa şi ieşi cu paşi lenți din 
grajd. Gândea intens, Încercând să aibă o vedere de an- 
samblu asupra situației dezastruoase. O parte din fondurile 
clubului se aflau sub formă de acțiuni, unele la care el 
însuşi avea acces şi altele la care se putea ajunge cu ajuto- 
rul lui Magge Lundin. Dar o mare parte din plasamente se 
aflau doar în creierul lui Göransson, în afară de cazul că i-a 
dat instrucțiuni clare lui Magge Lundin. Lucru asupra 

căruia Nieminen avea îndoieli - Magge nu fusese niciodată 
un pasionat de chestiuni economice. Nieminen estima că 
Svavelsjd MC pierduse aproximativ 60% din fonduri, odată 
cu moartea lui Göransson. Era o lovitură teribilă. În primul 
rând, aveau nevoie de bani lichizi, ca să facă faţă 
cheltuielilor zilnice. 

— Ce facem acum? întrebă Waltari. 

— Acum ne ducem şi anunţăm poliţia despre cele în- 
tâmplate. 

— Poliţia? 

— Da, fir-ar a dracului de treabă. Amprentele mele se 
află în casă. Vreau ca Göransson şi curva lui să fie găsiţi 
cât mai repede, aşa încât legiştii să stabilească data morţii 
lor în perioada în care eu eram arestat. 

— Înţeleg. 

— Bravo. Caută-l pe Benny K. Vreau să vorbesc cu el. 
Dacă mai e în viaţă, adică. Şi pe urmă o să-l căutăm cum 
trebuie pe Ronald Niedermann. Fiecare contact pe care îl 
avem în cluburile de motociclişti din tot Nordul o să fie cu 
ochii în patru după el. Vreau să am capul nemernicului pe o 
farfurie. Probabil că se deplasează cu Saabul lui 
Göransson. Caută numărul de înmatriculare. 


Când Lisbeth Salander s-a trezit, era ora două, în 
după-amiaza zilei de sâmbătă şi tocmai o examina un 
doctor. 

— Bună ziua, spuse el. Mă numesc Benny Svantesson şi 
sunt medic. Ai dureri? 

— Da, spuse Lisbeth Salander. 

— Vei primi imediat calmante. Dar, mai întâi, vreau să 
te examinez. 

Îi pipăi şi îi apăsă trupul care o durea peste tot. Lisbeth 
începu să se enerveze, înainte ca el să termine, dar hotări 
că se simţea prea istovită şi că era mai bine să-şi ţină gura, 
în loc să inaugureze şederea la Sahlgrenska printr-un 
scandal. 

— Cum sunt? întrebă ea. 

— O să fie bine, spuse medicul, făcând câteva 
însemnări, înainte să se ridice. 

Ceea ce nu era prea grozav ca informaţie. După 
plecarea lui, veni o soră şi îi aduse o ploscă Apoi, a fost 
lăsată să doarmă din nou. 


Alexander Zalachenko, alias Karl Axel Bodin, tocmai lua 
prânzul compus din hrană lichidă. Chiar şi cele mai mici 
mişcări ale muşchilor feţei îi provocau dureri violente în 
maxilar şi în pomeţi, iar să mestece, nici nu putea fi vorba. 
În timpul operaţiei din noaptea trecută, i se plasaseră două 
şuruburi de titan în falcă. 

Durerea însă nu era aşa de mare, ca să n-o poată su- 
porta. Zalachenko era obişnuit cu durerea. Nimic nu se 
putea compara cu cea pe care o trăise timp de săptămâni şi 
luni în şir, în urmă cu cincisprezece ani, după ce arsese ca 
o făclie în automobil, pe Lundagatan. Îngrijirile care au 
urmat nu au fost decât un lung maraton de chinuri. 

Doctorii îl considerau în afara oricărui pericol, însă era 
serios rănit şi, având în vedere vârsta, trebuia să rămână la 
secţia de terapie intensivă încă vreo două zile. 

În timpul zilei de sâmbătă, a primit patru vizite. 

La ora zece, s-a întors inspectorul criminalist Erlander. 
De data aceasta, Erlander o lăsase acasă pe colţoasa de 
Sonja Modig şi era însoţit în schimb de un alt inspector 
criminalist, mult mai simpatic, Jerker Holmberg. l-au pus 
cam aceleaşi întrebări despre Ronald Niedermann ca în 
seara precedentă. El îşi avea discursul pregătit şi n-a făcut 
nicio greşeală. Când au început să-l preseze cu întrebări 
despre eventualul lui amestec în traficul de carne vie şi alte 
activităţi criminale, a negat din nou că ar fi avut ştiinţă de- 
spre acestea. Era un pensionar bolnav şi nu ştia despre ce 
vorbeau. A dat toată vina pe Ronald Niedermann şi s-a 
oferit să-i ajute în toate felurile, pentru a-l localiza pe 
ucigaşul fugar. 

În schimb, nu ştia, desigur, cât de mult ajutor practic ar 
putea să le dea. Nu avea nicio idee despre cercurile în care 
se învârtea Niedermann şi la cine ar fi putut căuta adăpost. 

La ora unsprezece, primise o scurtă vizită a unui re- 
prezentant al procuraturii, care îi comunicase oficial că 
este bănuit de complicitate la maltratare şi rănire gravă, 
respectiv tentativă de omor asupra lui Lisbeth Salander. 
Zalachenko răspunsese prin a-i explica răbdător că el era 
victima şi că, de fapt, Lisbeth Salander fusese cea care 
încercase să-l ucidă. Procuratura îi oferea ajutor juridic sub 
forma unui avocat din oficiu. Zalachenko a spus că se va 
gândi la propunere. 

Ceea ce nu avea de gând să facă. Avea deja un avocat şi 
prima lui acţiune în dimineaţa aceea fusese să-i telefoneze 
şi să-i ceară să vină la el cât mai repede. Martin 
Thomasson a fost, prin urmare, cel de-al treilea vizitator la 
patul bolnavului. Acesta a intrat cu o mină relaxată, şi-a 
trecut mâna prin părul blond, şi-a potrivit ochelarii şi a dat 
mâna cu clientul său. Era grăsuţ şi şarmant. Desigur, 
fusese bănuit că lucrase pentru mafia iugoslavă, ceea ce 
mai era încă subiectul unei anchete, dar avea, de aseme- 
nea, faima că îşi câştiga toate procesele. 

Zalachenko ajunsese la Thomasson printr-un tovarăş de 
afaceri, în urmă cu cinci ani, când avusese nevoie să-şi 
restructureze anumite fonduri legate de o firmă din 
Liechtenstein, al cărei proprietar era. Nu erau sume 
exorbitante, însă Thomasson acţionase excepţional şi 
Zalachenko economisise o sumă frumoasă de la plata 
impozitelor. După aceea, Zalachenko îl mai folosise în 
câteva ocazii. Thomasson înţelegea că banii proveneau din 
activităţi criminale, ceea ce nu păruse să-l îngrijoreze. În 
cele din urmă, Zalachenko hotărâse ca întreaga activitate 
să fie reorganizată într-o nouă firmă, care era proprietatea 
lui şi a lui Niedermann. Se adresase lui Thomasson cu 
propunerea ca avocatul să intre ca al treilea partener şi să 
se ocupe de partea financiară. Thomasson acceptase 
imediat. 


87 


— Aha, domnule Bodin, nu pare să vă meargă prea bine. 

— Am fost victima unor maltratări grave şi a unei ten- 
tative de omor, spuse Zalachenko. 

— Văd. O anume Lisbeth Salander, dacă am înţeles 
exact. 

Zalachenko spuse cu voce scăzută: 

— Partenerul nostru, Niedermann, s-a vârât în bucluc, 
după cum probabil că ai înţeles. 

— Am înţeles. 

— Poliţia bănuieşte că sunt amestecat şi eu. 

— Ceea ce, de bună seamă, nu este adevărat. Sunteţi o 
victimă şi e important ca această imagine să fie imediat 
bine reflectată în presă. Domnişoara Salander a avut deja 
parte de publicitate negativă... Mă ocup eu de asta. 

— Mulţumesc. 

— Dar trebuie să spun de la început, dreptul penal nu 
este specialitatea mea. Voi avea nevoie de un ajutor. Am să 
găsesc un avocat în care să puteţi avea încredere. 


Cel de-al patrulea vizitator al zilei a sosit la ora un- 
sprezece seara şi a reuşit să treacă de infirmiere, 
arătându-şi legitimaţia şi spunând că are o misiune 
urgentă. A fost condus în camera lui Zalachenko. Pacientul 
mai era încă treaz şi medita. 

— Numele meu este Jonas Sandberg, l-a salutat vizita- 
torul, întinzând o mână pe care Zalachenko a ignorat-o. 

Era un bărbat de vreo 35 de ani. Avea părul de culoare 
deschisă şi era îmbrăcat lejer, într-o pereche de jeanşi, 
cămaşă în pătrăţele şi scurtă de piele. Zalachenko l-a cer- 
cetat în tăcere vreo 15 secunde. 

— Chiar mă întrebam când o să-şi facă apariţia unul 
dintre voi. 

— Lucrez la Säpo, spuse Jonas Sandberg, arătându-şi 
legitimaţia. 

— Nu cred, replică Zalachenko. 

— Scuzaţi-mă? 

— Poate eşti angajat la Säpo, dar nu lucrezi pentru ei. 
Jonas Sandberg rămase tăcut un scurt moment, privind în 
jur, prin cameră. Îşi trase un scaun. 

— Vin aşa de târziu, pentru că n-am vrut să atrag aten- 
ţia. Am discutat cum putem să te ajutăm şi trebuie să pu- 
nem la punct ceea ce se poate întâmpla. Pur şi simplu, sunt 
aici ca să-ţi aud versiunea şi să-ţi înţeleg intenţiile, astfel 
încât să putem elabora o strategie comună. 

— Şi cum te-ai gândit că ar putea arăta strategia asta? 
Jonas Sandberg îl cercetă gânditor pe omul din patul de 
spital. În cele din urmă, îşi depărtă mâinile: 

— Domnule Zalachenko... Mi-e teamă că s-a pus în 
mişcare un proces ale cărui urmări negative sunt greu de 
prevăzut. Am discutat situaţia. Groapa de la Gosseberga şi 
faptul că Salander a fost împuşcată de trei ori sunt greu de 
explicat. Dar nu e pierdută orice speranţă. Conflictul între 
dumneata şi fiica dumitale poate explica frica faţă de ea şi 
faptul că ai luat măsuri aşa de dramatice. Mi-e teamă însă 
că va fi vorba de câteva luni petrecute la închisoare. 

Zalachenko se simţi dintr-odată înveselit şi ar fi izbucnit 
în râs, dacă acest lucru nu ar fi fost cu totul imposibil, 
gândindu-se la starea în care era. A fost doar un freamăt 
slab al buzelor. Orice altceva îi provoca dureri prea vio- 
lente. 

— Prin urmare, aceasta este strategia noastră comună? 

— Domnule Zalachenko. Ştiţi ce înseamnă expresia 
„evaluare a pagubelor”. Este necesar să ajungem la un 
acord. Vom face tot ce ne stă în puteri, ca să vă ajutăm cu 
un avocat şi altele de felul acesta, dar avem nevoie de co- 
laborarea dumneavoastră şi de anumite garanţii. 

— Vei primi o garanţie. Veţi avea grijă ca toate astea să 
dispară. 

Făcu un semn cu mâna. 

— Niedermann este ţapul ispăşitor şi garantez că el nu 
va putea fi găsit. 

— Există probe tehnice, care... 

— Mi se rupe de probele tehnice. Este vorba doar de- 
spre cum va fi făcută ancheta şi cum vor fi prezentate fap- 
tele. Garanţia mea este următoarea... Dacă nu faceţi să 
dispară toate astea, atunci voi invita mass-media la o con- 
ferinţă de presă. Am nume, date, fapte. Doar nu e nevoie 
să-ţi amintesc cine sunt. 

— Nu înţelegeţi... 

— Înţeleg foarte bine. Eşti băiatul de mingi. Transmite-i 
şefului tău ce ţi-am spus. Elo să înţeleagă. Spune-i că am 
copii după... tot. Pot să vă dau la fund. 

— Trebuie să încercăm să ajungem la un acord. 

— Această discuţie s-a terminat. Acum, pleacă. Şi 
spune-le ca data viitoare să-mi trimită un tip matur, cu care 
să pot vorbi. 

Zalachenko întoarse capul, aşa încât pierdu contactul 
vizual cu vizitatorul lui. Jonas Sandberg îl cercetă pe 
Zalachenko o clipă. Apoi, înălţă din umeri şi se ridică. 
Ajunsese aproape de uşă, când auzi din nou glasul lui 
Zalachenko: 

— Încă un lucru. Sandberg se întoarse. 

— Salander... 

— Ce e cu ea? 

— Trebuie să dispară. 

— Ce vreţi să spuneţi? 

Sandberg păru pentru un moment aşa de neliniştit, că 
Zalachenko zâmbi, cu toată durerea din maxilar. 

— Înţeleg că voi, peştişorii sugari, sunteţi prea sensibili 
ca s-o omorâţi şi că nu aveţi resurse ca s-o faceţi. Cine s-o 
facă... tu? Dar trebuie să dispară. Depoziţia ei trebuie 
declarată nevalabilă. Trebuie băgată la balamuc. Pe viaţă. 


Lisbeth Salander auzise paşi trecând pe coridor, prin 
faţa camerei ei. Nu putuse distinge numele lui Jonas 
Sandberg şi nu mai auzise niciodată paşii aceştia. 

Uşa ei rămăsese deschisă toată seara, în vreme ce sora 
o vizita cam din zece în zece minute. Îl auzise pe vizitator 
venind şi explicându-i unei surori, chiar în faţa uşii ei, că 

trebuie să-l întâlnească pe Karl Axel Bodin într-o chestiune 
urgentă. Îşi dăduse seama că se legitimase, dar nu fusese 
schimbat niciun cuvânt, care să-i dea vreun indiciu asupra 
numelui sau ce fel de legitimaţie avea. 

Sora îl rugase să aştepte, în vreme ce va intra să verifi- 
ce dacă domnul Karl Axel Bodin mai era treaz. Lisbeth 
Salander trăsese concluzia că legitimaţia trebuie să fi fost 
una convingătoare. 

Şi-a dat seama că sora a mers pe coridor la stânga şi că 
a avut nevoie de 17 paşi ca să ajungă la destinaţie, în vre- 
me ce vizitatorul, curând după aceea, a avut nevoie doar de 
14 paşi, ca să străbată aceeaşi distanţă. Aceasta da o 
medie de 15,5 paşi. Aproximând lungimea paşilor la 60 cm 
şi înmulţind cu 15,5, însemna că Zalachenko se afla într-o 
cameră la o distanţă de 930 cm, pe culoar la stânga. OK, 
hai să spunem 10 m, ceea ce însemna că Zalachenko se afla 
la două uşi distanţă de ea. 

După cifrele verzi ale ceasului digital de pe noptieră, 
vizita durase exact nouă minute. 


Zalachenko rămase treaz multă vreme după ce Jonas 
Sandberg plecă. Işi dăduse seama că nu era numele lui 
adevărat, pentru că spionii amatori suedezi, conform expe- 
rienţei lui, aveau o anume fixaţie în folosirea numelor con- 
spirative, chiar atunci când nu era deloc necesar. În orice 
caz, Jonas (sau cum îl chema, de fapt) fusese prima indica- 
tie că Secţia luase cunoştinţă despre situaţia lui. Ţinând 
seamă de interesul mediatic, ar fi fost greu să n-o facă. Vi- 
zita era prin urmare o confirmare a faptului că situaţia con- 
stituia o sursă de nelinişte. Ceea ce şi trebuia. 

Cântări avantajele şi dezavantajele, alinie posibilităţile 
şi înlătură alternativele. Îşi dădea seama că lucrurile mer- 
seseră total anapoda. Intr-o lume ideală, ar fi trebuit ca el 
să se afle în casa sa din Gosseberga, Ronald Niedermann 
să fie în siguranţă peste graniţă şi Lisbeth Salander să zacă 
într-o groapă, în pământ. Chiar dacă din punct de vedere 
raţional înţelegea ce se întâmplase, pentru nimic în lume 

nu putea pricepe cum reuşise ea să iasă din mormânt, apoi 
să ajungă până la fermă şi să-i distrugă existenţa cu două 
lovituri de topor. Avea resurse incredibile. 

În schimb, înţelegea foarte bine ce se întâmplase cu 
Ronald Niedermann şi de ce fugise, mort de frică, în loc s-o 
termine scurt cu Salander. Ştia că ceva nu era în ordine în 
capul lui Niedermann, că acesta avea vedenii - credea în 
fantome. Nu o singură dată trebuise să intervină în ocazii 
în care Niedermann acţionase irațional şi se făcuse ghem 
de frică. 

Acest lucru îl îngrijora pe Zalachenko. Era convins că, 
de vreme ce Niedermann nu fusese încă prins, acesta 
funcţionase raţional în cele 24 de ore de după fuga din 
Gosseberga. Probabil se refugiase la Tallin, unde putea 
căuta protecţie printre contactele din imperiul criminal al 
lui Zalachenko. Ceea ce-l îngrijora era că nu putea să pre- 
vadă momentul când Niedermann se va bloca. Dacă se 
întâmpla în timp ce încerca să fugă, va face greşeli, şi dacă 
va face greşeli, va fi prins. Nu se va preda de bunăvoie, 
ceea ce va însemna că vor muri poliţişti şi, probabil, va 
muri şi Niedermann. 

Acest gând îl întrista pe Zalachenko. Nu voia ca Nie- 
dermann să moară. Niedermann era fiul lui. Pe de altă 
parte, oricât de întristător ar fi fost, Niedermann nu tre- 
buia prins viu. Niedermann nu fusese niciodată în puşcărie 
şi Zalachenko nu putea să-şi imagineze cum se va comporta 
acesta în situaţia unui interogatoriu. Bănuia că, din 
nefericire, Niedermann nu va putea să rămână tăcut. În 
consecinţă, ar fi fost un avantaj să fie împuşcat de poliţie. 
Avea să-şi plângă fiul, însă alternativa era mult mai rea. 
Insemna că Zalachenko însuşi îşi va petrece restul vieţii în 
puşcărie. 

Dar trecuseră 48 de ore de la fuga lui Niedermann şi 
acesta încă nu fusese prins. Era bine. Însemna că Nie- 
dermann funcţiona, şi un Niedermann care funcţiona era 
de neînvins. Pe termen lung, mai exista un motiv de 
nelinişte. Se întreba cum se va descurca de unul singur 

Niedermann, fără ca tatăl lui să se afle acolo, ca să-l di- 
rijeze în viaţă. De-a lungul anilor, observase că dacă înceta 
să-i dea instrucţiuni sau îi lăsa frâul prea liber, ca el însuşi 
să ia decizii, acesta putea aluneca într-o stare apatică, de 
nehotărâre. 

Zalachenko înţelegea încă o dată cât de grave erau 
aceste deficienţe. Ronald Niedermann era fără îndoială o 
fiinţă foarte inteligentă, având calităţi fizice care făceau din 
el un om de temut. În plus, era un organizator remarcabil 
şi plin de sânge rece. Singura lui problemă era că pur şi 
simplu îi lipsea instinctul de conducător. Avea tot timpul 
nevoie de cineva care să-i spună ce trebuie să facă. 

Însă, pentru moment, toate acestea se aflau în afara 
controlului său. Acum era vorba de Zalachenko însuşi. Si- 
tuaţia lui era precară, poate mai precară decât fusese vre- 
odată. 

Nu considerase vizita lui Thomasson din timpul zilei ca 
deosebit de încurajatoare. Thomasson era şi va rămâne un 
expert în legislaţia întreprinderilor şi, oricât de eficient era 
în acest domeniu, nu era un ajutor foarte eficace în situaţia 
actuală. 

Apoi, fusese vizita lui Jonas Sandberg. Sandberg con- 
stituia o frânghie de salvare mult mai rezistentă decât 
Thomasson. Dar frânghia putea, de asemenea, să se 
transforme în ştreang. Trebuia să-şi joace bine cărţile şi să 
preia controlul asupra situaţiei. Controlul însemna totul. 

Şi, în fine, avea propriile resurse pe care se putea baza. 
Pentru moment, avea nevoie de îngrijire medicală. Dar 
peste câteva zile, poate o săptămână, va fi refăcut. Dacă 
lucrurile vor ajunge prea departe, s-ar putea să trebuiască 
să se bazeze doar pe sine însuşi. Asta însemna că va trebui 
să dispară, chiar de sub nasul poliţiştilor care se învârteau 
în jurul lui. S-ar putea să aibă nevoie de o ascunzătoare, de 
paşaport şi de bani lichizi. Toate acestea putea să i le 
procure Thomasson. Mai întâi însă trebuia să fie destul de 
sănătos, ca să poată fugi. 


93 


La ora unu, sora de gardă a intrat la el. S-a prefăcut că 
doarme. După ce aceasta a închis uşa, s-a ridicat cu greu în 
capul oaselor, trecându-şi apoi picioarele peste marginea 
patului. A rămas nemişcat un lung moment, testându-şi 
simţul de echilibru. Apoi, a pus atent piciorul stâng pe 
podea. Spre norocul lui, lovitura de secure atinsese piciorul 
drept, deja distrus. S-a întins după proteza care se afla 
într-un dulap de lângă pat şi a prins-o pe ciotul piciorului. 
Apoi, s-a ridicat în picioare. Şi-a lăsat greutatea pe piciorul 
sănătos şi a încercat să-l pună jos şi pe cel drept. Când s-a 
lăsat pe el, o durere intensă l-a fulgerat. 

A strâns din dinţi şi a făcut un pas. S-ar fi putut să aibă 
nevoie de cârje şi era convins că spitalul n-o să întârzie să i 
le propună. S-a sprijinit de perete, începând să se târască 
spre uşă. l-a luat mai multe minute şi a fost silit să se 
oprească după fiecare pas, ca să-şi potolească durerea. 

Odihnindu-se pe piciorul sănătos, a crăpat uşa şi a cer- 
cetat coridorul. Nu vedea pe nimeni, şi atunci a scos capul 
şi mai mult. Auzea voci slabe la stânga şi a întors capul. 
Incăperea în care se aflau surorile de gardă era cam la 
douăzeci de metri distanţă, în partea cealaltă a coridorului. 

A întors capul şi spre dreapta şi a văzut ieşirea, la ca- 
pătul coridorului. 

Mai devreme, în cursul zilei, întrebase despre starea lui 
Lisbeth Salander. La urma urmei, era tatăl ei. După câte se 
părea, surorile aveau instrucţiuni să nu discute starea 
pacienţilor. Una dintre ele spusese pe un ton neutru că 
starea acesteia era stabilă. Dar, fără să-şi dea seama, 
aruncase o privire involuntară spre stânga coridorului. 

Intr-una din aceste camere, între a sa şi a surorilor, se 
afla Lisbeth Salander. 

Inchise uşa cu grijă şi se târî înapoi la pat, unde îşi 
scoase proteza. Era leoarcă de transpiraţie, când se strecu- 
ră în cele din urmă sub cearşaf. 


Inspectorul criminalist Jerker Holmberg s-a întors la 
Stockholm duminică, pe la vremea prânzului. Era obosit, 

flămând şi se simţea slăbit. A luat metroul până la 
Rådhuset şi pe urmă a mers pe jos, până la sediul poliţiei 
de pe Bergsgatan, urcând apoi în biroul inspectorului 
criminalist Jan Bublanski. Sonja Modig şi Curt Svensson 
sosiseră deja. Bublanski convocase şedinţa în mijlocul zilei 
de duminică, pentru că ştia că procurorul Richard Ekström 
avea treabă în altă parte. 

— Mulţumesc că aţi venit, spuse Bublanski. Cred că e 
timpul să avem o discuţie calmă între noi, să încercăm să 
facem lumină în tot rahatul ăsta. Jerker, ai ceva nou de 
spus? 

— Nimic, în afară de ce am comunicat la telefon. Zala- 
chenko nu dă înapoi nici cu un milimetru. Se consideră 
complet nevinovat şi n-are nimic de declarat. Doar că... 

— Da? 

— Ai avut dreptate, Sonja. E unul dintre indivizii cei mai 
siniştri pe care i-am întâlnit vreodată. Pare un pic ciudat 
s-o spun. Poliţiştii nu judecă aşa, dar dincolo de atitudinea 
lui calculată zace ceva ce-ţi dă fiori. 

— OK, îşi drese glasul Bublanski. Ce ştim? Sonja? Ea 
zâmbi slab. 

— Detectivii particulari au câştigat runda asta. Nu pot 
să-l găsesc pe Zalachenko în niciun registru oficial, în 
schimb apare un Karl Axel Bodin, născut în 1939, la 
Uddevalla. Părinţii lui au fost Marianne şi Georg Bodin. Au 
existat în realitate, dar au murit într-un accident, în 1946. 
Karl Axel Bodin a crescut la un unchi stabilit în Norvegia. 
Prin urmare, nu există nicio informaţie despre el înainte de 
1970, când a revenit în Suedia. Povestea lui Mikael Blom- 
kvist, că acesta e un fost agent rus al Säpo care a cerut azil 
politic, pare imposibil de verificat, însă înclin să cred că are 
dreptate. 

— Şi asta ce înseamnă? 

— Este evident faptul că i s-a dat o identitate falsă, ceea 
ce trebuie să se fi întâmplat cu buna ştiinţă a autorităţilor. 

— Deci, Sâpo? 

— Blomkvist o afirmă. Dar eu nu ştiu cum s-au întâm- 
plat exact lucrurile. Dacă este aşa, ar însemna că au fost 
falsificate certificatul de naştere şi alte documente, care 
apoi au fost plasate în registrele suedeze. Nu îndrăznesc să 
mă pronunţ asupra legalităţii acestor fapte, depinde 
probabil de cel care a luat hotărârea. Dar, ca să se facă 
asemenea lucruri pe cale legală, trebuie luată o hotărâre la 
nivel guvernamental. 

Tăcerea se aşternu în biroul lui Bublanski, în vreme ce 
inspectorii de poliţie cântăreau implicaţiile. 

— OK, spuse Bublanski. Suntem patru poliţişti bătuţi în 
cap. Dacă guvernul este amestecat, nu eu sunt cel care îl 
va chema la interogatoriu. 

— Hmm, făcu Svensson. Asta ar putea eventual duce la 
o criză constituţională. În SUA, membrii guvernului pot fi 
chemaţi la interogatoriu într-un tribunal obişnuit. În 
Suedia, acest lucru trebuie să se facă prin Comisia Con- 
stituţională. 

— Ceea ce ar trebui să facem este să-l întrebăm pe şef, 
spuse Jerker Holmberg. 

— Care şef? întrebă Bublanski. 

— Thorbjörn Fălldin!. El era pe-atunci prim-ministru. 

— OK. Ne ducem unde o fi locuind el acum, şi-l între- 
băm pe fostul prim-ministru dacă a falsificat actele de 
identitate pentru un spion rus refugiat în Suedia. Nu cred 
că e o idee bună. 

— Fälldin locuieşte în Ås, în regiunea Härnösand. Eu 
sunt de acolo, la câţiva kilometri de el. Tatăl meu face par- 
te din Partidul de Centru şi-l cunoaşte foarte bine. Şi eu 
l-am întâlnit de câteva ori, pe vremea când eram copil, dar 
şi ca adult. E un tip foarte deschis. 

Trei inspectori de poliţie îl priviră uluiţi pe Jerker Holm- 
berg. 

— Îl cunoşti pe Fälldin, spuse ezitând Bublanski. 
Holmberg dădu din cap. Bublanski se strâmbă. 


1 Prim-ministru centrist al guvernului tripartit de dreapta, între 
1976-1978 şi 1979-1981. 

— Cinstit vorbind... spuse Holmberg. Ar rezolva un 
număr de probleme, dacă îl putem face pe fostul 
prim-ministru să vină cu o explicaţie, ca să ştim în ce 
ne-am vârât. Pot să mă duc acolo, să vorbesc cu el. Şi dacă 
nu vorbeşte, nu vorbeşte; dar, dacă vorbeşte, s-ar putea să 
economisim o grămadă de timp. 

Bublanski cântări propunerea. Apoi, scutură capul, în 
semn de negaţie. Cu coada ochiului, îi văzu pe Sonja Modig 
şi pe Curt Svensson făcând la fel. 

— Holmberg... E bine că te oferi, dar cred că 
deocamdată lăsăm deoparte ideea asta. Inapoi, la cazul 
nostru... Sonja. 

— După spusele lui Blomkvist, Zalachenko a venit aici 
1976. După câte înţeleg, există o singură persoană care 
i-ar fi putut da informaţia. 

— Gunnar Bjorck, zise Curt Svensson. 

— Nouă ce ne-a spus Bjorck? întrebă Jerker Holmberg. 

— Nu cine ştie ce. Spune că e secret profesional şi că 
nu poate discuta nimic fără aprobare de la superiorii lui. 

— Şi cine sunt superiorii lui? 

— Refuză să le dea numele. 

— Şi ce facem cu el? 

— L-am reţinut pentru cumpărare de servicii sexuale. 
Dispunem de o excelentă documentare, datorită lui Dag 
Svensson. Ekstrom a fost extrem de furios, însă deoarece 
eu am făcut cererea, riscă să aibă probleme dacă abando- 
nează ancheta, spuse Curt Svensson. 

— Aha, încălcarea legii care interzice cumpărarea de 
servicii sexuale. Asta poate să ducă la o amendă, presupun. 

— Probabil. Dar l-am băgat în sistem şi-l putem chema 
din nou la interogatoriu. 

— Acum însă suntem în ograda celor de la Säpo. Ar 
putea provoca turbulente. 

— Problema e că nimic din ceea ce s-a întâmplat n-ar fi 
fost posibil fără amestecul Säpo. E posibil ca Zalachenko să 
fie cu adevărat un spion rus care a fugit şi a primit azil 

politic. E, de asemenea, posibil ca el să fi lucrat pentru 
Säpo, ca expert şi ca sursă, sau cum s-o fi numind şi că 
existau motive pentru a-i procura o identitate falsă şi 
anonimat. Dar se ridică trei probleme. În primul rând, este 
ancheta care s-a făcut în 1991 şi care a dus la închiderea 
ilegală a lui Lisbeth Salander. În al doilea rând, activitatea 
lui Zalachenko, de atunci încoace, nu are nimic de-a face 
cu securitatea statului. Zalachenko este un gangster 
obişnuit şi foarte probabil părtaş la mai multe asasinate şi 
alte infracţiuni. Şi, în al treilea rând, nu există nicio 
îndoială că Lisbeth Salander a fost împuşcată şi îngropată 
pe proprietatea lui, la Gosseberga. 

— Apropo de asta, spuse Jerker Holmberg, aş dori 
foarte mult să citesc şi eu faimoasa anchetă. 

Bublanski se posomori: 

— Ekström a pus mâna pe ea vineri şi când l-am rugat 
să mi-o dea înapoi, a spus că va face o copie, ceea ce n-a 
mai făcut. In loc de asta, mi-a dat telefon şi mi-a spus că a 
vorbit cu procuratura şi că există o problemă: conform 
acesteia, dacă raportul a fost clasat ca material secret, 
acesta nu poate să circule şi nici să fie copiat. Procuratura 
a cerut toate copiile, până la elucidarea afacerii. Ceea ce 
înseamnă că şi Sonja a fost obligată să dea înapoi copia pe 
care o avea. 

— Prin urmare, nu mai avem raportul? 

— Nu. 

— La dracu', exclamă Holmberg. Nu e semn bun. 

— Nu, spuse Bublanski. Dar, în primul rând, asta în- 
seamnă că cineva acţionează împotriva noastră şi, în plus, 
că acţionează rapid şi eficient. Raportul acela a fost exact 
ce ne-a adus pe pista bună. 

— Şi atunci, va trebui să vedem cine acţionează împo- 
triva noastră, spuse Holmberg. N 

— Un moment, interveni Sonja Modig. Il avem şi pe 
Peter Teleborian. El a contribuit la anchetă, prin profilul pe 
care i l-a făcut lui Lisbeth Salander. 

— Tocmai, zise Bublanski pe un ton supărat. Şi ce a 
spus? 

— Era foarte îngrijorat pentru securitatea ei şi îi voia 
binele. Dar, după ce şi-a spus lecţia, a adăugat că fata este 
foarte periculoasă şi că poate opune violenţă. O bună parte 
din raţionamentul nostru s-a bazat pe afirmaţia lui. 

— Şi l-a aţâţat în mare măsură şi pe Hans Faste, spuse 
Holmberg. Apropo de asta, avem noutăţi despre el? 

— Şi-a luat concediu, răspunse Bublanski sec. Intreba- 
rea e: ce facem mai departe? 

Şi-au petrecut următoarele două ore discutând posibi- 
lităţile. Singura decizie practică pe care au luat-o a fost că 
Sonja Modig urma să se întoarcă la Göteborg a doua zi, ca 
să vadă dacă Lisbeth Salander avea ceva de spus. Când, în 
cele din urmă, şedinţa s-a încheiat, Sonja Modig şi Curt 
Svensson au plecat împreună spre parcare. 

— Mă gândesc doar că... zise Curt Svensson şi se opri. 

— Da? întrebă Sonja Modig. 

— Când am vorbit despre Teleborian, tu ai fost singura 
dintre noi care ai pus întrebări şi ai venit cu obiecţii. 

— Aha. 

— Da... deci. Un instinct bun. 

Curt Svensson nu era cunoscut ca unul care să arunce 
cu laude în stânga şi-n dreapta şi, în definitiv, era prima 
dată când îi spunea Sonjei Modig ceva pozitiv sau încu- 
rajator. O lăsă lângă maşina ei, privindu-l uimită. 

5 
Duminică 10 aprilie 


Mikael Blomkvist îşi petrecuse noaptea de sâmbătă 
spre duminică în pat cu Erika Berger. Nu făcuseră 
dragoste, doar stătuseră de vorbă. O mare parte din 
conversaţie fusese consacrată detaliilor din cazul 
Zalachenko. Aveau atâta încredere unul în altul, încât 
Mikael nu se lăsase o clipă împiedicat de faptul că Erika 
urma să lucreze la un ziar concurent. Iar Erika însăşi nu 
avea nici cea mai mică intenţie să-i fure subiectul. Era un 
subiect incendiar al revistei Millennium şi dacă simţea 
ceva, era poate o doză de frustrare că nu va participa la 
numărul acela. Ar fi fost un mod plăcut de a-şi încheia 
activitatea la revistă. 

Au vorbit despre viitor şi despre ce va implica noua si- 
tuaţie. Erika era ferm hotărâtă să-şi păstreze partea la 
Millennium şi să rămână în consiliul de conducere. Totuşi, 
amândoi înțelegeau că ea nu mai putea să participe la 
munca redacțională curentă. 

— Dă-mi câţiva ani la Balaur... şi cine ştie? Poate mă 
întorc la Millennium când voi fi aproape de pensie, spuse 
ea. 

Au discutat şi relaţia lor atât de complicată. Nu voiau să 
schimbe nimic, dar fireşte că nu se vor mai putea întâlni 
aşa de des ca până atunci. Avea să fie ca în anii '80, înainte 
de Millennium, când lucrau în locuri diferite. 

— Va trebui pur şi simplu să ne fixăm întâlnirile di- 
nainte, a constatat Erika, schiţând un zâmbet. 


În dimineaţa zilei de duminică, şi-au luat un rămas-bun 
grăbit, înainte ca Erika să se ducă la soţul ei, Greger 
Backman. 

— Nu ştiu ce să spun, a zis Erika. Dar recunosc toate 
semnele că te afli în mijlocul unui story şi că toate celelalte 

vin pe locul al doilea. Ştii că te comporţi ca un psihopat 
când lucrezi? 

Mikael a zâmbit, îmbrăţişând-o. 

După plecarea ei, Mikael şi-a petrecut dimineaţa su- 
nând la spitalul Sahlgrenska şi încercând să afle care era 
starea lui Lisbeth Salander. Nimeni nu voia să-i spună ni- 
mic, aşa că, în cele din urmă, l-a sunat pe inspectorul cri- 
minalist Marcus Erlander, care s-a milostivit de el 
explicându-i că starea lui Lisbeth era satisfăcătoare, date 
fiind circumstanţele şi că doctorii erau relativ optimişti. A 
întrebat dacă o putea vizita. Erlander i-a răspuns că prin 
hotărârea procuraturii Lisbeth Salander era în stare de 
arest şi nu putea primi vizite, dar că, pentru moment, 
întrebarea rămânea teoretică. Starea ei era de aşa natură, 
încât nici nu putuse fi interogată. Mikael a obţinut 
promisiunea că Erlander îi va telefona, în caz că starea ei 
se va înrăutăţi. 

Când şi-a verificat lista de apeluri pierdute de pe tele- 
fonul mobil, a văzut că avea 42 de apeluri şi SMS-uri de la 
diferiţi ziarişti care încercaseră cu disperare să dea de el. 
Ştirea că el era cel care o găsise pe Lisbeth şi chemase 
salvarea, fiind, prin urmare, implicat în derularea eveni- 
mentelor, fusese în ultima zi obiectul unor speculaţii dra- 
matice în mass-media. 

Mikael a şters toate mesajele de la jurnalişti. Apoi, i-a 
telefonat surorii sale Annika Giannini, invitând-o să ia 
prânzul împreună. 

După aceea, l-a sunat pe Dragan Armanski, director al 
firmei de pază Milton Security. Acesta se afla la locuinţa sa 
din Lidingö. 

— Ai o capacitate deosebită de a face să apară titluri 
de-o şchioapă în ziare, spuse Armanski pe un ton sec. 

— Scuză-mă că nu te-am sunat mai devreme, în cursul 
săptămânii. Am primit mesajul de la tine, dar nu am avut 
timp să... 

— Avem în curs o anchetă proprie, la Milton. Şi am în- 
teles de la Holger Palmgren că tu ai informaţii. Dar se pare 
că ne-ai luat-o cu câteva mile înainte. 

Mikael şovăi un moment, neştiind prea bine cum să 
formuleze ce avea de spus. 

— Pot avea încredere în tine? întrebă el. Armanski păru 
uimit de întrebare: 

— Din ce punct de vedere? 

— Eşti de partea lui Salander sau nu? Pot să mă bazez 
pe faptul că-i vrei binele? 

— Sunt prietenul ei. Dar, aşa cum ştii, nu înseamnă ne- 
apărat că şi ea este prietena mea. 

— Ştiu. Dar ce te întrebam este dacă eşti pregătit să te 
plasezi în colţul ringului de partea ei şi să te baţi cu duş- 
manii săi. Or să fie multe runde în lupta asta. 

Armanski reflectă un moment. 

— Sunt de partea ei, spuse în cele din urmă. 

— Pot să-ţi dau informaţii şi să discut lucruri cu tine, 
fără să mă tem că o să te duci la poliţie sau ceva de genul 
ăsta? 

— Nu mă pot amesteca în ceva criminal, spuse 
Armanski. 

— Nu asta te-am întrebat. 

— Poţi să ai încredere totală în mine, atâta vreme cât 
nu îmi dezvălui că eşti implicat în vreo activitate criminală 
sau altceva de genul ăsta. 

— Bine. Trebuie să ne vedem. 

— Vin în oraş diseară. Luăm cina împreună? 

— Nu, nu am timp. Însă ţi-aş fi recunoscător dacă am 
putea să ne întâlnim mâine-seară. Tu, eu şi poate încă vreo 
câteva persoane, să stăm de vorbă în linişte. 

— Eşti bine-venit la Milton. Să spunem la ora 18:00? 

— Încă un lucru... Mă întâlnesc peste două ore cu sora 
mea, Annika Giannini. Ea se gândeşte să accepte să fie 
avocatul lui Lisbeth, dar, desigur, nu poate lucra gratis. Eu 
pot să plătesc o parte din onorariu, din buzunarul propriu. 
Poate contribui şi Milton Security? 

— Lisbeth va avea nevoie de un avocat extrem de 
competent. Scuză-mă, dar nu cred că sora ta este o alegere 
potrivită. Am vorbit deja cu juristul-şef de la Milton 
Security şi el va căuta avocatul care ne trebuie. Mă gân- 
desc la Peter Althin, sau altcineva de calibrul lui. 

— Greşit. Lisbeth are nevoie de un altfel de avocat. Vei 
înţelege ce vreau să spun, când vom ajunge să vorbim. Dar 
poţi da bani pentru apărarea ei, dacă va fi nevoie? 

— Deja mă gândisem ca Milton Security să angajeze un 
avocat... 

— Asta înseamnă da sau nu? Eu ştiu ce s-a întâmplat cu 
Lisbeth. Ştiu cu aproximaţie cine se află în spatele afacerii. 
Ştiu de ce. Şi am un plan de atac. 

Armanski începu să râdă. 

— OK. Am să-ţi ascult propunerea. Dacă n-o să-mi 
placă, mă retrag. 

— Te-ai gândit la propunerea mea, s-o reprezinţi pe 
Lisbeth Salander? întrebă Mikael, de îndată ce-şi sărută 
sora pe obraz şi îşi primi sendvişurile şi cafeaua. 

— Da. Şi trebuie să spun nu. Tu ştii că eu nu sunt avo- 
cat de drept penal. Chiar dacă scapă de acuzaţia că a să- 
vârşit crimele pentru care a fost urmărită, rămân o gră- 
madă de alte capete de acuzare. Va avea nevoie de cineva 
de un cu totul alt tip şi experienţă decât mine. 

— Greşeşti. Eşti avocat şi competenţa ta este mai mult 
decât recunoscută în problemele drepturilor femeii. Eu 
afirm că eşti exact avocatul de care ea are nevoie. 

— Mikael... Cred că nu înţelegi exact despre ce este 
vorba. Este o afacere criminală complicată, şi nu un simplu 
caz de maltratare sau abuz sexual. Dacă accept s-o re- 
prezint, acest lucru poate duce la o catastrofă. 

Mikael zâmbi. 

— Cred că ai pierdut din vedere poanta. Dacă Lisbeth, 
spre exemplu, ar fi fost acuzată pentru uciderea lui Dag şi 
a Miei, eu aş fi angajat un avocat gen Silbersky! sau altă 
somitate în afaceri criminale. Dar acest proces va trata cu 


1 Leif Silbersky, celebru avocat suedez. 

totul alte lucruri. Şi tu eşti avocatul perfect pe care mi-l pot 
imagina. 

Annika Giannini suspină adânc. 

— E mai bine să-mi explici. 

Au vorbit aproape două ore. Când Mikael a terminat de 
explicat, Annika Giannini era convinsă. Mikael a luat 
telefonul, sunându-l din nou pe Marcus Erlander, la 
Goteborg. 

— Hei. Sunt tot Blomkvist. 

— Nu am nicio veste nouă despre Salander, spuse Er- 
lander iritat. 

— Ceea ce, în situaţia de faţă, consider că este o veste 
bună. În schimb, eu am veşti noi despre ea. 

— Da? 

— Da. Are un avocat care se numeşte Annika Giannini. 
Stă aici, în faţa mea, şi ţi-o dau acum la telefon. 

Mikael întinse telefonul peste masă. 

— Bună ziua. Mă numesc Annika Giannini şi am fost 
solicitată s-o reprezint pe Lisbeth Salander. In consecinţă, 
trebuie să iau legătura cu clienta mea, ca să mă poată ac- 
cepta ca avocat al apărării. Şi am nevoie de numărul de 
telefon al procurorului. 

— Înţeleg, spuse Erlander. După câte ştiu, a fost deja 
contactat un avocat din oficiu. 

— Foarte bine. A întrebat-o cineva pe Lisbeth Salander 
care este părerea ei? 

Erlander avu un moment de şovăială: 

— Sincer vorbind, nu am avut încă posibilitatea să 
schimbăm nicio vorbă cu ea. Sperăm să putem vorbi mâine, 
dacă starea ei o va permite. 

— Foarte bine. Atunci, spun acum şi aici că, până în 
momentul în care domnişoara Salander va exprima o altă 
părere, trebuie să mă consideraţi avocatul ei. Nu o puteţi 
supune niciunui interogatoriu dacă eu nu sunt prezentă. 
Puteţi să-i comunicaţi şi să o întrebaţi dacă mă acceptă ca 
avocat sau nu. S-a înţeles? 

— Da, spuse Erlander, cu un oftat. Nu ştia prea bine de- 
spre ce era vorba din punct de vedere strict juridic. 

Se gândi o clipă. 

— Vrem în primul rând să o întrebăm dacă are vreo in- 
formaţie despre locul în care se află criminalul Ronald 
Niedermann. Este în ordine dacă o vom întreba în absenţa 
dumneavoastră? 

Annika Giannini avu o clipă de şovăială. 

— Bine... Puteţi să ascultați informaţiile ei, dacă poate 
ajuta poliţia să-l localizeze pe Niedermann. Dar nu trebuie 
să-i adresaţi alte întrebări, care să se refere la o eventuală 
punere sub acuzaţie sau alte învinuiri la adresa ei. De 
acord? 

— Cred că da. 


Marcus Erlander îşi părăsi imediat biroul şi urcă un 
etaj, bătând la uşa şefului anchetei preliminare, 
procuroarea Agneta Jervas. li relată convorbirea pe care o 
avusese cu Annika Giannini. 

— Nu ştiam că Lisbeth Salander are un avocat. 

— Nici eu. Dar Giannini a fost angajată de Mikael 
Blomkvist. Nu este sigur că Salander are cunoştinţă despre 
asta. 

— Însă Giannini nu este specialistă în drept penal. Ea se 
ocupă cu drepturile femeilor. Am ascultat o conferinţă a ei, 
cândva, e deşteaptă, dar absolut nepotrivită în această 
afacere. 

— În orice caz, Salander va decide. 

— E posibil ca în cazul acesta să contest în tribunal ale- 
gerea. Pentru propriul interes al lui Salander, trebuie să 
primească un avocat adevărat şi nu o celebritate care vâ- 
nează publicitatea. Hmm! În plus, Salander este declarată 
incapabilă să ia hotărâri proprii. Nu ştiu prea bine dacă se 
aplică şi aici. 

— Ce vom face? 

Agneta Jervas cugetă un timp. 

— E un balamuc întreg. Nici nu sunt sigură cine se va 
ocupa de proces până la urmă, poate îi va fi trecut lui 
Ekström, la Stockholm. Dar ea trebuie să aibă un avocat. 
OK... Întreab-o dacă vrea s-o aibă pe Giannini. 

Când Mikael a ajuns acasă, la ora cinci după-amiază, a 
deschis iBook-ul şi a reluat textul pe care începuse să-l 
scrie la hotel, în Goteborg. A lucrat timp de şapte ore, până 
ce a identificat principalele lacune ale poveştii. Mai avea 
de făcut câteva investigaţii. O întrebare care nu-şi găsea 
răspunsul în documentele existente era ce persoane din 
Säpo, în afară de Gunnar Björck, conspiraseră pentru a o 
închide pe Lisbeth Salander la balamuc. Şi nici nu aflase 
relaţia exactă dintre Björck şi psihiatrul Peter Teleborian. 

La miezul nopţii, a închis computerul şi s-a dus să se 
culce. Pentru prima oară după multe săptămâni, simţea că 
poate să se relaxeze şi să doarmă liniştit. Stor-ul era sub 
control. Oricâte semne de întrebare mai rămâneau, avea 
deja suficient material ca să declanşeze o avalanşă de 
titluri pe prima pagină a ziarelor. 

Simţea impulsul să-i telefoneze Erikăi Berger şi s-o 
pună la curent cu ultimele noutăţi. Apoi, îşi dădu seama că 
ea plecase de la Millennium. Dintr-odată, îi era greu să 
adoarmă. 


La gara centrală din Stockholm, bărbatul cu servieta 
neagră a coborât încet din trenul de 19:30 care venea de la 
Goteborg şi a rămas o clipă nemişcat în mulţimea de oa- 
meni, încercând să se orienteze. Îşi începuse călătoria ple- 
când din Laholm puţin după ora opt dimineaţa şi mergând 
la Goteborg, unde făcuse o oprire ca să ia prânzul cu un 
vechi prieten, înainte de a-şi continua drumul spre 
Stockholm. Nu mai fusese la Stockholm de doi ani şi de 
fapt nu plănuise să se mai întoarcă vreodată. Cu toate că 
locuise acolo cea mai mare parte a vieţii lui profesionale, 
se simţea mereu ca o pasăre străină la Stockholm, stare 
care revenea la fiecare vizită pe care o făcuse acolo, după 
ce se pensionase. 

Traversă cu paşi înceţi gara, îşi cumpără ziarele de sea- 
ră şi două banane de la chioşcul de presă şi cercetă gân- 
ditor două femei musulmane cu văluri pe cap, care trecură 
grăbite pe lângă el. Nu avea nimic împotriva femeilor cu 
văl pe cap. Nu era treaba lui dacă lumea voia să se de- 
ghizeze. În schimb, îl deranja faptul că o făceau în mijlocul 
Stockholmului. 

Mai merse pe jos vreo 300 de metri până la hotelul 
Frey, de lângă poşta veche de pe Vasagatan. Era hotelul 
unde se caza în vizitele tot mai rare la Stockholm. Era cu- 
rat şi se găsea în centru. În plus, era ieftin, o necesitate, de 
vreme ce acum îşi plătea singur călătoria. Rezervase ca- 
mera cu o zi în urmă şi se prezentase ca Evert Gullberg. 

De îndată ce ajunse în cameră, făcu o vizită la toaletă. 
Ajunsese la vârsta când era obligat să viziteze toaleta tot 
mai des. De ani de zile nu mai dormise o noapte întreagă 
fără să se trezească şi să aibă nevoie să meargă la baie. 

După vizita la toaletă, îşi scoase pălăria, o pălărie en- 
glezească de fetru verde-închis, cu boruri mici, şi slăbi no- 
dul de la cravată. Avea 1,84 înălţime şi cântărea 68 kg, 
ceea ce însemna că era slab şi avea o constituţie firavă. 
Purta un veston pepit şi pantaloni gri-închis. Deschise va- 
liza neagră din care scoase două cămăşi, o cravată de re- 
zervă şi lenjerie de schimb, pe care le puse în comodă. 
Apoi, îşi atârnă paltonul şi vestonul pe cuierul aflat în du- 
lapul din spatele uşii. 

Era prea devreme ca să se culce. Era prea târziu ca să 
aibă curajul să facă vreo plimbare de seară, ocupaţie pe 
care oricum n-o găsea pe gustul său. Se aşeză pe scaunul 
obligatoriu fiecărei camere de hotel şi privi în jur. Deschise 
televizorul, dar îl dădu încet, ca să nu audă ce se spunea. 
Se întrebă o clipă dacă să sune la recepţie, să comande 
cafea, dar hotări că era prea târziu. În loc de asta, deschise 
minibarul şi îşi turnă o gură de Johhny Walker, cu câteva 
picături de apă. Deschise ziarele de seară şi citi atent tot 
ce era legat de vânătoarea pe urmele lui Ronald Nie- 
dermann şi de cazul Lisbeth Salander. După o vreme, 

scoase un carnet cu coperţi de piele şi făcu câteva însem- 
nări. 


Fostul şef de birou de la Säpo, Evert Gullberg, avea 78 
de ani şi oficial era pensionar de paisprezece ani. Dar aşa 
se întâmplă cu bătrânii spioni. Ei nu mor niciodată, ci se 
strecoară în întuneric. 

Imediat după sfârşitul războiului, când Gullberg avea 
19 ani, voise să-şi facă o carieră în marină. Işi efectuase 
serviciul militar ca mus la marină şi după aceea intrase la 
şcoala de ofiţeri. Dar, în locul unei plasări tradiţionale pe 
mare, cum se aşteptase, fusese trimis la Karlskrona, la 
serviciul de informaţii al flotei. Nu-i era greu să înţeleagă 
nevoia de-a supraveghea transmisiile inamice, încercând să 
descopere ce se petrecea de cealaltă parte a Mării Baltice. 
În schimb, munca i se părea plicticoasă şi neinteresantă. 
La şcoala de traducători a armatei învățase totuşi rusa şi 
poloneza. Aceste cunoştinţe lingvistice erau unul dintre 
motivele pentru care în 1950 fusese recrutat de poliţia 
secretă. Era în vremea în care Georg Thulin, o persoană de 
o corectitudine ireproşabilă, conducea brigada a treia a 
poliţiei secrete. Când începuse el, bugetul poliţiei secrete 
era de 2,7 milioane şi numărul total al angajaţilor era de 
exact 96 de persoane. 

Când Evert Gullberg ieşise formal la pensie, în 1992, 
bugetul poliţiei secrete mergea până undeva la peste 350 
de milioane de coroane şi el nu mai ştia cât de mulţi an- 
gajaţi avea Firma. 

Gullberg îşi petrecuse viaţa în serviciul secret al naţiu- 
nii sau, mai bine zis, în serviciul secret al poporului, condus 
de social-democraţi. Ceea ce era o ironie, deoarece el, la 
fiecare campanie electorală, îi vota credincios pe moderati, 
în afară de cea din 1991, când votase cu bună ştiinţă 
împotriva lor, pentru că înţelesese că şeful partidului, Carl 
Bildt, era o adevărată catastrofă politică. In anul acela îl 
votase plin de resemnare pe Ingvar Carlsson. Anii cu „cel 
mai bun guvern al Suediei” confirmaseră cele mai rele 

temeri ale sale. Regimul moderat îşi făcuse intrarea într-o 
vreme când Uniunea Sovietică se prăbuşise şi, după opinia 
sa, niciun alt guvern nu fusese mai prost pregătit să 
întâmpine noile posibilităţi politice în arta spionajului 
apărute în blocul din Est şi să se folosească de ele. 
Guvernul lui Bildt invocase, dimpotrivă, raţiuni economice 
pentru a reduce biroul care se ocupa de Est, mizând în 
schimb pe balivernele internaţionale despre Bosnia şi 
Serbia - ca şi cum Serbia ar fi putut vreodată să fie o 
ameninţare pentru Suedia! Rezultatul fusese că posibili- 
tatea de-a plasa informatori pe termen lung la Moscova se 
pierduse cu totul, iar în ziua în care climatul avea să se 
înăsprească - ceea ce, după părerea lui Gullberg, era 
perfect plauzibil -, se vor pune din nou cerinţe nerealiste în 
cârca poliţiei secrete şi a serviciului de informaţii al 
armatei, ca şi cum aceştia ar putea să scoată ca prin minu- 
ne agenţi, la nevoie. 


Gullberg îşi începuse cariera la biroul pentru ruşi din 
brigada a treia a poliţiei secrete şi, după trei ani petrecuţi 
la un birou, putuse să facă primele studii ezitante pe teren, 
ca ataşat militar cu rangul de căpitan la ambasada suedeză 
de la Moscova, în anii 1952-1953. În chip ciudat, călca pe 
urmele unui alt spion celebru. Cu câţiva ani în urmă, postul 
lui fusese ocupat de către un ofiţer nu cu totul necunoscut, 
colonelul Stig Wennerstrom!. 


1 Stig Wennerström (1906-2006): colonel şi profesor la Şcoala Re- 
gală de Marină, a fost ataşat militar în Uniunea Sovietică (1940-1941; 
1949-1952), ocazie cu care a fost racolat de către GRU, pentru care a 
făcut spionaj până în 1963, când a fost prins, în urma denunţului unei 
servitoare care a descoperit în casa acestuia microfilme şi documente 
secrete. Printre alte informaţii, a dezvăluit ruşilor planul de apărare al 
Suediei în caz de atac militar, diferite proiecte secrete, precum şi 
supravegherea aeriană a Mării Baltice (în urma informaţiilor lui, în 1952 
a fost doborât avionul de recunoaştere TP79, cu opt oameni la bord). 
Condamnat pe viaţă pentru înaltă trădare, a fost totuşi amnistiat în 
1974. 

Întors în Suedia, Gullberg lucrase pentru contraspionaj 
şi, zece ani mai târziu, era unul dintre cei mai tineri 
membri ai poliţiei secrete care, sub conducerea şefului 
operativ Otto Danielsson, îl arestau pe Wennerstrom şi-l 
conduceau la Lângholmen, pentru o pedeapsă de închi- 
soare pe viaţă. 

Când poliţia secretă a fost reorganizată, pe vremea lui 
Per Gunnar Vinge!, în 1964, devenind Secţia de Securitate 
a Poliţiei Statului, RPS/Săpo, a început să crească numărul 
angajaţilor. De atunci, Gullberg a lucrat timp de 
paisprezece ani la Sâpo şi a devenit unul dintre veteranii 
de încredere. 

Gullberg nu folosea niciodată prescurtarea Säpo? pen- 
tru poliţia de securitate. El folosea expresia RPS/Sâk:, în 
ocaziile oficiale şi numai Sâk, în cele neoficiale. Printre 
colegi, putea să se refere la întreprindere sau Firmă sau, 
pur şi simplu, spunea Departamentul - dar niciodată Säpo. 
Motivul era simplu. Cea mai importantă sarcină a Firmei 
fusese timp de mulţi ani aşa-numitul „control al 
personalului”, adică anchete şi dosare făcute cetăţenilor 
suedezi bănuiţi că au opinii comuniste sau sunt trădători 
de patrie. La Firmă se foloseau termenii „comunism” şi 
„trădător de patrie” ca sinonime. Cuvântul „Săpo”, care în 
cele din urmă fusese adoptat de toţi, fusese la origini creat 
de ziarul comunist Clarté, potenţial trădător de patrie, ca 
un fel de termen peiorativ pentru poliţia care vâna 
comunişti. Şi, în consecinţă, nu era folosit nici de Gullberg, 
nici de vreun alt veteran. El nu putea înţelege în ruptul 
capului de ce fostul lui şef P.G. Vinge îşi intitulase 
memoriile Șef la Säpo 1962-72. 


1! Per Gunnar Vinge, şef al poliţiei de securitate (Säpo) între 1964- 
1970. Cunoscut pentru afirmaţii controversate (cum ar fi aceea că 
ambasada chineză vinde droguri tineretului suedez), a fost nevoit în 
1970 să-şi dea demisia, în urma afirmației făcute la o întâlnire interna- 
ţională că Olof Palme constituie un risc pentru securitatea Suediei. 

? Säpo - prescurtare pentru Säkerhets Polis. 

3 RPS/Săk - inițialele pentru Riks Polisens Sektionen/ Säkerhet. 

Reorganizarea din 1964 avea să decidă viitoarea carie- 
ră a lui Gullberg. 

Transformarea poliţiei secrete în RPS/Săpo însemna că 
poliţia secretă de stat devenea ceea ce, în notele Minis- 
terului de Justiţie, era descris ca o organizaţie modernă de 
poliţie. Acest lucru presupunea noi angajări. Continua 
nevoie de personal nou ridica infinite probleme de rodare, 
ceea ce într-o organizaţie extinsă însemna că Duşmanul 
avea posibilităţi dramatic îmbunătăţite de a-şi plasa agenţi 
în poliţie. La rândul ei, aceasta însemna că măsurile 
interne de securitate trebuiau sporite - poliţia secretă nu 
mai putea rămâne un club închis, alcătuit din foşti ofiţeri, 
în care toată lumea cunoştea pe toată lumea şi cel mai 
obişnuit merit la o nouă angajare era că tatăl fusese ofiţer. 

În 1963, Gullberg fusese transferat de la contraspionaj 
la controlul personalului, care căpătase o importanţă 
crescută în apele tulburi de după arestarea lui Stig 
Wennerström. În vremea aceea se pusese baza registrelor 
de opinii care, spre sfârşitul anilor '60, conţineau dosarele 
a mai mult de 300 000 de cetăţeni suedezi cu simpatii 
politice nepotrivite. Dar controlul cetăţenilor suedezi în 
general era altceva - aici întrebarea era cum va trebui de 
fapt să arate controlul de securitate la RPS/Sâpo. 

Wennerström declanşase o avalanşă de dificultăţi inter- 
ne în cadrul poliţiei secrete a statului. Dacă un colonel de 
stat-major de la apărare a fost în stare să lucreze pentru 
ruşi - în vreme ce mai era şi consilier al guvernului în pro- 
bleme de arme nucleare şi politică de securitate -, cum mai 
puteai să fii sigur că ruşii nu-şi plasaseră un agent pe un 
loc la fel de central în poliţia secretă? Cine putea garanta 
că şefii şi alţi responsabili de la Firmă nu lucrau, de fapt, 
pentru ruşi? Pe scurt - cine va spiona spionii? 

În august 1964, Gullberg a fost convocat într-o 
după-amiază la o şedinţă în biroul directorului adjunct al 
Säpo, şeful de cabinet Hans Wilhelm Francke. La întrunire 
mai participau, în afară de el, două persoane din sferele 
înalte ale Firmei, secretarul general şi responsabilul cu 

bugetul. Înainte de sfârşitul zilei, viaţa lui Gullberg căpă- 
tase un sens nou. Fusese ales. Primise conducerea unei 
brigăzi cu totul noi, cu numele provizoriu de Secţia Spe- 
cială, prescurtat SS. Prima lui măsură a fost să o reboteze 
SA, Secţia de Analiză. Au trecut câteva minute până ca 
responsabilul cu bugetul să facă observaţia că nici SA nu 
era mai bun ca SS. Numele final al organizaţiei a fost Sec- 
ţia pentru Analiză Specială, SAS, şi, în vorbire curentă, 
Secţia, spre deosebire de Departamentul sau Firma, care 
se refereau la Säpo în totalitate. 


Secţia fusese ideea lui Francke. El a numit-o „ultima li- 
nie de apărare”. Un grup ultrasecret, care se afla în locuri 
strategice în cadrul Firmei, dar care era invizibil şi nu 
apărea în notele interne sau în alocările bugetare şi în 
care, drept rezultat, nu se putea infiltra nimeni. Sarcina lui 
- să vegheze asupra securităţii naţiunii. Francke avea 
puterea să facă toate acestea posibile. Avea nevoie de res- 
ponsabilul cu bugetul şi de secretarul general pentru a 
crea structura ocultă, dar toţi erau soldaţi de şcoală veche 
şi camarazi din zecile de înfruntări cu Inamicul. 

În primul an, întreaga organizaţie a constat din 
Gullberg şi trei colaboratori aleşi cu grijă. În următorii 
zece ani, secţia a crescut la maximum 11, dintre care doi 
erau secretari administrativi din vechea şcoală şi restul 
erau vânători de spioni profesionişti. Era o organizaţie cu 
ierarhie simplificată. Gullberg era şeful. Toţi ceilalţi erau 
colaboratori, care îşi întâlneau şeful practic în fiecare zi. 
Eficienţa era mai importantă decât prestigiul şi 
formalităţile birocratice. 

Teoretic, Gullberg era subalternul unui lung şir de per- 
soane din ierarhia de sub secretarul general al Säpo, 
căruia el trebuia să-i prezinte rapoarte lunare; în practică, 
Gullberg căpătase o poziţie unică cu puteri extraordinare. 
El, şi numai el putea să hotărască punerea sub lupă a 
persoanelor cu cel mai înalt rang din conducerea Säpo. 
Putea, dacă avea chef, să întoarcă pe faţă şi pe dos viaţa lui 

Per Gunnar Vinge în persoană. (Ceea ce a şi făcut.) Putea 
iniţia anchete proprii sau putea să decidă ascultarea 
telefoanelor, fără să fie nevoie să-şi explice scopul sau să 
raporteze vreunui for superior. Modelul lui a devenit 
legendarul spion american James Jesus Angleton, care avea 
o poziţie asemănătoare în CIA şi pe care, de altfel, l-a 
cunoscut personal. 

Din punct de vedere organizatoric, Secţia a devenit o 
microorganizaţie în cadrul Departamentului, în afară, 
deasupra şi paralel cu tot restul poliţiei de securitate. 
Acest lucru a avut şi consecinţe geografice. Birourile sec- 
tiei erau în Kungsholmen, dar din motive de siguranţă au 
fost practic mutate în afara clădirii, într-un apartament 
particular de unsprezece camere din Ostermalm. Aparta- 
mentul a fost transformat în mod discret într-un birou for- 
tificat, niciodată lăsat fără supraveghere, întrucât secreta- 
ra şi servitoarea credincioasă Eleanor Badenbrink ocupa ca 
locatar permanent două din camerele apartamentului, cele 
mai apropiate de intrare. Badenbrink era un ajutor ne- 
prețuit, în care Gullberg avea încredere totală. 

Din punct de vedere organizatoric, Gullberg şi colabo- 
ratorii lui au dispărut din viaţa publică - ei erau finanţaţi 
dintr-un „fond special”, dar nu existau nicăieri în birocraţia 
formală a poliţiei de securitate, care ţinea de direcţia 
generală a poliţiei statului sau de Ministerul Justiţiei. Nici 
măcar directorul RPS/Säk nu ştia de existenţa acestor oa- 
meni, cei mai secreţi dintre secreţi, care aveau ca misiune 
să trateze cele mai delicate dintre afacerile delicate. 

La vârsta de 40 de ani, Gullberg se afla, prin urmare, în 
situaţia în care nu trebuia să se justifice în faţa niciunui 
muritor şi putea începe anchete despre ce-i venea lui în 
cap. 
Chiar de la început, Gullberg a înţeles că SAS putea 
risca să devină un grup sensibil din punct de vedere politic. 
Misiunea lui era cel puţin confuză şi instrucţiunile scrise 
extrem de reduse. În septembrie 1964, primul-ministru 
Tage Erlander a semnat o directivă care stipula ca să-i fie 

acordate credite Secţiei pentru Analiză Specială (SAS), 
care avea ca sarcină să se ocupe de unele anchete extrem 
de delicate, importante pentru securitatea statului. Una 
dintre aceste douăsprezece afaceri a fost expusă în cursul 
unei întâlniri de după-amiază de către directorul adjunct al 
RPS/Săk, Hans Wilhelm Francke. Afacerea a fost clasată 
imediat drept secretă şi a fost arhivată în registrele 
speciale şi la fel de secrete ale RPS/Sâk. 

Semnătura prim-ministrului însemna cu toate acestea 
că Secţia era o instituţie recunoscută juridic. În primul an, 
bugetul Secţiei s-a ridicat la 52 000 de coroane. Faptul că 
bugetul era aşa de mic a fost, după părerea lui Gullberg, o 
lovitură de geniu. Aceasta lăsa să se creadă că întemeierea 
Secţiei era una dintre afacerile de duzină, ca multe altele. 

Într-un sens mai larg, semnătura prim-ministrului în- 
semna că el recunoscuse că era nevoie de existenţa unui 
grup care să poată răspunde de „controlul intern al per- 
sonalului”. Aceeaşi semnătură putea deci să fie tradusă 
prin aceea că prim-ministrul îşi dăduse aprobarea pentru 
crearea unui grup, care va putea să răspundă chiar de 
controlul persoanelor „extrem de speciale” din afara Sâpo, 
ca de exemplu prim-ministrul însuşi. Această ultimă 
eventualitate crea probleme politice care puteau deveni 
serioase. 


Evert Gullberg a constatat că i se terminase whisky-ul 
din pahar. Nu era deosebit de interesat de alcool, dar fu- 
sese o zi lungă, o călătorie grea şi socotea că se află într-un 
stadiu al vieţii în care nu mai avea importanţă dacă se ho- 
tăra pentru un whisky sau două, şi n-avea decât să-şi umple 
paharul, dacă aşa avea chef. Işi turnă în pahar puţin 
Glenfiddich. 

Cea mai delicată afacere a fost, de bună seamă, Olof 
Palme. 

Gullberg îşi amintea fiecare detaliu din ziua alegerilor 
din 1976. Pentru prima dată în istoria modernă, Suedia 
avea un guvern de dreapta. Din păcate, Thorbjorn Fălldin 

era prim-ministru, şi nu Gosta Bohman, care era un om din 
vechea şcoală, infinit mai potrivit. Dar important era că 
Olof Palme fusese învins şi, prin urmare, Evert Gullberg 
putea să răsufle uşurat. 

Oportunitatea lui Palme ca prim-ministru fusese su- 
biectul multor discuţii de prânz de pe coridoarele cele mai 
secrete ale RPS/Säk. În 1969, Per Gunnar Vinge fusese dat 
afară, după ce exprimase în cuvinte părerea care era 
împărtăşită de mulţi din Departament - şi anume, 
convingerea că Palme ar fi putut fi un agent infiltrat al or- 
ganizaţiei ruseşti de spionaj KGB. Părerea lui Vinge n-a fost 
obiectul niciunei controverse în climatul care domnea la 
Firmă. Din nefericire, el discutase acest lucru deschis cu 
guvernatorul din Norrbotten, Ragnar Lassinantti, la o vizită 
în nord. Lassinantti înălţase din sprâncene de două ori şi 
pe urmă informase cabinetul guvernului, ceea ce dusese la 
invitarea lui Vinge la o discuţie particulară. 

Spre marea indignare a lui Gullberg, întrebarea despre 
eventualele contacte ale lui Palme cu ruşii nu primise 
niciodată răspuns. Cu toate tentativele constante de a se 
stabili adevărul şi de a se găsi probe concludente - the 
smoking gun! -, Secţia nu dobândise niciodată nici cea mai 
mică probă că aşa stăteau lucrurile. În ochii lui Gullberg, 
aceasta nu indica în niciun caz că Palme era poate 
nevinovat, ci doar că acesta era un spion deosebit de 
viclean şi de inteligent, care nu fusese tentat să facă 
greşelile pe care le-au făcut alţi spioni ruşi. Palme continua 
să-i batjocorească, an după an. In 1982, problema Palme 
fusese reactualizată, atunci când el redevenise prim- 
ministru. Apoi, s-au tras gloanţele de pe Sveavägen? şi 
întrebarea a rămas pentru totdeauna teoretică. 


1 „Pistolul fumegând”. 

? Vineri, 28 februarie 1986, la ora 23:21, Olof Palme a fost ucis cu 
un foc de revolver în centrul Stockholmului, la intersecţia dintre 
Sveavägen şi Tunnelgatan, în momentul în care ieşea, împreună cu 
soţia, de la cinematograf. 

Anul 1976 fusese un an dificil pentru Secţie. În cadrul 
RPS/Sâk, printre puţinele persoane care cunoşteau de fapt 
existenţa Secţiei, apăruse o anume atitudine critică. În cei 
zece ani care se scurseseră, în total 65 de funcţionari din 
Säpo fuseseră daţi afară din organizaţie, din cauza unei 
presupuse neîncrederi politice. În cele mai multe cazuri, 
documentarea era de felul acela în care nimic nu putea fi 
dovedit, ceea ce avusese drept rezultat faptul că unii şefi 
începuseră să mârâie că oamenii din Secţie aveau paranoia 
teoriilor conspiraţioniste. 

Gullberg încă mai clocotea de furie când îşi amintea 
una dintre afacerile de care se ocupase Secţia. Era vorba 
despre o persoană care fusese angajată la RPS/Sâk în 1968 
şi pe care Gullberg personal o considerase deosebit de 
nepotrivită. Era vorba de inspectorul criminalist Stig 
Bergling!, locotenent în armata suedeză, care mai târziu 
s-a dovedit a fi colonel în GRU, serviciul de informaţii rus. 
În anii următori, Gullberg încercase de patru ori să facă în 
aşa fel ca Bergling să fie dat afară, dar de fiecare dată 
eforturile lui fuseseră ignorate. Abia în 1977 s-a întors 
situaţia, când Bergling a devenit obiectul bănuielilor, chiar 
în afara Secţiei. Era prea târziu. Bergling a constituit cel 
mai mare scandal din istoria poliţiei secrete suedeze. 

Criticile la adresa Secţiei se înmulţiseră în prima jumă- 
tate a anilor '70, iar pe la mijlocul deceniului Gullberg au- 
zise mai multe zvonuri legate de faptul că bugetul se va 
micşora şi chiar insinuări că activitatea nu era necesară. 


1 Stig Bergling (n. 1937), eroul unuia dintre cele mai mari scandaluri 
legate de poliţia secretă suedeză. Acesta, angajat la Săpo în 1969, a 
avut diferite misiuni internaţionale (a fost şef al securităţii forţelor ONU 
din Cipru, printre altele). În 1979, pe când se afla în Israel, a fost arestat 
de serviciul de contraspionaj israelian Mossad, pentru spionaj în 
favoarea ruşilor. A fost judecat în Suedia pentru înaltă trădare şi 
condamnat pe viaţă. În 1987, profitând de o permisie, a fugit împreună 
cu soţia sa în Uniunea Sovietică, unde au şi locuit o vreme; în 1990 au 
fost transferați în Liban. În 1994, s-a reîntors de bunăvoie în Suedia, 
unde a mai petrecut trei ani în închisoare, până la eliberarea din 1997. 

Într-un cuvânt, criticile arătau că viitorul Secţiei era 
pus sub semnul întrebării. În anul acela, în sânul RPS/Sâk 
se discutau în primul rând amenințările teroriste, o istorie 
tristă din punctul de vedere al spionajului, şi care se 
referea la nişte tineri care o luaseră pe calea greşită, 
colaborând cu elemente arabe sau pro-palestiniene. 
Principala întrebare din cadrul RPS/Säk era dacă Secţia 
trebuia să primească fonduri, pentru a se ocupa de cetă- 
ţenii străini stabiliţi în Suedia, sau dacă aceştia vor fi în 
continuare o problemă exclusivă a departamentului pentru 
străini. 

Plecând de la această discuţie birocratică ezoterică, s-a 
făcut simțită nevoia pentru Secţie de a-şi ataşa serviciile 
unui colaborator de încredere, care să întărească acest 
control - de fapt, spionaj - al celor care lucrau la depar- 
tamentul pentru străini. 

A fost ales un tânăr colaborator care lucra la RPS/Säk 
din 1970 şi ale cărui trecut şi credibilitate politică erau, 
prin urmare, de aşa natură, încât el a socotit că-l poate 
plasa printre colaboratorii Secţiei. În timpul liber, acesta 
era membru într-o organizaţie care se numea Alianţa De- 
mocrată şi care era descrisă de mass-media 
social-democrată drept extremistă de dreapta. În Secţie, 
asta nu însemna o bilă neagră. Trei dintre ceilalţi 
colaboratori erau de fapt membri în Alianţa Democratică şi 
Secţia jucase chiar un rol important în constituirea 
Alianţei. Contribuia chiar şi financiar, cu o sumă destul de 
mică. Prin această organizaţie fusese remarcat şi apoi 
recrutat noul colaborator. Numele lui era Gunnar Bjorck. 

Pentru Evert Gullberg a fost o întâmplare incredibil de 
fericită că, tocmai în ziua aceea, ziua alegerilor din 1976, 
când Alexander Zalachenko a fugit în Suedia şi s-a dus pe 
jos până la secţia de poliţie din Norrmalm ca să ceară azil 
politic, tânărul Gunnar Björck l-a luat în primire, în cali- 
tatea lui de funcţionar la departamentul pentru străini. Un 
agent care deja era legat de cele mai secrete dintre se- 
crete. 


117 


Björck era ager la minte. El a înţeles imediat rolul lui 
Zalachenko şi a întrerupt interogatoriul, vârându-l imediat 
pe dezertor într-o cameră, la Hotel Continental. Prin urma- 
re, Evert Gullberg, şi nu şeful lui oficial de la departamen- 
tul pentru străini a fost cel pe care l-a chemat Gunnar 
Björck, dând alarma. Apelul sosise la o oră la care secţiile 
de votare fuseseră închise şi toate sondajele arătau că 
Palme avea să piardă. Gullberg tocmai venise acasă şi des- 
chisese televizorul, ca să urmărească seara electorală. Mai 
întâi, s-a îndoit de informaţia pe care juniorul i-o transmi- 
tea cu înfrigurare. Apoi, s-a dus la Continental, mai puţin 
de 250 de metri de camera de hotel în care se afla acum, ca 
să preia conducerea asupra afacerii Zalachenko. 


Din momentul acela, viaţa lui Evert Gullberg s-a 
schimbat radical. Cuvântul „secret” a căpătat pentru el un 
sens cu totul nou. A înţeles necesitatea de a crea o nouă 
structură în jurul transfugului. 

Automat a ales să-l includă pe Gunnar Bjorck în grupul 
Zalachenko. A fost o hotărâre logică şi înţeleaptă, deoarece 
Bjorck cunoştea deja existenţa lui Zalachenko. Era mai 
bine să-l aibă în interior, decât să-l lase să prezinte un risc 
în exterior. Asta a însemnat că Bjorck a fost transferat din 
postul lui oficial de la departamentul pentru străini la un 
birou în apartamentul din Ostermalm. 

În agitația care a urmat, Gullberg a ales ca de la înce- 
put să informeze o singură persoană din RPS/Sâk, mai 
exact pe secretarul general, care deja era la curent cu acti- 
vitatea Secţiei. Secretarul general a rămas să mediteze la 
această informaţie mai multe zile, înainte să-i explice lui 
Gullberg că transfugul era aşa de important, încât trebuia 
informat directorul RPS/Sak, precum şi guvernul. 

Noul director al RPS/Säk avea la acea oră cunoştinţă 
despre existenţa Secţiei pentru Analize Speciale, dar nu 
ştia decât vag care erau ocupațiile reale ale acesteia. Fuse- 
se instalat în acest post pentru a face curăţenie după afa- 

cerea IB! şi era deja pe cale să primească un post impor- 
tant în ierarhia poliţiei. Şeful RPS/Säk a aflat în câteva 
discuţii confidenţiale cu secretarul general că Secţia era un 
grup secret, instituit de guvern, care se afla în afara ac- 
tivităţii propriu-zise şi despre care nu trebuia să se pună 
întrebări. Pentru că şeful din momentul acela era o per- 
soană care în niciun caz nu punea întrebări ce ar fi putut 
genera răspunsuri dezagreabile, a dat din cap înţelegător 
şi a acceptat faptul că exista ceva care se numea SAS şi că 
el nu avea nimic de-a face cu asta. 

Gullberg nu era deosebit de încântat de faptul că tre- 
buia să-l informeze pe şef despre Zalachenko, dar a ac- 
ceptat realitatea. A subliniat absoluta necesitate a unui se- 
cret total, a primit aprobare şi a decretat asemenea mă- 
suri, că nici măcar şeful RPS/Săâk nu putea discuta su- 
biectul în biroul lui, fără să se ia măsuri speciale de secu- 
ritate. S-a hotărât ca de Zalachenko să se ocupe în exclu- 
sivitate SAS. 

Informarea prim-ministrului care-şi încheia funcţia era 
exclusă. Din cauza agitaţiei provocate de schimbarea de 
guvernare, noul prim-ministru era prea ocupat cu numirea 
miniştrilor şi negocierile cu celelalte partide de dreapta. 
Abia la o lună după formarea guvernului, şeful RPS/Săk 
împreună cu Gullberg au mers la Rosenbad? şi l-au 
informat pe noul prim-ministru. Gullberg a fost până în 
ultima clipă împotriva informării guvernului, dar şeful 
RPS/Săk a rămas neclintit - era neconstituţional ca 


1 Afacerea IB (Informationbyrân). „Biroul de Informaţii” era o 
organizaţie secretă de contraspionaj care, printre altele, avea misiunea 
de a strânge informaţii despre comunişti şi alte persoane care puteau 
constitui riscuri pentru securitatea statului. Alt scop al IB era să 
organizeze rezistenţa armată în cazul ocupării Suediei de către sovietici. 
Organizaţia respectivă nu avea niciun fel de forme sau temeiuri legale, 
niciun fel de reguli şi niciun control. În 1973, jurnaliştii Jan Guillou şi 
Peter Bratt au dezvăluit existenţa IB într-o serie de articole. In urma 
publicării acestor dezvăluiri, cei doi au fost condamnaţi pentru spionaj la 
trei ani închisoare (pedeapsa fiind apoi redusă la zece luni). 

? Clădirea în care se află sediul guvernului. 

prim-ministrul să nu fie informat. În timpul întâlnirii, 
Gullberg a folosit întreaga sa elocinţă pentru a-l convinge 
pe prim-ministru despre importanţa faptului ca informaţia 
despre Zalachenko să nu se răspândească în afara pro- 
priului birou al acestuia - ca nici ministrul de interne sau 
ministrul apărării, sau vreun alt membru al guvernului să 
nu fie informat. 

Fälldin fusese zguduit de informaţia că un agent rus de 
vârf ceruse azil în Suedia. Prim-ministrul începuse să 
spună că de fapt el era obligat, din raţiuni constituţionale, 
să discute chestiunea cel puţin cu şefii celorlalte două 
partide din coaliţie. Gullberg era pregătit pentru această 
obiecţie şi a jucat cartea cea mai mare pe care o avea la 
dispoziţie. A răspuns explicând cu voce scăzută că, dacă se 
întâmpla asta, se vedea obligat să-şi dea imediat demisia. 
Amenințarea şi-a făcut efectul. Însemna că prim-ministrul 
în persoană va purta răspunderea dacă povestea va fi 
cunoscută şi dacă ruşii vor trimite o patrulă a morţii ca să-l 
lichideze pe Zalachenko. Şi dacă persoana care răspundea 
de securitatea lui Zalachenko se văzuse obligată să 
demisioneze, o asemenea dezvăluire avea să fie o ca- 
tastrofă politică şi mediatică pentru prim-ministru. 

Fälldin, încă nou şi nesigur în rolul lui de prim-ministru, 
a acceptat. A aprobat o directivă care imediat a fost 
consemnată în dosarul secret şi care stipula ca Secţia să 
răspundă de securitatea lui Zalachenko şi de acomodarea 
lui, precum şi că informaţiile despre Zalachenko nu 
trebuiau să părăsească biroul prim-ministrului. Fälldin 
semna astfel o directivă care în practică arăta că el fusese 
informat, dar care însemna, de asemenea, că nu avea 
dreptul de a vorbi despre asta. Pe scurt, trebuia să-l uite pe 
Zalachenko. 

Fälldin insistase totuşi ca încă o persoană din cancela- 
ria lui, un secretar de stat ales cu grijă, să fie informat şi să 
funcţioneze ca om de legătură în problemele legate de 
spionul transfug. Gullberg a trebuit să fie de acord. Nu 

credea că o să aibă probleme să manipuleze un secretar, 
fie el şi de stat. 

Şeful RPS/Sâk era mulţumit. Problema Zalachenko era 

acum rezolvată din punct de vedere constituţional, ceea ce 
însemna că el îşi asigurase spatele. Gullberg era, de 
asemenea, mulţumit. Reuşise să instituie o carantină, ceea 
ce însemna că va putea să controleze fluxul de informaţii. 
El singur îl va controla pe Zalachenko. 
_ Când Gullberg s-a întors în camera lui de lucru din 
Ostermalm, s-a aşezat la birou şi a scris de mână o listă cu 
persoanele care aveau cunoştinţă de existenţa lui 
Zalachenko. Lista consta din el însuşi, Gunnar Björck, şeful 
executiv al Secţiei, Hans von Rottinger, şeful adjunct 
Fredrik Clinton, secretara Secţiei, Eleanor Badenbrink, 
precum şi din doi colaboratori, care aveau misiunea de a 
aduna şi analiza pe măsură ce apăreau informaţiile secrete 
pe care le putea furniza Zalachenko. In total, şapte per- 
soane, care în anii următori aveau să formeze o secţie spe- 
cială în cadrul Secţiei. S-a gândit la aceştia ca la Grupul 
Interior. 

În afara Secţiei, secretul era cunoscut de către şeful 
RPS/Săk, directorul adjunct şi secretarul general. În afară 
de aceştia, mai erau informaţi prim-ministrul şi un secretar 
de stat. In total, douăsprezece persoane. Niciodată înainte 
un secret de importanţa acestuia nu fusese cunoscut de 
către un cerc aşa de ales. 

Dar, după aceea, Gullberg se întunecase la faţă. 
Secretul mai era cunoscut de o a treisprezecea persoană. 
Bjorck fusese însoţit de către juristul Nils Bjurman. A-l face 
pe Bjurman colaborator al Secţiei era exclus. Bjurman nu 
era propriu-zis funcţionar Säpo, el nu era decât un stagiar 
la RPS/Sâk şi nu dispunea de cunoştinţele şi de competenţa 
necesare. Gullberg a cântărit mai multe variante, dar, în 
cele din urmă, a ales să-l îndepărteze cu atenţie pe 
Bjurman din această afacere. L-a ameninţat cu închisoare 
pe viaţă pentru trădare de patrie dacă Bjurman avea să 
sufle şi numai o silabă despre Zalachenko, a folosit mita, 

promiţându-i misiuni viitoare şi, în cele din urmă, laude, 
care-i  creşteau lui Bjurman sentimentul propriei 
importanţe. A avut grijă ca Bjurman să fie angajat la un 
bine-cunoscut birou de avocatură şi pe urmă să primească 
un şir de misiuni care să-l ţină ocupat. Singura problemă 
era că Bjurman era atât de mediocru, încât n-a ştiut de fapt 
să-şi folosească propriile avantaje. El a părăsit biroul de 
avocatură după zece ani şi şi-a deschis un cabinet 
particular, care a devenit curând un birou de avocatură cu 
un singur angajat, la Odenplan. 

În anii următori, Gullberg îl ţinuse pe Bjurman sub ob- 
servaţie discretă, dar continuă. Abia la sfârşitul anilor '80 a 
renunţat să-l mai supravegheze, atunci când Uniunea 
Sovietică era pe cale să se prăbuşească şi Zalachenko nu 
mai reprezenta o chestiune prioritară. 


Pentru secţie, Zalachenko fusese mai întâi o promisiune 
de succes în enigma Palme, afacere care îl preocupa pe 
Gullberg în permanenţă. În consecinţă, Palme a fost unul 
dintre primele subiecte pe care Gullberg le-a abordat, în 
lunga perioadă de acomodare. 

Speranţele au fost repede nimicite, pentru că Zala- 
chenko nu operase niciodată în Suedia şi de fapt nu avea 
nici cea mai mică cunoştinţă despre ţară. În schimb, Zala- 
chenko auzise vorbindu-se despre „Alergătorul Roşu”, un 
politician suedez sus-plasat, sau poate scandinav, care 
lucra pentru KGB. 

Gullberg făcuse o listă cu nume care aveau legătură cu 
Palme. Acolo se aflau Carl Lidbom, Pierre Schori, Sten 
Andersson, Marita Ulvskog şi încă un număr de persoane. 
În tot restul vieţii sale, Gullberg a revenit iarăşi şi iarăşi la 
această listă, dar răspunsul a rămas la fel de necunoscut. 

Dintr-odată, Gullberg devenise un jucător printre băieţii 
mari. Era salutat cu respect în clubul exclusiv al răz- 
boinicilor aleşi, care se cunoşteau între ei şi unde contac- 
tele se făceau prin amiciţii personale şi încredere - nu prin 
canalele oficiale sau regulile birocratice. Avusese şansa să-l 

întâlnească pe însuşi James Jesus Angleton şi băuse whisky 
într-un club discret din Londra cu şeful de la MI-6. Era 
unul dintre cei mari. 


Dezavantajul meseriei era că nu va putea niciodată să 
povestească despre succesele lui, nici măcar în memorii 
tipărite postum. Şi tot timpul îl însoțea spaima că s-ar 
putea ca Inamicul să-i observe călătoriile şi să-l suprave- 
gheze - că fără voia lui ar putea să-i conducă pe ruşi la 
Zalachenko. 

În această privinţă, Zalachenko era propriul său duş- 
man. 

În primul an, acesta locuise într-un apartament anonim, 
care era proprietatea Secţiei. Nu exista în niciun registru 
sau în vreun alt act oficial şi cei din grupul Zalachenko 
crezuseră că vor avea suficient timp, înainte de-a trebui 
să-i planifice viitorul. Abia în primăvara lui 1978 primise un 
paşaport pe numele de Karl Axel Bodin, precum şi o 
biografie anevoios construită - un trecut fictiv, dar 
verificabil în registrele suedeze. 

Atunci era deja prea târziu. Zalachenko ieşise în lume şi 
o regula pe curva aia nenorocită de Agneta Sofia Salander, 
născută Sjölander, căreia i se prezentase, fără să-i pese, 
sub numele său adevărat - Zalachenko. Gullberg a înţeles 
că lucrurile nu stăteau cum trebuie în capul lui Zalachenko. 
Bănuia că transfugul rus voia de fapt să fie descoperit. Era 
ca şi cum avea nevoie să se urce pe o scenă. Altfel, era 
greu de explicat cum dracu' putea fi aşa de idiot. 

Au fost curve, au fost perioade de consum exagerat de 
alcool, au fost încăierări, cu paznicii restaurantelor şi cu 
alţii. De trei ori Zalachenko a fost arestat de poliţia suede- 
ză pentru beţie şi de două ori în legătură cu bătăi prin câr- 
ciumi. Şi de fiecare dată Secţia a fost nevoită să intervină 
discret şi să-l scoată, având grijă ca hârtiile să dispară şi 
rapoartele să fie modificate. Gullberg i-l pusese pe Gunnar 
Björck ca supraveghetor. Slujba lui Björck consta în a-l 

dădăci pe spionul transfug aproape tot timpul. Era greu, 
dar nu exista alternativă. 

Totul ar fi putut merge bine. La începutul anilor '80, 
Zalachenko se mai potolise şi începuse să se adapteze. Dar 
n-a renunţat niciodată la curva de Salander - ba, şi mai 
rău, a devenit tatăl gemenelor Camilla şi Lisbeth Salander. 

Lisbeth Salander. 

Gullberg îi pronunţă numele cu o senzaţie de neplăcere. 

Încă de când fetele aveau 9-10 ani, Gullberg începuse 
să aibă un fel de crampă în stomac când se gândea la 
Lisbeth Salander. Nu trebuia să fii psihiatru ca să-ţi dai 
seama că nu era normală. Gunnar Bjorck îi raportase că 
era recalcitrantă, violentă şi agresivă faţă de Zalachenko şi 
că, în plus, nu părea absolut deloc speriată de el. Spunea 
rareori ceva, dar îşi marca într-o mie de alte feluri ne- 
mulţumirea faţă de starea lucrurilor. Era o problemă care 
lua amploare, dar, cât de uriaşă avea să devină această 
problemă, Gullberg nu-şi putuse imagina nici în fanteziile 
cele mai nebuneşti. Cel mult, se temea că situaţia din 
familia Salander va duce la o anchetă socială, care se va 
concentra pe Zalachenko. De nenumărate ori îl implorase 
pe Zalachenko să o rupă cu familia şi să dispară din preaj- 
ma lor. Zalachenko promitea, dar încălca totdeauna pro- 
misiunile. Avea alte curve. Avea grămezi de curve. Dar, 
după câteva luni, se întorcea la Agneta Sofia Salander. 

Blestematul de Zalachenko! Un spion care-şi lasă sula 
să-i conducă viaţa sentimentală, în mod evident, nu este un 
bun spion. Dar era ca şi cum Zalachenko s-ar fi aflat 
deasupra tuturor regulilor normale sau, cel puţin, consi- 
dera că se află dincolo de reguli. Şi măcar dacă s-ar fi mul- 
tumit să-şi reguleze curva, fără să fie nevoie s-o şi cafteas- 
că de fiecare dată când se întâlneau, ar mai fi fost ceva, 
însă situaţia ajunsese de aşa natură, că Zalachenko îşi 
maltrata concubina sistematic. Părea chiar că se comportă 
astfel ca să-i sfideze pe cei din grupul de supraveghere şi 
că o bătea doar să se amuze şi să-i vadă chinuindu-se. 

Gullberg nu avea nicio îndoială că Zalachenko era un 
pervers josnic, dar nu se afla în situaţia în care să poată 
alege printre agenţii transfugi de la GRU. Avea doar unul 
singur, care în plus era perfect conştient de valoarea pe 
care o avea el pentru Gullberg. 

Gullberg oftă. Grupul Zalachenko îşi luase rolul de 
echipă de curăţenie. Era clar. Zalachenko ştia că-şi poate 
lua libertăţi şi că ei vor rezolva problema într-o manieră 
amabilă, în urma lui. Şi când era vorba de Agneta Sofia 
Salander, el îşi folosea posibilităţile dincolo de orice limite. 

Nu lipsiseră avertismentele, totuşi. Când Lisbeth tocmai 
împlinise 12 ani, l-a lovit cu cuțitul pe Zalachenko. Rănile 
nu erau grave, dar acesta a fost transportat la spitalul 
Sankt Goran şi grupul Zalachenko a fost nevoit să execute 
o muncă de curățenie considerabilă. Atunci, Gullberg 
avusese o Discuţie Foarte Serioasă cu Zalachenko. li 
spusese foarte limpede că trebuie să rupă orice legătură cu 
familia Salander, şi Zalachenko îi promisese că va face aşa. 
Îşi ţinuse promisiunea ceva mai mult de o jumătate de an, 
înainte de a se duce din nou acasă la Agneta Sofia 
Salander. A bătut-o aşa de rău, că femeia a rămas în spital 
pentru tot restul vieţii. 

Totuşi, Gullberg nu şi-ar fi putut niciodată imagina că 
Lisbeth era o psihopată gata să ucidă, capabilă să fabrice o 
bombă incendiară. Ziua aceea fusese un haos. Un labirint 
de anchete se contura şi întreaga Operaţiune Zalachenko - 
mai bine spus, întreaga Secţie - atârna de un fir foarte 
subţire. Dacă Lisbeth Salander vorbea, atunci Zalachenko 
risca să fie descoperit. Dacă Zalachenko era descoperit, 
mai multe operaţii care se desfăşuraseră în întreaga 
Europă în ultimii cincisprezece ani riscau să eşueze, iar 
Secţia risca să fie supusă unei anchete publice. Ceea ce 
trebuia împiedicat cu orice preţ. 

Gullberg era neliniştit. O anchetă publică ar fi făcut 
afacerea IB să pară un foileton drăguţ. Dacă arhiva Secţiei 
era deschisă, vor fi scoase la lumină o serie de situaţii care 
nu erau în perfect acord cu Constituţia, pentru a nu mai 

vorbi despre supravegherea de mulţi ani a lui Palme şi a 
altor personalităţi social-democrate. Era un subiect foarte 
sensibil, la doar câţiva ani de la asasinarea lui Palme. Ar fi 
avut ca rezultat anchete penale împotriva lui Gullberg şi a 
altor angajaţi ai Secţiei. Şi mai rău - jurnaliştii ăştia nebuni 
ar fi putut, fără cea mai mică îndoială, să lanseze teoria că 
Secţia se afla în spatele uciderii lui Palme, ceea ce ar fi dus 
la încă un labirint de dezvăluiri şi acuzaţii. Cel mai rău 
lucru era că se schimbase conducerea Säpo aşa de mult, 
încât nici măcar şeful cel mai înalt al RPS/Sâk nu mai ştia 
despre existenţa Secţiei. Toate contactele cu RPS/Sâk se 
opreau pe biroul noului secretar general, care de zece ani 
era membru al Secţiei. 


O atmosferă de nelinişte şi panică domnea printre 
membrii grupului Zalachenko. Gunnar Bjorck fusese de 
fapt cel care venise cu soluţia, în persoana unui psihiatru 
cu numele de Peter Teleborian. 

Teleborian fusese ataşat secţiei de contraspionaj a 
RPS/Săk într-un cu totul alt scop, şi anume drept consul- 
tant, atunci când cei de la contraspionaj se ocupaseră de 
personalitatea unui potenţial spion industrial. Intr-un 
stadiu delicat al anchetei, trebuia să se determine cum 
avea acesta să reacționeze dacă va fi expus la stres. Tele- 
borian era un tânăr psihiatru promiţător, care nu folosea 
cine ştie ce limbaj sofisticat, ci venea cu sfaturi concrete şi 
solide. Aceste sfaturi le permiseseră celor din Säpo să evite 
o sinucidere şi spionul în chestiune putuse fi transformat în 
agent dublu, care transmitea informaţii false co- 
manditarilor lui. 

După primul atac al lui Salander asupra lui Zalachenko, 
Björck încercase cu prudenţă să-l ataşeze pe Teleborian 
Secţiei, în calitate de consultant. Şi acum era mai necesar 
ca niciodată. 

Soluţia problemei fusese extrem de simplă. Karl Axel 
Bodin putea să se piardă undeva, în lumea clinicilor de 
recuperare. Agneta Sofia Salander avea să fie internată 

într-un azil, cu leziuni cerebrale ireversibile. Toate anche- 
tele de poliţie au fost adunate la RPS/Sâk şi transferate 
Secţiei, prin secretarul general. 

Peter Teleborian primise de curând un post de 
medic-şef adjunct la clinica de psihiatrie infantilă Sankt 
Stefan, din Uppsala. Singurul lucru de care era nevoie era 
o expertiză medico-legală, pe care au compus-o împreună 
Bjorck şi Teleborian şi, după aceea, o decizie scurtă, care 
să nu poată fi combătută de un tribunal de instanţă. Era 
vorba doar despre felul în care erau prezentate lucrurile. 
Constituţia nu avea nimic de-a face cu asta. Era vorba, la 
urma urmei, de securitatea ţării. Oamenii trebuiau s-o 
înţeleagă. 

Şi că Lisbeth Salander era bolnavă mintal, era doar 
evident. Câţiva ani într-o clinică psihiatrică aveau să-i facă, 
cu siguranţă, numai bine. 

Gullberg fusese de acord şi dăduse undă verde opera- 
ţiunii. 


Toate piesele din puzzle căzuseră pe locul lor şi acest 
lucru se întâmplase într-o vreme în care oricum grupul 
Zalachenko era pe cale să se destrame. Uniunea Sovietică 
încetase să mai existe şi epoca de glorie a lui Zalachenko 
făcea în mod definitiv parte din trecut. El avea un termen 
de garanţie care fusese deja uşor depăşit. 

Grupul Zalachenko se alesese în schimb cu o sumă ge- 
neroasă, de bun-rămas, dintr-unul din fondurile Säpo. li 
găsiseră cele mai bune condiţii de reabilitare şi, cu un sus- 
pin de uşurare, l-au condus, o jumătate de an mai târziu, pe 
Karl Axel Bodin la aeroportul Arlanda, dându-i un bilet 
simplu pentru Spania. li explicaseră limpede că din acel 
moment Secţia şi Zalachenko o luau pe drumuri diferite. A 
fost una din ultimele misiuni ale lui Gullberg. O săptămână 
mai târziu, la vârsta potrivită, ieşea la pensie, lăsându-şi 
locul urmaşului la tron, Fredrik Clinton. Gullberg mai era 
solicitat doar drept consultant sau sfătuitor în problemele 
delicate. Rămăsese la Stockholm încă trei ani şi lucra 

aproape zilnic la Secţie, dar însărcinările deveneau tot mai 
rare şi, încetul cu încetul, el însuşi îşi făcea lichidarea. S-a 
întors în oraşul de baştină, Laholm, şi mai colabora din 
când în când, de la distanţă. În primii ani călătorise cu 
regularitate la Stockholm, dar chiar şi aceste călătorii 
deveniseră tot mai rare. 

Incetase să se mai gândească la Zalachenko. Până în di- 
mineaţa în care s-a trezit şi a găsit-o pe fiica lui Zalachenko 
în toate paginile ziarelor, bănuită de triplu omor. 

Gullberg urmărise buletinele de ştiri cu un sentiment 
de confuzie. Înţelegea foarte bine că nu era o simplă în- 
tâmplare că Salander îl avusese ca tutore pe Bjurman, dar 
readucerea în discuţie a vechii afaceri Zalachenko nu i se 
părea un pericol iminent. Salander era bolnavă mintal. Nu-l 
uimea faptul că ea înscenase o orgie ucigaşă. Însă nici nu-i 
trecuse prin minte că Zalachenko ar putea avea vreo 
legătură cu această treabă, înainte să dea drumul la 
televizor pentru ştirile de dimineaţă şi să vadă, servite pe 
tavă, întâmplările de la Gosseberga. Atunci doar începuse 
să dea telefoane şi, în cele din urmă, îşi rezervase un bilet 
de tren pentru Stockholm. 

Secţia se afla în faţa celei mai grave crize din ziua în 
care organizaţia fusese întemeiată. Totul ameninţa să se 
prăbuşească. 


Zalachenko s-a târât până la toaletă, să urineze. De 
când spitalul Sahlgrenska îi oferise o pereche de cârje, 
putea să se mişte. Dedicase zilele de duminică şi luni unor 
scurte reprize de antrenament. Încă mai avea dureri 
cumplite în maxilar şi nu putea mânca decât hrană lichidă, 
dar era capabil să se ridice şi să meargă pe distanţe mai 
scurte. 

Era obişnuit cu cârjele, după ce trăise cu o proteză 
aproape 15 ani. Acum se perfecționa în arta de a se depla- 
sa fără zgomot cu cârjele şi colinda înainte şi înapoi prin 
cameră. De fiecare dată când piciorul drept atingea pă- 
mântul, simţea o durere intensă în os. 

Strângea din dinţi. Se gândea că Lisbeth se afla într-o 
cameră în imediata apropiere. li luase o zi întreagă să des- 
copere că ea se găsea două uşi mai departe pe culoar, la 
stânga. 

La ora două noaptea, zece minute după ce sora îşi 
încheiase ultima vizită, totul era tăcut şi nemişcat. 
Zalachenko s-a ridicat cu dificultate şi a pipăit după cârje. 
A mers la uşă, ascultând, dar nu se auzea nimic. A deschis 
uşa, ieşind pe coridor. Auzea vag muzică, din sala surorilor. 
S-a deplasat spre ieşirea de la capătul culoarului, a crăpat 
uşa şi a privit pe scară. Acolo se aflau ascensoarele. A 
luat-o înapoi, pe coridor. 

Când a trecut prin faţa camerei lui Lisbeth Salander, 
s-a oprit, odihnindu-se în cârje o jumătate de minut. 

Surorile îi închiseseră uşa în noaptea aceea. Lisbeth Sa- 
lander a deschis ochii, auzind un uşor râcâit pe culoar. Nu 
putea să identifice zgomotul. Era ca şi cum cineva ar fi 
târât ceva foarte atent pe podeaua coridorului. Un moment, 
nu se mai auzi nimic şi ea se întrebă dacă nu cumva fusese 
o închipuire. După vreo jumătate de minut, auzi sunetul din 
nou. Se îndepărta. Senzaţia neplăcută i se accentuă. 

Zalachenko se afla undeva, afară. 

Se simţea prizonieră în patul acela. Sub gulerul de pro- 
tecţie, avea mâncărimi. Simţea dorinţa intensă de a se ri- 
dica. După o vreme, reuşi să se ridice în capul oaselor. Era 
cam tot ce putea face. Se lăsă să cadă înapoi, punând capul 
pe pernă. 

După o vreme, pipăi gulerul şi găsi nasturii care-l ți- 
neau închis. li desfăcu şi lăsă gulerul să cadă pe podea. 
Dintr-odată, îi era mai uşor să respire. 

Işi dorea să fi avut armă la îndemână şi destule forţe ca 
să se ridice şi să termine cu el, odată pentru totdeauna. 

În cele din urmă, se ridică în coate. Aprinse veioza şi 
privi în jur. Nu vedea nimic care să poată fi folosit drept 
armă. Apoi, privirea îi căzu pe măsuţa folosită de surori, de 
lângă perete, la trei metri de patul ei. Constată că cineva 
lăsase pe masă un creion. 

A aşteptat până ce sora de gardă şi-a făcut rondul, ceea 
ce părea să se întâmple în noaptea aceea la fiecare jumă- 
tate de oră. Presupunea că vizitele mai rare însemnau că 
doctorii hotărâseră că este într-o condiţie mai bună, com- 
parativ cu serile anterioare, când sora o vizitase la fiecare 
15 minute, sau şi mai des. In ceea ce o privea, nu simţea 
nicio schimbare deosebită. 

Când rămase singură, îşi adună puterile, se ridică în 
capul oaselor şi lăsă picioarele să-i atârne peste marginea 
patului. Avea electrozi prinşi cu bandă adezivă, care-i în- 
registrau pulsul şi respiraţia, însă firele mergeau în direc- 
ţia locului unde se afla creionul. Se ridică în picioare cu 
grijă şi se clătină complet, total dezechilibrată. O secundă 
simţi că e gata să leşine, dar se rezemă de pat şi îşi con- 
centră privirea pe masa din faţa ei. Făcu trei paşi şovăitori, 
întinse mâna şi apucă creionul. 

Se dădu înapoi cu spatele, spre pat. Era total epuizată. 

După o vreme, reuşi să tragă peste ea învelitoarea. Luă 
creionul, pipăindu-i vârful. Era un creion absolut obişnuit, 
de lemn. Era proaspăt ascuţit şi înţepa ca un ac. Putea fi o 
armă bună de înfipt în faţă sau în ochi. 

Aşeză creionul la îndemână, lângă şold şi adormi. 

6 
Luni 11 aprilie 


Luni dimineaţa, Mikael Blomkvist s-a trezit puţin după 
ora 9 şi i-a telefonat lui Malin Eriksson care tocmai sosise 
la Millennium. 

— Bună dimineaţa, doamnă redactor-şef! o salută el. 

— Încă nu-mi vine să cred că Erika a plecat şi că m-aţi 
vrut pe mine ca redactor-şef. 

— Da? 

— Ea a plecat. Biroul e gol. 

— Atunci ar fi o idee bună să te instalezi acolo. 

— Nu ştiu cum să mă comport. Mă simt foarte prost. 

— Nu trebuie. Toţi sunt de acord că în această situaţie 
eşti cea mai bună alegere. Şi poţi oricând să apelezi la 
mine sau la Christer. 

— Mulţumesc pentru încredere. 

— Aş, făcu Mikael. Continuă să lucrezi ca de obicei. O 
vreme, vom rezolva problemele pe măsură ce apar. 

— OK. Ce voiai? 

Mikael îi răspunse că voia să rămână acasă şi să scrie. 
Malin deveni brusc conştientă că îi raporta ei la fel cum - 
probabil - obişnuia să o informeze pe Erika Berger la ce 
anume lucra. O aştepta să facă un comentariu. Sau se în- 
şela? 

— Ai vreo instrucţiune pentru noi? 

— Nuu... Dimpotrivă, dacă tu ai instrucţiuni pentru 
mine, sună-mă. Mă ocup în continuare de afacerea 
Salander şi mă gândesc ce soluţii trebuie găsite, dar, în tot 
ce priveşte revista, mingea este în terenul tău! Ia hotărâri. 
Eu te voi sprijini. 

— Şi dacă iau o hotărâre greşită? N 

— Dacă văd sau aud ceva de genul ăsta, o să-ți spun. In 
cazurile normale, nu există nicio hotărâre care să fie sută 
la sută bună sau greşită. Tu vei lua deciziile tale, care 
poate că nu sunt identice cu cele pe care le-ar fi luat Erika 

Berger. Şi dacă eu voi lua hotărâri, va fi o a treia variantă, 
însă acum deciziile tale sunt cele care prevalează. 

— OK. 

— Dacă eşti un şef bun, vei discuta întrebările cu cei- 
lalţi, în primul rând, cu Henry şi Christer, apoi, cu mine, iar 
problemele cu adevărat dificile vor fi discutate în şedinţa 
de redacţie. 

— O să-mi dau toată silinţa. 

— Grozav. 

Mikael s-a aşezat pe canapeaua din living cu iBook-ul 
pe genunchi şi a lucrat fără întrerupere toată ziua. Când a 
terminat, avea o primă formă a două texte care însumau 21 
de pagini. O parte din story era centrată pe uciderea cola- 
boratorului Dag Svensson şi a iubitei lui, Mia Bergman - la 
ce lucrau, de ce fuseseră împuşcaţi şi cine era ucigaşul. În 
mare, socotea că va trebui să mai scrie încă 40 de pagini 
pentru numărul din vară al revistei. Şi trebuia să se hotă- 
rască cum o va descrie pe Salander în textul său, fără să-i 
prejudicieze integritatea. Ştia despre ea lucruri pe care în 
mod sigur aceasta nu voia să le vadă făcute publice. 


Evert Gullberg şi-a luat micul dejun, compus dintr-o sin- 
gură felie de pâine şi o ceaşcă de cafea neagră, în 
cafeneaua hotelului Frey. Apoi, a luat un taxi până pe 
Artillerigatan, în Ostermalm. La ora 9:15 a sunat la 
interfon, spunându-şi numele şi i s-a dat imediat drumul. A 
urcat la etajul şase, unde a fost întâmpinat de Birger 
Wadensj66, în vârstă de 54 de ani. Noul şef al Secţiei. 

Wadensj96 fusese unul dintre cei mai tineri recruți din 
Sectie, atunci când Gullberg ieşise la pensie. Acesta nu era 
prea sigur ce părere avea despre el. 

Ar fi dorit ca energicul Fredrik Clinton să mai fie încă 
acolo. Clinton îi urmase lui Gullberg şi fusese şef al Secţiei 
până în 2002, când diabetul şi problemele cardiovasculare 
îl obligaseră, mai mult sau mai puţin, să se pensioneze. 
Gullberg nu reuşea să-şi dea seama din ce aluat era făcut 
Wadensj96. 

— Bună ziua, Evert, spuse Wadensj66, dând mâna cu 
fostul lui şef. Îmi pare bine că ţi-ai făcut timp să treci pe 
aici. 

— Nu prea am altceva, în afară de timp, zise Gullberg. 

— Ştii cum e. N-am prea ştiut să păstrăm legăturile cu 
vechii servitori credincioşi. 

Evert Gullberg ignoră această afirmaţie. O luă spre 
stânga şi merse în biroul lui de odinioară, aşezându-se la 
masa de conferinţe rotundă, de lângă fereastră. Wadensj56 
(aşa presupunea) atârnase pe pereţi reproduceri după 
Chagall şi Mondrian. Pe vremea lui, Gullberg avusese pe 
pereţi planşe cu desene ale unor nave istorice, precum 
Kronan sau Wasa. Totdeauna visase la mare şi, de fapt, el 
era la bază ofiţer de marină, chiar dacă nu petrecuse pe 
mare decât câteva luni, în timpul serviciului militar. Biroul 
avea acum şi computere. În rest, arăta aproape exact ca 
atunci când îşi încheiase el cariera. Wadensj66 îl servi cu o 
cafea. 

— Ceilalţi sosesc imediat, spuse el. M-am gândit că ar fi 
bine ca mai înainte să stăm puţin de vorbă. 

— Câţi din vremea mea au mai rămas la Secţie? 

— Ne-am reorganizat un pic. 

— Aha! 

— În prezent, se află şapte persoane cu normă întreagă 
aici, la Secţie. Prin urmare, am redus personalul. In total 
însă Secţia are 31 de colaboratori, în cadrul RPS/Sâk. Cei 
mai mulţi dintre ei nu vin niciodată aici, îşi fac slujbele 
obişnuite şi munca pentru noi constituie mai curând un mic 
adaos, de seară. 

— 31 de colaboratori. 

— Plus 7. Tu eşti cel care ai creat de fapt sistemul. Noi 
l-am şlefuit doar, şi astăzi se vorbeşte despre o organizaţie 
internă şi alta externă. Când recrutăm vreo persoană, 
aceasta îşi ia liber o perioadă şi face şcoală la noi. Hallberg 
se ocupă de instruire. Stagiul de bază este de şase 
săptămâni. Îl ţinem la Şcoala de Marină. După aceea, se 

întoarce la postul obişnuit, la RPS/Sâk, dar este angajatul 
nostru. 

— Aha! 

— De fapt, este un sistem extraordinar. Cei mai mulţi 
colaboratori nici nu bănuiesc existenţa celorlalţi. Şi aici, la 
Secţie, noi funcţionăm mai curând drept cei care primesc 
rapoartele. Sunt aceleaşi reguli ca pe vremea ta. Se presu- 
pune că suntem o organizaţie care nu iese în evidenţă. 

— Există o unitate operativă? 

Wadensj6d  înălţă din sprâncene. Pe vremea lui 
Gullberg, Secţia avusese o mică unitate operativă, formată 
din patru persoane, sub comanda lui Hans von Rottinger, 
un tip cu experienţă. 

— Păi, nu chiar. Rottinger a murit acum cinci ani. Avem 
un băiat mai tânăr, foarte talentat, care face o parte din 
munca de teren, dar în mod curent folosim pe cineva din 
organizaţia externă, dacă este nevoie. Fără a mai vorbi că a 
devenit mult mai complicat din punct de vedere tehnic ca, 
de exemplu, să organizezi o ascultare telefonică sau să intri 
într-un apartament. Acum, peste tot există sisteme de 
alarmă şi alte porcării de-astea. Gullberg făcu un semn de 
aprobare. 

— Bugetul? întrebă el. 

— În total, avem mai mult de 11 milioane pe an. O trei- 
me merge la salarii, o treime la întreţinere şi o treime la 
activitatea propriu-zisă. 

— Prin urmare, bugetul s-a micşorat? 

— Un pic. Dar avem mai puţin personal, ceea ce în- 
seamnă de fapt că bugetul Secţiei a crescut. 

— Înţeleg. Povesteşte-mi acum care sunt relaţiile noas- 
tre cu RPS/Sâk. 

Wadensj56 clătină din cap. 

— Secretarul general şi contabilul-şef sunt de-ai noştri. 
Oficial, secretarul general este singurul care are acces la 
activitatea noastră. Suntem atât de secreţi, încât nu exis- 
tăm. Dar, în realitate, mai ştiu şi vreo doi şefi adjuncţi de 

existenţa noastră. Ei fac tot ce pot să nu audă vorbindu-se 
despre noi. 

— Înţeleg. Ceea ce înseamnă că, dacă se ivesc proble- 
me, actuala conducerea Säpo va avea o surpriză foarte ne- 
plăcută. Cum rămâne cu direcţia apărării şi cu guvernul? 

— Am întrerupt legăturile cu apărarea acum vreo zece 
ani. lar guvernele, ele vin şi pleacă. 

— Aşa că, dacă vine furtuna, suntem absolut singuri? 
Wadensj66 dădu din cap. 

— Acesta este dezavantajul cu aranjamentul nostru. 
Avantajul e însă evident. Dar sarcinile noastre de lucru s-au 
schimbat, de asemenea. E o cu totul altă situaţie politică 
reală în Europa, de când a căzut Uniunea Sovietică. Munca 
noastră se referă de fapt tot mai puţin la identificarea de 
spioni. Acum este vorba despre terorism, dar mai ales să 
judeci oportunitatea politică a unor persoane în posturi 
delicate. 

— Despre asta a fost vorba întotdeauna. 

Se auzi o bătaie în uşă. Gullberg văzu un bărbat îngrijit 
îmbrăcat, de vreo 60 de ani, şi altul, mai tânăr, în jeanşi şi 
sacou. 

— Bună, băieţi, îi salută Wadensj56. Şi, întorcându-se 
spre Gullberg, zise: Ţi-l prezint pe Jonas Sandberg. Lu- 
crează aici de patru ani şi răspunde de intervenţiile ope- 
rative. 'Ţi-am povestit despre el. Şi Georg Nyström. V-aţi 
mai întâlnit. 

— Bună ziua, Georg, spuse Gullberg. 

Îşi dădură mâna. Apoi, Gullberg se întoarse spre Jonas 
Sandberg. 

— Şi tu, de unde vii? întrebă Gullberg, cercetându-l. 

— Pentru moment, de la Goteborg, spuse în glumă 
Sandberg. I-am făcut o vizită. 

— Lui Zalachenko, zise Gullberg. 

— Luaţi loc, domnilor, îi invită Wadensj66. 

— Unde-i Björck? întrebă Gullberg încruntând din 
sprâncene, atunci când Wadensjöö îşi aprinse o cigarillo. 

Îşi scosese haina şi se lăsase pe spate, pe scaun. 
Wadensj6d îi aruncă o privire şi fu uimit cât de tare slăbise 
bătrânul. 

— Deci, a fost reţinut vineri pentru cumpărare de ser- 
vicii sexuale, spuse Georg Nyström. Încă n-a început ur- 
mărirea judiciară, însă el a recunoscut, în principiu, şi s-a 
întors acasă cu coada între picioare. Locuieşte la ţară, în 
Smâdalar6, cât timp mai e în concediu de boală. Presa încă 
n-a aflat povestea. 

— Pe vremuri, Bjorck era absolut cel mai bun dintre 
oamenii de la Secţie, spuse Gullberg. A avut un rol-cheie în 
afacerea Zalachenko. Ce s-a întâmplat cu el, de când am 
ieşit eu la pensie? 

— E unul dintre foarte puţinii colaboratori interni care 
au plecat de la Secţie şi s-au întors la activitatea externă. 
Si pe vremea ta s-a plimbat o grămadă. 

— Da, avea nevoie să se odihnească puţin şi voia să-şi 
lărgească orizontul. A fost în concediu doi ani, în perioada 
'80, când lucra ca ofiţer al serviciilor de informaţii. În 
vremea aceea lucrase ca un nebun cu Zalachenko, aproape 
zi şi noapte, cu începere din 1976 şi eu am considerat că 
avea cu adevărat nevoie de o pauză. A fost plecat între 
1985 şi 1987, când s-a întors aici. 

— Se poate spune că a încetat să lucreze la Secţie în 
1994 şi s-a întors în organizaţia externă. În 1996, a devenit 
şef adjunct la departamentul pentru străini şi s-a trezit 
într-un post dificil, unde avea enorm de muncă. Desigur, a 
păstrat legătura cu Secţia tot timpul şi, de asemenea, pot 
să spun că am avut discuţii regulate, cam o dată pe lună, 
până în ultima vreme. 

— Deci, este bolnav. 

— Nu e nimic grav, mai curând dureros. Are hernie de 
disc. În ultimii ani, a avut mereu neplăceri. Acum doi ani, a 
fost în concediu de boală patru luni. Şi, pe urmă, a făcut o 
recidivă în august, anul trecut. Ar fi trebuit să reia lucrul 
de la 1 ianuarie, dar concediul medical i-a fost prelungit şi 
acum aşteaptă să fie operat. 

— Şi a folosit concediul de boală ca să alerge după 
curve, spuse Gullberg. 

— Da, e neînsurat şi vizitele la prostituate durează de 
mulţi ani, dacă am înţeles eu bine, zise Jonas Sandberg, 
care până în acel moment nu scosese o vorbă, aproape o 
jumătate de oră. Am citit manuscrisul lui Dag Svensson. 

— Aha! Dar ar putea cineva să-mi explice exact ce s-a 
întâmplat? 

— După câte ştim, Björck trebuie să fi fost cel care a 
pus în mişcare tot bâlciul ăsta. E singurul fel în care se 
poate explica modul cum a ajuns raportul din 1991 în 
mâinile avocatului Bjurman. 

— Care şi-a petrecut şi el timpul alergând după curve? 
întrebă Gullberg. A 

— Nu, după ştiinţa noastră. În orice caz, nu apare în 
materialul lui Dag Svensson. În schimb, el era tutorele lui 
Lisbeth Salander. 

Wadensj66 oftă adânc. 

— Se poate spune că a fost greşeala mea. Tu şi cu 
Björck aţi scăpat de Salander, băgând-o în 1991 la psihia- 
trie. Noi contasem pe faptul că va rămâne în afara jocului 
mult mai mult, însă ea a primit un girant legal, pe avocatul 
Holger Palmgren, care a reuşit de fapt s-o scoată de acolo. 
La vremea aceea, tu erai deja la pensie. 

— Şi pe urmă, ce s-a întâmplat? 

— O tineam sub observaţie. Sora ei, Camilla Salander, 
fusese plasată între timp la o familie de adopţie, în 
Uppsala. Când au împlinit 17 ani, Lisbeth Salander a 
început dintr-odată să facă săpături în trecut. L-a căutat pe 
Zalachenko, scotocind prin toate dosarele şi registrele 
oficiale pe care a putut pune mâna. Într-un fel, nu suntem 
siguri cum, a primit informaţii despre faptul că sora ei ştia 
unde se află Zalachenko. 

— Şi era adevărat? Wadensjöö înălţă din umeri. 

— De fapt, n-am nicio idee. Surorile nu se întâlniseră de 
mulţi ani, când Lisbeth Salander a dat de urma Camillei şi 
a încercat s-o facă să-i povestească ce ştia. Asta s-a 

terminat cu un scandal monstru şi o încăierare de toată 
frumuseţea între surori. 

— Da? 

— În lunile acelea, o ţineam sub observaţie atentă pe 
Lisbeth. O informasem de asemeni pe Camilla că sora ei 
era violentă şi bolnavă psihic. Ea a fost cea care a luat le- 
gătura cu noi, după vizita neaşteptată a lui Lisbeth, prin 
urmare am întărit măsurile de supraveghere. 

— Prin urmare, sora era informatoarea ta? 

— Camilla Salander era speriată de moarte de sora ei. 
Oricum, Lisbeth a atras şi atenţia altora. S-a certat de mai 
multe ori cu personalul de la Serviciul de asistenţă socială 
şi am considerat că încă reprezenta un risc pentru ano- 
nimatul lui Zalachenko. Apoi, a avut loc incidentul acela 
din metrou. 

— A atacat un pedofil... 

— Exact. După cum se părea, era o natură violentă şi 
avea deficienţe psihice. Am considerat că era mai sigur 
pentru toate părţile dacă ar dispărea din nou în vreun azil 
şi, ca să spun aşa, ne-am folosit de prilej. Cei care au ac- 
ţionat au fost Fredrik Clinton şi Rottinger. L-au angajat pe 
Peter Teleborian din nou şi au încercat, prin intervenţia 
anumitor persoane, să facă în aşa fel încât tribunalul să 
aprobe din nou internarea fetei într-o instituţie specială. 
Holger Palmgren a fost reprezentantul lui Lisbeth şi, împo- 
triva tuturor aşteptărilor, tribunalul a ales să meargă pe 
linia lui - cu condiţia ca ea să fie pusă sub tutelă. 

— Dar cum a ajuns Bjurman să se amestece? 

— Palmgren a făcut o congestie cerebrală în toamna lui 
2002. Numele „Salander” continua să ne fie semnalat, de 
câte ori apărea în vreo bază de date, şi am avut grijă ca 
Bjurman să devină noul ei tutore. Trebuie notat faptul că 
acesta nu avea nicio idee că era vorba de fata lui 
Zalachenko. Intenţia a fost, pur şi simplu, ca în cazul în 
care ea va începe din nou să aiureze despre Zalachenko, 
Bjurman să reacționeze şi să dea alarma. 

— Bjurman era un idiot. N-ar fi trebuit niciodată să aibă 
de-a face cu Zalachenko şi cu atât mai puţin cu fata lui. 

Gullberg îl privi pe Wadensj66. 

— A fost o greşeală gravă. 

— Ştiu, spuse Wadensj66. Dar atunci părea o soluţie 
potrivită şi nu aveam cum să-mi imaginez că... 

— În prezent, unde se află sora lui Lisbeth? Camilla 
Salander? 

— Nu ştim. Când avea 19 ani, şi-a făcut valiza şi a pă- 
răsit familia de adopţie. De atunci, n-am mai auzit nimic 
despre ea. A dispărut. 

— Bine, continuă... 

— Am un informator la gaborii statului care a vorbit cu 
procurorul Richard Ekstrom, spuse Sandberg. Cel care 
conduce investigaţiile, comisarul Bublanski, crede că 
Bjurman a violat-o pe Salander. 

Gullberg îl privi pe Sandberg cu o uimire sinceră. Apoi, 
îşi trecu gânditor mâna peste bărbie: 

— A violat-o? repetă el. 

— Bjurman avea un tatuaj peste toată burta cu textul: 
„Sunt un porc sadic, un nemernic şi un violator”. 

Sandberg puse pe masă o fotografie color, de la autop- 
sie. Gullberg privi cu ochii holbaţi pântecele lui Bjurman. 

— Şi fata lui Zalachenko să fi făcut asta? 

— Situaţia e dificil de explicat altfel. Iar ea, după cum 
se pare, e departe de a fi inofensivă. A scos untul din doi 
huligani de la un club de motociclişti. 

— Fata lui Zalachenko, repetă Gullberg. 

Se întoarse spre Wadensjöö: 

— Ştii ce, cred că ai face bine s-o recrutezi. Wadensj66 
avu un aer aşa de surprins, încât Gullberg se simţi obligat 
să adauge că fusese o glumă. 

— OK. Să luăm ca ipoteză de lucru că Bjurman a vio- 
lat-o şi că ea s-a răzbunat. Şi pe urmă? 

— Singurul care ar fi putut spune ce s-a întâmplat este, 
de bună seamă, Bjurman însuşi, dar e un pic dificil, 
întrucât e mort. Dar fapt este că n-avea habar că-i fata lui 

Zalachenko, fiindcă lucrul ăsta nu apare în registrele 
oficiale. Însă undeva, pe parcursul călătoriei, Bjurman a 
descoperit legătura. 

— Dar, la dracu', Wadensj06, ştia doar cine îi e tată şi 
ar fi putut să-i povestească lui Bjurman în orice moment. .. 

— Ştiu. Noi... Personal, m-am înşelat în afacerea asta. 

— Ai dat dovadă de o incompetenţă impardonabilă, 
spuse Gullberg. 

— Ştiu. Şi mi-am tras palme singur de o mie de ori. Dar 
Bjurman era unul dintre puţinii care aveau cunoştinţă de 
existenţa lui Zalachenko şi m-am gândit că era mai bine ca 
el să descopere că-i fata lui Zalachenko decât vreun tutore 
necunoscut. Practic, ea ar fi putut să-i povestească oricui. 

Gullberg se trase de lobul urechii. 

— Mda... Continuă. 

— Toate sunt doar ipoteze, spuse Georg Nyström pe un 
ton împăciuitor. După părerea mea, Bjurman s-a dat la 
Salander, şi ea s-a răzbunat cu asta... zise, arătând spre 
tatuajul din fotografie. 

— Fata lu’ tata, spuse Gullberg. Avea o urmă de 
admiraţie în glas. 

— Drept urmare, Bjurman a luat legătura cu 
Zalachenko, ca să se ocupe de fiică-sa. Zalachenko, după 
cum se ştie, avea motive s-o urască pe Lisbeth Salander 
mai mult decât alţii. Şi, la rândul lui, a trecut afacerea în 
mâna celor de la Svavelsjo MC şi a acelui Niedermann, cu 
care se întovărăşise. 

— Dar cum a făcut Bjurman legătura... Gullberg tăcu. 
Răspunsul era evident. 

— Björck, spuse Wadensj00. Singura explicaţie pentru 
cum a putut Bjurman să-l găsească pe Zalachenko este că 
Bjorck i-a dat informaţia. 

— La dracu”, zise Gullberg. 


Lisbeth Salander simţea o nelinişte tot mai mare, com- 
binată cu o puternică iritare. Dimineaţa, două infirmiere 
veniseră să-i facă patul. Ele găsiseră imediat creionul. 

— Hopa! Cum a ajuns aici? spusese una dintre ele, bă- 
gând creionul în buzunar, în vreme ce Lisbeth îi arunca o 
privire ucigaşă. 

Acum era din nou lipsită de arme şi, în plus, aşa de 
slăbită, că n-avea forţă nici să protesteze. 

Se simţise rău tot sfârşitul de săptămână. O durea capul 
îngrozitor şi primea calmante puternice. Mai avea o durere 
surdă în umăr, care putea brusc s-o fulgere ca un cuţit, 
atunci când se mişca neatent sau îşi schimba poziţia. Zăcea 
pe spate, cu gulerul de protecţie în jurul gâtului. Gulerul 
mai avea să rămână acolo câteva zile, până ce rana de la 
cap va începe să se vindece. Sâmbătă făcuse febră - 38 cu 
7. Dr. Helena Endrin concluzionase că avea o infecţie în 
corp. Cu alte cuvinte, nu era sănătoasă. Or, Lisbeth nu 
avea nevoie de un termometru ca să-şi dea seama de asta. 

Constata că se afla în continuare captivă într-un pat de 
spital, chiar dacă de data aceasta lipseau curelele care s-o 
ţină nemişcată. Ceea ce nici măcar nu era necesar. Nu 
avea putere nici să se ridice în capul oaselor, darămite să 
se aventureze în cine ştie ce evadare. 

Luni, la ora prânzului, primi vizita doctorului Anders 
Jonasson. Îi părea cunoscut. 

— Bună ziua. Mă recunoşti? Ea clătină uşor din cap. 

— Erai ameţită rău, dar eu te-am trezit după operaţie. 
Şi tot eu te-am operat. Voiam doar să văd cum te simţi şi 
dacă totul este în ordine. 

Lisbeth Salander îl cercetă cu ochii mari. Ar fi trebuit 
să fie evident că nu era totul în ordine. 

— Am auzit că ţi-ai scos gulerul de protecţie azi-noapte. 

Ea aprobă. 

— Nu ţi l-am pus de amuzament, ci pentru că trebuie 
să-ţi ţii capul nemişcat în vreme ce are loc procesul de 
vindecare. 

O privi atent pe fata tăcută. 

— Bine, spuse în cele din urmă. Voiam doar să te văd. 
Ajunsese la uşă, când îi auzi vocea: 

— Jonasson, nu-i aşa? 

El se întoarse, privind-o uluit. 

— Aşa e. Dacă-ţi aminteşti numele meu, trebuie să fi 
fost într-o formă mai bună decât îmi închipuiam. 

— Dumneata ai scos glonţul? 

— Aşa e. 

— Poţi să-mi spui cum stau lucrurile? Nu primesc de la 
nimeni un răspuns rezonabil. 

Se întoarse la patul ei, privind-o în ochi. 

— Ai avut noroc. Ai fost împuşcată în cap, dar se pare 
că n-a fost atinsă nicio zonă vitală. Acum, există riscul să se 
producă sângerări în creier. De aceea vrem să stai ne- 
mişcată. Ai şi o infecţie în corp. Se pare că rana de la umăr 
este de vină. E posibil să trebuiască să te operăm din nou, 
dacă nu putem învinge infecția cu antibiotice. Vei avea 
dureri, cât timp are loc procesul de vindecare. Dar, după 
cum arată situaţia acum, ai mari şanse să te faci bine. 

— O să-mi lase urme în creier? 

El şovăi, înainte de a face un semn de aprobare. 

— Da, există riscul. Însă toate semnele arată că ai scă- 
pat uşor. Apoi, mai există o eventualitate, să-ţi rămână o 
cicatrice pe creier care să creeze probleme, de exemplu să 
dezvolţi o epilepsie sau altă porcărie de genul ăsta. Dar, 
cinstit vorbind, toate astea sunt simple speculaţii. Pentru 
moment, totul arată bine. Te vindeci. Şi, dacă apar proble- 
me pe parcurs, o să le facem faţă. E un răspuns destul de 
rezonabil? 

Lisbeth dădu din cap. 

— Câtă vreme trebuie să rămân aici? 

— Vrei să spui în spital. În orice caz, o să dureze vreo 
câteva săptămâni, înainte să-ţi dăm drumul. 

— Nu, vreau să spun, cât timp, înainte să mă pot ridica 
şi să încep să merg, să mă mişc? 

— Nu ştiu. Depinde de cicatrizare. Dar ia în considerare 
cel puţin două săptămâni, înainte să putem începe cu vreo 
formă de fizioterapie. 

Ea îl cercetă serioasă, un lung moment. 

— N-ai cumva o ţigară? îl întrebă. 

Anders Jonasson izbucni fără voie în râs şi clătină capul. 

— Îmi pare rău. Fumatul este interzis. Dar pot spune să 
ţi se pună plasturi cu nicotină, sau să-ţi dea gumă de 
mestecat cu nicotină. 

Ea medita un moment, înainte de a aproba. Apoi, îl privi 
din nou. 

— Ce face boşorogul? 

— Cine? A... Vrei să spui... 

— Cel care a venit odată cu mine. 

— Nu ţi-e prieten, bănuiesc. Aşa şi aşa. Va supravieţui. 
De fapt, s-a sculat şi a mers pe aici, cu cârjele. Din punct 
de vedere fizic, e mai rău lovit decât tine şi are o rană la 
faţă foarte dureroasă. Dacă am înţeles bine, i-ai înfipt o 
secure în ţeastă. 

— A încercat să mă omoare, spuse Lisbeth cu voce scă- 
zută. 

— Nu sună deloc bine. Acum trebuie să plec. Vrei să vin 
să te văd din nou? 

Lisbeth Salander medită un moment. Apoi, aprobă 
scurt. După ce doctorul închise uşa, privi gânditoare în 
tavan. Zalachenko primise cârje. Asta era zgomotul pe 
care-l auzise noaptea trecută. 


Jonas Sandberg, care era cel mai tânăr din grup, a fost 
trimis să cumpere de mâncare. S-a întors cu sushi şi cu 
bere, pe care le-a împărţit în jurul mesei. Evert Gullberg a 
simţit o undă de melancolie. Exact aşa fusese şi pe vremea 
lui, când o misiune ajungea la punctul critic şi munca se 
desfăşura fără întrerupere, zi şi noapte. 

Deosebirea, constată el, era poate că pe vremea lui ni- 
meni n-ar fi avut ideea ciudată de-a comanda peşte crud la 
prânz. Îşi dori ca Sandberg să fi comandat chiftele cu piure 
şi dulceaţă de afine. Dar, pe de altă parte, nu-i era foame şi 
putea fără regrete să dea deoparte peştele acela. A mâncat 
doar o bucată de pâine şi a băut apă minerală. 

În timp ce mâncau, au continuat discuţia. Ajunseseră la 
un punct în care erau obligaţi să rezume situaţia şi să 

hotărască ce măsuri trebuiau luate. Erau decizii care nu 
puteau să aştepte. 

— Nu l-am cunoscut niciodată personal pe Zalachenko, 
spuse Wadensj00. Cum era? 

— Exact cum este şi astăzi, presupun, răspunse 
Gullberg. Remarcabil de inteligent, cu o memorie a de- 
taliilor aproape fotografică. Însă, după părerea mea, un 
porc blestemat. Şi un pic psihopat, aş crede. 

— Jonas, l-ai întâlnit ieri. Care-i concluzia ta? întrebă 
Wadensj96. 

Jonas Sandberg lăsă tacâmurile din mână. 

— El are controlul. Am povestit deja despre ultimatumul 
pe care ni l-a dat. Ori facem să dispară totul ca prin 
farmec, ori dă Secţia peste cap. 

— Cum dracu” îşi imaginează că putem face să dispară 
ceva ce s-a vânturat prin toată presa? se miră Georg 
Nystrom. 

— Nu e vorba de ce putem sau nu putem noi face. E 
vorba de nevoia lui de a ne controla, spuse Gullberg. 

— Tu ce crezi? O va face? Va vorbi cu mass-media? îl 
întrebă Wadensj66. 

Gullberg răspunse accentuând cuvintele. 

— E aproape imposibil să răspunzi la o asemenea în- 
trebare. Zalachenko nu vine cu ameninţări goale şi va face 
ce e mai bine pentru el însuşi. În această privinţă, este 
previzibil. Dacă-l avantajează să vorbească cu jurnaliştii... 
dacă poate primi amnistie sau reducerea pedepsei, o va 
face. Sau dacă se simte trădat şi vrea să ne enerveze. 

— Indiferent de consecinţe? 

— Mai ales, indiferent de consecinţe. Pentru el e vorba 
să se arate mai grozav decât noi toţi. 

— Chiar dacă Zalachenko vorbeşte, nu e sigur că va fi 
crezut. Pentru a se putea proba ceva, e nevoie să se ajungă 
în arhiva noastră. El nu cunoaşte această adresă. 

— Vrei să-ţi iei riscul? Să spunem că Zalachenko vor- 
beşte. Cine va vorbi după aceea? Ce facem dacă Björck îi 
confirmă povestea? Şi Clinton, cu dializa lui... ce se va în- 

tâmpla dacă a devenit religios sau e scârbit de toate? 
Gândiţi-vă, dacă vrea să se spovedească? Credeţi-mă, dacă 
cineva va începe să vorbească, s-a terminat cu Secţia. 

— Atunci... ce facem? 

În jurul mesei se aşternu tăcerea. Gullberg fu cel care 
reluă firul discuţiei. _ 

— Problema are două aspecte. In ce priveşte primul 
aspect, putem fi de acord care vor fi consecinţele în caz că 
Zalachenko vorbeşte. Toată blestemata asta de Suedie 
constituţională ne va sări în cap. Vom fi făcuţi una cu pă- 
mântul. Pot ghici că mulţi dintre angajaţii Secţiei vor intra 
la puşcărie. 

— Dar activitatea este legală din punct de vedere juri- 
dic, noi lucrăm de fapt la ordinul guvernului. 

— Nu vorbi prostii, zise Gullberg. Tu ştii la fel de bine 
ca mine că o hârtie cu o formulare vagă care a fost scrisă 
pe la mijlocul anilor '60 nu mai valorează nimic astăzi. Aş 
zice că niciunul dintre noi n-ar vrea să ştie exact ce se va 
întâmpla dacă Zalachenko vorbeşte, adăugă el. 

Se făcu din nou tăcere. 

— Prin urmare, punctul de la care pornim este să-l fa- 
cem pe Zalachenko să-şi ţină gura, spuse în cele din urmă 
Georg Nystrom. 

Gullberg încuviinţă. 

— Şi, pentru a-l determina să păstreze tăcerea, trebuie 
să-i oferim ceva substanţial. Problema este că e imprevi- 
zibil. Ar putea la fel de bine să ne fiarbă doar din răutate. 
Trebuie să ne gândim cum vom putea să-l ţinem în şah. 

— Şi pretenţiile lui... spuse Jonas Sandberg. Să facem 
să dispară întreaga istorie şi Salander să reintre la 
balamuc. 

— De Salander putem să ne ocupăm. Zalachenko este 
problema. Dar asta ne duce la al doilea aspect al problemei 
- limitarea pagubelor. Raportul lui Teleborian din 1991 a 
fost dezvăluit şi acesta este o potenţială ameninţare la fel 
de gravă ca Zalachenko. 

Georg Nyström tuşi, dregându-şi glasul: 

— De îndată ce am înţeles că raportul a fost descoperit 
şi a ajuns la poliţie, am luat măsuri. Am acţionat prin 
juristul Forelius de la RPS/Sâk, care i-a contactat pe cei de 
la procuratura generală. Aceştia au ordonat ca toate copiile 
să fie strânse de la poliţie - că acest raport nu poate fi 
difuzat sau copiat. 

— Cât de mult ştiu cei de la procuratură? întrebă 
Gullberg. 

— Nimic. Procurorul acţionează în urma unei cereri 
oficiale din partea RPS/Sâk, este vorba despre material 
calificat drept secret şi el n-a avut de ales. Nu putea acţio- 
na într-alt fel. 

— OK. Cine dintre cei de la poliţie a citit raportul? 

— Au existat două copii, care au fost citite de 
Bublanski, de colega lui Sonja Modig şi, în sfârşit, de şeful 
anchetei preliminare Richard Ekstrom. Putem fără îndoială 
presupune că încă doi poliţişti... - Nyström răsfoi printre 
hârtiile sale - ...un anume Curt Svensson şi altul, Jerker 
Holmberg, ştiu cel puţin ce cuprinde. 

— Prin urmare, patru poliţişti şi un procuror. Ce ştim 
despre ei? 

— Procurorul Ekstrom, 42 de ani. Este considerat un 
star în ascensiune. A fost anchetator la ministerul justiţiei 
şi a avut un număr de procese remarcate. Meticulos. Avid 
de publicitate. Carierist. 

— Social-democrat? întrebă Gullberg. 

— Probabil. Dar nu activ. 

— Bublanski, prin urmare, conduce investigaţiile. L-am 
văzut la televizor, la o conferinţă de presă. Nu părea să se 
simtă bine în faţa camerelor. 

— Are 52 de ani şi un curriculum vitae excepţional, însă 
şi faima de a fi un ursuz. Este evreu şi destul de ortodox. 

— Şi femeia asta... Cine este? 

— Sonja Modig. Căsătorită, 39 de ani, mamă a doi copii. 
A făcut o carieră destul de rapidă. Am vorbit cu Peter 
Teleborian, care o descrie ca impresionantă. Pune totul sub 
semnul întrebării. 

— OK. 

— Curt Svensson este un dur, 38 de ani. Vine de la bri- 
gada pentru combaterea crimei organizate din Soderort şi 
s-a vorbit mult despre el după ce a împuşcat un huligan, cu 
câţiva ani în urmă. De altfel, pe el l-a trimis Bublanski ca 
să-l ridice pe Gunnar Björck. 

— Înţeleg. Reţine că a ucis. Dacă va fi nevoie să punem 
sub semnul îndoielii grupul lui Bublanski, vom putea ori- 
când să-l înfăţişăm drept un poliţist incapabil. Presupun că 
mai avem contacte mediatice relevante... Şi ultimul tip? 

— Jerker Holmberg, 55 de ani. Vine din Norrland şi este 
de fapt specialist în cercetarea locului crimei. A avut o 
ofertă să facă o specializare pentru un post de comisar 
acum vreo doi ani şi a refuzat. Pare să se simtă bine cu 
treaba pe care o face. 

— Este vreunul dintre ei activ din punct de vedere po- 
litic? 

— Nu. Tatăl lui Holmberg a fost consilier municipal de 
centru, în anii '70. 

— Hmm. Par să fie la locul lor. Şi putem presupune că 
sunt destul de sudaţi între ei. Pot fi izolaţi, într-un fel sau 
altul? 

— Mai există un al cincilea poliţist care este, de aseme- 
nea, amestecat, spuse Nystrom. Hans Faste, 47 de ani. Am 
apucat să aflu că a izbucnit o ceartă serioasă între Faste şi 
Bublanski. Atât de serioasă, că Faste a cerut concediu 
medical. 

— Ce ştim despre el? 

— Când am întrebat, au fost reacţii diferite. Are o lungă 
listă de merite şi propriu-zis nicio bilă neagră. Un profesio- 
nist. Insă este o persoană dificilă. Şi se pare că cearta între 
Faste şi Bublanski a avut de-a face cu Lisbeth Salander. 

— Cum aşa? 

— Faste pare să fi făcut o fixaţie pentru o poveste cu o 
bandă de lesbiene sataniste, despre care au scris toate zia- 
rele. Nu-i place deloc Salander şi pare să ia drept sfidare 
personală existenţa acesteia. Probabil că el se află în spa- 

tele a cel puţin jumătate din toate zvonurile. Am auzit de la 
un vechi coleg că, în general, are dificultăţi în a lucra cu 
femeile. 

— Interesant, spuse Gullberg. Reflectă un moment. 

— Pentru că ziarele au scris deja despre banda de les- 
biene, se pot găsi motive pentru a broda mai departe pe 
firul acesta. În mod sigur, n-o să-i crească credibilitatea lui 
Salander. 

— Prin urmare, poliţiştii care au citit raportul lui Bjorck 
sunt o problemă. Putem să-i izolăm în vreun fel? întrebă 
Sandberg. 

Wadensj66 îşi aprinse o nouă cigarillo. 

— Ekström este cel care conduce ancheta preliminară... 

— Dar Bublanski ţine cârma, spuse Nyström. 

— Sigur, însă el nu poate merge împotriva unor decizii 
administrative. 

Wadensj55 rămase gânditor. Îl privi pe Gullberg. 

— Ai mai multă experienţă decât mine, iar toată această 
istorie are aşa de multe iţe şi ramificații... Mi se pare că ar 
fi înţelept să-i îndepărtăm pe Bublanski şi pe Modig de 
Salander. 

— Bine, Wadensj00, spuse Gullberg. Este exact ce vom 
face. Bublanski este şeful anchetei asupra uciderii lui 
Bjurman şi a cuplului din Enskede. Salander nu mai e de 
actualitate în acest context. Acum totul se învârte în jurul 
neamţului aceluia, Niedermann. Deci, Bublanski şi echipa 
lui se vor concentra asupra urmăririi lui Niedermann. 

— OK. 

— Salander nu mai e treaba lor. Pe urmă, avem ancheta 
despre Nykvarn... este vorba despre trei crime vechi. Acolo 
există o legătură cu Niedermann. Ancheta a fost în- 
credinţată acum celor de la Södertälje, dar investigaţiile 
trebuie reunite într-una singură. Prin urmare, Bublanski va 
fi o vreme foarte ocupat. Cine ştie... poate îl prinde pe acel 
Niedermann. 

— Hmm. 

— Iar Faste... Poate fi convins să se întoarcă la slujbă? 
Pare o persoană potrivită ca să cerceteze acuzaţiile împo- 
triva lui Salander. 

— Înţeleg cum gândeşti, spuse Wadensj55. Prin urmare, 
este vorba de a-l determina pe Ekstrom să separe cele 
două chestiuni. Dar asta presupune ca noi să-l putem 
controla pe Ekstrom. 

— N-ar trebui să fie o problemă prea dificilă, spuse 
Gullberg. 

Îi aruncă o privire lui Nyström, care aprobă. 

— Pot eu să mă ocup de Ekström, spuse Nyström. 
Bănuiesc că ar fi preferat să nu audă niciodată despre 
Zalachenko. A înapoiat raportul lui Björck de îndată ce i l-a 
cerut Säpo şi a spus că de bună seamă se va conforma la 
tot ce ţine de securitatea statului. 

— Ce-ai de gând să faci? îl întrebă Wadensj66 bănuitor. 

— Lăsaţi-mă să construiesc un scenariu, spuse 
Nyström. Presupun că pur şi simplu îi vom explica frumos 
ce trebuie să facă, dacă vrea să evite ca întreaga lui carieră 
să aibă un sfârşit brusc. 

— Al treilea aspect al problemei este cel mai serios, 
spuse Gullberg. Nu poliţia a dat peste raportul lui Bjorck... 
L-au primit de la un jurnalist. Şi mass-media este, după 
cum înţelegeţi cu toţii, o problemă în acest context. 
Millennium. 

Nyström îşi deschise carnetul de însemnări. 

— Mikael Blomkvist, spuse el. 

Toţi cei de la masă auziseră despre afacerea Wen- 
nerstrom şi cunoşteau numele lui Mikael Blomkvist. 

— Dag Svensson, jurnalistul care a fost ucis, lucra la 
Millennium. Se ocupa de un subiect privind traficul de 
carne vie. Aşa a dat el de Zalachenko. Mikael Blomkvist a 
fost cel care l-a găsit asasinat. In plus, el o cunoaşte pe 
Lisbeth Salander şi a crezut tot timpul în nevinovăția ei. 

— Cum mama dracului putea s-o cunoască pe fata lui 
Zalachenko? Pare o coincidenţă prea trasă de păr. 

— Nu credem că este o simplă întâmplare, spuse 
Wadensj65. Credem că Salander este de fapt legătura între 
ei toţi. Nu putem explica în ce fel, dar este singura ipoteză 
plauzibilă. 

Gullberg rămase tăcut, desenând pe foaia caietului de 
însemnări inele concentrice. Într-un târziu, ridică privirea: 

— Trebuie să mă gândesc la asta. Ies la o plimbare. Ne 
întâlnim peste vreo oră. 


Plimbarea lui Gullberg a durat patru ore şi nu una, aşa 
cum anunţase. Nu mersese decât vreo zece minute, până 
când a dat peste o cafenea care servea o grămadă de feluri 
ciudate de cafea. A comandat o ceaşcă de cafea neagră 
obişnuită şi s-a aşezat la o masă într-un colţ, lângă ieşire. 
Gândea intens, încercând să descurce iţele complicate ale 
problemei. La intervale egale, nota câte un cuvânt în 
agendă. 

După o jumătate de oră, un plan începuse să ia formă. 

Nu era un plan grozav, dar, după ce răsucise pe faţă şi 
pe dos toate posibilităţile, înţelegea că situaţia cerea mă- 
suri drastice. 

Din fericire, existau resurse umane disponibile. Era re- 
alizabil. 

S-a ridicat, a găsit o cabină telefonică şi l-a sunat pe 
Wadensj96. 

— Trebuie să amânăm şedinţa pe mai târziu, a spus el. 
Am ceva de făcut. E posibil să ne întâlnim la ora 14:00? 

Apoi, Gullberg a pornit spre Stureplan, făcând semn 
unui taxi. De fapt, nu-şi putea permite asemenea luxuri din 
pensia lui mică de fost funcţionar, dar, pe de altă parte, se 
afla la vârsta când nu mai avea motive să economisească 
pentru cine ştie ce extravaganţe. A dat o adresă din 
cartierul Bromma. 

Când, după puţină vreme, a fost lăsat la adresa respec- 
tivă, a mers pe jos spre sud, până la o zonă de vile şi a su- 
nat la uşa unei case nu prea mari. A deschis o femeie de 
vreo 40 de ani. 

— Bună ziua. Îl caut pe Fredrik Clinton. 

— Din partea cui...? 

— Un vechi coleg. 

Femeia a dat din cap, invitându-l în camera de zi, unde 
Fredrik Clinton s-a ridicat greu de pe o canapea. 

Avea 68 de ani, dar părea mult mai în vârstă. Diabetul 
şi problemele cardiace îşi lăsaseră urme vizibile. 

— Gullberg! a spus Clinton uimit. 

S-au privit un moment lung. Apoi, cei doi bătrâni spioni 
s-au îmbrăţişat. 

— Nu credeam c-am să te mai văd, a spus Clinton. 
Presupun că te-a scos din bârlog chestia asta. 

A făcut semn spre prima pagină a unui ziar de seară, pe 
care se vedea imaginea lui Niedermann şi titlul: „Asasinul 
poliţistului este vânat în Danemarca”. 

— Cum te simţi? întrebă Gullberg. 

— Sunt bolnav, răspunse Clinton. 

— Văd. 

— Şi, dacă n-o să primesc un rinichi nou, voi muri cu- 
rând. lar probabilitatea de a primi un rinichi este foarte 
mică. 

Gullberg dădu din cap. 

Femeia a venit până în pragul uşii, întrebându-l pe 
Gullberg dacă doreşte ceva. 

— Cafea, mulțumesc, spuse el. 

Când femeia dispăru, se întoarse spre Clinton: 

— Cine e? 

— Fiica mea. 

Gullberg a dat iarăşi din cap. Era fascinant că, deşi 
avuseseră o relație aşa de strânsă timp de atâția ani la Sec- 
tie, colaboratorii nu se întâlneau unii cu alții în timpul li- 
ber. Gullberg cunoştea cea mai fină trăsătură de caracter a 
fiecărui colaborator, calităţile şi slăbiciunile lui, dar avea 
doar o vagă idee despre relațiile de familie ale acestuia. 
Clinton fusese poate cel mai apropiat camarad de lucru, 
timp de douăzeci de ani. Ştia că acesta fusese căsătorit şi 
avea un copil. Dar nu cunoştea numele fiicei, al fostei soţii 

sau unde obişnuia Clinton să-şi petreacă vacanţele. Era ca 
şi cum tot ce se afla în afara Secţiei era sacru şi nu trebuia 
discutat. 

— Ce vrei? îl întrebă Clinton. 

— Pot să te întreb ce părere ai despre Wadensj66? 

Clinton clătină din cap. 

— Nu mă bag în chestia asta. 

— Nu de asta te-am întrebat. Tu îl cunoşti. A lucrat cu 
tine zece ani. 

Clinton clătină din nou din cap. 

— El conduce Secţia astăzi. Ce cred eu este 
neinteresant. 

— Se descurcă? 

— Nu e un idiot. 

— Dar...? 

— E un analist. Foarte bun pentru a dezlega un puzzle. 
Are instinct. Strălucit administrator, a făcut bugetul să 
crească într-un fel în care nu credeam că e posibil. 

Gullberg făcu un semn de aprobare. Calitatea cea mai 
însemnată nu fusese numită de Clinton. 

— Poţi să te întorci la slujbă? Clinton înălţă ochii spre 
Gullberg. 

— Evert... Eu petrec nouă ore din două-n două zile legat 
la un aparat de dializă, la spital. Nu pot urca scările, fără 
ca, practic, să mă sufoc. Nu am putere. Deloc. 

— Am nevoie de tine. O ultimă misiune. 

— Nu pot. 

— Poţi. Şi poţi petrece cele nouă ore legat la aparatul 
de dializă. Poţi să urci cu liftul, în loc de scări. Pot să aran- 
jez să te ducă cineva cu targa, dacă trebuie. Am nevoie de 
mintea ta. 

Clinton oftă adânc. 

— Povesteşte, spuse el. 

— Pentru moment, ne aflăm în faţa unei situaţii foarte 
complicate, care cere acţiuni pe teren. Wadensj00 are un 
căţeluş, Jonas Sandberg, care reprezintă toată echipa de 
intervenţie şi nu cred că are destul curaj ca să facă ce tre- 

buie. Poate fi cel mai descurcăreţ în chestiuni financiare, 
dar e prea fricos ca să ia decizii operative şi se teme să 
amestece Secţia în munca de teren care e necesară. 
Clinton aprobă, zâmbind stins. 

— Operaţiunea trebuie să se desfăşoare pe două fron- 
turi. O parte îl priveşte pe Zalachenko. Trebuie să-l fac 
să-şi bage minţile în cap şi cred că ştiu cum o voi face. 
Celălalt front de acţiune trebuie stabilit aici, la Stockholm. 
Problema este că nu există nimeni în Secţie care să se 
poată ocupa. Am nevoie de tine ca să preiei comanda. O 
ultimă contribuţie. Am un plan. Jonas Sandberg şi Georg 
Nystrom vor face munca de teren. Tu conduci operaţiunea. 

— Nu înţelegi ce îmi ceri. 

— Ba da... Înţeleg ce îţi cer. Şi tu însuţi trebuie să ho- 
tărăşti dacă participi sau nu. Dar, ori noi, bătrânii luptători, 
ne mobilizăm şi ne facem partea noastră de treabă, ori în 
câteva săptămâni Secţia nu va mai exista. 

Clinton îşi sprijini braţul de canapea, lăsând-şi fruntea 
în palmă. Rămase reflectând vreme de vreo două minute. 

— Povesteşte-mi ce plan ai, spuse el în cele din urmă. 
Evert Gullberg şi Fredrik Clinton au discutat timp de două 
ore. 


Wadensj66 a făcut ochii mari când Gullberg s-a întors, 
la ora două fără trei minute, urmat de Fredrik Clinton. 
Clinton arăta ca un schelet. De-abia mergea şi răsufla greu, 
sprijinindu-se cu o mână de umărul lui Gullberg. 

— Pentru Dumnezeu, despre ce este vorba? întrebă 
Wadensj96. 

— Reluăm şedinţa, spuse Gullberg scurt. 

S-au adunat din nou în jurul mesei din biroul lui 
Wadensjd6. Clinton s-a lăsat să cadă pe scaunul care-i 
fusese oferit. 

— IL cunoaşteţi cu toţii pe Fredrik Clinton, spuse 
Gullberg. _ 

— Da, răspunse Wadensj66. Întrebarea e, ce caută el 
aici? 

153 


— Clinton a hotărât să se reîntoarcă la serviciul activ. 
Va conduce departamentul operativ al Secţiei, până ce 
criza actuală va fi depăşită. 

Gullberg ridică o mână, întrerupând protestele lui 
Wadensj66, înainte ca acesta să fi apucat chiar să le 
formuleze. 

— Clinton este obosit. Va avea nevoie de asistenţă. 
Trebuie să se ducă regulat la spital, ca să facă dializă. 
Wadensj66, angajezi doi asistenţi personali, care să-l ajute 
în chestiunile practice. Dar să fie clar: în ceea ce priveşte 
afacerea asta, Clinton este cel care va lua toate deciziile 
operative. 

Tăcu, aşteptând. Nu se auzi niciun protest. 

— Am un plan. Cred că vom ajunge cu bine la țărm 
dacă-l vom urma, însă trebuie să acţionăm rapid, pentru a 
nu pierde ocaziile, spuse el. Apoi, totul depinde de cât de 
hotărâți sunteţi în prezent voi, cei de la Secţie. 

Wadensj66 simţi în vorbele lui Gullberg o notă de sfi- 
dare la adresa lui. 

— Ascultăm. 

— În primul rând: despre poliţie am discutat deja. Se va 
face exact ce am spus. Se va încerca izolarea lor în ancheta 
viitoare, îndreptându-i pe o pistă secundară, pe urmele lui 
Niedermann. Aceasta va fi treaba lui Georg Nystrom. Orice 
s-ar întâmpla, Niedermann nu este important. Avem grijă 
ca Faste să primească însărcinarea de a se ocupa de 
Salander. 

— N-ar trebui să fie prea dificil, spuse Nystrom. Va 
trebui, pur şi simplu, să am o discuţie discretă cu Ekstrom. 

— Dacă se opune... 

— Nu cred că va face asta. E carierist şi îşi vede pro- 
priul interes. Dacă va fi nevoie, voi şti, fără îndoială, să 
găsesc o pârghie. Nu-i va face nicio plăcere să fie vârât 
într-un scandal. 

— Bine. Pasul al doilea este Millennium şi Mikael 
Blomkvist. De aceea reia Clinton serviciul. Aici sunt nece- 
sare măsuri excepţionale. 

— Am impresia că n-o să-mi facă nicio plăcere, spuse 
Wadensj96. 

— Probabil că nu, dar Millennium nu poate fi manipulat 
într-o manieră simplă. Pe de altă parte, ameninţarea se 
bazează aici pe un singur fapt, mai exact pe raportul de 
poliţie făcut de Bjorck în 1991. Aşa cum se prezintă situaţia 
acum, presupun că acest raport se află în două locuri, 
poate trei. Lisbeth Salander a găsit raportul, dar nu ştiu 
cum Mikael Blomkvist a pus şi el mâna pe acesta. Ceea ce 
înseamnă că Blomkvist şi Salander au intrat în legătură în 
perioada în care fata era căutată. 

Clinton ridică un deget şi spuse primele cuvinte de la 
sosirea lui: 

— Asta spune, de asemenea, ceva despre caracterul 
adversarului nostru. Blomkvist nu se teme să-şi asume 
riscuri. Gândiţi-vă la afacerea Wennerström. 

Gullberg îl aprobă. 

— Blomkvist a dat raportul redactorului-şef Erika 
Berger, care, la rândul ei, l-a transmis lui Bublanski. Asta 
înseamnă că şi ea a citit raportul. Putem pleca de la ideea 
că au făcut o copie de siguranţă. Bănuiesc că Blomkvist are 
o copie şi că alta se află la redacţie. 

— Pare plauzibil, spuse Wadensj60. 

— Millennium este o revistă lunară, ceea ce înseamnă 
că nu-l vor publica mâine. Prin urmare, avem timp. Dar 
trebuie neapărat să punem mâna pe amândouă aceste co- 
pii. Şi aici nu putem recurge la procuratură. 

— Înţeleg. 

— Prin urmare, este vorba de a lansa o acţiune opera- 
tivă şi de a intra prin efracţie la Blomkvist acasă şi în re- 
dacţia revistei. Ai putea să organizezi asta, Jonas? 

Jonas îi aruncă o privire lui Wadensj66. 

— Evert, trebuie să înţelegi că... noi nu facem lucruri de 
genul ăsta, spuse Wadensj66. Sunt alte vremuri, în care 
este vorba mai curând de piratare informatică şi su- 
praveghere electronică şi altele de felul ăsta. Nu avem re- 
surse pentru un grup operativ. 


155 


Gullberg se aplecă peste masă: 

— Wadensj60. Atunci, trebuie să faci rost de resurse 
pentru acest grup operativ, cât poţi de repede. Închiriază 
oameni din afară. Plăteşte nişte bandiți din mafia iugo- 
slavă, care să-i dea în cap lui Blomkvist, dacă e nevoie, însă 
aceste două copii trebuie luate. Dacă nu le mai au, nu mai 
au nicio probă şi, prin urmare, nu pot dovedi nimic. Dacă 
nu rezolvaţi asta, înseamnă că poţi sta cu degetul în fund, 
până ce o să-ţi bată la uşă Comisia constituţională! 

Privirile lui Gullberg şi Wadensj66 se încrucişară un 
lung moment. 

— Pot să mă ocup eu de asta, spuse brusc Jonas 
Sandberg. 

Gullberg îl privi pe junior: 

— Eşti sigur că te descurci cu organizarea unei trebi de 
felul ăsta? 

Sandberg dădu din cap. 

— Va fi vorba în mare parte de supraveghere. Grupul 
operativ trebuie să primească întăriri, spuse Nyström. Pot 
propune câteva nume. Avem un tip în organizaţia externă - 
el lucrează la protecţia personalului de la Säpo şi se 
numeşte Mårtensson. Nu-i e teamă de nimic şi este 
promiţător. Mă gândesc de multă vreme să-l luăm aici, în 
organizaţia internă. Chiar m-am gândit că ar putea să-mi 
urmeze în funcţie. 

— Sună bine, spuse Gullberg. Clinton trebuie să decidă. 

— Mai am şi o altă veste, spuse Nyström. Mi-e teamă că 
mai există şi o a treia copie. 

— Unde? 

— În după-amiaza asta, am aflat că Lisbeth Salander a 
primit un avocat. Numele ei este Annika Giannini. E sora 
lui Mikael Blomkvist. 

Gullberg aprobă: 

— Ai dreptate. Blomkvist i-a dat surorii sale o copie. 
Altminteri, ar fi aberant. Trebuie, cu alte cuvinte, să-i pu- 
nem pe toţi trei - Berger, Blomkvist, Giannini - sub lupă 
pentru o vreme. 

— În ce o priveşte pe Berger, nu cred că trebuie să ne 
facem griji. A fost dată astăzi o declaraţie de presă, în care 
se spune că a devenit noul redactor-şef la Svenska 
Morgon-Post. Nu mai are nicio legătură cu Millennium. 

— OK. Dar, în orice caz, aruncă-i din când în când o 
privire. Cât despre Millennium, trebuie să le punem sub 
ascultare telefoanele. Trebuie să le controlăm poşta elec- 
tronică. Trebuie să ştim cu cine se întâlnesc şi ce vorbesc. 
E obligatoriu să aflăm ce dezvăluiri au de gând să facă în 
revistă. Şi, în primul rând, trebuie să punem mâna pe ra- 
port. O mulţime de detalii, cu alte cuvinte. 

Wadensj56 părea să ezite: 

— Evert, tu ne ceri să intervenim împotriva redacţiei 
unui ziar. Este unul dintre cele mai periculoase lucruri pe 
care le putem face. 

— Nu ai de ales. Ori îţi sufleci mânecile şi te pui pe 
treabă, ori a sosit vremea ca altcineva să preia funcţia de 
şef. 

Sfidarea atârna deasupra mesei ca un nor. 

— Eu cred că mă pot ocupa de Millennium, spuse Jonas 
Sandberg, în cele din urmă. Dar niciunul dintre aceste 
lucruri nu rezolvă problema de bază. Ce facem cu 
Zalachenko? Dacă vorbeşte el, toate celelalte strădanii sunt 
zadarnice. 

Gullberg aprobă cu o mişcare lentă. 

— Ştiu. Aceasta este partea mea din operaţiune. Cred 
că am un argument care-l va convinge pe Zalachenko să 
păstreze tăcerea. Însă acest lucru necesită o grămadă de 
pregătiri. Plec la Goteborg chiar după-amiaza asta. 

Tăcu, privind în jur. Apoi, se uită ţintă la Wadensj56. 

— Clinton va lua deciziile de intervenţie în absenţa 
mea, hotărî el. 

După un moment, Wadensjo6 dădu din cap în semn de 
aprobare. 


Abia luni seara dr. Helena Endrin, după ce s-a consultat 
cu colegul ei, Anders Jonasson, a considerat că starea lui 

Lisbeth Salander era suficient de stabilă ca să poată primi 
vizite. Primii ei vizitatori au fost doi inspectori de poliţie 
cărora li s-au acordat 15 minute ca să-i pună întrebări. I-a 
privit în tăcere pe cei doi poliţişti, în vreme ce aceştia 
intrau în cameră şi se aşezau. 

— Bună ziua. Sunt inspectorul criminalist Marcus 
Erlander. Lucrez la brigada criminalistă din Goteborg. 
Aceasta este colega mea Sonja Modig, de la poliţia din 
Stockholm. 

Lisbeth Salander nu i-a salutat. A rămas total impasi- 
bilă. O recunoscuse pe Modig ca făcând parte din grupul 
lui Bublanski. Erlander i-a zâmbit cu răceală. 

— Am înţeles că nu obişnuieşti să schimbi prea multe 
vorbe cu oficialităţile. În cazul acesta, nu e nevoie să spui 
absolut nimic. Dar ţi-aş fi recunoscător dacă ne-ai asculta 
puţin. Avem mai multe chestiuni pe care trebuie să le re- 
zolvăm astăzi, şi destul de puţin timp. O să mai fie şi alte 
ocazii, mai târziu. 

Lisbeth Salander n-a spus nimic. 

— Prin urmare, în primul rând vreau să te înştiinţez că 
prietenul tău, Mikael Blomkvist, ne-a semnalat că o avo- 
cată, pe nume Annika Giannini, vrea să te reprezinte şi că 
aceasta este la curent cu afacerea. El spune că ţi-a pomenit 
deja numele ei, într-o altă ocazie. Trebuie să primesc 
confirmarea ta, dacă aşa stau lucrurile, şi vreau să ştiu 
dacă doreşti ca avocata Giannini să vină la Goteborg, ca să 
te reprezinte. 

Lisbeth Salander n-a spus nimic. 

Annika Giannini, sora lui Mikael Blomkvist. Îi pomenise 
de ea într-un mesaj. Lisbeth nu se gândise până acum că 
avea nevoie de un avocat. 

— Îmi pare rău, dar trebuie să te rog să răspunzi la 
această întrebare. Ajunge un da, sau nu. Dacă spui da, 
procurorul de aici, din Goteborg, va lua legătura cu avo- 
cata Giannini. Dacă spui nu, tribunalul va numi pentru tine 
un avocat din oficiu. Ce vrei? 

Lisbeth Salander cântări propunerile. Înţelesese că de 
fapt avea nevoie de un avocat, dar s-o aibă pe sora Afuri- 
sitului de Kalle Blomkvist, asta era prea de tot. Ce-o să se 
mai distreze! Pe de altă parte, un apărător din oficiu, cu 
totul necunoscut, nu era în niciun caz mai bine. În cele din 
urmă, deschise gura şi croncăni un singur cuvânt: 

— Giannini. 

— Bine. Îți multumesc. Acum, mai am o întrebare. Nu 
trebuie să spui nimic, înainte ca avocata să fie de față, dar 
această întrebare nu te priveşte pe tine direct, nici buna ta 
stare, după câte pot înţelege. Poliţia îl caută acum pe cetă- 
ţeanul german, în vârstă de 37 de ani, Ronald Niedermann, 
învinuit de asasinarea unui poliţist. 

Lisbeth încruntă o sprânceană. Era o veste nouă. Nu 
avea nicio idee ce se mai întâmplase după ce înfipsese se- 
curea în ţeasta lui Zalachenko. 

— Aici, la Goteborg, vrem să-l prindem cât mai repede 
posibil. Colega mea de la Stockholm vrea, de asemenea, 
să-l audieze în legătură cu cele trei asasinate de care ai 
fost bănuită mai înainte. Prin urmare, te rugăm să ne ajuţi. 
Întrebarea pe care ţi-o adresăm este dacă ai vreo idee... 
dacă ne poţi da orice fel de ajutor, ca să-l localizăm. 

Lisbeth îşi mută bănuitoare privirea de la Erlander la 
Modig şi înapoi. 

Ei nu ştiu că este fratele meu. 

Pe urmă, se întrebă dacă voia să-l vadă pe Niedermann 
arestat sau nu. Cel mai tare ar fi vrut să-l ducă până la ga- 
ura săpată în pământ, la Gosseberga şi să-l bage acolo. În 
cele din urmă, ridică din umeri. Ceea ce n-ar fi trebuit să 
facă, deoarece imediat o fulgeră prin umărul stâng o du- 
rere ascuţită. 

— Ce zi este astăzi? întrebă ea. 

— Luni. Reflectă o clipă. 

— Prima oară când am auzit numele de Ronald Nieder- 
mann a fost joia trecută. L-am urmărit până la Gosseberga. 
Nu am nicio idee unde se află sau unde are de gând să 

fugă. Pot ghici că va încerca să se pună cât mai repede în 
siguranţă, peste graniţă. 

— De ce crezi că se gândeşte să fugă peste graniţă? 
Lisbeth Salander medită o clipă: 

— Pentru că, în vreme ce Niedermann era ocupat să 
sape un mormânt pentru mine, Zalachenko mi-a spus că se 
făcuse deja prea mult tam-tam şi că era deja planificat ca 
Niedermann să plece în străinătate pentru o vreme. 

Aşa de multe cuvinte nu mai schimbase Lisbeth 
Salander cu un poliţist de când avea 12 ani! 

— Zalachenko... prin urmare, este tatăl tău. 

În orice caz, asta au aflat. Afurisitul de Kalle Blomkvist, 
probabil! 

— Atunci, trebuie să te anunţ că tatăl tău a depus o 
plângere la poliţie că ai încercat să-l omori. Dosarul se află 
pentru moment la procurorul care va decide dacă va urma 
eventual o acţiune judecătorească. În schimb, ceea ce este 
deja stabilit este că tu eşti acuzată de vătămare gravă. L-ai 
lovit cu o secure în cap pe Zalachenko. 

Lisbeth nu spuse nimic. Se lăsă o tăcere lungă. Apoi, 
Sonja Modig se aplecă spre ea, vorbind cu glas scăzut: 

— Vreau doar să-ţi spun că noi, la poliţie, nu punem 
mare temei pe povestea lui Zalachenko. Discută serios cu 
avocata ta şi noi vom reveni după aceea. 

Erlander dădu şi el din cap. Poliţiştii se ridicară în pi- 
cioare. 

— Mulţumesc pentru ajutorul cu Niedermann, spuse 
Erlander. 

Lisbeth era uimită că poliţiştii se comportaseră corect 
şi aproape prieteneşte. Reflectă la replica Sonjei Modig. 
Trebuie să aibă un motiv ascuns, îşi zise ea. 

7 
Luni 11 aprilie - marţi 12 aprilie 


La ora 17:45 în seara zilei de luni, Mikael Blomkvist şi-a 
închis computerul şi s-a ridicat de la masa din bucătărie 
din apartamentul de pe Bellmansgatan. Şi-a luat geaca şi 
s-a dus pe jos până la birourile societăţii Milton Security, la 
Slussen. A luat liftul până la recepţie, la etajul al treilea şi a 
fost imediat condus până la o sală de conferinţe. A intrat 
exact la ora şase fix, fiind totuşi ultimul venit. 

— Hei, Dragan, a spus, scuturându-i mâna acestuia. 
Mulţumesc că ai acceptat să găzduieşti această întâlnire 
neoficială. 

A privit în jur. Erau prezenţi, în afară de el şi de Dragan 
Armanski, Annika Giannini, Holger Palmgren şi Malin 
Eriksson. Din partea societății Milton Security mai partici- 
pau fostul inspector criminalist Sonny Bohman care, la în- 
sărcinarea lui Armanski, urmărise anchetarea afacerii Sa- 
lander încă din prima zi. 

Holger Palmgren ieşea pentru prima oară în lume, după 
mai mult de doi ani. Doctorul lui, A. Sivarnandan, nu fusese 
deloc încântat să-i dea drumul de la clinica de reabilitare 
din Ersta, dar Palmgren insistase. Fusese adus cu maşina 
şi era însoţit de asistentul său personal, Johanna Karolina 
Oskarsson, 39 de ani, al cărei salariu era plătit dintr-un 
fond care apăruse în mod misterios, pentru a i se oferi lui 
Palmgren cea mai bună îngrijire. Karolina Oskarsson aş- 
tepta în faţa sălii de conferinţe, la o măsuţă de cafea. Avea 
cu ea o carte. Mikael închise uşa. 

— Pentru cei care n-o cunoaşteţi - ea este Malin 
Eriksson, noul redactor-şef al revistei Millennium. Am 
rugat-o să participe la această întâlnire, pentru că cele pe 
care le vom discuta îi vor influenţa munca. 

— OK, spuse Armanski. Suntem aici. Te ascultăm. 
Mikael se apropie de tabla albă şi luă un marker. Aruncă o 
privire în jur. 


161 


— Cred că niciodată n-am trăit ceva mai nebunesc, 
spuse el. Când acestea se vor termina, voi constitui o aso- 
ciaţie non-profit. O voi numi „Cavalerii Mesei Ţicnite” şi 
scopul ei va fi să organizeze un dineu anual, unde o vom 
vorbi de rău pe Lisbeth Salander. Voi toţi veţi fi membri. 

Făcu o pauză. 

— Iată cum arată realitatea, spuse el, începând să um- 
ple tabla din biroul lui Armanski. 

A vorbit timp de o jumătate de oră. Apoi, discuţia a 
continuat aproape trei ore. 


După ce şedinţa s-a terminat, Evert Gullberg a rămas să 
discute cu Fredrik Clinton. Au vorbit cu voce scăzută 
câteva minute, înainte ca Gullberg să se ridice şi să plece. 
Vechii camarazi de arme şi-au strâns mâinile. 

Gullberg a luat un taxi până la Frey Hotel, şi-a împa- 
chetat lucrurile, a plătit şi a luat un tren de după-amiază 
spre Goteborg. Avea bilet la clasa întâi şi un compartiment 
întreg la dispoziţie. Când trenul a trecut de podul Årsta, a 
scos un creion şi un bloc de hârtie pentru scrisori. A 
meditat un moment, apoi a început să scrie. A umplut 
aproape jumătate de pagină, înainte să se răzgândească şi 
să rupă foaia din bloc. 

Falsificarea de documente nu era specialitatea lui, nu 
era expert în materie dar, în acest caz particular, sarcina 
era simplificată de faptul că scrisorile pe care avea să le 
scrie vor fi semnate chiar de el. Dificultatea era că niciun 
singur cuvânt din ele nu va fi adevărat. Când a trecut de 
Nyköping, mai aruncase încă un număr de ciorne, dar 
începuse să aibă idee despre cum trebuiau formulate 
scrisorile. Când a ajuns la Goteborg, avea 12 scrisori de 
care era mulţumit. A avut grijă ca amprentele lui să fie 
clare pe hârtia scrisorilor. 

La gara centrală din Goteborg, a reuşit să găsească un 
xerox şi a făcut copii după scrisori. Apoi, a cumpărat plicuri 
şi timbre şi a pus scrisorile la cutia poştală care avea să fie 
golită la ora 21:00. 

A luat un taxi până la City Hotel, de pe Lorens- 
bergsgatan, unde Clinton îi oprise deja o cameră. De fapt, 
avea să locuiască la acelaşi hotel unde, cu câteva zile în 
urmă, îşi petrecuse noaptea Mikael Blomkvist. A urcat 
imediat în cameră şi s-a prăbuşit pe pat. Era epuizat şi nu 
mâncase decât două felii de pâine toată ziua. Insă în 
continuare nu-i era foame. S-a dezbrăcat, s-a întins pe pat 
şi a adormit aproape instantaneu. 


Lisbeth Salander s-a trezit cu un tresărit, când a auzit 
uşa deschizându-se. A ştiut imediat că nu era niciuna din- 
tre surorile de gardă. A mijit ochii şi a văzut în cadrul uşii 
silueta cu cârje. Zalachenko stătea nemişcat şi o privea în 
lumina care se strecura de pe culoar. 

Fără să se mişte, a văzut cu coada ochiului că ceasul 
electronic arăta 3:10. 

A mişcat privirea câţiva milimetri şi a văzut paharul cu 
apă de pe marginea noptierei. A fixat paharul, socotind dis- 
tanţa. Va ajunge la el, fără să fie nevoie să-şi mişte trupul. 

Avea nevoie de o fracțiune de secundă să întindă braţul 
şi cu o mişcare fermă să izbească buza paharului de 
marginea dură a noptierei. li va mai lua o jumătate de se- 
cundă să înfigă ciobul în beregata lui Zalachenko, atunci 
când acesta se va apleca asupra ei. Mai căută o soluţie, dar 
ajunse la concluzia că era singura ei armă. 

Se relaxă, aşteptând. 

Zalachenko rămase în cadrul uşii două minute, fără să 
se mişte. 

Apoi, închise uşa la loc, cu mare precauţie. Lisbeth auzi 
târşâitul slab al cârjelor, în timp ce bărbatul se îndepărta 
tăcut de camera ei. 

După cinci minute, Lisbeth se ridică în coate, se întinse 
după pahar şi bău o înghiţitură mare. Işi trecu picioarele 
peste marginea patului şi desfăcu electrozii de pe braţ şi 
coşul pieptului. Se ridică în picioare şi rămase aşa, 
clătinându-se. 

I-a luat un minut întreg ca să-şi regăsească controlul 
asupra trupului. Apoi, a şchiopătat până la uşă şi, 
rezemându-se de perete, şi-a tras răsuflarea. Era plină de 
transpiraţie. Apoi, o cuprinse o furie cumplită. 

Fuck you, Zalachenko. Hai să terminăm ce avem de 
terminat. 

Avea nevoie de o armă. 

În clipa următoare, auzi paşi repezi pe culoar. 

La dracu’! Electrozii! 

— Pentru numele lui Dumnezeu, ce faci aici? izbucni 
sora. 

— Trebuie... să merg... la toaletă, spuse Lisbeth gâ- 
fâind. 

— Du-te imediat în pat. 

O luă de mână pe Lisbeth şi o conduse până la pat. 
Apoi, veni cu o ploscă. 

— Când ai nevoie să mergi la toaletă, ne suni. Pentru 
asta e butonul de acolo, spuse sora. 

Lisbeth nu răspunse nimic. Se concentră, încercând să 
scoată din ea câteva picături. 


În dimineaţa zilei de marţi, Mikael Blomkvist s-a trezit 
la zece şi jumătate, a făcut duş, a pus de cafea şi pe urmă 
s-a aşezat la computer. După întâlnirea de la Milton 
Security din seara trecută, venise acasă şi lucrase până la 
cinci dimineaţa. Simţea că, în sfârşit, povestea începea să 
se închege. Biografia lui Zalachenko rămânea în continuare 
confuză - nu dispunea decât de informaţiile pe care le 
obținuse presându-l pe Björck să le dezvăluie şi de detaliile 
pe care le adăugase Holger Palmgren. Story-ul despre 
Lisbeth Salander era în linii mari gata. El explica, pas cu 
pas, cum aceasta se confruntase cu o bandă de tipi duri de 
la RPS/Sâk şi fusese închisă la clinica psihiatrică pentru a 
nu da la iveală secretul despre Zalachenko. 

Era mulţumit de text. Avea o poveste trăsnet, care va 
face să fie luate cu asalt chioşcurile de ziare şi, în plus, va 
crea probleme până sus de tot, în birocraţia de stat. 

Îşi aprinse o ţigară, meditând. 

Vedea două goluri mari pe care va trebui să le umple. 
Unul era uşor de rezolvat. Trebuia să se războiască cu 
Peter Teleborian şi abia aştepta s-o facă. Atunci când va 
termina cu el, cunoscutul specialist în psihiatria infantilă 
va fi una dintre cele mai detestate persoane din Suedia. 
Asta era o problemă. 

Cealaltă problemă era mult mai complicată. 

Maşinaţiunile împotriva lui Lisbeth Salander - el îi 
numea pe făptaşi „Clubul Zalachenko” - porneau de 
undeva din Sâpo. Cunoştea un nume, Gunnar Bjorck, dar 
acesta nu putea fi singurul vinovat. Trebuia să existe un 
grup, o secţie de vreun fel sau altul. Sigur că existau şefi, 
responsabili şi buget. Problema era că nu avea nici cea mai 
mică idee despre ce trebuia să facă, ca să identifice aceste 
persoane. Nu ştia nici de unde să înceapă. Avea cunoştinţe 
vagi despre organizaţia Sâpo. 

În cursul zilei de luni începuse cercetările, trimiţându-l 
pe Henry Cortez la mai multe anticariate din Sodermalm, 
cu însărcinarea de a cumpăra orice carte care trata despre 
poliţia secretă. Cortez sosise acasă la Mikael Blomkvist pe 
la ora patru în după-amiaza zilei de marţi, cu şase cărţi. 
Mikael privi teancul de pe masă: 

Spionaj în Suedia de Mikael Rosquist (Tempus, 1988), 
Șefia Säpo 1962-70 de Per Gunnar Vinge (W&W, 1988), 
Puteri secrete de Jan Ottosson şi Lars Magnusson (Tiden, 
1991), Lupta pentru Sâpo de Erik Magnusson (Corona, 
1989), O misiune de Carl Lidbom (W&W, 1990) şi - un pic 
neaşteptat - An Agent in Place de Thomas Whiteside 
(Ballantine, 1966), care trata afacerea Wennerstrom. Cea 
din anii '60, deci nu propria lui afacere Wennerstrom! 

Îşi petrecuse cea mai mare parte a nopţii citind sau răs- 
foind cărţile pe care le găsise Henry Cortez. Apoi trăsese 
câteva concluzii. În primul rând, cele mai multe cărţi de- 
spre Säpo păreau să fi apărut la sfârşitul anilor '80. O 
căutare pe Internet i-a arătat că nu exista literatură 
recentă cu acest subiect. 

În al doilea rând, părea să nu existe nicio lucrare de 
ansamblu asupra activităţii poliţiei secrete suedeze, de-a 
lungul anilor. Era poate de înţeles, dacă te gândeai că 
multe dintre misiuni erau declarate top-secret şi de aceea 
era dificil de scris despre ele, dar părea că nu exista nicio 
instituţie, cercetător sau mass-media care să privească 
Säpo cu un ochi critic. 

Observă şi faptul ciudat că în cărţile aduse de Henry 
Cortez nu exista nicio referire la alte lucrări. Notele din 
subsolul paginii constau cel mai des în indicarea unor ar- 
ticole din presa de seară sau interviuri private cu vreun 
pensionar al Sâpo. 

Cartea Puteri secrete era fascinantă, dar trata în cea 
mai mare parte perioada de dinaintea şi din timpul celui 
de-al Doilea Război Mondial. Memoriile lui P.G. Vinge i s-au 
părut mai curând o carte de propagandă, scrisă în propria 
apărare de către un şef al Säpo care fusese aspru criticat şi 
dat afară. An Agent in Place conţinea atâtea bizarerii de- 
spre Suedia, chiar din primul capitol, încât a aruncat pur şi 
simplu cartea la coşul de gunoi. Singurele cu ambiția 
declarată de a descrie activitatea poliţiei secrete au fost 
Lupta pentru Säpo şi Spionaj în Suedia. Aici se aflau date, 
nume şi documente. In special cartea lui Erik Magnusson i 
s-a părut o lectură foarte utilă. Chiar dacă nu oferea răs- 
puns la vreuna din întrebările lui imediate, i-a oferit o bună 
înţelegere a ceea ce făcuse Säpo şi cu ce se ocupase 
această organizaţie în deceniile trecute. 

Cea mai mare surpriză a fost totuşi O misiune a lui Carl 
Lidbom, care descria problemele cu care se confruntase 
fostul ambasador al Suediei la Paris atunci când, la ordinul 
guvernului, pornise o anchetă asupra Säpo în valurile 
stârnite de asasinarea lui Palme şi de afacerea Ebbe 
Carlsson!. Mikael nu mai citise nimic de Carl Lidbom şi a 


1 Afacerea Ebbe Carlsson: scandal politic din Suedia care a izbucnit 
la 1 iunie 1988, când ziarul Expressen a dezvăluit faptul că Ebbe 
Carlsson, persoană particulară, fără vreo calificare sau însărcinare 
oficială, ancheta eventuala implicare a partidului kurd PKK în asasinarea 

fost surprins de stilul acestuia, în care se amestecau ironia 
şi observaţiile tăioase ca briciul. Dar nici măcar cartea lui 
Carl Lidbom nu l-a adus mai aproape de răspunsul la 
întrebările lui, chiar dacă începuse să-şi facă o idee despre 
cele cu care va trebui să se confrunte. 

După ce cugetă o vreme, deschise telefonul mobil şi îl 
sună pe Henry Cortez. 

— Hei, Henry. Mulţumesc pentru plimbarea pe care ai 
făcut-o ieri. 

— Hmm. Ce vrei? 

— Încă un pic de plimbare. 

— Micke, am treabă. Am devenit secretar de redacţie. 

— Un strălucit pas înainte în carieră. 

— Ce vrei? 

— De-a lungul anilor, s-au făcut o serie de anchete pu- 
blice despre Säpo. Carl Lidbom a făcut una. Trebuie să mai 
existe şi altele. 

— Aha. 

— Ia acasă tot ce găseşti în legătură cu parlamentul - 
bugete, anchete oficiale de stat, interpelări şi altele de felul 
ăsta. Şi comandă analele Säpo, cât de departe poţi merge 
în timp. 

— Da, şefu'. 

— Grozav. Şi... Henry... 

— Da? 

— ... N-am nevoie de ele înainte de mâine. 


Lisbeth Salander îşi petrecuse ziua gândindu-se la 
Zalachenko. Ştia că acesta se afla la două camere de ea, că 
bântuia noaptea pe coridor şi că venise în odaia ei la ora 
3:10, în zorii zilei. 

Îl urmărise până la Gosseberga cu intenţia de a-l ucide. 
Nu reuşise şi urmarea era că Zalachenko trăia şi se afla la 
mai puţin de zece metri de ea. Era în rahat. Cât de mult, nu 
putea spune, dar presupunea că va trebui să fugă şi să 


prim-ministrului Olof Palme, cu acordul ministrului de justiţie 
Anna-Greta Leijon. 

dispară discret peste graniţă, dacă nu voia să rişte să fie în- 
chisă din nou în vreo casă de nebuni, cu Peter Teleborian 
ca paznic. 

Problema era, desigur, că abia avea putere să se ridice 
în capul oaselor. Observa unele îmbunătăţiri. Durerile de 
cap persistau, dar veneau în valuri, în loc să fie constante. 
Durerea din umăr rămânea superficială şi nu izbucnea 
decât atunci când încerca să se mişte. 

Auzi zgomot de paşi pe coridor şi văzu o soră deschi- 
zând uşa şi lăsând să intre o femeie în pantaloni negri, 
bluză albă şi taior de culoare închisă. Era drăguță şi suplă, 
cu păr negru şi tunsoare scurtă, băieţească. Emana încre- 
dere în sine. Avea o servietă neagră în mână. Lisbeth ob- 
servă imediat că avea aceiaşi ochi ca Mikael Blomkvist. 

— Hei, Lisbeth. Mă numesc Annika Giannini, spuse ea. 
Pot să intru? 

Lisbeth o cercetă cu ochii lipsiţi de expresie. Dintr-oda- 
tă nu avea niciun chef s-o întâlnească pe sora lui Mikael 
Blomkvist şi îi părea rău că acceptase propunerea ca 
aceasta să-i fie avocată. 

Annika Giannini intră în odaie, închise uşa după ea şi îşi 
trase un scaun. Rămase tăcută câteva clipe, cercetându-şi 
clienta. 

Lisbeth Salander arăta jalnic. Capul îi era un pachet de 
bandaje. Avea vânătăi enorme, purpurii, în jurul ochilor şi 
ochii injectaţi. 

— Înainte de a începe să vorbim, trebuie să ştiu dacă 
vrei într-adevăr să-ţi fiu avocată. De obicei, nu mă ocup 
decât de afacerile civile, în care reprezint victime ale unor 
violuri sau ale unor agresiuni. Nu sunt avocat de drept 
penal. În schimb, m-am pus la curent în detaliu cu cazul 
tău şi vreau foarte mult să te reprezint, dacă eşti de acord. 
Vreau, de asemenea, să-ţi spun că Mikael Blomkvist este 
fratele meu - cred că ştii deja - şi că el şi Dragan Armanski 
îmi plătesc onorariul. 

Aşteptă un moment dar, neprimind nicio replică din 
partea clientei, continuă: 

— Dacă vrei să fiu avocata ta, voi lucra pentru tine. Prin 
urmare, nu lucrez pentru fratele meu sau pentru Dragan 
Armanski. De asemenea, voi primi asistenţă în tot ce 
priveşte afacerea penală din partea fostului tău tutore, 
Holger Palmgren. E un tip tenace, care s-a târât de la spi- 
talul lui numai ca să te ajute. 

— Palmgren? spuse Lisbeth Salander. 

— Da. 

— L-ai întâlnit? 

— Da. Va fi consilierul meu. 

— Cum se simte? 

— E furios, dar în mod destul de curios nu pare îngri- 
jorat pentru tine. 

Lisbeth Salander zâmbi strâmb. Era primul zâmbet de 
când sosise la spitalul Sahlgrenska. 

— Tu cum te simţi? întrebă Annika Giannini. 

— Ca un sac de rahat, spuse Lisbeth Salander. 

— OK. Vrei să mă ai ca avocat al apărării? Armanski şi 
Mikael plătesc onorariul, şi... 

— Nu. 

— Ce vrei să spui? 

— Plătesc singură. Nu vreau să am niciun sfanţ de la 
Armanski sau de la Kalle Blomkvist. În schimb, nu voi 
putea să te plătesc înainte a de a avea acces la Internet. 

— Înţeleg. Rezolvăm problema asta la momentul po- 
trivit şi, oricum, statul va plăti cea mai mare parte din sa- 
lariul meu. Prin urmare, vrei să te reprezint? 

Lisbeth Salander aprobă scurt din cap. 

— Bine. Atunci, voi începe prin a a-ţi transmite un me- 
saj din partea lui Mikael. El se exprimă criptic, dar spune 
că tu vei înţelege ce vrea să spună. 

— Da? 

— Spune că în mare parte mi-a povestit totul despre 
tine, în afară de câteva lucruri. Primul se referă la calităţile 
pe care ţi le-a descoperit la Hedestad. 

Mikael ştie că eu am memorie fotografică... şi că sunt 
hacker. N-a spus nimic despre asta. 

— În al doilea rând, este vorba de un DVD. Nu ştiu la ce 
se referă, dar a spus că e ceva ce tu hotărăşti, dacă vrei 
să-mi spui sau nu. Înţelegi despre ce e vorba? 

DVD-ul cu filmul care arăta violul lui Bjurman. 

— Da. 

— OK. 

Annika Giannini păru să ezite brusc: 

— Fratele meu mă cam irită. Cu toate că m-a angajat, 
îmi povesteşte doar ce vrea el. Şi tu te gândeşti să-mi as- 
cunzi lucruri? 

Lisbeth reflectă. 

— Nu ştiu. 

— Va trebui să discutăm multe. Acum nu am prea mult 
timp, pentru că trebuie să mă întâlnesc peste patruzeci şi 
cinci de minute cu Agneta Jervas, care este procuror. 
Trebuia doar să am confirmarea ta că vrei cu adevărat să-ţi 
fiu avocat. Vreau, de asemenea, să-ţi dau o instrucţiune... 

— Da. 

— Şi anume: dacă nu sunt eu de faţă, nu spui nicio 
vorbă poliţiei, orice te întreabă. Chiar dacă te provoacă sau 
te acuză de diferite lucruri. Poţi să-mi promiţi asta? 

— Fără eforturi prea mari, spuse Lisbeth Salander. 


Evert Gullberg fusese total epuizat după evenimentele 
zilei de luni şi s-a trezit abia la ora nouă dimineaţa, ceea ce 
era aproape cu patru ore mai târziu faţă de ora lui obiş- 
nuită. S-a dus la baie s-a spălat pe faţă şi pe dinţi. A rămas 
o vreme privindu-şi chipul în oglindă, înainte de-a stinge 
lumina şi a se îmbrăca. A scos din valiza neagră singura 
cămaşă curată pe care o mai avea şi şi-a pus o cravată cu 
model închis la culoare. 

A coborât în sala pentru micul dejun, unde a băut o 
ceaşcă de cafea şi a mâncat o felie de pâine albă cu caşca- 
val şi un pic de marmeladă de portocale. A băut un pahar 
mare de apă minerală. 

După aceea, a mers în holul hotelului şi l-a sunat pe 
Fredrik Clinton, de la un telefon cu cartelă. 

— Eu sunt. Care e situaţia? 

— Destul de agitată. 

— Fredrik, rezişti la toate astea? 

— Da, e ca pe timpuri. Păcat doar că Hans von 
Rottinger nu mai e în viaţă. El era mai bun decât sunt eu la 
planificarea operaţiilor. 

— Tu şi el eraţi la fel de capabili. Puteaţi oricând să vă 
înlocuiţi unul pe altul. Ceea ce şi făceaţi adesea. 

— Era vorba de ceva special, el a fost întotdeauna un 
pic mai bun decât mine. 

— Ce faceţi acum? 

— Sandberg e mai deştept decât credeam. Am apelat la 
Mârtensson, din organizaţia externă. El e doar băiat de 
mingi, dar utilizabil. Am pus sub ascultare telefonul fix şi 
mobilul lui Blomkvist. În cursul zilei, ne vom ocupa de 
telefoanele lui Giannini şi de cele de la Millennium. Tocmai 
examinăm planurile birourilor şi ale apartamentelor. Vom 
intra acolo cât se poate de repede. 

— Trebuie să localizezi mai întâi unde se află toate co- 
piile... 

— S-a făcut deja. Am avut o şansă extraordinară. 
Annika Giannini i-a telefonat lui Blomkvist azi-dimineaţă la 
ora zece. L-a întrebat tocmai câte copii există şi din 
convorbire a reieşit că Mikael Blomkvist are singura copie. 
Berger a făcut o copie după raport, dar pe urmă i-a trimis-o 
lui Bublanski. 

— Bine. N-avem timp de pierdut. 

— Ştiu. Dar trebuie să se facă totul dintr-o singură 
mişcare. Dacă nu adunăm toate copiile raportului lui 
Björck în acelaşi timp, vom da greş. 

— Ştiu. 

— E un pic complicat, pentru că Giannini s-a dus la 
Göteborg azi-dimineaţă. Am trimis o echipă de colaboratori 
externi după ea. Sunt chiar acum în avion. 

— Bine. 

Gullberg nu mai găsi nimic de spus. Rămase tăcut un 
lung moment. 

— Mulţumesc, Fredrik, spuse în cele din urmă. 

— Mulţumesc şi eu. E mai amuzant decât să stau şi să 
aştept zadarnic un rinichi. 

Şi-au luat rămas-bun. Gullberg a plătit nota de la hotel 
şi a ieşit în stradă. Mingea se afla în joc. Acum trebuia doar 
ca şi coregrafia să fie exactă. 

A început cu o plimbare până la Park Avenue Hotel, 
unde a rugat să i se permită să folosească faxul. Nu voise 
s-o facă de la hotelul lui. A trimis prin fax scrisorile pe care 
le compusese în tren, în ziua precedentă. Apoi, a ieşit pe 
Avenyn şi a căutat un taxi. S-a oprit la un coş de gunoi şi a 
rupt în bucăţi fotocopiile pe care le făcuse după scrisori. 


Annika Giannini a discutat cu procuroarea Agneta 
Jervas timp de 15 minute. Voia să ştie ce acuzaţii inten- 
ţiona aceasta să pronunţe împotriva lui Lisbeth Salander, 
dar a înţeles repede că Jervas era nesigură în privinţa a 
ceea ce urma să se întâmple. 

— Pentru moment, mă voi mulţumi s-o rețin pentru 
vătămare corporală gravă, respectiv tentativă de omor. 
Prin urmare, mă refer la lovitura de topor pe care Lisbeth 
Salander i-a dat-o tatălui ei. Presupun că dumneata vei 
pleda pentru legitimă apărare. 

— Poate. 

— Dar, cinstit vorbind, pentru moment prioritatea mea 
este asasinul Niedermann. 

— Înţeleg. 

— Am luat legătura cu procuratura generală. Acum se 
discută dacă acuzaţiile împotriva clientei dumitale nu se 
vor aduna toate şi vor fi transferate unui procuror din 
Stockholm. 

— Pornesc de la ideea că totul se va transfera la Stock- 
holm. 

— Bine. Oricum va fi, trebuie să am posibilitatea s-o 
audiez pe Lisbeth Salander. Când se poate întâmpla asta? 

— Am o declaraţie a medicului ei Anders Jonasson. El 
spune că Lisbeth Salander nu este încă în stare să suporte 

un interogatoriu, vreme de câteva zile. În afară de rănile 
grave, este puternic sedată. 

— Am primit şi eu o declaraţie asemănătoare. Dar poţi 
înţelege, desigur, cât de frustrant este pentru mine. Repet, 
prioritatea mea este pentru moment Ronald Niedermann. 
Clienta dumitale spune că nu ştie unde se ascunde acesta. 

— Ceea ce este adevărat. Ea nu-l cunoaşte pe Nieder- 
mann. A reuşit să-l identifice şi l-a urmărit. 

— OK, spuse Agneta Jervas. 


Evert Gullberg avea în mână un buchet de flori atunci 
când a intrat în lift, la spitalul Sahlgrenska, împreună cu o 
femeie cu părul tuns scurt, într-un taior negru. I-a ţinut uşa 
politicos şi a lăsat-o să se îndrepte prima spre recepţia 
secţiei. 

— Mă numesc Annika Giannini. Sunt avocată şi merg 
s-o întâlnesc din nou pe clienta mea Lisbeth Salander. 

Evert Gullberg a întors capul, privind-o uimit pe femeia 
care-l însoţise în lift. Şi-a mutat privirea pe servieta 
acesteia, în vreme ce sora controla legitimaţia Annikăi 
Giannini şi consulta o listă. 

— Camera 12, a spus sora. 

— Mulţumesc. Am mai fost acolo, găsesc singură. Şi-a 
luat servieta şi a dispărut din câmpul vizual al lui Gullberg. 

— Cu ce vă pot fi de ajutor? a întrebat sora. 

— Aş dori să las aceste flori pentru Karl Axel Bodin. 

— Nu are voie să primească vizite. 

— Ştiu, vreau doar să-i las florile. 

— Pot să mă ocup eu de asta. 

Gullberg luase florile cu el mai mult ca să aibă o scuză. 
Voia să-şi facă o idee despre felul cum arăta secţia. A 
mulţumit şi s-a îndreptat spre ieşire. Pe drum, a trecut pe 
lângă uşa lui Zalachenko, camera 14, după spusele lui 
Sandberg. 

A aşteptat afară, pe scară. Prin uşa de sticlă a văzut 
sora luând buchetul de flori pe care el tocmai i-l lăsase şi 
dispărând în odaia lui Zalachenko. În timp ce sora se în- 

torcea la locul ei, Gullberg a deschis uşa şi s-a dus cu paşi 
rapizi până la camera 14, unde a intrat. 

— Bună ziua, Alexander, a spus el. Zalachenko a privit 
uimit oaspetele neaşteptat. 

— Credeam că eşti mort de mult, a spus el. 

— Încă nu, a răspuns Gullberg. 

— Ce vrei? l-a întrebat Zalachenko. 

— Tu ce crezi? 

Gullberg a tras un scaun, aşezându-se. 

— Probabil, să mă vezi mort. 

— Da, ar fi plăcut. Cum ai putut să fii atât de dobitoc? 
Noi ţi-am dat o viaţă nouă şi tu ai ajuns aici! 

Dacă Zalachenko ar fi putut zâmbi, ar fi făcut-o. Poliţia 
secretă suedeză era compusă, după părerea lui, din 
amatori. Printre aceştia îi număra pe Evert Gullberg şi pe 
Sven Jansson, alias Gunnar Björck. Ca să nu mai vorbească 
de idioţii notorii ca avocatul Nils Bjurman. 

— Si acum trebuie să te scoatem din foc încă o dată. 
Expresia nu i-a făcut nicio plăcere lui Zalachenko, care 
odinioară fusese atât de rău ars. 

— Nu-mi mai ţine lecţii de morală. Scoate-mă de aici. 

— Asta voiam să discut cu tine. 

Gullberg şi-a ridicat servieta pe genunchi şi a scos un 
blocnotes, deschizându-l la o pagină albă. Apoi, l-a privit 
cercetător pe Zalachenko: 

— Sunt curios în privinţa unui lucru - chiar o să ne tai 
craca de sub picioare, după tot ce-am făcut pentru tine? 

— Tu ce crezi? 

— Depinde cât de nebun eşti. 

— Nu mă numi nebun. Sunt un supravieţuitor. Fac ce 
trebuie să fac, pentru ca să supraviețuiesc. 

Gullberg scutură din cap: 

— Nu, Alexander, tu faci ceea ce faci pentru că eşti rău 
şi putred pe dinăuntru. Ai vrut să cunoşti poziţia Secţiei. 
Sunt aici pentru a-ţi vorbi despre asta. Nu vom mai ridica 
un deget să te ajutăm, de data asta. 

Pentru prima oară, Zalachenko avea un aer nesigur. 

— Nu ai de ales, spuse el. 

— Există întotdeauna o alegere, îi răspunse Gullberg. 

— O să... 

— N-o să faci absolut nimic. 

Gullberg trase adânc aer în piept şi băgă mâna în bu- 
zunarul exterior al servietei lui negre, scoțând un Smith & 
Wesson de 9 mm, cu mânerul placat cu aur. Arma era un 
dar pe care-l primise de la serviciul de informaţii englez în 
urmă cu 25 de ani - rezultatul unei informaţii preţioase pe 
care o scosese de la Zalachenko şi o transformase apoi în 
valută forte, sub forma numelui unui stenograf de la biroul 
MI-5 englez care, în bună tradiţie Philby, lucra pentru ruşi. 

Zalachenko păru uimit. Apoi, începu să râdă. 

— Ce vrei să faci cu ăsta, să mă împuşti? O să-ţi petreci 
restul vieţii tale mizerabile în puşcărie. 

— Nu cred, spuse Gullberg. 

Dintr-odată, Zalachenko nu mai ştiu dacă Gullberg juca 
teatru sau nu. 

— Va fi un scandal de proporţii uriaşe. 

— Nici asta n-o cred. Vor fi câteva titluri. Dar, peste o 
săptămână, nimeni nici măcar nu-şi va mai aminti numele 
de Zalachenko. 

Ochii lui Zalachenko se îngustară. 

— Porc împuţit, spuse Gullberg, cu o asemenea răceală 
în glas, că Zalachenko simţi cum se transformă într-un bloc 
de gheaţă. 

Gullberg apăsă pe trăgaci, plasându-i glonţul în mijlocul 
frunţii, exact în momentul când Zalachenko începea să-şi 
ridice proteza peste marginea patului. Zalachenko fu 
aruncat înapoi, în pernă. Se zvârcoli de câteva ori, înainte 
de a rămâne nemişcat. Gullberg văzu că o floare de stropi 
roşii se formase pe perete, în spatele patului. li ţiuiau 
urechile după zgomotul loviturii şi se scărpină automat în 
ureche cu arătătorul liber. 

Apoi se ridică, se apropie de Zalachenko, îi lipi ţeava de 
tâmplă şi mai apăsă pe trăgaci de două ori. Voia să fie 
sigur că boşorogul blestemat era cu adevărat mort. 

Lisbeth Salander s-a ridicat cu o tresărire, când a auzit 
prima împuşcătură. A simţit o durere intensă trecându-i 
prin umăr. Când au răsunat următoarele două împuşcături, 
a încercat să-şi treacă picioarele peste marginea patului. 

Annika Giannini vorbea cu Lisbeth doar de câteva mi- 
nute, când s-au auzit focurile de armă. Mai întâi, a rămas 
ca paralizată, încercând să-şi dea seama de unde veneau. 
Reacţia lui Lisbeth Salander a făcut-o să înţeleagă că se 
petrecea ceva grav. 

— Nu te mişca, a strigat Annika Giannini. 

Şi-a pus cu un gest automat mâna pe pieptul lui Lisbeth 
Salander, apăsând-o înapoi în pat aşa de violent, încât 
Lisbeth a simţit cum se sufocă. 

Pe urmă, Annika a alergat la uşă şi a deschis-o. A văzut 
două surori care se apropiau în goană de o cameră, la două 
uşi distanţă. Prima soră s-a oprit brusc în prag. Annika a 
auzit-o ţipând: „Nu, nu face asta!” şi pe urmă, s-a dat 
înapoi cu un pas, izbindu-se de cealaltă soră. 

— E înarmat! Fugi! 

Annika le-a văzut pe cele două surori deschizând uşa şi 
adăpostindu-se în camera de lângă cea a lui Lisbeth 
Salander. 

În momentul următor, a văzut un bărbat cărunt şi slab, 
într-un sacou pepit, ieşind pe coridor. Avea un pistol în 
mână. Annika l-a recunoscut drept individul cu care urcase 
în lift, cu câteva minute în urmă. 

Apoi, privirile li s-au întâlnit. El părea confuz. Pe urmă, 
l-a văzut întorcând arma în direcţia ei şi făcând un pas 
înainte. Atunci, şi-a tras înapoi capul, a trântit uşa şi s-a 
uitat disperată în jur. Chiar lângă ea era o masă înaltă, de 
tratament, pe care dintr-o singură smucitură a tras-o până 
la uşă şi a fixat-o sub clanţă. 

A auzit o mişcare şi a văzut că Lisbeth era din nou pe 
cale să se dea jos din pat. A făcut câţiva paşi rapizi, şi-a 
trecut braţele în jurul clientei sale şi a ridicat-o. A smuls 
electrozii şi tubul de perfuzie, în vreme ce o ducea în baie, 

unde a aşezat-o pe scaunul de la closet. S-a întors, a închis 
uşa, apoi a scos din buzunarul taiorului telefonul mobil şi a 
format 112. 


Evert Gullberg s-a apropiat de camera lui Lisbeth 
Salander şi a încercat să apese pe clanţă. Era blocată de 
ceva. N-o putea mişca niciun milimetru. 

O clipă, a stat nehotărât în faţa uşii. Ştia că Annika 
Giannini se afla acolo şi se întreba dacă o copie a raportu- 
lui lui Bjorck nu se găsea în servieta ei. Nu putea să intre 
în cameră şi nu avea suficientă putere ca să forţeze uşa. 

Dar asta nu făcea parte din plan. Clinton avea să se 
ocupe de avocata Giannini. Treaba lui fusese doar 
Zalachenko. 

Gullberg a privit în jur, dându-şi seama că era urmărit 
de peste douăzeci de surori, pacienţi şi vizitatori, care-l 
priveau prin deschizăturile uşilor. A ridicat pistolul şi a tras 
un glonţ într-un tablou care atârna pe perete, la capătul 
culoarului. Publicul lui a dispărut ca prin farmec. 

A aruncat o ultimă privire spre uşa închisă şi apoi s-a 
întors hotărât în camera lui Zalachenko, închizând uşa în 
urma sa. S-a aşezat pe scaun, cercetându-l pe transfugul 
rus care fusese o parte atât de intimă a propriei sale vieţi, 
timp de atâţia ani. 

A rămas nemişcat aproape zece minute, înainte să audă 
mişcare pe culoar şi să înţeleagă că sosise poliţia. Nu se 
gândea la nimic special. 

Apoi, a ridicat pistolul pentru ultima oară, l-a îndreptat 
spre tâmplă şi a apăsat pe trăgaci. 


Evenimentele care au urmat au demonstrat ce impru- 
denţă era să încerci să te sinucizi la spitalul Sahlgrenska. 
Evert Gullberg a fost transportat de urgenţă la secţia de 
traumatologie, unde doctorul Anders Jonasson l-a primit, 
luând imediat o serie de măsuri destinate să-i menţină 
funcţiile vitale. 

Pentru a doua oară în mai puţin de o săptămână, 
Jonasson a efectuat o operaţie de urgenţă pentru a scoate 
un glonţ din țesuturile cerebrale umane. După o operaţie 
de cinci ore, starea lui Gullberg era critică, însă el se afla 
în continuare în viaţă. 

Rănile lui erau mult mai grave decât cele pe care le 
avusese Lisbeth Salander. Câteva zile, s-a zbătut între viaţă 
şi moarte. 


Mikael Blomkvist se afla la o cafenea, pe Hornsgatan, 
când a auzit la radio ştirea că bărbatul de 66 de ani, căruia 
încă nu i se dădea numele, bănuit de tentativă de omor 
asupra lui Lisbeth Salander, fusese împuşcat mortal la 
spitalul Sahlgrenska din Goteborg. Şi-a lăsat pe masă 
ceaşca de cafea, a luat geanta cu computerul şi s-a grăbit 
spre redacţia de pe Gotgatan. A traversat Mariatorget şi, 
chiar în momentul în care cotea pe Sankt Paulsgatan, i-a 
sunat telefonul mobil. A răspuns, continuând să meargă. 

— Blomkvist. 

— Bună, sunt Malin. 

— Am auzit la ştiri. Se ştie cine a tras? 

— Încă nu. Henry Cortez e la vânătoare de informaţii. 

— Sunt pe drum. Ajung în cinci minute. 

Mikael s-a întâlnit în uşa redacţiei cu Henry Cortez, 
care tocmai ieşea. 

— Ekström organizează o conferinţă de presă la ora 
15:00, a spus Henry. Mă duc la sediul poliţiei, în 
Kungsholmen. 

— Ce ştim? a strigat Mikael în urma lui. 

— Malin, a răspuns Henry, dispărând. 

Mikael s-a îndreptat spre biroul Erikăi... greşea, biroul 
lui Malin Eriksson. Aceasta vorbea la telefon şi nota cu 
înfrigurare pe un carnet galben. I-a făcut semn să se înde- 
părteze. Mikael s-a dus în chicinetă, a turnat cafea cu lapte 
în două căni purtând sigla KDU şi SSU!. Când a revenit în 


1 Cănile pentru cafea din redacţii se primesc pe la diferite adunări 
propagandistice şi poartă sigla diverselor partide sau organizaţii 

biroul lui Malin, aceasta tocmai terminase conversaţia. l-a 
dat ei ceaşca pe care scria SSU. 

— OK, a spus Malin. Zalachenko a fost împuşcat astăzi, 
la ora 13:15. 

L-a privit pe Mikael: 

— Tocmai am vorbit cu o asistentă medicală de la 
Sahlgrenska. Spunea că ucigaşul este un bărbat în vârstă, 
cam de 70 de ani, care a venit ca să-i lase flori lui 
Zalachenko, cu câteva minute înainte de incident. Asasinul 
l-a împuşcat în cap de mai multe ori şi pe urmă s-a 
împuşcat şi el. Zalachenko e mort. Asasinul mai trăieşte şi 
este operat chiar acum. 

Mikael trase adânc aer în piept. De când auzise ştirea, 
la cafenea, avea inima în gât şi o stare de panică, 
temându-se că Lisbeth Salander fusese cea care ţinuse 
arma. l-ar fi complicat cu totul planurile. 

— Avem numele celui care a tras? întrebă el. 

Malin clătină din cap tocmai când sună din nou telefo- 
nul. Ea ridică receptorul şi din conversaţie Mikael înţelese 
că era un colaborator extern din Göteborg pe care Malin îl 
trimisese la Sahlgrenska. Îi făcu un semn cu mâna lui 
Malin şi se duse în biroul lui, unde se lăsă să cadă pe un 
scaun. 

Avea impresia că trecuseră săptămâni de când fusese 
ultima oară la slujbă. Impinse la o parte o grămadă de co- 
respondenţă nedeschisă. Îi telefonă surorii sale. 


— Giannini. 

— Salut. E Mikael. Ai auzit ce s-a întâmplat la Sahl- 
grenska? 

— Da, aşa s-ar putea spune. 

— Unde eşti? 


— La Sahlgrenska. Nenorocitul ăla a vrut să tragă în 
mine. Mikael rămase fără grai câteva secunde, înainte să 
înțeleagă ce spunea sora lui. 

— Ce dracu'... Ai fost acolo? 


sindicale din Suedia. 

— Da. A fost cea mai groaznică chestie pe care am 
trăit-o. 

— Eşti rănită? 

— Nu. Dar a încercat să intre în camera lui Lisbeth. Am 
blocat uşa şi ne-am încuiat în baie. 

Mikael simţi că lumea se prăbuşeşte în jurul său. Sora 
lui fusese aproape... 

— Ce face Lisbeth? întrebă el. 

— E teafără. Adică, în orice caz, nu a fost rănită în in- 
cidentul de astăzi. 

Mikael se simţi mai uşurat. 

— Annika, ştii ceva despre ucigaş? 

— Nimic. Era un bărbat mai în vârstă, îmbrăcat decent. 
Mi-a părut că avea un aer confuz. Nu l-am văzut niciodată 
înainte, dar am urcat în lift cu el, cu câteva minute înainte 
de asasinat. 

— Şi Zalachenko este în mod sigur mort? 

— Da. Cred că am auzit trei focuri şi, după cum am 
aflat, toate cele trei gloanţe i-au fost trase în cap. A fost un 
haos total aici, cu o mie de poliţişti şi cu evacuarea unei 
secţii în care se află oameni grav răniţi şi bolnavi care nu 
pot fi transportaţi. Când a venit poliţia, a fost cineva care a 
vrut s-o interogheze pe Lisbeth, înainte să înţeleagă în ce 
stare gravă este. A trebuit să ridic tonul. 


Inspectorul criminalist Marcus Erlander a văzut-o pe 
Annika Giannini prin uşa întredeschisă de la camera lui 
Lisbeth Salander. Avocata avea telefonul la ureche şi el a 
aşteptat ca aceasta să termine de vorbit. 

La două ore după asasinat, pe coridor încă mai domnea 
haosul, mai mult sau mai puţin organizat. Accesul în 
camera lui Zalachenko era interzis. Doctorii încercaseră 
să-i dea primul ajutor imediat după împuşcături, dar re- 
nunţaseră curând. Zalachenko nu mai avea nevoie de aju- 
tor. Cadavrul lui fusese transportat la morgă şi cercetarea 
locului crimei era în toi. 

Telefonul lui Erlander sună. Era Fredrik Malmberg, din 
echipa de investigare. 

— Avem o identificare sigură a ucigaşului, îi comunică 
Malmberg. Se numeşte Evert Gullberg şi are 78 de ani. 78 
de ani! Un criminal veteran. 

— Şi cine e afurisitul ăsta de Gullberg? 

— Pensionar. Locuieşte în Laholm. A fost jurist finan- 
ciar. Am primit un telefon de la RPS/Sâk, în care mi s-a 
comunicat că tocmai s-a început o anchetă asupra lui. 

— Când şi de ce? 

— Când, nu ştiu. De ce... Se pare că din senin începuse 
să trimită scrisori confuze de ameninţare persoanelor 
oficiale. 

— Cui, de exemplu? 

— Ministrului justiţiei. 

Marcus Erlander oftă. Un nebun, prin urmare. Un jus- 
tiţiar. 

— Säpo a primit în dimineaţa asta telefoane de la mai 
multe ziare, cărora Gullberg le trimisese scrisori. Ministrul 
justiţiei i-a dat de asemenea de ştire, după ce Gullberg l-a 
ameninţat în mod expres cu moartea pe Karl Axel Bodin. 

— Vreau copii ale scrisorilor. 

— De la Sâpo? 

— Da, fir-ar al dracului! Du-te la Stockholm şi scoate-le 
din pământ, dacă trebuie. Vreau să le am pe birou când mă 
întorc la poliţie. Ceea ce o să se întâmple cam într-o oră. 

Se gândi o clipă, apoi mai puse o întrebare: 

— Cei de la Säpo ţi-au telefonat? 

— Ti-am spus doar. 

— Vreau să spun, ei ţi-au telefonat, şi nu invers? 

— Da, exact aşa. 

— OK, spuse Marcus Erlander, închizând telefonul. Se 
întreba ce muscă îi înţepase pe cei de la Säpo, de le venise 
brusc ideea de a contacta din proprie iniţiativă poliţia. De 
obicei, era aproape imposibil să obţii cel mai mic semn de 
viaţă de la ei. 

Wadensj96 a deschis brusc uşa camerei pe care Fredrik 
Clinton o folosea ca să se odihnească, atunci când era la 
Secţie. Clinton s-a ridicat cu precauţie în capul oaselor. 

— Aş vrea să ştiu ce mama dracului se petrece! strigă 
Wadensj66. Gullberg l-a ucis pe Zalachenko şi pe urmă şi-a 
tras un glonţ în cap! 

— Ştiu, spuse Clinton. 

— Ştii? urlă Wadensj66. 

Era roşu la faţă şi ai fi zis că e pe cale să facă o conges- 
tie cerebrală. 

— S-a împuşcat dracului pe el însuşi. A încercat să se 
sinucidă! A înnebunit cu totul? 

— Prin urmare, este în viaţă? 

— Deocamdată, însă are leziuni grave pe creier. Clinton 
oftă. 

— Ce păcat! spuse el cu tristeţe în glas. 

— Păcat?! izbucni din nou Wadensjöö. Gullberg e de- 
ment. Nu înţelegi ce a... 

Clinton îi tăie vorba: 

— Gullberg are cancer la stomac, la intestinul gros şi la 
vezica urinară. E pe moarte de mai mult timp şi, în cel mai 
bun caz, mai are două luni de trăit. 

— Cancer? 

— A purtat cu el pistolul acela ultima jumătate de an, 
hotărât să-l folosească atunci când durerile vor deveni in- 
suportabile şi înainte să devină o legumă jalnică în vreun 
spital. Acum, a putut să facă un ultim serviciu Secţiei. Şi-a 
făcut ieşirea în stil mare. 

Wadensj96 era stupefiat: 

— Ştiai că are de gând să-l omoare pe Zalachenko. 

— Sigur că da. Misiunea lui era ca Zalachenko să nu 
mai aibă niciodată posibilitatea să vorbească. Şi, după cum 
ştii, nu puteai să-l ameninţi sau să-l faci să judece. 

— Dar nu înţelegi ce scandal o să iasă? Eşti şi tu la fel 
de ţicnit ca Gullberg? 

Clinton se ridică în picioare cu greutate. Îl privi ţintă în 
ochi pe Wadensj66 şi îi dădu un teanc de faxuri. 

— A fost o decizie a grupului operativ. Îmi plâng prie- 
tenul, însă probabil îl voi urma curând. Cât despre scan- 
dal... Un fost jurist, specialist în impozite, a adresat scrisori 
confuze şi paranoice ziarelor, poliţiei şi ministrului justiţiei. 
Aici ai un exemplu. Gullberg îl acuză pe Zalachenko de 
toate, de la asasinarea lui Palme până la încercarea de-a 
otrăvi populaţia din Suedia cu clor. Scrisorile sunt evident 
demente, uneori scrisul nici măcar nu este lizibil, e plin de 
majuscule, sublinieri, semne de exclamaţie. Îmi place felul 
lui liber de a scrie pe margine. 

Wadensj66 citi scrisorile, în vreme ce uimirea lui 
devenea tot mai mare. Îşi prinse capul în palme. Clinton îl 
privea. 

— Orice s-ar întâmpla, moartea lui Zalachenko nu va 
avea nimic de-a face cu Secţia. Cel care a tras este un pen- 
sionar confuz şi dement. 

Făcu o pauză. 

— Cel mai important lucru este ca, din momentul 
acesta, să te calmezi. N-are rost să facem valuri! 

Işi aţinti ochii asupra lui Wadensj66. Dintr-odată, pri- 
virea bolnavului era dură ca oţelul. 

— Trebuie să înţelegi că Secţia este vârful de lance al 
apărării suedeze. Noi suntem ultima linie de rezistenţă. 
Sarcina noastră este să veghem la siguranţa ţării. Orice 
altceva este lipsit de importanţă. 

Wadensj66 îl privi la rândul său cu îndoială. 

— Noi suntem cei care nu există. Noi suntem cei cărora 
nimeni nu le aduce mulţumiri. Noi suntem cei care trebuie 
să ia decizii atunci când nimeni altcineva nu este capabil 
s-o facă... şi în niciun caz politicienii. 

În glasul lui era dispreţ, când rosti ultimele cuvinte. 

— Fă ce ţi-am spus şi poate că Secţia va supravieţui. 
Dar, ca să se întâmple acest lucru, trebuie ca noi să fim de- 
cişi şi să luăm măsuri, oricât de dure. 

Wadensj66 simţea cum creşte în el panica. 

Henry Cortez nota cu înfrigurare tot ce se comunica la 
conferinţa de presă de la sediul poliţiei din Kungsholmen. 

Procurorul Richard Ekstrom fusese cel care deschisese 
conferinţa. El explicase că în dimineaţa aceea se luase ho- 
tărârea să se încredinţeze unui procuror din Goteborg ca- 
zul uciderii poliţistului de la Gosseberga, pentru care 
Ronald Niedermann fusese pus sub urmărire, dar că restul 
anchetei privindu-l pe Niedermann va cădea în sarcina sa. 
Niedermann era, prin urmare, bănuit de asasinarea lui Dag 
Svensson şi a Miei Bergman. Nu se amintea nimic despre 
avocatul Bjurman. Procurorul Ekström urma să se ocupe şi 
de ancheta asupra lui Lisbeth Salander, suspectată pentru 
un lung şir de infracţiuni. 

El a explicat că se hotărâse să dea publicităţii informați- 
ile în legătură cu ceea ce se întâmplase la Goteborg în 
cursul zilei, ceea ce însemna, de asemenea, că tatăl lui 
Lisbeth Salander, Karl Axel Bodin, fusese împuşcat mortal. 
Motivul imediat al conferinţei de presă era că voia să 
dezmintă anumite informaţii apărute în presă şi în legătură 
cu care el primise un şir de telefoane. 

— După informaţiile pe care le posedăm pentru mo- 
ment, pot spune că fiica lui Karl Axel Bodin, care este re- 
ţinută pentru încercare de asasinat asupra tatălui ei, nu 
are nimic de-a face cu întâmplările din dimineaţa aceasta. 

— Cine este ucigaşul? strigă un reporter de la Dagens 
Eko. 

— Bărbatul care la ora 13:15 a tras focurile de armă 
asupra lui Karl Axel Bodin şi pe urmă a încercat să se si- 
nucidă a fost identificat. Este un pensionar în vârstă de 78 
de ani, care timp îndelungat a fost tratat pentru o boală 
mortală şi pentru probleme psihice legate de aceasta. 

— Are vreo legătură cu Lisbeth Salander? 

— Nu. Putem dezminţi această ipoteză cu toată ho- 
tărârea. Cei doi nu s-au întâlnit niciodată şi nu se cunosc 
între ei. Bărbatul de 78 de ani este o figură tragică, care a 
acţionat independent şi după propriile fantasme paranoice. 
Säpo a iniţiat de curând o anchetă împotriva lui, din cauză 

că acesta a trimis un număr de scrisori confuze unor 
personalităţi politice şi ziarelor. Nu mai târziu de 
azi-dimineaţă, a ajuns la ziare şi autorităţi o scrisoare de 
ameninţare a acestuia, adresată lui Karl Axel Bodin. 

— De ce poliţia nu i-a asigurat protecţie lui Karl Axel 
Bodin? 

— Scrisorile care se refereau la acesta au fost trimise 
abia ieri-seară şi, în principiu, au ajuns concomitent cu 
momentul în care se săvârşea crima. N-a existat nicio po- 
sibilitate logică de acţiune. 

— Cum se numeşte bărbatul? 

— Deocamdată, nu vrem să dăm această informaţie, 
înainte ca persoanele apropiate lui să fi fost înştiinţate. 

— Ce trecut are? 

— După câte am înţeles în dimineaţa aceasta, a lucrat 
mai demult ca inspector şi jurist financiar. Este pensionar 
de 15 ani. Ancheta este încă în curs de desfăşurare, dar din 
scrisorile pe care le-a trimis am înţeles că este vorba de- 
spre o tragedie care ar fi putut fi oprită dacă societatea ar 
fi fost mai vigilentă. 

— A mai ameninţat şi alte persoane? 

— Am primit această informaţie, da, dar nu cunosc mai 
multe detalii. 

— Ce înseamnă acest fapt pentru procesul lui Lisbeth 
Salander? 

— Pentru moment, nimic, căci avem depoziţia lui Karl 
Axel Bodin făcută poliţiştilor care l-au interogat şi există 
probe tehnice considerabile împotriva ei. 

— Cum rămâne cu informaţiile conform cărora Bodin a 
încercat de fapt să-şi omoare fiica? 

— Acestea fac obiectul unei anchete, dar există bănuieli 
în privinţa autenticităţii lor. Atât cât putem vedea în 
situaţia actuală, este vorba despre antagonisme puternice 
într-o familie dezmembrată. 

Henry Cortez avea un aer gânditor. Se scărpină în ure- 
che. Işi observă colegii, care notau la fel de grăbiţi ca şi el. 

Gunnar Björck s-a simţit brusc cuprins de panică în cli- 
pa în care a auzit ştirea despre focurile de armă de la 
Sahlgrenska. Il durea cumplit spatele. 

Mai întâi, a stat în cumpănă mai mult de o oră, neştiind 
ce să facă. Apoi, a luat telefonul şi l-a sunat pe vechiul său 
protector Evert Gullberg, la Laholm. N-a răspuns nimeni. 

A ascultat ştirile şi a aflat rezumatul celor spuse la con- 
ferinţa de presă a poliţiei. Zalachenko ucis de un justiţiar 
de 78 de ani! 

Dumnezeule, 78 de ani! 

A încercat din nou, în zadar, să dea de Evert Gullberg. 

În cele din urmă, panica şi neliniştea l-au copleşit. Nu 
mai putea sta în locuinţa închiriată din Smådalarö. Se 
simţea încercuit şi ameninţat. Avea nevoie de timp ca să 
reflecteze. Şi-a pus într-o valiză nişte haine, calmante şi 
obiecte de toaletă. Nu voia să folosească propriul telefon, 
de aceea a mers şchiopătând până la o cabină telefonică de 
lângă băcănie şi a telefonat la Landsort, rezervând o 
cameră în vechiul far transformat în hotel. Landsort era la 
capătul pământului şi puţini oameni aveau să-l caute acolo. 
A rezervat camera pentru două săptămâni. 

A aruncat o privire la ceasul de mână. Era obligat să se 
grăbească, ca să prindă ultimul feribot şi s-a întors acasă 
cât de repede i-o permitea spinarea bolnavă. A mers direct 
în bucătărie şi a controlat dacă filtrul de cafea era scos din 
priză. Apoi, a ieşit în hol ca să-şi caute geanta. A aruncat o 
privire în camera de zi şi a rămas mut de uimire. 

Mai întâi, n-a înţeles despre ce era vorba. 

Într-un fel misterios, lampa fusese dată jos din tavan şi 
era aşezată pe masa de lângă canapea. În locul ei, o frân- 
ghie fusese agăţată de cârligul lămpii, chiar deasupra unui 
taburet care de obicei se afla în bucătărie. 

Björck a privit frânghia, fără să înţeleagă. 

Apoi, a auzit o mişcare în spate şi a simţit cum i se în- 
moaie genunchii. 

S-a întors încet. 

Erau doi bărbaţi, de vreo 35 de ani, cu înfăţişare medi- 
teraneană. Nu a mai apucat să reacționeze, pentru că ei 
l-au prins blând de subsuori şi l-au purtat de-a-ndăratelea, 
până la taburet. Când a încercat să se opună, durerea l-a 
săgetat ca un cuţit prin spinare. Era aproape paralizat 
atunci când a simţit cum era ridicat în sus, pe taburet. 


Jonas Sandberg era însoţit de un bărbat de 49 de ani, 
cunoscut sub porecla de Falun, care în tinereţe fusese 
spărgător profesionist şi care, după aceea, se recalificase 
ca lăcătuş. Hans von Rottinger de la Secţie îl angajase pe 
Falun în 1986, într-o operaţiune care presupunea să 
forţeze uşile şefului unei organizaţii anarhiste. După aceea, 
Falun fusese angajat la intervale regulate până pe la 
mijlocul anilor '90, înainte ca acest gen de operaţiuni să fie 
sistat. Fredrik Clinton fusese cel care, dis-de-dimineaţă, 
reluase legătura, contactându-l pe Falun pentru o misiune. 
Falun câştiga 10 000 de coroane la negru în circa 10 
minute de muncă. În schimb, se obliga să nu fure nimic din 
apartamentul-ţintă; la urma urmei, Secţia nu avea 
îndeletniciri criminale. 

Falun nu ştia exact pe cine reprezintă Clinton, dar pre- 
supunea că era ceva în legătură cu armata. Il citise pe 
Guillou!. Nu punea întrebări. Şi, de fapt, se simţea bine să 
se afle din nou în şa, după atâţia ani de tăcere din partea 
comanditarului său. 

Treaba lui era să deschidă uşa. Era expert în efracţii şi 
utiliza un şperaclu electric. Totuşi, i-a luat cinci minute ca 
să forţeze încuietoarea de la apartamentul lui Mikael 
Blomkvist. Apoi, Falun a aşteptat afară pe scară, în vreme 
ce Jonas Sandberg a păşit pragul. 


! Jan Guillou (17 ianuarie 1944), scriitor şi jurnalist suedez. A scris 
romane istorice şi de spionaj; eroul romanelor de spionaj, Carl Hamilton, 
ofiţer de contrainformaţii, este foarte îndrăgit de publicul suedez. Ca 
jurnalist, Jan Guillou s-a făcut cunoscut pentru dezvăluirea afacerii IB, 
pentru care a făcut chiar închisoare; este considerat unul dintre cei mai 
importanţi creatori de opinie. 

— Am intrat, a spus acesta într-un microfon hands free. 

— Bine, a răspuns Fredrik Clinton în cască. Calm şi 
multă atenţie. Spune-mi ce vezi. 

— Mă aflu în hol, aici e un şifonier şi un raft de pălării, 
la dreapta, iar baia, la stânga. În rest, apartamentul constă 
dintr-o singură încăpere mare cam de 50 m pătraţi. La 
dreapta se află o mică bucătărie americană. 

— Există vreun birou, sau... 

— Pare să lucreze la masa din bucătărie sau pe cana- 
peaua din cameră... Aşteaptă. 

Clinton aşteptă. 

— Da. E un dosar pe masa din bucătărie cu raportul lui 
Björck. Pare să fie originalul. 

— Bine. Mai e ceva pe masă? 

— Mai multe cărţi. Memoriile lui P.G. Vinge. Lupta pen- 
tru Sâpo de Erik Magnusson. Şi mai sunt câteva titluri 
dintr-astea. 

— Vreun computer? 

— Nu. 

— Vreun seif? 

— Nu... Nu, după câte pot vedea. 

— OK. Ia-o încet. Verifică fiecare centimetru din apar- 
tament. Mârtensson raportează că Blomkvist mai este încă 
la redacţie. Porţi mănuși? 

— Bineînţeles. 


Marcus Erlander a aşteptat ca Annika Giannini să 
termine de vorbit la telefon. Apoi a intrat în camera lui 
Lisbeth Salander, a întins mâna şi s-a prezentat. După 
care, a salutat-o pe Lisbeth, întrebând-o cum se simte. 
Lisbeth Salander n-a răspuns. El s-a întors spre Annika 
Giannini. 

— Aş vrea să vă pun câteva întrebări. 

— Vă ascult. 

— Imi puteţi povesti ce s-a întâmplat? 

Annika Giannini i-a descris ce văzuse şi cum acţionase, 
până în momentul în care se baricadase în baie, împreună 

cu Lisbeth Salander. Erlander o privea gânditor. A aruncat 
o privire spre Lisbeth, apoi a întors din nou ochii spre 
avocata acesteia. 

— Credeţi, prin urmare, că venea spre această cameră. 

— L-am auzit când încerca să deschidă uşa. 

— Sunteţi sigură? E uşor să-ţi imaginezi lucruri când 
eşti speriat sau agitat. 

— L-am auzit. S-a uitat la mine. A îndreptat arma asu- 
pra mea. 

— Credeţi că a încercat să vă împuşte? 

— Nu ştiu. Mi-am tras capul înăuntru şi am blocat uşa. 

— Ceea ce a fost o idee înţeleaptă. Şi încă şi mai înţe- 
lept a fost că v-aţi dus clienta în baie. Uşile acestea sunt 
aşa de subţiri, că gloanţele probabil ar fi trecut direct prin 
ele, dacă ar fi început să tragă. Ceea ce încerc eu să înţeleg 
este dacă v-a atacat personal sau a reacţionat pur şi simplu 
pentru că l-aţi văzut. Eraţi cea mai apropiată de pe culoar. 

— Aşa e. 

— Aţi avut impresia că vă cunoştea sau că v-a recunos- 
cut? 

— Nu, nu chiar. 

— Ar fi putut să vă recunoască din ziare? Aţi fost citată 
în repetate rânduri în legătură cu cazuri importante. 

— E posibil. Nu pot să răspund la întrebare. 

— lar dumneavoastră nu l-aţi mai văzut niciodată îna- 
inte? 

— L-am văzut în lift, când am urcat aici. 

— N-am ştiut. Aţi vorbit cu el? 

— Nu. Am aruncat doar o privire, poate o jumătate de 
secundă. Avea un buchet de flori într-o mână şi o servietă 
în cealaltă. 

— S-a uitat la dumneavoastră? 

— Nu. Privea drept în faţă. 

— A intrat el primul sau a venit după dumneavoastră? 

Annika se gândi o clipă. 

— Am intrat, mai mult sau mai puţin, în acelaşi timp. 

— Părea tulburat, sau... 

— Nu. Stătea liniştit, cu buchetul în mână. 

— Ce s-a întâmplat după aceea? 

— Am ieşit din lift. El a ieşit în acelaşi timp şi eu m-am 
dus să-mi vizitez clienta. 

— Aţi venit direct aici? 

— Da... Nu. Vreau să spun, am mers la recepţie şi m-am 
legitimat. Procurorul a interzis vizitele la clienta mea. 

— Unde se afla bărbatul în timpul acela? 

Annika Giannini avu o clipă de şovăială. 

— Nu sunt foarte sigură. A venit după mine, asta ştiu. 
Da, staţi puţin... A ieşit primul din lift, dar s-a oprit şi mi-a 
tinut uşa. Nu pot să jur, dar cred că a mers şi el la recepţie. 
Doar că eu am fost mai iute de picior ca el. 

Un pensionar ucigaş foarte politicos, gândi Erlander. 

— Da, a mers la recepţie, încuviinţă el. A vorbit cu sora 
şi i-a lăsat buchetul de flori. Dar dumneavoastră n-aţi mai 
văzut toate astea? 

— Nu. Nu am nicio amintire despre acest lucru. Marcus 
Erlander medită un moment, dar nu mai găsea nicio 
întrebare de pus. O senzaţie de frustrare îl rodea. Mai 
avusese şi înainte starea aceea şi învățase s-o traducă 
drept o punere în alertă a instinctului său. 

Ucigaşul fusese identificat ca fiind Evert Gullberg, 78 
de ani, fost inspector şi probabil jurist financiar. Un bărbat 
de o vârstă înaintată. Un bărbat asupra căruia Säpo 
începuse o anchetă, pentru că era un nebun care scria 
scrisori de ameninţare persoanelor cunoscute. 

Din experienţa lui de poliţist ştia că există grămezi de 
nebuni, de obsedaţi care vânau celebrităţi şi căutau dra- 
gostea, stabilindu-şi domiciliul în boschetul din spatele vilei 
acestora. Şi când dragostea nu primea răspuns, se putea 
transforma repede în ură neîmpăcată. Existau stalkeri!, 
care veneau din Germania şi Italia ca să-şi declare iubirea 
unei tinere cântărețe dintr-un grup cunoscut de muzică pop 
şi care pe urmă erau iritaţi de faptul că aceasta nu era 


1 Un „stalker” este cel care urmăreşte cu intenţii sexuale o per- 
soană celebră. 
190 


dispusă să înceapă imediat o relaţie cu ei. Existau justiţiari 
frământaţi de nedreptăţi reale sau imaginare şi care 
puteau avea un comportament agresiv. Existau psihopaţi 
adevăraţi şi indivizi înverşunaţi obsedaţi de comploturi, 
capabili să descopere mesaje care scăpau restului lumii. 

Erau destule exemple că unii dintre aceştia puteau tre- 
ce de la fantezie la acţiune. Nu era uciderea Annei Lindh 
tocmai un asemenea impuls al unui om nebun? Poate da. 
Poate nu. 

Dar inspectorului criminalist Marcus Erlander nu-i 
plăcea absolut deloc gândul că un fost jurist, sau ce naiba 
fusese, bolnav psihic colinda prin spitalul Sahlgrenska cu 
un buchet de flori într-o mână şi un pistol în mâna cealaltă 
şi ucidea o persoană care chiar în acel moment era su- 
biectul unei importante anchete de poliţie - ancheta lui. Un 
bărbat care în registrele oficiale se numea Karl Axel Bodin, 
dar care, conform spuselor lui Mikael Blomkvist, se numea 
Zalachenko şi era un nenorocit de spion rus transfug şi un 
criminal. 

Zalachenko era, în cel mai bun caz, martor şi, în cel mai 
rău caz, amestecat într-o întreagă serie de crime. Erlander 
avusese posibilitatea să-i ia două scurte interogatorii lui 
Zalachenko şi niciun moment nu crezuse în protestele 
acestuia cum că e nevinovat. 

Şi asasinul lui arătase interes pentru Lisbeth Salander, 
sau cel puţin pentru avocata ei. Încercase să pătrundă în 
camera acesteia. 

Şi apoi încercase să se sinucidă, împuşcându-se în cap. 
După părerea medicilor, starea lui era aşa de gravă, că re- 
uşise de fapt să-şi ducă la bun sfârşit tentativa, chiar dacă 
trupul încă nu aflase că venise timpul să abandoneze par- 
tida. Existau motive să crezi că Evert Gullberg nu va ajun- 
ge niciodată în faţa unui judecător. 

__ Lui Marcus Erlander nu-i plăcea deloc situaţia. Deloc. 
Însă nu avea nicio dovadă că focurile de armă ale lui 
Gullberg fuseseră altceva decât ceea ce păreau să fie. 

Oricum ar fi fost, decise să nu lase nimic la întâmplare. 
O privi pe Annika Giannini. 

— Am luat hotărârea să o mutăm pe Lisbeth Salander 
într-o altă cameră. Există una, în micul culoar din dreapta 
recepţiei care, din punctul de vedere al securităţii, este 
mult mai bună decât aceasta. Poate fi văzută tot timpul de 
la recepţie şi din camera de gardă. Interdicţie de vizite 
totală, cu excepţia dumneavoastră. Nimeni nu are voie să 
meargă la ea fără aprobare sau dacă nu face parte din per- 
sonalul medical de aici, de la Sahlgrenska. Şi voi avea grijă 
să fie păzită 24 de ore din 24. 

— Credeţi că viaţa îi este ameninţată? 

— N-am nimic care s-o indice. Dar, în orice caz, nu 
vreau să risc. 

Lisbeth Salander ascultase cu atenţie discuţia între 
avocata ei şi adversarul ei, polițistul. Era impresionată de 
faptul că Annika Giannini răspunsese atât de exact şi de 
clar, şi cu atât de multe detalii. Şi mai mult fusese impre- 
sionată de felul calm al avocatei de a reacţiona în condiţii 
de stres. 

În rest, avea o durere de cap cumplită, de când Annika 
o smulsese din pat şi o târâse în baie. Instinctiv voia să 
aibă de-a face cu personalul cât mai puţin. Nu-i plăcea să 
ceară ajutor sau să arate semne de slăbiciune. Dar durerea 
de cap era aşa de atroce, că nu putea gândi clar. Întinse 
mâna, sunând asistenta de gardă. 


Annika Giannini îşi planificase vizita la Göteborg ca pe 
un prolog al unei misiuni de lungă durată. Îşi propusese să 
o cunoască pe Lisbeth Salander, să afle care este exact 
starea ei şi să traseze un prim plan al strategiei pe care ea 
şi cu Mikael o puseseră la cale pentru viitorul proces. Ini- 
tial, se gândise să se întoarcă la Stockholm chiar în seara 
aceea, însă dramaticele evenimente de la Sahlgrenska o 
împiedicaseră să stea de vorbă pe îndelete cu Lisbeth Sa- 
lander. Clienta ei se afla într-o stare mult mai rea decât 
crezuse, atunci când medicii o calificaseră drept stabilă. 

Avea dureri teribile de cap şi febră mare, şi în consecinţă o 
doctoriţă pe nume Helena Endrin i-a prescris calmante 
puternice, antibiotice şi odihnă. Imediat ce clienta ei a fost 
mutată într-o altă cameră şi un poliţist s-a postat acolo, 
Annika a fost dată afară. 

A bombănit ceva şi şi-a privit ceasul - era 16:30. Nu ştia 
ce să facă. Ori pleca înapoi la Stockholm, fiind probabil 
obligată să se întoarcă a doua zi; ori putea rămâne peste 
noapte, cu riscul ca Salander să fie prea bolnavă a doua zi, 
ca să poată primi o altă vizită. Nu-şi rezervase cameră la 
hotel şi, în orice caz, ea era un avocat cu onorariu mic şi 
reprezenta femei victime ale violenţei, cu venituri modeste, 
aşa că de obicei evita să încarce nota cu facturi costisitoare 
de hotel. Mai întâi a dat telefon acasă şi pe urmă lui Lillian 
Josefsson, membră în Asociaţia Femeilor şi fostă colegă de 
facultate. Nu se întâlniseră de doi ani şi au pălăvrăgit 
puţin, înainte ca Annika să ajungă la motivul pentru care 
sunase. 

— Sunt la Göteborg, a spus ea. Plănuisem să mă întorc 
diseară la Stockholm, dar trebuie să rămân aici peste 
noapte. Pot să vin pe capul tău? 

— Grozav! Te rog, vino, îmi plac vizitele pe nepusă 
masă! Nu ne-am văzut de un car de ani. 

— Nu te deranjez? 

— Nu, sigur că nu. M-am mutat. Acum locuiesc pe o 
stradă lângă Linnegatan. Am şi cameră de oaspeţi. Şi di- 
seară putem ieşi în oraş. 

— Dacă mai am putere, spuse Annika. La ce oră îţi 
convine? 

Au căzut de acord ca Annika să vină pe la şase. 

A luat autobuzul până în Linnegatan şi a petrecut ora 
următoare într-un restaurant grecesc. Era moartă de foame 
şi a comandat frigărui cu salată. A reflectat pe îndelete la 
întâmplările zilei. Mai tremura un pic acum, când 
adrenalina începuse să scadă, dar era mulţumită de sine. 
Confruntată cu pericolul, acţionase fără şovăială, eficient şi 
calm. Făcuse alegerile potrivite, fără să stea pe gânduri. 

Era un sentiment plăcut să aibă această certitudine despre 
sine. 

După o vreme, şi-a scos agenda din servietă şi şi-a con- 
sultat însemnările. Le-a citit cu mare atenţie. Avea foarte 
multe îndoieli în privinţa a ceea ce îi spusese fratele ei. 
Atunci păruse logic, dar, în realitate, acest plan avea lacu- 
ne uriaşe. Dar era hotărâtă să nu renunţe. 

La ora şase, a plătit şi a luat-o pe jos, până la locuinţa 
lui Lillian Josefsson, de pe Olivedalsgatan. Acolo, a tastat 
codul pe care i-l spusese prietena ei. Ajunsese în holul de la 
intrare şi tocmai căuta din ochi liftul, când fu atacată din 
senin. Nimic nu-i indicase că ceva nu era în regulă, înainte 
să fie izbită brutal de zidul din cărămidă. S-a lovit cu 
fruntea de perete, simțind o durere fulgerătoare. 

În momentul următor, a auzit paşi care se depărtau ra- 
pid şi uşa de la intrare deschizându-se şi apoi 
închizându-se. S-a ridicat în picioare, şi-a trecut mâna 
peste frunte şi a văzut sânge pe degete. Ce dracu’! A privit 
buimacă în jur, apoi a ieşit pe stradă. N-a apucat să vadă 
decât spinarea cuiva, dispărând după colţ, pe Sveaplan. A 
rămas locului, perplexă, un minut întreg. 

Apoi a înţeles că îi lipsea servieta şi că tocmai fusese je- 
fuită. Au mai trecut câteva secunde, până ce mintea a în- 
registrat ce se întâmplase. Nu! Dosarul Zalachenko! A 
simţit şocul plecând din stomac şi răspândindu-se în tot 
corpul; a mai făcut câţiva paşi şovăielnici după bărbatul 
care dispăruse. S-a oprit aproape imediat. N-avea niciun 
rost. Dispăruse deja. 

S-a aşezat încet pe marginea trotuarului. 

Apoi, a sărit în picioare, căutând în buzunar. Agenda! 
Mulţumesc, Doamne! O vârâse în buzunarul taiorului, în 
loc s-o pună în servietă, atunci când părăsise restaurantul. 
Agenda conţinea schiţa strategiei în cazul Salander, punct 
cu punct. 

A fugit înapoi, la uşa de intrare, a tastat din nou codul, 
a intrat şi a luat-o la fugă, pe scări, până la etajul IV, unde 
a început să bată cu pumnii în uşa lui Lillian Josefsson. 

Era trecut de 18:30 când Annika a fost în stare să-l 
sune pe Mikael Blomkvist. Avea un ochi vânăt şi o rană 
deschisă în arcadă. Lillian Josefsson i-o dezinfectase şi-i 
pusese un plasture. Nu, Annika nu voia să meargă la spital. 
Da, i-ar prinde bine o ceaşcă de ceai. Abia atunci a început 
să gândească raţional din nou. Prima măsură a fost să-i 
telefoneze fratelui său. 

Mikael Blomkvist era încă la redacţie, unde vâna infor- 
maţii despre asasinul lui Zalachenko împreună cu Henry 
Cortez şi Malin Eriksson. A ascultat cu o nelinişte cres- 
cândă relatarea Annikăi despre ceea ce se întâmplase. 

— Eşti bine acum? a întrebat-o. 

— Un ochi vânăt. O să fiu în bună stare de funcţionare 
când o să mă calmez. 

— La dracu”, te-a jefuit şi te-a agresat? 

— Mi-au luat servieta cu dosarul Zalachenko, pe care 
l-am primit de la tine. A dispărut. 

— Nicio problemă, îţi fac o nouă copie. 

Mikael tăcu şi simţi brusc cum i se ridică părul pe cea- 
fă. Mai întâi, Zalachenko. Apoi, Annika. 

— Annika... Te sun eu mai târziu. 

Închise computerul, îl vârî în geanta de umăr şi părăsi 
fără un cuvânt redacţia, în mare grabă. Alergă până acasă, 
pe Bellmansgatan, apoi pe scări. 

Uşa era închisă. 

De îndată ce intră în apartament, văzu că dosarul al- 
bastru pe care-l lăsase pe masa din bucătărie dispăruse. 
Nu se obosi să mai caute. Ştia exact unde se afla, atunci 
când părăsise apartamentul. Se lăsă încet să cadă pe un 
scaun lângă masa din bucătărie, în vreme ce gândurile i se 
învălmăşeau în cap. 

Cineva fusese în apartamentul său. Cineva se ocupa de 
ştergerea urmelor lui Zalachenko. 

Atât copia lui, cât şi cea a Annikăi lipseau. 

Bublanski mai avea încă raportul. 

Sau nu-l mai avea? 

Mikael se ridică, se duse la telefon, dar se opri cu mâna 
pe receptor. Cineva fusese în apartamentul lui. Privi cu 
suspiciune telefonul şi căută în buzunar după mobil. 

Cât de uşor era să asculţi un telefon mobil? 

Îl lăsă încet lângă telefonul fix şi privi în jur. 

Am de-a face cu profesionişti. Cât de greu e să pui un 
apartament sub ascultare? 

Se aşeză din nou la masa din bucătărie. 

Privi geanta în care se afla computerul. 

Cât de greu era să-i citească cineva e-mailul? Lisbeth 
Salander o făcea în cinci minute. 


A reflectat îndelung înainte să se apropie din nou de la 
telefon şi s-o sune pe sora lui la Goteborg. Şi-a ales cuvin- 
tele cu multă grijă. 

— Bună... Cum te mai simţi? 

— Sunt OK, Micke. 

— Povesteşte-mi exact ce s-a întâmplat, din momentul 
în care ai ajuns la Sahlgrenska şi până ce a avut loc atacul. 

Annikăi i-a luat 10 minute ca să povestească întreaga zi. 
Mikael n-a discutat implicaţiile celor spuse de ea, ci i-a tot 
pus întrebări, până s-a declarat lămurit. Dădea impresia 
unui frate îngrijorat, în vreme ce mintea lui lucra pe un cu 
totul alt plan, reconstituind punctele de reper. 

Annika se hotărâse să rămână la Goteborg la ora 16:30 
după-amiaza şi o sunase pe mobil pe prietena ei, aflând 
adresa şi codul de la intrarea în clădire. Hoţul o aşteptase 
în hol la şase fix. 

Mobilul ei era ascultat. Era singura explicaţie 
plauzibilă. 

Ceea ce nu putea să însemne decât că şi el era ascultat. 

Altfel nu se explica. 

— Dar mi-au luat dosarul Zalachenko, repetă Annika. 
Mikael ezită o secundă. Cel care furase dosarul ştia deja că 
acesta era furat. Era normal să-i povestească Annikăi la 
telefon. 

— Şi pe-al meu, spuse el. 

— Ce? 

Mikael îi povesti cum alergase acasă şi dosarul albastru 
de pe masa din bucătărie dispăruse. 

— OK, spuse Mikael pe un ton sumbru. E foarte grav. 
Dosarul Zalachenko a dispărut. Era dovada cea mai im- 
portantă din argumentaţia noastră. 

— Micke... Îmi pare rău. 

— Şi mie, spuse Mikael. La dracu’! Dar nu e vina ta. 
Trebuia să fi făcut public raportul din prima zi în care l-am 
găsit. 

— Ce facem acum? 

— Nu ştiu. E cel mai rău lucru care se putea întâmpla. 
Tot planul nostru se prăbuşeşte. Nu mai avem nici o do- 
vadă împotriva lui Björck şi a lui Teleborian. 

Au mai vorbit vreo două minute, înainte ca Mikael să 
încheie conversaţia. 

— Aş vrea să te întorci mâine la Stockholm, spuse el. 

— Sorry. Trebuie s-o văd pe Salander. 

— Du-te la ea în cursul dimineţii. Şi vino aici 
după-amiază. Trebuie să ne gândim la ce ne rămâne de 
făcut. 


După ce închise telefonul, Mikael rămase nemişcat pe 
canapea, privind în gol. Apoi, un surâs i se răspândi pe 
faţă. Cel care ascultase convorbirea ştia acum că 
Millennium pierduse raportul lui Björck din 1991 şi 
corespondenţa dintre Björck şi doctorul de nebuni 
Teleborian. Ştiau că Mikael şi Annika erau disperaţi. 

Cel puţin, atâta învățase Mikael studiind istoria poliţiei 
secrete cu o noapte în urmă - că dezinformarea era baza 
oricărei activităţi de spionaj. Şi el tocmai plantase 
dezinformaţii, care pe termen lung aveau să se dovedească 
nepreţuite. 

Deschise geanta computerului şi scoase copia pe care o 
făcuse pentru Dragan Armanski, dar pe care nu apucase să 
i-o dea. Era ultimul exemplar rămas. Şi n-avea de gând să-l 

piardă. Dimpotrivă, voia să-l copieze imediat în cel puţin 
cinci exemplare, pe care să le plaseze în locuri potrivite. 

Apoi, aruncă o privire la ceas şi sună la redacţia revistei 
Millennium. Malin Eriksson mai era încă acolo, dar se 
pregătea să plece. 

— De ce ai dispărut aşa grăbit? 

— Vrei să fii amabilă şi să mai aştepţi un moment? Mă 
întorc imediat şi vreau să discutăm ceva înainte să pleci. 

Nu-şi mai spălase hainele de câteva săptămâni. Toate 
cămăşile lui se aflau în coşul de rufe murdare. Şi-a pus 
într-o geantă aparatul de ras şi Lupta pentru Säpo, împre- 
ună cu ultimul exemplar rămas din ancheta despre Bjorck. 
A luat-o pe jos până la Dressman, unde şi-a cumpărat patru 
cămăşi, două perechi de pantaloni şi zece perechi de chiloţi 
şi a luat hainele cu el sus, la redacţie. Malin Eriksson l-a 
aşteptat, în vreme ce el făcea un duş rapid. Ea se întreba 
ce se petrece. 

— Cineva a intrat la mine acasă şi a furat raportul 
Zalachenko. Altcineva a atacat-o pe Annika, la Goteborg şi 
a furat exemplarul ei. Am confirmarea faptului că telefonul 
ei este ascultat, şi probabil că şi al meu, şi al tău şi toate 
telefoanele de la Millennium sunt puse sub ascultare. Şi 
bănuiesc că dacă cineva îşi dă osteneala să intre în 
apartamentul meu, ar fi idiot dacă n-ar profita să pună 
microfoane. 

— Aha, făcu Malin Eriksson cu voce stinsă. Aruncă o 
privire mobilului ei, care se afla pe birou. 

— Lucrează ca de obicei. Foloseşte mobilul, dar nu da 
nicio informaţie pe el. Mâine îi vom spune şi lui Henry 
Cortez. 

— OK. A plecat acum o oră. A lăsat o grămadă de an- 
chete oficiale de stat pe biroul tău. Dar ce faci aici? 

— Am de gând să dorm la redacţie noaptea asta. Dacă 
l-au împuşcat pe Zalachenko, au furat rapoartele şi mi-au 
pus microfoane în apartament, toate astea mă fac să cred 
că de-abia au început, şi n-au ajuns încă la redacţie. A fost 

lume aici toată ziua. Nu vreau ca redacţia să fie goală la 
noapte. 

— Crezi că uciderea lui Zalachenko... Dar asasinul era 
un bătrân nebun de 78 de ani... 

— Nu cred nicio secundă în asemenea coincidenţe. Ci- 
neva se ocupă să şteargă urmele lui Zalachenko. Mi se 
rupe cine e bătrânul de 78 de ani şi câte scrisori demente 
le-a trimis el miniştrilor. Poate fi cine ştie ce fel de asasin 
plătit. A venit acolo în scopul de a-l ucide pe Zalachenko... 
şi poate pe Lisbeth Salander. 

— Dar el s-a sinucis, sau în orice caz a încercat. Ce asa- 
sin plătit face asta? 

— Unul care are 78 de ani şi poate nu mai are nimic de 
pierdut. E amestecat în toate astea şi, când vom fi săpat 
suficient, vom fi în stare s-o dovedim. 

Malin Eriksson privi cu atenţie chipul lui Mikael. Nicio- 
dată până atunci nu-l văzuse aşa de hotărât şi de rece. Se 
simţi brusc străbătută de un fior. Mikael îi observă reacţia. 

— Încă un lucru. Acum nu ne mai jucăm cu o bandă de 
criminali, ci cu o autoritate de stat. Va fi dur. 

Malin făcu un gest de aprobare. 

— Nu credeam că lucrurile vor merge aşa de departe. 
Malin, dacă vrei să te retragi, trebuie doar s-o spui. 

Ea ezită o clipă. Se întreba ce ar fi spus Erika Berger. 
Apoi clătină sfidător din cap. 

PARIEA A DOUA 


HACKER REPUBLIC 

1-22 mai 


O lege irlandeză din anul 697 interzice femeilor să fie 
soldaţi - ceea ce înseamnă că femeile fuseseră mai înainte 
soldaţi. Populaţii care la diferite momente ale istoriei au 
avut soldaţi femei sunt, printre altele, arabii, berberii, 
kurzii, populaţia Rajput, chinezii, filipinezii, maorii, 
papuaşii, aborigenii australieni, micronezienii şi indienii 
americani. 


Istoria abundă în legende despre femei luptătoare 
temute, din Grecia Antică. Aceste povestiri vorbesc despre 
femei care se antrenau în arta războiului, în folosirea 
armelor şi se supuneau privaţiunilor fizice încă din 
copilărie. Ele trăiau separate de bărbaţi şi plecau la război 
cu propriile regimente. Povestirile conţin adeseori pasaje 
care lasă să se înţeleagă că ele învingeau bărbaţii pe 
câmpul de bătaie. Amazoanele revin frecvent în literatura 
greacă - de pildă în Iliada lui Homer, care datează cam din 
sec. VI înainte de Hristos. 


Tot grecii au fost cei care au creat cuvântul 
„amazoane”. Literal, înseamnă „fără sân”. S-ar explica prin 
aceea că ele îşi tăiau sânul drept, ca să poată încorda arcul 
mai bine. Chiar dacă doi dintre cei mai importanţi medici 
greci din istorie, Hippocrates şi Galenus, se pare că au fost 
de acord că această operaţie creştea capacitatea de a 
mânui armele, nu se ştie sigur dacă asemenea operaţii erau 
cu adevărat practicate. Aici se află ascuns un semn de 
întrebare lingvistic - nu este sigur că prefixul „a” din 
„amazoană” înseamnă cu adevărat „fără”, şi s-a spus chiar 
că de fapt ar însemna exact contrariul - că o amazoană era 
o femeie cu sâni deosebit de mari. De asemenea, nu există 
în niciun muzeu nici măcar un singur exemplu de imagine, 
amuletă sau statuie care să reprezinte o femeie căreia îi 
lipseşte sânul drept, în vreme ce acesta ar fi trebuit să fie 

un motiv care să se repete, dacă legenda despre operaţia 
de sâni ar fi fost corectă. 

8 
Duminică 1 mai - luni 2 mai 


Erika Berger a tras adânc aer în piept, înainte de a 
deschide uşa liftului şi a păşi în redacţia ziarului Svenska 
Morgon-Posten. Era ora zece şi un sfert dimineaţa. Se 
îmbrăcase îngrijit, cu pantaloni negri, pulover roşu şi taior 
de culoare închisă. Vremea era minunată şi, traversând 
oraşul, constatase că mişcarea muncitorească îşi aduna 
oamenii şi că ea însăşi nu mai fusese la o defilare de 1 Mai, 
de mai bine de douăzeci de ani. 

Un scurt moment rămase singură şi invizibilă, lângă uşa 
liftului. Prima zi la noul loc de muncă. De acolo de unde 
stătea, putea să vadă o mare parte din redacţia centrală, 
având în mijloc biroul de Actualităţi. Ridică un pic privirea 
şi văzu uşile de sticlă de la biroul redactorului-şef, care în 
anii următori avea să fie al ei. 

Nu era cu totul convinsă că este cea mai potrivită per- 
soană pentru a conduce această organizaţie mamut care 
era Svenska Morgon-Posten. Era un pas uriaş de la 
Millennium, cu cinci angajaţi, la un cotidian cu 80 de 
ziarişti şi încă 90 de persoane cuprinzând personalul 
administrativ şi tehnic, graficienii, fotografii, 
departamentul economic, distribuitorii şi tot ce mai ţinea 
de fabricarea unui ziar. La toate acestea se mai adăuga o 
editură, o societate de producţie şi o societate de 
administrare. În total, mai mult de 230 de persoane. 

O clipă se întrebă dacă nu cumva făcuse o uriaşă gre- 
şeală. 

Apoi, cea mai în vârstă dintre cele două recepţioniste 
descoperi cine sosise la redacţie şi îşi părăsi locul, 
apropiindu-se cu mâna întinsă. 

— Doamna Berger. Bine aţi venit la SMP. 

— Mă numesc Erika. Bună ziua. 

— Beatrice. Bun venit. Să vă conduc la redactorul-şef, 
domnul Morander... Da, fostul redactor-şef, vreau să spun. 

— Mulţumesc, dar l-am văzut în cuşca de sticlă de 
acolo, spuse Erika zâmbind. Cred c-am să-l găsesc. Oricum, 
mulţumesc pentru amabilitate. 

Trecu prin redacţie cu pas rapid, băgând de seamă că 
murmurul scăzuse puţin în intensitate. Dintr-odată, simţea 
privirile tuturor asupra ei. Se opri în faţa biroului de Ştiri 
pe jumătate gol, dând din cap prieteneşte. 

— O să ne cunoaştem mai bine peste un moment, spuse 
ea şi merse mai departe, bătând la uşa de sticlă. 

Hâkan Morander, redactorul-şef care demisiona, avea 
59 de ani şi petrecuse 12 ani în cuşca de sticlă a redacţiei 
ziarului SMP. Exact ca şi Erika Berger, venise din altă par- 
te - prin urmare, făcuse aceeaşi plimbare pe care o făcea 
ea acum. A privit-o cu un aer zăpăcit, a aruncat o privire la 
ceas şi s-a ridicat. 

— Bună, Erika, a salutat-o. Credeam că vei începe de 
luni. 

— N-am mai avut răbdare să mai stau acasă încă o zi. 
Aşa că iată-mă. 

Morander îi întinse mâna. 

— Bun venit. E grozav că preiei tu comanda. 

— Cum te simţi? 

Morander înălţă din umeri şi chiar în momentul acela 
sosi Beatrice cu cafeaua şi laptele. 

— Mă simt funcţionând deja cu jumătate de turație. De 
fapt, nu vreau să vorbesc despre asta. Umbli de colo-colo, 
te simţi ca un adolescent nemuritor şi brusc nu mai ai de- 
cât puţin timp de trăit. Şi un lucru e sigur - n-am de gând 
să-mi risipesc timpul rămas în cuşca asta de sticlă. 

Se frecă, fără să-şi dea seama, pe piept. Avea probleme 
cu inima şi cu circulaţia şi acesta era motivul bruştei lui 
plecări şi al faptului că Erika Berger începea cu câteva luni 
mai devreme decât se hotărâse iniţial. 

Erika se întoarse, privind peisajul redacţiei. Era pe ju- 
mătate gol. Văzu un reporter şi un fotograf îndreptându-se 
spre lift, fără îndoială ca să facă un material despre 
defilarea de 1 Mai. 

— Dacă te deranjez sau dacă eşti ocupat astăzi, dispar 
imediat. 

— Treaba mea de astăzi este să scriu un articol de fond 
de 4 500 de semne despre demonstrațiile de 1 Mai. Am 
scris aşa de multe, că aş putea face asta şi în somn. Dacă 
socialiştii vor să înceapă un război cu Danemarca, va trebui 
să explic de ce greşesc. Dacă socialiştii vor să evite un 
război cu Danemarca, va trebui să explic de ce greşesc. 

— Cu Danemarca? se miră Erika. 

— Păi, o parte din mesajul de 1 Mai trebuie să trateze 
despre conflicte în problemele integrării. Şi, de bună sea- 
mă, socialiştii nu vor avea dreptate, orice ar spune. 

Morander izbucni în râs. 

— Sună cam cinic, remarcă Erika. 

— Bun venit la Svenska Morgon-Posten! 

Erika nu avusese niciodată vreo părere anume despre 
redactorul-şef Morander. El era un deţinător de putere 
anonim, în elita celorlalţi directori din redacţie. De câte ori 
îi citise articolele de fond, îl considerase plictisitor, conser- 
vator şi expert în plângerile despre impozite, un liberal ti- 
pic, militând pentru libertatea de expresie, dar nu-l întâl- 
nise niciodată până atunci şi nici nu vorbise cu el. 

— Spune-mi cum va fi, zise ea. 

— Eu termin la sfârşitul lui iunie. Timp de două luni, 
vom lucra împreună. Vei descoperi chestii pozitive şi 
chestii negative. Eu sunt un cinic, ai dreptate, aşa că văd 
mai ales partea negativă a lucrurilor. 

Se ridică, venind lângă ea, în faţa geamului: 

— Vei descoperi că acolo, afară, ai un număr de adver- 
sari - responsabili de număr şi redactori veterani, care 
şi-au creat fiecare micul său imperiu şi au un club privat, în 
care tu nu vei fi admisă. O să încerce să treacă peste li- 
mitele existente şi să-şi vâre în faţă propriile lor articole şi 
puncte de vedere, şi tu va trebui să recurgi la o atitudine 
foarte dură ca să le rezişti. 

Erika dădu din cap, aprobând. 

— Îi ai pe şefii de noapte Billinger şi Karlsson... sunt un 
capitol în sine. Se detestă unul pe altul şi, din fericire, nu 
lucrează împreună, dar se comportă ca şi cum ar fi în ace- 
laşi timp responsabili de număr şi redactori-şefi. Il ai pe 
Anders Holm, de la Actualităţi, cu care te vei întâlni mereu. 
Sunt sigur că o să vă dondăniţi destul de des. De fapt, ele 
cel care face ziarul în fiecare zi. Ai câţiva jurnalişti care 
sunt vedete şi câţiva care ar trebui de fapt pensionati. 

— Nu există niciun angajat corect în redacţia asta? 
Morander izbucni în râs. 

— Ba da. Dar tu singură va trebui să decizi cu cine te 
înţelegi. Avem câţiva jurnalişti care sunt foarte, foarte 
buni. 

— Conducerea? 

— Magnus Borgsjö e preşedintele consiliului de admi- 
nistraţie. El a fost cel care te-a recrutat. E şarmant, pe ju- 
mătate de şcoală veche şi pe jumătate reformator, dar în 
primul rând el este cel care hotărăşte. Ai câţiva membri ai 
consiliului, cei mai mulţi din familia proprietară, care fac 
mai mult figuraţie, şi alţii care se învârt prin consiliile de 
administraţie ale mai multor firme. 

— S-ar părea că nu eşti prea mulţumit de conducere? 

— Există o împărţire a rolurilor. Tu scoţi ziarul. Ei se 
ocupă de partea economică. Teoretic, ei nu se amestecă în 
conţinutul ziarului, dar întotdeauna apar situaţii proble- 
matice. Cinstit vorbind, Erika, o să fie dur. 

— De ce? 

— Tirajul a scăzut cu aproape 150 000 de exemplare, 
din zilele de glorie ale deceniului şase, şi SMP începe să se 
apropie de graniţa peste care devine nerentabil. Am ra- 
ţionalizat şi tăiat peste 180 de posturi, începând din 1980. 
Am trecut la formatul tabloid - ceea ce ar fi trebuit să fa- 
cem cu 20 de ani în urmă. SMP se mai află încă printre 
marile ziare, dar nu lipseşte mult ca să începem să fim so- 
cotiţi drept un ziar de categoria B. Dacă nu suntem deja. 

— Atunci, de ce m-au ales pe mine? întrebă Erika. 

— Pentru că vârsta medie a celor care citesc SMP este 
de cincizeci de ani şi mai mult, iar procentul de tineri citi- 
tori de 20 de ani e, practic, zero. SMP trebuie să se 
înnoiască. Şi raţionamentul administraţiei a fost să aducă 
cel mai neaşteptat redactor-şef pe care şi l-ar fi putut 
imagina. 

— O femeie? 

— Nu numai o femeie. Femeia care a distrus imperiul 
Wennerström şi care este celebrată ca regina jurnalismului 
de investigaţie, cu reputaţia de a fi mai dură decât oricare 
alta. Gândeşte-te singură. Dacă tu nu vei putea înnoi ziarul, 
nimeni n-o va putea face. SMP n-o angajează numai pe 
Erika Berger, ci mai ales reputaţia Erikăi Berger. 


Atunci când Mikael Blomkvist a părăsit cafeneaua 
Copacabana de lângă cinematograful de cartier din 
Hornstull, era puţin trecut de ora două după prânz. Şi-a 
pus ochelari de soare şi a luat-o pe lângă Bergsund, 
mergând spre metrou; aproape imediat a văzut maşina 
Volvo cenuşie parcată chiar după colţ. A trecut, fără să 
micşoreze pasul, constatând că era acelaşi număr şi că 
maşina era goală. 

Era a şaptea oară când observa aceeaşi maşină în ulti- 
mele patru zile. Nu ştia dacă aceasta se aflase în apropie- 
rea lui şi mai înainte, iar faptul că o observase fusese o 
simplă întâmplare. Prima oară când a remarcat automo- 
bilul, acesta fusese parcat în apropierea imobilului în care 
locuia pe Bellmansgatan, în dimineaţa zilei de miercuri, 
când se dusese pe jos spre redacţia revistei Millennium. Se 
întâmplase să-i cadă privirea pe plăcuţa de înmatriculare 
care începea cu literele KAB şi reacţionase, pentru că era 
numele firmei lui Alexander Zalachenko, Karl Axel Bodin 
SA. Probabil că nu s-ar mai fi gândit la asta, dacă n-ar fi 
văzut acelaşi automobil şi aceeaşi plăcuţă doar câteva ore 
mai târziu, în vreme ce lua prânzul cu Henry Cortez şi 
Malin Eriksson, în Medborgarplats. De data asta, Volvo-ul 

cenuşiu era parcat pe o stradă perpendiculară pe cea a re- 
dacţiei. 

Se întrebase vag dacă nu era pe cale să devină 
paranoic, dar când, în aceeaşi după-amiază, îl vizitase pe 
Holger Palmgren la centrul de reabilitare din Ersta, 
Volvo-ul gri se afla în parcarea pentru vizitatori. Nu era o 
coincidenţă. Mikael Blomkvist începuse să ţină sub 
observaţie spaţiul înconjurător. N-a fost uimit când a 
regăsit automobilul, în dimineaţa următoare. 

Niciodată nu văzuse vreun şofer. În urma unei discuţii 
cu cei de la registrul circulaţiei, află că maşina era înregis- 
trată pe numele unui oarecare Göran Mårtensson, 40 de 
ani, domiciliat pe Vittangigatan în Vällingby. După o altă 
căutare află că acesta era consultant al întreprinderii şi că 
avea propria sa societate, care avea ca adresă o cutie poş- 
tală de pe Fleminggatan, în Kungsholmen. Mârtensson 
avea un curriculum vitae interesant, în circumstanţele ac- 
tuale. La vârsta de 18 ani, în 1983, îşi făcuse serviciul mili- 
tar la Apărarea de Coastă şi pe urmă fusese angajat la 
Apărare. Avansase până la gradul de locotenent, înainte ca, 
în 1989 să-şi dea demisia, să-şi schimbe cu totul meseria şi 
să înceapă să studieze la Şcoala de Poliţie din Solna. Între 
1991 şi 1996, lucrase la poliţia din Stockholm. In 1997, 
dispăruse din statele de serviciu şi în 1999 îşi înregistrase 
firma proprie. 

Prin urmare, Säpo. 

Mikael îşi muşcă buza de jos. Un jurnalist de investi- 
gaţie conştiincios putea deveni paranoic pentru mai puţin. 
Trăsese concluzia că se afla sub o supraveghere discretă, 
dar că aceasta era executată aşa de neîndemânatic, încât 
de fapt o observase. 

Era într-adevăr neîndemânare? Singurul motiv pentru 
care Mikael observase numărul maşinii era că, din întâm- 
plare, acesta însemna ceva pentru el. Dacă n-ar fi fost acel 
KAB, nu i-ar fi aruncat maşinii nici măcar o privire. 

În timpul zilei de vineri, automobilul lipsise. Mikael nu 
era foarte sigur, însă i se păruse că în ziua aceea avusese 

parte de compania unui Audi roşu, fără să fie în stare să-i 
vadă numărul. Sâmbătă însă, Volvo-ul era înapoi. 


Exact la douăzeci de secunde după ce Mikael Blomkvist 
părăsise Copacabana, Christer Malm şi-a ridicat camera 
digitală Nikon şi a făcut o serie de 12 fotografii de pe sca- 
unul său aflat la umbră pe terasa cafenelei Rossos, de pe 
cealaltă parte a străzii. I-a fotografiat pe cei doi care ieşise- 
ră din cafenea imediat după Mikael şi-l urmaseră, trecând 
prin faţa cinematografului. 

Unul dintre bărbaţi era de vârstă incertă, mai curând 
tânăr, cu părul blond. Celălalt părea ceva mai în vârstă şi 
avea părul rar, blond-roşcat şi purta ochelari de soare ne- 
gri. Amândoi erau îmbrăcaţi în jeanşi şi cu geci de piele 
închise la culoare. 

S-au despărţit la Volvo-ul cenuşiu. Cel mai vârstnic a 
deschis uşa, în vreme ce tânărul îl urma pe Mikael Blomk- 
vist, spre metrou. 

Christer Malm cobori camera, oftând. Nu avea nicio 
idee de ce-l luase Mikael deoparte, rugându-l insistent să 
facă turul cartierului din jurul cafenelei Copacabana du- 
minică după-amiaza, în căutarea unui Volvo cenuşiu cu 
numărul respectiv de înmatriculare. El trebuia să se pla- 
seze în aşa fel, încât să poată fotografia persoana care, 
după spusele lui Mikael, avea să deschidă portiera maşinii 
imediat după ora trei. În acelaşi timp, trebuia să stea la 
pândă încercând să descopere dacă îl urmărea cineva pe 
Mikael Blomkvist. 

Suna ca începutul unui nou episod din aventurile lui 
Kalle Blomkvist, superdetectiv. Christer Malm nu era nici- 
odată sigur dacă Mikael era paranoic din fire sau avea în- 
zestrări paranormale. De la întâmplările din Gosseberga, 
Mikael devenise extrem de retras şi în general era greu să 
comunici cu el. De altfel, acest lucru nu era ceva neobiş- 
nuit, atunci când Mikael lucra la un nou subiect complicat - 
Christer mai trăise exact în aceeaşi atmosferă de obsesii şi 

secrete în timpul afacerii Wennerström - dar de data asta 
era mai accentuată ca niciodată. 

În schimb, lui Christer nu i-a fost greu să vadă că 
Mikael Blomkvist era cu adevărat urmărit. Se întrebă în ce 
nou rahat aveau să intre şi ce însemna asta pentru revista 
Millennium în termeni de timp, resurse şi forţe. Christer 
Malm socotea că Mikael alesese greşit momentul să se 
joace de-a superdetectivul, pentru că redactorul-şef Erika 
Berger dezertase la Marele Balaur şi stabilitatea laborios 
construită a revistei era ameninţată. 

Pe de altă parte, el nu participase de vreo zece ani la 
nicio defilare ori demonstraţie, în afară de parada gay, şi 
nu avea nimic mai bun de făcut în această zi de 1 mai, de- 
cât să-l asculte pe Mikael. S-a ridicat şi a luat-o după băr- 
batul care-l urmărea pe Mikael Blomkvist. Ceea ce nu intra 
în instrucţiuni. Însă l-a pierdut repede din vedere, de 
îndată ce au intrat pe Lăngholmsgatan. 


Una din primele măsuri luate de Mikael Blomkvist, 
atunci când a înţeles că telefonul său este probabil ascul- 
tat, a fost să-l trimită pe Henry Cortez să cumpere telefoa- 
ne mobile de ocazie. Cortez găsise nişte rămăşiţe dintr-un 
stoc de telefoane Eriksson T10, care costaseră o nimica 
toată. Mikael a cumpărat cartele anonime de la Comviq şi 
împărţi telefoanele lui Malin Eriksson, Henry Cortez, 
Annika Giannini, Christer Malm şi Dragan Armanski. Ele 
erau folosite doar pentru acele convorbiri pe care în nici-un 
caz nu voiau să le asculte altcineva. Convorbirile normale 
aveau să se desfăşoare pe numerele obişnuite. Ceea ce 
însemna că fiecare trebuia să se care cu două telefoane 
asupra sa. 

Mikael a mers de la Copacabana la Millennium, unde 
Henry Cortez era de serviciu. De la uciderea lui 
Zalachenko, Mikael pusese la punct o listă de gardă, ceea 
ce însemna că redacţia revistei nu era niciodată goală şi că 
cineva dormea noaptea acolo. Lista de permanenţă îi cu- 
prindea pe el însuşi, pe Henry Cortez, Malin Eriksson şi 

Christer Malm. Lottie Karim, Monica Nilsson şi şeful pu- 
blicităţii, Sonny Magnusson, nu se aflau pe listă. Nici mă- 
car nu fuseseră întrebaţi. Lottie Karim era cunoscută pen- 
tru spaima ei de întuneric şi nici cu preţul vieţii n-ar fi ac- 
ceptat să doarmă singură la redacţie. Monica Nilsson nu 
era în niciun caz speriată de întuneric, dar lucra din greu la 
articolele sale şi făcea parte din categoria celor care merg 
direct acasă, după terminarea programului. lar Sonny 
Magnusson avea 61 de ani, n-avea de-a face cu munca de 
redacţie şi, de altfel, urma să plece curând în concediu. 

— Ceva nou? întrebă Mikael. 

— Nimic special, răspunse Henry Cortez. Noutăţile de 
azi se referă, desigur, la ziua de 1 mai. 

Mikael dădu din cap: 

— Am să rămân aici câteva ore. la-ţi liber şi întoarce-te 
diseară pe la nouă. 

După ce Henry Cortez dispăru, Mikael merse la masa 
de lucru şi scoase telefonul mobil anonim. Îl sună pe Daniel 
Olofsson, ziarist independent din Goteborg. De-a lungul 
anilor, revista îi publicase mai multe texte lui Olofsson şi 
Mikael avea o mare încredere în capacitatea jurnalistică a 
acestuia de a strânge informaţii. 

— Salut, Daniel. Mikael Blomkvist la telefon. Eşti liber? 

— Da. 

— Vreau să faci o documentare pentru mine. Îţi putem 
plăti cinci zile şi nu va fi nevoie de text. Sau, mai exact - 
poţi să scrii un material dacă vrei, şi noi îl vom publica, dar 
pe noi ne interesează doar documentarea. 

— Te ascult! 

— E un pic delicat. Nu trebuie să discuţi cu nimeni în 
afară de mine, şi cu mine vei comunica doar pe hotmail. Nu 
vreau să spui nimănui că faci cercetare pentru Millennium. 

— Sună interesant. Ce vrei să afli? 

— Vreau să te duci la spitalul Sahlgrenska ca să faci un 
reportaj la una din secţii. Acest reportaj se va numi Spitalul 
de urgenţă şi va trebui să oglindească deosebirea dintre 
realitate şi serialul de televiziune. Vreau şi să urmăreşti 

munca de la urgenţe şi terapie intensivă, timp de câteva 
zile. Vorbeşte cu doctorii, surorile şi personalul adminis- 
trativ, şi cu toţi care lucrează acolo. Cum sunt condiţiile de 
muncă? Ce fac ei? Genul ăsta de chestii. Cu poze, desigur. 

— La terapie intensivă? 

— Întocmai. Vreau să te concentrezi asupra îngrijirilor 
care li se dau pacienţilor cu răni grave, de la serviciul 11C. 
Vreau să ştiu cum arată planul coridorului, cine lucrează 
acolo şi ce trecut are fiecare. 

— Hmm, făcu Daniel Olofsson. Dacă nu mă înşel, la 11C 
este îngrijită o anume Lisbeth Salander. 

Nu era prost băiatul! 

— A, da? zise Mikael Blomkvist. Interesant. Vezi în ce 
cameră se află, ce se petrece în camerele din jur şi care 
sunt obiceiurile secţiei. 

— Presupun că acest reportaj va trata despre cu totul 
altceva, spuse Daniel Olofsson. 

— Cum am spus... Nu mă interesează decât documen- 
tarea pe care o vei face. 

Făcură schimb de adrese de hotmail. 


Lisbeth Salander era întinsă pe jos, pe spate, în camera 
sa de la Sahlgrenska, atunci când sora Marianne deschise 
uşa. 

— Hmm, făcu sora Marianne, pentru a-şi exprima în- 
doiala faţă de statul pe jos într-o secţie de terapie inten- 
sivă. Dar admise că era singurul loc în care puteai să faci 
un pic de exerciţiu. 

Lisbeth Salander era transpirată după ce petrecuse 30 
de minute încercând să facă flotări, întinderi şi abdomene, 
după recomandările terapeutului. Avea o schemă cu un 
lung şir de mişcări, pe care trebuia să le execute în fiecare 
zi, pentru a-şi întări musculatura umărului şi a şoldului, 
după operaţia din urmă cu trei săptămâni. Respira greu şi 
simţea că-şi ieşise din formă. Obosea repede, iar umărul o 
strângea la cel mai mic efort. Dar, fără îndoială, era pe cale 
să se însănătoşească. Durerile de cap, care o chinuiseră în 

perioada de după operaţie, se mai liniştiseră şi acum se 
manifestau doar sporadic. 

Inţelegea că era destul de sănătoasă ca să poată părăsi 
spitalul, sau cel puţin să facă o mică ieşire, dacă ar fi fost 
posibil, ceea ce nu era. În parte, pentru că doctorii încă n-o 
declaraseră vindecată, în parte, pentru că uşa camerei ei 
era tot timpul încuiată şi păzită de un gardian nenorocit, 
care nu se mişca de pe scaunul lui din coridor. 

În schimb, se recuperase suficient ca să poată fi dusă 
într-o instituţie de reeducare obişnuită. După ce o întor- 
seseră pe toate părţile, poliţia şi conducerea spitalului că- 
zuseră de acord asupra faptului că Lisbeth trebuia să mai 
rămână o vreme în camera cu numărul 18. Motivele erau 
că încăperea era uşor de păzit, că era mereu cineva din 
personalul spitalului în apropiere şi camera era mai retra- 
să, la capătul culoarului în L. Prin urmare, le era mai sim- 
plu s-o păzească în secţia 11C, unde personalul învățase 
regulile de securitate după asasinarea lui Zalachenko şi 
cunoştea deja povestea care-l înconjura, decât s-o mute la o 
secţie cu totul nouă, cu tot ce presupunea asta. 

Prezenţa ei la Sahlgrenska era, în orice caz, o chestiune 
de câteva săptămâni. De îndată ce doctorii aveau s-o exter- 
neze, va fi mutată la închisoarea Kronoberg din Stockholm, 
în aşteptarea procesului. Şi persoana care va decide când 
va fi vremea era doctorul Anders Jonasson. 

Trecuseră zece zile de la schimbul de focuri din 
Gosseberga, înainte ca doctorul Jonasson să dea poliţiei 
permisiunea să o interogheze pentru prima oară, ceea ce 
din punctul de vedere al Annikăi Giannini fusese un lucru 
excelent. Anders Jonasson pusese, din păcate, beţe-n roate 
chiar şi prezenţei sale lângă clienta ei. Ceea ce era 
enervant. 

După toată zarva iscată de asasinarea lui Zalachenko, 
doctorul făcuse o evaluare a stării lui Lisbeth Salander şi în 
această evaluare intrase şi faptul că fata fusese supusă 
unui stres puternic, ţinând cont că fusese bănuită de o tri- 
plă crimă. Anders Jonasson ignora cu totul eventuala ei 

vinovăţie sau nevinovăție şi, ca medic, nu era interesat 
absolut deloc de răspunsul la această întrebare. El făcea 
doar constatarea că Lisbeth Salander fusese expusă la 
stres. Fusese împuşcată de trei ori şi unul din gloanţe o 
nimerise în creier, aproape omorând-o. Avea febră care nu 
voia să cedeze şi puternice dureri de cap. 

Deci, doctorul alesese calea sigură. Bănuită de crimă 
sau nu, ea era pacienta lui şi datoria lui era să se îngrijeas- 
că de grabnica ei însănătoşire. De aceea, interzisese orice 
vizită, ceea ce nu avea nicio legătură cu interdicţia dată de 
procuratură, motivată juridic. El prescrisese un tratament 
medicamentos şi repaus complet. 

Pentru că Anders Jonasson credea că totala izolare era 
un fel atât de inuman de pedeapsă, încât se învecina cu 
tortura şi că nicio fiinţă umană nu se simte bine să fie total 
despărțită de prietenii ei, hotărâse ca avocata lui Lisbeth 
Salander, Annika Giannini, să facă serviciul de prietenă 
prin procură. Jonasson avusese o discuţie serioasă cu 
Annika Giannini şi îi explicase că va avea intrare la Lisbeth 
Salander timp de o oră în fiecare zi. În acest răstimp, va 
discuta cu ea sau pur şi simplu îi va ţine companie în 
tăcere. Discuţia însă nu va trebui, în măsura posibilului, să 
aibă de-a face cu problemele lumeşti ale lui Lisbeth 
Salander sau cu bătăliile juridice viitoare. 

— Lisbeth Salander a fost împuşcată în cap şi grav ră- 
nită, i-a explicat el. Cred că e în afară de pericol, dar există 
în continuare riscul unor hemoragii sau al altor complicaţii. 
Are nevoie de repaus şi îi trebuie timp ca să se vindece. 
Abia după aceea va începe să se ocupe de problemele 
juridice. 

Annika Giannini înţelesese logica din raţionamentul 
doctorului Jonasson. Ea avusese câteva discuţii cu Lisbeth 
Salander, menţionând care era strategia ei şi a lui Mikael, 
dar fără să poată să detalieze. Lisbeth Salander era pur şi 
simplu sedată de medicamente şi atât de obosită, încât 
adesea adormea în mijlocul discuţiei. 

Dragan Armanski a examinat seria de fotografii făcute 
de Christer Malm celor doi bărbaţi care îl urmăriseră pe 
Mikael Blomkvist de la Copacabana. Fotografiile erau 
foarte clare. 

— Nu, spuse el. Nu i-am văzut niciodată. 

Mikael Blomkvist dădu din cap în semn de aprobare. Se 
întâlniseră în biroul lui Armanski, la Milton Security, în 
dimineaţa zilei de luni. Mikael intrase în clădire prin garaj. 

— Prin urmare, cel mai în vârstă este Goran 
Mårtensson, proprietarul Volvo-ului. El m-a urmărit, ca 
mustrările de conştiinţă, cel puţin o săptămână, dar s-ar 
putea să dureze de mai mult timp. 

— După părerea ta, lucrează la Säpo. 

Mikael a amintit trecutul lui Mårtensson. Acesta vorbea 
de la sine. Armanski mai şovăia însă. Sentimentele lui erau 
contradictorii în faţa spuselor lui Blomkvist. 

Una era ca poliţia secretă să se facă de râs. Alta era 
starea naturală a lucrurilor, nu numai pentru Säpo, ci fără 
îndoială pentru toate serviciile de informaţii ale lumii. Pen- 
tru numele lui Dumnezeu, poliţia secretă franceză trimise- 
se un comando de scufundători în Noua Zeelandă, ca să 
arunce în aer Rainbow Warrior, vasul organizaţiei Green 
Peace. Ceea ce ar trebui să fie cea mai idioată operaţie se- 
cretă din istorie, poate cu excepţia implicării preşedintelui 
Nixon în Watergate. Cu o conducere atât de imbecilă, nu 
era de mirare că izbucneau scandaluri. Succesele nu se ra- 
portau niciodată. În schimb, presa se arunca asupra poliţiei 
secrete de câte ori avea loc ceva ilicit, stupid sau ratat, cu 
toată înţelepciunea pe care toţi o avem după ce lucrurile 
s-au petrecut. 

Armanski nu  înţelesese niciodată atitudinea 
mass-mediei faţă de Säpo. 

Pe de o parte, ei considerau Säpo ca o excelentă sursă 
şi aproape orice prostie politică ducea la titluri bătătoare la 
ochi, pe prima pagină. Säpo bănuieşte că... O declaraţie 
făcută de Säpo era o sursă care cântărea greu într-un titlu 
de prima pagină. 

Pe de altă parte, presa şi politicienii de toate felurile nu 
ezitau să-i pună la zid, de câte ori îi prindeau, pe oamenii 
de la Säpo care spionau cetăţeni suedezi. Era atât de pa- 
radoxal, încât Armanski ajunsese să creadă că atât politi- 
cienii, cât şi presa o luaseră pe arătură în privinţa asta. 

Armanski nu avea nimic împotriva faptului că Säpo 
exista. Cineva trebuia să aibă răspunderea, să vegheze ca 
toţi ţăcăniţii naţional-bolşevici care se îmbuibaseră cu lec- 
turi din Bakunin, sau cine ştie ce alt maestru, să nu încro- 
pească vreo bombă din îngrăşăminte chimice sau din petrol 
şi s-o pună sub o furgonetă, în faţă la Rosenbad, ca să 
arunce în aer tot guvernul suedez. Toţi aveau nevoie de 
Säpo şi Armanski socotea că un pic de spionaj nu avea ce 
să strice, câtă vreme scopul era să păzească securitatea 
generală a cetăţenilor. 

Problema era, de bună seamă, că o organizaţie care are 
ca misiune să spioneze cetăţenii trebuie să se afle sub cel 
mai strict control de stat şi trebuie să asigure în cel mai 
înalt grad respectarea Constituţiei. Problema cu Säpo era 
faptul că accesul era aproape imposibil, şi pentru politi- 
cieni, şi pentru cei din guvern, chiar atunci când 
prim-ministrul numea un anchetator special care, pe 
hârtie, ar fi trebuit să aibă acces la tot. Armanski 
împrumutase cartea lui Carl Lidbom, O misiune, şi o citise 
cu uimire crescândă. În SUA, cel puţin zece capete ale 
unor oameni de frunte din Säpo ar fi căzut imediat pentru 
obstrucţie şi ar fi fost obligaţi să apară în faţa vreunei 
comisii publice, în Congres. În Suedia, ei erau aparent 
inatacabili. 

Cazul Lisbeth Salander arăta că ceva era putred în in- 
teriorul organizaţiei, dar atunci când Mikael Blomkvist 
trecuse pe la el, ca să-i dea un telefon mobil sigur, prima 
reacţie a lui Dragan Armanski fusese că Blomkvist era 
paranoic. Abia atunci când studiase detaliile şi se aflase în 
faţa fotografiilor făcute de Christer Malm, constatase, 
împotriva voinţei sale, că bănuielile lui Blomkvist aveau 
temei. Ceea ce nu prevestea nimic bun, ci lăsa să se creadă 


216 


că acea conspirație, care o lovise pe Lisbeth Salander cu 
cincisprezece ani înainte, nu fusese o simplă întâmplare. 

Erau pur şi simplu prea multe coincidenţe pentru ca ele 
să fie întâmplătoare. S-ar fi putut ca Zalachenko să fi fost 
asasinat de un justiţiar dement. Dar nu în acelaşi moment 
în care lui Mikael Blomkvist şi Annika Giannini li se furase 
un document care constituia baza argumentaţiei lor. Era o 
adevărată nenorocire. Şi, în plus, martorul principal, 
Gunnar Björck, se spânzurase! 

— OK, spuse Dragan Armanski, strângând documentele 
lui Mikael. Eşti de acord să le transmit mai departe 
contactului meu? 

— Prin urmare, este o persoană în care spui că ai toată 
încrederea. 

— Ştiu că este o persoană de înaltă moralitate şi cu un 
comportament total democratic. 

— Din Säpo, spuse Mikael Blomkvist cu evidentă în- 
doială în glas. 

— Trebuie să cădem de acord asupra unui lucru. Atât 
eu, cât şi Holger Palmgren am acceptat planul tău şi cola- 
borăm cu tine. Dar îţi garantez că nu vom descurca toate 
acestea de unii singuri. Trebuie să găsim aliaţi în adminis- 
traţie, dacă nu vrem ca totul să se termine foarte rău. 

— OK, aprobă Mikael cu jumătate de gură. Dar eu sunt 
obişnuit să-mi termin misiunea doar în momentul în care 
Millennium merge la tipar. Niciodată până acum n-am lăsat 
să iasă informaţii despre un articol înainte ca acesta să fie 
publicat. 

— În acest caz ai făcut-o deja. Mi-ai povestit mie, surorii 
tale şi lui Palmgren. 

Mikael aprobă. 

— Dacă ai făcut-o, este pentru că ai înţeles şi tu că 
această afacere depăşeşte cu mult un titlu din revista ta. În 
cazul ăsta, tu nu eşti un jurnalist obiectiv, ci un actor în 
desfăşurarea evenimentelor. 

Mikael aprobă din nou. 

— Şi, ca actor, ai nevoie de ajutor, ca să reuşeşti în sco- 
purile tale. i 

Mikael aprobă pentru ultima oară. In orice caz, nu le 
dezvăluise tot adevărul nici lui Armanski, nici Annikăi 
Giannini. Mai avea încă taine pe care le împărtăşea cu 
Lisbeth Salander. Dădu mâna cu Armanski. 

9 
Miercuri 4 mai 


Miercuri, la prânz, la trei zile după ce Erika Berger îşi 
preluase postul de redactor-şef la SMP, Hâkan Morander a 
murit. Stătuse în cuşca de sticlă toată dimineaţa, în vreme 
ce Erika Berger, împreună cu secretarul de redacţie, Peter 
Fredriksson, avuseseră o întâlnire cu redacţia Sport, ca să-i 
cunoască pe jurnalişti şi să se pună la curent cu felul în 
care lucrau aceştia. Fredriksson avea 45 de ani şi, la fel ca 
Erika, era relativ nou la SMP. Lucra la ziar doar de patru 
ani. Era tăcut, priceput la toate şi agreabil, iar Erika 
hotărâse deja că se va putea baza pe opiniile lui, atunci 
când va prelua comanda corăbiei. Işi petrecea o mare parte 
din timp încercând să-şi dea seama în cine putea avea 
încredere şi pe cine va lua ca aliat imediat, în noul ei 
regim. Fredriksson era în mod definitiv unul dintre 
candidaţi. Se întorceau spre spaţiul central, când l-au văzut 
pe Morander ridicându-se şi venind spre uşa de sticlă. 

Avea un aer perplex. 

Apoi, s-a aplecat în faţă, prinzându-se de spătarul unui 
scaun, câteva secunde înainte de a se prăbuşi. 

Era deja mort când a venit salvarea. 

În după-amiaza aceea, la redacţie a domnit confuzia. 
Preşedintele consiliului de administraţie Magnus Borgsjö a 
sosit pe la ora două şi a adunat toţi colaboratorii pentru un 
minut de reculegere. A vorbit despre faptul că Morander îşi 
dedicase ultimii cincisprezece ani de viaţă ziarului şi de- 
spre preţul pe care îl cere adesea meseria de jurnalist. A 
păstrat un minut de tăcere. Apoi a privit nesigur în jur, ca 
şi cum n-ar mai fi ştiut cum să continue. 

Este neobişnuit ca oamenii să moară la locul de muncă 
- chiar foarte rar. Oamenii ar trebui să aibă amabilitatea să 
se retragă, pentru a muri. Ar trebui să dispară, să iasă la 
pensie sau să se ducă la vreun azil de bătrâni, pentru ca 
într-o zi să devină brusc subiect de conversaţie în sala de 

mese. Apropo, ai auzit că bătrânul Karlsson a murit vineri? 
Da, infarct. Sindicatul o să trimită flori la înmormântare. Să 
mori la locul de muncă şi în faţa ochilor colegilor tăi era 
cumva o agresiune. Erika a simţit starea de şoc care plana 
asupra redacţiei. SMP rămăsese fără cârmaci. Şi-a dat 
seama brusc că toţi o priveau. Era cartea de joc necu- 
noscută. 

Fără să fie rugată şi fără să ştie prea bine ce va spune, 
făcu un pas înainte şi vorbi cu glas tare şi răspicat: 

— L-am cunoscut pe Hâkan Morander, cu totul, trei 
zile. E un timp scurt, dar, din puţinul pe care am reuşit să-l 
văd, pot spune cu sinceritate că aş fi vrut să am posi- 
bilitatea să-l cunosc mai bine. 

Se opri, când văzu cu coada ochiului că Borgsjö o pri- 
vea atent. Părea uimit că luase cuvântul. Mai făcu un pas 
înainte. Nu zâmbi! Nu trebuie să zâmbeşti. Ai avea un aer 
nesigur. Mai ridică un pic glasul. 

— Dispariţia subită a lui Morander dintre noi va crea 
probleme aici, în redacţie. Ar fi trebuit să-i urmez abia 
peste două luni şi mă bazam pe faptul că voi avea vreme să 
profit de experienţa lui. 

Observă că Borgsjö deschidea gura, ca să spună ceva. 

— Din păcate, asta nu se va mai întâmpla şi vom trece 
printr-o perioadă de schimbări. Dar Morander a fost 
redactorul-şef al unui cotidian, şi ziarul va trebui să apară 
chiar şi mâine. Acum au mai rămas nouă ore până la tipar 
şi patru înainte ca pagina editorială să fie gata. Pot să vă 
întreb... Care dintre voi a fost cel mai bun prieten şi omul 
de încredere al lui Morander? 

Urmă un scurt moment de tăcere, în vreme ce jurnaliş- 
tii se priveau unii pe alţii. Într-un final, Erika auzi un glas, 
venind din stânga: 

— Cred că eu. 

Gunnar Magnusson, 61 de ani, secretar de redacţie al 
paginii editoriale şi de 35 de ani la SMP. 

— Cineva trebuie să scrie necrologul lui Morander. Eu 
nu pot s-o fac... ar fi o aroganță din partea mea. Poţi să 
scrii acest text? 

Gunnar Magnusson şovăi o clipă, apoi încuviinţă din 
cap. 

— Mă ocup eu de asta, spuse el. 

— Folosim întreaga pagină editorială, deplasăm tot 
restul. 

Gunnar aprobă din nou. 

— Avem nevoie de fotografii... 

Privi spre dreapta,  descoperindu-l pe Lennart 
Torkelsson, şeful departamentului foto. Acesta dădu din 
cap, în semn de aprobare. 

— Trebuie să trecem la treabă. Poate va merge puţin 
mai greu la început. Când voi avea nevoie de ajutor în 
luarea hotărârilor, o să apelez la voi, bazându-mă pe com- 
petenţa şi experienţa voastră. Voi ştiţi cum se face acest 
ziar, în vreme ce eu mai am încă nevoie de o perioadă de 
ucenicie. 

Se întoarse spre secretarul de redacţie Peter Fre- 
driksson: 

— Peter, am înţeles de la Morander că eşti o persoană 
în care el avea multă încredere. Vei fi mentorul meu în pe- 
rioada următoare, prin urmare vei avea o povară mai grea 
de dus. O să te rog să-mi fii consilier. Eşti de acord? 

Fredriksson aprobă. Ce altceva ar fi putut să facă? 
Erika se întoarse spre departamentul editorial. 

— Încă un lucru... Morander scria articolul de fond, în 
dimineaţa aceasta. Gunnar, poţi să intri în computerul lui şi 
să vezi dacă-l terminase? îl vom publica oricum. A fost 
ultimul editorial al lui Hâkan Morander şi ar fi nedrept să 
nu-l publicăm. Ziarul pe care îl facem astăzi este încă ziarul 
lui Håkan Morander. 

Tăcere. 

— Dacă este cineva care are nevoie de o pauză ca să se 
adune e liber s-o facă. Toţi ştiţi ce deadline avem. 

Tăcere. Erika observă că erau câţiva care dădeau din 
cap fără tragere de inimă. 
— Hai, toată lumea la treabă, încheie ea cu glas scăzut. 


Jerker Holmberg îşi depărtă mâinile într-un gest de 
neputinţă. Jan Bublanski şi Sonja Modig păreau neîncre- 
zători. Curt Svensson avea un aer indiferent. Toţi trei cer- 
cetau rezultatul anchetei preliminare, pe care Holmberg o 
terminase chiar în dimineaţa aceea. 

— Nimic? întrebă Sonja Modig. Părea uimită. 

— Nimic, spuse Holmberg, scuturând din cap. Raportul 
final al autopsiei a venit în dimineaţa asta. Nu există nimic 
care să indice altceva decât o sinucidere prin spânzurare. 

Privirile li se mutară pe fotografiile făcute în camera de 
zi a casei din Smådalarö. Totul arăta că Gunnar Björck, şef 
adjunct al departamentului pentru străini din Säpo, se 
urcase de bunăvoie pe un taburet, legase o funie de cârli- 
gul lămpii, şi-o trecuse în jurul propriului grumaz şi, fără să 
ezite îi făcuse vânt scaunului la o distanţă de câţiva metri 
de el. Medicul legist nu era sigur de ora exactă când se 
produsese decesul, dar în cele din urmă stabilise că 
avusese loc în după-amiaza zilei de 12 aprilie. Bjorck fu- 
sese găsit pe 17 aprilie de nimeni altcineva decât Curt 
Svensson. Asta după ce Bublanski încercase în repetate 
rânduri să dea de Bjorck şi, iritat, îl trimisese în cele din 
urmă pe Svensson să-l aducă. 

La un moment dat în acest interval, cârligul lămpii ce- 
dase sub greutate şi corpul se prăbuşise pe podea. Svens- 
son îl văzuse pe fereastră şi dăduse alarma. Bublanski şi 
ceilalţi veniseră la ceea ce de la început consideraseră 
drept locul crimei, crezând că Bjorck fusese sugrumat de 
către o altă persoană. Abia echipa tehnică descoperise 
cârligul lămpii. Jerker Holmberg primise însărcinarea de a 
ancheta cum murise Bjorck. 

— Nimic nu indică o crimă şi nici că Bjorck n-ar fi fost 
singur în momentul acela, spuse Holmberg. 

— Lampa... 

— Lampa are amprentele stăpânului casei - care a 
atârnat-o acolo acum doi ani - şi ale lui Björck însuşi. Asta 
înseamnă că el a scos lampa. 

— De unde provine frânghia? 

— De la catargul steagului!, din spatele casei. Cineva a 
tăiat mai mult de doi metri de frânghie. Se află un cuţit pe 
pervazul ferestrei dinspre terasă. După declaraţia pro- 
prietarului, este cuțitul lui. De obicei stătea în lada de scu- 
le de sub chiuvetă. Amprentele lui Bjorck se află atât pe 
mâner, cât şi pe lada de scule. 

— Hmm, făcu Sonja Modig. 

— Ce fel de noduri au fost făcute? întrebă Curt 
Svensson. 

— Obişnuite; laţul propriu-zis este o buclă obişnuită. 
Poate că e singurul lucru ciudat. Bjorck era priceput la na- 
vigaţie şi ştia cum se fac nodurile adevărate. Insă cine 
poate spune cât de mult se preocupă de noduri un om care 
se sinucide? 

— Droguri? 

— Din raportul toxicologic, reiese că Björck lua un cal- 
mant puternic, care se dă numai pe reţetă. În sânge avea şi 
o cantitate de alcool, însă într-un procent foarte mic. Cu 
alte cuvinte, era mai mult sau mai puţin treaz. 

— Medicul legist scrie că sunt zgârieturi. 

— Una, de trei centimetri, pe partea exterioară a ge- 
nunchiului stâng. O julitură. M-am gândit că s-ar fi putut 
produce în zeci de feluri... De exemplu, că s-a lovit de 
marginea unui scaun, sau ceva de genul ăsta. 

Sonja Modig ridică o fotografie care arăta chipul de- 
format al lui Bjorck. Frânghia săpase aşa de adânc, încât 
sfoara propriu-zisă nu se mai vedea din pliurile pielii. Faţa 
arăta grotesc de umflată. 

— Putem stabili că a atârnat probabil în frânghie timp 
de mai multe ore, aproape o zi, înainte de a se rupe cârli- 


1 Pe vremuri, în Suedia era obiceiul ca stăpânul gospodăriei să 
ridice un steag, de câte ori era acasă, pentru a-şi anunţa eventualii 
vizitatori; obiceiul s-a păstrat până în prezent. 

223 


gul. Sângele se află parţial în cap, de unde frânghia l-a 
împiedicat să se scurgă în restul corpului, parţial în extre- 
mităţi. Când a cedat cârligul, cuşca toracică s-a lovit de 
masă. Prezintă o contuzie adâncă. Dar această leziune s-a 
produs mult după deces. 

— Al dracului fel de a muri, spuse Curt Svensson. 

— Nu ştiu. Frânghia a fost aşa de subţire, că a tăiat 
foarte adânc şi a oprit total fluxul sângelui. Trebuie să fi 
fost inconştient în câteva secunde şi mort într-un minut sau 
două. 

Bublanski dădu la o parte hârtiile, cu o expresie de dez- 
gust. Nu-i plăcea deloc. Nu-i plăcea faptul că Zalachenko şi 
Björck păreau să fi murit în aceeaşi zi. Unul, împuşcat de 
un nebun şi celălalt, de propria-i mână. Dar nicio spe- 
culaţie nu putea schimba faptul că examinarea locului cri- 
mei nu sprijinea teoria că Bjorck fusese ajutat să plece pe 
lumea cealaltă. 

— Trăia într-o tensiune teribilă, spuse Bublanski. Ştia 
că afacerea Zalachenko era pe cale să fie dată în vileag şi 
că el însuşi risca să fie acuzat şi aruncat pradă ziarelor, 
pentru cumpărare de servicii sexuale. Mă întreb de ce se 
temea mai mult. Era bolnav şi avea dureri cronice de multă 
vreme... Nu ştiu. Aş fi apreciat dacă lăsa o scrisoare sau 
ceva de genul ăsta. 

— Mulţi dintre cei care se sinucid nu lasă scrisori. 

— Ştiu. OK. Nu avem de ales. Trebuie să clasăm aface- 
rea Bjorck. 


Erika Berger nu se simţea în stare să se aşeze imediat 
pe scaunul lui Morander, în cuşca de sticlă, şi să dea la o 
parte lucrurile lui personale. Îl rugă pe Gunnar Magnusson 
să vorbească cu văduva lui Morander şi s-o întrebe când va 
putea să vină să le ia. 

Deocamdată, eliberă un mic spaţiu în mijlocul oceanului 
redacţional, unde îşi puse laptopul şi preluă comanda. Era 
un haos total. Dar, la trei ore după ce ea luase din mers 
cârma la SMP, pagina editorială se afla la tipar. Gunnar 

Magnusson scrisese patru coloane despre viaţa şi 
activitatea lui Morander. Pagina era construită în jurul 
unui portret al acestuia, cu articolul neterminat în stânga şi 
o serie de fotografii în josul paginii. Layout-ul nu era 
extraordinar, dar nota afectivă făcea lipsurile acceptabile. 

Cu puţin înainte de ora şase seara, Erika trecea prin ti- 
tlurile de pe prima pagină, discutând textele cu redactorul 
coordonator, când Borgsjö veni la ea, atingând-o pe umăr. 
Ridică privirea. 

— Putem schimba câteva cuvinte? 

Se duseră la automatul de cafea din sala de mese. 

— Voiam doar să spun că sunt foarte mulţumit de felul 
în care ai preluat comanda astăzi. Cred că ne-ai uimit pe 
toţi. 

— N-aveam prea mult de ales. Însă lucrurile vor mai 
şchiopăta, înainte să mă simt în largul meu. 

— Suntem conştienţi de asta. 

— Suntem? 

— Vreau să spun atât personalul, cât şi conducerea. 
Mai ales conducerea. Dar, după cele întâmplate astăzi, 
sunt mai mult ca niciodată convins că ai fost alegerea cea 
mai potrivită. Ai venit aici în ultima clipă şi ai fost nevoită 
să treci la comandă într-un moment foarte dificil. 

Erika aproape roşi. Aşa ceva nu mai făcuse de când 
avea 14 ani! 

— Pot să-ţi dau un sfat... 

— Sigur că da. 

— Am auzit că ai avut nişte divergențe cu Anders Holm, 
şeful de la Actualităţi. 

— N-am fost de acord asupra orientării din textul de- 
spre propunerea de impozite a guvernului. Işi pusese 
propria opinie pe pagina cu Actualităţile. Acolo trebuie să 
folosim un ton neutru. Părerile proprii trebuie să se afle pe 
pagina editorială. Şi, de vreme ce mă aflu la subiectul ăsta 
- voi scrie editorialul, din când în când; dar, aşa cum am 
spus, nu simpatizez niciun partid politic şi trebuie să ştim 
cine va fi şef la secţia Opinii. 

— Magnusson, până la noi dispoziţii, spuse Borgsjö. 
Erika Berger înălţă din umeri: 

— Mie îmi este indiferent pe cine puneţi. Dar trebuie să 
fie o persoană care să apere poziţiile ziarului. 

— Înţeleg. Ceea ce voiam să spun este că va trebui să-i 
dai lui Holm mai multă independenţă. Lucrează de mult la 
SMP şi este şef la Actualităţi de cincisprezece ani. Ştie ce 
face. Poate fi căpos, dar practic este indispensabil. 

— Ştiu. Morander mi-a povestit. Dar când este vorba de 
politica noastră în privinţa ştirilor, mă tem că va trebui să 
se adapteze. La urma urmei, m-aţi angajat ca să înnoiesc 
ziarul. 

Borgsjö dădu gânditor din cap. 

— Am înţeles. Vom rezolva problemele pe măsură ce se 
ivesc. 


Annika Giannini era obosită şi nervoasă în seara zilei de 
miercuri, când s-a urcat în trenul rapid X2000, în gara 
centrală din Goteborg, pentru a se întoarce la Stockholm. 
Avea impresia că-şi mutase domiciliul în tren, în ultima 
lună. Abia de apuca să-şi mai vadă familia. S-a dus după 
cafea în vagonul restaurant, apoi s-a întors la locul ei, des- 
chizând mapa cu notele de la ultima discuţie cu Lisbeth 
Salander. Ceea ce era de fapt motivul oboselii şi enervării 
sale. 

Ascunde lucruri, gândi Annika Giannini. Idioata asta 
mică nu-mi spune adevărul. Şi Micke îmi ascunde şi el 
ceva. Numai Dumnezeu ştie ce pun la cale. 

Observase, de asemenea, că, deşi Micke şi clienta sa nu 
comunicaseră - dacă era într-adevăr aşa -, exista între ei o 
înţelegere tacită şi naturală. Annika nu pricepea despre ce 
era vorba, dar bănuia că exista ceva ce Mikael Blomkvist 
socotea că e important să rămână ascuns. 

Se temea că era vorba de o chestiune morală, punctul 
slab al fratelui ei. Era prieten cu Lisbeth Salander. Annika 
îl cunoştea bine şi ştia că Mikael era loial, dincolo de limita 
bunului-simţ, faţă de oamenii pe care odată pentru tot- 

deauna îi definise drept prieteni, chiar dacă amicul în 
chestiune era imposibil şi se înşela complet. Ea mai ştia, de 
asemenea, că Mikael putea accepta multe prostii, dar că 
exista o limită care nu trebuia depăşită. Unde se afla 
această graniţă părea să varieze de la o persoană la alta, 
însă ştia că de câteva ori Mikael rupsese definitiv cu per- 
soane care până atunci îi fuseseră prieteni apropiaţi, pen- 
tru că aceştia făcuseră ceva ce el considerase ca imoral sau 
inacceptabil. In asemenea ocazii, devenea total rigid. 
Ruptura era definitivă şi nu putea fi discutată. Mikael nu 
mai răspundea nici măcar la telefon, dacă respectivul suna, 
ca să-şi ceară iertare în genunchi. 

Ce se petrecea în capul lui, Annika putea înţelege. În 
schimb, nu pricepea absolut deloc ce se petrecea în mintea 
lui Lisbeth Salander. Uneori avea impresia că acolo era 
nemişcare totală. 

Aflase de la Mikael că Lisbeth Salander putea fi capri- 
cioasă şi extrem de rezervată faţă de cei din jur. Până în 
momentul în care o întâlnise, Annika crezuse că acesta va 
fi un stadiu trecător şi că era vorba doar de a-i câştiga în- 
crederea. Acum însă constata că după o lună întreagă - 
fără a socoti primele două săptămâni, pierdute din cauză 
că Lisbeth nu avea putere să vorbească - conversaţia era în 
cea mai mare parte un simplu monolog. 

Annika mai notase şi că, în unele perioade, Lisbeth pă- 
rea să se afle într-o profundă depresie şi că nu avea nici cel 
mai mic interes pentru a-şi rezolva situaţia şi viitorul. 
Părea că pur şi simplu nu înţelege sau că nu-i pasă de fap- 
tul că singura posibilitate a Annikăi de a-i asigura o apă- 
rare satisfăcătoare depindea de accesul ei la fapte. Nu pu- 
tea lucra în beznă. 

Lisbeth Salander era încăpăţânată şi închisă. Făcea 
lungi pauze de gândire şi se exprima foarte exact, atunci 
când spunea ceva. Adesea nu răspundea deloc, iar uneori 
răspundea brusc la o întrebare pe care Annika i-o pusese 
cu câteva zile în urmă. In timpul interogatoriilor poliţiei, 
Lisbeth stătea tăcută în pat, privind în gol. Cu o singură 

excepţie, ea nu schimbase niciun cuvânt cu poliţiştii. Ex- 
cepţia a fost când Marcus Erlander a întrebat-o ce ştia în 
legătură cu Ronald Niedermann; atunci ea îl privise şi-i 
răspunsese la fiecare întrebare. De îndată ce acesta schim- 
base subiectul, Lisbeth îşi pierduse interesul, privind din 
nou în gol. 

Annika se aştepta ca Lisbeth să nu spună nimic poliţiei. 
Ea nu vorbea din principiu cu oficialităţile. Ceea ce în 
situaţia actuală era bine. Cu toate că Annika, la diferite 
ocazii, o îndemnase formal să răspundă la întrebările po- 
liţiei, în sinea ei era foarte mulţumită de tăcerea totală a 
clientei sale. Motivul era simplu. Această tăcere era coe- 
rentă. Nu conţinea nicio minciună cu care să fie prinsă 
după aceea şi niciun raţionament contradictoriu, care să 
dea prost în sala de judecată. 

Insă chiar dacă Annika se aşteptase la tăcere, era uluită 
de faptul că Lisbeth era aşa de neclintită. Între patru ochi, 
o întrebase pe Lisbeth de ce refuza cu atâta încăpățânare 
să răspundă poliţiei. 

— Vor deforma ceea ce spun şi îmi vor folosi cuvintele 
împotriva mea. 

— Dar dacă nu te explici, vei fi condamnată. 

— Atunci, aşa va fi. Nu eu am provocat tot rahatul ăsta. 
Dacă vor să mă condamne, nu e problema mea. 

Incetul cu încetul, Lisbeth îi povestise aproape tot ce se 
petrecuse la Stallarholmen, chiar dacă Annika trebuise să 
tragă de fiecare cuvânt. Totul, în afară de un lucru. Nu îi 
explicase cum Magge Lundin ajunsese să primească un 
glonţ în picior. Oricât de mult o bătuse la cap, Lisbeth 
Salander o privea cu obrăznicie, schiţând zâmbetul ei 
strâmb. 

Povestise, de asemenea, ce se întâmplase la 
Gosseberga. Însă nu spusese nimic despre motivul pentru 
care îl urmărise pe tatăl ei. Venise acolo ca să-şi ucidă tatăl 
- ceea ce afirma procurorul - sau doar pentru a-l convinge 
s-o lase în pace? Din punct de vedere juridic, deosebirea 
era strigătoare la cer. 

Atunci când Annika aborda subiectul fostului ei tutore, 
avocatul Nils Bjurman, Lisbeth devenea şi mai tăcută. 
Obişnuitul răspuns era că nu ea îl împuşcase şi că faptul 
nici nu se afla printre acuzaţiile împotriva ei. 

lar când Annika ajungea în miezul derulării eveni- 
mentelor, la rolul doctorului Peter Teleborian în 1991, 
Lisbeth se transforma într-un zid compact de tăcere. 

Nu va ţine, constata Annika. Dacă Lisbeth nu are 
încredere în mine, vom pierde procesul. Trebuie să vorbesc 
cu Mikael. 


Lisbeth Salander stătea pe marginea patului, privind pe 
fereastră. Putea vedea faţada de dincolo de parcare. 
Şezuse imobilă şi fără să fie deranjată mai mult de o oră 
după ce Annika Giannini se ridicase şi trântise, într-un 
acces de furie, uşa în urma ei. O durea din nou capul, dar 
nu atât de tare. În schimb, se simţea nemulțumită. 

O irita Annika Giannini. Din punct de vedere strict 
practic, putea înţelege de ce avocata ei o bătea necontenit 
la cap în legătură cu trecutul. Dar nu avea niciun chef să 
povestească despre sentimentele sau faptele sale. Consi- 
dera că viaţa ei era treaba ei personală. Nu era greşeala ei 
că taică-său era un sadic patologic şi un criminal. Nu era 
vina ei că frate-său era un ucigaş în serie. Şi, slavă Dom- 
nului, nimeni nu ştia că-i era frate, altminteri şi asta ar fi 
atârnat probabil tot pe umerii ei, în expertiza psihiatrică ce 
se va face mai devreme sau mai târziu. Nu ea îi ucisese pe 
Dag Svensson şi pe Mia Bergman. Nu ea îşi numise un 
tutore, care s-a dovedit a fi un porc care o violase. 

Şi totuşi, viaţa ei avea să fie întoarsă pe faţă şi pe dos şi 
va fi obligată să dea explicaţii şi să ceară iertare pentru 
faptul că se apărase. 

Voia să fie lăsată în pace. Şi, la urma urmei, ea era cea 
care va fi obligată să trăiască cu sine însăşi. Nu se aştepta 
să-i fie cineva prieten. Nesuferita de Annika Giannini se 
afla probabil de partea ei, dar era o prietenie profesională, 
pentru că îi era avocată. Afurisitul de Kalle Blomkvist se 

afla undeva, afară - Annika nu prea vorbea despre fratele 
ei şi Lisbeth nu întreba niciodată. Nu se aştepta ca acesta 
să facă prea multe eforturi pentru ea, acum când uciderea 
lui Dag Svensson era rezolvată şi el îşi putea scrie articolul. 

Se întreba ce părere avea despre ea Dragan Armanski, 
după toate câte se întâmplaseră. 

Potrivit Annikăi Giannini, ambii se plasaseră în colţul 
ringului de partea ei, dar astea erau doar vorbe. Nu puteau 
face nimic ca să-i rezolve problemele personale. 

Se întreba ce simţea Miriam Wu pentru ea. 

Se întreba ce simţea ea însăşi pentru propria-i persoană 
şi ajunsese la părerea că propria ei viaţă îi provoca mai 
ales indiferenţă. 

Fu deranjată brusc de unul dintre paznicii de la secu- 
ritate, care vârâse cheia în broască, dându-i drumul doc- 
torului Anders Jonasson. 

— Bună seara, domnişoară Salander. Cum te simţi as- 
tăzi? 

— Bine, răspunse ea. 

Îi consultă fişa şi constată că nu mai are febră. Se obiş- 
nuise cu vizitele lui, care aveau loc de câteva ori pe săp- 
tămână. Dintre toţi oamenii cu care intra în contact, era 
singurul pentru care simţea o doză de încredere. Niciodată 
nu simţise c-ar fi privit-o ciudat. Venea în camera ei, 
flecărea un moment şi o consulta, ca să vadă cum îi merge. 
Nu punea nicio întrebare despre Ronald Niedermann sau 
Alexander Zalachenko, sau dacă era nebună, sau de ce o 
ţinea poliţia închisă. Părea să fie interesat numai de felul în 
care funcționau muşchii ei, dacă vindecarea creierului 
avansa şi cum se simţea în general. a 

Se tutuiau de la bun început şi asta părea firesc. In 
plus, cotrobăise la propriu în creierul ei. Cineva care ţi-a 
umblat în creier trebuie tratat cu respect, credea ea. Spre 
propria sa uimire, realizase că găsea vizitele lui Anders 
Jonasson plăcute, deşi el o atingea şi-i lua temperatura. 

— E în ordine dacă verific? 

Făcu examenul obişnuit, privindu-i pupilele, ascul- 
tându-i respiraţia, măsurându-i pulsul şi verificându-i ten- 
siunea. 

— Cum îmi merge? întrebă ea. 

— Eşti în mod sigur pe cale să te faci bine. Dar trebuie 
să lucrezi mai serios cu gimnastica. Şi încetează să-ţi mai 
zgândăreşti coaja de la cap. 

Doctorul se opri o clipă. 

— Pot să te întreb ceva personal? Ea îi aruncă o privire. 

— Dragonul pe care îl ai tatuat... N-am văzut tot ta- 
tuajul, dar constat că e foarte mare şi îţi acoperă o mare 
parte din spate. De ce ţi l-ai făcut? 

— Nu l-ai văzut? El zâmbi brusc. 

— Vreau să spun că l-am întrezărit, dar când erai goală 
pe masa mea, eram prea ocupat să opresc hemoragii, să 
scot gloanţe şi altele de genul ăsta. 

— De ce întrebi? 

— Din pură curiozitate. _ 

Lisbeth Salander medită un moment lung. În cele din 
urmă, îl privi, spunând: 

— L-am făcut dintr-un motiv personal despre care nu 
vreau să vorbesc. 

Anders Jonasson medită la răspunsul ei şi aprobă gân- 
ditor. 

— OK. lartă-mi întrebarea. 

— Vrei să-l vezi? Păru uimit. 

— Sigur. De ce nu?! 

Lisbeth se întoarse cu spatele la el şi îşi trase maioul 
peste cap. Se aşeză astfel ca lumina de la fereastră să-i 
cadă pe spate. El constată că dragonul acoperea o porţiune 
mare, pe partea dreaptă a spinării. Incepea pe omoplat, la 
nivelul umărului şi se termina printr-o coadă, în partea de 
jos a şoldului. Era frumos şi fusese făcut de o mână 
profesionistă. Părea o adevărată operă de artă. 

După un moment, ea întoarse capul. 

— Mulţumit? 

— E frumos. Dar trebuie să te fi durut îngrozitor. 

— Da, recunoscu ea. M-a durut. 


Anders Jonasson părăsi camera lui Lisbeth Salander 
vag deconcertat. Era mulţumit de reabilitarea ei fizică, dar 
nu reuşea s-o înţeleagă pe fata aceasta bizară. Nu aveai 
nevoie de vreun un masterat în psihologie ca să tragi 
concluzia că sufleteşte nu-i mergea prea bine. Tonul faţă de 
el era amabil, dar plin de o neîncredere aspră. Înţelesese, 
de asemenea, că era politicoasă cu restul personalului, dar 
nu scotea un sunet de îndată ce poliţia venea în vizită. Era 
extrem de închisă în carapacea ei şi punea tot timpul o 
distanţă între ea şi cei din jur. 

Poliţia o pusese în stare de arest şi un procuror inten- 
ţiona s-o acuze de încercare de omor şi rănire gravă. El se 
îndoia că o fată aşa de mică şi firavă avusese forţa fizică 
necesară în asemenea acte de violenţă, cu atât mai mult cu 
cât violenţa era îndreptată împotriva unor adulţi. 

Intrebase despre dragonul ei mai mult ca să găsească 
un subiect personal despre care să discute. De fapt, nu era 
deloc interesat de ce se împodobise într-un fel aşa de exa- 
gerat, dar presupunea că, dacă alesese să-şi marcheze tru- 
pul cu un tatuaj aşa de mare, acesta avea un înţeles special 
pentru ea. Prin urmare, era un bun subiect pentru a începe 
o discuţie. 

Işi făcuse obiceiul s-o viziteze de câteva ori pe săptă- 
mână. Vizitele se aflau de fapt în afara programului său şi 
Helena Endrin era medicul fetei. Însă Anders Jonasson era 
şef la secţia de traumatologie şi era deosebit de satisfăcut 
de propria sa contribuţie din seara aceea, când Lisbeth 
Salander fusese adusă la Urgenţă. Luase decizia potrivită 
atunci când hotărâse să îndepărteze imediat glonţul şi, 
după câte putea judeca, fata nu rămăsese cu sechele sub 
forma unor amnezii, funcţii corporale diminuate sau alte 
handicapuri. Dacă vindecarea va urma în acelaşi ritm, fata 
va putea părăsi spitalul cu o cicatrice în pielea capului, dar 
fără alte complicaţii. Despre cicatricele din sufletul ei nu 
putea să se pronunţe. 

S-a întors la biroul lui şi a văzut un bărbat în costum în- 
chis la culoare care-l aştepta, sprijinit de perete, lângă uşă. 

Avea părul răvăşit, dar barba îngrijit tunsă. 

— Doctor Jonasson? 

— Da. 

— Bună ziua, numele meu este Peter Teleborian. Sunt 
medic-şef la clinica psihiatrică Sankt Stefan, din Uppsala. 

— A, da, vă recunosc. 

— Perfect. Aş dori să stăm puţin de vorbă, dacă aveţi 
timp. 

Anders Jonasson a deschis uşa de la biroul său. 

— Cu ce vă pot ajuta? a întrebat el. 

— Este vorba despre una din pacientele dumneavoas- 
tră, Lisbeth Salander. Trebuie s-o vizitez. 

— Hmm. În cazul acesta, trebuie să cereţi aprobare de 
la procuratură. Este în arest şi vizitele sunt interzise. De 
asemenea, orice vizită trebuie anunţată în prealabil avo- 
catei lui Salander... 

— Da, da, ştiu. M-am gândit că aş putea evita toată 
această birocraţie. Eu sunt medic, iar dumneavoastră pu- 
teţi să-mi permiteţi, fără probleme, accesul la ea pentru 
motive medicale. 

— Da, ar putea fi un motiv. Dar nu înţeleg exact legă- 
tura. 

— Am fost timp de mai mulţi ani psihiatrul lui Lisbeth 
Salander, atunci când era internată la clinica Sankt Stefan 
din Uppsala. Am urmărit-o până ce a împlinit 18 ani, când 
tribunalul i-a dat drumul în societate, chiar dacă sub tutelă. 
Poate trebuie să amintesc faptul că m-am împotrivit acestui 
lucru. De atunci, a fost lăsată să plutească în derivă şi 
astăzi vedem rezultatul. 

— Înţeleg, spuse Anders Jonasson. 

— Simt în continuare o mare responsabilitate faţă de ea 
şi, prin urmare, aş vrea să am posibilitatea să evaluez 
agravarea stării sale în ultimii zece ani. 

— Agravare? 

— În comparaţie cu momentul în care a primit îngrijire 
calificată, ca adolescentă. M-am gândit că am putea găsi o 
soluţie potrivită, ca între medici. 

— Apropo, mi-a venit o idee... Poate mă ajutaţi cu un 
lucru pe care nu-l înţeleg, ca între medici. Când a fost 
adusă la Sahlgrenska, i-am făcut un examen medical 
amănunţit. Un coleg al meu a cerut să vadă fişa medicală a 
lui Lisbeth Salander. Aceasta era semnată de un anume dr. 
Jesper H. Loderman. 

— Exact. Eu am fost coordonatorul tezei de doctorat a 
lui Jesper. 

— Înţeleg. Dar am observat că această anchetă 
medico-legală era teribil de vagă. 

— A, da? 

— Nu conţinea niciun diagnostic şi părea să fie mai cu- 
rând o analiză convenţională a unui pacient care refuză să 
vorbească. 

Peter Teleborian începu să râdă. 

— Da, e o persoană dificilă. După cum arată ancheta, a 
refuzat consecvent să participe la discuţiile cu dr. 
Löderman. De aceea s-a exprimat în termeni atât de vagi. A 
procedat corect. 

— Înţeleg. Însă recomandarea a fost totuşi internarea. 

— Se baza pe trecutul ei. Noi aveam o experienţă totală 
a bolii, care se întindea pe mai mulţi ani. 

— Da, tocmai asta mi-a fost greu să înţeleg. Când a fost 
primită aici, noi am încercat să obţinem dosarul de la Sankt 
Stefan. Dar încă nu l-am primit. 

— Îmi pare rău. Este însă secret, conform deciziei tri- 
bunalului. 

— Înţeleg. Şi cum vom putea aici, la Sahlgrenska, să-i 
dăm cea mai bună îngrijire dacă nu avem acces la dosarul 
ei? De fapt, noi suntem cei care avem acum responsabili- 
tatea medicală pentru ea. 

— M-am ocupat de ea de când avea 12 ani şi nu cred că 
vreun alt medic din Suedia cunoaşte mai multe despre 
boala ei decât mine. 

— Care este...? 

— Lisbeth Salander suferă de un grav dezechilibru 
psihic. Cum ştiţi, psihiatria nu este o ştiinţă exactă. Nu-mi 
face plăcere să mă limitez la un diagnostic precis. Dar are 
halucinaţii evidente, cu tente paranoido-schizofrenice 
clare. La acestea, mai trebuie adăugate perioadele 
maniaco-depresive şi lipsa ei totală de empatie. 

Anders Jonasson îl cercetă pe Peter Teleborian vreo 
zece secunde, înainte de a-şi desface mâinile într-un gest 
de neputinţă: 

— Nu o să contest un diagnostic al doctorului Telebo- 
rian, dar nu v-aţi gândit niciodată la ceva mai simplu? 

— Cum ar fi...? 

— De exemplu sindromul Asperger. De acord, eu nu 
i-am făcut un examen serios psihiatric, dar dacă ar fi să mă 
pronunt pe loc, aş avansa o formă de autism. Acest lucru ar 
explica incapacitatea ei de-a se conforma convențiilor 
sociale. 

— Îmi pare rău, însă pacienţii care suferă de sindromul 
Asperger nu obişnuiesc să dea foc propriilor părinţi. 
Credeţi-mă, niciodată n-am întâlnit un sociopat aşa de clar 
definit. 

— Eu o consider foarte introvertită, dar nu o sociopată 
paranoică. 

— Este extrem de manipulativă, spuse Peter Teleborian. 
Se comportă în funcţie de ce vrei tu să vezi. 

Anders Jonasson încruntă imperceptibil din sprâncene. 
Peter Teleborian venea dintr-odată cu păreri total opuse 
judecății pe care şi-o formase el despre Lisbeth Salander. 
Căci ar fi putut-o considera oricum pe Lisbeth Salander, 
dar în niciun caz manipulatoare. Dimpotrivă, era o fiinţă 
care păstra mereu distanţa faţă de cei din jur şi nu arăta 
niciun fel de emoţii. Incercă să alăture această imagine 
celei pe care i-o zugrăvea Teleborian. 

— O cunoşti de puţin timp, iar în intervalul ăsta rănile 
au condamnat-o la pasivitate. Eu am văzut izbucnirile ei de 
violenţă şi ura iraţională. Am dedicat mulţi ani încercării 

de-a o ajuta pe Lisbeth Salander. De aceea sunt aici. 
Propun o colaborare între Sankt Stefan şi Sahlgrenska. 

— Despre ce fel de colaborare vorbiţi? 

— Dumneata te ocupi de problemele ei fizice şi sunt 
convins că va fi cea mai bună îngrijire pe care o poate 
avea. Însă eu simt o mare nelinişte în ceea ce priveşte sta- 
rea ei psihică. Aş dori să intervin cât mai curând posibil. 
Sunt gata să ofer tot ajutorul pe care îl pot aduce. 

— Înţeleg. 

— Trebuie s-o vizitez, pentru a face în primul rând o 
evaluare a stării ei. 

— Înţeleg. Din păcate, nu vă pot ajuta. 

— Poftim? 

— Cum am mai spus, e în stare de arest. Dacă vreţi să 
începeţi un tratament psihiatric, trebuie să vă adresaţi 
procurorului Jervas, care decide în aceste probleme, şi asta 
trebuie să se hotărască de comun acord cu avocata ei, 
Annika Giannini. Dacă este vorba despre o expertiză 
psihiatrică legală, atunci instanţa trebuie să vă mandateze. 

— Tocmai această birocraţie voiam s-o evit. 

— Sigur, numai că eu sunt responsabil pentru ea şi 
dacă va trebui să se prezinte în faţa unui tribunal în viitorul 
apropiat, e necesar să avem documente clare asupra 
tuturor măsurilor pe care le-am luat. În consecinţă, trebuie 
să urmăm întreaga procedură birocratică. 

— Înţeleg. Atunci, pot să vă dezvălui că am primit deja 
o cerere din partea procurorului Richard Ekstrom din 
Stockholm, ca să fac o expertiză psihiatrică legală. Aceasta 
va avea loc în momentul procesului. 

— Foarte bine. Atunci veţi primi autorizaţia de a o vi- 
zita, fără să trebuiască să încălcăm regulamentul. 

— Dar în vreme ce ne preocupăm de proceduri biro- 
cratice, există riscul ca starea ei să se înrăutăţească. Eu 
sunt interesat doar de sănătatea ei. 

— Şi eu sunt, spuse Anders Jonasson. Şi, între noi fie 
zis, pot să vă spun că n-am observat la ea niciun semn de 
afecţiune psihică. A fost rănită grav şi e în stare de şoc. 

Însă nu cred în niciun caz că ar fi schizofrenică sau că ar 
suferi de fobii paranoice. 


Doctorul Peter Teleborian mai încercă o vreme să-l facă 
pe Anders Jonasson să-şi schimbe părerea. Când a sfârşit 
prin a înţelege că-şi pierdea timpul, s-a ridicat brusc, 
luându-şi adio. 

Anders Jonasson a rămas o vreme cercetând gânditor 
scaunul pe care şezuse Teleborian. Cu siguranţă, nu era 
ceva neobişnuit ca alţi medici să-l contacteze cu sfaturi sau 
puncte de vedere asupra unui tratament. Dar era vorba 
aproape fără excepţie de pacienţi care aveau deja un medic 
responsabil de tratamentul unei afecţiuni în curs. Niciodată 
până atunci nu i se întâmplase ca un psihiatru să aterizeze, 
ca o farfurie zburătoare, şi să insiste să aibă acces la un 
pacient pe care nu-l mai tratase de mulţi ani, şi în afara 
oricăror reguli birocratice. După un moment, Anders 
Jonasson şi-a privit ceasul, constatând că era aproape şapte 
seara. A ridicat receptorul şi i-a telefonat Martinei 
Karlgren, psihologul de gardă pe care spitalul Sahlgrenska 
îl punea la dispoziţia pacienţilor de la traumatologie. 

— Bună seara. Presupun că ai terminat pentru astăzi. 
Te deranjez? 

— Deloc. Sunt acasă şi nu fac nimic special. 

— Sunt un pic nedumerit. Ai vorbit cu pacienta noastră 
Lisbeth Salander. Poţi să-mi spui care este impresia ta? 

— Păi, am vizitat-o de trei ori şi m-am oferit să discu- 
tăm. Ea a refuzat amabil, dar hotărât. 

— Care e părerea ta despre ea? 

— Ce vrei să spui? 

— Martina, ştiu că nu eşti psihiatru, dar eşti o persoană 
înţeleaptă şi plină de bun-simţ. Ce părere ţi-a făcut? 

Martina Kalgren ezită o clipă: 

— Nu sunt sigură cum să răspund la întrebare. Primele 
două dăţi când am văzut-o era într-o stare atât de rea, că 
n-am putut sta de vorbă cu ea. Apoi am vizitat-o acum o 
săptămână, la cererea Helenei Endrin. 

— De ce te-a rugat Helena s-o vizitezi? 

— Lisbeth Salander e pe cale să se însănătoşească. Cea 
mai mare parte a timpului zace pe spate şi priveşte tava- 
nul. Doctor Endrin voia s-o văd. 

— Şi ce s-a întâmplat? 

— l-am spus cine sunt. Am vorbit câteva minute. Am 
întrebat-o cum îi merge şi dacă simte nevoia să aibă pe ci- 
neva cu care să vorbească. Ea a spus că nu e cazul. Am în- 
trebat-o dacă aş putea s-o ajut cu ceva. M-a rugat să-i aduc 
un pachet de ţigări. 

— Era iritată sau duşmănoasă? Martina Karlgren 
cugetă un moment: 

— Nu, n-aş putea spune. Era liniştită, dar păstra o mare 
distanţă. Am socotit cererea ei de a-i strecura ţigări mai 
mult ca o glumă, decât ca o cerere serioasă. Am întrebat-o 
dacă voia să citească ceva, dacă aş putea să-i dau cărţi de 
vreun fel. Mai întâi, nu a vrut, dar pe urmă m-a întrebat 
dacă nu aveam reviste ştiinţifice care să se ocupe de 
genetică şi de cercetări asupra creierului. 

— De ce? 

— Genetică. 

— Genetică? 

— Da. l-am spus că există câteva cărţi de popularizare 
ştiinţifică pe acest subiect la bibliotecă, dar n-a fost intere- 
sată. A spus că citise deja cărţi pe subiectul ăsta şi a numit 
câteva lucrări, despre care eu n-am auzit niciodată. Prin 
urmare, era interesată mai ales de cercetarea în domeniu. 

— Da? spuse Anders Jonasson uluit. 

— l-am spus că nu avem cărţi atât de specializate în bi- 
blioteca pentru pacienţi - avem mai mult Philip Marlowe, 
decât literatură ştiinţifică -, dar aş putea să văd dacă nu-i 
găsesc ceva. 

— Ai făcut asta? 

— Am fost şi am împrumutat câteva exemplare din 
Nature şi New England Journal of Medicine. A fost 
satisfăcută şi mi-a mulţumit că m-am deranjat. 

— Dar astea sunt reviste destul de specializate, care 
conţin mai mult articole ştiinţifice şi cercetare pură. 

— Le citeşte cu mare interes. 

Anders Jonasson rămase pentru un scurt moment fără 
grai. 

— Cum consideri starea ei psihică? 

— E reticentă. Nu a discutat nimic personal cu mine. 

— O consideri bolnavă psihic, maniaco-depresivă sau 
paranoică? A 

— Nu, deloc. In cazul acesta, aş fi dat alarma. De bună 
seamă, este deosebită, are mari probleme şi se află într-o 
stare de şoc. Însă e liniştită şi la obiect, şi pare să-şi poată 
stăpâni situaţia. 

— Bine. 

— De ce întrebi? S-a întâmplat ceva? 

— Nu, nu s-a întâmplat nimic. Numai că nu reuşesc s-o 
înţeleg. 

Sâmbătă 7 mai - joi 12 mai 


Mikael Blomkvist a dat deoparte mapa cu cercetările pe 
care le primise de la colaboratorul extern Daniel Olofsson, 
din Göteborg. A privit gânditor pe fereastră, contemplând 
şuvoiul de trecători de pe Götgatan. Acesta era unul dintre 
cele mai plăcute avantaje ale biroului său. Strada era plină 
de viaţă şi ziua, şi noaptea, iar atunci când stătea privind 
pe fereastră nu avea niciodată senzaţia de singurătate. 

Se simţea stresat, cu toate că nu avea vreo treabă ur- 
gentă. Se încăpăţânase să continue să lucreze cu textele 
din care avea de gând să alcătuiască numărul de vară al 
revistei Millennium, dar sfârşise prin a-şi da seama că ma- 
terialul era aşa de vast, că nici măcar un număr tematic nu 
va fi suficient. Ajunsese în aceeaşi situaţie ca în afacerea 
Wennerström şi hotărâse să-şi publice textele în forma unei 
cărţi. Avea deja material pentru mai mult de 150 de pagini 
şi socotea că întreaga carte trebuia să aibă în jur de 300- 
350 de pagini. 

Partea simplă era gata. Descrisese asasinarea lui Dag 
Svensson şi a Miei Bergman şi povestise cum se întâmplase 
ca el însuşi să fie cel care le găsise corpurile. Explicase de 
ce fusese bănuită Lisbeth Salander. Folosise un întreg 
capitol de 37 pagini, pentru a măcelări, pe de o parte, tot 
ce scriseseră ziarele despre Lisbeth, pe de alta, pe 
procurorul Richard Ekström şi, indirect, întreaga anchetă a 
poliţiei. După o lungă reflecţie, îmblânzise critica împotriva 
lui Bublanski şi a colegilor acestuia. O făcuse după ce 
vizionase o înregistrare a conferinţei de presă ţinută de 
Ekström, în care se vedea clar că Bublanski fusese extrem 
de jenat şi evident nemulţumit de concluziile grăbite ale lui 
Ekström. 

După evenimentele dramatice de la început, mersese 
înapoi în timp, descriind sosirea lui Zalachenko în Suedia, 
copilăria lui Lisbeth Salander şi întâmplările care duseseră 

la închiderea ei la Sankt Stefan, în Uppsala. Se dedicase cu 
acribie totală distrugerii doctorului Peter Teleborian şi a 
defunctului Gunnar Björck.  Prezentase expertiza 
psihiatrică legală din 1991 şi explicase de ce Lisbeth 
Salander devenise o amenințare pentru funcţionarii 
anonimi care îşi făcuseră o datorie din a-l proteja pe 
transfugul rus. Reprodusese mari părți din corespondența 
dintre Teleborian şi Björck. 

În continuare, înfăţişa noua identitate a lui Zalachenko 
şi activitatea lui de gangster cu normă întreagă. Il descria 
pe ajutorul acestuia, Ronald Niedermann, răpirea lui 
Miriam Wu şi intervenția lui Paolo Roberto. In cele din 
urmă, rezumase deznodământul de la Gosseberga, care 
dusese la împuşcarea şi îngroparea lui Lisbeth Salander şi 
explicase cum s-a ajuns ca un poliţist să fie ucis cu totul 
inutil, de vreme ce Niedermann era deja capturat. 

Pe urmă, povestirea devenise mai greu de scris. Proble- 
ma lui Mikael era că în aceasta erau lacune importante. 
Gunnar Björck nu acţionase de unul singur. In spatele 
întregii desfăşurări a evenimentelor ar trebui să se afle un 
grup mai mare, cu resurse şi influenţă. Altfel nu era posibil. 
Dar, în cele din urmă, trăsese concluzia că tratamentul 
absolut ilegal care-i fusese aplicat lui Lisbeth Salander nu 
ar fi putut fi aprobat de guvern sau de conducerea Säpo. In 
spatele acestei concluzii nu se afla o încredere exagerată în 
puterea de stat, ci speranţa pe care şi-o punea în natura 
umană. O operaţiune de anvergura acesteia n-ar fi putut 
niciodată rămâne secretă, dacă ar fi avut vreun sprijin 
politic. Cineva ar fi avut de plătit vreo poliţă cuiva şi ar fi 
vorbit, şi presa ar fi dat de afacerea Zalachenko cu mulţi 
ani înainte. 

Îşi imagina „clubul Zalachenko” drept un mic grup 
anonim de activişti. Problema era doar că nu putuse să 
identifice pe niciunul dintre ei, în afară poate de Goran 
Mårtensson, în vârstă de 40 de ani, polițistul sub acoperire 
însărcinat să-l supravegheze pe Mikael Blomkvist. 

Ideea era să aibă cartea tipărită şi s-o distribuie chiar în 
ziua în care avea să înceapă procesul împotriva lui Lisbeth 
Salander. Împreună cu Christer Malm, plănuise să scoată o 
ediţie de buzunar plastifiată, pe care să o distribuie 
împreună cu numărul de vară al revistei Millennium, la un 
preţ ceva mai mare decât cel obişnuit. Împărţise sarcinile 
între Henry Cortez şi Malin Eriksson, care trebuiau să 
producă texte despre istoria poliţiei secrete, afacerea IB şi 
altele de felul ăsta. 

Acum era sigur că va fi un proces împotriva lui Lisbeth 
Salander. 

Procurorul Richard Ekstrom o acuzase de vătămare 
gravă, în cazul Magge Lundin şi vătămare gravă, respectiv 
tentativă de omor, în cazul Karl Axel Bodin, alias 
Zalachenko. 

Încă nu fusese stabilită data procesului, dar de la co- 
legii ziarişti Mikael culesese informaţia că Ekstrom plănuia 
să fie în iulie, totul depinzând de starea sănătăţii lui 
Lisbeth Salander. Mikael înţelesese planul. Un proces în 
toiul verii atrage mai puţin atenţia, decât un proces într-un 
alt anotimp al anului. 

Işi încruntă fruntea, privind pe fereastra biroului său, 
de la redacţia revistei Millennium. 

Nu se terminase. Conspirația impotriva lui Lisbeth 
Salander continua. Era singurul fel în care puteau fi 
explicate telefoanele ascultate, atacul asupra Annikăi 
Giannini, furtul raportului Salander din 1991. Şi, poate, 
uciderea lui Zalachenko. 

Dar îi lipseau probele. 

Împreună cu Malin Eriksson şi Christer Malm, Mikael 
luase hotărârea ca editura Millennium să publice cartea lui 
Dag Svensson despre traficul de femei chiar înainte de 
proces. Era mai bine să prezinte tot pachetul o singură 
dată şi nu exista niciun motiv să aştepte cu publicarea. 
Dimpotrivă - cartea n-ar putea niciodată trezi un interes 
mai mare dacă ar fi publicată într-un alt moment. Malin 
avea responsabilitatea redactării finale a cărţii lui Dag 

Svensson, în vreme ce Henry Cortez îl ajuta pe Mikael cu 
scrierea cărţii despre afacerea Salander. Lottie Karim şi 
Christer Malm (contra voinţei sale) deveniseră secretari de 
redacţie temporari la Millennium, cu Monica Nilsson ca 
singur reporter disponibil. Rezultatul acestei creşteri a 
sarcinilor era că întreaga redacţie era în genunchi de obo- 
seală şi Malin Eriksson fusese obligată să contacteze mai 
mulţi colaboratori externi, pentru a produce textele. Va fi 
costisitor, dar nu aveau de ales. 

Mikael îşi scrise o notă pe o hârtie galbenă: trebuia să 
contacteze familia lui Dag Svensson în legătură cu drep- 
turile de autor. Aflase că părinţii lui Dag Svensson locuiau 
în Orebro şi erau singurii moştenitori. În practică, nu avea 
nevoie de niciun consimţământ pentru a tipări cartea lui 
Dag Svensson, dar, în orice caz, avea de gând să meargă 
acolo, ca să le ceară aprobarea. Amânase acest lucru 
pentru că avusese prea multe de făcut, însă venise vremea 
să rezolve şi acest detaliu. 

Apoi, mai rămâneau doar câteva sute de detalii! Unele 
dintre ele se refereau la felul în care va aborda persoana 
lui Lisbeth Salander în texte. Pentru a se hotărî, odată 
pentru totdeauna, trebuia neapărat să aibă o conversaţie 
particulară cu ea, ca să-i ceară aprobarea să povestească 
adevărul ori, cel puţin, părţi din adevăr. Şi convorbirea 
particulară nu putea s-o aibă, pentru că Lisbeth era în sta- 
re de arest, cu interdicţie de a fi vizitată. 

În această privinţă, Annika Giannini nu-i era de niciun 
ajutor. Ea urma cu scrupulozitate regulile şi nu avea in- 
tenţia să devină curiera lui Mikael Blomkvist, ducându-i 
mesaje secrete. Şi nici nu-i povestea nimic despre ceea ce 
discuta cu clienta ei - în afară de fragmente care se refe- 
reau la conspirația împotriva acesteia, în privinţa cărora 
Annika avea nevoie de ajutor. Era frustrant, dar corect. In 
consecinţă, Mikael ignora cu totul dacă Lisbeth îi dezvă- 
luise Annikăi faptul că tutorele ei o violase şi că ea se răz- 
bunase tatuându-i un mesaj răsunător pe burtă. Câtă vre- 

me Annika nu discuta subiectul, nici Mikael nu putea s-o 
facă. 

Izolarea lui Lisbeth mai crea şi o altă problemă, cu totul 
specială. Ea era expertă în computere şi hacker, ceea ce 
Mikael ştia, dar Annika nu. Mikael îi promisese lui Lisbeth 
să nu dezvăluie niciodată taina ei şi îşi ţinuse promisiunea. 
Problema era că el însuşi avea mare nevoie de cunoştinţele 
ei în domeniu. 

Prin urmare, trebuia într-un fel oarecare să ia legătura 
cu Lisbeth Salander. 

Oftă şi deschise din nou dosarul lui Daniel Olofsson, din 
care scoase două hârtii. Una era un extras din registrul de 
paşapoarte, pe numele Idris Ghidi, născut în 1950. Acesta 
era un bărbat cu mustață, ten închis la culoare şi păr 
negru, cărunt la tâmple. 

Cealaltă era rezumatul pe care Daniel Oloffson îl făcuse 
despre trecutul lui Idris Ghidi. 

Născut în 1950, în oraşul Mosul din nordul Irakului, 
Idris Ghidi devenise inginer şi luase parte la avântul eco- 
nomic din anii '70. În 1984, începuse să lucreze ca profesor 
la liceul tehnic din Mosul. Nu era cunoscut ca activist 
politic. Din nefericire, era kurd şi prin definiţie potenţial 
criminal în Irakul lui Saddam Hussein. În octombrie 1987, 
tatăl lui Idris Ghidi a fost arestat, bănuit de activism 
pro-kurd. Nicio indicație nu fusese dată asupra naturii 
crimei sale. A fost executat ca trădător de patrie, probabil 
în ianuarie 1988. Două luni mai târziu, Idris Ghidi a fost 
ridicat de către poliţia secretă irakiană, tocmai în momen- 
tul în care începea un curs despre rezistenţa materialelor 
în construcţia de poduri. A fost dus într-o închisoare din 
afara oraşului Mosul, unde timp de 11 luni a fost supus 
unor torturi cumplite, în scopul de a face mărturisiri. Ce se 
aşteptau să mărturisească, Idris Ghidi nu a înţeles nici- 
odată şi ca urmare tortura a continuat. 

În martie 1989, un unchi al lui Idris Ghidi a plătit o 
sumă echivalentă cu 50 000 de coroane suedeze conducă- 

torului local al partidului Ba'ath”, care a fost fără îndoială 
considerată o compensație suficientă pentru pagubele pe 
care Idris Ghidi le pricinuise statului irakian. Două zile mai 
târziu, acesta a fost eliberat şi dat în grija unchiului. La 
eliberare, cântărea 39 de kilograme şi nu era capabil să 
meargă. Înaintea eliberării, şoldul stâng îi fusese zdrobit cu 
o măciucă, astfel încât să nu mai poată alerga de colo-colo 
şi să facă alte prostii în viitor. 

Timp de câteva săptămâni, Idris Ghidi s-a zbătut între 
viaţă şi moarte. Când a început, încetul cu încetul, să se 
simtă mai bine, unchiul său l-a dus la o gospodărie dintr-un 
sat aflat la 600 km de Mosul. Acolo, şi-a recăpătat forţele în 
timpul verii şi a devenit suficient de puternic ca să înveţe 
din nou să meargă, cu ajutorul unor cârje. Ştia prea bine că 
niciodată nu va fi restabilit complet. Întrebarea era doar ce 
va face în viitor. În august, a aflat că cei doi fraţi ai lui 
fuseseră arestaţi de poliţia secretă. Nu avea să-i mai 
revadă niciodată. Presupunea că erau îngropaţi undeva la 
periferia Mosulului. În septembrie, unchiul lui a aflat că 
Idris Ghidi era din nou căutat de poliţia lui Saddam 
Hussein. Atunci, acesta a luat hotărârea să recurgă la o 
persoană anonimă care, în schimbul unei sume echivalente 
a 30 000 de coroane, l-a dus pe Idris Ghidi peste graniţa 
turcă şi, cu ajutorul unui paşaport fals, mai departe în 
Europa. 

Idris Ghidi a aterizat la Arlanda, în Suedia, pe 19 oc- 
tombrie 1989. Nu ştia niciun cuvânt în suedeză, dar pri- 
mise instrucţiuni să meargă la poliţia de frontieră şi să 
ceară imediat azil politic, ceea ce a şi făcut, într-o engleză 
rudimentară. A fost transportat la un lagăr de refugiaţi, în 
Upplands-Văsby, unde a petrecut următorii doi ani, până ce 
ministerul imigrației a hotărât că Idris Ghidi nu avea 
motive suficiente ca să primească aprobare de şedere în 
Suedia. 

La momentul acela, Ghidi învățase suedeza şi primise 
ajutor medical pentru şoldul zdrobit. Fusese operat de 


* Partid socialist arab. (n. red.) 

două ori şi putea să se mişte fără cârje. Între timp, în 
Suedia avusese loc acţiunea de protest a locuitorilor din 
Sjöbo faţă de primirea străinilor, lagărele de refugiaţi 
fuseseră atacate şi Bert Karlsson înființase partidul Ny 
Democrati!. 

Motivul direct pentru care Idris Ghidi figura în arhivele 
ziarelor era că, în ultimul moment, primise un nou avocat 
care ieşise imediat în presă, expunând situaţia clientului 
său. Alţi kurzi din Suedia s-au mobilizat în cazul Idris 
Ghidi, printre care membrii combativei familii Baksi?. S-au 
ţinut mitinguri de protest şi au fost formulate petiţii 
adresate ministrului imigrației Birgit Friggebo. Cazul a fost 
atât de mediatizat în Suedia, încât ministerul imigrației şi-a 
schimbat decizia şi Ghidi a primit permis de şedere şi de 
lucru în regatul Suediei. 

În ianuarie 1992, el a părăsit lagărul de refugiaţi din 
Upplands-Väsby ca om liber. 

După ieşirea din centrul de refugiaţi, au început noi 
probleme pentru Idris Ghidi. Trebuia să-şi găsească o 
slujbă, paralel cu faptul că era încă sub tratament pentru 
şoldul rănit. Idris Ghidi a descoperit curând că faptul că 
era un inginer constructor bine pregătit, cu experienţă de 
mulţi ani şi calificative înalte, nu însemna absolut nimic. În 
anii care au urmat, a lucrat ca distribuitor de ziare, spă- 
lător de vase şi şofer de taxi. A fost obligat să renunţe la 
munca de distribuitor de ziare. Pur şi simplu, nu putea urca 
pe scări în ritmul cerut. Munca de şofer de taxi i-ar fi 
plăcut, cu excepţia a două lucruri. Nu cunoştea deloc re- 
ţeaua locală de drumuri din regiunea Stockholm şi nu pu- 
tea sta nemişcat mai mult de o oră, înainte ca durerile din 
şold să devină insuportabile. 


1 „Noua Democraţie”, partid de extremă dreapta. 

? Familia Baksi: familie kurdă, angajată în lupta pentru drepturile 
străinilor. Printre ei se află cunoscutul scriitor Mahmud Baksi, Kurdo 
Baksi, întemeietor al revistei Svartvitt, şi Nalin Pekgul Baksi, preşedintă 
a Asociaţiei Femeilor Social-Democrate şi membră în parlament. 

În mai 1998, Idris Ghidi s-a mutat la Göteborg. Motivul 
era că o rudă îndepărtată s-a milostivit de el şi i-a oferit un 
post fix la o firmă de curăţenie. Idris Ghidi era incapabil să 
lucreze cu normă întreagă şi a primit o jumătate de normă 
ca şef al unei echipe de curăţenie la spitalul Sahlgrenska, 
cu care firma avea contract. Era o muncă uşoară şi de ruti- 
nă care consta în spălatul duşumelelor şase zile pe săptă- 
mână în anumite sectoare, printre care şi 11C. 

Mikael Blomkvist a citit rezumatul făcut de Daniel 
Olofsson şi a studiat fotografia lui Idris Ghidi din registrul 
de paşapoarte. Apoi, a deschis site-ul arhivei de presă şi a 
scos câteva dintre articolele care stătuseră la baza 
rezumatului lui Olofsson. A citit cu atenţie şi după aceea a 
rămas pe gânduri vreme îndelungată. Şi-a aprins o ţigară. 
Interdicţia de a fuma în redacţie fusese suprimată rapid 
după plecarea Erikăi Berger. Henry Cortez lăsase chiar la 
vedere o scrumieră pe un birou. În cele din urmă, Mikael 
Blomkvist a luat foaia A4 pe care Daniel Olofsson o scrisese 
despre doctorul Anders Jonasson. A citit textul, cu fruntea 
încruntată în riduri adânci. 


Mikael Blomkvist nu a văzut automobilul cu plăcuţa de 
înmatriculare KAB şi n-a avut senzaţia că ar fi urmărit; 
totuşi a preferat să fie sigur, aşa că în ziua de luni a luat-o 
pe jos de la librăria Academiei până la intrarea laterală la 
NK!, ieşind apoi pe poarta principală. Cel care ar putea 
urmări pe cineva în magazinul NK ar trebui să fie un 
supraom. A închis ambele telefoane mobile şi, trecând prin 
galerie, a ieşit în Piaţa Gustaf Adolf, prin faţa clădirii 
parlamentului, şi de acolo a ajuns în Gamla Stan. Se părea 
că nimeni nu-l urmărea. A luat-o pe drumuri ocolite, pe 
străduţe mici, până ce a ajuns la adresa căutată şi a bătut 
la uşă la editura Svartvitt. 


1 Nordiska Kompaniet: cel mai mare magazin „de lux” din 
Stockholm. 

Era ora trei după-amiaza. Mikael venea neanunţat, dar 
redactorul Kurdo Baksi! era acolo şi chipul acestuia s-a 
luminat, văzându-l pe Mikael Blomkvist. 

— Ia te uită, salut, i-a spus amical Kurdo Baksi. De ce 
nu mai vii deloc să ne vezi? 

— Dar tocmai am venit, răspunse Mikael. 

— Da, dar au trecut cel puţin trei ani de la ultima vizită. 
Şi-au strâns mâna. 

Mikael Blomkvist îl cunoştea pe Kurdo Baksi din anii 
'80. Mikael fusese unul dintre cei care-l ajutaseră pe Kurdo 
Baksi atunci când acesta lansa revista Svartvitt, pe care o 
tipăreau clandestin în timpul nopţii, la LO?. Kurdo fusese 
prins asupra faptului de către Per-Erik Åström, viitorul vâ- 
nător de pedofili de la Rädda Barnen, care în anii '80 era 
secretar la sindicate. Åström apăruse în hala tipografiei 
într-o noapte târziu, găsise teancuri de foi din primul 
număr al revistei Svartvitt, împreună cu un neobişnuit de 
tăcut Kurdo Baksi. Åström privise oribilul Jayout al primei 
pagini şi spusese: „La dracu', o revistă nu poate arăta aşa”. 
După aceea, desenase logotipul care avea să figureze pe 
prima pagină timp de 15 ani, până când Svartvitt fusese în- 
gropată şi înlocuită de editura Svartvitt. În vremea aceea, 
Mikael Blomkvist termina o perioadă îngrozitoare, în care 
fusese responsabilul de ştiri al LO - singura lui trecere prin 
zona ştirilor. Per-Erik Åström îl convinsese să corecteze şi 
să ajute la redactarea textelor din Svartvitt. De atunci, 
Kurdo Baksi şi Mikael Blomkvist rămăseseră prieteni. 

Mikael Blomkvist se trânti pe o canapea, în vreme ce 
Kurdo Baksi aducea cafea de la automatul de pe coridor. 
Au trăncănit o vreme, ca unii care nu se mai văzuseră de 


1! Kurdo Baksi (1965) a întemeiat în 1987 revista antirasistă 
Negru-alb, forum al luptei de idei împotriva rasismului în Suedia (în 
2003 revista şi-a încetat apariţia, fiind înlocuită de editura Negru-a/b, cu 
acelaşi profil). În 2003, Baksi a organizat cea mai mare demonstraţie 
antirasistă din Suedia. A primit pentru activitatea sa diferite premii, 
printre care premiul Olof Palme, în 2000. 

? Uniunea sindicatelor din Suedia. 

mult, dar erau tot timpul întrerupţi de mobilul lui Kurdo 
care suna - iar acesta purta scurte convorbiri în kurdă ori 
în turcă sau arabă, sau în cine ştie ce altă limbă pe care 
Mikael n-o înţelegea. Aşa fusese întotdeauna la vizitele 
făcute la editura Svartvitt. Oamenii sunau din lumea în- 
treagă, ca să vorbească cu Baksi. 

— Dragul meu Mikael, pari îngrijorat. Ce ai pe inimă? 
întrebă într-un sfârşit Kurdo Baksi. 

— Poţi închide telefonul cinci minute, ca să putem 
vorbi? 

Kurdo închise mobilul. 

— OK... am nevoie de un serviciu. Un serviciu impor- 
tant, şi trebuie făcut imediat şi fără să se discute în afara 
acestei încăperi. 

— Spune. 

— În 1989, a sosit din Irak în Suedia un refugiat kurd, 
pe nume Idris Ghidi. Când a fost ameninţat cu expulzarea, 
a fost ajutat de familia ta şi a reuşit să obţină permisul de 
şedere. Nu ştiu dacă a fost tatăl tău sau altcineva din 
familie cel care l-a ajutat. 

— Unchiul meu, Mahmut Baksi, l-a ajutat pe Idris Ghidi. 
Eu îl cunosc pe Idris. Ce e cu el? 

— Chiar acum lucrează la Göteborg. Am nevoie de 
ajutor să facă o treabă simplă. Sunt gata să-l plătesc. 

— Ce fel de treabă? 

— Ai încredere în mine, Kurdo? 

— Sigur că da. Întotdeauna am fost prieteni. 

— Treaba pe care o va face este specială. Foarte specia- 
lă. Nu vreau să povestesc în ce constă ea, dar te asigur că 
nu este în niciun fel ilegală şi nu va crea probleme nici 
pentru tine, nici pentru Idris Ghidi. 

Kurdo Baksi îl cercetă atent pe Mikael Blomkvist: 

— Înţeleg. Şi tu nu vrei să-mi povesteşti despre ce e 
vorba. 

— Cu cât ştii mai puţin, cu atât e mai bine. Am nevoie 
să mă ajuţi cu o recomandare către Idris: să fie dispus să 
asculte ce am să-i spun. 

Kurdo medită un scurt moment. Pe urmă, merse la 
masa de lucru şi deschise o agendă. Căută prin ea vreun 
minut, înainte să găsească numărul lui Idris Ghidi. Apoi, 
ridică receptorul. Discuţia se purtă în kurdă. Mikael desluşi 
după expresia feţei lui Kurdo că se începuse cu obişnuitele 
forme de politeţe şi ocolişuri. Apoi, el deveni serios şi 
explică despre ce era vorba. După un moment, se întoarse 
spre Mikael: 

— Când vrei să-l întâlneşti? N 

— Vineri după-amiază, dacă-i convine. Întreabă-l dacă-l 
pot vizita acasă. 

Kurdo mai vorbi un moment, apoi încheie convorbirea. 

— Idris Ghidi locuieşte în cartierul Angered, spuse 
Kurdo. Ai adresa? 

Mikael dădu din cap. 

— E acasă vineri, la cinci după-amiaza. Eşti bine-venit 
să-i faci o vizită. 

— Mulţumesc, Kurdo, spuse Mikael. 

— Lucrează la spitalul Sahlgrenska, e om de serviciu, 
spuse Kurdo Baksi. 

— Ştiu, răspunse Mikael. 

— Am citit în ziare că eşti amestecat în afacerea aia cu 
Salander. 

— Exact. 

— A fost împuşcată. 

— Aşa e. 

— E internată tocmai la Sahlgrenska. 

— Şi asta e adevărat. 

Kurdo Baksi nu era deloc naiv. 

El pricepea că Blomkvist era pe cale să facă vreuna din 
chestiile alea neortodoxe, pentru care era bine cunoscut. Il 
ştia pe Mikael din anii '80. Nu fuseseră niciodată prieteni 
apropiaţi, dar nici duşmani, şi Mikael fusese întotdeauna 
disponibil când Kurdo îi ceruse un serviciu. În ultimii ani, li 
se întâmplase să bea o bere sau două împreună, când se 
întâlniseră la vreo petrecere sau la vreo crâşmă. 

— Voi fi amestecat în ceva despre care ar trebui să ştiu? 
întrebă Kurdo. 

— Nu vei fi amestecat în nimic. Rolul tău a fost doar 
să-mi faci serviciul de-a mă prezenta unuia dintre cunos- 
cuţii tăi. Şi, repet... Nu-l voi ruga pe Idris Ghidi să facă 
ceva care e ilegal. 

Kurdo aprobă. Această asigurare îi ajungea. Mikael se 
ridică. 

— ţi sunt dator cu un serviciu. 

— Intotdeauna ne suntem datori unii altora cu servicii, 
spuse Kurdo Baksi. 


Henry Cortez puse receptorul în furcă şi bătu cu dege- 
tele în masă aşa de zgomotos, încât Monica Nilsson ridică o 
sprânceană, holbându-se la el. Constată că Henry Cortez 
era adânc cufundat în gânduri. Se simţea iritată, la modul 
general, şi se hotări să nu-şi lase enervarea să se reverse 
asupra acestuia. 

Monica Nilsson ştia că Mikael Blomkvist făcea şi des- 
făcea planuri cu Cortez, Malin şi Christer Malm în afacerea 
Salander, în vreme ce ea însăşi şi Lottie Karim trebuiau să 
facă toată munca pentru numărul viitor al unei reviste care 
nu mai avea o adevărată conducere, din clipa în care Erika 
Berger încetase să lucreze acolo. N-avea nimic rău de spus 
despre Malin, dar aceasta nu avea experienţa şi greutatea 
pe care le avusese Erika Berger. lar Cortez nu era decât un 
băieţandru. 

Iritarea Monicăi Nilsson nu era provocată de faptul că 
nu s-ar fi simţit luată în seamă sau că ar fi vrut să aibă 
slujbele lor - era ultimul lucru pe care şi l-ar fi dorit. 
Treaba ei consta în a supraveghea guvernul, parlamentul şi 
administraţia, pentru Millennium. Era o slujbă care îi 
plăcea şi pe care o ştia foarte bine. În plus, era destul de 
ocupată cu alte treburi, cum ar fi să scrie săptămânal o co- 
loană pentru un ziar de sindicat, diferite munci voluntare 
pentru Amnesty International şi altele. Intre acestea, nu-şi 
găsea locul slujba de redactor-şef la Millennium, care ar fi 

însemnat să muncească cel puţin douăsprezece ore pe zi şi 
să-şi sacrifice weekendurile şi sărbătorile legale. 

Avea însă impresia că se schimbase ceva la Millennium. 
Revista îi părea dintr-odată străină. Şi nu putea pune de- 
getul exact pe ce nu era în ordine. 

Mikael Blomkvist era, ca întotdeauna, iresponsabil şi 
dispărea în călătoriile lui bizare, venind şi plecând cum 
avea chef. La urma urmei, era coproprietar al revistei şi 
putea hotări singur ce voia să facă, dar, la naiba, ar fi tre- 
buit să dea dovadă de un pic de seriozitate! 

Christer Malm era cel de-al doilea coproprietar şi era 
cam de acelaşi ajutor ca atunci când se afla în vacanţă. 
Fără îndoială, era talentat şi luase asupra lui sarcina de 
redactor-şef uneori, când Erika Berger era în concediu sau 
ocupată, dar mai mult executa ce hotărau alţii. Era strălu- 
cit când venea vorba de grafică şi prezentări, însă total în 
afară când trebuia să planifice o revistă. 

Monica Nilsson înălţă din sprâncene. 

Nu, era nedreaptă. O irita faptul că se petrecea ceva în 
redacţie. Mikael lucra împreună cu Malin şi Henry şi toţi 
ceilalţi erau cumva lăsaţi pe dinafară. Formaseră un cerc 
închis şi se încuiau în biroul Erikăi... al lui Malin, adică, iar 
când ieşeau de acolo erau tăcuţi. Pe vremea Erikăi, revista 
fusese întotdeauna un colectiv. Monica nu înţelegea ce se 
petrece, dar se simţea exclusă. 

Mikael lucra la afacerea Salander şi nu lăsa să-i scape 
un sunet despre ce se petrecea. Pe de altă parte, nu era 
ceva neobişnuit. Nu lăsase să-i scape o vorbă nici despre 
afacerea Wennerström - nici măcar Erika nu ştiuse -, dar 
de data aceasta îi avea drept confidenţi pe Malin şi pe 
Henry. 

Pe scurt, Monica era nervoasă. Avea nevoie de o va- 
canţă. Simţea că trebuie să plece de acolo o vreme. Il văzu 
pe Henry Cortez, punându-şi haina de catifea reiată. 

— Plec să dau o raită, spuse el. Poţi să-i spui lui Malin 
c-o să fiu plecat vreo două ore? 

— Ce se întâmplă? 

— Cred că s-ar putea să fi descoperit ceva. Un subiect 
cu adevărat bun. Despre scaunele de closet. Trebuie doar 
să verific câteva amănunte, dar dacă totul se ţine, vom 
avea un text grozav pentru numărul din iunie. 

— Scaune de closet? întrebă Monica Nilsson, privind în 
urma lui. 


Erika Berger strânse din dinţi, punând încet jos textul 
despre viitorul proces al lui Lisbeth Salander. Textul era 
scurt, două coloane, destinat paginii a cincea a actualită- 
ţilor interne. Privi manuscrisul preţ de un minut, strâm- 
bând din nas. Era ora 15:30 şi era joi. Lucra la SMP de 
douăsprezece zile. Ridică receptorul şi sună la şeful de- 
partamentului Actualităţi, Anders Holm. 

— Bună. Berger la telefon. Fii amabil, caută-l pe repor- 
terul Johannes Frisk şi veniţi imediat amândoi în biroul 
meu. 

Închise telefonul şi aşteptă răbdătoare până ce Holm 
ajunse în cuşca de sticlă, urmat de Johannes Frisk. Erika îşi 
privi ceasul. 

— 22, spuse ea. 

— Ce? întrebă Holm. 

— 22 de minute. Ţi-a luat 22 de minute ca să te ridici de 
la birou, să te duci 15 metri până la biroul lui Johannes 
Frisk şi să binevoieşti să vii aici. 

— N-ai spus că e urgent. Sunt cam ocupat. 

— N-am zis că e urgent. Am spus doar să-l cauţi pe 
Johannes Frisk şi să veniţi în biroul meu. Am spus imediat, 
şi prin imediat înţelegeam imediat, nu diseară sau 
săptămâna viitoare, sau când ai tu chef să-ţi ridici fundul 
de pe scaun. 

— Auzi, cred că... 

— Inchide uşa. 

Aşteptă până ce Anders Holm trase uşa în urma lui. 
Erika îl studia în tăcere. Fără îndoială, era un şef de birou 
deosebit de competent şi rolul lui consta în a avea grijă ca 
în fiecare zi paginile ziarului să se umple cu textul potrivit, 


253 


care să fie uşor de înţeles şi prezentat în ordinea şi pe 
spaţiul stabilit în şedinţa de dimineaţă. Anders Holm 
efectiv jongla cu o colosală cantitate de informaţii în fie- 
care zi. Şi făcea aceasta fără să scape nicio minge. 

Problema cu Anders Holm era că ignora în mod con- 
secvent hotărârile luate de Erika Berger. În răstimpul celor 
două săptămâni, ea încercase să găsească o formulă pentru 
a putea colabora cu el. Argumentase amabil, încercase cu 
ordinele directe, îl încurajase să gândească şi altfel şi, în 
general, făcuse totul ca acesta să înţeleagă cum voia ea să 
fie făcut ziarul. Nimic nu ajutase. 

Textul pe care ea îl arunca după-amiaza ajungea oricum 
în ziar, după ce ea pleca. A fost un text care a căzut şi am 
avut o gaură pe care a trebuit să o plombez cu ceva. 

Titlul pe care-l hotărâse Erika era şters dintr-odată şi 
înlocuit cu ceva diferit. Nu era întotdeauna o alegere gre- 
şită, dar se făcea fără ca ea să fie consultată. Se făcea de- 
monstrativ şi provocator. 

Mereu era vorba de fleacuri. Şedinţa de redacţie de la 
ora 14:00 era brusc mutată la 13:50, fără ca ea să fie infor- 
mată, şi cea mai mare parte din decizii fuseseră deja luate, 
când sosea ea cu întârziere la şedinţă. Jartă-mă... In grabă, 
am uitat să te informez. 

Erika Berger nu putea să înţeleagă pentru nimic în 
lume de ce Anders Holm luase această atitudine faţă de ea, 
însă constatase că discuţiile blânde şi mustrările amabile 
nu ajutau. Până atunci, nu purtase nicio discuţie în faţa 
altor colaboratori din redacţie, ci încercase să-şi limiteze 
iritarea la discuţii particulare şi confidenţiale. Ele nu 
dăduseră niciun rezultat şi de aceea venise momentul să se 
exprime mai clar, de data asta în faţa colegului Johannes 
Frisk, fapt care garanta răspândirea conţinutului discuţiei 
în întreaga redacţie. 

— Primul lucru pe care l-am făcut când am început să 
lucrez aici a fost să spun că am un interes special pentru 
tot ce are de-a face cu Lisbeth Salander. Am explicat că 
vreau să am informaţii în avans despre toate articolele 

planificate şi că vreau să văd şi să aprob tot ce se va pu- 
blica. 'Ţi-am amintit asta de cel puţin zece ori şi, ultima 
oară, la şedinţa de redacţie de vinerea trecută. Ce nu ţi-e 
clar? 

— Toate textele care sunt planificate sau în curs de fa- 
bricare se află în notele informative zilnice de pe intranet. 
Întotdeauna sunt trimise şi pe computerul tău. Eşti tot 
timpul informată. 

— Rahat. Când am primit azi-dimineaţă ziarul în cutia 
poştală, un articol de trei coloane despre Salander şi evo- 
luţia afacerii de la Stallarholmen se afla în deschiderea 
paginii de actualități. 

— Este textul Margaretei Orring. E o colaboratoare ex- 
ternă şi l-a lăsat abia aseară, la ora şapte. 

— Margareta Orring a sunat ca să-şi propună articolul 
ieri, la ora 11. Tu ai fost de acord şi i-ai încredinţat sarcina 
ieri, la 11:30. N-ai spus niciun cuvânt despre asta la şedin- 
ţa de la ora 14:00. 

— Există în nota informativă zilnică de pe computerul 
tău. 

— A, da, uite ce scrie acolo: „Margareta Orring, interviu 
cu procurorul Martina Fransson. Relativ la: confiscarea de 
narcotice la Södertälje”. 

— Prin urmare, subiectul de bază a fost interviul cu 
Martina Fransson, despre confiscarea unor steroizi 
anabolici, pentru care a fost arestat un membru al clubului 
motociclist din Svavelsjo. 

— Tocmai. În informare nu era o vorbă despre Svavelsjs 
MC sau că interviul avea să se centreze pe Magge Lundin 
şi Stallarholmen şi, prin aceasta, pe ancheta despre 
Lisbeth Salander. 

— Presupun că toate astea au apărut în cursul inter- 
viului... 

— Anders, eu nu pot înţelege de ce, dar tu stai aici, în 
faţa mea şi mă minţi privindu-mă în ochi. Am vorbit cu 
Margareta Orring, care a scris textul. Ea ţi-a explicat clar 
pe ce urma să se centreze interviul ei. 

— Îmi pare rău, dar nu am înţeles că interviul va fi 
centrat pe Salander. Am primit textul seara, foarte târziu. 
Ce trebuia să fac, să anulez totul? Textul lui Orring era 
foarte bun. 

— Asupra acestui lucru suntem amândoi de acord. E un 
subiect remarcabil. Şi cu asta, e a treia minciună cu care 
vii, în cam tot atâtea minute. Orring ţi l-a lăsat la ora 
15:20, prin urmare, cu mult înainte să plecăm la casele 
noastre, la ora 18. 

— Berger, nu-mi place tonul tău. 

— Foarte bine. În cazul ăsta, pot să-ţi explic că nici eu 
nu apreciez tonul, subterfugiile şi minciunile tale. 

— Poate crezi că eu conduc un fel de conspirație împo- 
triva ta... 

— Încă nu mi-ai răspuns la întrebare. Şi, punctul doi: 
azi apare textul ăsta, al lui Johannes Frisk, direct pe biroul 
meu. Nu-mi amintesc să fi discutat ceva despre asta la 
şedinţa de la ora 14. Cum se face că unul dintre jurnaliştii 
noştri a lucrat toată ziua la cazul Salander, fără ca eu să fiu 
la curent? 

Johannes Frisk începu să se foiască. Dar avu înţelep- 
ciunea de a-şi ţine gura. 

— Aşadar... Noi facem un ziar şi probabil există sute de 
texte pe care tu nu le cunoşti. Avem o anumită rutină aici, 
la SMP, cu care toţi trebuie să ne obişnuim. Eu nu am nici 
timpul, nici posibilitatea de a mă ocupa în mod deosebit de 
anumite texte. 

— Nu te-am rugat asta. Am cerut ca eu să fiu prima in- 
formată despre tot ce are legătură cu cazul Salander, şi în 
al doilea rând, ca eu să aprob tot ce se publică despre 
acest subiect. Aşadar, încă o dată, ce nu ţi-e clar? 

Anders Holm oftă, arborând un aer chinuit. 

— OK, spuse Erika Berger. Am să mă exprim şi mai 
clar. Nu vreau să mă cert cu tine pe tema asta. Să vedem 
dacă înţelegi mesajul următor: dacă chestia asta se mai 
repetă o dată, n-o să mai fii şef la Actualităţi. O să iasă cu 
scântei, dar pe urmă vei sta şi vei redacta pagina dedicată 

familiei sau pagina cu serii desenate, sau altceva de genul 
ăsta. Nu pot să am la Actualităţi un şef în care să nu mă 
pot încrede şi cu care să nu pot colabora, care-şi petrece 
timpul subminându-mi deciziile. Ai înţeles? 

Anders Holm desfăcu mâinile într-un gest care voia să 
spună că el ştia prea bine că acuzaţiile Erikăi Berger erau 
lipsite de sens. 

— Ai înţeles? Da sau nu? 

— Aud ce spui! 

— Te-am întrebat dacă ai înţeles. Da sau nu? 

— Chiar crezi că te vei descurca? Ziarul ăsta apare 
pentru că eu şi alte rotiţe din maşinărie ne omorâm mun- 
cind. Conducerea va... 

— Conducerea va face cum spun eu. Sunt aici ca să în- 
noiesc ziarul. Am o misiune precis formulată, pe care am 
negociat-o împreună, şi care înseamnă că eu am dreptul să 
fac schimbări redacţionale, oricât de importante, la nivelul 
şefilor. Pot să scap de vechituri şi să recrutez sânge nou 
din afară, dacă vreau. Şi, Holm, tu începi tot mai mult 
să-mi pari o vechitură. 

Tăcu. Anders Holm îi întâlni privirea. Avea un aer fu- 
rios. 

— Asta a fost tot, spuse Erika Berger. Îți propun să te 
gândeşti atent la ce am vorbit astăzi. 

— Nu am de gând să... 

— Faci cum vrei. Asta a fost tot. Poți pleca. 

Holm se întoarse pe călcâie şi ieşi din cuşca de sticlă. 
Erika îl văzu dispărând în furnicarul redacţiei, în direcţia 
bufetului. Johannes Frisk se ridică şi făcu gestul de a-l 
urma. 

— Nu tu, Johannes. Rămâi un pic şiia loc. Luă textul lui 
şi se mai uită încă o dată prin el. 

— Eşti pe un post provizoriu aici, după cum am înţeles. 

— Da. Sunt aici de cinci luni, şi aceasta este ultima mea 
săptămână. 

— Câţi ani ai? 

— 27. 

— Îmi pare rău că ai ajuns la mijloc, între mine şi Holm. 
Vorbeşte-mi despre articolul tău. 

— Am primit o informaţie azi-dimineaţă şi i-am trans- 
mis-o lui Holm. El mi-a spus s-o folosesc. 

— De acord. Poliţia e interesată acum de ipoteza ca 
Lisbeth Salander să fie amestecată în vânzarea de steroizi 
anabolizanţi. Articolul tău are vreo legătură cu textul de 
ieri, despre Södertälje, care de asemenea vorbea despre 
steroizi? 

— Nu, după câte ştiu, dar s-ar putea. Treaba asta, cu 
steroizii, are legătură cu relaţia ei cu un boxer. Paolo 
Roberto şi cunoscuţii lui. 

— Foloseşte Paolo Roberto steroizi? 

— Ce? Nu, sigur că nu. E mai mult vorba de lumea bo- 
xului. Salander obişnuia să se antreneze la box cu un nu- 
măr de ciudaţi, la un club din Söder. Dar ăsta e punctul de 
vedere al poliţiei. Acolo a apărut undeva ideea că ea ar fi 
fost amestecată în vânzarea de droguri. 

— Prin urmare, articolul nu se bazează pe nimic, în 
afara unui zvon vag? 

— Nu este un zvon că poliţia are în vedere această po- 
sibilitate. Dacă au sau nu dreptate, asta n-o mai ştiu. 

— Bine, Johannes. Atunci, vreau să ştii că ceea ce dis- 
cutăm acum nu are nicio legătură cu Anders Holm. Eu cred 
că eşti un reporter remarcabil. Scrii bine şi ai ochi pentru 
detalii. Pe scurt, este un articol bun. Singura mea problemă 
este că eu nu cred în conţinutul lui. 

— Pot să te asigur că este în totalitate corect. 

— Şi am să-ţi explic de ce în articol se află o greşeală 
fundamentală. De unde vine informaţia? 

— De la o sursă din cadrul poliţiei. 

— Cine? 

Johannes Frisk avu o ezitare. Era un răspuns automat. 
La fel ca toţi jurnaliştii din lume, nu voia să-şi numească 
sursa. Pe de altă parte, Erika Berger era redactor-şef şi, 
prin aceasta, una dintre puţinele persoane care puteau să-i 
ceară această informaţie. 

— Un poliţist de la secţia de criminalistică, pe nume 
Hans Faste. 

— Tu i-ai telefonat sau el ţi-a telefonat? 

— El m-a sunat. 

Erika Berger dădu din cap. 

— Pentru ce crezi că te-a sunat? 

— L-am intervievat de mai multe ori în timpul urmăririi 
lui Lisbeth Salander. El ştie cine sunt. 

— Şi mai ştie că ai 27 de ani, că eşti angajat temporar şi 
poţi fi folosit când vrea să-ţi plaseze o informaţie pe care 
procurorul doreşte s-o răspândească. 

— Da, am înţeles toate astea. Dar am primit o informa- 
ţie de la unul dintre anchetatori şi m-am dus să beau o ca- 
fea cu el, iar Faste mi-a povestit asta. El e corect citat. Ce 
altceva aş putea face? 

— Sunt convinsă că l-ai citat corect. Ceea ce ar fi tre- 
buit să se întâmple era că tu trebuia să te duci cu informa- 
ţia la Anders Holm, care ar fi trebuit la rândul lui să-mi 
bată la uşă şi să-mi explice situaţia, şi împreună ar fi tre- 
buit să hotărâm ce e de făcut. 

— Înţeleg. Dar eu... 

— Tu i-ai lăsat materialul lui Anders Holm, care este şe- 
ful secţiei de Actualităţi. Ai procedat corect. La Holm s-a 
rupt firul. Dar hai să analizăm textul tău. În primul rând, de 
ce voia Faste ca această informaţie să transpire în afară? 

Johannes Frisk ridică din umeri. 

— Înseamnă că nu-ţi pasă? 

— Nu ştiu. 

— Bine. Eu afirm că această istorie este mincinoasă şi 
că Salander nu are absolut nimic de-a face cu steroizii. Ce 
răspunzi tu? 

— Nu pot proba contrariul. 

— Exact. Asta ar însemna că, după părerea ta, poţi pu- 
blica un articol care e posibil să fie mincinos, doar pentru 
că noi nu avem probe pentru a afirma contrariul. 

— Nu, există o responsabilitate. Dar noi facem tot tim- 
pul echilibristică. Nu putem refuza să publicăm atunci când 
avem o sursă care afirmă în mod expres un anumit lucru. 

— Asta-i doar filosofie. Putem să punem întrebarea de 
ce vrea sursa ca informaţia să fie publicată. Lasă-mă să-ţi 
explic pentru ce am dat ordin ca tot ce-o priveşte pe Sa- 
lander să ajungă pe biroul meu. Eu cunosc mai multe lu- 
cruri pe acest subiect decât oricine altcineva de la SMP. 
Secţia juridic a fost informată că am aceste cunoştinţe, pe 
care nu le pot discuta cu ei. Millennium va publica un ar- 
ticol pe care eu m-am obligat în scris să nu-l dezvălui 
pentru SMP, cu toate că lucrez aici. Am primit informaţiile 
în calitate de redactor-şef al revistei Millennium şi, în 
momentul de faţă, mă aflu în conflict de interese. Înţelegi 
ce vreau să spun? 

— Sigur. 

— Iar informaţiile mele de la Millennium conţin fapte 
care mă fac să afirm că această poveste este fără îndoială o 
minciună, care are ca scop să-i facă rău lui Lisbeth 
Salander, înainte de proces. 

— E greu să-i mai facă vreun rău, ţinând seama de toate 
dezvăluirile care s-au făcut deja despre ea... 

— Dezvăluiri care în majoritate sunt mincinoase şi de- 
naturate. Hans Faste este una din principalele surse ale tu- 
turor acestor dezvăluiri, care spun că Lisbeth Salander 
este o lesbiană paranoică şi violentă, cu preocupări 
sataniste şi sado-masochiste. Şi presa a muşcat momeala 
lui Faste pur şi simplu pentru că el este, la prima vedere, o 
sursă serioasă şi că e întotdeauna amuzant să scrii despre 
sex. lar acum el continuă cu o altă afirmaţie, care va fi încă 
un bolovan în spinarea lui Lisbeth Salander în faţa opiniei 
publice, şi vrea ca SMP să-l ajute s-o răspândească. Îmi 
pare rău, dar nu sunt de acord cât timp lucrez eu aici. 

— Înţeleg. 

— Chiar înţelegi? Atunci, pot rezuma tot ce ţi-am spus 
într-o singură propoziţie. Misiunea ta de ziarist este să pui 
sub semnul întrebării şi să cercetezi critic - nu să repeti 

papagaliceşte afirmaţii care vin de la personaje din 
conducerea administraţiei. Nu uita niciodată asta. Tu scrii 
foarte bine, dar acest talent este complet lipsit de valoare 
dacă refuzi deontologia profesională. 

— Da. 

— Am de gând să nu public acest articol. 

— OK. 

— Nu ţine. Eu nu cred în conţinutul lui. 

— Înţeleg. 

— Asta nu înseamnă că nu am încredere în tine. 

— Mulţumesc. 

— De aceea, am de gând să te trimit înapoi la masa de 
lucru cu propunerea unui nou subiect. 

— Aşa! 

— E legat de contractul meu cu Millennium. Prin ur- 
mare, eu nu pot dezvălui ce ştiu despre istoria Salander. În 
acelaşi timp, sunt redactor-şef la un ziar care riscă să 
derapeze grav, pentru că redacţia nu are informaţiile pe 
care le am eu. 

— Hmm! 

— Şi aşa nu se poate. E o situaţie unică şi care nu o 
priveşte decât pe Salander. De aceea, am hotărât să aleg 
un jurnalist pe care să-l îndrum în direcţia bună, astfel 
încât să nu fim prinşi cu pantalonii în vine atunci când 
Millennium va publica totul. 

— Şi crezi că Millennium va publica ceva deosebit de- 
spre Salander? 

— Ştiu asta. Millennium are un material care va răstur- 
na cu fundul în sus cazul despre Salander, şi mă scoate din 
minţi că nu pot publica eu povestea asta. Insă e absolut 
imposibil. 

— Dar ai spus că-mi respingi textul, pentru că ştii că nu 
e adevărat... Asta înseamnă că tu afirmi deja că există ceva 
în această afacere, pe care ceilalţi jurnalişti l-au scăpat din 
vedere. 

— Exact. 

— Iartă-mă, dar e greu de crezut că toată Suedia me- 
diatică a căzut într-o astfel de cursă... 

— Lisbeth Salander a fost victima unei hăituieli 
mediatice. În cazuri ca acesta, toate legile normale 
încetează să funcţioneze şi orice nonsens poate fi plasat pe 
prima pagină. 

— Prin urmare, afirmi că Salander nu este ceea ce pare 
să fie. 

— Încearcă să te obişnuieşti cu gândul că e nevinovată, 
că portretul care i se face în presa de senzaţie nu valorează 
nimic şi că există cu totul alte forţe în mişcare decât ceea 
ce a ieşit la iveală până acum. 

— Eşti sigură de asta? Erika Berger dădu din cap. 

— Şi asta înseamnă că ceea ce eu tocmai am încercat să 
public face parte din campania care continuă împotriva ei? 

— Exact. 

— Dar tu nu poţi spune despre ce e vorba? 

— Nu. 

Johannes Frisk se scărpină în cap un moment. Erika 
Berger aşteptă până ce el vorbi. 

— OK... Ce vrei să fac? 

— Du-te înapoi la birou şi gândeşte-te la un alt articol. 
Nu trebuie să fii stresat, dar, înainte ca procesul să încea- 
pă, aş vrea să poată fi publicat un text lung, poate de două 
pagini, care să verifice gradul de adevăr din toate afirma- 
ţiile care s-au făcut despre Lisbeth Salander. Începe prin a 
citi tot dosarul de presă şi pune cap la cap o listă cu ce s-a 
spus despre ea, apoi atacă afirmaţiile, una după alta. 

— Aha... 

— Gândeşte ca un reporter. Cercetează cine a răspândit 
informaţia, de ce a fost răspândită şi cine a avut de 
câştigat. 

— Însă când va începe procesul cu siguranţă nu voi mai 
fi la SMP. Cum am spus, este ultima mea săptămână de 
stagiar. 

Erika scoase o mapă de plastic dintr-un sertar al birou- 
lui şi luă o hârtie, pe care o puse în faţa lui Johannes Frisk. 

— Ţi-am prelungit contractul cu trei luni. Lucrezi 
săptămâna asta ca de obicei şi revii la lucru săptămâna 
viitoare. 

— Aha... 

— Dacă vrei să mai lucrezi la SMP. 

— Normal. 

— Atunci, eşti recrutat pentru o muncă de investigaţie, 
în afara însărcinărilor obişnuite. Lucrezi sub conducerea 
mea directă. Vei fi trimisul nostru special la procesul 
Salander. 

— Şeful departamentului de Actualităţi o să comenteze 
pe chestia asta... 

— Nu-ţi face griji cu Holm. Am vorbit cu şeful de la 
departamentul Juridic şi am făcut în aşa fel încât să nu fie 
niciun conflict cu ei. Dar tu te vei ocupa de cercetări de 
bază, nu vei face raportare de ştiri. Sună bine? 

— Grozav. 

— Deci, aşa, am terminat cu asta. Ne vedem luni. 

Îi făcu semn să plece. Când ridică privirea, îl văzu pe 
Anders Holm cercetând-o din partea cealaltă a halei cen- 
trale. Lăsă în jos privirea, prefăcându-se că n-o vede. 

11 
Vineri 13 mai - sâmbătă 14 mai 


Mikael Blomkvist a avut multă grijă să nu fie urmărit 
atunci când, în dimineaţa zilei de vineri, a plecat pe jos de 
la redacţia revistei, spre vechea locuinţă a lui Lisbeth, de 
pe Lundagatan. Trebuia să meargă la Goteborg, să-l 
întâlnească pe Idris Ghidi. Problema era să găsească un 
mijloc de transport sigur, care să nu fie observat şi să nu 
lase vreo urmă. După o reflecţie serioasă, renunţase la 
alternativa de a merge cu trenul, pentru că nu voia să 
utilizeze cartea de credit. De obicei, folosea maşina Erikăi 
Berger, ceea ce acum nu mai era posibil. Se gândise să-l 
roage pe Henry Cortez sau pe altcineva să-i închirieze o 
maşină, dar şi asta ar fi lăsat urme pe cine ştie ce hârtii. 

Într-un final, a găsit soluţia cea mai simplă. A scos o 
sumă mai mare de bani de la un automat de pe Götgatan. A 
folosit cheile lui Lisbeth Salander ca să deschidă portiera 
Hondei vişinii, care stătea părăsită în faţa locuinţei ei încă 
din martie. A potrivit scaunul, constatând că rezervorul era 
pe jumătate plin. A demarat şi s-a îndreptat spre 
autostrada E4, trecând peste podul de la Liljeholmen. 

Ajuns la Göteborg, a parcat pe o stradă laterală care dă- 
dea în Avenyn. Era ora 14:50. A luat un prânz târziu, în pri- 
ma cafenea care i-a ieşit în faţă. La ora 16:10, a luat 
tramvaiul spre Angered şi s-a dat jos în centrul cartierului. 
I-a luat 20 de minute până a descoperit adresa unde locuia 
Idris Ghidi. Era în întârziere cu 10 minute faţă de ora 
stabilită. 

Idris Ghidi şchiopăta. A deschis uşa, a dat mâna cu 
Mikael şi l-a invitat în camera de zi mobilată spartan. Pe un 
scrin, lângă masa la care l-a invitat pe Mikael să ia loc, se 
aflau vreo zece fotografii înrămate, pe care Mikael a în- 
ceput să le privească. 

— Familia mea, spuse Idris Ghidi. 

Vorbea cu accent puternic. Mikael bănuia că acesta 
n-ar fi luat testul de limbă propus de Folk Partiet!. 

— Sunt fraţii dumitale? 

— Cei doi fraţi ai mei, de aici, din stânga, au fost ucişi 
de Saddam în anii '80, ca şi tatăl meu, care e în mijloc. Cei 
doi unchi ai mei au fost ucişi de Saddam în anii '90. Mama 
mea a murit în 2000. Cele trei surori ale mele trăiesc. 
Locuiesc în străinătate. Două în Siria şi sora cea mai mică 
în Spania. 

Mikael dădu din cap. Idris Ghidi turnă cafeaua făcută 
turceşte. 

— Kurdo Baksi îţi trimite salutări. Idris Ghidi îşi înclină 
capul. 

— "Ţi-a spus ce vreau de la dumneata? 

— Kurdo a zis că vrei să mă angajezi pentru o treabă, 
dar nu şi despre ce e vorba. Lasă-mă să-ţi spun de la în- 
ceput că nu accept dacă e ceva ilegal. Nu-mi dă mâna să 
mă amestec în aşa ceva. 

Mikael încuviinţă din cap: 

— Nu e nimic ilegal în ce-am să te rog să faci, dar este 
neobişnuit. Treaba propriu-zisă va dura câteva săptămâni 
şi trebuie făcută în fiecare zi. Pe de altă parte, ajung câteva 
minute pe zi pentru a o face. Pentru asta, vreau să-ţi 
plătesc 1 000 de coroane pe săptămână. Banii îi vei primi 
în mână, din propriul meu buzunar şi nu voi declara nimic 
la fisc. 

— Înţeleg. Ce trebuie să fac? 

— Munceşti ca om de serviciu la Sahlgrenska? Idris 
Ghidi aprobă. 

— Una din îndatoririle dumitale este ca în fiecare zi - 
sau şase zile pe săptămână, dacă am înţeles exact - să faci 
curat în sectorul 11C, adică la terapie intensivă. 

Idris Ghidi încuviinţă din cap. 

— Iată ce vreau să faci. 


1 Partidul Poporului, partid care a făcut propunerea controversată 
ca toţi cei care cer cetăţenia suedeză să dea examen de limba suedeză 
şi de istorie a Suediei. 

Mikael Blomkvist se aplecă spre el, explicându-i despre 
ce era vorba. 


Procurorul Richard Ekström îşi privi oaspetele gânditor. 
Era a treia oară când îl întâlnea pe comisarul Georg 
Nyström. Vedea o faţă ridată, încadrată de păr cărunt. 
Georg Nyström îl vizitase prima oară în zilele de după 
asasinarea lui Zalachenko. Îi arătase legitimaţia care do- 
vedea că lucrează pentru RPS/Săâk. Avuseseră o discuţie 
lungă, cu voce joasă. 

— E important să înţelegi că nu încerc în niciun fel să 
influenţez ceea ce vei hotărî sau felul în care îţi vei face 
treaba, spusese Nystrom. 

Ekstrom aprobase. 

— Mai subliniez, de asemenea, şi faptul că sub niciun 
motiv nu va trebui să faci publică informaţia pe care ţi-o 
voi da. 

— Înţeleg, zise Ekström. 

Dacă ar fi fost să spună adevărul, Ekstrom ar fi trebuit 
să admită că nu înţelegea prea bine, dar nu voia să pară 
idiot, punând prea multe întrebări. Pricepuse că afacerea 
Zalachenko trebuia tratată cu cea mai mare grijă. De ase- 
menea, mai înţelesese că vizita lui Nyström nu era oficială, 
chiar dacă acesta avea legături cu persoane foarte 
sus-puse din cadrul poliţiei secrete. 

— E vorba de viaţa unor oameni, explicase Nystrom 
chiar de la prima întâlnire. Din punctul de vedere al Säpo, 
tot ce e legat de afacerea Zalachenko e clasat ca top 
secret. Pot să confirm că e un fost agent secret care a 
dezertat din serviciile de spionaj militar sovietice şi una 
dintre  persoanele-cheie în ofensiva ruşilor împotriva 
Europei de Vest, în anii '70. 

— Aha... E ceea ce afirmă, după cum se pare, şi Mikael 
Blomkvist. 

— Şi în acest caz Blomkvist are perfectă dreptate. El e 
jurnalist şi a dat peste una dintre misiunile cele mai secre- 
te din toate timpurile ale securității suedeze. 

— Va publica articolul. 

— Sigur că da. El reprezintă mass-media, cu toate 
avantajele şi dezavantajele ei. Noi trăim într-o democraţie 
şi e de la sine înţeles că nu putem influenţa ceea ce scriu 
ziarele. Inconvenientul în cazul de faţă este, evident, faptul 
că Blomkvist nu cunoaşte decât o parte infimă a adevărului 
despre Zalachenko şi că mult din ceea ce cunoaşte e greşit. 

— Înţeleg. 

— Ceea ce nu înţelege Blomkvist este că, dacă adevărul 
despre Zalachenko va fi cunoscut, ruşii vor identifica 
sursele şi informatorii noştri din Rusia. Asta înseamnă că 
oameni care şi-au riscat viaţa pentru democraţie vor fi 
ucişi. 

— Dar Rusia nu este acum o democraţie? Vreau să 
spun, dacă s-ar fi întâmplat în vremea comunismului... 

— Sunt doar iluzii. E vorba despre oameni care s-au 
făcut vinovaţi de spionaj împotriva Rusiei - şi nu există 
niciun regim din lume care să accepte aşa ceva, chiar dacă 
s-a întâmplat cu mulţi ani în urmă. Şi cele mai multe dintre 
aceste surse mai sunt încă active... 

Asemenea agenţi nu mai existau, dar procurorul 
Ekström nu avea de unde s-o ştie. El era obligat să-l creadă 
pe Nyström pe cuvânt. Şi nu putea să nu fie, de fapt, 
măgulit că împărtăşea, chiar dacă neoficial, o parte din 
informaţia care era una dintre cele mai secrete din Suedia. 
Era vag uimit de faptul că securitatea suedeză putuse pe- 
netra apărarea rusească în felul pe care îl afirma Nyström, 
şi înţelegea că aceasta era o informaţie care, desigur, nu 
trebuia răspândită. 

— Când am primit misiunea să te contactez, am făcut o 
evaluare completă a persoanei dumitale, spuse Nyström. 

Pentru a seduce pe cineva, trebuie întotdeauna să-i gă- 
seşti slăbiciunile. Slăbiciunea procurorului Ekstrom era 
propria-i convingere despre însemnătatea persoanei sale şi 
el, ca majoritatea oamenilor, aprecia măgulirile. Era vorba 
de a-l face să se simtă ales. 

— Şi noi am constatat că dumneata eşti o persoană care 
beneficiază de o mare încredere în cadrul poliţiei... şi, 
desigur, în cercurile guvernamentale, adăugă Nyström. 

Ekstrom avea aerul mulţumit. A nu da numele persoa- 
nelor din guvern care aveau încredere în el era o informa- 
ție care, fără să spună propriu-zis ceva, indica faptul că ar 
putea conta pe recunoştinţă, dacă îşi va juca bine cărţile. 
Era semn bun pentru viitoarea lui carieră. 

— Înţeleg... De fapt, ce doreşti? 

— Misiunea mea este, pur şi simplu, să-ţi ofer cât mai 
discret cu putinţă informaţii. Inţelegi, desigur, cât de in- 
credibil de complicată a devenit această afacere. Pe de o 
parte, se desfăşoară o anchetă preliminară în formele cele 
mai legale, de care răspunzi dumneata personal. Nimeni, 
nici guvernul, nici Säpo sau altcineva nu trebuie să se 
amestece în felul în care faci cercetările. Treaba dumitale 
constă în a afla adevărul şi a acuza vinovaţii. Este una din 
funcţiile cele mai importante ale unui stat de drept. 

Ekstrom aprobă. 

— Pe de altă parte, ar fi o catastrofă naţională de pro- 
porţii aproape de neconceput dacă întregul adevăr despre 
Zalachenko ar transpira în public. 

— Aşadar, care este scopul vizitei dumitale? 

— În primul rând, scopul meu este să te fac conştient 
despre cât de delicată este situaţia. Nu cred că, după cel 
de-al Doilea Război Mondial, Suedia a fost vreodată mai 
expusă. S-ar putea spune chiar că soarta Suediei se află 
acum într-o anumită măsură în mâinile dumitale. 

— Cine e şeful dumitale? 

— Îmi pare rău, dar nu pot dezvălui numele persoanelor 
implicate în această afacere. Lasă-mă doar să spun că 
instrucţiunile mele vin din cele mai înalte sfere ale puterii. 

Dumnezeule! Acţiona la ordinele guvernului. Dar n-o 
putea spune, pentru că ar fi fost o catastrofă politică. 
Nyström văzu că Ekström înghiţise momeala. 

— Ceea ce pot face în schimb este să te ajut cu infor- 
maţii. Am împuterniciri foarte largi ca, după propria mea 

judecată, să te iniţiez în materialul cel mai secret pe care îl 
avem în ţara asta. 

— Înţeleg. 

— Asta înseamnă că dacă ai întrebări despre ceva, orice 
ar fi, trebuie să mi te adresezi mie. Nu trebuie să vorbeşti 
cu nimeni altcineva din Säpo, în afară de mine. Sarcina 
mea constă în a-ţi fi ghid în acest labirint şi, dacă există 
ameninţarea unor coliziuni între diferite interese, atunci te 
vom ajuta să găseşti soluţii. 

— Înţeleg. Trebuie să spun că sunt recunoscător pentru 
faptul că dumneata şi colegii vreţi să-mi uşuraţi situaţia în 
felul acesta. 

— Vrem ca procedura judiciară să-şi urmeze cursul, cu 
toate că e o situaţie dificilă. 

— Bine. Vă asigur că voi fi extrem de discret. Nu e pri- 
ma oară când manevrez informaţii secrete. 

— Nu, şi noi o ştim prea bine. 

Ekström avea o grămadă de întrebări pe care Nyström 
le-a notat cu grijă şi la care apoi a încercat să răspundă cât 
mai complet cu putinţă. La cea de-a treia vizită, Ekström 
urma să primească răspuns la mai multe din întrebările pe 
care le pusese. 

Cea mai importantă dintre ele era: care este de fapt 
adevărul despre raportul lui Björck din 1991? 

— Aceasta e una dintre probleme, spuse Nystrom. Avea 
un aer încurcat. 

— Poate ar trebui să încep prin a-ţi face cunoscut că, 
din momentul în care acest raport a ieşit la suprafaţă, am 
organizat un grup de analiză care a lucrat aproape zi şi 
noapte, în scopul de a elucida exact ce se întâmplase. Şi 
acum suntem aproape de punctul în care vom putea trage 
concluziile. Iar acestea sunt foarte neplăcute. 

— Înţeleg, din moment de raportul afirmă că Săpo şi 
psihiatrul 'Teleborian au conspirat pentru a o băga pe 
Salander la balamuc. 

— Dacă ar fi doar atât, spuse Nyström, zâmbind uşor. 

— Adică? 

— Da, dacă ar fi aşa, totul ar fi simplu. S-a comis o in- 
fracțiune care ar putea duce la urmărire penală. Problema 
este că acest raport nu corespunde celor care sunt în arhi- 
va noastră. 

— Ce vrei să spui? 

Nyström scoase un dosar albastru pe care îl deschise. 

— Ceea ce am aici este adevăratul raport, pe care Gun- 
nar Björck l-a scris în 1991. Aici există chiar originalele co- 
respondenţei dintre el şi 'Teleborian, pe care le avem în ar- 
hivă. Problema este că cele două versiuni nu sunt la fel. 

— Explică. 

— Ceea ce este mai cumplit e că Bjorck s-a spânzurat. 
Credem că a făcut-o din cauza dezvăluirilor despre es- 
capadele lui sexuale, care urmau să fie făcute publice. 
Millennium avea de gând să-l denunte public. L-a dus la o 
disperare aşa de profundă, încât a preferat moartea. 

— Da... 

— Raportul original este o anchetă despre încercarea 
lui Lisbeth Salander de a-şi ucide tatăl, pe Alexander 
Zalachenko, cu un cocktail Molotov. Primele 30 de pagini 
ale raportului pe care l-a găsit Blomkvist sunt identice cu 
originalul. Aceste pagini nu conţin nimic deosebit. 
Discrepanţele apar abia la pagina 33, atunci când Björck 
trage concluziile şi face recomandările. 

— Cum aşa? 

— În versiunea originală, Björck dă cinci recomandări 
clare. Nu pot ascunde faptul că el sugerează ca afacerea 
Zalachenko să nu apară în presă. Bjorck propune ca 
reeducarea lui Zalachenko - care fusese grav rănit - să se 
facă în străinătate. Şi alte lucruri de genul ăsta. De 
asemenea, propune să i se ofere lui Lisbeth Salander cele 
mai bune îngrijiri psihiatrice cu putinţă. 

— Aha! 

— Problema este că un număr de propoziţii au fost 
schimbate într-un fel foarte subtil. La pagina 34, există un 
pasaj în care Björck pare să propună ca Salander să fie de- 
clarată psihotică, pentru a nu fi un martor demn de cre- 

zare, în cazul că cineva va începe să pună întrebări despre 
Zalachenko. 

— Şi această afirmaţie nu se află în raportul original? 

— Exact. Gunnar Björck n-a propus niciodată aşa ceva. 
De altfel, nu ar fi fost legal. A propus ca ea să primească 
îngrijirea de care de fapt avea nevoie. În copia lui Blomk- 
vist toate acestea au devenit o conspirație. 

— Pot să citesc originalul? 

— Te rog. Dar când plec trebuie să iau raportul cu 
mine. Şi, înainte să-l citeşti, lasă-mă să-ţi atrag atenţia asu- 
pra anexei cu corespondenţa între Bjorck şi Teleborian. 
Este practic un fals de la cap la coadă. Nu este vorba de 
modificări subtile, ci de o falsificare grosolană. 

— Falsificare? 

— Cred că e singurul cuvânt care se potriveşte în acest 
context. Originalul arată că Peter Teleborian primise în- 
sărcinarea din partea tribunalului să-i facă un examen 
psihiatric legal lui Lisbeth Salander. Nimic din asta nu e 
neobişnuit. Lisbeth Salander avea 12 ani şi încercase să-şi 
omoare tatăl cu un cocktail Molotov; ar fi fost curios să nu 
rezulte o anchetă psihiatrică. 

— E adevărat. 

— Dacă dumneata ai fi fost procurorul, presupun că, de 
asemenea, ai fi cerut o anchetă, atât socială, cât şi psi- 
hiatrică. 

— Fără îndoială. 

— Teleborian era deja un psihiatru de copii cunoscut şi 
respectat şi, în plus, lucrase în medicina legală. A primit 
însărcinarea de a face o expertiză obişnuită şi a ajuns la 
concluzia că Lisbeth Salander era bolnavă psihic... nu tre- 
buie să folosesc termenii tehnici. 

— Înţeleg. 

— Acest lucru l-a comunicat Teleborian într-un raport, 
pe care l-a trimis lui Bjorck şi care apoi a fost prezentat în 
faţa tribunalului, şi acesta a decis ca Salander să fie îngri- 
jită la Sankt Stefan. 

— Înţeleg. 

— În versiunea lui Blomkvist, lipseşte cu totul acel ra- 
port pe care l-a făcut Teleborian. În locul lui, se află o co- 
respondenţă între Björck şi Teleborian, care lasă să se în- 
ţeleagă că Björck i-a ordonat să prezinte un examen psi- 
hiatric fals. 

— Şi dumneata afirmi că această corespondenţă e 
falsă? 

— Fără nicio îndoială. 

— Dar cine ar fi avut interesul să facă asemenea falsi- 
ficări? 

Nyström lăsă jos raportul şi îşi încruntă sprâncenele: 

— Acum ajungi la miezul problemei. 

— Şi răspunsul este... 

— Nu ştim. Grupul nostru de analiză munceşte din greu 
ca să poată să dea un răspuns la această întrebare. 

— Pot fi doar fanteziile lui Blomkvist? Nyström începu 
să râdă: 

— Păi, e o presupunere spre care s-au îndreptat şi gân- 
durile noastre la început. Dar nu credem asta. Credem că 
falsificarea s-a făcut cu mult timp în urmă, probabil în 
aceeaşi perioadă în care s-a scris şi raportul original. 

— Da? 

— Şi acest lucru duce la concluzii foarte neplăcute. Cel 
care a făcut falsul era la curent cu afacerea. Şi, de aseme- 
nea, falsificatorul avea acces la aceeaşi maşină de scris pe 
care o folosea şi Bjorck. 

— Vrei să spui că... 

— Nu ştim unde a scris Björck raportul său. Poate să fi 
fost la o maşină de scris, acasă sau la locul de muncă, sau 
altundeva. Putem imagina două alternative. Ori cel care a 
făcut falsificarea era cineva din lumea psihiatriei şi a me- 
dicinii legale, care, din cine ştie ce motiv, voia să-l discre- 
diteze pe Teleborian, ori falsul a fost făcut în cu totul alt 
scop, de către cineva din poliţia secretă. 

— De ce? 

— Acest lucru s-a întâmplat în 1991. S-ar putea să fi 
fost vreun agent rus infiltrat în RPS/Sâk, care dăduse de 

urma lui Zalachenko. Această posibilitate face că, în acest 
moment, noi verificăm un mare număr de fişiere personale. 

— Dar dacă KGB ar fi aflat... atunci toate astea ar fi fost 
dezvăluite acum mulţi ani. 

— Bine gândit. Dar nu uita că era tocmai epoca în care 
Uniunea Sovietică se prăbuşea şi KGB-ul era dizolvat. Nu 
ştim ce s-a întâmplat. Poate că a fost o operaţiune plănuită, 
care a fost anulată. KGB-ul a fost întotdeauna mare 
maestru în falsificarea documentelor şi în dezinformare. 

— Dar ce scop ar fi putut să aibă KGB-ul, făcând o ase- 
menea falsificare? 

— Nici asta nu ştim. Un scop plauzibil ar fi fost, evident, 
de a provoca un scandal în care să fie implicat guvernul 
suedez. 

Ekström îşi prinse între degete buza de jos. 

— Asta înseamnă că evaluarea medicală a lui Lisbeth 
Salander este corectă? 

— Da, da. Fără cea mai mică îndoială. Salander e ne- 
bună de legat, dacă pot să mă exprim aşa. Nu trebuie să ai 
nicio ezitare. Măsura de-a o interna într-o instituţie psi- 
hiatrică a fost perfect corectă. 


— Scaune de closet, spuse pe un ton plin de îndoială 
Malin Eriksson, redactor-şef interimar. 

Părea să creadă că Henry Cortez îşi bate joc de ea. 

— Scaune de toaletă, repetă Henry Cortez, dând din 
cap. _ 

— Vrei să scrii un articol despre scaune de toaletă. In 
Millennium? 

Monica Nilsson râse brusc şi total nepotrivit. Ea văzuse 
entuziasmul prost ascuns al acestuia, când sosise la şedinţa 
de vineri şi recunoscuse toate semnele unui jurnalist care 
are un subiect bun în lucru. 

— Bine, explică. 

— E foarte simplu, spuse Henry Cortez. Cea mai mare 
industrie a Suediei, într-o clasă cu totul specială, este 
aceea a construcţiilor. E o industrie care în practică nu 

poate fi mutată în afara graniţelor: chiar dacă Skanska se 
preface că are un birou la Londra şi altele de felul ăsta, ca- 
sele se vor construi în orice caz în Suedia. 

— Aha, dar asta nu e ceva nou. 

— Nu. Însă ceea ce e pe jumătate nou e că branşa con- 
strucţiilor se află cu câţiva ani-lumină în urma oricărei alte 
industrii din Suedia, în privinţa liberei concurenţe şi a 
eficienţei. Dacă Volvo ar construi automobile în acelaşi fel, 
ultimul model al anului ar costa în jur de un milion sau 
două bucata. Pentru o industrie normală, problema care se 
pune este să cobori preţul. Pentru industria construcţiilor, 
este exact invers. Li se rupe de scăderea preţurilor, ceea 
ce înseamnă că preţul pe metru pătrat creşte mereu şi 
statul îi subvenţionează cu banii contribuabililor, pentru a 
nu depăşi limita ridicolului. 

— Si cum demonstrezi asta? 

— Aşteaptă. E complicat. Dacă, să spunem, preţul unui 
hamburger ar fi crescut la fel după anii '70, atunci un Big 
Mac ar costa acum 150 de coroane sau mai mult. Cât ar 
costa, cu cartofi prăjiţi şi Coca-Cola, nici nu îndrăznesc să 
mă gândesc, însă salariul meu de aici, de la Millennium, nu 
mi-ar ajunge ca să-l cumpăr. Câţi din cei de aici, de la 
masă, şi-ar mai cumpăra un hamburger care costă o sută 
de coroane? 

Nimeni nu răspunse. 

— De la sine înţeles. La fel, când cei de la NNC 
înjgheabă repede câteva barăci la Găshaga, în Lidingö, pe 
care le numesc locuinţe, şi iau chirie de 10-12 mii de co- 
roane pe lună, pentru un apartament de trei camere? Câţi 
dintre voi îşi permit? 

— Mie nu-mi dă mâna, spuse Monica Nilsson. 

— Nu. Dar tu locuieşti deja într-un apartament de două 
camere lângă Danvikstull, pe care taică-tu ţi l-a cumpărat 
acum 20 de ani şi pe care tu ai primi, să spunem, 
1 500 000, dacă l-ai vinde. Dar ce face un tânăr de 20 de 
ani, care vrea să se mute de acasă? Lui nu-i dă mâna. Prin 

urmare, tinerii locuiesc cu chirie sau cu subchirie, sau 
acasă, la mama, până ajung pensionari. 

— Ce loc au scaunele de closet în tabloul ăsta? întrebă 
Christer Malm. 

— Ajung şi la asta. Întrebarea este de ce locuinţele sunt 
aşa de al dracului de scumpe? Ei bine, pentru că cei care 
comandă casele nu ştiu cum s-o facă. Spus mai simplu, o 
firmă de locuinţe comunală sună la o întreprindere de 
construcţii de tipul Skanska şi spune că vrea să comande 
100 de apartamente, apoi întreabă cât costă. Şi Skanska 
face socoteala şi sună înapoi, spunând că totul costă, de 
exemplu, 500 de milioane. Ceea ce înseamnă că metrul 
pătrat costă x coroane şi o să coste 10 mii să te muţi în el. 
Prin urmare, tu plăteşti costul. 

— Te rugăm, Henry... vino la subiect. 

— Da, sigur, dar tocmai ăsta e subiectul. De ce costă 10 
mii ca să te muţi în blestematele alea de cazărmi din 
Hammarbyhamnen? Păi, pentru că firmelor de construcţii li 
se rupe de preţuri. Clientul trebuie în orice caz să 
plătească. Unul dintre cele mai mari costuri este preţul 
materialelor. Comerţul cu materiale de construcţii se face 
prin angrosişti care-şi pun propriile preţuri. Pentru că nu 
există nicio concurenţă adevărată, în Suedia, o cadă de 
baie costă 5 000 de coroane. Aceeaşi cadă de baie, făcută 
de acelaşi fabricant, costă 2 000 de coroane în Germania. 
Nu există nicio explicaţie logică pentru diferenţa de preţ. 

— OK. 

— Multe din acestea se pot citi într-un raport al Dele- 
gaţiei pentru construcţii a guvernului, care a activat în anii 
'90. După asta, nu s-a schimbat nimic. Nimeni nu negociază 
preţurile aberante cu firma de construcţii. Clienţii plătesc 
docili cât li se cere şi, în cele din urmă, locatarii sau 
contribuabilii acoperă preţul. 

— Henry, scaunele de closet! 

— Cele câteva schimbări care au avut loc după Dele- 
gaţia pentru construcţii au fost pe plan local, mai ales în 
afara Stockholmului. Există comanditari care s-au săturat 

de preţurile mari. Un exemplu este firma Karlskronahem, 
care construieşte mai ieftin decât oricine altcineva, pur şi 
simplu cumpărându-şi singură materialele. Şi, în plus, 
Svensk Handel s-a amestecat. Ei consideră că preţurile 
sunt absolut delirante şi de aceea încearcă să faciliteze 
pentru cei care comandă să aducă ieftin acasă produse 
similare. Şi aceasta a dus la o adevărată comedie, la târgul 
de materiale de construcţii de la Älvsjö, de acum un an. 
Svensk Handel a adus aici un tip din Thailanda, care vindea 
scaune de closet pentru cel mult 500 de coroane. 

— Da. Şi? 

— Cel mai apropiat concurent era un angrosist suedez 
care se numeşte Vitavara SA şi care vindea scaune de clo- 
set de cel mai adevărat galben-albastru! pentru 1 700 de 
coroane. Şi comanditarii inteligenţi din primării au început 
să se scarpine în cap, întrebându-se de ce să arunce 1 700, 
când pot avea un scaun de closet asemănător din Thailanda 
cu 500. 

— Poate erau de o calitate mai bună? zise Lottie Karim. 

— Nu. Erau la fel. 

— Thailanda, spuse Christer Malm. Miroase a copii care 
muncesc ilegal şi altele de felul ăsta. Ceea ce poate explica 
preţul scăzut. 

— Nu, spuse Henry Cortez. Copiii muncesc în general 
în industria textilă şi în industria de suvenire. Şi în co- 
merţul pentru pedofili, desigur. Vorbesc despre industria 
adevărată. ONU e cu ochii pe exploatarea copiilor şi eu am 
cercetat firma. Ei îşi văd de treabă. E vorba de o firmă 
industrială mare, modernă şi respectabilă în branşa obiec- 
telor sanitare. 

— Ei bine, e vorba de o ţară în care salariile sunt scă- 
zute; prin urmare, rişti să scrii un articol care pledează 
pentru eliminarea industriei suedeze, prin concurenţa cu 
cea thailandeză. Să dai afară muncitorii suedezi, să închizi 

fabricile aici şi să imporţi din Thailanda. N-o să fii prea 
bine văzut de muncitorii suedezi! 

Un surâs se răspândi pe chipul lui Henry Cortez. Se 
lăsă pe spate, luând un aer teribil de arogant. 

— Niema, zise el. Ghiciţi unde-şi face Vitavara SA sca- 
unele de closet de 1 700 de coroane? 

Liniştea se lăsă peste redacţie. 

— În Vietnam, spuse Henry Cortez. 

— Nu poate fi adevărat, spuse Malin Eriksson. 

— Ba da! zise Henry. Fabrică scaune de closet acolo de 
cel puţin 10 ani. Muncitorii suedezi au fost daţi afară încă 
din anii '90. 

— Pe naiba! 

— Dar acum vine poanta. Dacă am importa direct de la 
fabrica din Vietnam, preţul ar fi de cel mult 390 de coroa- 
ne. Ghiciţi cum se poate explica diferenţa dintre Thailanda 
şi Vietnam. 

— Nu spune că... 

Henry Cortez dădu din cap. Zâmbetul îi era mai lat ca 
faţa. 

— Vitavara SA încredinţează fabricarea cuiva care se 
numeşte Fong Soo Industries. Firma se află pe lista ONU, 
cu întreprinderile care, cel puţin după verificarea din 2001, 
foloseau copii. lar cea mai mare parte din lucrători erau 
puşcăriaşi. 

Malin Eriksson zâmbi brusc: 

— E grozav. E foarte, foarte grozav. Vei deveni cu sigu- 
ranţă jurnalist când vei fi mare. Cât de repede poţi să ai 
articolul gata? 

— În două săptămâni. Am de cercetat o grămadă de 
material despre comerţul internaţional. Şi, pe urmă, ne 
trebuie un bad guy în articol, aşa că vreau să văd cine este 
proprietar la Vitavara SA. 

— O să-l putem pune în numărul din iunie? 

— No problem. 

Inspectorul criminalist Jan Bublanski l-a privit pe pro- 
curorul Richard Ekström fără nicio expresie. Întâlnirea 
dura de 40 de minute şi Bublanski simţea dorinţa puternică 
de-a întinde mâna şi a lua exemplarul din Legea Regatului 
Suediei, care se afla pe marginea biroului lui Ekstrom, 
pentru a-l arunca în capul procurorului. Se întreba ce s-ar 
fi întâmplat dacă ar fi făcut aşa ceva. Fără îndoială, ar fi 
urmat titluri în ziarele de seară şi cu siguranţă ar fi 
rezultat o acuzaţie de brutalizare. Alungă acest gând. 
Secretul omului civilizat era să nu cedeze acestui gen de 
impulsuri, indiferent cât de provocator se comporta ad- 
versarul. Şi de fapt, cel mai adesea inspectorul criminalist 
Bublanski era chemat când cineva ceda în faţa unor ase- 
menea instincte. 

— Prin urmare, aşa facem, zise Ekstrom. Cred că sun- 
tem de acord. 

— Nu, nu suntem de acord, spuse Bublanski 
ridicându-se. Dar dumneata conduci ancheta preliminară. 

Bombănea atunci când coti pe coridor, spre biroul lui, 
unde îi chemă şi pe inspectorii criminalişti Curt Svensson 
şi Sonja Modig, care constituiau resursele de personal din 
după-amiaza aceea. Jerker Holmberg avusese proasta idee 
să-şi ia două săptămâni de concediu. 

— In biroul meu, spuse Bublanski. Aduceţi cafea. 

După ce se instalară, Bublanski deschise carnetul cu 
însemnări de la întâlnirea cu Ekström. 

— Pentru moment, situaţia stă aşa: şeful anchetei pre- 
liminare a renunţat la toate capetele de acuzare împotriva 
lui Lisbeth Salander, în ceea ce priveşte crimele pentru 
care a fost pusă sub urmărire. Aşadar, din punctul nostru 
de vedere, ea nu mai intră în ancheta preliminară. 

— În orice caz, este un pas înainte, spuse Sonja Modig. 
Ca de obicei, Curt Svensson nu zicea nimic. 

— Nu sunt chiar aşa de sigur, spuse Bublanski. Salan- 
der este în continuare bănuită de infracţiuni grave, la 
Stallarholmen şi Gosseberga. Dar asta nu mai intră în 

ancheta noastră. Noi ne vom concentra să-l găsim pe 
Niedermann şi să cercetăm cimitirul din Nykvarn. 

— Înţeleg. 

— Acum este clar că Ekström o va pune sub acuzaţie pe 
Salander. Cazul a fost transferat la Stockholm şi a fost 
ordonată o anchetă complet separată. 

— Da? 

— Şi ghiciţi cine o va ancheta pe Salander? 

— Mă tem de ce e mai rău. 

— Hans Faste s-a întors la lucru. El îl va asista pe 
Ekström în ancheta asupra lui Lisbeth Salander. 

— Dar, la dracu', e un idiot! Faste e cea mai neindicată 
persoană să ancheteze ceva în legătură cu Salander! 

— Ştiu. Însă Ekström are un argument bun. Faste a fost 
în concediu medical de la... hm, căderea din aprilie şi 
acesta e un caz bun şi uşor, pe care poate să se concen- 
treze. 

Tăcere. 

— Prin urmare, în după-amiaza asta îi vom da tot ma- 
terialul despre Salander. 

— Şi istoria despre Gunnar Björck, şi Säpo, şi raportul 
din 1991...? 

— Îi vor fi atribuite lui Faste şi Ekström. 

— Nu-mi place deloc, spuse Sonja Modig. 

— Nici mie. Dar Ekstrom e şef şi are contacte sus-puse 
în ierarhie. Cu alte cuvinte, treaba noastră este în con- 
tinuare să-l găsim pe ucigaş. Curt, cum stăm? 

— Pe Niedermann pare să-l fi înghiţit pământul. Trebuie 
să recunosc că în toţi anii aceştia, ca poliţist, niciodată 
n-am avut un caz asemănător. Nu avem niciun informator 
care să-l cunoască sau care să aibă idee despre locul în 
care se găseşte. 

— Ciudat, spuse Sonja Modig. Prin urmare, el este cău- 
tat pentru uciderea poliţistului din Gosseberga, pentru 
brutalizarea unui alt poliţist, pentru tentativă de omor 
asupra lui Lisbeth Salander şi pentru răpire agravată de 
brutalizare în cazul asistentei dentare Anita Kaspersson. 

Ca şi pentru uciderea lui Dag Svensson şi a Miei Bergman. 
În toate aceste cazuri există probe tehnice suficiente. 

— Ar trebui să ajungă. Dar cum merge cu ancheta 
asupra expertului financiar de la clubul motociclist din 
Svavelsjo? 

— Viktor Goransson şi concubina lui Lena Nygren. 
Avem probe tehnice care-l leagă pe Niedermann de locul 
crimei. Amprente digitale şi ADN de pe corpul lui 
Göransson. Niedermann şi-a julit tare mâinile în timp ce-l 
tortura pe Göransson. 

— OK. Ceva nou despre Svavelsjo MC? 

— Sonny Nieminen a preluat funcţia de şef cât timp 
Magge Lundin este arestat, în aşteptarea procesului legat 
de răpirea lui Miriam Wu. Merge zvonul că Nieminen a 
promis o mare recompensă celui care-i va da informaţii de- 
spre locul unde se află Niedermann. 

— Ceea ce face şi mai bizar faptul că acesta nu a fost 
încă găsit. Cum e cu maşina lui Göransson? 

— Pentru că am găsit maşina Anitei Kaspersson în 
curtea lui Göransson, credem că Niedermann şi-a schimbat 
maşina. N-avem nicio urmă a acesteia. 

— Prin urmare, întrebarea pe care ar trebui să ne-o pu- 
nem este dacă Niedermann se mai ascunde undeva, în 
Suedia - şi, în cazul ăsta, unde şi la cine - sau a reuşit deja 
să se pună la adăpost, în străinătate. Ce credeţi? 

— Nu avem nicio dovadă că a fugit în străinătate, dar în 
mod absolut este singura explicaţie logică. 

— În cazul acesta, unde a lăsat maşina? 

Atât Sonja Modig, cât şi Curt Svensson clătinară din 
cap. Treaba poliţiei era în nouă cazuri din zece simplă, 
atunci când era vorba de urmărirea unei anume persoane. 
Trebuia să creezi un lanţ logic şi să începi să-l desfăşori. 
Cine îi erau prietenii? Cu cine a stat la puşcărie? Unde 
locuieşte prietena lui? Cu cine obişnuia să iasă? În ce zonă 
a fost folosit ultima dată telefonul lui mobil? Unde se află 
maşina lui? La sfârşitul lanţului avea să fie cel căutat. 

Problema cu Ronald Niedermann era că acesta nu avea 
prieteni, nu avea iubită, nu fusese niciodată la puşcărie şi 
nu avea niciun telefon mobil cunoscut. 

Cele mai multe dintre cercetări erau, prin urmare, în- 
dreptate spre găsirea automobilului lui Viktor Göransson, 
pe care se presupunea că îl folosea Niedermann. Găsirea 
maşinii avea să dea indicaţii despre locul de unde trebuia 
continuată urmărirea. Iniţial, se aşteptaseră ca maşina să 
apară după câteva zile, probabil în vreun loc de parcare din 
Stockholm. Însă, cu toată alarma dată în toată ţara, maşina 
lipsea cu desăvârşire. 

— Dacă se află în străinătate... Unde ar putea fi? 

— E cetăţean german, aşa că normal ar fi să încerce să 
se ducă în Germania. 

— În Germania este căutat. Nu pare să aibă vreun con- 
tact cu vechii prieteni din Hamburg. 

Curt Svensson ridică mâna: g 

— Dacă planul lui era să plece în Germania... În cazul 
ăsta, de ce a venit la Stockholm? N-ar fi trebuit să se ducă 
spre Malmö şi Öresundsbron sau spre vreunul dintre fe- 
riboturi? 

— Ştiu. Şi Marcus Erlander din Göteborg şi-a centrat în 
primele zile cercetările pe asta. Poliţia din Danemarca e 
informată despre maşina lui Goransson şi putem spune cu 
toată certitudinea că nu a plecat cu niciunul din feriboturi. 

— În schimb, s-a dus la Stockholm şi la Svavelsjö MC, 
unde le-a omorât casierul şi - putem presupune - a dis- 
părut cu o sumă necunoscută de bani. Care ar putea fi ur- 
mătorul pas? 

— Trebuie să iasă din Suedia, spuse Bublanski. Cel mai 
normal ar fi să ia unul din feriboturile spre ţările baltice. 
Însă Göransson şi concubina lui au fost ucişi târziu, în 
noaptea de 9 aprilie. Asta înseamnă că Niedermann a putut 
să ia feribotul în dimineaţa imediat următoare. Am dat 
alarma doar după 16 ore de la moartea lor şi de atunci este 
căutată maşina. 

— Dacă a luat feribotul dimineaţa, maşina lui Görans- 
son ar fi fost parcată lângă unul din porturi, constată Sonja 
Modig. 

Curt Svensson aprobă şi el. 

— Poate că n-am găsit maşina pentru că Niedermann 
pur şi simplu a ieşit din ţară prin nord, pe la Haparanda? 
Un lung ocol în jurul golfului Botnic, dar în 16 ore ar fi 
ajuns să treacă graniţa spre Finlanda. 

— Da, însă după aceea ar fi trebuit să părăsească ma- 
şina undeva, în Finlanda şi la ora asta ar fi trebuit să fi fost 
găsită de către colegii de acolo. 

Rămaseră tăcuţi o vreme. În cele din urmă, Bublanski 
se ridică şi se duse la fereastră. 

— Deşi e ilogic şi puţin probabil, maşina lui Göransson 
rămâne dispărută. Oare să fi găsit vreo ascunzătoare, unde 
să stea şi să aştepte, o casă de vacanţă sau... 

— O casă de vacanţă este puţin probabil. În perioada 
asta a anului, toţi proprietarii de case de vacanţă fac repa- 
raţii pentru la vară. 

— Şi, în niciun caz ceva care să aibă legătură cu 
Svavelsjd MC. Sunt ultimii cu care ar vrea să aibă de-a 
face. 

— lar cu asta, trebuie exclusă toată lumea interlopă... 
Să aibă vreo prietenă, pe care noi n-o cunoaştem? 

Aveau o grămadă de speculaţii, dar niciun fapt pe care 
să se bazeze. 


Odată ce Curt Svensson a plecat, Sonja Modig s-a întors 
la biroul lui Bublanski, bătând la uşă. El i-a făcut semn să 
intre. 

— Ai două minute? 

— Ce e? 

— Salander. 

— OK. 

— Nu-mi place deloc acest plan, cu Ekstrom şi Faste şi 
un nou proces. Tu ai citit raportul lui Björck. Şi eu am citit 

raportul lui Björck. Fata a fost anihilată în 1991 şi Ekström 
o ştie. Ce naiba se petrece? 

Bublanski îşi scoase ochelarii, vârându-i în buzunarul 
de la piept: 

— Nu ştiu. 

— Ai vreo idee? 

— Ekström afirmă că raportul lui Björck şi corespon- 
denţa cu Teleborian au fost falsificate. 

— Rahat. Dacă ele sunt un fals, atunci Björck ar fi spus, 
când l-am interogat. 

— Ekström spune că Björck refuza să vorbească despre 
asta, pentru că era un material secret. Am fost criticat că 
m-am grăbit, reţinându-l şi interogându-l. 

— Încep să am o părere tot mai proastă despre 
Ekström... 

— E încolţit din mai multe părți. 

— Asta nu e o scuză. 

— Noi nu deţinem monopolul adevărului. Ekström 
afirmă că a primit informaţia că raportul este un fals - nu 
există nicio anchetă veritabilă pe acest subiect. El mai 
spune că falsificarea a fost bine făcută şi ea reprezintă un 
amestec de adevăruri şi invenţii. 

— Care parte este adevăr, şi care e invenţie? 

— Cadrul este oarecum corect. Zalachenko este tatăl lui 
Lisbeth Salander şi era un nemernic care o brutaliza pe 
mama ei. Era obişnuita problemă - mama nu voia să facă 
plângere la poliţie şi, prin urmare, lucrurile au continuat 
mai mulţi ani. Bjorck a avut misiunea de-a cerceta ce se 
întâmplase, atunci când Lisbeth a încercat să-şi omoare 
tatăl cu o bombă incendiară. El a corespondat cu 
Teleborian - însă întreaga corespondenţă, în forma pe care 
o avem, este un fals. Teleborian i-a făcut un examen 
psihiatric absolut obişnuit lui Lisbeth Salander şi a con- 
statat că era nebună, iar un procuror a decis să nu mai 
continue cu un proces. Fata avea nevoie de îngrijire şi au 
primit-o la Sankt Stefan. 

— Şi dacă este un fals... cine l-a făcut şi în ce scop? 
Bublanski îşi depărta mâinile. 

— Iţi baţi joc de mine? 

— După câte am înţeles, Ekström va cere din nou un 
examen psihiatric al lui Salander. 

— Nu pot accepta asta. 

— Nu mai e treaba noastră. Noi am fost detaşaţi de la 
ancheta Salander. 

— Şi a preluat-o Hans Faste... Jan, am să apelez la pre- 
să dacă nemernicii ăştia o atacă din nou pe Salander!... 

— Nu, Sonja. N-o vei face. In primul rând, noi nu mai 
avem acces la anchetă şi, prin urmare, nu poţi dovedi ceea 
ce spui. Vei fi luată drept o paranoică fără scăpare şi cu 
asta cariera ta s-a terminat. 

— Mai am încă raportul, spuse Sonja cu glas scăzut. Am 
făcut o copie pentru Curt Svensson, pe care nu i-am mai 
dat-o niciodată, pentru că ministerul justiţiei le-a strâns pe 
celelalte. 

— Dacă scoţi o vorbă despre acest raport, nu numai c-o 
să fii dată afară, dar te vei face şi vinovată de grava 
greşeală profesională de a fi făcut public un raport secret. 

Sonja Modig rămase o clipă tăcută, cercetându-şi şeful. 

— Sonja, nu vei face nimic. Promite-mi. Ea ezită: 

— Nu, Jan, nu pot să-ţi promit. E ceva putred în toată 
povestea asta. 

Bublanski dădu din cap, aprobând. 

— Da, e ceva putred. Dar, pentru moment, nu ştim care 
sunt duşmanii noştri. 

Sonja Modig înclină capul într-o parte. 

— Tu ai de gând să faci ceva? 

— Nu vreau să discut asta cu tine. Ai încredere în mine. 
E vineri seară. Profită de weekend. Du-te acasă. Această 
discuţie nu a avut loc niciodată. 


Era sâmbătă, ora 13:30, când paznicul de la securitate, 
Niklas Adamsson, a înălţat ochii din cartea de economie 
politică pe care o citea, pentru examenul care urma să aibă 

loc peste trei săptămâni. Auzise zgomotul periilor rotative 
ale căruciorului de făcut curat şi constată că era imigrantul 
şchiop. Acesta saluta întotdeauna cu amabilitate, dar era 
foarte tăcut şi nu râsese atunci când Adamsson încercase 
să glumească cu el. Îl văzu scoțând o soluţie de curăţat, 
vaporizând de două ori tejgheaua de la recepţie şi 
ştergând-o cu cârpa. Apoi, luă un mop şi-l folosi, în câteva 
locuri în care periile căruciorului nu ajungeau. Niklas 
Adamsson îşi vâri din nou nasul în carte, continuând să 
citească. 

Au trecut 10 minute până ce omul de serviciu a ajuns 
până la scaunul lui Adamsson, din capătul culoarului. Au 
dat din cap unul spre celălalt. Adamsson s-a ridicat, 
lăsându-l pe îngrijitor să şteargă podeaua din jurul scaunu- 
lui său. Practic, îl văzuse pe omul acesta în fiecare zi în 
care stătuse de gardă în faţa camerei, dar era absolut in- 
capabil să-şi amintească numele lui. Vreun nume de tu- 
ciuriu, în orice caz. În schimb, Niklas Adamsson nu simţea 
cine ştie ce nevoie să-i controleze legitimaţia. In parte, 
pentru că tuciuriul nu făcea curăţenie în camera arestatei - 
acolo se făcea curat dimineaţa, de către două îngrijitoare - 
şi în parte, pentru că îngrijitorul şchiop nu i se părea cine 
ştie ce ameninţare. 

Când acesta ajunse în capătul coridorului, deschise uşa 
cea mai apropiată de salonul lui Lisbeth Salander. 
Adamsson îi aruncă o privire, dar nici aceasta nu însemna 
vreo abatere de la rutinele zilnice. Debaraua cu mături şi 
perii se afla în capătul culoarului. În următoarele cinci 
minute, îngrijitorul goli găleata, curăţă periile şi umplu 
căruciorul cu pungi de plastic, pentru coşurile de gunoi. În 
cele din urmă, împinse căruciorul înăuntru, în debara. 


Idris Ghidi era conştient de prezenţa paznicului de la 
securitate, de pe coridor. Acesta era un băiat blond, de 
vreo 25 de ani, care era de gardă acolo două sau trei zile 
pe săptămână şi care citea cărţi de economie politică. Ghidi 
trăsese concluzia că acesta lucra cu jumătate de normă la 

securitate, în vreme ce studia şi era cam la fel de atent la 
ce se întâmplă în jur ca o cărămidă. 

Idris Ghidi se întreba ce ar fi făcut Adamsson dacă cine- 
va chiar ar fi încercat să intre în camera lui Lisbeth 
Salander. 

Idris Ghidi se mai întreba şi ce voia de fapt Blomkvist. 
Clătină din cap. Citise, bineînţeles, despre jurnalist în 
ziare, făcând legătura cu Lisbeth Salander din sectorul 11C 
şi se aşteptase să fie rugat să-i transmită ceva. În acest caz, 
ar fi fost obligat să refuze, pentru că nu avea acces la 
camera ei şi nici n-o văzuse niciodată. Însă propunerea nu 
avea nicio legătură cu presupunerile pe care le făcuse. 

Nu vedea nimic ilegal în însărcinarea sa. Aruncă o pri- 
vire prin deschizătura uşii şi văzu că Adamsson se aşezase 
din nou pe scaun, citindu-şi cartea. Era mulţumit că nu se 
afla nimeni altcineva prin preajmă, ceea ce se întâmpla 
aproape întotdeauna, pentru că debaraua era situată 
într-un colţ, exact în capătul coridorului. Băgă mâna în 
buzunarul halatului şi scoase un telefon mobil nou, marca 
Sonny Eriksson Z600. Idris văzuse acest model într-o 
reclamă. Costa mai mult de 3 500 de coroane pe piaţă şi 
avea o mulţime de funcţii. 

Aruncă o privire pe ecran şi observă că mobilul era 
pornit, dar soneria oprită, atât semnalul sonor, cât şi vi- 
bratorul. Apoi se ridică în vârful picioarelor şi deşurubă un 
capac rotund, alb care era plasat peste tubul de ventilaţie 
care ducea la camera lui Lisbeth Salander. Plasă telefonul 
în ventilaţie, ferit de priviri, exact aşa cum îi spusese 
Blomkvist să facă. _ 

Întreaga operaţiune îi luase cam treizeci de secunde. În 
ziua următoare, procedura va lua probabil zece secunde. 
Ceea ce va trebui să facă era să ia mobilul, să-i schimbe 
bateria şi să-l pună la loc, în tubul de ventilaţie. Vechea 
baterie o va lua acasă şi o va încărca, în timpul nopţii. 

Asta era tot ce trebuia Idris Ghidi să facă. 

Acest lucru n-o va ajuta totuşi pe Lisbeth Salander. Pe 
peretele din partea ei era fixat un grilaj. Ea nu va ajunge 

niciodată la mobil, dacă n-o să facă rost de o şurubelniţă şi 
o scară. 

— Ştiu, spusese Mikael. Dar nu e nevoie ca ea să atingă 
mobilul. 

Acest lucru trebuia să-l facă Idris Ghidi în fiecare zi, 
până când Mikael Blomkvist îi va transmite că nu mai e 
nevoie. 

Pentru această muncă Idris Ghidi va primi 1 000 de co- 
roane direct din buzunarul lui Blomkvist. De asemenea, va 
putea păstra telefonul, când treaba va fi terminată. 

El dădu din cap. Înţelegea, desigur, că Mikael 
Blomkvist se ocupa cu ceva necurat, dar nici în ruptul 
capului nu înţelegea despre ce putea fi vorba. Să plasezi un 
telefon mobil în gura de ventilaţie dintr-o debara încuiată, 
pornit, dar fără sonerie, era o chestie atât de bizară, încât 
Ghidi nu putea să-i înţeleagă sensul. Dacă Blomkvist voia 
să aibă posibilitatea să comunice cu Lisbeth Salander, ar fi 
fost mult mai normal să mituiască pe vreuna dintre surori, 
să-i dea un telefon. Nu exista nicio logică în treaba asta. 

Ghidi dădu din nou din cap. Pe de altă parte, n-avea 
nimic împotrivă să-i facă lui Mikael Blomkvist acest ser- 
viciu, de vreme ce plătea 1 000 de coroane pe săptămână. 
Şi n-avea de gând să pună întrebări. 


Doctorul Anders Jonasson şi-a încetinit paşii, văzând un 
bărbat de vreo patruzeci de ani sprijinit de grilajul din faţa 
porţii imobilului în care locuia pe Hagagatan. Bărbatul îi 
părea oarecum cunoscut şi a dat din cap, în semn de 
recunoaştere. 

— Doctor Jonasson? 

— Da, eu sunt. 

— Îmi pare rău că vă opresc aşa, pe stradă. Dar n-am 
vrut să vă deranjez la slujbă şi trebuie să stăm puţin de 
vorbă. 

— Despre ce e vorba şi cine eşti dumneata? 

— Numele meu este Mikael Blomkvist. Sunt jurnalist şi 
lucrez la revista Millennium. Este vorba de Lisbeth 
Salander. 

— A, da, acum te recunosc. Ai chemat Salvarea, când a 
fost găsită... Dumneata ai pus banda adezivă pe rănile ei? 

— Da. 

— Foarte ingenios. Dar îmi pare rău, nu pot discuta de- 
spre pacienţii mei cu jurnaliştii. Trebuie să te adresezi 
biroului de presă de la Sahlgrenska, cum fac toţi ceilalţi. 

— M-ati înţeles greşit. Nu caut informaţii, şi sunt aici 
într-o chestiune privată. Nu e nevoie să-mi spuneţi ceva 
sau să-mi daţi vreo informaţie. E exact invers. Eu vreau să 
vă dau informaţii. 

Anders Jonasson îşi înălţă mirat sprâncenele. 

— Vă rog, spuse Mikael Blomkvist. Nu am obiceiul să 
acostez chirurgi în plină stradă, dar este foarte important 
să pot vorbi cu dumneavoastră. E o cafenea un pic mai jos, 
după colţ. Pot să vă invit la o cafea? 

— Despre ce vrei să vorbim? 

— Despre viitorul şi starea lui Lisbeth Salander. Sunt 
prietenul ei. i 

Anders Jonasson şovăi un lung moment. Înţelegea că 
dacă ar fi fost altcineva decât Mikael Blomkvist - dacă un 
necunoscut i-ar fi ieşit în cale, în felul acesta -, ar fi 
refuzat. Dar faptul că Mikael Blomkvist era o persoană 
cunoscută însemna că Anders Jonasson se simţea într-o 
măsură sigur că nu era vorba despre vreo glumă proastă. 

— În niciun caz nu vreau să fiu intervievat şi nu voi 
vorbi despre pacienta mea. 

— E perfect, spuse Mikael. 

Anders Jonasson dădu în sfârşit din cap şi îl însoţi pe 
Blomkvist până la cafeneaua respectivă. 

— Despre ce e vorba? întrebă el pe un ton neutru, după 
ce fiecare îşi primise ceaşca de cafea. Ascult, dar nu am 
intenţia să comentez absolut nimic. 

— Vă e teamă că am să vă citez sau să vă dezvălui nu- 
mele în presă. Lăsaţi-mă să vă spun de la început că acest 

lucru nu se va petrece. În ceea ce mă priveşte, această dis- 
cuţie n-a avut loc. 

— OK. _ 

— Am de gând să vă cer un serviciu. Însă, înainte de-a o 
face, trebuie să vă explic exact de ce, pentru ca dumnea- 
voastră să puteţi decide dacă e acceptabil din punct de 
vedere moral să-mi faceţi acest serviciu. 

— Nu-mi place deloc turnura pe care o ia această dis- 
cuţie. 

— Trebuie doar să ascultați. Ca medic al lui Lisbeth 
Salander, e treaba dumneavoastră să vă îngrijiţi de sănăta- 
tea ei fizică şi psihică. În calitate de prieten al lui Lisbeth 
Salander, este sarcina mea să fac acelaşi lucru. Eu nu sunt 
medic şi, prin urmare, nu pot scormoni prin ţeasta ei, să 
scot gloanţe şi altele de felul ăsta, dar am o altă 
competenţă, care este cel puţin la fel de importantă pentru 
buna ei stare. 

— Hm. 

— Sunt jurnalist şi am scos la lumină adevărul despre 
răul care a lovit-o. 

— OK. 

— Pot să vă povestesc, în linii mari, despre ce este vor- 
ba, pentru ca să puteţi judeca singur. 

— Hm. 

— Ar trebui poate să încep prin a spune că Annika 
Giannini este avocata lui Lisbeth Salander. Aţi întâlnit-o. 

Anders Jonasson făcu un gest de încuviinţare. 

— Annika este sora mea şi eu îi plătesc onorariul, pen- 
tru a o apăra pe Lisbeth Salander. 

— Aha! 

— Puteţi verifica în registrul de stare civilă că este sora 
mea. Serviciul despre care vorbeam este ceva ce nu-i pot 
cere surorii mele. Ea nu discută despre Lisbeth cu mine. 
Are obligaţia de a păstra secretul profesional şi se supune 
unor cu totul altor reguli. 

— Hmm. 

— Presupun că aţi citit despre Lisbeth în ziare. 
Jonasson aprobă, dând din cap. 

— A fost descrisă ca o criminală în serie, lesbiană, 
psihotică şi bolnavă mintal. Toate astea sunt prostii. 
Lisbeth Salander nu este psihotică şi probabil este la fel de 
deşteaptă ca dumneavoastră şi ca mine. Şi preferinţele ei 
sexuale nu privesc pe nimeni. 

— Dacă am înţeles exact, s-a produs o anume schim- 
bare a opiniei publice. Acum, în locul ei este numit ca făp- 
taş germanul acela... 

— Ceea ce este în întregime corect. Ronald Niedermann 
este vinovatul şi el este un asasin cu totul lipsit de conşti- 
inţă. În schimb, Lisbeth are duşmani. Foarte, foarte impor- 
tanţi. Unii dintre ei se află în sânul Säpo. 

Anders Jonasson îşi înălţă sprâncenele, cu un aer 
sceptic. 

— Când Lisbeth avea 12 ani, a fost închisă într-o clinică 
de psihiatrie infantilă din Uppsala, pentru că dăduse peste 
un secret pe care Säpo voia cu orice preţ să-l păstreze. 
Tatăl ei, Alexander Zalachenko, care tocmai a fost ucis la 
Sahlgrenska, era un spion rus transfug, o relicvă din 
perioada Războiului Rece. Era extrem de violent cu 
femeile, şi an de an o brutalizase pe mama lui Lisbeth. 
Când fata avea 12 ani, a ripostat, încercând să-l omoare pe 
Zalachenko cu un coctail Molotov. De aceea a fost închisă 
la clinica de psihiatrie. 

— Nu înţeleg. Dacă a încercat să-şi omoare tatăl, poate 
că existau motive s-o interneze pentru tratament psihiatric. 

— Subiectul meu - pe care îl voi publica - este că Säpo 
ştia ce s-a întâmplat, dar a preferat să-l protejeze pe 
Zalachenko, pentru că acesta era o importantă sursă de 
informaţii. Prin urmare, au falsificat un diagnostic şi au 
avut grijă ca Lisbeth să fie internată. 

Anders Jonasson părea atât de neîncrezător, că Mikael 
începu să zâmbească. 

— Tot ce vă povestesc acum poate fi dovedit cu probe. 
Voi scrie un text detaliat, care va apărea la timp pentru 
procesul lui Lisbeth. Credeţi-mă - va fi o nebunie. 

— Înţeleg. 

— Am să fac dezvăluiri şi voi fi cât se poate de dur cu 
doi medici, care au fost trepăduşii Săpo şi au ajutat s-o în- 
groape pe Lisbeth la balamuc. O să-i distrug fără milă. 
Unul dintre aceştia este o persoană foarte cunoscută şi 
respectată. Dar, cum am spus, am toată documentarea de 
care este nevoie. 

— Înţeleg. Dacă un medic a fost amestecat în aşa ceva, 
este o ruşine pentru întreaga breaslă. 

— Nu, eu nu cred în vinovăția colectivă. E o ruşine 
pentru cei amestecați. Acelaşi lucru, în ceea ce priveşte 
Säpo. Cu siguranţă, sunt şi oameni de bine care lucrează la 
Säpo. E vorba de un grup izolat. Când Lisbeth a împlinit 18 
ani, au încercat din nou s-o instituţionalizeze. De data 
aceasta, au dat greş, dar ea a fost pusă sub tutelă. La 
proces vor încerca din nou să arunce cu noroi în ea. Eu - 
sau, mai bine zis, sora mea - mă voi bate ca Lisbeth să fie 
eliberată şi să i se ridice tutela. 

— OK. 

— Însă ea are nevoie de muniţie. Prin urmare, acestea 
sunt condiţiile jocului. Poate ar trebui să numesc şi faptul 
că în acest război există câţiva poliţişti care sunt de fapt de 
partea ei. Dar nu şi şeful anchetei preliminare, care a 
acuzat-o. 

— Nu? 

— Lisbeth are nevoie de ajutor înaintea procesului. 

— Aha. Însă eu nu sunt avocat. 

— Nu, dar sunteţi medic şi aveţi acces la Lisbeth. Ochii 
lui Anders Jonasson se îngustară. 

— Ceea ce vreau să vă rog nu este etic, ba chiar ar pu- 
tea fi considerat drept o infracţiune. 

— Aoleu! 

— Dar, din punct de vedere moral, trebuie făcut. Drep- 
turile ei sunt încălcate cu bună ştiinţă de către persoane 
care ar trebui să răspundă de protecţia ei. 

— Aşa. 

— Pot să dau un exemplu. După cum ştiţi, Lisbeth are 
interdicţia de a primi vizite şi nu poate citi ziare sau să 
comunice cu lumea exterioară. În plus, procurorul a impus 
avocatei ei obligaţia de a păstra tăcerea. Annika s-a ţinut 
cu stoicism de reguli. În schimb, procurorul este principala 
sursă prin care transpiră informaţii către jurnaliştii care 
continuă să scrie tâmpenii despre Lisbeth Salander. 

— Adică? 

— Articolul ăsta, de pildă. 

Mikael îi întinse un tabloid din săptămâna trecută. 

— „O sursă din echipa de anchetă afirmă că Lisbeth 
este iresponsabilă...”, şi urmează un şir de speculaţii pe 
care jurnalistul le construieşte pornind de la presupusa ei 
stare mintală. 

— Am citit articolul. Nişte prostii. 

— Deci dumneavoastră nu credeţi că Lisbeth Salander e 
nebună? 

— În privinţa asta nu mă pot exprima. În schimb, ştiu că 
n-a avut loc nicio expertiză psihiatrică. Aşa că articolul nu 
face doi bani. 

— OK. Însă eu pot dovedi că un poliţist pe nume Hans 
Faste, care lucrează pentru procurorul Ekström, este sursa 
acestei informaţii. 

— Ei, fir-ar. 

— Ekström va cere ca procesul să aibă loc cu uşile în- 
chise, ceea ce înseamnă că nimeni din afară nu va putea 
cerceta şi evalua probele împotriva ei. Şi, ceea ce este şi 
mai rău... Procurorul a izolat-o în aşa măsură, încât Lisbeth 
nu mai poate face acea cercetare necesară pentru a-şi 
putea susţine apărarea. 

— Dacă am înţeles exact, de treaba asta se ocupă avo- 
cata ei. 

— Lisbeth este, după cum cu siguranţă aţi înţeles în 
momentul acesta, o persoană foarte specială. Ea are secre- 
te pe care eu le cunosc, dar nu le pot dezvălui surorii mele. 
În schimb, Lisbeth este în măsură să judece dacă vrea să se 
folosească de ele în apărare, la proces. 

— Aha. 

— Şi ca s-o poată face, Lisbeth are nevoie de asta. 
Mikael puse pe măsuţa dintre ei computerul de buzunar 
Palm Tungsten T3 al lui Lisbeth Salander şi un încărcător. 

— Aceasta este cea mai importantă armă pe care 
Lisbeth o are în arsenal. Are nevoie de ea. 

Anders Jonasson privi bănuitor calculatorul. 

— De ce nu i-l predai avocatei ei? 

— Pentru că doar Lisbeth ştie cum să ajungă la probe. 
Anders Jonasson rămase tăcut un lung moment, fără să 
atingă computerul de buzunar. 

— Lăsaţi-mă să vă povestesc despre doctorul 'Telebo- 
rian, spuse Mikael, scoțând dosarul în care strânsese cele 
mai importante materiale. 

Au mai rămas acolo peste două ore, vorbind cu glas 
scăzut. 


Trecuse de ora opt în seara zilei de sâmbătă, atunci 
când Dragan Armanski şi-a părăsit biroul de la Milton 
Security şi a plecat pe jos spre sinagoga din Sodermalm, de 
pe Sankt Paulsgatan. A ciocănit la uşă, şi-a spus numele şi 
i-a deschis rabinul în persoană. 

— Am o întâlnire cu un prieten aici, a spus Armanski. 

— Un etaj mai sus, am să vă arăt drumul. 

Rabinul i-a oferit o kippa pe care Armanski, după un 
moment de ezitare, şi-a pus-o pe cap. Fusese educat într-o 
familie musulmană, în care purtatul unei kippa şi vizita la 
sinagogă nu intrau în ritualul cotidian. Se simţea stânjenit 
cu kippa pe cap. 

Şi Jan Bublanski purta o kippa. 

— Hei, Dragan. Mulţumesc că ţi-ai făcut timp. Am rugat 
rabinul să ne dea o cameră, ca să putem vorbi nestânjeniţi. 

Armanski se aşeză în faţa celuilalt. 

— Presupun că ai motive serioase pentru toate ascun- 
zişurile astea. 

— Voi trece direct la subiect. Ştiu că îi eşti prieten lui 
Lisbeth Salander. 

Armanski făcu un semn de încuviinţare. 

— Vreau să ştiu ce aţi pus la cale, tu şi Blomkvist, ca s-o 
ajutaţi. 

— De ce crezi că am pus ceva la cale? 

— Pentru că procurorul Richard Ekström m-a întrebat 
de vreo zece ori despre aportul real al Milton Security în 
ancheta Salander. Nu mă întreabă asta doar aşa, de glumă, 
ci pentru că este neliniştit că tu ai putea să încerci ceva, 
care ar avea rezonanţă în presă. 

— Hmm. 

— Şi, dacă Ekström este neliniştit, este din cauză că 
ştie sau se teme că pui ceva la cale. Sau, cel puţin, pot 
ghici că a vorbit cu cineva care se teme de asta. 

— Cineva? 

— Dragan, hai să nu ne mai jucăm de-a v-aţi ascunselea. 
Tu ştii că Salander a fost victima unui abuz de putere în 
1991, şi mă tem că va fi din nou victima aceluiaşi abuz, 
când va începe procesul. 

— Dar tu eşti poliţist, într-o ţară democratică! Dacă ai 
vreo informaţie, trebuie să acţionezi. 

Bublanski dădu din cap, încuviinţând. 

— Am de gând să acţionez. Întrebarea este cum. 

— Spune-mi ce ai de spus. 

— Vreau să ştiu ce-aţi pus la cale, tu şi Blomkvist. Pre- 
supun că nu staţi şi vă uitaţi pe pereţi. 

— E complicat. Cum să ştiu dacă pot avea încredere în 
tine? 

— Există un raport din 1991, pe care l-a găsit Blomk- 
vist... 

— Ştiu de el. 

— Eu nu mai am acces la acest raport. 

— Nici eu. Cele două exemplare pe care le aveau 
Blomkvist şi sora lui au dispărut. 

— Au dispărut? întrebă Bublanski. 

— Exemplarul lui Blomkvist a fost furat la o spargere în 
apartamentul lui şi copia Annikăi Giannini a dispărut când 
aceasta a fost atacată şi jefuită, la Goteborg. Toate astea 
s-au întâmplat în ziua în care a fost ucis Zalachenko. 

Bublanski rămase tăcut un lung moment. 

— De ce nu am aflat şi noi despre asta? 

— După cum s-a exprimat Mikael: pentru a publica 
există doar o singură ocazie potrivită şi un număr nedefinit 
de momente nepotrivite. 

— Dar voi... el are de gând să publice? Armanski aprobă 
cu un gest scurt. 

— Un atac cu jaf la Goteborg şi o spargere aici, la 
Stockholm. În aceeaşi zi. Asta înseamnă că adversarii 
noştri sunt bine organizaţi, spuse Bublanski. 

— În plus, ar trebui poate să amintesc că avem dovezi 
că telefonul lui Giannini este ascultat. 

— Există cineva care îşi bate joc de orice lege în cazul 
ăsta. 

— Problema e să aflăm cine, spuse Dragan Armanski. 

— E şi gândul meu. La prima vedere, Säpo are interesul 
să facă tăcere asupra raportului lui Bjorck. Dar, Dragan... 
vorbim despre poliţia secretă suedeză! Este o instituţie de 
stat. Nu pot să cred că acestea ar putea fi procedee accep- 
tate de Säpo. Nici măcar nu cred că Säpo are competenţa 
să facă aşa ceva. 

— Ştiu. Şi mie îmi vine greu să diger povestea asta. Ca 
să nu mai pomenesc faptul că cineva a intrat la Sahlgrens- 
ka şi i-a zburat creierii lui Zalachenko! 

Bublanski era tăcut. Armanski bătu şi ultimul cui în si- 
criu: 

— Şi, chiar în acelaşi timp, Gunnar Björck s-a spânzu- 
rat! 

— Aşadar, voi credeţi că este vorba de crimă organiza- 
tă. Eu îl cunosc pe Marcus Erlander, care a făcut ancheta 

la Göteborg. El nu a găsit nimic care să indice că asasinatul 
a fost altceva decât fapta impulsivă a unui om bolnav. Şi 
noi am anchetat moartea lui Bjorck foarte minuţios. Totul 
arată că e vorba de o sinucidere. 

Armanski aprobă: 

— Evert Gullberg, 78 de ani, bolnav de cancer în fază 
terminală, tratat pentru depresie cu câteva luni înainte de 
crimă. L-am pus pe Frâăklund să caute tot ce există despre 
Gullberg în registrele oficiale. 

— Şi? 

— Şi-a făcut serviciul militar la Karlskrona, în anii '40, a 
studiat dreptul şi curând a devenit consilier fiscal pentru 
firme private. A avut un birou aici, la Stockholm, timp de 
30 de ani, discret, clienţi particulari... cine or fi fost ei. 
Pensionat în 1994. S-a reîntors în oraşul natal, Laholm, în 
1991... Nimic remarcabil. 

— Dar? 

— În afară de câteva detalii derutante. Frâklund n-a 
putut găsi nicio referinţă la Gullberg, în niciun context. N-a 
fost niciodată numit în vreun ziar şi nimeni nu ştie cine îi 
erau clienţii. Este ca şi cum el n-ar fi existat niciodată în 
viaţa profesională. 

— Ce încerci să spui? 

— Säpo este legătura cea mai normală. Zalachenko era 
un transfug rus, şi cine s-a ocupat de el, dacă nu Säpo? 
Apoi, este vorba despre capacitatea de a organiza închi- 
derea lui Lisbeth Salander într-un ospiciu, în 1991. Ca să 
nu mai vorbim despre spargere, atac în plină stradă şi as- 
cultare de telefoane, 15 ani mai târziu... Şi totuşi eu nu 
cred că Säpo se află în spatele acestora. Mikael Blomkvist 
îi numeşte „Clubul Zalachenko”... un mic grup de sectanţi, 
format din luptători ai Războiului Rece care au ieşit din 
hibernare şi care se ascund în vreun coridor întunecat, la 
Säpo. 

Bublanski aprobă. 

— Deci, ce putem face? 

12 
Duminică 15 mai - luni 16 mai 


Comisarul Torsten Edklinth, şeful Comisiei pentru 
protecţia Constituţiei din cadrul Säpo, se ciupi de lobul 
urechii, privindu-l gânditor pe directorul respectabilei 
firme de securitate Milton Security, care pe nepusă masă îi 
telefonase, insistând să-l invite la cină, la el acasă, în 
Lindingo. Soţia lui Armanski, Ritva, le servise o tocană 
minunată. Mâncaseră şi făcuseră conversaţie. Edklinth se 
întreba ce voia de fapt Armanski. După cină, Ritva s-a dus 
să se uite la televizor, lăsându-i singuri la masă. Armanski 
a început să-i povestească istoria lui Lisbeth Salander. 

Edklinth învârtea între degete paharul cu vin roşu. 

Dragan Armanski nu era un nebun. O ştia prea bine. 

Edklinth şi Armanski se cunoşteau de 12 ani, din vre- 
mea când o deputată de stânga primise o serie de ame- 
ninţări anonime cu moartea. Ea raportase acest fapt pre- 
şedintelui grupului parlamentar al partidului său, care 
anunţase secţia de securitate a guvernului. Era vorba de 
amenințările scrise, foarte vulgare, conţinând informaţii 
care indicau că autorul anonimelor cunoştea date perso- 
nale ale deputatei. Prin urmare, povestea devenise obiectul 
interesului Säpo. În vreme ce se desfăşura ancheta, femeia 
fusese pusă sub protecţie. 

Protecţia persoanelor era la acea dată secţia cea mai 
strâmtorată financiar a Säpo. Resursele ei erau limitate. 
Secţia răspundea pentru paza casei regale şi a 
prim-ministrului şi, la nevoie, a unor miniştri sau şefi de 
partide. Nevoile depăşesc cel mai adesea resursele şi în 
realitate cei mai mulţi oameni politici suedezi sunt lipsiţi de 
orice formă de protecţie personală serioasă. Deputata a 
beneficiat de protecţie la unele apariţii oficiale, dar la 
sfârşitul zilei de lucru era abandonată, adică tocmai în acel 
moment în care creştea probabilitatea ca un ţicnit să 
treacă la acţiune. 

Neîncrederea deputatei în capacitatea Säpo de a o apă- 
ra crescuse rapid. _ 

Ea locuia într-o vilă la Nacka. Într-o seară, când a ajuns 
acasă târziu după o lungă dezbatere de la Comisia de fi- 
nanţe, a descoperit că cineva forţase uşa de la terasă, 
intrase în camera de zi, decorase pereţii cu epitete sexuale 
umilitoare şi pe urmă se masturbase în dormitor. A pus 
mâna pe telefon de îndată, cerând firmei Milton Security 
să-i asigure protecţie personală. Omisese însă să anunţe 
Säpo despre hotărârea ei şi, a doua zi dimineaţa, în vreme 
ce avea o întâlnire la o şcoală din Tâby, avusese loc o con- 
fruntare între bodyguarzii de stat şi cei angajaţi particular. 

Pe vremea aceea, Torsten Edklinth era şef adjunct inte- 
rimar la Protecţia Personalităţilor. Instinctiv detesta situa- 
tiile în care gorile private aveau sarcina de a executa mi- 
siuni pe care gorilele de stat ar fi trebuit să le îndeplineas- 
că. Totuşi, îşi dădea seama că deputata avusese toate mo- 
tivele să fie nemulțumită - patul ei mânjit era o probă 
convingătoare a lipsei de eficienţă a statului. In loc să 
înceapă să măsoare capacităţile lor reciproce, Edklinth se 
calmase şi stabilise o întâlnire la prânz cu Dragan 
Armanski, şeful de la Milton Security. Hotărâseră că poate 
situaţia era mai gravă decât estimase mai întâi Säpo şi că 
existau motive ca să întărească paza în jurul deputatei. 
Edklinth era destul de înţelept ca să înţeleagă că oamenii 
lui Armanski nu numai că posedau competenţa necesară 
pentru misiune, dar aveau o pregătire cel puţin la fel de 
bună şi un echipament tehnic mult mai modern. Au re- 
zolvat problema prin aceea că oamenii lui Armanski au 
primit toată răspunderea pentru protecţia persoanei, în 
vreme ce poliţia secretă răspundea de ancheta propriu-zisă 
şi plătea factura. 

Cei doi bărbaţi descoperiseră atunci că se stimau reci- 
proc şi că puteau colabora uşor, ceea ce pe urmă s-a şi în- 
tâmplat în diferite ocazii, de-a lungul anilor. Edklinth avea 
în consecinţă un mare respect pentru competenţa 
profesională a lui Dragan Armanski, şi atunci când acesta 

l-a invitat la cină şi l-a rugat să aibă o discuţie privată, a 
fost dispus să asculte. 

Însă nu se aşteptase ca Armanski să-i arunce în braţe o 
bombă cu fitilul aprins. 

— Dacă înţeleg exact, tu afirmi că Sâpo desfăşoară o 
activitate de-a dreptul criminală. 

— Nu, spuse Armanski. Nu mă înţelege greşit. Eu afirm 
că anumite persoane, care sunt angajate la Säpo, 
desfăşoară o asemenea activitate. Nu cred nici măcar o 
clipă că acest lucru este aprobat de conducerea Säpo sau 
că are vreo formă de acord al statului. 

Edklinth privi fotografiile făcute de Christer Malm 
bărbatului care se urca într-un automobil cu o plăcuţă de 
înmatriculare cu literele KAB. 

— Dragan... Nu e cumva e o farsă? 

— Aş dori să fie o glumă. Edklinth cugetă un moment. 

— Şi ce naiba te aştepţi să fac eu? 


În dimineaţa următoare, Torsten Edklinth îşi curăța cu 
grijă ochelarii, în vreme ce medita. Era un bărbat cu părul 
cărunt, urechi mari şi trăsături energice. Pentru moment, 
chipul îi era mai mult perplex, decât energic. Se afla în 
biroul său din sediul poliţiei din Kungsholmen şi petrecuse 
o bună parte din noapte gândindu-se la felul în care ar 
putea să folosească informaţiile pe care i le furnizase 
Dragan Armanski. 

Nu erau gânduri plăcute. Poliţia secretă era instituţia 
din Suedia despre care toate partidele politice (mă rog, 
aproape toate) afirmă că are o valoare deosebită, dar că- 
reia, în acelaşi timp, toţi îi atribuie tot felul de proiecte 
conspiraţioniste. Indiscutabil, scandalurile au fost multe, 
mai ales în anii '70, perioadă radical de stânga, când une- 
le... să le zicem greşeli constituţionale au avut loc. Însă, 
după cinci anchete publice asupra Säpo, foarte critice, o 
nouă generaţie de angajaţi ai Sâpo a apărut. Era o şcoală 
mai tânără de activişti, recrutaţi din brigăzile financiare, 
de control al armelor şi de anchetare a fraudelor, din po- 

liţia propriu-zisă - poliţişti care aveau obişnuinţa să an- 
cheteze delicte, şi nu fantezii politice. 

Säpo se modernizase, iar Comisia pentru protecţia 
Constituţiei căpătase un rol de frunte. Misiunea acesteia, 
aşa cum reieşea din instrucţiunile guvernului, era să pre- 
vină şi să dezvăluie amenințările împotriva securităţii in- 
terioare a statului. Aceasta era definită drept activitate ile- 
gală, care ţinteşte ca prin violență, ameninţare sau 
constrângere să schimbe forma de guvernământ, prin a 
convinge organele de decizie politice şi instituţiile să ia 
hotărâri într-o anume direcţie sau să impiedice cetățenii de 
la exercitarea drepturilor înscrise în Constituţie. 

Sarcina Comisiei pentru protecţia Constituţiei era în 
consecinţă să apere democraţia suedeză împotriva unor 
reale sau presupuse comploturi antidemocratice. Printre 
aceştia erau socotiți în primul rând anarhiştii şi naziştii. 
Anarhiştii, pentru că se încăpăţânau să practice nesupu- 
nerea civilă sub forma incendierii unor magazine de blă- 
nuri, de exemplu. Naziştii, pentru că erau nazişti şi prin 
definiţie duşmani ai democraţiei. 

Având formaţie juridică la bază, Torsten Edklinth înce- 
puse ca procuror şi pe urmă lucrase pentru Säpo timp de 
21 de ani. Se aflase mai întâi pe teren, ca administrator al 
protecţiei de persoane, şi pe urmă la Comisia pentru pro- 
tecţia Constituţiei, unde însărcinarea lui evoluase de la 
analiză la conducere administrativă şi, la scurt timp după 
aceea, devenise director de cabinet. Cu alte cuvinte, era 
şeful organizaţiei polițiste de apărare a democraţiei sue- 
deze. Comisarul Torsten Edklinth se considera democrat. 
În acest sens, definiţia era simplă. Constituţia era stabilită 
de parlament şi sarcina lui era ca aceasta să rămână in- 
tactă. 

Democraţia suedeză se bazează pe o singură lege, care 
poate fi exprimată prin trei majuscule: YGL - 
yttrandefrihetsgrundlagen -, legea fundamentală a 
libertății de expresie. YGL stabileşte dreptul inalienabil de 
a spune, a crede, a gândi orice. Acest drept e acordat 

tuturor cetăţenilor suedezi, de la vreun nazist nebun până 
la anarhistul care aruncă cu pietre şi tot ce se află între 
aceştia doi. 

Toate celelalte legi de bază ca, de exemplu, forma de 
guvernământ sunt doar broderii în jurul libertăţii de ex- 
presie. YGL este în consecinţă legea pe care se bazează de- 
mocraţia şi care cade odată cu ea. Edklinth credea că 
prima lui îndatorire consta în a apăra dreptul legal al ce- 
tăţenilor suedezi de a crede şi a spune exact ce voiau, chiar 
dacă el nu împărtăşea nici măcar o secundă conţinutul 
gândirii sau spuselor acestora. 

Această libertate nu însemna însă că totul era permis, 
ceea ce unii fundamentalişti ai libertăţii de exprimare, mai 
ales pedofilii şi grupurile rasiste încearcă să afirme în 
dezbaterea cultural-politică. Orice democraţie are limitele 
ei şi limitele legii libertăţii de exprimare sunt stabilite de 
legea asupra libertăţii presei tryckfrihetsforordningen sau 
TF. Aceasta defineşte în principiu patru restricţii ale 
democraţiei. Este interzis să se publice pornografie impli- 
când copii şi unele scene de violenţă sexuală, oricare ar fi 
gradul de valoare artistică pe care îl afirmă autorul lor. 
Este interzisă instigarea la violenţă. Este interzisă defăi- 
marea şi calomnierea unui concetăţean. Şi este interzisă 
incitarea la ură rasială. 

Şi TF a fost ratificată de parlament şi conţine restrân- 
geri sociale acceptabile ale democraţiei, adică acel con- 
tract social care stabileşte cadrul unei societăţi civilizate. 
Sâmburele legislaţiei este că niciun om nu are dreptul de a 
persecuta sau umili vreun alt om. 

Pentru că YGL şi TF sunt legi, trebuie o autoritate care 
să garanteze supunerea la aceste legi. În Suedia, această 
funcţie este împărţită între două instituţii, dintre care una, 
justitiekanslern!, JK, are misiunea de a-i urmări în justiţie 
pe cei care contravin libertăţii presei. 

Din acest punct de vedere, Torsten Edklinth era depar- 
te de a fi mulţumit. Considera că JK în mod tradiţional era 


1 Cancelaria juridică. 

prea îngăduitoare în ceea ce privea urmărirea în justiţie a 
infracţiunilor directe împotriva Constituţiei suedeze. JK 
dădea de obicei răspunsul că principiul democraţiei era aşa 
de important, că nu trebuia să se intervină şi să se in- 
tenteze un proces decât în cazuri extreme. Această atitu- 
dine începuse totuşi să fie din ce în ce mai contestată în 
ultimii ani, mai ales după ce secretarul comisiei Helsinki 
pentru Suedia, Robert Hârdh, descoperise un raport care 
examina lipsa de iniţiativă a JK de-a lungul unui număr de 
ani. Raportul constata că era practic imposibil să se in- 
tenteze proces sau să se obţină acuzarea cuiva pentru in- 
citare la ură rasială. 

A doua instituţie era Comisia Sâpo pentru protecţia 
Constituţiei, şi comisarul Torsten Edklinth îşi privea mi- 
siunea cu cea mai mare seriozitate. Considera că acesta 
era cel mai frumos şi mai important post pe care-l poate 
dori vreodată un poliţist, şi nu şi-ar fi schimbat funcţia cu 
nicio alta din întreaga Suedie judiciară şi polițistă. Pur şi 
simplu, el era singurul poliţist din Suedia care avea însăr- 
cinarea oficială să funcţioneze ca poliţist politic. Era o sar- 
cină delicată, care cerea mare înţelepciune şi un simţ al 
dreptăţii milimetric, pentru că experienţa celor mai multe 
state demonstra că o poliţie politică putea foarte uşor să se 
transforme în cea mai mare ameninţare la adresa de- 
mocraţiei. 

Presa şi opinia publică credeau de obicei că această 
Comisie pentru protecţia Constituţiei avea ca sarcină prin- 
cipală să-i ţină la locul lor pe nazişti şi pe „legumele” mi- 
litante. Desigur, asemenea forme de manifestări erau 
obiectul unei importante părţi din interesul comisiei, dar 
dincolo de asta mai exista un lung şir de instituţii şi feno- 
mene care, de asemenea, constituiau însărcinarea comisiei. 
Dacă, să spunem, regele sau comandantul-şef al armatei 
şi-ar fi pus în cap că sistemul parlamentar şi-a trăit traiul şi 
că parlamentul ar trebui înlocuit cu o dictatură militară, 
sau aşa ceva, atunci regele sau comandantul-şef al armatei 
ar fi devenit repede obiect al interesului Comisiei pentru 

protecţia Constituţiei. Sau, dacă un grup de poliţişti ar fi 
avut ideea să întindă de lege într-atât, încât drepturile de 
bază ale individului să fie încălcate, era, de asemenea, 
sarcina comisiei să reacționeze. În asemenea cazuri 
serioase, ancheta era plasată direct sub conducerea 
procurorului statului. 

Problema era, desigur, că această comisie avea aproape 
exclusiv funcţie de analiză şi verificare, şi nicio secţie 
operativă. De aceea, de obicei poliţia obişnuită sau altă 
secţie din cadrul Säpo intervenea când, de exemplu, tre- 
buiau arestaţi nişte nazişti. 

Această situaţie era în ochii lui Torsten Edklinth extrem 
de nemulţumitoare. Aproape toate statele normale au, 
într-o formă sau alta, un tribunal constituţional inde- 
pendent, care, printre altele, are misiunea de a veghea ca 
oficialităţile să nu facă abuz de putere. În Suedia, această 
sarcină este îndeplinită de JK sau de reprezentantul justi- 
tiei, justitieombudsman!, care trebuie de fapt să se supună 
hotărârilor unor altor persoane. Dacă Suedia ar fi avut un 
tribunal constituţional, avocatul lui Lisbeth Salander ar fi 
putut imediat să acuze statul suedez pentru încălcarea 
drepturilor constituţionale ale acesteia. Tribunalul ar fi 
putut cere după aceea să fie puse pe masă toate hârtiile şi 
să fie chemate oricare persoane, inclusiv prim-ministrul, la 
interogatoriu, până ce afacerea ar fi fost rezolvată. Însă, 
aşa cum stăteau lucrurile, avocatul putea, în cel mai bun 
caz, să facă o reclamaţie la justitieombudsman, care însă 
nu avea autoritatea de-a se prezenta la Säpo şi a cere să 
vadă documentele. 

Torsten Edklinth fusese timp de mulţi ani un călduros 
apărător al creării unui tribunal constituţional. Atunci, ar fi 
putut să se ocupe într-o manieră simplă de informaţiile pe 
care le primise de la Dragan Armanski şi să facă o de- 
poziţie la poliţie, lăsând documentaţia la tribunal. După 
aceea, un proces implacabil s-ar fi pus în mişcare. 


1 Persoană desemnată de parlament pentru a veghea ca funcţio- 
narii statului să respecte legea în exerciţiul funcţiilor lor. 

În situaţia actuală însă, Torsten Edklinth era lipsit de 
competenţa juridică necesară pentru a porni o anchetă 
preliminară. 

Oftă adânc, luând încă o porţie de snust. 

Dacă informaţiile lui Dragan Armanski corespundeau 
realităţii, atunci câţiva poliţişti de la Sâpo aflaţi în funcţii 
de conducere s-au făcut că nu văd un şir de infracţiuni 
grave împotriva unei femei suedeze, apoi au internat pe 
temeiuri false fiica acesteia într-un spital psihiatric şi, în 
cele din urmă, au dat mână liberă unui fost spion rus să se 
ocupe de transport clandestin de arme, de narcotice şi de 
femei. Torsten Edklinth făcu o mutră scârbită. Nici nu voia 
să înceapă să numere cât de multe încălcări ale legii 
trebuie să fi avut loc în acest caz! Ca să nu mai vorbească 
de intrarea prin efracţie la Mikael Blomkvist, de atacul 
asupra avocatei lui Lisbeth Salander şi, poate - ceea ce 
Edklinth refuza să creadă că e adevărat -, de participarea 
la asasinarea lui Alexander Zalachenko. 

Era o ciorbă în care Torsten Edklinth nu avea nici cea 
mai mică dorinţă să se amestece. Din păcate, el fusese deja 
amestecat, din momentul în care Dragan Armanski îl 
invitase la cină. 

Întrebarea la care trebuia să răspundă acum era cum 
va trata el această situaţie. Formal, răspunsul la întrebare 
era simplu. Dacă povestea lui Armanski era adevărată, 
atunci cel puţin lui Lisbeth Salander i se răpise posibilita- 
tea să-şi exercite drepturile şi libertăţile constituţionale. 
Din punct de vedere constituţional, se năştea un hăţiş de 
bănuieli că organe politice de decizie şi unele instituţii fu- 
seseră influențate în luarea deciziilor lor, ceea ce avea prin 
urmare legătură cu însuşi miezul însărcinărilor Comisiei de 
protecţie a Constituţiei. Torsten Edklinth era un poliţist 
care avea cunoştinţă despre o infracţiune, prin urmare 
avea obligaţia de a contacta un procuror şi de a depune 
plângere. În fapt, povestea nu era atât de simplă, ba chiar 
a naibii de complicată. 


1 Tutun de mestecat. 

Inspectorul criminalist Monica Figuerola era, cu tot 
numele ei neobişnuit, născută în Dalarna şi se trăgea 
dintr-o familie care locuise în Suedia cel puţin de pe vre- 
mea lui Gustave Vasa. Era o persoană pe care oamenii o 
remarcau din mai multe motive. Avea 36 de ani, ochi al- 
baştri şi 1,84 înălţime. Părul blond era tuns scurt şi buclat. 
Arăta bine şi se îmbrăca într-un fel pe care-l ştia atrăgător. 

Era excepţional de bine pregătită fizic. 

Ultima calitate provenea din faptul că în adolescenţă 
făcuse atletism de performanţă şi, când avea 17 ani, se ca- 
lificase pentru Jocurile Olimpice. După aceea, terminase cu 
sportul de performanţă, însă continua să se antreneze cu 
fanatism de cinci ori pe săptămână într-o sală de sport. Se 
antrena aşa de des, că endomorfina funcţiona ca un 
preparat narcotic care-i dădea o stare de sevraj, când se 
oprea. Făcea jogging, ridica greutăţi, juca tenis, făcea 
karate şi, de asemenea, timp de 10 ani se dedicase 
culturismului. Acum făcea această formă extremă de 
antrenament mult mai rar decât în urmă cu doi ani, când 
dedica zilnic câte două ore ridicării de haltere. In prezent, 
făcea asta doar o jumătate de oră în fiecare zi, dar 
antrenamentul ei era de aşa natură, încât trupul îi era 
musculos, iar colegii rău-voitori o numeau Domnul 
Figuerola. Atunci când se îmbrăca în vreo bluză fără 
mâneci sau în rochie de vară, nimeni nu putea să nu-i 
remarce bicepşii şi deltoizii. 

Un alt lucru care, în afară de constituţia fizică, îi deran- 
ja pe mulţi dintre colegii bărbaţi era că ea nu se mulțumea 
să fie o simplă pretty face. Terminase liceul cu calificativul 
maxim, intrase la Şcoala de Poliţie la 20 de ani şi pe urmă 
lucrase nouă ani la poliţia din Uppsala, vreme în care fă- 
cuse dreptul, în timpul liber. De amuzament, trecuse şi un 
examen de ştiinţe politice. Nu avea nicio problemă să me- 
moreze şi să analizeze informaţii. Citea rar romane poli- 
tiste sau altă literatură uşoară. În schimb, se îngropa cu cel 

mai mare interes în cele mai diferite materii, de la Drept 
internaţional la istoria antică. 

În cadrul poliţiei, trecuse de la patrularea pe străzi, 
ceea ce fusese o pierdere pentru siguranţa de pe străzile 
Uppsalei, la un post de inspector criminalist, mai întâi la 
secţia de criminalistică, apoi la o secţie nouă, care se spe- 
cializase în fraude economice. În anul 2000, căutase un 
post la Säpo din Uppsala şi în 2001 fusese mutată la 
Stockholm. Lucrase mai întâi la contraspionaj, dar aproape 
imediat fusese luată la (Comisia pentru protecția 
Constituției de către Torsten Edklinth care se întâmplase 
să-l cunoască pe tatăl Monicăi Figuerola şi-i urmărise 
cariera de-a lungul anilor. 

Când Torsten Edklinth sfârşise prin a se hotărî că, de 
fapt, trebuia să reacționeze la informațiile lui Dragan 
Armanski, meditase o vreme, apoi ridicase receptorul 
chemând-o pe Monica Figuerola în biroul lui. Ea lucra de 
mai puţin de trei ani la Comisia pentru protecţia 
Constituţiei, ceea ce însemna că încă era mai mult un 
polițist adevărat, decât un războinic de birou. 

În ziua aceea, era îmbrăcată în jeanşi strâmţi, sandale 
turcoaz cu toc mic şi o jachetă bleumarin. 

— Cu ce te ocupi acum? o întâmpină Edklinth, invi- 
tând-o să ia loc. 

— Anchetăm jaful de la băcănia din Sunne, de acum trei 
săptămâni. 

Poliţia secretă nu se îndeletnicea, de bună seamă, cu 
jafurile din magazinele alimentare. Genul ăsta de muncă 
făcea parte din atribuţiile poliției obişnuite. Monica 
Figuerola era şefa unei secții formate din cinci colaboratori 
ai Comisiei pentru protecția Constituției, care se ocupau cu 
analiza criminalității cu caracter politic. Cel mai important 
instrument pe care-l aveau erau câteva computere, legate 
în reţea, care conțineau fişierele incidentelor raportate la 
poliția obişnuită. În general, fiecare plângere depusă la 
vreun district de poliție din Suedia trecea prin computerele 
peste care Monica Figuerola era şef. Aceste computere 

erau dotate cu un program care scana automat fiecare 
raport de poliţie şi era programat să reacționeze la 310 
cuvinte specifice, de exemplu: cioară!, skinhead, svastică, 
imigrant, anarhist, Heil Hitler, nazist, naţional-democrat, 
trădător de patrie, curvă ovreică sau curvă de arabi. Dacă 
unul dintre aceste cuvinte-cheie apărea în vreun raport de 
poliţie, computerul dădea alarma şi raportul respectiv era 
adus şi examinat îndeaproape. Dacă o cerea contextul, 
putea apoi să se hotărască o anchetă preliminară şi să ur- 
meze o cercetare şi mai amănunţită. 

Printre îndatoririle comisiei intra şi publicarea anuală a 
unui raport Ameninţări la securitatea statului, care oferea 
singura statistică de încredere asupra criminalităţii cu ca- 
racter politic. Statistica se baza în exclusivitate pe plângeri 
făcute la poliţia locală. In cazul jafului de la băcănia din 
Sunne, computerul reacţionase la trei cuvinte-cheie - 
imigrant, epolet şi cioară. Doi tineri mascaţi jefuiseră sub 
ameninţarea unui pistol o băcănie care era proprietatea 
unui imigrant. Puseseră mâna pe o sumă de 2 780 de 
coroane şi pe un cartuş de ţigări. Unul dintre jefuitori avea 
o geacă până în talie şi epoleţi cu steagul suedez pe umeri. 
Celălalt hoţ  strigase în repetate rânduri  „cioară 
blestemată” către proprietarul băcăniei şi-l obligase să se 
culce pe podea. 

Acestea fuseseră de ajuns pentru colegii lui Figuerola 
ca să scoată raportul şi să încerce să vadă dacă hoţii se 
aflau în legătură cu vreo bandă de nazişti locali din 
Värmland şi dacă, în acest caz, jaful n-ar trebui definit ca 
delict rasist, pentru că unul dintre hoţi exprimase păreri 
rasiste. Dacă aşa stăteau lucrurile, jaful putea foarte bine 
figura în statistica viitoare, care apoi va fi analizată şi in- 
serată la rândul ei în statistica europeană pe care biroul 
UE de la Viena o stabilea în fiecare an. Se putea, de ase- 
menea, să reiasă că cei doi hoţi erau cercetaşi? care cum- 


1 Svart kalle - (literal) cap negru, apelativ jignitor adresat străinilor 
în Suedia. 
? Scouts: organizaţie internaţională de tineret. 

păraseră o geacă Frovik, cu drapelul suedez şi că era o 
simplă întâmplare faptul că proprietarul era străin şi se 
pronunţase cuvântul „cioară”. Dacă aşa stăteau lucrurile, 
secţia lui Figuerola avea să şteargă jaful din statistică. 

— Am o însărcinare dificilă pentru tine, spuse Torsten 
Edklinth. 

— Ascult, zise Monica Figuerola. 

— E o treabă care potenţial poate să însemne că o să te 
trezeşti în mare dificultate, şi chiar că ţi se va duce de râpă 
cariera. 

— Înţeleg. 

— Pe de altă parte, dacă reuşeşti s-o scoţi la capăt, vei 
face un mare pas înainte în carieră. Mă gândesc să te 
transfer la unitatea operativă a comisiei. 

— lartă-mă că spun asta, dar Comisia pentru protecţia 
Constituţiei nu are nicio unitate operativă. 

— Ba da, spuse Torsten Edklinth. Acum există o ase- 
menea unitate. Eu am întemeiat-o, în dimineaţa asta. Pen- 
tru moment, constă dintr-o singură persoană. Tu. 

Monica Figuerola păru destul de sceptică. 

— Sarcina comisiei este de a apăra Constituţia împotri- 
va amenințărilor interne, ceea ce de obicei înseamnă na- 
zişti şi anarhişti. Dar ce ne facem dacă se dovedeşte că 
ameninţarea provine din propria noastră organizaţie? 

A petrecut următoarea jumătate de oră ca să-i redea în- 
treaga istorie pe care i-o spusese Dragan Armanski cu o 
seară în urmă. 

— Cine este sursa acestor afirmaţii? întrebă Monica Fi- 
guerola. 

— Pentru moment, nu este important. Concentrează-te 
asupra informaţiilor pe care le-a dat informatorul. 

— Ceea ce voiam să spun e că mă întrebam dacă sursa 
este de încredere. 

— Îl cunosc de ani de zile şi consider că este deosebit 
de credibil. 

— Toate astea sună complet... nu ştiu ce să zic. Incre- 
dibil, şi e prea puţin spus. 

Edklinth aprobă. 

— Ca un roman cu spioni, spuse el. 

— Ce te aştepţi să fac eu? 

— Din acest moment, eşti eliberată de la toate celelalte 
însărcinări. Ai o singură sarcină - să verifici cantitatea de 
adevăr din această poveste. Fie că îmi confirmi, fie că 
respingi afirmaţiile. Nu-mi raportezi decât mie personal. 

— Doamne sfinte! spuse Monica Figuerola. Înţeleg la ce 
te refereai când ziceai că se poate să-mi meargă fulgii. 

— Da. Dar dacă povestea e adevărată... Dacă doar o 
mică parte din toate aceste afirmaţii este adevărată, atunci 
ne aflăm în faţa unei crize constituţionale, pe care va trebui 
s-o rezolvăm. 

— Cu ce să încep? Cum să fac? 

— Începe cu ce-i mai uşor. Începe prin a citi acel raport 
pe care l-a scris Gunnar Björck în 1991. Apoi, vei identifica 
persoanele care se spune că l-au supravegheat pe Mikael 
Blomkvist. Conform sursei mele, maşina este proprietatea 
lui Göran Mårtensson, 40 de ani, poliţist şi domiciliat pe 
Vittangigatan, în Vällingby. Pe urmă, îl vei identifica pe 
celălalt bărbat din pozele făcute de fotograful lui Mikael 
Blomkvist. Tânărul blond de aici. 

— OK. 

— Apoi, vei cerceta trecutul lui Evert Gullberg. Eu n-am 
auzit niciodată de omul ăsta dar, după informatorul meu, 
trebuie să aibă o legătură cu Sâpo. 

— Prin urmare, cineva de aici, de la Säpo, ar fi coman- 
dat unui moş de 78 de ani să ucidă un spion. Eu nu cred în 
aşa ceva. 

— Şi totuşi, va trebui să verifici. Şi ancheta trebuie să 
se petreacă în secret. Înainte să iei vreo măsură, vreau să 
fiu informat. Nu vreau să se facă valuri. 

— Ceea ce îmi ceri este o anchetă enormă. Cum am s-o 
fac eu singură? 

— Nu o vei face singură. Te vei ocupa doar de primele 
verificări. Dacă vii înapoi şi spui că ai căutat şi nu ai găsit 

nimic, atunci totul este bine şi în ordine. Dacă găseşti ceva 
suspect, atunci vom hotări cum mergem mai departe. 

Monica Figuerola şi-a petrecut pauza de prânz ridicând 
haltere, în sala de gimnastică a poliţiei. Prânzul propriu-zis 
constase dintr-o cafea neagră şi un sendviş cu chiftele şi 
sfeclă roşie, pe care le luase cu ea, în birou. A închis uşa, a 
făcut ordine pe birou şi a început să citească raportul lui 
Björck, în vreme ce-şi mânca sendvişul. 

A citit şi anexa - corespondenţa dintre Bjorck şi dr. 
Peter 'Teleborian. A notat fiecare nume şi fiecare întâmpla- 
re pomenită în raport, ca să le verifice. După două ore, s-a 
ridicat, a mers la automatul de cafea şi a umplut din nou 
ceaşca. Părăsind biroul, a încuiat uşa, ceea ce intra în 
rutinele zilnice de la RPS/Sâk. 

Primul lucru pe care l-a făcut a fost să verifice numărul 
registrului de intrare şi ieşire. A sunat la registratură şi a 
aflat că nu exista niciun raport cu acel număr. Cel de al 
doilea control pe care l-a făcut a fost să consulte arhivele 
presei. Aici a avut mai mult noroc. Atât ziarele de seară, 
cât şi un ziar de dimineaţă raportaseră despre o persoană 
grav rănită în incendierea unui automobil pe Lundagatan, 
la data respectivă. Victima era un bărbat de vârstă 
mijlocie, al cărui nume nu era dat. Unul dintre ziarele de 
seară raporta că, după declaraţia unui martor ocular, 
incendiul fusese provocat conştient de către o fetiţă. Prin 
urmare, trebuia să fie acea faimoasă bombă incendiară pe 
care o aruncase Lisbeth Salander împotriva unui agent rus 
cu numele de Alexander Zalachenko. Părea că întâmplarea 
avusese totuşi loc. 

Gunnar Björck, autorul raportului, era o persoană reală. 
El era un înalt factor de decizie la departamentul pentru 
străini, aflat în concediu medical din cauza unei hernii de 
disc şi, din nefericire, decedat prin sinucidere. 

Totuşi, Serviciul de personal nu putea da nicio infor- 
maţie despre ocupațiile acestuia în 1991. Datele erau 
secrete chiar pentru alţi colaboratori de la Säpo. Lucru 
obişnuit de altfel. 

Dar faptul că Lisbeth Salander fusese în 1991 domici- 
liată pe Lundagatan şi îşi petrecuse următorii doi ani în 
clinica psihiatrică de copii Sankt Stefan era uşor de veri- 
ficat. Cel puţin în această privinţă realitatea nu părea să 
contrazică raportul. 

Peter Teleborian era un cunoscut psihiatru, care obiş- 
nuia să apară la televizor. Lucrase în 1991 la Sankt Stefan 
şi în prezent era, tot acolo, medic-şef. 

Monica Figuerola cugetă îndelung asupra înţelesului 
raportului. Apoi, sună la şeful adjunct al Serviciului de 
personal. 

— Am o întrebare complicată, spuse ea. 

— Care anume? 

— Ne ocupăm cu o documentare, la Comisia pentru 
protecţia Constituţiei. Este vorba de a judeca credibilitatea 
unei persoane şi sănătatea ei psihică. Aş avea nevoie să 
consult un psihiatru sau alt specialist care are aprobare să 
asculte informaţii protejate prin secret. Mi-a fost reco- 
mandat dr. Peter Teleborian şi aş vrea să ştiu dacă pot 
apela la el. 

A durat un moment până să primească răspunsul. 

— Dr. Peter Teleborian a fost consultant extern pentru 
Säpo în câteva ocazii. Are aprobare de acces la dosarele 
secrete şi, cu alte cuvinte, poţi discuta informaţii protejate 
cu el. Dar, înainte de a i te adresa, trebuie să urmezi 
procedura administrativă. Şeful tău trebuie să aprobe toate 
astea şi să facă o cerere formală, ca să poată fi consultat 
Teleborian. 

Inima Monicăi Figuerola începu să bată mai repede. 
Verificase ceva ce n-ar fi trebuit să fie cunoscut, în afara 
unui cerc extrem de restrâns. Peter Teleborian avusese 
de-a face cu RPS/Sâk. Prin aceasta, veridicitatea raportului 
era confirmată. 

Lăsă din mână raportul şi se dedică altor părți din in- 
formaţiile pe care i le dăduse Torsten Edklinth. Incepu să 
studieze fotografiile făcute de Christer Malm celor două 

persoane care, conform informaţiei, îl supravegheaseră pe 
Mikael Blomkvist din cafeneaua Copacabana, pe 1 mai. 

Consultă registrul de înmatriculare al automobilelor şi 
constată că Göran Mårtensson era o persoană reală, care 
avea un Volvo cenuşiu cu numărul în chestiune. Apoi, 
Serviciul de personal îi confirmă că lucra la RPS/Säk. Era 
controlul cel mai simplu pe care îl putea face şi această in- 
formaţie părea, de asemenea, să fie corectă. Inima ei bătu 
şi mai repede. 

Göran Mårtensson lucra la Serviciul pentru protecţia 
personalităţilor. Era gardă de corp. Făcea parte din grupul 
care, la mai multe ocazii, răspunsese de securitatea 
prim-ministrului. De câteva săptămâni, fusese detaşat 
temporar la contraspionaj. Detaşarea lui începuse pe 10 
aprilie, la câteva zile după ce Alexander Zalachenko şi Lis- 
beth Salander fuseseră transportaţi la spitalul Sahlgrenska, 
dar acest gen de detaşări nu avea nimic neobişnuit, dacă 
nu era suficient personal într-o problemă urgentă. 

Pe urmă, Monica Figuerola a telefonat şefului adjunct 
de la contraspionaj, un bărbat pe care îl cunoştea personal 
şi pentru care lucrase în scurta perioadă pe care o petre- 
cuse la această secţie. Îl întrebă dacă Göran Mårtensson se 
ocupa cu ceva important, sau ar putea fi detaşat la Comisia 
pentru protecţia Constituţiei, pentru o anchetă. 

Şeful adjunct al secţiei de contraspionaj rămase per- 
plex. Monica Figuerola trebuie să fi fost greşit informată. 
Göran Mårtensson, de la protecţia personalităţilor, nu fu- 
sese detaşat la contraspionaj. 

Monica Figuerola lăsă receptorul din mână, privindu-l 
fix câteva minute. La protecţia personalităţilor se ştia că 
Göran Mårtensson era detaşat la contraspionaj. Contra- 
spionajul nu-l ceruse. Asemenea transferuri trebuiau 
aprobate şi girate de secretarul general. Se întinse după 
telefon ca să-l sune pe acesta, dar se opri. Dacă 
Mårtensson fusese detaşat de la secţia pentru protecţia 
personalităţilor, atunci secretarul general trebuia să fi dat 
aprobarea. Dar Mârtensson nu se afla la contraspionaj. 

Ceea ce secretarul general trebuia să ştie. Şi dacă 
Mårtensson fusese detaşat la o secţie care îl urmărea pe 
Mikael Blomkvist, şi acest lucru era probabil ştiut de 
secretarul general. 

Torsten Edklinth îi spusese să nu facă valuri. A-l întreba 
pe secretarul general ar fi fost prin urmare totuna cu a 
arunca o piatră foarte mare într-o baltă pentru rațe. 


Erika Berger s-a aşezat la biroul ei din cuşca de sticlă 
luni pe la zece şi jumătate, oftând adânc. Avea mare nevoie 
de cafeaua pe care tocmai şi-o adusese de la automat. 
Primele ore de muncă şi le petrecuse ţinând în grabă două 
şedinţe. Una fusese întâlnirea de dimineaţă de 15 minute, 
în care secretarul de redacţie, Peter Fredriksson, 
prezentase planul de muncă al zilei. Era obligată să se ba- 
zeze tot mai mult pe părerile lui Fredriksson, din cauza 
lipsei de încredere în Anders Holm. 

Cea de-a doua fusese întâlnirea cu preşedintele con- 
siliului de administraţie, Magnus Borgsjo, cu directorul 
financiar Christer Sellberg şi cu responsabilul de buget, Ulf 
Flodin. Întâlnirea era o trecere în revistă a scăderii ofertei 
de anunţuri şi a vânzărilor zilnice de ziare. Responsabilul 
de buget şi directorul financiar erau de acord că trebuiau 
luate măsuri pentru a micşora deficitul ziarului. 

— Ne-am descurcat în primul trimestru datorită unei 
uşoare creşteri a pieţei de anunţuri şi faptului că doi co- 
laboratori au ieşit la pensie, la finele anului trecut. Aceste 
posturi au rămas vacante, spuse Ulf Flodin. Probabil vom 
trece şi trimestrul viitor cu un deficit nesemnificativ, însă 
nu mai e nicio îndoială că ziarele gratuite ca Metro şi 
Stockholm City mănâncă în continuare din piaţa de 
publicitate din Stockholm. Singura prognoză pe care o 
putem face este că cel de-al treilea trimestru al anului va 
prezenta un deficit mare. 

— Şi ce vom face? întrebă Borgsjö. 

— Singura alternativă logică este să tăiem din personal. 
Nu am mai concediat din 2002. Dar eu consider că, înainte 

de finele anului, vor trebui să dispară cel puţin zece 
posturi. 

— Şi anume care? întrebă Erika Berger. 

— Va trebui să operăm după principiul cuţitului de tăiat 
brânză! şi să luăm un post de ici, altul de dincolo. Redacţia 
de Sport dispune în acest moment de şase posturi şi 
jumătate. Va trebui să le reducem la cinci posturi întregi. 

— Dacă înţeleg exact situaţia, chiar şi acum redacţia de 
Sport lucrează pe brânci. Asta înseamnă că va trebui să 
reducem paginile de sport în întregime. 

Flodin ridică din umeri: 

— Aştept propuneri mai bune. 

— Nu am propuneri mai bune, dar principiul este că, 
dacă vom reduce personalul, vom scoate un ziar mai sub- 
tire, iar dacă facem un ziar mai subţire, se va micşora nu- 
mărul de cititori şi, în consecinţă, numărul de anunţuri 
publicitare. 

— Obişnuitul cerc vicios, spuse directorul financiar, 
Sellberg. 

— Eu am fost angajată să ridic ziarul. Asta înseamnă că 
voi miza pe ofensivă, încercând să schimb ziarul şi să-l fac 
mai atractiv pentru cititori. Insă nu pot face asta dacă dau 
afară personal. 

Se întoarse spre Borgsjö. 

— Cât timp mai suportă ziarul să meargă în pierdere? 
Ce deficit putem suporta, înainte de punctul în care nu mai 
există întoarcere? 

Borgsjö se strâmbă. 

— De la începutul anilor 1990, SMP a înghiţit o mare 
parte din fondurile iniţiale. Avem un pachet de acţiuni care 
şi-a micşorat valoarea cu mai mult de 30% în ultimii zece 
ani. O mare parte din aceste fonduri au fost folosite pentru 
investiţii în tehnică informatică. Este vorba deci de 
cheltuieli foarte mari. 


1 Osthyvel: un fel de racletă cu care se taie caşcavalul în felii foarte 
subţiri. 

— Am notat că SMP a dezvoltat propriul lui sistem de 
redactare a textului, cel care se numeşte AXT. Cât a costat 
asta? 

— Cam cinci milioane... 

— Nu înţeleg exact logica. Există pe piaţă programe 
comerciale ieftine, gata făcute. De ce a investit SMP bani 
în dezvoltarea unui program propriu? 

— Ei, bine, Erika, cine poate şti? Dar şeful tehnic ne-a 
convins s-o facem. Spunea că va fi mai ieftin pe termen 
lung şi că, de asemenea, SMP va putea vinde licenţe pentru 
acest program unor alte ziare. 

— Şi a cumpărat cineva programul? 

— Da, de fapt, un ziar local din Norvegia. 

— Strălucit, spuse Erika Berger pe un ton sec. Urmă- 
toarea problemă, avem PC-uri care sunt vechi de cinci, 
şase ani... 

— Este exclus să se facă vreo nouă investiţie în compu- 
tere noi anul ăsta, spuse Flodin. 

Discuţia continuase. Erika începea să-şi dea seama că 
Flodin şi Sellberg îi ignorau părerile. Pentru ei, reducerile 
de posturi erau importante, ceea ce era poate evident din 
punctul de vedere al unui responsabil de buget sau director 
financiar, însă total inacceptabil din acela al unui proaspăt 
redactor-şef. Ceea ce o irita era faptul că ei îi respingeau 
argumentele sistematic, cu zâmbete amiabile care o făceau 
să se simtă ca o elevă scoasă la tablă. Fără să pronunţe un 
singur cuvânt nepotrivit, aveau faţă de ea o atitudine atât 
de clasică, încât devenea aproape comică. Nu-ţi obosi 
mintea cu lucruri aşa de complicate, fetiţo. 

Borgsjö nu fusese de prea mare ajutor. El rămânea în 
expectativă şi-i lăsa pe ceilalţi participanţi la şedinţă să 
vorbească până la sfârşit, dar ea nu simţea aceeaşi atitu- 
dine jignitoare şi din partea lui. 

Erika oftă, porni laptopul şi îşi deschise e-mailul. Pri- 
mise 19 mesaje. Patru dintre ele erau spamuri de la unii 
care voiau A), ca ea să cumpere Viagra, B), să-i ofere 
cybersex cu The Sexiest Lolitas on the Net, pentru numai 4 

dolari pe minut, C), o ofertă ceva mai grosolană, de Animal 
Sex, the Juiciest Horse Fuck in the Universe, precum şi D), 
să se aboneze la scrisoarea electronică mode.nu, care era 
produsă de o firmă pirat care inunda piaţa cu oferte 
promoţionale şi nu înceta să trimită rahaturi de-astea, ori 
de câte ori le refuzase. Încă 7 e-mailuri constau din 
aşa-numitele „scrisori nigeriene”, de la văduva fostului 
director al băncii centrale din Abu Dhabi, care-i oferea 
sume fantastice, cu condiţia să contribuie cu un mic capital 
pentru a-şi arăta încrederea, şi alte aiureli de felul ăsta. 

Ultimele e-mailuri erau informaţiile de la şedinţa de 
dimineaţă, de la şedinţa de prânz, trei de la secretarul de 
redacţie, Peter Fredriksson, care o informa despre schim- 
bările din articolul de fond al zilei, un e-mail de la consi- 
lierul ei financiar personal, care o invita să aibă o întâlnire 
pentru a discuta situaţia salariului ei, după plecarea de la 
Millennium, precum şi un e-mail de la stomatolog, care-i 
amintea că e vremea pentru vizita trimestrială. Işi notă 
întâlnirea în agenda electronică şi înţelese imediat că va 
trebui să o schimbe, pentru că avea planificată în acea zi o 
şedinţă de redacţie importantă. 

În cele din urmă, deschise ultimul e-mail, care avea ca 
expeditor  centralredOsmpost.se şi titlul [în atenţia 
redactorului-şef]. Lăsă încet ceaşca de cafea pe masă. 


[CURVO! CREZI CĂ E CEVA DE CAPUL TĂU, PIZDĂ 
BLESTEMATĂ! SĂ NU CREZI CĂ POŢI VENI AICI ŞI SĂ 
FACI PE GROZAVA. O SĂ FII FUTUTĂ ÎN CUR CU O ŞU- 
RUBELNIŢĂ, CURVĂ BLESTEMATĂ! CU CÂT DISPARI 
MAI REPEDE, CU ATÂT E MAI BINE.] 


Erika Berger ridică automat privirea şi-l căută pe şeful 
de la Actualităţi, Anders Holm. Acesta nu se afla la locul lui 
şi nu-l zări nicăieri în redacţie. Se uită la expeditor, ridică 
receptorul şi îl sună pe Peter Flemming, care era şeful 
tehnic al SMP. 

— Bună. Cine foloseşte adresa centralredOsmpost.se? 

— Nimeni. Adresa nu se află la SMP. 

— Tocmai am primit un e-mail de la adresa asta. 

— E un fals. E-mailul conţine vreun virus? 

— Nu. Cel puţin, nu unul la care să fi reacţionat pro- 
gramul antivirus. 

— OK. Adresa nu există. Dar e foarte simplu să fabrici o 
adresă aparent reală. Există site-uri pe net care transmit 
acest fel de e-mailuri. 

— Se poate afla de unde a fost trimis mesajul? 

— E aproape imposibil, chiar dacă persoana în cauză e 
aşa de tâmpită să-l trimită de la computerul personal. Dar 
s-ar putea descoperi numărul IP al unui server, însă dacă 
utilizează un cont pe care l-a deschis pe hotmail, de 
exemplu, urmele se opresc acolo. 

Erika îi mulţumi pentru informaţii. Rămase un moment 
cugetând. Nu era prima oară când primea un e-mail de 
ameninţare sau un mesaj de la vreun nebun. E-mailul se 
referea în mod evident la noua ei funcţie de redactor-şef la 
SMP. Se întrebă dacă era vreun ţicnit care citise despre ea 
în legătură cu moartea lui Morander sau dacă expeditorul 
se afla înăuntrul redacţiei. 


Monica Figuerola se gândise multă vreme cum să 
procedeze cu Evert Gullberg. Un avantaj al faptului că 
lucra la Comisia pentru protecţia Constituţiei era că avea 
competenţe extinse de acces la aproape orice anchetă de 
poliţie din Suedia, care ar fi putut fi interpretată ca având 
legătură cu criminalitatea rasistă sau politică. Ea 
constatase că Alexander Zalachenko era imigrant şi că în 
îndatoririle ei intra să cerceteze violenţa împotriva per- 
soanelor născute în afara graniţelor, ca apoi să decidă dacă 
era motivată rasist sau nu. Prin urmare, avea drept deplin 
să cerceteze ancheta asupra uciderii lui Zalachenko şi să 
decidă dacă Evert Gullberg avea legături cu vreo 
organizaţie rasistă, sau dacă exprimase vreo opinie rasistă 
în momentul crimei. Ceru dosarul anchetei şi îl citi cu 
atenţie. Aici găsi scrisorile care fuseseră trimise mi- 


317 


nistrului de justiţie şi constată că, în afara unor atacuri 
personale degradante şi maniacale, acestea mai cuprin- 
deau cuvinte ca „sclavul ciorilor” şi „trădător de patrie”. 

Cu asta, se făcuse deja ora cinci. Monica Figuerola în- 
cuie tot materialul în seiful din birou, spălă ceaşca de ca- 
fea, închise computerul şi îşi pontă plecarea. Se duse direct 
la o sală de sport de lângă piaţa Sankt Erik, dedicând 
următoarea oră unui antrenament uşor. 

După ce termină, se duse pe jos până la apartamentul ei 
din Pontonjâărgatan, făcu un duş şi luă o cină târzie, dar 
dietetică. Se gândi un moment dacă să-i telefoneze lui Da- 
niel Mogren, care locuia pe aceeaşi stradă, trei imobile mai 
departe. Daniel era tâmplar şi culturist, şi de trei ani 
fusese din când în când tovarăşul ei de antrenamente. În 
ultimele luni, făcuseră chiar şi sex. 

Sexul era aproape la fel de plăcut ca o şedinţă de an- 
trenament la sală, dar după treizeci de ani, când se apropia 
de 40, Monica Figuerola începuse să se gândească dacă 
n-ar fi cazul să aibă o relaţie permanentă şi o situaţie mai 
stabilă. Poate chiar şi un copil. Insă nu cu Daniel Mogren. 

După un moment de ezitare, hotări că de fapt nu avea 
chef să întâlnească pe nimeni. În loc de asta, se duse la 
culcare cu o carte de istorie antică. Adormi puţin înainte de 
miezul nopţii. 

13 
Marţi 17 mai 


Monica Figuerola s-a trezit la şase şi zece, în dimineaţa 
zilei de marţi, a făcut jogging în ritm alert pe Norr 
Mälarstrand, apoi un duş şi a ajuns la sediul poliţiei la opt 
şi zece. A petrecut prima oră a dimineţii pentru a face un 
raport cu concluziile la care ajunsese cu o seară înainte. 

La ora nouă, a sosit Torsten Edklinth. I-a acordat 20 de 
minute, ca să-şi expedieze eventuala poştă de dimineaţă şi 
apoi i-a bătut la uşă. A aşteptat 10 minute, până ce şeful ei 
a citit raportul. El a reluat de două ori cele patru coli de 
hârtie A4, de la început la sfârşit. Apoi, a privit-o. 

— Secretarul general, spuse el gânditor. Monica 
încuviinţă. 

— El trebuie să fi aprobat transferul lui Mårtensson. 
Prin urmare, ştie că acesta nu se află la contraspionaj, 
unde a fost trimis, potrivit celor spuse de cei de la secţia 
Protecţia naționalităților. 

Torsten Edklinth îşi scoase ochelarii şi începu să-i cu- 
reţe meticulos cu un şerveţel de hârtie. Gândea. Îl întâlnise 
pe secretarul general Albert Shenke la şedinţe şi la con- 
ferinţe interne de nenumărate ori, dar nu putea afirma că-l 
cunoştea personal prea bine. Era un bărbat relativ scund, 
cu păr rar, blond-roşcat şi o talie care se umflase, de-a 
lungul anilor. Ştia că Shenke avea vreo 55 de ani şi că 
lucra la RPS/Sak de cel puţin 25 de ani, chiar şi mai mult. 
Fusese secretar general în ultimul deceniu, iar înainte lu- 
crase ca secretar general adjunct sau în alte posturi din 
cadrul administraţiei. 

Il considera pe Shenke un tip tăcut, dar care nu ezita să 
fie dur dacă era nevoie. Edklinth n-avea nicio idee cu ce se 
ocupa acesta în timpul liber, dar îşi amintea că îl văzuse o 
dată în garajul poliţiei, în haine de sport şi cu crose de golf 
pe umăr. Îl mai întâlnise o dată, cu mulţi ani în urmă, la 
operă. 

— E un lucru care m-a frapat, spuse Monica Figuerola. 

— Ce anume? 

— Evert Gullberg. A făcut serviciul militar în anii '40 şi 
a devenit jurist specialist în impozite, apoi în anii '50 a 
dispărut în ceaţă. 

— Da, şi? 

— Când am vorbit despre asta, am făcut-o ca şi cum ar 
fi fost vorba de un ucigaş plătit. 

— Ştiu că ar putea părea exagerat, dar... 

— Ceea ce m-a frapat a fost că există aşa de puţine de- 
spre el, încât totul pare să fie un fals. Prin anii '50-'60, atât 
IB, cât şi Säpo îşi deschideau firme în exteriorul propriilor 
instituţii. 

Torsten Edklinth dădu din cap: 

— Mă întrebam când te vei gândi la această posibilitate. 

— Aş avea nevoie de aprobare, ca să intru în fişele de 
personal din anii '50, spuse Monica Figuerola. 

— Nu, zise Torsten Edklinth, clătinând din cap. Nu 
putem intra în arhivă fără aprobarea secretarului general 
şi nu vrem să-i atragem atenţia, înainte de a avea mai mult 
material. 

— Şi cum crezi c-ar trebui să procedăm? 

— Mårtensson, spuse Edklinth. Află cu ce se ocupă. 


Lisbeth Salander examina cu atenţie sistemul de aerisi- 
re al camerei sale, când auzi cheia în broască şi dr. Anders 
Jonasson îşi făcut apariţia. Era marţi, după zece seara. O 
întrerupsese din planurile ei de evadare din Sahlgrenska. 

Lisbeth măsurase gaura de aerisire a ferestrei şi 
constatase că i-ar trece capul prin ea şi că n-o să aibă 
probleme să-şi strecoare şi restul corpului. Erau trei etaje 
până la pământ, dar o combinaţie de cearşaf rupt în fâşii şi 
firul lung de trei metri al unei lămpi avea să rezolve 
problema. 

Îşi planificase evadarea pas cu pas. Problema erau 
hainele. Avea chiloţii şi cămaşa de noapte date de spital, 
precum şi o pereche de şlapi, de la aceeaşi sursă. Mai avea 


320 


şi 200 de coroane pe care le primise de la Annika Giannini, 
ca să o roage pe soră să-i cumpere dulciuri. Aveau să-i 
ajungă pentru o pereche de jeanşi ieftini şi un maiou de la 
Myrorna!, cu condiţia să poată localiza magazinul Myrorna 
din Goteborg. Restul de bani va ajunge pentru o convorbire 
telefonică cu Plague. Pe urmă, lucrurile se vor rezolva. 
Plănuia să aterizeze în Gibraltar la câteva zile de la 
evadare şi pe urmă să-şi construiască o nouă identitate 
undeva, în lume. 

Anders Jonasson dădu din cap şi se instală pe scaunul 
pentru vizitatori. Lisbeth se aşeză pe marginea patului. 

— Bună, Lisbeth. lartă-mă că nu am apucat să te vizitez 
în ultimele zile, dar am avut un adevărat iad la urgenţă şi, 
în plus, am devenit îndrumătorul a doi stagiari. 

Ea aprobă cu un gest scurt. Nu se aşteptase ca doctorul 
Anders Jonasson să-i facă vizite particulare. 

Doctorul îi luă fişa, studiind atent oscilaţiile tempera- 
turii şi medicaţia. Observă că avea temperaturi constante 
între 37 şi 37,2 grade şi că în ultima săptămână nu mai 
primise pastile împotriva durerii de cap. 

— Dr. Endrin este medicul tău. Te înţelegi cu ea? 

— Este OK, răspunse Lisbeth fără prea mare entuziasm. 

— E în regulă dacă arunc şi eu o privire? 

Ea aprobă. Doctorul scoase o lanternă-stilou din buzu- 
nar, se aplecă şi îi lumină ochii, ca să cerceteze contracția 
pupilelor. O rugă să deschidă gura şi-i examină gâtul. Apoi, 
îi puse cu grijă mâinile în jurul gâtului şi-i roti capul 
înainte, înapoi şi într-o parte, de câteva ori. 

— N-ai nicio durere în ceafă? întrebă el. Lisbeth scutură 
din cap. 

— Şi durerea de cap? 

— O simt uneori, dar trece. 

— Procesul de cicatrizare a rănii mai continuă. Durerile 
de cap vor dispărea progresiv. 

Avea părul aşa de scurt, încât nu a fost nevoie să dea la 
o parte decât o şuviţă, ca să poată palpa cicatricea de 


1 „Furnicile”, lanţ de magazine de vechituri. 

deasupra urechii. Nu prezenta nicio problemă, însă mai 
rămânea încă un pic de coajă. 

— Ai zgândărit iar rana. Ţi-am spus să încetezi. Lisbeth 
dădu din cap. Doctorul îi prinse cotul stâng, ridicându-i 
braţul. 

— Simti vreo durere ori jenă în umăr? Ea scutură din 
cap. 

— Te ţine? 

— Un pic. 

— Cred că ar trebui să-ţi antrenezi mai mult muşchii 
umărului. 

— E greu când eşti închis. El îi zâmbi. 

— N-o să fie pentru totdeauna. Faci exerciţiile pe care ţi 
le-a prescris terapeuta? 

Ea aprobă, dând din cap. 

Doctorul scoase stetoscopul şi-l apăsă pe încheietura 
braţului, ca să-l încălzească. Apoi, se aşeză pe marginea 
patului, îi descheie cămaşa de noapte şi-i ascultă inima, 
măsurându-i pulsul. O rugă să se aplece în faţă şi-i puse 
stetoscopul pe spinare, ascultându-i plămânii. 

— Tuşeşte. Ea tuşi. 

— OK. Poţi să-ţi închei cămaşa. Din punct de vedere 
medical, eşti oarecum restabilită. 

Ea aprobă. Se aştepta ca, odată cu asta, doctorul să se 
ridice promiţându-i că se va întoarce peste câteva zile, însă 
el rămase pe scaun. Tăcu un lung moment, părând că 
meditează la ceva. Lisbeth aşteptă răbdătoare. 

— Ştii de ce am devenit eu medic? o întrebă brusc. Ea 
scutură capul. 

— Provin dintr-o familie de muncitori. Întotdeauna am 
crezut că voi fi doctor. De fapt, când eram adolescent, mă 
gândeam să devin psihiatru. Eram teribil de intelectual. 

Lisbeth începu să-l privească cu un interes brusc, de 
îndată ce pomeni cuvântul „psihiatru”. 

— Dar nu eram sigur că voi putea face faţă studiilor. 
Aşa că, atunci când am terminat liceul, am făcut un curs de 
sudor şi am lucrat în meseria asta câţiva ani. 

Dădu din cap de câteva ori, ca să-şi întărească spusele. 

— Am crezut că e o idee bună să am ceva la care să mă 
întorc, în caz c-o să ratez studiile de medicină. Şi a fi sudor 
nu e chiar aşa de departe de a fi medic. E vorba de a lipi la 
loc lucruri. lar acum lucrez aici, la Sahlgrenska şi-i lipesc 
la loc pe unii ca tine. 

Lisbeth îşi încruntă sprâncenele şi se întrebă dacă nu-şi 
bătea joc de ea. Dar Jonasson părea foarte serios. 

— Lisbeth... mă întreb... 

Rămase tăcut atât de mult, încât Lisbeth se întrebă ce 
voia. Însă se stăpâni, aşteptând. 

— Aş vrea să ştiu dacă o să te înfurii pe mine dacăcţi 
pun o întrebare personală. Vreau să te întreb în calitate de 
persoană particulară. Deci nu ca medic. Nu voi nota răs- 
punsul tău şi nu voi discuta cu altcineva. Dacă nu vrei, nu 
trebuie să răspunzi. 

— Ce e? 

— E o întrebare intimă şi personală. Ea îi întâlni 
privirea. 

— De când ai fost internată la Sankt Stefan, în Uppsala, 
atunci când aveai 12 ani, ai refuzat să răspunzi de fiecare 
dată când vreun psihiatru a încercat să vorbească cu tine. 
De ce? N 

Lisbeth Salander se întunecă un pic. Il privi pe Anders 
Jonasson cu ochi total lipsiţi de expresie. Rămase tăcută 
două minute. 

— De ce întrebi? spuse ea în cele din urmă. 

— Sincer vorbind, nu sunt foarte sigur. Cred că încerc 
să înţeleg ceva. 

Gura ei se încreţi un pic. 

— Nu vorbesc cu doctorii de ţicniţi, pentru că ei nu as- 
cultă niciodată la ce le spun. 

Anders Jonasson aprobă şi izbucni brusc în râs. 

— OK. Spune-mi... Ce crezi despre Peter Teleborian? 
Anders Jonasson aruncase numele aşa de neaşteptat, încât 
Lisbeth aproape tresări. Ochii i se încordară. 

— Ce dracu” e asta, flori, fete sau băieţi? Ce vrei să afli? 

Tonul ei era aspru. Anders Jonasson se aplecă în faţă 
aşa de tare, că aproape îi invadă spaţiul personal. 

— Pentru că... ce expresie ai folosit tu... un doctor de 
ţicniţi, pe nume Peter Teleborian, care nu e total necunos- 
cut în meseria mea, a venit la mine de două ori în ultimele 
zile, cerând să-l las să te examineze. 

Lisbeth simţi deodată cum i se strecurau fiori de gheaţă 
pe şira spinării. 

— Tribunalul o să-l însărcineze să-ţi facă evaluarea 
psihiatrică legală. 

— Şi? 

— Mie nu-mi place Peter Teleborian. I-am refuzat ac- 
cesul. La ultima întâlnire, a apărut neanunţat aici, în secţie 
şi a încercat să intre, inducând în eroare o soră. 

Lisbeth strânse din buze. 

— Comportarea lui este un pic bizară şi cam prea in- 
sistentă, pentru a fi normală. Prin urmare, vreau să ştiu ce 
crezi tu despre el. 

De data aceasta, a fost rândul lui Anders Jonasson să 
aştepte plin de răbdare replica lui Lisbeth Salander. 

— Teleborian este un nemernic, răspunse ea, în cele din 
urmă. 

— E ceva personal între voi doi? 

— Poţi să-i spui aşa. 

— Prin urmare, am avut o conversaţie şi cu un repre- 
zentant al autorităţilor care, ca să spun aşa, voia să-l las pe 
Teleborian să intre la tine. 

— Şi? 

— Am întrebat ce competenţă medicală are, ca să jude- 
ce starea ta şi l-am rugat să se ducă la dracu’. Deşi în ter- 
meni mai diplomatici. 

— OK. 

— O ultimă întrebare. De ce mi-ai spus toate acestea? 

— M-ai întrebat doar! 

— Da. Dar eu sunt medic şi am studiat psihiatria. Deci, 
de ce vorbeşti cu mine? Să traduc asta prin aceea că ai o 
oarecare încredere în mine? 

Ea nu răspunse. 

— Aleg s-o traduc în felul ăsta. Vreau să ştii că tu eşti 
pacienta mea. Asta înseamnă că eu lucrez pentru tine şi 
pentru nimeni altcineva. 

Îl privi bănuitoare. El rămase tăcut o clipă, privind-o. 
Apoi, vorbi din nou, pe un ton mai lejer de data asta. 

— Strict medical, eşti relativ sănătoasă. Mai ai nevoie 
de câteva săptămâni de reabilitare. Dar, din păcate, eşti 
foarte sănătoasă. 

— Din păcate? 

— Da, zâmbi el uşor. Eşti mult prea sănătoasă. 

— Ce vrei să spui? 

— Asta înseamnă că nu voi mai avea niciun motiv le- 
gitim să te ţin izolată aici şi, în consecinţă, procurorul va 
putea curând să dea ordin să fii transportată la o închi- 
soare din Stockholm, în aşteptarea procesului, care va avea 
loc peste vreo şase săptămâni. După părerea mea, acest 
ordin o să ne cadă pe cap săptămâna care vine. Şi asta 
înseamnă că Peter Teleborian va avea prilejul să te aibă 
sub observaţie. 

Ea stătea culcată, absolut nemişcată. Anders Jonasson 
avea aerul distrat şi se aplecă să-i îndrepte perna. Spuse ca 
pentru sine: 

— Nu mai ai nici dureri de cap, nici febră mare, aşa că 
dr. Endrin probabil te va externa. 

Se ridică brusc. 

— Mulţumesc pentru că ai vorbit cu mine. Voi veni să te 
salut înainte să fii mutată. 

Ajunsese lângă uşă, când ea i se adresă: 

— Doctor Jonasson. El se întoarse. 

— Mulţumesc. 

Jonasson dădu scurt din cap, înainte să iasă şi să încuie 
uşa cu cheia. 


Lisbeth Salander rămase multă vreme fixând uşa încu- 
iată. In cele din urmă, se întinse pe spate şi privi în tavan. 

Abia atunci observă că avea ceva tare sub cap. Ridică 
perna şi, spre uimirea ei, descoperi o pungă mică de pânză 
care în mod sigur nu fusese acolo mai devreme. Deschise 
punga şi se holbă neîncrezătoare la un computer de 
buzunar Palm Tungsten T3 şi un încărcător de baterii. 
Apoi, privi mai de aproape computerul şi descoperi o 
zgârietură mică pe marginea de sus. Inima îi stătu în loc. E 
Palm-ul meu! Dar cum... Îşi mută privirea spre uşa 
încuiată. Anders Jonasson era plin de surprize. Dintr-odată, 
se simţi foarte agitată. Deschise imediat computerul şi la 
fel de repede descoperi că era protejat de o parolă. 

Privi frustrată ecranul care clipea nerăbdător. Și cum 
şi-au imaginat tâmpiţii ăştia că eu... Privi din nou în punga 
de pânză şi la fund descoperi o bucată de hârtie împăturită. 
O desfăcu şi citi un rând, scris cu litere îngrijite: 


Tu eşti hackerița! Descurcă-te! Kalle B. 


Lisbeth râse, prima dată după multe săptămâni. Mii de 
mulţumiri! Reflectă câteva secunde. Apoi, scoase creionul 
digital şi scrise combinaţia de cifre 9277, ceea ce co- 
respundea literelor WASP, de pe tastatura telefonului mo- 
bil. Era codul pe care Blestematul de Kalle Blomkvist 
superdetectiv fusese obligat să-l găsească atunci când, 
neinvitat, intrase în apartamentul ei de pe Fiskagartan, 
lângă Mosebacke şi declanşase alarma. Nu mergea. 

Încercă 52553, ceea ce corespundea literelor KALLE. 

Nu mergea nici aşa. Pentru că Afurisitul de Kalle 
Blomkvist voia de bună seamă ca ea să utilizeze compu- 
terul, alesese probabil vreun cod uşor. El folosise numele 
Kalle, pe care de obicei îl detesta. Lisbeth făcu asocierea. 
Reflectă o clipă. Trebuie să fie o jignire. Apoi, tastă 63663, 
ceea ce corespundea numelui PIPPII. 

Computerul porni. 

Pe ecran apăru un smiley cu o bulă în care era scris: 


1 Pippi Lângstrumpf, eroina uneia din cărţile cunoscutei scriitoare 
Astrid Lindgren, la fel ca şi Kalle Blomkvist, superdetectiv. 

[Ai văzut? Nu era greu! Propun să apeşi pe „My 
Documents”.] 


Găsi imediat documentul [Salut Sally], chiar în capul 
listei. Il deschise şi citi: 


[În primul rând - acest lucru rămâne între mine şi tine. 
Avocata ta, prin urmare sora mea, Annika, nu are nici cea 
mai mică idee că tu ai acces la acest computer. Şi aşa 
trebuie să rămână. 

Nu ştiu cât de mult înţelegi din ceea ce se întâmplă în 
afara camerei tale închise, dar în mod destul de ciudat (dat 
fiind caracterul tău) ai un număr de prostovani credincioşi 
care lucrează pentru tine. Când totul se va termina, voi 
crea o fundaţie non-profit pe care am de gând s-o numesc 
Cavalerii Mesei Ţicnite. Singura funcţie a acestei fundaţii 
va fi o masă festivă anuală, la care să ne distrăm 
bârfindu-te. (Nu, tu nu eşti invitată!) 

Aşa, deci. Acum, revenind la situaţia de faţă. Annika se 
ocupă în detaliu de proces. O problemă în acest context 
este că ea lucrează pentru tine şi este adepta tuturor 
rahaturilor despre integritate. Ceea ce înseamnă că nu-mi 
spune nici măcar mie despre ce discutaţi voi două, iar asta 
constituie un adevărat handicap. Din fericire, ea acceptă să 
primească informaţii. 

Trebuie să ne punem de acord, tu şi cu mine. Nu folosi 
adresa mea de e-mail. 

Poate sunt paranoic, dar am motive bune să cred că nu 
sunt singurul care citeşte corespondenţa mea. Dacă vrei să 
livrezi ceva, intră în grupul Yahoo [Masa Ţicnită. ID - 
Pippi], iar parola este p9i2p7pi. /Mikael.] 


Lisbeth citi scrisoarea lui Mikael de două ori şi privi 
computerul cu un aer perplex. După o perioadă de total 
celibat informatic, era într-o stare de surescitare 
cybernautică teribilă. Işi spuse că Afurisitul de Kalle 

Blomkvist gândise cu picioarele, când îi strecurase 
fraudulos computerul, dar uitase că avea nevoie de un 
telefon mobil, ca să se cupleze la net. 

Aici ajunsese în reflexiile ei când auzi paşi pe culoar. 
Închise imediat computerul, vârându-l sub pernă. Când 
auzi cheia răsucindu-se, înţelese că punga cu încărcătorul 
se mai afla încă pe noptieră. Întinse mâna şi vâri punga sub 
plapumă, apăsând cablul de încărcare între picioare. 
Rămase pasivă privind în tavan, în vreme ce sora de gardă 
intra, salutând-o prietenos, întrebând-o cum se simte şi 
dacă are nevoie de ceva. 

Lisbeth îi spuse că se simte bine şi că ar vrea un pachet 
de ţigări. Această cerere fu respinsă, ca de obicei, politicos 
dar hotărât. Primi în schimb un pachet de gumă de mes- 
tecat cu nicotină. În timp ce sora închidea uşa, Lisbeth îl 
zări pe paznicul de la Securitas care şedea postat pe un 
scaun afară, pe coridor. Lisbeth aşteptă până ce auzi paşii 
îndepărtându-se, înainte să scoată din nou computerul. 

Îl deschise şi încercă să se conecteze. 

Senzaţia fu aproape şocantă, atunci când computerul 
indică imediat că găsise o reţea şi că se conectase, dar era 
parolată. Am Internet. Imposibil. 

Sări din pat aşa de repede, încât simţi durere în şoldul 
rănit. Privi uimită în jur. Cum? Dădu o raită, cercetând 
fiecare ungher şi colţ... Nu, nu există niciun telefon mobil 
în încăpere. Şi totuşi, avea reţea. Apoi, pe chip i se lăţi un 
zâmbet strâmb. Era fără îndoială o reţea fără fir, iar cone- 
xiunea se făcea printr-un telefon mobil cu bluetooh, care 
acoperea fără probleme o rază de 10-12 metri. Privirea ei 
găsi o gură de aerisire chiar sub tavan. 

Afurisitul de Kalle Blomkvist plasase un telefon chiar 
lângă salonul ei! Era singura explicaţie. Dar de ce nu-i stre- 
curase şi telefonul în cameră? Din cauza bateriei, 
bineînțeles. 

Palm-ul ei avea nevoie să fie încărcat doar din trei în 
trei zile, sau aşa ceva. Un mobil care era cuplat şi prin care 
ea va naviga pe Internet din plin avea să consume bateria 

rapid. Blomkvist, sau mai curând cineva pe care acesta îl 
angajase şi care se afla acolo, afară, va trebui să schimbe 
bateria la intervale regulate. 

lar pentru bateria computerului îi trimisese încărcăto- 
rul. Ea trebuia să-l aibă la îndemână. Era mai uşor să as- 
cundă un singur obiect, decât două. În orice caz, tipul nu e 
deloc prost. 

Lisbeth începu prin a hotărî unde să păstreze com- 
puterul portabil. Trebuia să găsească o ascunzătoare. 
Exista o priză lângă uşă şi alta în panoul din spatele pa- 
tului, la care erau legate veioza şi ceasul electronic. Ră- 
mânea o deschizătură, de unde fusese scos aparatul de 
radio. Zâmbi. Atât încărcătorul, cât şi computerul de 
buzunar aveau loc perfect. Putea folosi priza de curent din 
panou, ca să lase computerul să se încarce în timpul zilei. 


Lisbeth Salander era fericită. Inima a început să-i bată 
tare când, prima oară după două luni, a pornit computerul 
intrând pe Internet. 

Să navighezi pe un computer de buzunar Palm, cu un 
ecran minuscul şi cu un creion digital, nu era acelaşi lucru 
cu a naviga pe un PowerBook, cu ecran de 17 inchi. Dar 
era conectată. Din patul ei, de la Sahlgrenska, putea 
ajunge oriunde, în lumea întreagă. 

Începu prin a se duce pe o pagină de web care făcea re- 
clamă pentru fotografiile relativ neinteresante ale unui 
fotograf amator pe nume Bill Bates din Jobsville, 
Pensylvannia. Într-o zi, Lisbeth făcuse verificări şi aflase că 
Jobsville nu exista. Cu toate acestea, Bates făcuse peste 
200 de poze ale localităţii şi le pusese pe pagina lui, sub 
forma unor ferestruici. Ea merse la fotografia nr. 167 şi 
apăsă pe lupă. Fotografia reprezenta biserica din Jobsville. 
Fixă cursorul pe vârful clopotniţei şi apăsă. Imediat apăru 
o fereastră care-i cerea identitatea şi parola. Luă creionul 
digital şi scrise Remarkable, în căsuţa pentru identitate şi 
A(89) Cx#magnolia, ca parolă. 

Apăru o fereastră: [ERROR - You have the wrong 
password] şi un buton: [OK - Try again]. Lisbeth ştia că 
dacă apăsa pe acesta şi încerca o altă parolă, va avea 
aceeaşi fereastră - an după an, chiar dacă ar încerca la 
infinit. Deci, apăsă în loc de asta pe litera O din ERROR. 

Ecranul deveni negru. Pe urmă, se deschise o uşă de 
desen animat şi apăru un personaj care semăna cu Lara 
Croft. O bulă se materializă, cu textul [WHO GOES 
THERE?!]. 

Lisbeth apăsă pe bulă şi scrise cuvântul Wasp. Primi 
imediat răspunsul [PROVE IT - OR ELSE...7], în vreme ce 
Lara Croft îşi pregătea pistolul. Lisbeth ştia că amenin- 
tarea nu e întru totul fictivă. Dacă scria de trei ori parola 
greşit, pagina avea să se stingă şi numele Wasp avea să fie 
şters de pe lista membrilor. Scrise atentă cu litere mari pa- 
rola Monkey Business. 

Ecranul îşi schimbă forma din nou, afişând un fond al- 
bastru, cu textul: 


[Welcome to Hacker Republic, citizen Wasp. It is 56 
days since your last visit. There are 10 citizens online. Do 
you want to (a) Browse the Forum (b) Send a Message (c) 
Search the Archive (d) Talk (e) Get laid?°]. 


Ea apăsă pe [(d) Talk] şi merse apoi la rândul din meniu 
[Who's online?], obţinând o listă cu numele Andy, Bambi, 
Dakota, Jabba,  BuckRogers, Mandrake, Fred, Slip, 
Sisterjen, SixOfOne şi Trinity. 


[Salut, bandă] scrise Wasp. 
[Wasp. That really U?] scrise SixOfOne imediat. 


1 „Cine e acolo?” 

2 „Demonstrează-mi - sau altfel...” 

3 „Bun venit în Republica Hackerilor, cetăţene Wasp. Au trecut 56 
de zile de la ultima ta vizită. Zece cetăţeni sunt conectaţi. Vrei să: a) te 
uiţi prin Forum b) trimiţi un mesaj c) cauţi în Arhivă d) vorbeşti e) faci 
sex?” 

330 


[Look who's home“] 
[Unde ai fost?] întrebă Trinity. 
[Plague a spus că eşti în rahat] scrise şi Dakota. 


Lisbeth nu era sigură, dar bănuia că Dakota era o fe- 
meie. Ceilalţi cetăţeni online, inclusiv cel care-şi spunea 
SisterJen, erau băieţi. Hacker Republic avea în total (ultima 
oară, când fusese ea conectată) 62 de membri, dintre care 
patru erau fete. 


[Salut, Trinity], scrise Lisbeth [Salut, tuturor]. 

[De ce nu saluţi decât pe Trin? E ceva în neregulă cu 
noi ceilalţi?] scrise Dakota. 

[Am ieşit împreună] scrise Trinity. [Wasp se întâlneşte 
doar cu persoane inteligente.] 


El primi imediat bam-uri din cinci părţi. 

Dintre cei 62 de cetăţeni, Wasp se întâlnise cu două 
persoane faţă în faţă. Plague care, în mod cu totul neobiş- 
nuit, nu era acum online, era unul; Trinity, celălalt. Acesta 
era englez şi locuia la Londra. Cu doi ani în urmă, îl în- 
tâlnise, atunci când o ajutase pe ea şi pe Mikael în vână- 
toarea pe urmele lui Harriet Vanger, stabilise o ascultare 
clandestină a unui telefon din cocheta suburbie londoneză 
St. Albans. Lisbeth se chinuia cu creionul digital, dorindu-şi 
din suflet să fi avut o tastatură. 


[Eşti tot acolo?] întrebă Mandrake. 

Ea scrise, literă după literă: 

[Sorry. Am doar un Palm. Merge greu.] 

[Ce s-a întâmplat cu computerul tău?] întrebă Pred. 

[Computerul meu e OK. Eu am probleme.] 

[Spune-i fratelui tău mai mare] scrise Slip. 

[Sunt prizoniera statului. ] 

[Ce? De ce?] întrebară imediat trei dintre cei de pe 
chat. 


4 „Eşti într-adevăr tu?... Uite cine e acasă!”. 

Lisbeth îşi rezumă situaţia în cinci rânduri, care au fost 
primite cu ceea ce părea un murmur îngrijorat. 


[Cum te simţi?] întrebă Trinity. 

[Am o gaură în ţeastă.] 

[Nu observ nicio deosebire] constată Bambi. 

[Lui Wasp i-a bătut întotdeauna vântul prin creier], 
spuse Sisterjen, ceea ce provocă o suită de cuvinte 
injurioase asupra capacităţilor intelectuale ale lui Wasp. 


Lisbeth zâmbi. Conversaţia a fost reluată cu o replică a 
lui Dakota: 


[Aşteptaţi. Suntem confruntaţi cu un atac împotriva 
unui cetăţean al Republicii Hackerilor. Care va fi răspunsul 
nostru?] 

[Atac nuclear asupra  Stockholmului?] propuse 
SixOfOne. 

[Nu, ar fi exagerat], spuse Wasp. 

[O bombă mai mică?] 

[Du-te naibii, SixOO!]. 

[Un virus care să stingă luminile la guvern] propuse 
Mandrake. 

[Un virus, la guvern?] 


Locuitorii din Hacker Republic nu răspândeau viruşi, în 
general. Din contră - erau hackeri şi, în consecinţă, 
adversari înverşunaţi ai idioţilor care trimiteau viruşi ce 
n-aveau alt scop decât să saboteze netul şi să dea peste cap 
computerele. Ei erau narcomani ai informaţiei şi voiau să 
aibă o reţea în funcţiune, pentru a o putea pirata. 

În schimb, propunerea de a stinge lumina la guvernul 
suedez nu era o ameninţare goală. Hacker Republic con- 
stituia un club foarte exclusivist, cu cei mai buni dintre cei 
mai buni, o forţă de elită pe care orice apărare naţională ar 
fi plătit sume colosale ca s-o poată folosi în scopuri 

cyber-militare, dacă the citizens ar fi putut fi determinaţi să 
simtă acest gen de loialitate faţă de un stat anume. Ceea ce 
era greu de crezut. 

Dar, în acelaşi timp, erau vrăjitori ai computerelor şi în 
niciun caz ignoranţi în arta de a construi viruşi. Nici nu 
erau prea greu de convins să realizeze campanii speciale, 
dacă situaţia o cerea. Cu câţiva ani în urmă, unui citizen 
din Hacker Rep, care era creator de programe în 
California, i se suflase un brevet de către o firmă dot.com 
în plin avânt; în plus, aceştia avuseseră neobrăzarea să-l 
târască pe cetăţean în faţa justiţiei. Această situaţie a făcut 
ca toţi activiştii din Hacker Rep să consacre o energie 
uimitoare timp de şase luni, intrând şi distrugând fiecare 
computer care era în posesia firmei respective. Fiecare 
secret de afaceri şi fiecare e-mail - împreună cu câteva 
documente fabricate, care dădeau de înţeles că PDG-ul 
firmei se ocupa cu escrocherii fiscale - au fost puse la loc 
de cinste pe Internet, împreună cu informaţii despre 
amanta secretă a respectivului PDG şi fotografii de la o 
petrecere la Hollywood, în care PDG-ul priza cocaină. 
Firma falimentase după o jumătate de an şi, încă la câţiva 
ani după aceea, câţiva cetăţeni încăpăţânaţi din miliția 
populară din Hacker Rep îl mai vizitau acasă la intervale 
regulate pe fostul PDG. 

Dacă cincizeci dintre cei mai buni hackeri ai lumii se 
hotărau să meargă la atac organizat împotriva unui stat, 
statul respectiv avea probabil să supravieţuiască, dar nu 
fără probleme considerabile. Costurile s-ar fi ridicat, fără 
îndoială, la miliarde dacă Lisbeth ar fi dat semnalul. Ea 
reflectă un moment. 


[Nu, deocamdată. Dar dacă lucrurile nu merg, poate vă 
cer ajutorul.] 

[Trebuie doar să spui] zise Dakota. 

[De mult nu ne-am mai certat cu un guvern] spuse 
Mandrake. 

[Am o propunere, ideea e să inversăm sistemul de plată 
a impozitelor. Un program care va fi tocmai pe măsura 
unui stat mic ca Norvegia], scrise Bambi. 

[Foarte bine, numai că Stockholmul e în Suedia] scrise 
Trinity. 

[Mi se rupe. Tot ce avem de făcut este să...] 


Lisbeth se lăsă pe pernă, urmărind conversaţia cu su- 
râsul ei strâmb. Se întreba de ce ea, care avea asemenea 
greutăţi să vorbească despre propria-i persoană din viaţa ei 
când se afla faţă-n faţă cu oamenii, putea să dea, fără nicio 
jenă, amănuntele cele mai secrete şi mai intime unei 
adunături de ţicniţi absolut necunoscuţi de pe Internet. Dar 
fapt era că, dacă Lisbeth Salander avea o familie şi o 
apartenenţă de grup, aceasta era tocmai cu aceşti trăsniţi. 
Niciunul dintre ei nu avea de fapt posibilitatea s-o ajute în 
problemele ei cu statul suedez. Însă ştia că, la nevoie, ei 
şi-ar fi consacrat timpul şi energia unor demonstraţii de 
forţă semnificative. Prin Internet, va putea, de asemenea, 
să găsească o ascunzătoare în afara ţării. Datorită 
contactelor lui Plague de pe net putuse să facă rost de un 
paşaport norvegian pe numele Irene Nesser. 

Lisbeth nu avea nicio idee cum arătau cetăţenii din 
Hacker Rep şi cu ce anume se ocupau, în afara netului - 
concetăţenii erau deosebit de secretoşi în legătură cu 
identitățile lor. De exemplu, SixOfOne afirma că este ne- 
gru, cetăţean american dintr-o familie catolică, domiciliat 
în Toronto, Canada. Însă la fel de bine putea să fie alb, fe- 
meie, luteran şi domiciliat în Skövde. 

Cel pe care îl cunoştea cel mai bine era Plague - el era 
cel care o introdusese cândva în familie, căci nimeni nu 
devenea membru în această societate exclusivistă fără 
recomandările cele mai serioase. Cel care devenea membru 
trebuia, de asemenea, să se cunoască personal cu un alt 
cetăţean - în cazul ei, Plague. 

Pe net, Plague era un cetăţean inteligent şi cu talente 
sociale. În realitate, era un bărbat obez şi asocial de 30 de 

ani, pensionat pe motiv de boală, domiciliat în Sundbyberg. 
Se spăla mult prea rar şi apartamentul lui putea a 
maimuţă. Lui Lisbeth nu-i plăcea să-l viziteze. Ajungea că 
se întâlneau pe net. 

În vreme ce discuţia continua, Wasp îşi încarcă 
e-mail-urile din cutia ei poştală din Hacker Rep. Un e-mail 
era de la membrul Poison şi conţinea o versiune 
îmbunătăţită a programului ei, Asphyxia 1.3, care se afla la 
dispoziţia tuturor cetăţenilor republicii, în arhivă. Asphyxia 
era un program cu care puteau fi controlate computerele 
altor persoane prin Internet. Poison le explica tuturor că 
folosise cu succes programul şi că versiunea lui îmbună- 
tăţită acoperea ultimele versiuni ale lui Unix, Apple şi 
Windows. Ea îi trimise un scurt răspuns, mulţumindu-i 
pentru updatare. 

În ora care a urmat, în vreme ce se făcea seară în SUA, 
încă vreo câţiva alţi citizens îşi făcură apariţia online, 
urându-i lui Wasp bun venit şi băgându-se şi ei în discuţie. 
Când Lisbeth ieşi, în cele din urmă, se discuta tocmai de- 
spre felul în care computerul prim-ministrului suedez putea 
fi făcut să trimită e-mailuri amabile, dar complet nebuneşti 
altor şefi de guverne din lume. Un grup de lucru fusese 
organizat ca să facă lumină în problemă. Lisbeth încheie 
scriind, literă cu literă, o scurtă intervenţie: 


[Continuaţi să vorbiţi, dar să nu faceţi nimic fără 
acordul meu. Voi reveni când voi putea să mă conectez.] 


Toţi îi transmiseră pupici şi îmbrăţişări şi o îndemnară 
să-şi îngrijească gaura din ţeastă. 


După ce ieşi din Hacker Republic, Lisbeth intră pe 
[www.yahoo.com] şi se conectă la grupul [Masa-Ţicnită]. 
Descoperi că grupul avea doar doi membri, ea însăşi şi 
Mikael Blomkvist. Cutia poştală cuprindea un singur 
e-mail, care fusese trimis cu două zile în urmă. Avea titlul 
[Citeşte mai întâi asta]. 

[Salut, Sally. Situaţia stă aşa: 

+ Poliţia nu ţi-a găsit apartamentul şi nu are acces la 
DVD-ul cu violul lui Bjurman. DVD-ul reprezintă o probă 
foarte importantă, dar nu vreau să i-l dau Annikăi fără per- 
misiunea ta. Am, de asemenea, cheile apartamentului şi pa- 
şaportul pe numele Irene Nesser. 

e Poliţia are rucsacul pe care îl aveai cu tine la Gosse- 
berga. Nu ştiu dacă acesta conţine ceva compromiţător.] 


Lisbeth medit| o vreme. Păi... un termos de cafea pe ju- 
mătate gol, câteva mere, un schimb de haine. Era în 
ordine. 


[Vei fi acuzată de maltratare gravă, respectiv tentativă 
de omor asupra lui Zalachenko, precum şi de maltratare 
gravă asupra lui Carl Magnus Lundin din Svavelsjo MC, la 
Stallarholmen - ei consideră că l-ai împuşcat în picior şi i-ai 
dat o lovitură care i-a fracturat maxilarul. O sursă de în- 
credere a poliţiei ne informează totuşi că în ambele cazuri 
probele sunt destul de vagi. Ceea ce urmează este mai im- 
portant: 

1) Inainte ca Zalachenko să fie ucis, el a negat totul şi a 
afirmat că Niedermann a fost cel care a tras asupra ta şi 
te-a înmormântat în pădure. A făcut o plângere împotriva 
ta, pentru tentativă de omor. Procurorul va insista asupra 
faptului că este a doua oară când ai încercat să-l ucizi pe 
Zalachenko. 

2) Nici Magge Lundin, nici Sonny Nieminen n-au spus 
vreun cuvânt despre ce s-a întâmplat la Stallarholmen. 
Lundin este arestat pentru răpirea lui Miriam Wu. 
Nieminen se află în libertate.] 


Lisbeth cântări cuvintele, apoi ridică din umeri. Toate 


acestea le discutase deja cu Annika Giannini. Era o situaţie 
tâmpită, dar nu era nimic nou. Ea făcuse un raport absolut 


336 


sincer despre tot ce se întâmplase la Gosseberga, dar nu-i 
dăduse niciun amănunt despre Bjurman. 


[Timp de 15 ani, Zala a fost protejat, indiferent ce 
făcea. S-au construit cariere pe spinarea lui Zalachenko. 
De câteva ori, Zala a fost ajutat să scape, făcându-se 
curăţenie în urma lui. Toate acestea sunt acţiuni criminale. 
Autorităţile suedeze au contribuit prin urmare la 
ascunderea unor crime împotriva unor cetăţeni. 

Dacă acestea vor fi cunoscute, va izbucni un scandal po- 
litic care va lovi atât în partidele de dreapta, cât şi în 
social-democraţi. Asta înseamnă în primul rând că un 
număr de persoane importante din cadrul Säpo vor fi date 
pe faţă ca susţinători ai unor activităţi criminale şi imorale. 
Chiar dacă unele crime sunt deja prescrise, va fi scandal. E 
vorba despre oameni cu greutate, care astăzi sunt 
pensionari sau aproape de pensie. 

Ei vor face totul pentru a micşora pagubele şi 
dintr-odată tu redevii un pion în joc. De data asta, nu mai e 
vorba de o simplă piesă sacrificată - acum trebuie ca, în 
mod activ, să limiteze propriile lor pagube. Prin urmare, tu 
va trebui să fii sacrificată.] 


Lisbeth îşi muşcă gânditoare buza de jos. 


[lată cum funcţionează lucrurile. Ei ştiu că nu vor mai 
putea păstra secretul despre Zalachenko. Că eu cunosc po- 
vestea şi sunt jurnalist. Ei ştiu că, mai devreme sau mai 
târziu, voi publica toate acestea. Acum, Zalachenko nu mai 
contează aşa de mult, pentru că e mort. În prezent, se bat 
pentru propria lor supravieţuire. Din această cauză, urmă- 
toarele puncte sunt pe lista lor de priorităţi: 

1) Trebuie să convingă instanţa (prin urmare, opinia pu- 
blică) de faptul că decizia de a te închide la Sankt Stefan în 
1991 a fost legitimă - că tu eşti cu adevărat bolnavă psihic. 

2) Trebuie să separe „afacerea Lisbeth Salander” de 
„afacerea Zalachenko”. Ei caută să creeze o poziţie de pe 

care să poată spune: „Sigur, Zalachenko a fost un 
nemernic, dar asta nu a avut nimic de-a face cu decizia 
de-a o băga în cuşcă pe fiica lui. Ea a fost închisă pentru că 
e nebună - orice altă afirmaţie este fantezia bolnavă a unor 
ziarişti înăcriţi. Nu, noi nu l-am sprijinit pe Zalachenko în 
vreo infracţiune - sunt numai divagaţiile şi aiurelile unei 
adolescente nebune. 

3) Problema este, de bună seamă, că dacă tu vei fi achi- 
tată în procesul care urmează, asta va însemna că tribuna- 
lul afirmă că tu nu eşti nebună, ceea ce este o dovadă că in- 
ternarea ta din 1991 a fost ilegală. Asta înseamnă că 
trebuie cu orice preţ să te poată condamna la 
instituţionalizare într-un ospiciu. Dacă tribunalul hotărăşte 
că eşti bolnavă psihic, interesul mass-media în a continua 
să scormonească prin afacerea Salander se va stinge. Aşa 
funcţionează mass-media. 

Mă urmăreşti?] 


Lisbeth dădu din cap pentru sine. Şi ea se gândise la 
toate astea. Problema era că nu ştia exact ce să facă. 


[Lisbeth - serios vorbind - meciul acesta va fi decis de 
mass-media, şi nu în sala de tribunal. Din păcate, procesul 
va fi judecat cu uşile închise. 

În aceeaşi zi în care a fost ucis Zalachenko, a avut loc o 
spargere în apartamentul meu. Nu există urme de efracţie 
şi nimic n-a fost atins sau mişcat de la locul lui - în afară de 
un lucru. Dosarul de la cabana lui Bjurman, cu ancheta 
acestuia din 1991, a dispărut. În acelaşi timp, sora mea a 
fost atacată şi copia pe care o avea ea a fost furată. Acest 
dosar este cea mai importantă probă pe care o ai. 

Eu m-am comportat ca şi cum am fi pierdut cu totul hâr- 
tiile Zalachenko. În realitate, mai aveam o a treia copie, pe 
care ar fi trebuit să i-o dau lui Armanski. Am recopiat tot 
dosarul şi l-am plasat în mai multe locuri. 

Partea adversă, în speţă persoane oficiale şi psihiatri, 
împreună cu procurorul Ekström, pregăteşte viitorul 

proces. Eu am o sursă care-mi dă ceva informaţii despre ce 
se petrece, dar bănuiesc că tu ai posibilităţi mult mai bune 
de a găsi informaţii relevante... În cazul ăsta, treaba e 
urgentă. N 

Procurorul va încerca să te trimită la azil. In ajutor îl 
are pe vechiul tău cunoscut Peter Teleborian. 

Annika nu va putea să se lanseze într-o campanie de 
presă asemănătoare cu cea pe care o va face procurorul, 
lăsând să se scurgă informaţiile care îi convin. Mâinile ei 
sunt prin urmare legate. 

Eu, dimpotrivă, nu sunt deloc deranjat de asemenea re- 
stricţii. Pot scrie exact ce vreau - şi de altminteri, am o 
revistă întreagă la dispoziţia mea. 

Lipsesc două detalii importante: 

1) În primul rând, trebuie să am ceva care să arate că 
procurorul Ekstrom colaborează în prezent cu Teleborian 
într-un fel nepotrivit şi că scopul lor este ca încă o dată să 
te bage la balamuc. Vreau să apar la o oră de vârf la 
televizor şi să prezint documentaţia care să distrugă 
argumentele procurorului. 

2) Pentru a putea purta un război mediatic cu Säpo, tre- 
buie să pot discuta în mod public lucruri pe care tu le 
consideri probabil personale. La vremea aceasta, 
anonimatul e destul de depăşit, dacă te gândeşti la tot ce 
s-a scris despre tine, de la Paşte încoace. Trebuie să 
construiesc o cu totul altă imagine mediatică a ta - chiar 
dacă, după părerea ta, îţi voi încălca integritatea - şi, de 
preferat, aş vrea să o fac cu aprobarea ta. Înţelegi ce vreau 
să spun?] 


Ea deschise arhiva la [Masa Ţicnită]. Avea 26 de do- 
cumente, de diferite mărimi. 

14 
Miercuri 18 mai 


Monica Figuerola s-a sculat miercuri de dimineaţă la 
ora 5 şi a dat o tură scurtă, înainte de-a face duş şi a se 
îmbrăca în jeanşi negri, maiou alb şi o jachetă subţire, 
cenuşie. Şi-a făcut cafea, pe care a turnat-o într-un termos 
şi sendvişuri. Apoi şi-a pus portarma şi a scos pistolul Sig 
Sauer din dulapul cu arme. Putin după ora 6, a pornit 
Saab-ul 95 alb, plecând spre Vällingby, la adresa de pe 
Vittangigatan. 

Göran Mårtensson locuia la etajul al doilea al unei case 
cu trei niveluri din această suburbie. În ziua precedentă, 
Monica scosese tot ce putuse găsi despre acesta în arhivele 
oficiale. Era necăsătorit, ceea ce însă nu-l împiedica să 
locuiască poate cu vreo prietenă. Nu se afla în registrul de 
datornici, nu era bogat şi nu părea să ducă o viaţă extra- 
vagantă. Rareori fusese în concediu medical. 

Singurul lucru deosebit în ceea ce-l privea era că avea 
permis pentru nu mai puţin de 16 arme. Trei dintre acestea 
erau puşti de vânătoare, în vreme ce restul erau pistoale de 
diferite mărci şi calibre. De vreme ce avea licenţe, nu era 
vorba de vreun delict, dar Monica Figuerola nu-i vedea cu 
ochi buni pe cei care adunau grămezi de arme. 

Automobilul Volvo cu numărul de înmatriculare înce- 
pând cu KAB era în parcare, cam la 40 de metri de locul în 
care se opri Monica. Ea şi-a turnat cafea într-un pahar de 
hârtie şi a mâncat o baghetă cu salată şi brânză. Apoi, a 
decojit o portocală şi a supt îndelung fiecare felie. 


La vizita de dimineaţă, Lisbeth Salander nu era în apele 
ei şi o durea capul. A cerut o pastilă de Alvedon, pe care a 
primit-o fără comentarii. 

După o oră, durerea de cap devenise violentă. A sunat 
sora şi a mai cerut un Alvedon. Nici acesta nu a ajutat-o. La 
ora prânzului, pe Lisbeth o durea aşa de tare capul, că sora 

a chemat-o pe dr. Endrin care, după o scurtă consultatie, 
i-a prescris calmante foarte puternice. 

Lisbeth a pus tabletele sub limbă şi le-a scuipat, de în- 
dată ce a rămas singură. 

La ora două după-amiaza, a început să vomite. Aceasta 
s-a repetat la ora trei. 

La ora patru, a venit în secţie dr. Anders Jonasson, 
chiar înainte ca dr. Endrin să plece acasă. Au discutat un 
moment. 

— Are greţuri şi o puternică durere de cap. l-am dat 
Dexofen. Nu înţeleg ce se întâmplă cu ea... Îi mergea aşa 
de bine în ultima vreme! Poate fi vreo viroză, de cine ştie 
ce fel... 

— Are febră? întrebă dr. Jonasson. 

— Nu, doar 37,2, acum o oră. Tensiunea era normală. 

— OK. O voi supraveghea eu în timpul nopţii. 

— Plec în concediu pentru trei săptămâni, spuse dr. 
Endrin. Va trebui să aveţi grijă de ea ori tu, ori Svantesson. 
Dar Svantesson nu cunoaşte prea bine cazul... 

— Bine. Mă trec ca medicul ei principal în timpul ab- 
senţei tale. 

— Grozav. Dacă e vreo situaţie de criză şi ai nevoie de 
ajutor, nu ezita să-mi telefonezi. 

Au făcut împreună o scurtă vizită la patul lui Lisbeth 
Salander. Aceasta zăcea cu plapuma trasă până la bărbie şi 
avea un aer jalnic. Anders Jonasson i-a pus palma pe frunte 
şi a constatat că era umedă. 

— Cred că va trebui să-ţi fac un mic examen medical. 

I-a mulţumit lui dr. Endrin şi i-a urat o seară plăcută. 

Pe la ora cinci, dr. Jonasson a descoperit că tempera- 
tura lui Lisbeth crescuse rapid la 37 cu 8, şi a notat asta în 
fişa ei. A vizitat-o de trei ori în timpul serii şi a scris în fişă 
că temperatura îi ajunsese la 38 de grade - prea ridicată ca 
să fie normală şi prea mică pentru a constitui cu adevărat o 
problemă. La ora opt seara, a cerut o tomografie. 

Când a primit radiografiile, le-a examinat cu atenţie. Nu 
reuşea să detecteze ceva deosebit, însă a constatat că 

exista o porţiune mai întunecată, abia perceptibilă, în 
imediata apropiere a locului pe unde intrase glonţul. Scrise 
în dosarul său: 

„Radiografiile nu permit nicio concluzie definitivă, dar 
starea pacientei s-a înrăutățit în mod evident în cursul zilei. 
Nu este exclusă existenţa unei mici hemoragii, care nu 
poate fi văzută la radiografie. Pacienta trebuie să rămână 
în repaos şi sub strictă supraveghere în perioada 
următoare”. 


Erika Berger găsi douăzeci de e-mailuri, când sosi 
miercuri la SMP, la ora şase şi jumătate dimineaţă. Unul 
dintre acestea avea ca expeditor 
redaktion-srOsverigesradio.com. Nu conţinea decât două 
cuvinte: 


[CURVĂ ÎMPUŢITĂ] 


Oftă, pregătindu-se să-l şteargă. În ultimul moment, se 
răzgândi. Intră în inbox, deschizând e-mailul primit cu 
două zile în urmă. Expeditorul se numea 
centralredOsmpost.se. Hmm. Două e-mailuri cu cuvintele 
„curvă împuţită” şi expeditori fictivi din lumea mediatică. 
Crea un nou dosar, pe care îl numi [NEBUNII MEDIATICE] 
şi puse în el cele două e-mailuri. Apoi, începu să citească 
buletinul informativ de dimineaţă. 


Göran Mårtensson şi-a părăsit locuinţa la 7:40 dimi- 
neaţa. S-a urcat în Volvo şi a luat-o spre centru, dar apoi a 
cotit pe Stora Essingen şi Gröndal, spre Södermalm. A 
mers pe Hornsgatan şi a ajuns pe Bellmansgatan, prin 
Brânnkyrkagatan. A făcut la stânga pe Tavastgatan, la ba- 
rul Bishop's Arms şi a parcat exact la colţ. 

Monica Figuerola avu un noroc chior. Exact când 
ajunse la Bishop's Arms, o camionetă părăsea locul de 
parcare de la marginea trotuarului, de pe Bellmansgatan. 
Işi opri maşina exact la intersecţia dintre Bellmansgatan şi 

Tavastgatan. De pe locul înalt din faţa barului Bishop's 
Arms, avea o excelentă vedere asupra întregii scene. 
Întrezărea un pic geamul din spate al maşinii lui 
Mårtensson, de pe Tavastgatan. Drept în faţa ei, pe panta 
abruptă care cobora spre  Pryssgrând, se afla 
Bellmansgatan nr. 1. Vedea faţada dintr-o parte şi din 
cauza asta nu avea sub ochi propriu-zis intrarea, dar de 
îndată ce ieşea cineva, putea să-l vadă. Nu se îndoia nicio 
secundă că această adresă era cea care îl interesa pe 
Mårtensson. Era poarta imobilului în care locuia Mikael 
Blomkvist. 

Monica Figuerola constată că zona din jurul imobilului 
de pe Bellmansgatan era groaznic de supravegheată. 

Singurul loc de unde putea observa direct uşa era 
promenada şi pasarela din susul străzii, la nivelul liftului 
casei Laurin. Acolo, sus, nu exista niciun loc de parcare, iar 
un om plasat pe pasarelă ar fi fost la fel de evident ca o 
rândunică pe vechile fire de telefon. Locul de la intersecţia 
dintre Bellmansgatan şi Tavastgatan, unde parcase Monica 
Figuerola, era, de fapt, singurul punct în care puteai sta în 
maşină, având liberă vedere asupra întregii zone. Însă avea 
şi dezavantaje, pentru că o persoană atentă o putea lesne 
vedea în automobil. 

Ea răsuci capul. Nu voia să iasă din maşină, să înceapă 
să se plimbe de colo-colo; era conştientă de faptul că era o 
persoană uşor de remarcat. În meseria de poliţist, 
înfăţişarea ei era un dezavantaj. 

Mikael Blomkvist ieşi pe uşă la 9:10. Monica Figuerola 
îşi notă ora. Îl văzu privind în sus, pe Bellmansgatan. Apoi, 
Mikael începu să urce panta spre ea. Monica Figuerola 
deschise  torpedoul maşinii şi scoase o hartă a 
Stockholmului, pe care o întinse pe scaunul de alături. Apoi 
deschise agenda şi luă un pix din buzunarul jachetei, 
scoase mobilul şi se prefăcu că vorbeşte. Ţinea capul 
aplecat, astfel încât mâna cu telefonul să-i ascundă o parte 
din faţă. 

Îl văzu pe Mikael Blomkvist aruncând o scurtă privire 
pe 'Tavastgatan. Ştia că este supravegheat şi probabil vă- 
zuse maşina lui Mârtensson, însă trecu mai departe, fără să 
arate vreun interes. Se comportă liniştit şi calm. Alţii ar fi 
tras de uşa maşinii şi ar fi scos untul din el. 

În momentul următor, Mikael trecu pe lângă maşina ei. 
Monica Figuerola era foarte ocupată cu găsirea unei 
adrese pe hartă, în vreme ce vorbea la telefon, dar simţi că 
Mikael privi, în trecere. Se îndoieşte de tot ce vede. Li zări 
spinarea în oglinda retrovizoare din dreapta, în timp ce el 
îşi continua drumul spre Hornsgatan. Îl văzuse la televizor 
de câteva ori, dar era prima oară când îl vedea în carne şi 
oase. Era îmbrăcat în jeanşi albaştri, tricou şi o haină gri. 
Avea o geantă de umăr şi mergea cu paşi mari, nepăsători. 
Un bărbat frumos. 

Göran Mårtensson apăruse la colţul dinspre Bishop's 
Arms şi-l urmărea cu privirea. Avea o geantă sport destul 
de mare, trecută peste umăr şi tocmai termina o conver- 
saţie la telefonul mobil. Monica Figuerola se aşteptase ca 
acesta s-o ia după Mikael Blomkvist, dar, spre mirarea ei, 
Mårtensson traversă strada drept prin faţa maşinii ei şi o 
luă la stânga, în josul străzii, spre intrarea de la imobilul în 
care locuia Blomkvist. În următoarea secundă, un alt 
bărbat, în salopetă de lucru albastră, trecu şi el pe lângă 
maşina Monicăi Figuerola, urmându-l pe Mårtensson. Ia te 
uită, de unde-ai mai apărut şi tu? 

Cei doi se opriră în faţa uşii imobilului în care locuia 
Blomkvist. Mârtensson tastă codul şi dispărură pe scară. 
Au de gând să controleze apartamentul. Sărbătoarea 
amatorilor. Ce dracu’ crede ăsta că face? 

Pe urmă, Monica Figuerola ridică privirea spre oglinda 
din spate şi tresări, văzându-l din nou pe Mikael Blomkvist. 
Acesta revenise şi era la vreo zece metri de ea, destul de 
aproape ca să-i poată urmări pe Mârtensson şi pe tovarăşul 
lui, peste creasta pantei abrupte care ducea la 
Bellmansgatan 1. Monica îi privi chipul. El n-o privea. În 
schimb, îl văzuse pe Göran Mårtensson dispărând pe uşă. 

După un scurt moment, Blomkvist se răsuci pe călcâie, 
luând-o din nou spre Hornsgatan. 

Monica Figuerola rămase nemişcată preţ de 30 de se- 
cunde. El ştie că e supravegheat. E atent la ce se petrece în 
jur. Dar de ce nu face nimic? Un om normal ar fi făcut un 
tărăboi cumplit... Are un plan. 


Mikael Blomkvist puse jos telefonul, cercetând gânditor 
agenda din faţa lui. Serviciul de înregistrare a auto- 
mobilelor îi comunicase că maşina cu femeia blondă pe 
care o observase în susul străzii Bellman aparţinea unei 
anume Monica Figuerola, născută în 1969 şi domiciliată pe 
Pontonjărgatan, în Kungsholmen. Pentru că în maşină se 
afla o femeie, Mikael presupuse că era Monica Figuerola în 
persoană. 

Vorbise la telefonul mobil şi căutase ceva pe o hartă 
care stătea deschisă, pe locul de lângă ea. Mikael nu avea 
niciun motiv să presupună că era vorba de clubul 
Zalachenko, însă el înregistra fiecare incident neobişnuit 
din preajmă şi, în special, din jurul locuinţei sale. 

Ridică vocea, strigând-o pe Lottie Karim. 

— Cine este tipa asta? Caută-i fotografia, unde lucrează 
şi tot ce poţi găsi despre trecutul ei. 

— OK, spuse Lottie Karim, întorcându-se la biroul ei de 
lucru. 


Directorul economic de la SMP, Christer Sellberg, pă- 
rea total uluit. Îndepărtă foaia A4 cu cele nouă puncte pe 
care Erika Berger le prezentase la reuniunea săptămânală 
a comisiei de buget. Contabilul-şef Ulf Flodin avea aerul 
îngrijorat. Borgsjö, preşedintele consiliului de adminis- 
traţie, avea obişnuitul său aer neutru. 

— Acest lucru este imposibil, constată Sellberg cu un 
zâmbet amabil. 

— De ce? întrebă Erika Berger. 

— Consiliul nu va accepta niciodată. E împotriva ori- 
cărui bun-simt. 

— Vreţi s-o luăm de la început? propuse Erika Berger. 
Eu sunt angajată ca să fac SMP-ul din nou rentabil. Pentru 
a putea reuşi, trebuie să am cu cine să lucrez. Nu-i aşa? 

— Da, dar... 

— Nu pot face să apară din neant conţinutul unui co- 
tidian, stând într-o cuşcă de sticlă şi dorindu-mi lucruri. 

— Nu înţelegi realităţile economice. 

— Posibil. Dar înţeleg cum se face un ziar. Şi realitatea 
este că, în ultimii 15 ani, personalul de la SMP s-a redus cu 
118 persoane. Să zicem că jumătate din aceştia erau 
graficieni, care au fost înlocuiţi de noile tehnici şi aşa mai 
departe, însă numărul de reporteri producători de text a 
scăzut în această perioadă cu 48 de persoane. 

— Au fost reduceri necesare. Dacă ele n-ar fi fost făcu- 

te, ziarul ar fi dispărut de mult. 
_ — Hai să aşteptăm un pic cu ce e necesar şi nenecesar. 
În ultimii trei ani au dispărut 18 posturi de jurnalişti. În 
plus, ne aflăm în situaţia că 9 posturi întregi sunt vacante 
şi într-o oarecare măsură acoperite de înlocuitori tempo- 
rari. Redacţia de Sport este în mare lipsă de personal. 
Acolo ar trebui să se găsească nouă angajaţi şi timp de mai 
bine de un an două posturi au rămas neocupate. 

— Este vorba de a economisi bani. E foarte simplu. 

— Secţia de Cultură ar mai avea nevoie de trei oameni. 
Secţiei economice îi lipseşte un om. Departamentul juridic 
nici nu mai există, de fapt, dar... avem acolo un şef de 
secţie care culege reporteri de la redacţia de Fapte Diver- 
se, pentru fiecare material. Şi aşa mai departe. SMP n-a fă- 
cut nicio anchetă jurnalistică asupra administraţiei şi a 
autorităţilor, care să fie demnă de numele ăsta, în ultimii 
opt ani. Aici, noi suntem total dependenţi de colaboratori 
externi şi de materialul pe care îl produce TT. Şi, cum bine 
ştiţi, TT a renunţat la rubrica Administraţie de mulţi ani. 
Cu alte cuvinte, nu există nicio singură redacţie în Suedia 
care să supravegheze administraţia şi autorităţile de stat. 

— Branşa presei scrise se află într-o situaţie grea... 


1 Tidningarnas Telegrambyrân: agenţie de ştiri suedeză. 

— Realitatea este că ori SMP îşi închide prăvălia 
imediat, ori conducerea ia hotărârea să se facă investiţii 
serioase. Avem pe zi ce trece tot mai puţini angajaţi care 
produc tot mai multe texte. Textele sunt mediocre, 
superficiale şi lipsite de credibilitate. În consecinţă, 
oamenii nu mai citesc SMP. 

— Tu nu înţelegi situaţia... 

— Am obosit să tot aud că nu înţeleg. Nu sunt un elev 
aflat în practică şi n-am venit aici ca să mă amuz. 

— Dar propunerea ta este o nebunie. 

— De ce? 

— Tu propui ca ziarul să nu fie rentabil. 

— Auzi, Sellberg, în anul care vine vei împărţi ca divi- 
dende sume mari celor 23 de acţionari ai SMP. La asta se 
vor adăuga prime total absurde, care vor costa SMP 
aproape 10 milioane de coroane, date celor nouă persoane 
din consiliul de administraţie al SMP. Ţi-ai dat ţie însuţi o 
primă de 400 000 de coroane, ca răsplată pentru că ai 
administrat reducerile de la SMP. Într-adevăr, nu este aşa 
de mult cât şi-au luat diferiţii directori de la Skandia, dar în 
ochii mei tu nu valorezi niciun ban. Primă ar trebui să ţi se 
dea dacă ai face ceva pentru SMP. Dar de fapt reducerile 
tale au slăbit ziarul şi au adâncit criza. 

— Ceea ce spui este foarte nedrept. Consiliul a aprobat 
fiecare măsură pe care am luat-o. 

— Consiliul a aprobat măsurile tale, pentru că tu le ga- 
rantezi distribuirea de dividende în fiecare an. Acest lucru 
trebuie să ia sfârşit acum şi aici. 

— Propui deci, cu cea mai mare seriozitate, ca noi să 
luăm hotărârea de-a opri orice dividende şi orice prime. 
Cum crezi că vor accepta acţionarii acest lucru? 

— Propun un sistem de câştig zero pentru anul acesta. 
Asta ar însemna o economie de aproape 21 de milioane de 
coroane şi posibilitatea de-a întări puternic personalul şi 
economia ziarului. Propun, de asemenea, micşorarea 
salariilor pentru şefi. Eu am primit un salariu lunar de 
88 000 de coroane, ceea ce e o nebunie totală, pentru un 

ziar care nu este în măsură să păstreze posturile de la re- 
dacţia de Sport. 

— Vrei să-ţi reduci propriul salariu? Propui cumva un 
fel de comunism al salariilor? 

— Nu vorbi prostii. Tu ai un salariu de 112 000 de co- 
roane pe lună, dacă punem la socoteală şi primele. E 
strigător la cer! Dacă ziarul ar fi stabil şi ar aduce un venit 
uriaş, n-ai avea decât să împărţi cât de multe prime ai dori. 
Dar acum nu-i momentul să-ţi măreşti propriul salariu. 
Propun o înjumătățire a tuturor salariilor de şefi. 

— Ceea ce tu nu înţelegi este că acţionarii noştri sunt 
acţionari pentru că vor să câştige bani. Asta se numeşte 
capitalism. Dacă tu propui ca ei să-şi piardă banii, n-or să 
mai vrea să fie acţionarii noştri. 

— Nu propun ca ei să-şi piardă banii, dar foarte uşor 
s-ar putea ajunge şi la această situaţie. Insă a fi proprietar 
implică responsabilitate. Cum tu însuţi ai spus-o, aici e 
vorba de capitalism. Proprietarii SMP vor să aibă câştig. 
Însă regulile sunt de aşa natură, că piaţa hotărăşte dacă va 
fi câştig sau pierdere. După raţionamentul tău, ai vrea ca 
regulile capitalismului să fie valabile în mod selectiv, doar 
pentru angajaţii ziarului, iar acţionarii şi tu în persoană să 
fiţi exceptaţi. 

Sellberg oftă, ridicând ochii spre cer. Lipsit de ajutor, 
căută privirea lui Borgsjö. Însă acesta studia gânditor pro- 
gramul în nouă puncte propus de Erika Berger. 


Monica Figuerola aşteptase patruzeci şi nouă de minute 
înainte ca Göran Mårtensson şi celălalt bărbat necunoscut 
să iasă pe poarta imobilului de pe Bellmansgatan. Când o 
luară spre ea, îşi aplecă aparatul Nikon cu teleobiectiv de 
300 mm şi făcu două poze. Puse aparatul în torpedou şi 
tocmai începuse să-şi facă din nou de lucru cu harta când, 
aruncând o privire întâmplătoare spre liftul public, i se 
măriră ochii de uimire. La marginea de sus a străzii 
Bellmansgatan, o femeie cu părul închis la culoare stătea 
cu o cameră digitală şi îi filma pe Mårtensson şi pe 

tovarăşul lui. Ce naiba... E vreun congres al spionilor, pe 
Bellmansgatan? 

Mårtensson şi necunoscutul se despărţiră în vârful 
pantei, fără să-şi vorbească. Mârtensson se duse la maşina 
sa, pe Tavastgatan. Porni motorul şi dispăru din câmpul 
vizual al Monicăi Figuerola. 

Se uită în oglinda retrovizoare, unde văzu spinarea 
bărbatului în salopetă. Înălţă ochii şi văzu că femeia cu 
camera terminase de filmat şi era pe drum spre ea, prin 
faţa casei Laurin. 

Cap sau pajură? Ştia deja cine este Göran Mårtensson 
şi cu ce se ocupa. Atât bărbatul în salopetă, cât şi femeia 
cu aparatul de filmat îi erau total necunoscuţi. Dar dacă-şi 
părăsea maşina, risca să fie observată de femeie. 

Rămase liniştită. În oglinda retrovizoare îl văzu pe 
bărbatul în salopetă albastră luând-o la stânga, pe 
Brănnkyrkagatan. Aşteptă până ce femeia cu aparatul 
ajunsese la încrucişarea de drumuri din faţa ei, însă aceas- 
ta, în loc să-l urmeze pe bărbat, se întoarse în direcţia 
opusă şi cobori spre Bellmansgatan 1. Monica Figuerola 
văzu că era o femeie cam de 35 de ani, cu păr negru tuns 
scurt; era îmbrăcată în jeanşi închişi la culoare şi geacă 
neagră. Când văzu că aceasta ajunsese la jumătatea pantei, 
Monica deschise portiera şi o luă la fugă în sus, spre 
Brânnkyrkagatan. Nu-l mai zărea pe bărbatul în salopetă. 
În secunda următoare, o dubă Toyota plecă de lângă tro- 
tuar; Monica Figuerola îl văzu pe bărbat din profil şi me- 
moră numărul maşinii. Şi chiar dacă ar fi uitat numărul, ar 
fi reuşit să-l găsească. Părţile laterale ale maşinii făceau 
reclamă pentru firma Lars Faulsson - broaşte şi chei; era şi 
un număr de telefon al firmei. 

Nu făcu nicio încercare de-a fugi înapoi, la maşina ei, ca 
să urmărească Toyota. In loc de asta, se întoarse calm la 
maşină. Ajunse în vârful pantei, exact la timp ca s-o vadă 
pe femeia cu aparatul de fotografiat dispărând pe uşa 
imobilului unde locuia Mikael Blomkvist. 

Se aşeză în maşină şi notă atât numărul de înmatri- 

culare, cât şi telefonul firmei de chei. Apoi se scărpină 
gânditoare în cap. Se întâmplau lucruri misterioase în jurul 
imobilului lui Blomkvist. Ridică privirea spre acoperişul 
casei de la Bellmansgatan 1. Ştia că Blomkvist avea un 
apartament la mansardă, însă din schiţele de la biroul de 
stat pentru construcţii constatase că acesta se afla pe 
partea cealaltă a imobilului, cu ferestrele dând spre 
Riddarfjärden şi Gamla Stan. O locuinţă şic, într-un vechi 
cartier istoric. Se întreba dacă tipul era vreun parvenit 
lăudăros. 
_ Aşteptă nouă minute înainte ca femeia să iasă pe uşă. 
În loc să urce panta spre în Tavastgatan, femeia continuă 
să coboare şi o luă la dreapta, pe Pryssgrând. Hmm. Dacă 
aceasta avea o maşină parcată acolo, Monica Figuerola 
n-avea ce face. Dar dacă mergea pe jos, nu avea decât o 
singură cale - să urce pe Brânnkyrkagatan, apoi pe lângă 
Pustegrând, în apropiere de Slussen. 

Monica Figuerola îşi părăsi maşina şi o luă la stânga, 
spre Slussen, pe Brânnkyrkagatan. Aproape ajunsese la 
Pustegrând, când femeia cu aparatul de fotografiat apăru 
în faţa ei. Bingo! îşi spuse, urmând-o prin faţa hotelului 
Hilton, prin piaţa Sodermalm, apoi prin faţa Muzeului 
Oraşului, la Slussen. Femeia mergea cu pas rapid şi hotă- 
rât, fără să se uite în jur. Monica Figuerola îi dădu un 
avans de 30 de metri. Fata dispăru pe intrarea de la me- 
trou şi Monica Figuerola grăbi pasul, dar se opri, văzând-o 
că se duce la chioşcul de ziare, în loc să se îndrepte spre 
peroane. 

Monica Figuerola o cercetă pe femeia care stătea la 
coada de la chioşcul de ziare. Avea cam 1,70 înălţime şi 
avea un aer mai degrabă sportiv, cu papucii ei de jogging. 
Când o văzu stând aşa, bine înfiptă în picioare în faţa 
chioşcului de ziare, Monica avu impresia că trebuie să fie 
polițistă. Femeia cumpără o doză de Cath Dry! şi se 


1 Marcă de tutun de mestecat. 

întoarse în piaţă, luând-o apoi la dreapta, spre 
Katarinavägen. 

Monica Figuerola merse după ea. Era aproape sigură că 
femeia n-o observase. Aceasta dispăruse după colț, mai sus 
de McDonald's, iar Monica era pe urmele ei, cam la 40 de 
metri. 

Dând colțul însă, nu mai văzu nici urmă de femeie. 
Monica Figuerola se opri, uimită. La naiba! Trecu cu paşi 
rari prin faţa caselor. Apoi, privirea îi căzu pe o firmă. 
Milton Security. 

Monica Figuerola dădu din cap pentru sine şi se în- 
toarse la Bellmansgatan. 

Conduse până la Götgatan, unde se găsea redacţia re- 
vistei Millennium şi petrecu următoarea jumătate de oră 
învârtindu-se pe străzile din jurul redacţiei. Nu văzu nică- 
ieri maşina lui Mârtensson. La ora prânzului, se întoarse la 
sediul poliţiei din Kungsholmen şi petrecu o oră ridicând 
haltere, în sala de gimnastică. 


— Avem o problemă! spuse Henry Cortez. 

Malin Eriksson şi Mikael Blomkvist ridicară ochii de pe 
manuscrisul cărţii despre cazul Zalachenko. Era ora 13:30. 

— Stai jos, spuse Malin. 

— E vorba de Vitavara SA, firma care face scaune de 
closet în Vietnam şi le vinde cu 1 700 de coroane bucata! 

— Aha. Şi în ce constă problema? întrebă Mikael. 

— Vitavara SA aparţine de fapt firmei SveaBygg SA. 

— Da. O firmă mare. 

— Exact. lar preşedintele ei se numeşte Magnus 
Borgsjö şi e profesionist al diferitelor consilii de admi- 
nistraţie. Între altele, este preşedinte al consiliului de ad- 
ministraţie de la Svenska Morgon-Posten şi deţine aproape 
10% din ziar. 

Mikael îi aruncă o privire pătrunzătoare lui Henry 
Cortez: 

— Eşti sigur? 

— Da. Şeful Erikăi Berger este un hoţ blestemat care 
exploatează copiii din Vietnam. 
— Hopa! făcu Malin Eriksson. 


Secretarul de redacţie, Peter Fredriksson, părea foarte 
jenat atunci când ciocăni discret la uşa cuştii de sticlă a 
Erikăi Berger, la ora două după-amiaza. 

— Ce e? 

— Ăă, e ceva destul de delicat. Dar cineva din redacţie 
a primit un e-mail de la tine. 

— De la mine? 

— Da, oftă el. 

— Despre ce e vorba? 

El îi dădu câteva foi A4 cu e-mailuri care fuseseră 
adresate Evei Carlsson, o stagiară de 26 de ani de la secţia 
Cultură. La expeditor era erika.bergerOsmpost.se. 


[lubita mea Eva. Vreau să-ţi mângâi sânii. Ard de 
excitație şi nu mă mai pot stăpâni. Te rog, răspunde 
sentimentelor mele! Putem să ne vedem? /Erika.] 


Eva Carlsson nu răspunsese acestei prime propuneri, 
ceea ce avusese drept rezultat încă două e-mailuri, în zilele 
imediat următoare. 


[Prea iubita mea Eva. Te rog să nu mă respingi. Sunt 
nebună de dorinţă. Vreau să te am goală. Trebuie să te am. 
O să-ţi fie bine. Nu vei regreta niciodată. Voi săruta fiecare 
centimetru din pielea ta goală, din sânii tăi frumoşi şi din 
dulcea ta peşteră. /Erika.] 

[Eva. De ce nu răspunzi? Să nu-ți fie frică de mine. Nu 
mă respinge. Tu ştii despre ce este vorba. Vreau să fac sex 
cu tine şi te voi răsplăti regeşte. Dacă eşti drăguță cu mine, 
am să fiu şi eu drăguță cu tine. Ai întrebat despre 
prelungirea stagiaturii tale. Stă în puterea mea s-o 
prelungesc şi chiar s-o transform în post fix. Hai să ne 

întâlnim diseară la ora 21:00, lângă maşina mea, în garaj. 
Erika ta.] 


— Aha, spuse Erika. Şi acum se întreabă dacă eu sunt 
cea care-i trimite propuneri libidinoase. 

— Nu chiar... Vreau să spun... Uff! 

— Peter, nu te mai ascunde după deget! 

— Poate a crezut un pic, la primul e-mail, sau în orice 
caz a fost total uluită. Pe urmă însă a înţeles că e o nebunie 
şi că nu-i exact stilul tău, şi atunci... 

— Atunci? 

— Păi, crede că e jenant şi nu ştie exact ce să facă. La 
asta se adaugă faptul că tu o impresionezi şi îi place de 
tine... ca şef, desigur. Aşa că a venit la mine şi mi-a cerut 
sfatul. 

— Inteleg. Şi tu ce i-ai spus? 

— Am spus că e cineva care ţi-a folosit adresa şi o agre- 
sează. Sau, probabil, vă agresează pe amândouă. Şi i-am 
promis că voi vorbi cu tine despre asta. 

— Mulţumesc. Vrei să fii amabil s-o trimiţi la mine peste 
10 minute? 

În acest răstimp, Erika scrise un e-mail: 


[Mă văd obligată să vă informez pe toţi că una dintre 
colegele noastre a primit un număr de scrisori trimise prin 
poşta electronică ce par să vină de la mine. Scrisorile 
conţin aluzii sexuale de cel mai grosolan fel. Eu însămi am 
primit e-mail cu conţinut vulgar de la un expeditor care se 
declară a fi la „centralred”, la SMP. O asemenea adresă nu 
există la SMP, după cum se ştie. 

Am consultat şeful tehnic care declară că este foarte 
uşor să falsifici o adresă. Eu nu ştiu exact cum se face, dar 
există, după cum se pare, site-uri pe Internet unde se pot 
face asemenea lucruri. Trebuie deci să trag trista concluzie 
că printre noi se află un om bolnav, care se ocupă cu aşa 
ceva. 

Vreau să ştiu dacă şi alţi colaboratori au primit mesaje 
bizare, în acest caz, doresc ca ei să meargă imediat la 
secretarul de redacţie, Peter Fredriksson. Dacă această 
mizerie continuă, va trebui să anunţăm poliţia. 

Erika Berger, redactor-şef.] 


A printat o copie, apoi a apăsat pe butonul „Trimite”, 
astfel încât e-mailul a mers la toţi angajaţii SMP. In acelaşi 
moment, Eva Carlsson bătu la uşă. 

— Bună, ia loc, spuse Erika. Am auzit că ai primit 
e-mailuri de la mine. 

— Păi, nu m-am gândit nicio clipă că ar fi venit de la 
tine. 

— Cu treizeci de secunde în urmă, ai primit totuşi un 
e-mail de la mine. Pe acesta l-am scris eu şi l-am trimis la 
toţi colaboratorii. 

Îi întinse Evei Carlsson e-mailul printat. 

— OK. Înţeleg, spuse Eva Carlsson. 

— Îmi pare rău că cineva te-a făcut ţinta acestei cam- 
panii neplăcute. 

— Nu e nevoie să-ţi ceri scuze pentru ce a inventat un 
nebun. 

— Vreau doar să mă conving că nu mai ai nicio bănuială 
că aş avea ceva de-a face cu scrisorile. 

— Niciodată n-am crezut că tu ai trimis e-mailurile. 

— OK, mulţumesc, spuse Erika, zâmbind. 


Monica Figuerola şi-a petrecut după-amiaza strângând 
informaţii. A început prin a comanda o fotografie de paşa- 
port a lui Lars Faulsson, ca să verifice dacă era persoana 
pe care o observase în compania lui Göran Mårtensson. 
Apoi, a căutat în registrul de caziere judiciare şi a obţinut 
imediat un rezultat. 

Lars Faulsson, 47 de ani, cunoscut sub porecla de 
Falun, îşi începuse cariera cu furt de maşini, la vârsta de 
17 ani. În anii '70 şi '80 fusese prins de două ori şi 
condamnat pentru spargere, jaf şi tăinuire. Prima oară, 

primise o pedeapsă mai uşoară, a doua oară însă, a primit 
trei ani. La vremea aceea era considerat ca un delincvent 
de viitor în lumea interlopă şi fusese interogat pentru cel 
puţin încă trei spargeri, dintre care una era spargerea 
destul de complicată a unei case de bani, despre care s-a 
vorbit mult în presă, la un mare magazin din Vâsterâs. 
După ce a terminat anii de puşcărie, în 1984, şi-a văzut de 
treabă - sau, cel puţin, n-a mai dat nicio lovitură care să 
aibă ca rezultat prinderea şi condamnarea lui. În schimb, 
s-a recalificat ca lăcătuş (din toate meseriile posibile!) şi în 
1987 şi-a deschis o firmă proprie, Lars Faulsson - broaşte 
şi chei, cu adresa lângă Norrtull. 

A o identifica pe femeia necunoscută care-i filmase pe 
cei doi se dovedise şi mai uşor decât îşi imaginase Monica 
Figuerola. Telefonase pur şi simplu la Milton Security, la 
recepţie şi explicase că o căuta pe o angajată cu care se 
mai întâlnise, dar căreia îi uitase numele. Putea însă să dea 
o bună descriere a femeii în chestiune. Recepţionista 
spusese că părea să fie Susanne Linder şi îi făcuse legătura 
cu aceasta. Când femeia răspunse la telefon, Monica 
Figuerola se scuză, spunând că formase un număr greşit. 

Intră apoi în registrul de stare civilă şi constată că exis- 
tau 18 Susanne Linder în regiunea Stockholm. Trei dintre 
ele aveau în jur de 35 de ani. Una locuia la Norrtălje, alta 
la Stockholm şi a treia la Nacka. Ceru fotografiile lor şi o 
identifică imediat pe femeia pe care o urmărise de la 
Bellmansgatan ca fiind Susanne Linder, cu domiciliul în 
Nacka. 

Adună descoperirile zilei într-un raport şi se duse la 
Torsten Edklinth. 


La ora cinci după-amiaza, Mikael Blomkvist închise 
dosarul de cercetare al lui Henry Cortez, împingându-l la o 
parte cu dezgust. Christer Malm lăsă şi el foile printate pe 
care le citise de patru ori. Henry Cortez şedea pe cana- 
peaua din biroul lui Malin Eriksson, cu un aer vinovat. 

— Cafea? întrebă Malin, ridicându-se. 

Se întoarse cu patru căni şi cu termosul cu cafea. 

Mikael oftă. 

— E o poveste urâtă, spuse. Cercetare impecabilă. Do- 
cumentată, de la un capăt la celălalt. Dramaturgie perfec- 
tă, cu un nenorocit care escrochează chiriaşii suedezi, 
servindu-se de sistem - ceea ce e perfect legal -, dar care 
este aşa de al dracului de lacom şi tâmpit, că a făcut apel la 
o întreprindere din Vietnam, care exploatează copiii. 

— Şi, în plus, este bine scris, spuse Christer Malm. A 
doua zi după ce vom publica materialul, Borgsjö va fi 
persona non grata în Suedia. Televiziunea se va arunca 
asupra articolului. El se va afla la loc de cinste între di- 
rectorii de la Skandia şi alţi escroci. O adevărată lovitură 
pentru Millennium. Bravo, Henry! 

Mikael făcu un gest de încuviinţare. 

— Numai chestia cu Erika vine ca musca-n lapte, spuse 
el. 

— Dar care este de fapt problema? întrebă Malin. Doar 
nu Erika e vinovata. Avem dreptul să ne ocupăm de orice 
preşedinte de consiliu de administraţie, chiar dacă acesta 
se întâmplă să fie şeful ei! 

— E totuşi o problemă destul de nasoală, spuse Mikael. 

— Erika Berger nu a plecat cu totul de aici, zise şi 
Christer Malm. Ea este proprietara a 30% din Millennium 
şi se află în conducerea noastră. Este chiar preşedinta con- 
siliului de administraţie, până când o vom putea alege în 
locul ei pe Harriet Vanger, la următoarea şedinţă de con- 
siliu, care va fi abia în august. Şi Erika lucrează la SMP, 
unde se află, de asemenea, în consiliul de administraţie, iar 
noi îi vom denunta şeful. 

Se lăsă o tăcere sumbră. 

— Atunci, ce naiba facem? întrebă Henry Cortez. Re- 
nunţăm la articol? 

Mikael îl privi pe Henry direct în ochi: 

— Nu, Henry. Nu vom renunţa la el. Nu lucrăm în felul 
ăsta la Millennium. Dar trebuie să facem ceva înainte. Nu 

putem să-i aruncăm Erikăi în cap mizeriile astea fără să 
vorbim cu ea înainte. 

Christer Malm aprobă, agitând un deget: 

— O s-o băgăm pe Erika în mare bucluc. Va trebui să 
aleagă să vândă imediat partea de la Millennium şi să plece 
din consiliu ori, în cel mai rău caz, să fie dată afară de la 
SMP. Situaţie în care va ajunge într-un cumplit conflict de 
interese. Cinstit vorbind, Henry... Eu sunt de acord cu 
Mikael, să publicăm articolul, dar s-ar putea să trebuiască 
să-l amânăm cu o lună. 

Mikael aprobă. 

— Pentru că, la rândul nostru, şi noi ne aflăm într-un 
conflict de loialitate, spuse el. 

— Să-i telefonez? întrebă Christer Malm. 

— Nu, răspunse Mikael. Am să-i telefonez eu, să fixăm o 
întâlnire. Chiar în seara asta. 


Torsten Edklinth a ascultat-o atent pe Monica Figuerola 
în vreme ce aceasta rezuma circul din jurul locuinţei lui 
Mikael Blomkvist, de pe Bellmansgatan 1. Simţea cum i se 
clătina pământul sub picioare. 

— Prin urmare, un angajat de la Säpo a intrat în imo- 
bilul în care locuieşte Mikael Blomkvist, împreună cu un 
fost spărgător, reprofilat în lăcătuș. 

— Exact. 

— Ce crezi că au făcut acolo? 

— Nu ştiu. Dar au stat patruzeci şi nouă de minute. Aş 
putea ghici că Faulsson a deschis uşa, ca Mårtensson să 
intre în apartamentul lui Blomkvist. 

— Ce să facă acolo? 

— Nu poate fi vorba de instalarea unor microfoane, asta 
nu ia decât un minut. Prin urmare, Mârtensson a cotrobăit 
probabil prin hârtiile lui Blomkvist, sau ce mai are el acasă. 

— Dar Blomkvist a fost avertizat... Doar i-au furat din 
apartament raportul lui Bjorck. 

— Exact. Ştie că e supravegheat şi la rândul lui îi su- 
praveghează pe urmăritori. E calm. 

— Cum aşa? 

— Cred că are un plan. Strânge informaţii şi are de 
gând să-l demaşte pe Göran Mârtensson. E singura 
explicaţie. 

— Şi pe urmă a apărut femeia aceea, Linder. 

— Susanne Linder, 34 de ani, domiciliată în Nacka. E o 
fostă polițistă. 

— Poliţistă? 

— A făcut Şcoala de Poliţie şi a lucrat şase ani la 
brigada de intervenţii din Södermalm. Brusc, şi-a dat 
demisia. Nu e nimic în dosarul ei care să explice de cea 
făcut-o. A fost şomeră câteva luni, înainte să fie angajată la 
Milton Security. 

— Dragan Armanski, spuse Edklinth gânditor. Cât timp 
a fost ea înăuntru, în imobil? 

— Nouă minute. 

— Şi ce-a făcut? 

— Pot ghici - întrucât i-a filmat pe Mârtensson şi pe 
Paulsson, pe stradă - că a strâns probe de pe urma acti- 
vităţilor acestora. Asta înseamnă că Milton Security lu- 
crează împreună cu Blomkvist şi că au plasat camere de 
supraveghere în apartamentul lui şi pe scară. Probabil că 
s-a dus pentru a extrage informaţia din camere. 

Edklinth oftă. Povestea Zalachenko începea să fie into- 
lerabil de complicată. 

— OK. Mulţumesc. Du-te acasă. Trebuie să mă gândesc 
la toate acestea. 

Monica Figuerola se duse la sala de gimnastică din 
piaţa Sankt Erik şi începu să se antreneze. 


Mikael Blomkvist a folosit telefonul albastru de rezervă 
T10, marca Eriksson, ca să o sune pe Erika Berger, la SMP. 
A întrerupt-o într-o discuţie pe care aceasta tocmai o avea 
cu redactorii, despre orientarea care trebuia dată unui text 
legat de terorismul internaţional. 

— Ia te uită, salut... Aşteaptă o clipă. 

Erika acoperi telefonul cu mâna şi se uită în jur. 

— Cred că am terminat, spuse ea, dând ultimele in- 
strucţiuni asupra felului în care voia să fie articolul. 

Când rămase singură în cuşca de sticlă, duse din nou 
receptorul la ureche. 

— Bună, Mikael. Ilartă-mă că nu ţi-am dat nicio veste. 
Sunt total copleşită de muncă şi am o mie de lucruri de 
care trebuie să mă ocup. 

— Nici eu n-am dus lipsă de activitate, spuse Mikael. 

— Cum merge cu afacerea Salander? 

— Bine. Dar nu pentru asta ţi-am telefonat. Trebuie să 
ne întâlnim. În seara asta. 

— Aş vrea să pot, dar trebuie să rămân aici până 
diseară, la ora opt. Şi sunt frântă de oboseală. Muncesc de 
la 6 dimineaţa. 

— Ricky... nu e vorba de viaţa ta sexuală. Trebuie să 
vorbesc cu tine. E important. 

Erika tăcu o secundă. 

— Despre ce e vorba? _ 

— Discutăm când ne vedem. Însă nu e ceva plăcut. 

— OK. Vin la tine acasă, pe la opt şi jumătate. 

— Nu, nu se poate la mine. E o poveste lungă, dar 
apartamentul meu e inutilizabil pentru o vreme. Vino la 
„Cratiţa lui Samir”, să bem o bere. 

— Conduc. 

— Bine. Atunci bem bere fără alcool. 


Erika Berger era uşor iritată, atunci când a intrat în 
restaurantul „Cratiţa lui Samir”, la opt şi jumătate seara. 
Avea conştiinţa încărcată că nu-i spusese o vorbă lui 
Mikael din ziua în care plecase la SMP. Însă niciodată nu 
avusese aşa de multe de făcut ca acum. 

Mikael Blomkvist îi făcu semn cu mâna, de la o masă 
din colţ, de lângă fereastră. Ea întârzie în pragul uşii. Timp 
de o secundă, Mikael îi păru o persoană total necunoscută 
şi simţi că-l privea cu alţi ochi. Cine e bărbatul de acolo? 
Dumnezeule, ce obosită sunt! Apoi, el se ridică şi o sărută 
pe obraz, iar ea înţelese cu spaimă că nu se gândise la el 

de câteva săptămâni şi că-i era un dor nebun de el. Era ca 
şi cum timpul petrecut la SMP ar fi fost doar un vis şi avea 
să se trezească brusc, pe canapeaua de la Millennium. 
Totul părea ireal. 

— Hei, Mikael. 

— Hei, doamnă redactor-şef. Ai mâncat? 

— E ora opt şi jumătate. Nu am obiceiurile tale detes- 
tabile. 

Apoi, înţelese că de fapt murea de foame. Samir apăru 
cu un meniu şi ea comandă o bere fără alcool şi o portie 
mică de caracatiţă cu cartofi prăjiţi. Mikael comandă 
cuşcuş şi bere, de asemenea fără alcool. 

— Cum îţi merge? întrebă ea. 

— Trăim vremuri interesante. Am treabă până peste 
cap. 

— Cum e cu Salander? 

— Ea e o parte din chestiile interesante. 

— Micke, n-am de gând să-ţi fur povestea. 

— Iartă-mă... Nu încerc să evit răspunsul. Pentru mo- 
ment, lucrurile sunt un pic amestecate. Iți povestesc cu 
plăcere, dar va dura o jumătate de noapte. Cum e să fii şef 
la SMP? 

— Nu e ca la Millennium. Rămase tăcută un moment. 

— Mă sting ca o lumânare în care sufli, de îndată ce 
ajung acasă şi, când mă trezesc, văd calcule de buget în 
faţa ochilor. Mi-ai lipsit. N-am putea să mergem la tine 
acasă, să ne culcăm? Nu am forţa să fac dragoste, dar aş 
dori să mă ghemuiesc şi să dorm în braţele tale. 

— Sorry, Ricky. Pentru moment, apartamentul meu nu e 
un loc potrivit. 

— De ce? S-a întâmplat ceva? 

— Păi... O bandă de nenorociţi mi-a pus microfoane şi 
ascultă fiecare vorbă pe care o spun acolo. La rândul meu, 
am instalat camere de supraveghere ascunse care arată ce 
se petrece când nu sunt acasă. Cred că e mai bine să nu 
arătăm lumii întregi fundul tău gol. 

— Glumeşti? 

El scutură din cap: 

— Nu. Dar nu de asta trebuia neapărat să te întâlnesc. 

— Ce s-a întâmplat? Ai un aer ciudat. 

— Păi... tu ai preluat SMP. Şi noi, la Millennium, am dat 
peste o poveste care o să-l distrugă pe preşedintele 
consiliului vostru. E vorba de folosirea ca mână de lucru a 
copiilor şi a deţinuţilor politic, în Vietnam. Cred că am 
nimerit într-un conflict de interese. 

Erika lăsă deoparte furculiţa, privindu-l fix. Văzu ime- 
diat că Mikael nu glumea. 

— Aşa stau lucrurile, spuse el. Borgsjö e director al 
consiliului de administraţie şi acţionar majoritar într-o 
firmă care se numeşte SveaBygg, care la rândul ei are o fi- 
lială, Vitavara SA. Aceştia din urmă fac scaune de toaletă 
într-o fabrică din Vietnam, care este trecută pe lista ONU 
pentru folosirea forţei de muncă infantile. 

— Ia-o încă o dată de la capăt. 

Mikael îi explică amănunţit acea poveste pe care Henry 
Cortez o pusese cap la cap. Işi deschise geanta şi scoase o 
copie a documentării. Erika parcurse articolul lui Cortez. 
La urmă, ridică privirea şi întâlni ochii lui Mikael. Simţea o 
panică iraţională, amestecată cu neîncredere. 

— Cum dracu' s-a întâmplat că primul lucru pe care l-a 
făcut Millennium, după ce am plecat eu, a fost să-i pună 
sub lupă pe cei care se află în consiliul de administraţie de 
la SMP? 

— Nu e aşa, Ricky. 

Îi povesti cum se ajunsese aici. 

— Şi de când ştii tu asta? 

— De azi după-amiază. Nu-mi place deloc turnura pe 
care a luat-o povestea asta. 

— Ce aveţi de gând să faceţi? 

— Nu ştiu. Trebuie să publicăm. Nu putem face o ex- 
cepţie, numai pentru că este vorba de şeful tău. Insă 
niciunul dintre noi nu vrea să-ţi facă rău. 

Îşi desfăcu mâinile într-un gest de neputinţă. 

— Suntem destul de disperaţi. Mai ales Henry. 

— Eu mă aflu încă în conducerea revistei Millennium. 
Sunt proprietară... Se va interpreta ca... 

— Ştiu exact cum se va interpreta. O să te băgăm în ra- 
hat, la SMP. 

Erika simţi cum o copleşea oboseala. Strânse din dinţi, 
înăbuşindu-şi impulsul de a-l ruga pe Mikael să 
muşamalizeze povestea. 

— Fir-ar să fie, ce rahat! spuse ea. Nu există nicio îndo- 
ială că povestea e adevărată? 

Mikael scutură din cap. F 

— Am stat toată seara pe documentația lui Henry. Il 
avem pe Borgsjö gata de tăiere. 

— Ce-o să faceți? 

— Ce-ai fi făcut tu dacă găseam subiectul ăsta cu două 
luni în urmă? 

Erika Berger îl cercetă cu atenție pe cel care-i era prie- 
ten şi iubit de mai mult de 20 de ani. Apoi, lăsă ochii în jos. 

— Tu ştii ce-aş fi făcut. 

— E o coincidenţă nenorocită. Nimic din toate acestea 
nu este îndreptat împotriva ta. Sunt foarte necăjit. De 
aceea, am insistat să ne întâlnim imediat. Trebuie să hotă- 
râm ce vom face. 

— Noi? 

— Să spunem aşa... Subiectul ăsta era prevăzut pentru 
numărul din iunie. L-am amânat deja. Va fi publicat cel mai 
devreme în august şi poate fi împins şi mai mult, dacă tu ai 
nevoie. 

— Înţeleg. 

Vocea ei avea un ton amar. 

— Propun să nu luăm nicio hotărâre în seara asta. Tu iei 
documentarea, te duci acasă şi reflectezi. Nu faci nimic, 
înainte să ne hotărâm asupra unei strategii comune. Avem 
timp suficient. 

— O strategie comună? 

— Tu va trebui ori să ieşi din conducerea revistei 
Millennium, cu destulă vreme înainte ca noi să publicăm 

materialul, ori să pleci de la SMP. Nu poţi sta pe amândouă 
scaunele. 

Ea aprobă. 

— Numele meu este atât de legat de Millennium, încât 
nimeni nu va crede că nu sunt implicată în afacere, chiar 
dacă demisionez. 

— Există o alternativă. Poţi lua la SMP articolul ăsta, 
să-l încolţeşti pe Borgsjö şi să-i ceri demisia. Sunt convins 
că Henry Cortez va fi de acord. Însă nu face absolut nimic 
înainte să vorbim toţi. 

— Iar eu îmi fac intrarea aranjând ca persoana care m-a 
adus la noul meu post să fie dată afară. 

— Îmi pare rău. 

— Nu e un om rău. Mikael aprobă: 

— Te cred. Dar e lacom. 

Erika, la rândul ei, aprobă şi ea. Se ridică. 

— Mă duc acasă. 

— Ricky, eu... Îl întrerupse: 

— Sunt moartă de oboseală. Mulţumesc pentru că m-ai 
avertizat. Trebuie să mă gândesc la ce înseamnă asta. 

Mikael dădu din cap. 

Ea plecă fără să-l sărute pe obraz şi-l lăsă să plătească 
nota. 


Erika Berger parcase maşina la vreo 200 de metri de lo- 
calul lui Samir. Ajunsese pe la jumătatea drumului, când 
simţi că inima îi bătea aşa de tare, că trebui să se oprească 
şi să se sprijine de un perete, lângă o poartă. li era rău. 

Rămase acolo mult timp, respirând adânc aerul răcoros 
al nopţii de mai. Îşi dădu brusc seama că muncise câte 
cincisprezece ore pe zi, de la 1 mai încoace. Se făceau în 
curând trei săptămâni. Cum se va simţi peste trei ani? Cum 
se simţise Morander, când se prăbuşise mort în mijlocul 
redacţiei? 

După zece minute, se întoarse la localul lui Samir, 
întâlnindu-l pe Mikael, chiar în momentul în care acesta ie- 
şea pe uşă. El se opri, uluit. 

— Erika... 

— Nu spune nimic, Mikael. Suntem prieteni de atâta 
timp, că nimic nu ne poate despărţi. Eşti cel mai bun prie- 
ten al meu şi acum este exact ca atunci când ai dispărut 
acum doi ani, la Hedestad, deşi situaţia este inversă. Mă 
simt stresată şi nefericită. 

El dădu din cap, cuprinzând-o în braţe. Erika simţi cum 
i se umplu ochii de lacrimi. 

— Trei săptămâni la SMP mi-au venit de hac, spuse ea, 
râzând. 

— Daa. Cu siguranţă, cred că e nevoie de mult mai mult 
ca să-i vii de hac Erikăi Berger! 

— Apartamentul tău e inutilizabil. Eu sunt prea obosită 
ca să merg până acasă, la Saltsjobaden. O să adorm la vo- 
lan şi-am să mor. Am luat o hotărâre. Am de gând să merg 
până la Scandic Crown şi să iau o cameră. Vino cu mine. 

El dădu din cap. 

— Acum se numeşte Hilton. 

— Tot dracul ăla e. 


Au mers pe jos scurta bucată de drum. Niciunul n-a 
spus nimic. Mikael ţinea braţul în jurul umerilor ei. Erika îi 
arunca priviri furişe, înțelegând că şi el era la fel de obosit 
ca ea. 

Au mers la recepţie, au comandat o cameră dublă şi au 
plătit cu cartea de credit a Erikăi. Au urcat în cameră, s-au 
dezbrăcat, au făcut duş şi s-au strecurat în pat. Erika avea 
dureri musculare, ca şi cum ar fi alergat la maratonul 
Stockholmului. S-au îmbrăţişat un moment şi au adormit, 
ca şi cum ar fi suflat într-o lumânare. 

Niciunul dintre ei nu avusese senzaţia că este urmărit. 
Nu l-au observat pe bărbatul care îi urmărise până în faţa 
hotelului. 


364 


15 
Joi 19 mai - duminică 22 mai 


Lisbeth Salander şi-a petrecut noaptea de joi citind 
articolele lui Mikael Blomkvist şi capitolele din cartea lui 
care era aproape gata. Pentru că procurorul Ekström miza 
pe un proces în iulie, Mikael avea ca termen de tipărire 20 
iunie. Asta însemna că Afurisitul de Kalle Blomkvist avea o 
lună ca să termine de scris şi să umple toate locurile 
rămase descoperite din text. 

Lisbeth nu înţelegea cum va apuca s-o facă, însă asta 
era problema lui. Problema ei era să se hotărască ce atitu- 
dine va lua în privinţa întrebărilor pe care i le pusese 
acesta. 

Luă computerul de buzunar Palm Tungsten T3 şi intră 
pe lista de discuţii [Masa Ţicnită], verificând dacă se 
scrisese ceva nou din ziua precedentă. Constată că nu era 
nimic nou. Apoi, deschise documentul [Intrebări Impor- 
tante]. Ştia deja textul pe dinafară, dar îl mai citi încă o 
dată. 

El schiţa o strategie pe care Annika Giannini i-o 
expusese deja. Când aceasta îi vorbise, o ascultase cu un 
interes distrat, ca şi cum povestea nu o privea. Însă Mikael 
Blomkvist cunoştea despre ea secrete de care Annika 
Giannini n-avea habar. De aceea, el putuse să-i prezinte 
strategia într-un fel mai substanţial. Se duse la paragraful 
al patrulea: 


[Singura persoană care poate decide cum va arăta 
viitorul tău eşti tu însăţi. Nu are nicio importanţă cât de 
mult se zbate Annika pentru tine, sau eu şi Armanski şi 
Palmgren şi ceilalţi care te sprijinim. Nu am de gând să 
încerc să te conving să faci ceva. Tu singură trebuie să 
hotărăşti ce vei face. Ori vei întoarce acest proces în 
avantajul tău, ori îi laşi să te condamne. Dar, dacă vrei să 
câştigi, trebuie să lupţi.] 

Se deconectă şi rămase privind în tavan. Mikael îi cerea 
permisiunea să povestească în cartea lui adevărul. Avea de 
gând să treacă sub tăcere episodul cu violul lui Bjurman. 
Capitolul era deja scris, dar el încerca să pună lucrurile 
cap la cap, spunând că Bjurman începuse o colaborare cu 
Zalachenko, care căzuse atunci când el o luase razna, şi că 
atunci Niedermann fusese obligat să-l ucidă. Mikael nu 
intra în amănunte despre motivele lui Bjurman. 

Blestematul de Kalle Blomkvist îi complica existenţa! 
Reflectă timp îndelungat. 

Când se făcuse deja două noaptea, luă computerul şi 
deschise programul de scriere de text. Făcu un document 
nou, scoase pixul digital şi începu să apese literele pe tas- 
tatură. 


[Numele meu este Lisbeth Salander. M-am născut la 30 
aprilie 1978. Mama mea era Agneta Sofia Salander. Avea 
17 ani când m-a născut. Tatăl meu era un psihopat, un 
criminal şi un agresor de femei, pe nume Alexander 
Zalachenko. Lucrase în Europa de Vest ca agent al GRU în 
serviciul militar de informaţii sovietic GRU.] 


Scrisul mergea greu, pentru că trebuia să bată fiecare 
literă în parte. Îşi formula fiecare propoziţie în minte, îna- 
inte de-a o scrie. A lucrat până la ora patru dimineaţa, când 
a decuplat computerul şi l-a pus la încărcat, în cavitatea 
din spatele patului ei. Până la acea oră scrisese echi- 
valentul a două pagini A4, la un rând. 


Erika Berger s-a trezit la şapte dimineaţa. Nu-şi făcuse 
tot somnul, dar dormise fără întrerupere opt ore. Îi aruncă 
o privire lui Mikael Blomkvist, care încă mai dormea 
profund. 

Începu prin a deschide mobilul, verificând dacă primise 
vreun mesaj. Ecranul arăta că soţul ei Greger Beckman o 
sunase de 11 ori. La naiba! Am uitat să telefonez. Formă 

numărul şi-i explică unde se afla şi de ce nu venise noaptea 
trecută acasă. El era furios. 

— Erika, să nu mai faci niciodată aşa ceva. Ştii că n-are 
nicio legătură cu Mikael, dar azi-noapte n-am reuşit să 
închid un ochi. Eram speriat de moarte să nu ţi se fi în- 
tâmplat ceva. Trebuie să suni şi să spui când nu vii acasă. 
Să nu mai uiţi vreodată să faci asta. 

Greger Beckman era la curent cu faptul că Mikael 
Blomkvist era amantul soţiei sale. Povestea lor avea loc cu 
aprobarea şi asentimentul lui. Dar înainte, de fiecare dată 
când hotărâse să doarmă la Mikael, Erika îşi sunase mai 
întâi soţul, explicându-i situaţia. De data aceasta, mersese 
la Hilton fără niciun alt gând decât să doarmă. 

— lartă-mă, spuse ea. Pur şi simplu, ieri am clacat. El 
continua să bombăne. 

— Nu fii supărat, Greger. Nu pot duce aşa ceva în clipa 
asta. Poţi să ţipi la mine diseară. 

Greger mai scoase o ultimă mormăială, promiţându-i 
că-i va face capul calendar când va pune mâna pe ea. 

— OK. Ce face Blomkvist? 

— Doarme. Erika râse brusc. 

— Poţi să mă crezi sau nu, dar amândoi am adormit la 
cinci minute după ce ne-am pus în pat. Asta nu s-a mai 
întâmplat niciodată. 

— Erika, ai grijă de tine. Poate ar trebui să consulţi un 
medic. 

După ce încheie conversaţia cu soţul ei, telefonă la re- 
cepţie la SMP, lăsând un mesaj pentru secretarul de re- 
dacţie, Peter Fredriksson. Îi spunea că s-a ivit ceva neaş- 
teptat şi că va veni cu oarecare întârziere. Il ruga să amâne 
o întâlnire planificată cu colaboratorii de la secţia de 
Cultură. 

Pe urmă, îşi căută geanta, de unde scoase o periuţă de 
dinţi şi se duse la baie. Abia după aceea se întoarse în pat, 
trezindu-l pe Mikael. 

— Bună, murmură el. 

— Bună, zise ea. Grăbeşte-te la baie, dă-ţi cu apă pe 
faţă şi spală-te pe dinţi. 

— Ce... Ce? 

Mikael se ridică în capul oaselor, privind zăpăcit în jur 
şi ea trebui să-i aducă aminte că se aflau la Hilton, lângă 
Slussen. El dădu din cap. 

— Aşa. Deci, du-te la baie. 

— De ce? 

— Pentru că, de îndată ce te întorci, vreau să facem 
sex. 

Îşi privi ceasul de mână. 

— Şi, grăbeşte-te. Am o întâlnire la ora 11, şi îmi ia cel 
puţin o jumătate de oră să-mi pun în ordine faţa. Trebuie să 
apuc să cumpăr şi o bluză curată, în drum spre slujbă. 
Avem deci doar două ore ca să câştigăm tot timpul pierdut. 

Mikael se duse la baie. 


Jerker Holmberg parcase Fordul tatălui său în curtea 
fostului prim-ministru, Thorbjörn Fälldin, în Ås, în apro- 
piere de Ramvik, în comuna Härnösand. Cobori din maşină, 
privind în jur. Era joi dimineaţa. Ploua mărunt şi câmpia 
era foarte verde. La vârsta de 79 de ani, Fälldin nu mai era 
un agricultor activ şi Holmberg se întreba cine semăna şi 
culegea recolta. Ştia că este privit de la fereastra 
bucătăriei. Aşa era regula la ţară. El însuşi crescuse la 
Hălledal, lângă Ramvik, la o aruncătură de băț de 
Sandobron, unul din cele mai frumoase locuri din lume. Aşa 
credea Holmberg. 

Urcă scara şi bătu la uşă. 

Fostul lider al partidului de centru părea bătrân, dar 
încă în formă. 

— Bună ziua, Thorbjörn. Mă numesc Jerker Holmberg. 
Ne-am mai întâlnit, dar au trecut ceva ani. Tatăl meu este 
Gustav Holmberg, care a fost parlamentar al partidului de 
centru în anii '70 şi '80. 

— Bună ziua. Da, te-am recunoscut, Jerker. Eşti poliţist 
la Stockholm, dacă nu mă înşel. Trebuie să fie vreo zece, 
cincisprezece ani de când nu ne-am văzut. 

— Cred că e chiar mai mult. Pot să intru? 

Se aşeză pe un scaun, la masa din bucătărie, în vreme 
ce Thorbjörn Fälldin turna cafeaua. 

— Sper că tatăl tău e bine. Nu de asta ai venit? 

— Nu. Tata e bine. Tocmai repară acoperişul casei 
noastre de la ţară. 

— Câţi ani are? 

— A împlinit 71, acum două luni. 

— Aha, spuse Thorbjörn Fälldin, aşezându-se. Atunci, 
despre ce este vorba? 

Jerker Holmberg privi pe fereastră şi văzu o coţofană, 
aşezându-se în faţa maşinii lui şi examinând atentă pă- 
mântul. Apoi, se întoarse spre Fälldin. 

— Mi-am permis să vin neinvitat pentru că am o mare 
problemă. S-ar putea ca după această discuţie să fiu dat 
afară din slujbă. Prin urmare, sunt în misiune de serviciu, 
dar şeful meu, inspectorul Jan Bublanski de la secţia de 
criminalistică din Stockholm, nu ştie despre această vizită. 

— Sună foarte serios. 

— Prin urmare, mă voi afla pe o gheaţă foarte subţire 
dacă şefii mei vor afla despre această vizită. 

— Înţeleg. 

— Dar, mă tem că dacă nu voi proceda aşa, va exista 
riscul ca o teribilă greşeală judiciară să fie săvârşită, şi ar fi 
pentru a doua oară. 

— Deci, e mai bine să explici despre ce este vorba. 

— Este vorba despre un bărbat cu numele de Alexander 
Zalachenko. Era spion al serviciului sovietic GRU şi a cerut 
azil politic în Suedia, în ziua alegerilor din 1976. A primit 
azil şi a început să lucreze pentru Säpo. Am motive să cred 
că dumneata cunoşti această poveste. 

Thorbjörn Fälldin îl privi atent pe Jerker Holmberg. 

— E o istorie foarte lungă, spuse Holmberg şi începu să 
povestească despre ancheta preliminară în care fusese 
amestecat în ultimele luni. 


Erika Berger se răsuci pe burtă, lăsând-şi capul pe 
mâini. Zâmbi. 

— Mikael, te-ai gândit vreodată că noi doi suntem 
complet săriţi? 

— Cum aşa? 

— Cel puţin, eu. Nu mă mai satur de tine. Mă simt ca o 
adolescentă nebunatică. 

— Da. 

— Şi pe urmă, vreau să mă duc acasă, să mă culc cu 
bărbatul meu. 

Mikael izbucni în râs. 

— Cunosc un terapeut bun, spuse el. Erika îl împunse în 
burtă cu degetul. 

— Mikael, încep să cred că treaba cu SMP a fost o uria- 
şă greşeală. 

— Prostii. Dimpotrivă, este o şansă imensă pentru tine. 
Dacă cineva poate sufla viaţă în cadavrul ăla, tu eşti aceea. 

— Da, poate că da. Dar tocmai asta e problema. SMP e 
ca un cadavru. Şi, pe urmă, ai mai venit şi tu aseară cu ul- 
tima picătură despre Borgsjö. Nu pricep ce trebuie să fac. 

— Lasă lucrurile să se aşeze. 

— Da. Dar treaba asta, cu Borgsjö, nu e deloc amuzan- 
tă. N-am nici cea mai vagă idee cum mă voi descurca. 

— Nici eu nu ştiu. Dar o să găsim noi ceva. Rămase 
tăcută un lung moment. 

— Îmi lipseşti. 

El dădu din cap, privind-o. 

— Şi tu îmi lipseşti, spuse. 

— Ce ar trebui să fac ca să vii la SMP şi să devii şeful 
secţiei de Actualităţi? 

— Niciodată în viaţă! Nu e tipul ăla, cum îl cheamă, 
Holm, şef la Actualităţi? 

— Ba da. Dar e un idiot. 

— Ai dreptate. 

— Îl cunoşti? 

— Sigur că da. Am făcut un stagiu de trei luni sub con- 
ducerea lui, prin anii '80. E un nemernic, care întărâtă oa- 
menii unii împotriva altora. În plus... 

— In plus, ce? 

— Nimic. Nu vreau să colportez bârfe. 

— Spune-mi. 

— O tipă, pe care o cheamă Ulla-nu-ştiu-cum şi care era 
şi ea stagiară, a afirmat că a supus-o unei hărţuiri sexuale. 
Nu ştiu ce era fals şi ce era adevărat, dar sindicatul n-a 
făcut nimic şi nu i s-a prelungit contractul, cum ar fi fost 
normal. 

Erika Berger privi la ceas oftând, îşi trecu picioarele 
peste marginea patului şi dispăru la duş. Mikael nu se 
mişcase, atunci când ea reveni, ştergându-se şi punându-şi 
hainele. 

— Mai rămân un pic, spuse el. 

Erika îl sărută pe obraz, îi făcu un semn cu mâna şi 
dispăru. 


Monica Figuerola parcase la 20 de metri de maşina lui 
Göran Mårtensson, pe Luntmakaregatan, chiar lângă stra- 
da Olof Palme. Îl văzu pe Mârtensson ducându-se până la 
automat şi plătind taxa de parcare. Apoi, acesta o luă spre 
Sveavägen. Monica renunţă să plătească: l-ar fi pierdut, 
dacă fugea până la automat. Îl urmări pe Mårtensson până 
la Kungsgatan, unde acesta făcu stânga, dispărând pe uşa 
de la Kungstornet. Ea se strâmbă, dar nu avea de ales, aşa 
că aşteptă trei minute, înainte de a intra în cafenea. 
Mårtensson se afla la parter şi discuta cu un bărbat blond 
de vreo 35 de ani, cu constituţie atletică. Un poliţist, îşi 
zise Monica Figuerola. 

Il identifică drept bărbatul pe care Christer Malm îl fo- 
tografiase de 1 mai, în faţă la Copacabana. 

Monica Figuerola îşi cumpără o cafea şi se aşeză în ce- 
lălalt capăt al cafenelei, deschizând Dagens Nyheter. 

Mårtensson şi însoţitorul său vorbeau cu voce scăzută. 
Ea nu distingea niciun cuvânt. Îşi scoase telefonul mobil, 
prefăcându-se că sună pe cineva - ceea ce era inutil, 
pentru că niciunul dintre cei doi nu privea spre ea. Făcu o 
fotografie cu mobilul, despre care ştia că va fi de 72 dpi!, 
deci de calitate prea proastă ca să poată fi publicată. În 
schimb, putea fi folosită ca probă a faptului că întâlnirea 
avusese loc. 

După mai mult de un sfert de oră, bărbatul blond se ri- 
dică, părăsind cafeneaua. Monica Figuerola înjură în gând. 
De ce nu rămăsese afară? L-ar fi recunoscut, când ieşea din 
cafenea. Voi să se ridice şi s-o ia imediat pe urmele lui. Dar 
Mårtensson stătea liniştit, terminându-şi cafeaua. Ea nu 
voia să-i atragă atenţia, ridicându-se şi urmându-l pe 
tovarăşul lui neidentificat. 

După aproximativ 40 de secunde, Mârtensson se ridică, 
ducându-se la toaletă. De îndată ce închise uşa, Monica 
Figuerola sări în picioare, ieşind afară, pe Kungsgatan. 
Privi în sus şi în jos, însă bărbatul blond dispăruse. 

Işi încercă norocul, alergând spre intersecţia cu 
Sveavägen. Nu-l văzu nicăieri şi se grăbi spre intrarea la 
metrou. Degeaba. 

Se întoarse la Kungstornet. Mårtensson dispăruse şi el. 


Erika Berger începu să înjure nestăpânit, atunci când 
se întoarse la locul unde-şi parcase BMW-ul în seara pre- 
cedentă, la trei case de localul lui Samir. Maşina se mai 
afla acolo, dar în timpul nopţii cineva îi găurise cauciucu- 
rile. Ai dracului şobolani blestemați! înjură în sinea ei, 
clocotind de furie. 

Nu existau prea multe alternative. Telefonă la serviciul 
de depanare, explicând situaţia. Nu avea timp să aştepte, 
aşa că băgă cheile în ţeava de eşapament, astfel încât cei 
de la depanare să poată deschide maşina. Apoi, merse până 
în Mariatorget, unde luă un taxi. 


1 „Dots per inch”: unitate de măsură pentru rezoluţia imaginilor. 

Lisbeth Salander intră pe site-ul Republicii şi constată 
că Plague era conectat. Îl sună. 


[Bună, Wasp. Cum e Sahlgrenska?] 

[Liniştitoare. Am nevoie de ajutorul tău.] 

[Culmea!] 

[Nu credeam că va fi nevoie s-o fac] 

[Trebuie să fie grav.] 

[Göran Mårtensson, domiciliat în Vällingby. Vreau să 
am acces la computerul lui.] 

[OK.] 

[Tot materialul trebuie să-i fie transferat la Mikael 
Blomkvist, de la Millennium. ] 

[OK. Mă ocup de asta.] 

[Big Brother are sub control telefonul lui Kalle Blom- 
kvist şi, probabil, căsuţa de e-mail. Trimiţi tot materialul pe 
o adresă hotmail.] 

[OK.] 

[Dacă eu nu sunt disponibilă, Blomkvist va avea nevoie 
de ajutorul tău. Trebuie să te poată contacta.] 

[Hmm.] 

[E un pic cam bătut în cap, dar poţi să ai încredere în 
el.] 

[Hmm.] 

[Cât vrei?] 

Plague rămase tăcut câteva secunde. 

[Are de-a face cu situaţia ta?] 

[Da.] 

[Poate să te ajute?] 

[Da.] 

[Atunci, fac eu cinste.] 

[Mulţumesc. Dar eu îmi plătesc datoriile. Voi avea 
nevoie de ajutorul tău până la proces. Îţi plătesc 30 000.] 

[Ai de unde?] 

[Am.] 

[OK.] 

[Cred că vom avea nevoie de Trinity. Crezi că-l poţi 
momi să vină în Suedia?] 

[Şi ce să facă?] 

[Ce ştie mai bine. Îl plătesc la tariful standard + 
cheltuielile.] 

[OK. Cine?] 


Ea îi explică ce voia. 


Dr. Anders Jonasson avea aerul îngrijorat atunci când, 
în dimineaţa zilei de vineri, îl cercetă politicos pe vizibil 
iritatul inspector criminalist Hans Faste, aflat de partea 
cealaltă a biroului. 

— Îmi pare rău, spuse Anders Jonasson. 

— Pur şi simplu, nu înţeleg. Credeam că Lisbeth 
Salander este restabilită. Am venit la Goteborg pe de-o 
parte ca să pot s-o interoghez şi, pe de alta, ca să fac pre- 
gătirile pentru a o transporta într-o celulă din Stockholm, 
unde îi e locul. 

— Îmi pare rău, spuse din nou Anders Jonasson. Vreau 
din tot sufletul să scap de ea, pentru că n-avem exces de 
paturi libere. Dar... 

— Nu se poate ca ea să simuleze? Anders Jonasson 
începu să râdă. 

— Nu cred că e posibil. Trebuie să înţelegi următoarele 
lucruri. Lisbeth Salander a fost împuşcată în cap. Eu i-am 
scos un glonţ din creier şi, în situaţia asta, este o loterie 
dacă supravieţuieşte sau nu. A supravieţuit şi starea ei era 
foarte satisfăcătoare... Aşa de bună, că eu şi colegii mei ne 
pregăteam s-o externăm. Pe urmă, ieri s-a petrecut o 
înrăutăţire evidentă. S-a plâns de puternice dureri de cap 
şi brusc a făcut febră. leri-seară, a avut 38 de grade şi a 
vomitat de două ori. În timpul nopţii, febra a coborât şi 
temperatura ei era aproape normală, iar eu am crezut că a 
fost ceva temporar. Însă, când am examinat-o în dimineaţa 
asta, febra urcase până aproape de 39 de grade, ceea ce 
este grav. Acum, febra a scăzut din nou. 

— Ce nu e în regulă? 

— Nu ştiu, însă temperatura oscilantă arată că nu e 
vorba despre o viroză sau ceva de genul ăsta. Nu pot spune 
exact despre ce e vorba, poate fi pur şi simplu o alergie la 
vreunul din medicamente sau la altceva cu care a venit în 
contact. 

Afişă pe ecranul computerului o fotografie, arătându-i-o 
lui Faste: 

— Am cerut o tomografie. După cum poţi vedea, există 
o zonă mai întunecată aici, imediat lângă locul unde a fost 
glonţul. Nu pot spune exact ce este. Poate fi o cicatrice, 
legată de procesul de vindecare, dar poate fi şi o mică 
hemoragie, apărută brusc. Până ce nu aflăm ce nu este în 
regulă, nu-i voi da drumul, oricât de urgent ar fi. 

Hans Faste dădu din cap resemnat. Ştia că nu are rost 
să contrazici un medic, pentru că aceştia aveau drept de 
viaţă şi de moarte asupra pacienţilor şi erau cei mai apro- 
piaţi reprezentanţi ai lui Dumnezeu aici, pe pământ. Cu 
excepţia poliţiştilor, poate. In orice caz, el nu avea compe- 
tenţa sau cunoştinţele suficiente să determine cât de 
proastă era starea lui Lisbeth Salander. 

— Şi ce se întâmplă acum? 

— Am ordonat repaus complet şi terapia ei a fost între- 
ruptă - are nevoie de gimnastică medicală, din cauza ră- 
nilor din şold şi umăr. 

— OK... Trebuie să-l contactez pe procurorul Ekström, 
la Stockholm. A fost o surpriză. Ce pot să-i spun? 

— În urmă cu două zile, eram gata să aprob o deplasa- 
re, poate la sfârşitul acestei săptămâni. După cum se 
prezintă acum situaţia, va mai dura un timp. Trebuie să vă 
obişnuiţi cu ideea că nu voi lua nicio hotărâre înainte de 
săptămâna viitoare şi că s-ar putea să dureze încă două 
săptămâni, înainte s-o puteţi duce la închisoarea din 
Stockholm. Depinde numai de felul în care va evolua 
situaţia. 

— Data procesului este fixată pentru luna iulie... 

— Dacă nu se petrece nimic neaşteptat, ar trebui să fie 
pe picioare cu mult înainte. 


Inspectorul criminalist Jan Bublanski o studia bănuitor 
pe femeia musculoasă aflată de cealaltă parte a măsuţei. 
Se aflau la o terasă, pe Norra Mälarstrand şi beau cafea. 
Era vineri, 20 mai, şi în aer se simţea căldura verii. Ea se 
legitimase drept Monica Figuerola, de la RPS/Săâk, şi îl 
agăţase la ora cinci, exact în momentul în care pleca spre 
casă. li propusese o discuţie particulară, la o ceaşcă de 
cafea. 

Bublanski fusese la început îndărătnic şi morocănos. 
După un moment, ea îl privise în ochi, declarându-i că nu 
este într-o misiune oficială ca să-l interogheze şi că, 
desigur, putea să nu-i spună nimic, dacă nu voia. A 
întrebat-o despre ce era vorba şi ea l-a lămurit deschis că 
primise de la şeful ei însărcinarea ca, neoficial, să-şi facă o 
imagine despre ce era adevărat şi ce era fals în aşa-numita 
afacere Zalachenko, numită uneori şi afacerea Salander. 
I-a mai spus că nu era prea sigur nici dacă avea vreun 
drept să-i pună întrebări, şi că el singur va decide dacă-i 
răspunde sau nu. 

— Ce vrei să ştii? a întrebat-o, în cele din urmă. 

— Povestiţi-mi ce ştiţi despre Lisbeth Salander, Mikael 
Blomkvist, Gunnar Björck şi Alexander Zalachenko. Cum se 
leagă lucrurile. 

Au vorbit mai mult de două ore. 


Torsten Edklinth medită îndelung cum să meargă mai 
departe. După cinci zile de investigaţii, Monica Figuerola îi 
dăduse un şir de informaţii care indicau clar că în inte- 
riorul RPS/Säk se petrecea ceva teribil de greşit. Inţelegea 
că e nevoie să acţioneze prudent, înainte de a avea sufi- 
cient material. După cum arăta situaţia, el însuşi se afla 
acum într-o anume dificultate constituţională, pentru că nu 
avea competenţa de-a face investigaţii operative în secret 
şi, mai ales, împotriva propriilor săi colegi. 

Prin urmare, trebuia să găsească o formulă care să facă 
măsurile lui legitime. Într-o situaţie de criză, putea întot- 
deauna să facă apel la calitatea sa de poliţist şi la faptul că 
datoria unui om al poliţiei era să ancheteze orice încălcare 
a legii - dar încălcarea de acum era de o natură con- 
stituţională atât de delicată, încât cu siguranţă va fi dat 
afară dacă va face un pas greşit. A petrecut prin urmare 
ziua de vineri cu meditații solitare, în biroul său. 

Concluzia la care a ajuns a fost că Dragan Armanski 
avusese dreptate, oricât de incredibil părea. Exista o con- 
spiraţie în cadrul RPS/Săk, în care un număr de persoane 
acționau în afara sau la marginea activităţii obişnuite. 
Deoarece aceste acţiuni se desfăşuraseră pe o perioadă 
lungă de timp - cel puţin din 1976, când sosise Zalachenko 
în Suedia -, activitatea trebuie să fi fost organizată şi 
condusă de sus. Cât de sus se întindea conspirația, nu avea 
nici cea mai mică idee. 

A scris trei nume pe un caiet de pe birou: 


Goran Mårtensson, Protecţia Persoanelor. 

Gunnar Bjorck, şef-adjunct la departamentul pentru 
străini. (Sinucidere?) 

Albert Shenke, secretar general, RPS/Sâk. 


Monica Figuerola ajunsese la concluzia că secretarul 
general era cel care trăsese sforile atunci când Mårtensson 
fusese mutat la contraspionaj, fără ca de fapt să fie acolo. 
Căci el se ocupa cu supravegherea jurnalistului Mikael 
Blomkvist, ceea ce nu avea absolut nimic de-a face cu 
contraspionajul. 

Pe caiet mai trebuiau trecute încă două nume, de data 
aceasta, din afara RPS/Säk: 


Peter Teleborian, psihiatru 
Lars Faulsson, lăcătuş 

Teleborian fusese angajat de RPS/Säk în calitate de 
consultant în câteva ocazii, la sfârşitul anilor '80 şi 
începutul anilor '90. Aceasta se petrecuse exact de trei ori 
şi Edklinth cercetase rapoartele din arhivă. Prima dată, 
fusese ceva absolut extraordinar:  contraspionajul 
identificase un informator rus în industria suedeză de 
telefonie, iar trecutul spionului făcea să se creadă că 
acesta va recurge la sinucidere, în cazul că va fi arestat. 
Teleborian făcuse o analiză uimitor de bună, care conţinea 
sugestia că informatorul putea fi convins să devină spion 
dublu. Celelalte două prilejuri când fusese angajat 
Teleborian duseseră la analize mai puţin importante, una 
privind un angajat al Sâpo, care avea probleme cu alcoolul, 
alta privind comportamentul sexual bizar al unui diplomat 
dintr-o ţară africană. 

Dar nici Teleborian, nici Faulsson - şi, în special, 
Faulsson - nu aveau slujbe în cadrul RPS/Säk. Şi totuşi, 
însărcinările lor erau legate de... De ce anume? 

Conspirația avea o strânsă legătură cu decedatul 
Alexander Zalachenko, operator GRU rus care fugise şi 
care, conform surselor, sosise în Suedia în ziua alegerilor 
din 1976. Şi despre care nimeni nu auzise. Cum de fusese 
posibil? 

Edklinth încercă să-şi imagineze ce s-ar fi întâmplat 
dacă el s-ar fi aflat pe un post de şef la RPS/Sâk în 1976, 
atunci când Zalachenko dezertase. Cum ar fi procedat el? 
Secret total. Ar fi fost absolut necesar. Existenţa spionului 
trebuia să fie cunoscută doar de un mic cerc, foarte exclu- 
sivist, pentru ca informaţia să nu se scurgă înapoi, la ruşi, 
şi să... Cât de mic ar fi trebuit să fie acest cerc? 

O secţie operativă? 

O secţie operativă secretă? 

Dacă totul ar fi fost legal, Zalachenko ar fi nimerit la 
contraspionaj. Sau, mai degrabă, la serviciul militar de 
contrainformaţii, însă aceştia nu aveau nici resurse, nici 
competenţă pentru a desfăşura asemenea activităţi opera- 
tive. Prin urmare, nimeri la Sâpo. 

Dar contraspionajul nu-l avusese niciodată. Bjorck era 
cheia; probabil el fusese una dintre persoanele care se 
ocupaseră de Zalachenko. Însă Bjorck nu avusese niciodată 
de-a face cu contraspionajul. Bjorck era un mister. Oficial, 
avusese o funcţie la departamentul pentru străini din 1970, 
în realitate nimeni nu-l văzuse prin această secţie înainte 
de '90, când fu numit brusc şef adjunct al ei. 

Şi totuşi Bjorck fusese principala sursă a informaţiilor 
lui Blomkvist. Cum de putuse Blomkvist să-l convingă pe 
Björck să dezvăluie o asemenea dinamită? Lui, un jurnalist? 

Prostituatele. Bjorck frecventase prostituate minore şi 
Millennium avea de gând să-l denunte. Probabil că Blomk- 
vist îl şantajase. 

Apoi, îşi făcea apariţia în peisaj Lisbeth Salander. 

Avocatul Nils Bjurman lucrase la departamentul pentru 
străini în aceeaşi perioadă cu decedatul Bjorck. Ei 
avuseseră grijă de Zalachenko. Dar ce făcuseră cu el? 

Cineva trebuia să fi luat hotărârile. Cu un transfug de 
un asemenea calibru, ordinele trebuiau să fi venit de un- 
deva de foarte de sus. 

De la Guvern. Exista o legătură cu guvernul. Nu se pu- 
tea altfel. 

Nu se putea? 

Pe Edklinth îl treceau fiori reci de neplăcere. Toate 
acestea erau uşor de înţeles, din punct de vedere formal. 
Un transfug de talia lui Zalachenko trebuia să fie tratat cu 
cele mai serioase măsuri posibile, pentru păstrarea secre- 
tului. Era ceea ce ar fi făcut şi el însuşi. Era ceea ce trebuie 
să fi făcut guvernul Fälldin. Era absolut normal. 

Dar ce se întâmplase în 1991 era anormal. Björck îl an- 
gajase pe Teleborian ca s-o închidă pe Lisbeth Salander 
într-o clinică de psihiatrie infantilă, sub pretextul că era 
bolnavă mintal. Era un delict. Un delict atât de grav, încât 
pe Edklinth îl trecură din nou fiori de neplăcere. 

Cineva luase hotărârea asta. lar în acest caz nu putea 
să fie vorba de guvern. Ingvar Carlsson fusese 
prim-ministru, urmat de Carl Bildt. Insă niciun om politic 

n-ar fi îndrăznit nici măcar să se apropie de o asemenea de- 
cizie, care contravenea oricărei legi şi care ar fi rezultat 
într-un scandal catastrofal, dacă ar fi fost vreodată cu- 
noscută. 

Dacă era amestecat guvernul, Suedia nu era nici cu un 
milimetru mai bună decât oricare dictatură din lume. Nu 
era posibil. 

Şi, pe urmă, evenimentele de la Sahlgrenska, din 12 
aprilie. Zalachenko, asasinat în modul cel mai oportun, de 
către un maniac al dreptăţii, în acelaşi moment în care 
avea loc o spargere la Mikael Blomkvist, iar Annika 
Giannini era atacată. În ambele cazuri fusese furat ciudatul 
raport al lui Gunnar Björck din 1991. Erau informaţii cu 
care Dragan Armanski contribuise absolut confidenţial. 
Pentru că nicio plângere nu fusese depusă la poliţie. 

Şi, chiar în acel moment, Bjorck se hotăra să se spânzu- 
re... Persoana cu care Edklinth dorea cel mai mult să fi 
putut avea o discuţie serioasă. 

Torsten Edklinth nu credea într-o coincidenţă de ase- 
menea dimensiuni. Inspectorul criminalist Jan Bublanski nu 
credea nici el. Mikael Blomkvist, la fel. Edklinth mai luă o 
dată pixul: 


Evert Gullberg, 78 de ani. Expert fiscal??? 


Cine naiba era Evert Gullberg? 

Se gândi să-i telefoneze directorului de la RPS/Sâk, dar 
se abţinu, din simplul motiv că nu ştia cât de sus se 
întindea conspirația. Pe scurt, nu ştia în cine putea să aibă 
încredere. 

După ce îndepărtase posibilitatea să se adreseze cuiva 
din cadrul RPS/Săk, se gândi un moment să se întoarcă 
spre poliţia obişnuită. Jan Bublanski conducea investigaţiile 
despre Ronald Niedermann şi va fi, desigur, interesat de 
orice informaţii auxiliare. Dar, din punct de vedere strict 
politic, era o imposibilitate. 

Simţea o mare greutate pe umeri. 

În cele din urmă, nu-i mai rămânea decât o variantă, 
îndreptăţită din punct de vedere constituţional şi care, 
poate, ar fi fost un scut, dacă în viitor s-ar fi ajuns într-o 
situaţie dificilă, politic vorbind. Trebuia să se adreseze şe- 
fului şi să caute un sprijin politic pentru acţiunile sale. 

Privi la ceas. Mai era puţin până la ora patru. Ridică te- 
lefonul şi-l sună pe ministrul justiţiei, pe care îl cunoştea de 
mulţi ani şi îl întâlnise la numeroase conferinţe, la minister. 
Îl prinse în mai puţin de cinci minute. 

— Bună, Torsten, îl salută ministrul. A trecut mult de 
când n-am mai vorbit. Despre ce e vorba? 

— Sincer, cred că te-am sunat ca să văd câtă încredere 
ai în mine. 

— Încredere. E o întrebare nostimă. În ceea ce mă pri- 
veşte, îţi acord mare încredere. Dar de ce mă întrebi? 

— Pentru că urmează o cerere foarte serioasă şi foarte 
neobişnuită... Trebuie să te întâlnesc, pe dumneata şi pe 
primul-ministru, şi e foarte urgent. 

— Hopa! 

— Dacă nu te superi, aş aştepta cu explicaţiile până ne 
vom aşeza şi vom vorbi, faţă în faţă. Am pe biroul meu o 
afacere aşa de uimitoare, încât consider că şi dumneata şi 
prim-ministrul trebuie să fiţi informaţi. 

— Pare serios. 

— Este serios. 

— Are de-a face cu terorişti şi ameninţări... 

— Nu. E mult mai serios. Îmi pun întreaga mea repu- 
taţie şi carieră în joc, sunându-te ca să fac această cerere. 
N-am avea această discuţie dacă n-aş considera că situaţia 
este extrem de gravă. 

— Înţeleg. De aici, întrebarea ta, despre încredere... 
Cât de repede vrei să-l întâlneşti pe primul-ministru? 

— Chiar astă-seară, dacă e posibil. 

— Acum sunt chiar neliniştit. 

— Din păcate, ai de ce. 

— Cât timp va dura întâlnirea? Edklinth cugetă. 

— Mă gândesc că mi-ar trebui cam o oră ca să prezint 
toate detaliile. 

— Te sun imediat. 

Ministrul justiţiei sună înapoi după 15 minute, expli- 
cându-i că prim-ministrul îl va primi pe Torsten Edklinth la 
locuinţa sa, la ora 21:30, chiar în seara aceea. Edklinth 
avea palmele ude de transpiraţie, când închise telefonul. 
OK... Mâine-dimineaţă cariera mea ar putea să se încheie. 

Ridică din nou receptorul, sunând-o pe Monica Figue- 
rola. 

— Bună, Monica. La 21, în seara asta, te prezinţi la 
mine. Ţinută îngrijită. 

— Eu sunt totdeauna îngrijit îmbrăcată, spuse Monica 
Figuerola. 


Prim-ministrul îl cerceta pe şeful Comisiei pentru 
protecţia Constituţiei cu o privire care ar fi putut fi numită, 
cel mai exact, neîncrezătoare. Lui Edklinth i se părea că 
vede o roată zimţată care se rotea în mare viteză, în 
spatele ochelarilor acestuia. 

Prim-ministrul îşi mută privirea pe Monica Figuerola, 
care nu spusese niciun cuvânt în timpul orei cât durase 
expunerea. Văzu o femeie neobişnuit de înaltă şi muscu- 
loasă, care îi răspunse cu o privire plină de aşteptare ama- 
bilă. Apoi, se întoarse spre ministrul justiţiei, care devenise 
tot mai palid, pe măsură ce se desfăşura expunerea. 

În cele din urmă, prim-ministrul respiră adânc, îşi scoa- 
se ochelarii şi rămase o vreme cu privirea pierdută în gol. 

— Cred că avem nevoie de încă un pic de cafea, spuse. 

— Da, mulţumesc, răspunse Monica Figuerola. Edklinth 
aprobă şi ministrul justiţiei le turnă cafea dintr-un termos 
de pe masă. 

— Daţi-mi voie să rezum, pentru a fi sigur că am înţeles 
exact, spuse prim-ministrul. Dumneata bănuieşti că există 
o conspirație în sânul poliţiei secrete, care acţionează în 
afara misiunilor constituţionale ale acesteia şi că această 

conspirație a dus de-a lungul anilor o activitate care poate 
fi calificată drept criminală. 

Edklinth aprobă, cu un gest din cap. 

— Şi ai venit la mine, pentru că nu mai ai încredere în 
conducerea poliţiei secrete? 

— Într-o măsură, răspunse Edklinth. Am hotărât să mă 
adresez direct dumneavoastră pentru că acest soi de 
activitate contrazice Constituţia, însă nu-i cunosc scopul şi 
nici nu ştiu dacă n-am interpretat cumva eronat vreun 
element al ei. Poate că, de fapt, această activitate este 
perfect legitimă şi cunoscută de guvern. În cazul acesta, 
risc să acţionez pe baza unor informaţii greşite sau prost 
înţelese şi astfel să dezvălui o operaţiune secretă în curs. 

Prim-ministrul îl privi pe ministrul justiţiei. Amândoi 
înțelegeau că Edklinth îşi lua măsuri de precauţie. 

— Eu n-am auzit niciodată despre aşa ceva. Dumneata 
ştii ceva? 

— Absolut nimic, răspunse ministrul justiţiei. Nu există 
nimic, în niciunul dintre rapoartele de la poliţia secretă pe 
care le-am văzut care să se refere la aşa ceva. 

— Mikael Blomkvist crede că este o facțiune internă din 
Säpo. El o numeşte „Clubul Zalachenko”. 

— N-am auzit niciodată cum că Suedia ar fi primit şi 
întreţinut vreun transfug rus de acest calibru... Prin ur- 
mare, el a apărut în vremea guvernului Fälldin... 

— Îmi vine greu să cred că Fälldin a ascuns un astfel de 
lucru, spuse ministrul justiţiei. O dezertare de asemenea 
anvergură ar fi trebuit să fie o chestiune transmisă cu 
prioritate absolută guvernului următor. 

Edklinth îşi drese glasul. 

— Guvernul de dreapta ar fi trebuit s-o lase guvernului 
lui Olof Palme... Nu e niciun secret că unii dintre înaintaşii 
mei la RPS/Săâk aveau o părere cam curioasă despre Olof 
Palme. 

— Vrei să spui că cineva a uitat să informeze guvernul 
social-democrat... 

Edklinth aprobă. 

— Vreau să amintesc că Fälldin a avut două mandate. 
De fiecare dată, guvernul s-a dizolvat. Prima dată, el a lăsat 
conducerea lui Ola Ullsten, care a avut un guvern minoritar 
în 1979. Apoi, guvernul s-a destrămat din nou, când 
moderaţii au abandonat şi Fälldin a guvernat împreună cu 
liberalii!. Bănuiala mea e că, în cancelaria guvernului era 
haos, în timpul acestor transferări de putere. E chiar 
posibil ca o afacere ca aceea a lui Zalachenko să fi fost pur 
şi simplu ţinută într-un cerc aşa de restrâns, încât 
prim-ministrul Fälldin n-a avut de fapt acces, ceea ce a 
făcut să nici nu aibă ce transmite lui Palme. 

— În cazul acesta, cine este responsabil? spuse 
prim-ministrul. 

Toţi, în afară de Monica Figuerola, dădură neştiutori 
din cap. 

— Bănuiesc că e inevitabil ca treaba asta să nu transpi- 
re în presă, spuse prim-ministrul. 

— Mikael Blomkvist şi Millennium o vor publica. Altfel 
spus, ne aflăm într-o situaţie de forţă majoră. 

Edklinth avu grijă să folosească pronumele „noi”. 
Prim-ministrul aprobă. Era conştient de gravitatea 
situaţiei. 

— Atunci, voi începe prin a-ţi mulţumi că ai venit la 
mine cu această problemă, cât de repede ai putut. N-am 
obiceiul să primesc asemenea vizite pripite, însă ministrul 
justiţiei m-a asigurat că eşti un om cu capul pe umeri şi că 
trebuie să se fi întâmplat ceva extraordinar, dacă vrei să 
mă întâlneşti în afara circuitului obişnuit. 

Edklinth respiră mai uşurat. Orice se va întâmpla, mâ- 
nia prim-ministrului nu va cădea asupra lui. 

— Acum, va trebui să hotărâm ce măsuri vom lua. Aveţi 
vreo propunere? 

— Poate, spuse Edklinth destul de şovăitor. Rămase 
tăcut atât de mult, încât Monica Figuerola tuşi, dregându-şi 
glasul. 


1 Liberalii: Folk Partiet, „Partidul Poporului”, partid de dreapta de 
orientare liberală. 

— Pot să spun ceva? 

— Chiar te rog, zise prim-ministrul. 

— Dacă guvernul nu cunoaşte această afacere, ea este 
ilegală. Cei care sunt vinovaţi în asemenea cazuri sunt 
funcţionarii statului care şi-au depăşit competențele. Dacă 
verificăm toate afirmaţiile lui Mikael Blomkvist, înseamnă 
că un grup de angajaţi din cadrul Säpo s-a ocupat cu acti- 
vitate criminală. Această problemă are apoi două aspecte. 

— Ce vrei să spui? 

— În primul rând, trebuie să se răspundă la întrebarea 
cum a fost posibil să se întâmple aşa ceva. Cine poartă 
răspunderea? Cum a putut să apară o asemenea conspi- 
raţie, în cadrul unei organizaţii de poliţie perfect stabile? 
Vreau să amintesc faptul că eu însămi lucrez pentru 
RPS/Săk şi sunt mândră că o fac. Cum a putut să se pe- 
treacă asta atât de mult timp? Cum a putut fi ascunsă şi 
finanțată activitatea? 

Prim-ministrul aprobă. 

— În ceea ce priveşte acest aspect, se vor scrie cărţi de- 
spre el, continuă Monica Figuerola. Dar un lucru e clar - 
trebuie să existe o finanţare şi trebuie să fie vorba de cel 
puţin câteva milioane anual. Am cercetat bugetul poliţiei 
secrete şi nu am găsit nimic care ar putea să se refere la 
clubul Zalachenko. Dar, după cum ştiţi, există un număr de 
fonduri secrete, despre care au ştiinţă secretarul general şi 
contabilul-şef, dar la care eu nu am acces. 

Prim-ministrul aprobă trist. De ce administrarea buge- 
tului Sâpo trebuia să fie întotdeauna un coşmar? 

— Cel de-al doilea aspect se referă la persoanele care 
sunt amestecate. Sau, mai exact, ce persoane trebuie ares- 
tate. 

Prim-ministrul făcu o grimasă. 

— În ceea ce mă priveşte, cred că răspunsul la toate 
aceste întrebări depinde de hotărârea pe care dumnea- 
voastră o veţi lua în următoarele minute, zise Monica 
Figuerola. 

Torsten Edklinth îşi tinu respiraţia. Dacă ar fi putut să-i 
dea Monicăi Figuerola un picior pe sub masă, ar fi făcut-o. 
Ea trecuse peste orice retorică, făcându-l pe prim-ministru 
direct responsabil de rezolvarea acestui caz. El însuşi se 
gândise să ajungă la aceeaşi concluzie, dar abia după un 
lung înconjur diplomatic. 

— Ce hotărâre credeţi că ar trebui să iau? întrebă 
prim-ministrul. 

— Din punctul nostru de vedere, avem interese comune. 
Eu am lucrat la Comisia pentru protecţia Constituţiei timp 
de trei ani şi consider că este o misiune de o importanţă 
capitală pentru democraţia suedeză. Poliţia secretă s-a 
comportat corect din punct de vedere constituţional, în 
aceşti ani. Desigur, nu vreau ca scandalul să lovească 
RPS/Săâk. Pentru noi, este important să arătăm că este 
vorba de o activitate criminală purtată de indivizi izolaţi. 

— Activităţile de acest fel în mod sigur nu au fost 
aprobate de guvern, spuse ministrul justiţiei. 

Monica Figuerola aprobă cu un gest, reflectând câteva 
secunde. 

— Din punctul dumneavoastră de vedere, presupun că 
nu ţineţi ca scandalul să atingă guvernul - ceea ce se va 
întâmpla, în caz că guvernul va încerca să muşamalizeze 
povestea, spuse ea. 

— Guvernul nu încearcă să muşamalizeze activităţi 
criminale, zise ministrul justiţiei. 

_ — Nu, dar să presupunem că guvernul ar vrea s-o facă. 
In acest caz, va fi un scandal enorm. 

— Continuă, spuse prim-ministrul. 

— Situaţia este, pentru moment, complicată de faptul 
că noi, cei de la Comisia pentru protecţia Constituţiei, 
suntem obligaţi să ducem activităţi contrare regulamen- 
telor voastre, pentru a avea cea mai mică posibilitate de a 
elucida această poveste. Am dori ca lucrurile să se desfă- 
şoare corect din punct de vedere juridic şi constituţional. 

— Toti o dorim, spuse prim-ministrul. 

— În cazul acesta, propun ca dumneavoastră - în ca- 
litate de prim-ministru - să ordonaţi Comisiei pentru 
protecţia Constituţiei să rezolve această încurcătură cât 
mai repede cu putinţă. Daţi-ne un ordin scris şi autoriza- 
tiile necesare. 

— Nu sunt sigur că ceea ce propui este legal, spuse 
ministrul justiţiei. 

— Ba da. Este legal. Guvernul are puterea de-a lua mă- 
surile cele mai drastice, în cazul în care Constituţia este 
ameninţată să fie schimbată în mod ilegal. Dacă un grup de 
militari sau poliţişti începe să ducă o politică externă 
independentă, asta înseamnă de facto că în ţară a avut loc 
o lovitură de stat. 

— Politică externă? întrebă ministrul justiției. 
Prim-ministrul aprobă brusc. 

— Zalachenko era transfugul unei puteri străine, spuse 
Monica Figuerola. Informațiile pe care acesta le-a livrat au 
fost transmise, după cum spune Mikael Blomkvist, 
serviciilor de securitate străine. Dacă guvernul nu a fost 
informat de acest lucru, o lovitură de stat a avut loc. 

— Înţeleg felul în care gândeşti, spuse prim-ministrul. 
Lasă-mă acum să spun şi ce cred eu. 

Prim-ministrul se ridică, înconjurând masa din salon. 
Apoi, se opri în faţa lui Edklinth. 

— Ai o colaboratoare inteligentă. Şi, în plus, merge di- 
rect la esenţă. 

Edklinth înghiţi în sec, dând din cap. Prim-ministrul se 
întoarse spre ministrul justiţiei: 

— Sună-l pe secretarul de stat şi pe directorul juridic. 
Mâine-dimineaţă vreau să am un document prin care să se 
confere Comisiei pentru protecţia Constituţiei puteri 
extraordinare de a acţiona în această afacere. Misiunea 
constă în a stabili adevărul afirmațiilor pe care le-am dis- 
cutat, a strânge documente asupra întinderii lor şi a iden- 
tifica persoanele responsabile sau implicate. 

Edklinth dădu din cap. 

— Documentul nu va afirma că voi faceţi o anchetă 
preliminară - pot să mă înşel, dar cred că numai procurorul 
de stat poate desemna un şef de anchetă preliminară în 
această situaţie. În schimb, eu pot să-ţi dau misiunea de a 
ancheta singur, pentru a afla adevărul. Ceea ce vei face 
este, prin urmare, o anchetă oficială de stat. Inţelegi? 

— Da. Dar pot să adaug că eu însumi sunt de meserie 
procuror? 

— Hmm. Trebuie să-i cerem directorului juridic să de- 
cidă care este formularea juridică exactă. In orice caz, eşti 
sigurul răspunzător pentru această anchetă. Alegi singur 
colaboratorii de care ai nevoie. Dacă găseşti probele unei 
activităţi criminale, le vei transmite procuraturii, care va 
stabili punerea sub acuzare. 

— Trebuie să verific în textele în vigoare, dar mi se pare 
că trebuie informat purtătorul de cuvânt al guvernului şi 
Comisia Constituţională... Totul va ieşi la iveală foarte 
repede, spuse ministrul justiţiei. 

— Cu alte cuvinte, e nevoie să acţionăm rapid, spuse 
prim-ministrul. 

— Hmm, făcu Monica Figuerola. 

— Da? întrebă prim-ministrul. 

— Rămân două probleme... Prima este că articolul din 
Millennium ar putea intra în conflict cu ancheta noastră, 
iar a doua, procesul lui Lisbeth Salander va începe în câ- 
teva săptămâni. 

— Putem afla când va apărea articolul în Millennium? 

— Putem întreba, spuse Edklinth. Ultimul lucru pe care 
îl dorim este să ne amestecăm în treburile presei. 

— In ceea ce priveşte fata aceea, Salander... Incepu 
ministrul justiţiei. 

Rămase pe gânduri un moment. 

— Ar fi teribil să fi fost într-adevăr victima abuzului de- 
spre care vorbeşte Millennium... Ar putea fi posibil? 

— Mă tem că da, spuse Edklinth. 

— În cazul acesta, zise prim-ministrul, trebuie să avem 
grijă ca ea să fie reabilitată şi, mai ales, să nu fie victima 
unui nou abuz. 

— Şi cum vom proceda? întrebă ministrul justiţiei. Gu- 
vernul nu poate în niciun caz interveni într-o acţiune ju- 
diciară în curs. Ar fi o încălcare a legii. 

— Putem vorbi cu procurorul... 

— Nu, spuse Edklinth. Ca prim-ministru, nu aveţi voie 
să influenţaţi în vreun fel justiţia, orice ar fi. 

— Cu alte cuvinte, Salander trebuie să-şi ducă singură 
lupta la tribunal, spuse ministrul justiţiei. Şi numai în cazul 
că pierde procesul şi face apel, se va putea interveni, 
pentru a o graţia sau a ordona procuraturii să verifice dacă 
există motive pentru a relua procesul. Apoi adăugă: 

— Dar acest lucru este valabil doar dacă ea e condam- 
nată la închisoare. Dacă este condamnată la internare în- 
tr-un azil psihiatric, guvernul nu poate face absolut nimic. 
În cazul acesta, este vorba de o chestiune medicală şi 
prim-ministrul nu are competenţa necesară pentru a de- 
termina dacă ea este sănătoasă sau nu. 


La ora zece în seara zilei de vineri, Lisbeth Salander a 
auzit cheia răsucindu-se în uşă. A închis imediat compu- 
terul şi l-a vârât sub pernă. Apoi, l-a văzut pe dr. Anders 
Jonasson intrând în încăpere. 

— Bună seara, domnişoară Salander, o salută. Cum 
merge? 

— Am o durere teribilă de cap şi simt că am febră, răs- 
punse Lisbeth. 

— Nu sună prea bine. 

Lisbeth nu părea să fie chinuită de febră sau dureri de 
cap. Anders Jonasson o examină timp de zece minute. 
Constată că febra urcase în timpul serii în mod violent. 

— E deosebit de neplăcut că ne-a căzut asta pe cap, 
tocmai când te simţeai aşa de bine, în ultimele săptămâni. 
Acum, din păcate, nu voi putea să-ţi dau drumul, cel puţin 
încă două săptămâni. 

— Două săptămâni ar trebui să fie de ajuns. El o privi 
lung. 


Distanţa între Londra şi Stockholm, pe şosele, este de 
aproximativ 800 de kilometri, ceea ce înseamnă cam 
douăzeci de ore de mers. În realitate însă, îi trebuiră 
aproape douăzeci de ore doar ca să ajungă la graniţa dintre 
Germania şi Danemarca. Cerul era plin de nori de furtună, 
ca de plumb, şi când bărbatul care îşi spunea Trinity trecea 
peste podul de la Oresund, începu să plouă cu găleata. 
Incetini şi porni ştergătoarele. 

Trinity considera că era un coşmar să conduci maşina 
prin Europa, pentru că întreaga Europă Continentală se 
încăpăţâna să conducă pe partea greşită a drumului. Îşi 
pregătise furgoneta sâmbătă dimineaţă, luase feribotul 
între Dover şi Calais, apoi traversase Belgia via Liege. 
Trecuse graniţa germană pe la Aachen şi pe urmă intrase 
pe autostradă şi pornise spre Hamburg şi Danemarca. 

Tovarăşul lui de drum, Bob the Dog, dormea în spate. 
Făcuseră cu schimbul la condus şi, în afară de câteva opriri 
ca să ia masa, merseseră constant cu 90 km la oră. 
Furgoneta era veche de 18 ani şi nu putea să prindă o vi- 
teză mai mare. 

Existau modalităţi mai simple de a ajunge de la Londra 
la Stockholm, dar, din păcate, era greu de crezut că s-ar fi 
putut transporta mai mult de 30 kg de echipament elec- 
tronic în Suedia, zburând cu un avion obişnuit. Cu toate că 
trecuseră şase frontiere naţionale în timpul călătoriei, nu 
fuseseră opriţi de niciun grănicer sau control de frontieră. 
Trinity era un călduros susţinător al Europei Unite, ale 
cărei reguli uşurau vizita lui pe continent. 

Trinity avea 32 de ani şi era născut în oraşul Bradford, 
dar locuia încă din copilărie în nordul Londrei. Educaţia lui 
era subţire, o şcoală profesională, de unde primise un 
certificat de tehnician în telecomunicaţii şi, timp de trei 
ani, începând de la vârsta de 19 ani, lucrase efectiv ca in- 
stalator pentru British Telecom. 

În realitate, avea cunoştinţe teoretice de electronică şi 
informatică care îi permiteau fără probleme să se lanseze 
în discuţii în care ar fi întrecut orice profesor snob în mate- 
ria respectivă. Trăise cu computerele de când avea 10 ani 
şi la 13 ani piratase primul computer. Asta-i deschisese 
pofta şi când avea 16 ani ajunsese la un asemenea nivel, 
încât concura cu cei mai buni din lume. Existase o perioadă 
în care petrecea fiecare clipă în faţa ecranului de com- 
puter, scria programe proprii şi plasa fără probleme câte o 
chestie perfidă pe Internet. Se putea infiltra la BBC, la 
departamentul apărării engleze şi la Scotland Yard. Reu- 
şise chiar, dar pentru puţină vreme, să preia conducerea 
unui submarin atomic britanic din Marea Nordului. Din 
fericire, Trinity aparţinea categoriei mai curând curioase, 
decât rău intenţionate de bandiți ai informaticii. Fascinaţia 
lui înceta în momentul în care reuşea să intre într-un 
computer şi să scoată de acolo secretele. În cel mai rău 
caz, îşi permitea vreo glumă, ca de exemplu să dea in- 
strucţiuni unui computer din submarinul atomic să-i pro- 
pună căpitanului să se şteargă la fund, atunci când acesta 
cerea o poziţie. Acest ultim incident fusese urmat de un şir 
de întâlniri de criză la ministerul apărării şi după aceea 
Trinity înţelesese că poate nu era cea mai inteligentă idee 
să se laude cu cunoştinţele sale, într-o epocă în care statul 
ameninţa să condamne hackerii la mulţi ani de puşcărie. 

Se făcuse tehnician de telecomunicaţii pentru că ştia 
deja cum funcţiona reţeaua de telefoane. Constatase că 
aceasta este învechită fără speranţă şi se recalificase în 
consultant de securitate, pentru a instala sisteme de alar- 
mă şi a verifica protecţia împotriva intrării prin efractie. 
Pentru unii clienţi, aleşi cu multă grijă, putea, de aseme- 
nea, să ofere unele fineţuri, cum ar fi supravegherea şi as- 
cultarea telefoanelor. 

Era unul dintre întemeietorii Republicii Hackerilor. Iar 
Wasp era unul dintre cetăţeni. 

In vreme ce el şi Bob the Dog se apropiau de 
Stockholm, au constatat că era 19:30, duminică seara. 

Când au trecut de IKEA, la Kungens Kurva din Skărholmen, 
Trinity şi-a deschis telefonul mobil şi a format un număr pe 
care îl memorase. 

— Plague? întrebă Trinity. 

— Unde sunteţi? 

— Ai spus să sun după ce trec de IKEA. 

Plague le descrise drumul până la hotelul din 
Lângholmen, unde rezervase o cameră pentru colegii din 
Anglia. Pentru că Plague nu-şi părăsea aproape niciodată 
apartamentul, stabiliră să se întâlnească acasă la el, a doua 
zi dimineaţa la ora nouă. 

După un moment de cugetare, Plague hotări să facă un 
mare efort şi să spele vasele, să facă ordine şi să aeri- 
sească, înainte de sosirea oaspeţilor. 

PARIEA A TREIA 


DISK CRASH 

27 mai - 6 iunie 


Istoricul Diodor din Sicilia, sec. I î.H. (considerat de alţi 
istorici drept o sursă nesigură) descrie amazoanele din 
Libia, care era pe vremea aceea numele comun pentru 
întreaga Africă de Nord, la vest de Egipt. Acest regat al 
amazoanelor era o gynocraţie, ceea ce înseamnă că numai 
femeile aveau dreptul să deţină funcţii publice, inclusiv 
cele militare. Conform legendei, regatul era condus de 
regina Myrina care, împreună cu 30 000 de femei ostaşi 
pedeştrii şi 3 000 călări a străbătut Egiptul şi Siria, ajun- 
gând până la Marea Egee şi învingând de-a lungul 
călătoriei o seamă de armate de bărbaţi. Când regina 
Myrina în cele din urmă a murit, armata ei s-a risipit. 


Armata Myrinei a lăsat totuşi urme în zonă. Femeile din 
Anatolia au luat armele pentru a respinge o invazie din 
Caucaz, după ce armata bărbaţilor fusese distrusă, într-un 
mare genocid. Aceste femei se antrenau în toate formele de 
folosire a armelor, printre care trasul cu arcul, spada, 
securea şi lancea. Copiau de la greci cămăşile de zale şi 
armurile. 


Ele respingeau căsătoria, considerând-o o formă de 
supunere. Pentru a procrea, erau acordate vacanțe, în 
timpul cărora aveau legături cu bărbaţi anonimi, aleşi la 
întâmplare din satele învecinate. Numai o femeie care 
ucisese în luptă un bărbat avea dreptul să-şi piardă 
virginitatea. 

16 
Vineri 27 mai - marţi 31 mai 


Mikael Blomkvist părăsise redacţia revistei Millennium 
la zece şi jumătate, în seara zilei de vineri. Cobori la 
parterul clădirii, dar, în loc să iasă afară, în stradă, intră în 
curtea interioară şi, străbătând clădirea vecină, o luă pe 
ieşirea dinspre Hokensgatan. Întâlni un grup de tineri pe 
drumul spre Mosebacke, dar niciunul nu îi acordă vreo 
atenţie. Cel care probabil îl supraveghea avea să creadă că 
rămăsese peste noapte la redacţie. Stabilise această 
schemă încă din aprilie. De fapt, Christer Malm era în 
noaptea aceea de gardă la redacţie. 

I-au trebuit 15 minute ca să meargă pe străzile laterale 
şi pe aleile ce înconjurau Mosebacke, înainte de a-şi în- 
drepta paşii spre Fiskargatan nr. 9. Acolo a deschis poarta 
tastând codul şi a urcat pe scări până la apartamentul de la 
ultimul etaj, unde a folosit cheile lui Lisbeth Salander, ca 
să intre. A oprit alarma. Se simţea întotdeauna la fel de 
tulburat când păşea în apartamentul lui Lisbeth care era 
format din 21 de încăperi, dintre care doar trei erau mo- 
bilate. 

A început prin a-şi face o cană de cafea şi nişte 
sendvişuri, înainte de a merge în camera de lucru a lui 
Lisbeth şi a porni computerul ei. 

De la jumătatea lui aprilie, de când îi fusese furat ra- 
portul lui Björck şi înţelesese că se află sub supraveghere, 
Mikael îşi stabilise cartierul general în locuinţa lui Lisbeth. 
Transferase toată documentaţia importantă în biroul ei. 
Petrecea mai multe nopţi pe săptămână acolo, dormind în 
patul ei şi lucrând la computerul acesteia. Lisbeth îşi golise 
computerul de orice informaţie, înainte de a pleca la 
Gosseberga pentru a-şi încheia socotelile cu Zalachenko. 
Înţelegea că n-avusese intenţia să se întoarcă aici. Folosise 
CD-urile de instalare ale lui Lisbeth, pentru a repune în 
funcţiune computerul. 

Din aprilie, nici măcar nu-şi mai conectase propriul 
computer la reţea. Folosi conexiunea lui Lisbeth şi porni 
programul de chat ICQ, apoi sună la adresa pe care ea o 
crease pentru el, comunicându-i-o prin grupul yahoo 
[Masa Ţicnită]. 


[Salut, Sally.] 

[Povesteşte.] 

[Am prelucrat cele două capitole pe care le-am discutat 
la începutul săptămânii. Versiunea nouă o vei găsi pe 
yahoo. La tine cum merge?] 

[Am terminat 17 pagini. Le pun pe Masa Ţicnită acum.] 

Pling. 

[OK. Le am. Lasă-mă să citesc şi vorbim mai târziu. ] 

[Mai e o chestie.] 

[Ce?] 

[Am mai format un grup yahoo, sub numele Cavalerii.] 


Mikael zâmbi. 


[OK. Cavalerii Mesei Țicnite.] 

[Parola yacaraca12.] 

[OK.] 

[Patru membri. Tu, eu, Plague şi Trinity.] 

[Misterioşii tăi amici de pe net.] 

[Mă blindez.] 

[OK.] 

[Plague a copiat informații din computerul procurorului 
Ekström. Am intrat în computer din aprilie.] 

[OK.] 

[Dacă pierd accesul la computerul de mână, o să te 
informeze el.] 

[Bine. Multumesc] 


Mikael a decuplat ICQ şi a intrat pe noua adresă yahoo 
[Cavalerii]. Tot ce a găsit a fost un link de la Plague la o 
adresă anonimă http, care consta doar din cifre. A copiat 

adresa în Explorer şi, apăsând tasta Enter, a ajuns imediat 
pe un site de 16 gigabyte, care constituiau hard diskul 
procurorului Richard Ekstrom. 

După cum se părea, Plague îşi simplificase viaţa copiind 
în întregime hard diskul lui Ekström. Lui Mikael i-a trebuit 
mai mult de o oră ca să sorteze conţinutul. A aruncat 
fişierele de sistem, programele şi nesfârşite cantităţi de 
anchete preliminare, care păreau să se întindă pe mai mulţi 
ani în urmă. Intr-un final, a păstrat patru dosare. Trei 
dintre ele erau numite [Anchprelim/Salander], [Coş/ 
Salander], respectiv [Anchprelim/Niedermann]. Cel de-al 
patrulea catalog era o copie a e-mailurilor primite până la 
ora 14:00 din ziua precedentă. 

— Mulţumesc, Plague, spuse Mikael cu voce tare. A 
petrecut trei ore ca să citească ancheta preliminară a lui 
Ekström şi strategia de dinaintea procesului împotriva lui 
Lisbeth Salander. După cum se aştepta, multe se învârteau 
în jurul sănătăţii ei mintale. Ekström ceruse un vast 
examen psihiatric şi trimisese un mare număr de e-mailuri 
care aveau ca scop să o transfere la închisoarea Kronoberg 
cât mai repede cu putinţă. 

Mikael constată că cercetările lui Ekström pe urmele lui 
Niedermann păreau să bată pasul pe loc. Bublanski era 
conducătorul urmăririi. Acesta reuşise să stabilească o 
documentare tehnică prin care-l acuza pe Niedermann de 
uciderea lui Dag Svensson şi a Miei Bergman, ca şi pentru 
asasinarea avocatului Bjurman. Mikael Blomkvist 
contribuise el însuşi cu o mare parte din probe la cele trei 
interogatorii lungi din aprilie şi, dacă Niedermann avea să 
fie vreodată prins, el va fi obligat să depună din nou 
mărturie. In sfârşit, un ADN din câteva picături de 
transpiraţie şi două fire de păr din apartamentul lui 
Bjurman putuseră să fie asociate cu un ADN din camera lui 
Niedermann din Gosseberga. Acelaşi ADN fusese, de 
asemenea, găsit în mari cantităţi pe cadavrul lui Viktor 
Goransson, expertul financiar al clubului motociclist 
Svavelsjo. 

În schimb, Ekström avea ciudat de puţine informaţii de- 
spre Zalachenko. 

Mikael îşi aprinse o ţigară, se duse la fereastră şi răma- 
se privind spre Djurgården. 

Ekström conducea în momentul acela două anchete 
preliminare, care fuseseră separate una de alta. Inspecto- 
rul criminalist Hans Faste era şef de investigaţii în toate 
problemele care o priveau pe Lisbeth Salander. Bublanski 
se ocupa numai de Niedermann. 

Cel mai natural lucru ar fi fost ca Ekstrom, atunci când 
apăruse numele lui Zalachenko în anchetă, să-l contacteze 
pe şeful poliţiei secrete şi să-i pună întrebări asupra 
adevăratei identități a lui Zalachenko. Mikael nu putuse 
găsi absolut nimic despre un asemenea contact în căsuţa 
de e-mail a lui Ekström, nici în jurnalul sau în notele sale. 
În schimb, era evident că avea oarecare informaţii despre 
Zalachenko. Printre note, Mikael găsise formulări 
misterioase: 

Raportul Salander, un fals. Originalul lui Bjorck nu 
corespunde cu versiunea lui Blomkvist. Clasat top secret. 

Hmm. Apoi, o serie de note care afirmau că Lisbeth 
Salander suferea de schizofrenie paranoidă. 

Corectă închiderea ei din 1991. 

In [Coş/Salander], Mikael a găsit elementul care lega 
anchetele, adică informaţiile colaterale pe care procurorul 
le considerase ca irelevante pentru ancheta preliminară şi 
care, în consecinţă, nu aveau să fie folosite în proces şi nici 
nu aveau să intre în lanţul de dovezi împotriva ei. Acolo se 
afla în mare tot ce avea de-a face cu trecutul lui 
Zalachenko. 

Ancheta era cu totul mediocră. 

Mikael se întrebă cât era simplă întâmplare şi cât fuse- 
se aranjat. Unde se afla graniţa? Şi oare era Ekstrom con- 
ştient de existenţa acestei graniţe? 

Sau, s-ar fi putut ca, în mod intenţionat, să-i fi procurat 
cineva lui Ekstrom informaţii credibile, dar false? 

În cele din urmă, Mikael se conectă la hotmail pe care îl 
folosi în următoarele 10 minute, pentru a controla câteva 
conturi electronice anonime, pe care le crease. In fiecare 
zi, verificase conştiincios adresa de hotmail pe care i-o 
dăduse inspectorului criminalist Sonja Modig. Nu avea 
prea mari speranţe că ea îi va scrie. De aceea, a fost destul 
de uimit când, dechizând poşta a găsit un e-mail de la 
calatorietren9aprilieGhotmail.com. Mesajul consta 
dintr-un singur rând: 


[Cafeneaua Madeleine, la etaj, ora 11.00, sâmbătă.] 
Mikael Blomkvist clătină gânditor din cap. 


Plague îi dădu un semn lui Lisbeth Salander la miezul 
nopţii, întrerupând-o în mijlocul unei formulări despre 
existenţa ei cu Holger Palmgren ca tutore. Privi iritată 
ecranul. 


[Ce vrei?] 

[Bună, Wasp, şi eu sunt încântat să te salut.] 
[Da, da. Ce-i?] 

[Teleborian.] 


Ea se ridică în capul oaselor în pat, privind nerăbdă- 
toare ecranul. 


[Povesteşte.] 

[Trinity a făcut-o în timp record.] 

[Cum?] 

[Doctorul de nebuni nu stă liniştit. Aleargă între 
Uppsala şi Stockholm tot timpul şi n-am putut face o hostile 
takeover'.] 

[Ştiu. Ce a făcut?] 


* În engl. în orig. - control al datelor din calculatorul cuiva, efectuat 
prin intermediul Internetului de pe un alt calculator. (n. red.) 

[Teleborian joacă tenis de două ori pe săptămână. Mai 
mult de două ore. A lăsat computerul în maşină, în 
parcare.] 

[Aha.] 

[Trinity n-a avut nicio problemă să neutralizeze alarma 
maşinii şi să ia computerul. A avut nevoie de doar 30 de mi- 
nute ca să copieze totul, via Firewire, şi să instaleze 
Asphyxia.] 

[Unde îi găsesc calculatorul?] 


Plague îi dădu adresa http a serverului unde era păstrat 
hard diskul doctorului Teleborian. 


[Ca să-l citez pe Trinity... This is some nasty Shit ] 
[?] 
[Uită-te pe hard diskul lui.] 


Lisbeth Salander îl părăsi pe Plague şi intră pe Internet, 
căutând serverul pe care i-l indicase acesta. Petrecu 
următoarele trei ore ca să cerceteze, unul după altul, do- 
sarele din computerul lui Teleborian. 

Găsi corespondenţa dintre Teleborian şi o persoană 
care avea o adresă de hotmail şi îi trimitea e-mailuri 
criptate. Pentru că ea avea acces la parola PGP a lui 
Teleborian, nu fu nicio problemă să citească această co- 
respondenţă în text clar. Prenumele corespondentului era 
Jonas, numele de familie lipsea. Jonas şi Teleborian 
manifestau un interes bolnav pentru problemele de să- 
nătate ale lui Lisbeth Salander. 

Yes... putem dovedi că există o conspirație. 

Dar ceea ce a interesat-o în cea mai mare măsură pe 
Lisbeth au fost cele 47 de dosare conţinând 8 756 de fo- 
tografii care reprezentau pornografie pedofilă hard. 
Deschise una după alta imaginile care reprezentau copii de 
aproximativ 15 ani sau chiar mai mici. Un număr de 


* În engl. în orig. - e ceva putred acolo. (n. red.) 

fotografii reprezentau copii mult mai mici. În majoritate 
fetiţe. Cele mai multe imagini aveau un caracter sadic. 

A găsit legături cu cel puţin şase persoane din mai 
multe ţări, care schimbau între ele pornografie infantilă. 

Lisbeth îşi muşcă buza de jos. În rest, chipul ei era lipsit 
de expresie. 

Îşi amintea nopţile când avea doar 12 ani şi zăcea lega- 
tă într-o cameră de o tăcere mormântală din clinica de 
psihiatrie pediatrică Sankt Stefan. Teleborian venise iar şi 
iar în întuneric în camera ei şi o cercetase la lumina care 
intra pe sub uşă. 

Ştiuse. El n-o atinsese niciodată, dar ea întotdeauna 
ştiuse. 

Se învinui - ar fi trebuit să se ocupe de Teleborian mai 
demult, cu mulţi ani în urmă. Însă refulase amintirea şi îi 
ignorase existenţa. 

Îl lăsase să continue. 

După o vreme, îl chemă pe Mikael Blomkvist, pe ICQ. 


Mikael Blomkvist şi-a petrecut noaptea în apartamentul 
lui Lisbeth Salander, de pe Fiskargatan. Abia la şase şi 
jumătate dimineaţa a închis computerul. A adormit cu 
imagini pornografice pe retină şi s-a trezit la zece şi un 
sfert. S-a ridicat din pat, a făcut un duş şi a chemat un taxi, 
care l-a aşteptat în faţa teatrului Södra. A ajuns pe Birger 
Jarlsgatan la unsprezece fără cinci şi a mers pe jos, până la 
cafeneaua Madeleine. 

Sonja Modig îl aştepta în faţa unei ceşti de cafea. 

— Salut, spuse Mikael. 

— Risc foarte mult făcând asta, răspunse ea, fără să-l 
salute. Voi fi dată afară şi chiar târâtă în faţa legii, dacă se 
află vreodată că te-am întâlnit. 

— Nimeni n-o va şti de la mine. Sonja părea chinuită. 

— Un coleg de-al meu l-a vizitat de curând pe fostul 
prim-ministru Thorbjörn Fälldin. S-a dus ca persoană 
particulară şi slujba lui se află, de asemenea, în joc. 

— Înţeleg. 

— Prin urmare, cer protecţia anonimatului pentru noi 
amândoi. 

— Dar nici nu ştiu despre ce coleg este vorba. 

— Am să-ţi povestesc. Vreau să-mi promiţi că vei asi- 
gura protecţia sursei. 

— Ai cuvântul meu. 

Ea aruncă o privire la ceas. 

— Te grăbeşti? 

— Da. Mă întâlnesc cu soţul meu şi cu copiii în Sture 
Gallerian, peste zece minute. Soţul meu crede că sunt la 
slujbă. 

— Iar Bublanski nu ştie nimic. 

— Nu. 

— OK. Tu şi colegul tău sunteţi surse şi aveţi protecţie 
totală. Amândoi. Până la moarte. 

— Colegul meu este Jerker Holmberg, pe care l-ai întâl- 
nit la Goteborg. Tatăl lui e membru al partidului de centru 
şi Jerker îl cunoaşte pe Fälldin din copilărie. S-a dus la 
acesta într-o vizită particulară şi l-a întrebat de 
Zalachenko. 

— Înţeleg. 

Inima lui Mikael începuse să bată puternic. 

— Fälldin pare să fie un om corect. Holmberg i-a po- 
vestit despre Zalachenko şi l-a rugat să-i spună ce ştia de- 
spre dezertor. Fälldin n-a spus nimic. Atunci, Holmberg i-a 
povestit că bănuim că Lisbeth Salander a fost închisă la o 
clinică de psihiatrie de către cei care-l protejau pe 
Zalachenko. Fälldin a fost foarte revoltat. 

— Înţeleg. 

— Fälldin a povestit că şeful de pe vremea aceea al 
Säpo şi un coleg îl vizitaseră la puţină vreme după ce el 
devenise prim-ministru. Aceştia i-au povestit o istorie 
fantastică cu spioni, despre un dezertor rus care venise în 
Suedia. Fălldin a putut afla că era cel mai mare secret mi- 
litar pe care îl avea Suedia... că nu exista nimic în întreaga 
apărare suedeză care să fie la fel de însemnat. 

— OK. 

— Fälldin a spus că n-a ştiut ce trebuie să facă. Era de 
curând prim-ministru şi în guvern nu exista niciun fel de 
experienţă în acest domeniu. Social-democraţii avuseseră 
puterea de peste 40 de ani. I s-a spus că avea răspunderea 
personală şi că el singur trebuia să hotărască, iar dacă-şi 
consulta colegii de guvern, atunci Säpo îşi declina orice 
responsabilitate. A simţit toate acestea ca foarte neplăcute 
şi pur şi simplu nu ştia ce să facă. 

— Inţeleg. 

— În cele din urmă, s-a văzut obligat să facă ce-i propu- 
neau domnii de la Säpo. A redactat o directivă prin care i-a 
dat poliţiei secrete în întregime responsabilitatea pentru 
Zalachenko. S-a angajat ca niciodată să nu discute proble- 
ma cu altcineva. N-a aflat niciodată numele dezertorului. 

— Înţeleg. 

— Pe urmă, Fälldin n-a mai auzit practic nimic despre 
această afacere, în timpul celor două mandate ale sale. În 
schimb, a făcut ceva neobişnuit de înţelept. A insistat ca un 
secretar de stat să fie introdus în secret şi să funcţioneze 
ca un intermediar între cancelaria guvernului şi cei care se 
ocupau de protecţia lui Zalachenko. 

— Da? 

— Secretarul de stat se numeşte Bertil K. Janeryd, are 
în prezent 63 de ani şi este ambasadorul Suediei la 
Amsterdam. 

— O, la naiba! 

— Când Fälldin a realizat cât de importantă este aceas- 
tă anchetă preliminară, i-a scris o scrisoare lui Janeryd. 

Sonja Modig puse un plic pe masă. 


Dragă Bertil, 

Secretul pe care amândoi l-am protejat în perioada mea 
de guvernare este acum obiectul unor serioase semne de 
întrebare. Persoana despre care era vorba e în prezent 
decedată şi nu mai poate fi compromisă. 

In schimb, alți oameni pot suferi daune. 

Este foarte important ca noi să primim răspuns la unele 
întrebări stringente. 

Persoana care aduce această scrisoare lucrează oficial 
şi are toată încrederea mea. Te rog să-i asculți povestea şi 
să răspunzi la întrebările pe care ţi le va pune. 

Foloseşte incontestabilul tău discernământ, 

TF 


— Această scrisoare se referă prin urmare la Jerker 
Holmberg. 

— Nu. Jerker l-a rugat pe Fälldin să nu scrie vreun 
nume. El a spus în mod expres că nu ştie cine va merge la 
Amsterdam. 

— Vrei să spui... 

— Eu şi Jerker am vorbit despre asta. Am intrat într-o 
apă atât de tulbure, încât ne trebuie un vapor ca să ne sal- 
văm, şi nu o plută. Nu avem nicio împuternicire să mergem 
la Amsterdam şi să-l interogăm pe ambasador. În schimb, 
tu o poţi face. 

Mikael îndoi plicul şi era pe cale să-l vâre în buzunar, 
când Sonja Modig îi prinse mâna. Strânsoarea ei era pu- 
ternică. 

— Informaţie contra informaţie, spuse ea. Vrem să ştim 
ce-ţi va povesti Bertil Janeryd. 

Mikael încuviinţă. Sonja Modig se ridică. 

— Aşteaptă. Ai spus că Fälldin a primit vizita a două 
persoane de la Säpo. Unul era şeful Säpo. Cine era 
celălalt? 

— Fälldin l-a întâlnit doar cu această ocazie şi nu poate 
să-şi amintească numele lui. La întâlnire, nu s-a făcut nicio 
însemnare. Işi aduce aminte de un bărbat slab, cu o 
mustață subţire. Acesta i-a fost prezentat ca şef al Secţiei 
pentru analiză specială sau aşa ceva. Fälldin a verificat mai 
apoi pe organigrama Säpo şi nu a găsit secţia respectivă. 

Clubul Zalachenko, gândi Mikael. Sonja Modig se aşeză 
din nou. Părea să-şi cântărească cu grijă cuvintele. 

— OK, spuse ea în cele din urmă. Cu riscul să fiu îm- 
puşcată în piaţa publică. Există o notă la care nu s-a gândit 
nici Fälldin, nici vizitatorii. 

— Ce notă? 

— Registrul de vizite la Fälldin, de la Rosenbad. 

— Şi? 

— Jerker l-a cerut. Este un document oficial. 

— Şi? 

Sonja Modig ezită o clipă. 

— Registrul consemnează doar că prim-ministrul l-a 
întâlnit pe şeful Säpo, plus un coleg, ca să discute proble- 
me de ordin general. 

— Există vreun nume? 

— Da. E Gullberg. 

Mikael simţi cum sângele îi năvăleşte în cap. 

— Evert Gullberg, spuse el. 

Sonja Modig părea că ţine dinţii încleştaţi. Dădu din 
cap. Se ridică şi plecă de acolo. 


Mikael Blomkvist rămase mai departe la cafeneaua 
Madeleine, deschizându-şi mobilul anonim şi rezervând un 
bilet de avion pentru Amsterdam. Avionul pleca de la 
Arlanda la ora 14:50. Merse pe jos până la Dressman, pe 
Kungsgatan, unde cumpără o cămaşă curată şi un schimb 
de lenjerie, apoi se duse la farmacia Klara, de unde îşi luă 
periuţă de dinţi şi obiecte de toaletă. Avu mare grijă să nu 
fie urmărit, atunci când alergă la Arlanda-Express. Ajunse 
la avion cu zece minute înainte de a se închide poarta. 

La 18:30, îşi rezervă o cameră într-un hotel destul de 
jerpelit, în Red Light Distrikt, la zece minute de mers de 
gara centrală din Amsterdam. 

Pierdu două ore ca să-l localizeze pe ambasadorul Su- 
ediei la Amsterdam şi reuşi să-l prindă la telefon la ora 
nouă. Îşi folosi întreaga putere de convingere, subliniind că 
avea o misiune de cea mai mare importanţă, pe care era 
obligat să o discute fără întârziere. In cele din urmă, 

ambasadorul cedă şi acceptă să se întâlnească cu Mikael la 
ora zece, în dimineaţa zilei de duminică. 

Pe urmă, Mikael ieşi şi mâncă o cină uşoară la un resta- 
urant de lângă hotel. La ora unsprezece seara, deja 
dormea. 


Ambasadorul Bertil K. Janeryd era destul de rezervat 
când îl servi cu cafea, în locuinţa lui. 

— Ei, bine... Ce era aşa de urgent? 

— Alexander Zalachenko. Transfugul rus care a venit în 
Suedia în 1976, spuse Mikael, întinzându-i scrisoarea de la 
Fălldin. 

Janeryd păru stupefiat. Citi scrisoarea, lăsând-o apoi 
precaut deoparte. 

În următoarea jumătate de oră Mikael îi explică în ce 
consta problema şi de ce îi scrisese Fälldin această scri- 
soare. 

— Eu.... Eu nu pot discuta această chestiune, spuse în 
cele din urmă Janeryd. 

— Ba da, puteţi. 

— Nu, pot discuta problema doar în faţa Comisiei Con- 
stituţionale. N 

— Există o mare probabilitate s-o faceți. Insă scrisoarea 
spune că trebuie să vă folosiți capacitatea de discernă- 
mânt. 

— Fälldin este un om de onoare. 

— Nu am nicio îndoială asupra acestui lucru. lar eu nu 
sunt pe urmele lui Fălldin sau ale dumneavoastră. Nu 
trebuie să dezvăluiţi secretele militare pe care Zalachenko 
eventual vi le-a spus. 

— Nu cunosc niciun fel de secret. Nici măcar nu ştiam 
că numele lui este Zalachenko... L-am cunoscut doar sub 
un nume codificat. 

— Care? 

— Era numit Ruben. 

— OK. 

— Nu pot discuta lucrul acesta. 

— Ba da, puteţi, repetă Mikael, instalându-se mai con- 
fortabil. Povestea asta va fi făcută publică foarte curând. Şi 
când se va întâmpla asta, presa ori vă va executa, ori vă va 
considera un funcţionar cinstit care a făcut ce-a putut, 
într-o situaţie penibilă. Dumneavoastră aţi primit de la 
Fälldin misiunea de-a fi om de legătură între el şi cei care 
se ocupau de Zalachenko. Acest lucru îl ştiu deja. 

Janeryd dădu din cap în semn de aprobare. 

— Povestiţi, atunci. 

Acesta rămase tăcut aproape un minut. 

— Niciodată n-am primit niciun fel de informaţie. Eram 
tânăr... nu ştiam cum să tratez situaţia. li întâlneam cam 
de două ori pe an, în perioada în care povestea era mai 
caldă. Aflam că Ruben... Zalachenko era în viaţă şi sănătos, 
că era dispus să colaboreze şi că informaţiile pe care le 
dădea erau extraordinar de importante. Niciodată n-am 
cunoscut detalii. Nu aveam nevoie să ştiu. 

Mikael aştepta. 

— Transfugul operase în alte ţări şi nu ştia nimic despre 
Suedia, de aceea el nu a constituit niciodată o problemă 
importantă pentru politica noastră de securitate. L-am 
informat pe prim-ministru de vreo două ori, însă adesea nu 
era nimic de spus. 

— OK. 

— Ei spuneau întotdeauna că acesta era tratat în modul 
obişnuit şi că informaţiile pe care le dădea urmau canalele 
obişnuite. Ce-aş fi putut să spun? Dacă întrebam ce 
înseamnă asta, ei zâmbeau şi spuneau că nu făcea parte 
din nivelul meu de competenţă. Mă simţeam ca un idiot. 

— Nu v-aţi gândit niciodată că era ceva greşit în acest 
aranjament? 

— Nu. Nu era nimic greşit. Eu presupuneam că Säpo 
ştie ce face, că aveau rutina şi experienţa necesare. Dar nu 
pot discuta despre asta. 

La momentul acela, Janeryd discuta „despre asta” de 
mai multe minute. 

— Toate astea sunt puţin importante. Pentru moment, 
un singur lucru contează. 

— Ce anume? 

— Numele persoanelor pe care le-aţi întâlnit. Janeryd îl 
privi întrebător pe Mikael. 

— Persoanele care se ocupau de Zalachenko şi-au de- 
păşit cu mult atribuţiile lor obişnuite. Au desfăşurat acti- 
vităţi criminale grave care vor face obiectul unor anchete 
preliminare. De aceea m-a trimis Fälldin la dumneavoastră. 
El nu ştia numele, căci dumneavoastră sunteţi cel care i-a 
întâlnit. 

Janeryd închise ochii nervos şi îşi strânse buzele. 

— L-aţi întâlnit pe Evert Gullberg... El era şeful. Janeryd 
dădu din cap. 

— De câte ori l-aţi întâlnit? 

— El a fost la toate întâlnirile, cu excepţia uneia. Au 
fost vreo zece întâlniri în anii cât Fälldin a fost 
prim-ministru. 

— Unde vă întâlneaţi? 

— În holul vreunui hotel. Cel mai adesea, la Sheraton. O 
dată, la Amaranten, în Kungsholmen şi de câteva ori în 
pubul Continentalului. 

— Şi cine mai era de faţă? Janeryd clipi cu un aer 
resemnat. 

— E mult de atunci... Nu-mi mai amintesc. 

— Încercaţi. 

— Era unul... Clinton. Ca preşedintele american. 

— Prenumele? 

— Fredrik Clinton. Pe el l-am întâlnit de patru-cinci ori. 

— OK... Alţii? 

— Hans von Rottinger. De el auzisem prin mama mea. 

— Mama dumneavoastră? 

— Da, mama cunoştea familia von Rottinger. Hans von 
Rottinger era un om simpatic. Înainte să apară cu Gullberg 
la una din întâlniri, nici nu ştiam că lucrează pentru Sâpo. 

— Nici nu lucra, spuse Mikael. Janeryd se albi la faţă. 

— El lucra pentru ceva ce se numea Secţia pentru ana- 
lize speciale, spuse Mikael. Ce vi s-a spus despre această 
secţie? 

— Nimic... Vreau să zic, ei erau cei care se ocupau de 
transfug. 

— Da. Însă nu e ciudat că nu existau în organigrama 
Sâpo? 

— E absurd... 

— Da, nu-i aşa? Cum se petreceau lucrurile atunci când 
se fixau întâlnirile? Sunati dumneavoastră sau ei? 

— Nu... Data şi locul fiecărei întâlniri erau fixate la în- 
tâlnirea precedentă. 

— Şi ce se întâmpla dacă voiaţi să intraţi în legătură cu 
ei? Spre exemplu, pentru a schimba o dată sau ceva de fe- 
lul ăsta. 

— Aveam un număr de telefon, la care puteam suna. 

— Ce număr? 

— Sincer vorbind, nu mi-l mai amintesc. 

— Al cui era numărul respectiv? 

— Nu ştiu. Nu l-am folosit niciodată. 

— OK... Întrebarea următoare: cui i-aţi lăsat mai de- 
parte această însărcinare? 

— Ce vrei să spui? 

— Când a plecat Fälldin. Cine v-a luat locul? 

— Nu ştiu. 

— Aţi scris vreun raport? 

— Nu, totul era secret. N-aveam voie nici măcar să-mi 
fac însemnări. 

— Şi n-aţi lăsat un succesor? 

— Nu. 

— Atunci cum s-au petrecut lucrurile? 

— Păi.... Fälldin a demisionat şi a lăsat postul lui Ola 
Ullsten. Eu am primit informaţia că trebuie să aşteptăm 
până la următoarele alegeri. Atunci, Fălldin a fost reales şi 
întâlnirile noastre au fost reluate. Apoi, au urmat alegerile 
din 1982 şi au câştigat social-democraţii. Presupun că 
Palme a numit pe cineva, care să-mi urmeze. În ceea ce mă 

priveşte, am început să lucrez la ministerul de externe şi 
am devenit diplomat. Am avut un post în Egipt şi apoi în 
India. 

Mikael continuă să-i mai pună întrebări timp de câteva 
minute, dar era convins că aflase tot ce avusese de povestit 
Janeryd. Trei nume. 

Fredrik Clinton. 

Hans von Rottinger. 

Şi Evert Gullberg - bărbatul care îl împuşcase pe 
Zalachenko. 

Clubul Zalachenko. 

Îi mulţumi lui Janeryd pentru informaţii şi luă un taxi 
înapoi, la gara centrală. Abia când se afla în taxi, vâri mâna 
în buzunar, închizând reportofonul. Ateriză la Arlanda la 
şapte şi jumătate, duminică seara. 


Erika Berger privea gânditoare ecranul. Ridică ochii, 
cercetând sala de redacţie pe jumătate goală, care se întin- 
dea dincolo de cuşca de sticlă. Anders Holm era liber. Nu 
văzu pe nimeni care să pară interesat de ea, fie pe faţă, fie 
pe ascuns. Nici ea nu avea vreun motiv să creadă că cineva 
din redacţie îi voia răul. 

E-mailul sosise cu un minut înainte. Expeditorul era 
redax(Qaftonbladet.com. De ce tocmai Aftonbladet? Adresa 
era falsă. 

Mesajul zilei nu conţinea niciun text. Era doar o ima- 
gine JPG, pe care ea o deschise în Photoshop. 

Fotografia era pornografică şi reprezenta o femeie 
goală, cu sâni foarte mari şi o zgardă în jurul gâtului. Stă- 
tea în patru labe şi un bărbat o penetra pe la spate. 

Chipul femeii fusese schimbat. Retuşarea nu era făcută 
cu atenţie, ceea ce probabil fusese intenţionat. In locul 
feţei originale, fusese lipită poza Erikăi care îi folosise 
drept portret. Fotografia era vechea poză-semnătură de la 
Millennium, care putea fi descărcată de pe Internet. 

La baza fotografiei stătea scris cu litere cursive: 

Curvă ordinară. 


Era al nouălea mesaj anonim pe care îl primise care 
conţinea cuvintele „curvă ordinară” şi care părea să fie 
trimis de la un mare grup de presă suedez. Dăduse peste 
un cyberagresor. 


Ascultarea telefonică era un capitol mai dificil decât 
supravegherea informatică. Trinity nu avusese nicio difi- 
cultate cu localizarea cablului telefonic al procurorului 
Ekström; problema era că Ekström folosea rar sau deloc 
postul fix pentru convorbirile având legătură cu slujba. 
Trinity nici măcar nu făcuse încercarea de-a supraveghea 
telefonul lui Ekstrom, de la poliţia din Kungsholmen. Ar fi 
necesitat să aibă acces la reţeaua de cablu suedeză, iar 
Trinity nu putea face asta. 

În schimb, Trinity şi Bob the Dog îşi petrecură o întrea- 
gă săptămână să identifice şi să distingă telefonul mobil al 
lui Ekström, prin zgomotul de fond al celor aproape 
200 000 de alte telefoane mobile, pe o rază de un kilometru 
în jurul clădirii poliţiei. 

Trinity şi Bob the Dog foloseau o tehnică numită 
Random Frequency Tracking System (RFIS). Tehnica nu 
era necunoscută. Fusese dezvoltată de organizaţia 
americană NSA (National Security Agency) şi era integrată 
într-un număr nedeterminat de sateliți, care supravegheau 
punctual zone de criză şi capitale din lumea întreagă. 

NSA dispunea de resurse uriaşe şi folosea un fel de 
plasă, pentru a capta simultan un mare număr de con- 
vorbiri într-o anume regiune. Fiecare apel era procesat 
individual prin computere care erau programate să re- 
acţioneze la anumite cuvinte, de exemplu „terorist” sau 
„Kalaşnicov”. Dacă apărea un asemenea cuvânt, com- 
puterul trimitea automat o alarmă şi un operator intra pe 
fir, pentru a stabili dacă discuţia era interesantă sau nu. 

O problemă mai dificilă era să identifici un număr spe- 
cific de telefon mobil. Fiecare telefon mobil are o semnătu- 

ră proprie - o amprentă -, sub forma unui număr de te- 
lefon. Cu o aparatură foarte dezvoltată, NSA putea să se 
concentreze pe o anumită zonă, să asculte şi să deosebeas- 
că convorbiri telefonice. Tehnica era simplă, însă nu era 
sută la sută sigură. Mai ales convorbirile care plecau din 
respectivul telefon erau greu de identificat, în vreme ce o 
convorbire care venea din afară era mult mai simplu de 
identificat, deoarece ea începea tocmai cu acea amprentă 
care trebuia să facă telefonul-ţintă să capteze semnalul. 

Deosebirea dintre ambițiile lui Trinity şi ale organizaţiei 
NSA în materie de ascultare telefonică era de natură 
economică. NSA avea un buget anual de mai multe mili- 
arde de dolari, aproape 12 000 de agenţi cu normă întrea- 
gă şi acces la ultima tehnologie de vârf în informatică şi 
telefonie. Trinity avea furgoneta sa, cu echivalentul a trei- 
zeci de kilograme de echipament electronic, dintre care o 
mare parte era confecţionat manual de către Bob the Dog. 
NSA putea, graţie supravegherii globale prin sateliți, să 
centreze antene extrem de sensibile în direcţia unei clădiri 
anume, în orice punct din lume. Trinity avea o antenă 
construită de către Bob the Dog şi care avea o rază de ac- 
ţiune efectivă de circa 500 de metri. 

Tehnica de care dispunea Trinity îl obliga să-şi parche- 
ze furgoneta pe Bergsgatan sau pe o altă stradă din apro- 
piere şi să îşi calibreze cu grijă echipamentul, până ce 
identifica amprenta lăsată de numărul de telefon al pro- 
curorului Ekström. Pentru că el nu ştia limba suedeză, 
trebuia să dirijeze conversaţia printr-un alt mobil, acasă la 
Plague, care răspundea de ascultarea propriu-zisă. 

Timp de cinci zile şi patru nopţi, un Plague cu ochii tot 
mai scoşi din orbite a ascultat până la epuizare un număr 
înspăimântător de apeluri cu destinaţia spre sau ieşind din 
sediul poliţiei şi din clădirile din apropiere. Auzise 
fragmente de anchetă în curs de desfăşurare, descoperise 
întâlniri amoroase şi înregistrase un mare număr de con- 
versaţii care conţineau simple inepţii. Târziu în seara celei 
de a cincea zile, Trinity i-a trimis un semnal pe care un 

afişaj digital l-a identificat imediat ca fiind numărul tele- 
fonului mobil al lui Ekstrom. Plague a fixat antena para- 
bolică pe frecvenţa exactă. 

Tehnica funcţiona în general mai bine pe convorbirile 
care intrau la Ekström. Antena parabolică a lui Trinity 
capta pur şi simplu căutarea numărului de mobil al lui 
Ekström, care era trimis în eter din întreaga Suedie. 

În momentul în care Trinity putuse să înceapă înregis- 
trarea apelurilor lui Ekström, obținuse, de asemenea, am- 
prenta vocii lui, asupra căreia lucra acum Plague. 

Plague introduse vocea digitalizată a lui Ekström 
într-un program care se numea VPRS şi care ar fi putut fi 
tradus ca Voiceprint Recognition System. El specificase 
vreo douăsprezece cuvinte-cheie, de exemplu „OK” sau 
„Salander”. Atunci când avea cinci exemple distincte ale 
unui cuvânt, le clasifica, în funcţie de timpul necesar 
pentru a fi pronunţate, de înălţime şi de frecvenţa vocii, 
cum erau pronunţate terminaţiile şi o mulţime de alţi 
indici. Rezultatul fu o reprezentare grafică. Cu aceasta, 
Plague avea posibilitatea să asculte şi apelurile care 
proveneau de la procurorul Ekström. Antena lui parabolică 
se afla în permanenţă în aşteptarea unei discuţii, în care să 
se afle tocmai curba grafică a unuia dintre cele 
douăsprezece cuvinte utilizate frecvent. Tehnica nu era nici 
pe departe perfectă. Dar el socotea că aproximativ 50% din 
toate convorbirile pe care le efectua Ekstrom pe mobilul 
său din interiorul secţiei de Poliţie sau din apropierea 
acesteia erau ascultate şi înregistrate. 

Din păcate, această tehnică avea un defect evident. De 
îndată ce procurorul Ekström părăsea sediul poliţiei, dis- 
părea posibilitatea ca mobilul lui să fie ascultat, în afară de 
cazul în care Trinity ştia unde se află şi putea să se par- 
cheze în imediata apropiere a imobilului. 


Având acum ordine de la cea mai înaltă instanţă, 
Torsten Edklinth putea în sfârşit să organizeze o unitate de 
intervenţie, redusă, dar legală. A adus patru colaboratori, 

alegând cu bună ştiinţă talente tinere cu merite în poliţia 
obişnuită, care fuseseră recrutaţi relativ de puţină vreme 
în RPS/Săâk. Doi lucraseră la brigada de fraude, unul la 
poliţia financiară şi altul venea de la secţia de cri- 
minalistică. Au fost chemaţi în biroul lui Edklinth şi au fost 
puşi la curent cu misiunea lor, precum şi cu necesitatea 
confidenţialităţii absolute. Edklinth a subliniat că ancheta 
avea loc la cererea directă a prim-ministrului. Monica 
Figuerola a devenit şefa lor şi a condus ancheta cu o forţă 
corespunzătoare aspectului ei exterior. 

Dar ancheta avansa lent, în mare parte fiindcă nimeni 
nu ştia cu siguranţă cine trebuia anchetat. De mai multe 
ori, Edklinth şi Figuerola se gândiseră să-l reţină pur şi 
simplu pe Mârtensson şi să-l interogheze. Dar, de fiecare 
dată, ei hotărâseră să mai aştepte. O arestare ar fi însem- 
nat că întreaga anchetă devenea publică. 

Abia marţi, la unsprezece zile de la întâlnirea cu 
prim-ministrul, Monica Figuerola ciocăni la uşa lui 
Edklinth. 

— Cred că avem ceva. 

— Aşază-te. 

— Evert Gullberg. 

— Da? 

— Unul dintre anchetatorii noştri a vorbit cu Marcus 
Erlander, care face investigația despre uciderea lui Zala- 
chenko. După spusele lui Erlander, RPS/Säk a luat legătura 
cu poliţia din Göteborg la două ore după asasinat şi a dat 
informaţii despre scrisorile de ameninţare ale lui Gullberg. 

— A mers repede... 

— Da. Un pic prea repede. RPS/Sâk a trimis prin fax 
mai mult de nouă scrisori la poliţia din Goteborg, care se 
presupune că au fost scrise de Gullberg. Există o singură 
problemă. 

— Care? 

— Două dintre scrisori erau adresate ministerului jus- 
tiţiei - ministrului justiţiei şi ministrului pentru democraţie. 

— Da. Ştiu deja asta. 

— Da, numai că scrisoarea către ministrul pentru de- 
mocraţie a fost înregistrată la minister abia a doua zi. A 
sosit mai târziu, cu poşta. 

Edklinth o fixă pe Monica Figuerola. Pentru prima oară, 
simţea o adevărată spaimă că bănuielile lui aveau să se 
arate întemeiate. Monica Figuerola continuă 
neînduplecată: 

— Cu alte cuvinte, RPS/Sâk a trimis prin fax copia unei 
scrisori de ameninţare care încă nu ajunsese la desti- 
natarul ei. 

— Dumnezeule, spuse Edklinth. 

— Faxurile au fost trimise de un angajat de la protecţia 
personalităţilor. 

— Cine? 

— Nu cred că are ceva de-a face cu asta. El a primit 
scrisorile dimineaţa, pe birou, şi imediat după crimă a 
primit însărcinarea să contacteze poliţia din Goteborg. 

— Cine i-a dat această însărcinare? 

— Secretara secretarului general. 

— Dumnezeule, Monica... Înţelegi ce înseamnă asta? 

— Sigur. 

— Asta înseamnă că RPS/Sâk este amestecată în uci- 
derea lui Zalachenko... 

— Nu. Asta înseamnă că persoane din cadrul RPS/Säk 
aveau ştiinţă despre crimă, înainte ca aceasta să se produ- 
că. Întrebarea este cine sunt aceste persoane? 

— Secretarul general... 

— Da. Dar eu încep să bănuiesc că acest „club Zala- 
chenko” se află în afara Säpo. 

— Ce vrei să spui? 

— Mårtensson. El a fost transferat de la protecţia per- 
sonalităţilor şi lucrează independent. L-am supravegheat 
destul de multă vreme, săptămâna trecută. Nu a luat legă- 
tura cu nicio persoană din Säpo, după câte ştim. Primeşte 
telefoane pe mobil, pe care nu le putem asculta. Nu ştim ce 
număr este, dar nu e telefonul lui personal. S-a întâlnit cu 
bărbatul blond, pe care încă nu l-am putut identifica. 

Edklinth îşi încreţi fruntea. În acelaşi moment, Anders 
Berglund ciocăni la uşă. Acesta era unul dintre colabora- 
torii care fuseseră recrutaţi pentru noua secţie operativă şi 
care lucrase înainte la poliţia financiară. 

— Cred că l-am găsit pe Evert Gullberg, spuse el. 

— Intră, îl invită Edklinth. 

Berglund puse pe birou o fotografie alb-negru zdren- 
ţuită. Edklinth şi Figuerola o examinară. Reprezenta un 
bărbat pe care amândoi îl recunoscură imediat ca fiind le- 
gendarul spion colonelul Stig Wennerstrom. Acesta era 
scos pe o uşă de către doi poliţişti zdraveni, în civil. 

— Această fotografie provine de la editura Âhlen & 
Åkerlund şi a fost publicată în revista Se, în primăvara lui 
1964. A fost făcută cu ocazia procesului în care 
Wennerström a fost condamnat la închisoare pe viaţă. 

— Aha. 

— În planul doi, se văd trei persoane. La dreapta, co- 
misarul criminalist Otto Danielsson, prin urmare cel care 
l-a arestat pe Wennerstrom. 

— Da... 

— Priviţi-l pe bărbatul care se află la stânga, în spatele 
lui Danielsson. 

Edklinth şi Figuerola văzură un bărbat înalt, cu o mus- 
taţă subţire şi cu pălărie. Amintea vag de scriitorul Dashiell 
Hammett. 

— Comparaţi faţa cu această fotografie de paşaport, a 
lui Gullberg. Avea 66 de ani, când a fost făcută fotografia. 

Edklinth îşi încruntă sprâncenele. 

— N-aş putea jura că este aceeaşi persoană... 

— Dar eu pot, spuse Berglund. IÎntoarceţi fotografia. Pe 
spate se afla o ştampilă care atesta că fotografia aparţinea 
editurii Âhlen & Åkerlund şi că numele fotografului era 
Julius Estholm. Mai era acolo un text, scris cu creionul: 
Stig Wennerström flancat de doi poliţişti în drum spre 
tribunalul din Stockholm. În spate, O. Danielsson, E. 
Gullberg şi H.W. Francke. 

— Evert Gullberg, spuse Monica Figuerola. Făcea parte 
din RPS/Săk. 

— Nu, zise Berglund. Din punct de vedere strict tehnic, 
nu făcea. Cel puţin, nu atunci când a fost făcută această 
fotografie. 

— Atunci? 

— RPS/Sâk a fost înfiinţată la patru luni după aceea. 
Când a fost făcută această fotografie, el încă mai făcea 
parte din poliţia secretă a statului. 

— Cine este H.W. Francke? întrebă Monica Figuerola. 

— Hans Wilhelm Francke, spuse Edklinth. A murit la 
începutul anilor '90, dar a fost şef adjunct al poliţiei secre- 
te a statului, de la sfârşitul anilor '50 până la începutul 
anilor '60. Era un fel de legendă, exact ca şi Otto 
Danielsson. De fapt, l-am întâlnit de vreo două ori. 

— Înţeleg, făcu Monica Figuerola. 

— A părăsit RPS/Sâk la sfârşitul anilor '60. Francke şi 
P.G. Vinge nu s-au înţeles niciodată şi îmi imaginez că i s-a 
dat pur şi simplu un picior în fund, când avea 50-55 de ani. 
Şi-a deschis o firmă proprie. 

— O firmă proprie? 

— Da, a devenit consultant în probleme de securitate 
pentru industria privată. Avea un birou în Stureplan, dar 
mai ţinea şi conferinţe când şi când, la cursurile interne 
RPS/Săk. Aşa l-am întâlnit eu. 

— Înţeleg. De ce s-au certat Vinge şi Francke? 

— Nu se suportau. Francke era un fel de cowboy, care 
vedea agenţi KGB peste tot şi Vinge era un birocrat de 
şcoală veche. Apoi, Vinge a fost şi el dat afară, culmea iro- 
niei, pentru că şi el credea că Palme lucrează pentru KGB. 

— Hmm, făcu Monica Figuerola, privind fotografia în 
care Gullberg şi Francke stăteau umăr lângă umăr. 

— Cred că a venit momentul să avem o nouă discuţie cu 
ministrul justiţiei, spuse Edklinth. 

— Millennium a apărut astăzi, zise Monica Figuerola. 
Edklinth îi aruncă o privire pătrunzătoare. 

— Niciun cuvânt despre afacerea Zalachenko, spuse ea. 

— Asta înseamnă că mai avem probabil o lună până la 
numărul viitor. E bine de ştiut. Dar trebuie să ne ocupăm 
de Blomkvist. În toată încurcătura asta, el este ca o grena- 
dă amorsată. 

17 
Miercuri 1 iunie 


Nimic nu îl avertiză pe Mikael Blomkvist că se afla 
cineva în casa scării, când dădu colţul spre apartamentul 
lui de pe Bellmansgatan 1. Era şapte seara. Se opri brusc, 
atunci văzu o femeie blondă, cu părul scurt şi cârlionţat, 
aşezată pe ultima treaptă. O identifică imediat ca fiind 
Monica Figuerola, de la RPS/Sâk, după fotografia pe care o 
găsise Lottie Karim. 

— Hei, Blomkvist, îl salută ea veselă, închizând cartea 
pe care o citea. 

Mikael se uită la titlul cărții şi văzu că era o carte în en- 
gleză despre imaginea zeilor în antichitate. Inălţă apoi 
privirea, examinându-şi vizitatoarea neaşteptată. Femeia se 
ridică în picioare. Era îmbrăcată într-o rochie de vară albă, 
cu mâneci scurte şi pusese pe treaptă o geacă de piele 
cărămizie. 

— Trebuie să vorbesc cu tine, spuse ea. 

Mikael Blomkvist o privea în continuare. Era înaltă, mai 
înaltă decât el şi impresia era amplificată de faptul că 
femeia se afla cu două trepte mai sus. El îi privi braţele, 
apoi cobori privirea spre picioarele ei şi înţelese că aceasta 
era mai puternică decât el. 

— Petreci destulă vreme la sala de sport, spuse el. Ea 
zâmbi, scoțând legitimaţia. 

— Mă numesc... 

— Te numeşti Monica Figuerola şi eşti născută în 1969, 
domiciliată pe Pontonjărgatan, în Kungsholmen. Te-ai 
născut la Borlänge şi ai lucrat ca poliţist la Uppsala. De trei 
ani lucrezi la RPS/Sâk, protecţia Constituţiei. Eşti o fa- 
natică a exerciţiilor fizice şi pe vremuri ai fost sportivă de 
performanţă, ba chiar era să faci parte din lotul olimpic al 
Suediei. Ce doreşti? 

Ea fu uimită, dar îşi reveni repede, dând din cap: 

— Ce bine, spuse pe un ton vesel. Atunci, ştii cine sunt 
şi că nu trebuie să-ţi fie frică de mine. 

— Nu? 

— Sunt câteva persoane care vor să aibă o discuţie li- 
niştită cu tine. Pentru că apartamentul şi telefonul tău nu 
sunt sigure şi există motive pentru păstrarea discreţiei, 
m-au trimis pe mine să te invit. 

— Şi de ce-ar trebui să merg undeva cu o persoană care 
lucrează la Säpo? 

Ea medită un moment. 

— Păi... poţi să dai curs acestei invitaţii amicale sau, 
dacă preferi, pot să-ţi pun cătuşele şi să te duc eu cu forţa. 

Îi zâmbi dulce. Mikael Blomkvist îi întoarse zâmbetul, în 
chip de răspuns. _ 

— Ascultă, Blomkvist... Înţeleg că nu ai prea multe 
motive să te încrezi în cineva care vine de la RPS/Säk. Însă 
nu toţi care lucrează acolo sunt duşmanii tăi şi există cauze 
foarte îndreptăţite ca să ai o discuţie cu şefii mei. 

El rămase în aşteptare. 

— Aşa că vrei să vii de bunăvoie sau cu cătuşe la mâini? 

— Am mai fost dus cu forţa de poliţie anul ăsta. 
Mi-ajunge. Unde mergem? 

Ea conducea un Saab 95 nou şi parcase după colţ, pe 
Pryssgrâănd. De îndată ce se urcară, îşi deschise telefonul şi 
formă un număr. 

— Ajungem în 15 minute, spuse. 

Apoi îl rugă pe Mikael Blomkvist să-şi prindă centura de 
siguranţă şi, trecând prin Slussen, o luă spre Ostermalm, 
parcând pe o stradă laterală, lângă Artillerigatan. 

Rămase nemişcată o secundă, privindu-l atentă. 

— Blomkvist... Este o vizită amicală. Nu rişti nimic. 

Mikael Blomkvist nu răspunse. Aştepta să vadă despre 
ce era vorba. Ea tastă codul de la intrare. Luară liftul până 
la etajul patru, la un apartament purtând o plăcuţă cu 
numele Martinsson. 

— Am închiriat apartamentul numai pentru întâlnirea 
din seara asta, spuse Monica, deschizând uşa. La dreapta, 
în living. 

Primul pe care îl văzu Mikael Blomkvist fu Torsten 
Edklinth, ceea ce nu constituia nicio surpriză, pentru că 
Säpo era amestecat în cea mai mare măsură în evenimente, 
iar Edklinth era şeful Monicăi Figuerola. Faptul că şeful 
Comisiei pentru protecţia Constituţiei se deranjase să-l 
caute arăta că undeva sus cineva era foarte neliniştit. 

Apoi văzu lângă fereastră o siluetă, care se întoarse 
spre el. Ministrul justiţiei. Ceea ce era surprinzător. 

În sfârşit, din dreapta se auzi un sunet şi văzu 
ridicându-se din fotoliu o persoană foarte cunoscută. Nu 
crezuse că Monica Figuerola îl va aduce la o întâlnire 
conspirativă cu prim-ministrul. 

— Bună seara, domnule Blomkvist, îl salută prim-mi- 
nistrul. lartă-ne că te-am rugat să vii la această întâlnire 
neprevăzută, dar am discutat situaţia şi am fost de acord 
că trebuie să stăm de vorbă cu dumneata. Putem să-ţi ofe- 
rim cafea sau ceva de băut? 

Mikael privi în jur. Văzu o masă mare de lemn închis la 
culoare, încărcată cu pahare, ceşti goale de cafea şi res- 
turile unei plăcinte. Probabil că se aflau acolo de câteva 
ore. 

— Apă minerală, spuse el. 

Monica Figuerola îl servi. Se aşezară pe canapele, în 
vreme ce ea rămase în spate. 

— M-a recunoscut şi ştia cum mă numesc, unde lo- 
cuiesc, unde lucrez şi că sunt pasionată de exerciţiile fizice, 
spuse Monica Figuerola. 

Prim-ministrul îi aruncă o privire grăbită lui Torsten 
Edklinth, apoi lui Mikael Blomkvist. Mikael înţelese brusc 
că el se afla într-o poziţie de superioritate. Prim-ministrul 
voia ceva de la el şi probabil că nu avea nicio idee despre 
cât de multe ştia sau nu ştia Mikael Blomkvist. 

— Încerc şi eu să mă descurc între actorii din nebunia 
asta de piesă, spuse Mikael pe un ton glumet. 

La naiba, încerc să-l duc de nas pe prim-ministru! 

— Şi cum de ştiai numele Monicăi Figuerola? întrebă 
Edklinth. 

Mikael îi aruncă o privire şefului Comisiei pentru 
protecţia Constituției. Nu avea idee ce-l făcuse pe 
prim-ministru să stabilească o întâlnire secretă cu el, 
într-un apartament închiriat din Ostermalm, dar se simţea 
plin de inspiraţie. În practică, lucrurile ar fi putut merge 
mult mai prost. Dragan Armanski pusese mingea în 
mişcare, dând informaţii unei persoane în care avea 
încredere. Care trebuie să fi fost Edklinth sau cineva din 
apropierea acestuia. Mikael riscă: 

— Un cunoscut comun a vorbit cu dumneata, îi spuse el 
lui Edklinth. Dumneata ai însărcinat-o pe Figuerola să vadă 
despre ce e vorba şi ea a descoperit că nişte activişti ai 
Säpo se ocupă cu ascultarea ilegală de telefoane şi au 
intrat prin efracţie în apartamentul meu şi aşa mai departe. 
Asta înseamnă că ai avut confirmarea existenţei clubului 
Zalachenko. Lucrul te-a neliniştit şi ai simţit nevoia să 
mergi mai departe, dar ai rămas o vreme în biroul 
dumitale, neştiind prea bine cui să te adresezi. Aşa că te-ai 
adresat ministrului justiţiei, care s-a adresat prim- 
ministrului. Şi acum, ne aflăm aici. Ce doriţi de la mine? 

Mikael vorbise pe un ton care lăsa să se înţeleagă că el 
avea o sursă bine plasată şi că urmărise fiecare pas făcut 
de Edklinth. După ochii măriţi de uimire ai acestuia, îşi 
dădu seama că momeala prinsese. Continuă: 

— Clubul Zalachenko mă spionează pe mine, eu îi 
spionez pe ei şi prim-ministrul e în situaţia actuală neli- 
niştit şi furios. El ştie că la sfârşitul acestei discuţii va urma 
un scandal căruia guvernul s-ar putea să nu-i su- 
pravieţuiască. 

Monica Figuerola zâmbi brusc, dar îşi mască zâmbetul 
în dosul paharului cu apă minerală. Înţelegea că Blomkvist 
juca la cacealma şi ştia cât de uimită fusese ea însăşi, 
atunci când el îi spusese numele şi numărul de la pantofi. 

M-a văzut în maşină, pe Bellmansgatan. E foarte atent. 
A luat numărul maşinii şi m-a identificat. lar în rest sunt 
doar supozilții. 

Nu spuse nimic. 

Prim-ministrul părea îngrijorat. 

— La asta trebuie să ne aşteptăm? întrebă el. Un scan- 
dal care să răstoarne guvernul? 

— Guvernul nu e problema mea, spuse Mikael. Mi- 
siunea mea constă în a dezvălui mizerii, cum ar fi clubul 
Zalachenko. 

Prim-ministrul aprobă, dând din cap. 

— Şi misiunea mea este să conduc ţara, în conformitate 
cu Constituţia. 

— Ceea ce înseamnă că problema mea este în cel mai 
înalt grad problema guvernului. Dar nu şi invers. 

— Ce-ar fi să nu mai vorbim fără să spunem nimic? De 
ce crezi că am aranjat această întâlnire? 

— Ca să aflaţi ce ştiu şi ce am de gând să fac. 

— În parte, e corect. Dar şi mai exact este că noi am ni- 
merit într-o criză constituţională. Lasă-mă să-ţi explic că 
guvernul nu are absolut nimic de-a face cu această poveste. 
Am fost luaţi cu totul pe neaşteptate. Eu n-am auzit 
niciodată despre... cum îi numeşti dumneata, clubul 
Zalachenko. Ministrul justiţiei n-a auzit în viaţa lui niciun 
cuvânt despre asta. Torsten Edklinth are o funcţie înaltă în 
RPS/Săk şi a lucrat în cadrul Säpo ani de zile, dar nu a 
auzit niciodată despre ei. 

— In continuare, nu e problema mea. 

— Ştiu. Ceea ce vrem noi să ştim este când ai de gând 
să publici textul dumitale şi, mai exact, ce ai de gând să 
publici. Eu îţi pun această întrebare. Şi nu are nimic de-a 
face cu vreo încercare de prevenire a eventualelor pagube. 

— Nu? 

— Blomkvist, cel mai rău lucru pe care l-aş putea face 
în situaţia actuală ar fi să încerc să influenţez conţinutul 
articolului dumitale. De fapt, eu doresc o colaborare. 

— Explicaţi. 

— Când mi s-a confirmat faptul că există o conspirație 
într-una din zonele excepţional de sensibile ale adminis- 
traţiei de stat, am ordonat o anchetă. 

Prim-ministrul se întoarse spre ministrul justiţiei. 

— Poţi relata exact care sunt ordinele guvernului? 

— E foarte simplu. Torsten Edklinth a primit însărci- 
narea să ancheteze imediat şi să vadă dacă lucrurile se 
confirmă. Sarcina lui este să strângă informaţii, care vor fi 
date procurorului de stat care, la rândul lui, are ca sarcină 
să judece dacă trebuie pornită o acţiune judiciară. Prin 
urmare, sunt instrucţiuni foarte clare. 

Mikael aprobă. 

— În seara aceasta, Edklinth a raportat cum progresea- 
ză ancheta. Am avut o lungă discuţie despre problemele 
constituţionale - vrem, de bună seamă, să fie respectată 
legea. 

— Normal, spuse Mikael pe un ton care lăsa să se în- 
ţeleagă că n-avea niciun strop de încredere în promisiunile 
prim-ministrului. 

— Ancheta se află acum într-un stadiu delicat. Încă nu 
am stabilit cu exactitate care sunt persoanele implicate. 
Avem nevoie de timp ca s-o facem. Şi de aceea am trimis-o 
pe Monica Figuerola să te invite la această întâlnire. 

— Ceea ce ea a făcut cu toată fermitatea. N-am avut 
prea mult de ales. 

Prim-ministrul îşi înălţă sprâncenele, privind-o pe 
Monica Figuerola. 

— Să trecem peste asta, spuse Mikael Blomkvist. Ea a 
avut un comportament exemplar. Dumneavoastră ce doriţi? 

— Vrem să ştim când vei publica articolul. Pentru mo- 
ment, această anchetă este purtată în mare secret şi, dacă 
vei acţiona înainte ca Edklinth să fie gata, s-ar putea să 
strici totul. 

— Hmm. Şi când aţi vrea să public? După alegeri? 

— Hotărăşti singur. Eu nu te pot influenţa. Ceea ce te 
rog este să spui când ai de gând să publici, ca noi să ştim 
exact care este deadline-ul nostru pentru anchetă. 

— Înţeleg. Aţi vorbit despre o colaborare... Prim- 
ministrul făcu un gest aprobator: 

— Vreau să încep prin a spune că în cazuri normale nici 
nu mi-ar fi trecut prin minte să rog un ziarist să vină la o 
asemenea întâlnire. 

— Într-un caz obişnuit, aţi fi făcut tot posibilul să ţineţi 
ziariştii cât mai departe de o asemenea întâlnire. 

— Da. Dar am înţeles că eşti condus de mai mulţi fac- 
tori. Ca ziarist, ai reputaţia că nu te porţi delicat atunci 
când este vorba de corupţie. In acest caz, nu există niciun 
fel de divergență între noi. 

— Niciuna? 

— Nu. Nici cea mai mică. Sau, mai exact spus... acele 
divergente care există pot avea caracter juridic, însă scopul 
este acelaşi. Dacă acest „club Zalachenko” există, el nu 
este numai o grupare criminală, ci şi o ameninţare la 
siguranţa statului. Trebuie să fie opriţi şi responsabilii traşi 
la răspundere. Asupra acestui punct putem fi de acord, 
dumneata şi cu mine? 

Mikael aprobă. 

— Am înţeles că ştii mai mult decât oricine altcineva de- 
spre povestea aceasta. Noi îţi propunem să-ţi împarţi 
cunoştinţele cu noi. Dacă ar fi vorba de o anchetă poliție- 
nească obişnuită, despre orice alt fel de delict, şeful an- 
chetei preliminare ar putea hotări să te cheme la interoga- 
toriu. Dar aceasta este, după cum înţelegi prea bine, o si- 
tuaţie excepţională. 

Mikael rămase tăcut, cântărind o vreme situaţia. 

— Şi ce primesc în schimb, dacă accept să colaborez? 

— Nimic. Noi nu ne târguim cu dumneata. Dacă doreşti 
să publici mâine-dimineaţă, fă-o. Nu am de gând să fiu 
amestecat în vreun târg care poate fi îndoielnic din punct 
de vedere constituţional. Te rog numai să colaborezi, 
pentru binele poporului. 

— Nu se poate spune despre un lucru că este „prea 
drept”, zise Mikael Blomkvist. Lăsaţi-mă să vă explic un 
lucru... Eu sunt furios la culme. Sunt furios pe stat şi pe 

guvern şi pe Säpo şi pe nemernicii ăia blestemaţi care, fără 
niciun motiv, au închis o fetiţă de 12 ani la spitalul de 
nebuni şi pe urmă au avut grijă s-o declare iresponsabilă. 

— Lisbeth Salander a devenit o problemă de stat, spuse 
prim-ministrul, aproape zâmbind. Mikael, eu personal sunt 
foarte impresionat de ceea ce i s-a întâmplat. Şi, crede-mă 
când îţi spun, cei vinovaţi vor fi traşi la răspundere. Dar, 
înainte de a face asta, trebuie să ştim cine sunt res- 
ponsabilii. 

— Dumneavoastră aveţi problemele dumneavoastră. 
Problema mea este că vreau ca Lisbeth Salander să fie eli- 
berată şi să-şi primească toate drepturile. 

— În privinţa asta, nu te pot ajuta cu nimic. Nu stau 
deasupra legii şi nu pot decide ce va hotări procurorul şi 
completul de judecată. Ea trebuie să fie eliberată de către 
un tribunal. 

— OK, spuse Mikael Blomkvist. Doriţi colaborare. 
Daţi-mi acces la ancheta lui Edklinth şi vă voi spune ce am 
de gând să public şi când. 

— Nu pot să-ţi dau acces la asta. Ar însemna să mă 
plasez faţă de tine în aceeaşi relaţie pe care a avut-o pre- 
decesorul ministrului justiţiei cu un anume Ebbe Carlsson, 
înainte să izbucnească scandalul dezvăluirilor în cazul 
asasinării lui Palme. 

— Eu nu sunt Ebbe Carlsson, spuse Mikael calm. 

— Am înţeles asta. Însă numai Torsten Edklinth poate 
să decidă ce va dori să-ţi împărtăşească, rămânând în ca- 
drul legal al anchetei. 

— Hmm, făcu Mikael Blomkvist. Vreau să ştiu cine a 
fost Evert Gullberg. 

În încăpere se lăsă tăcerea. 

— Evert Gullberg a fost probabil timp de mulţi ani şef al 
secţiei din cadrul RPS/Sâk pe care dumneata o numeşti 
clubul Zalachenko, spuse Edklinth. 

Prim-ministrul îi aruncă o privire dură lui Edklinth. 

— Cred că ştie deja asta, spuse Edklinth, scuzându-se. 

— Aşa e, zise Mikael. Acesta a început la Säpo, în anii 
'50, şi a devenit şef a ceva ce se numeşte Secţia pentru 
analize speciale, în anii '60. S-a ocupat de întreaga afacere 
Zalachenko. 

Prim-ministrul scutură din cap: 

— Ştii mai multe decât ar trebui. Cu multă plăcere aş 
vrea să ştiu cum le-ai aflat. Dar nu am de gând să întreb. 

— Am găuri în articol, spuse Mikael. Vreau să le umplu. 
Daţi-mi informaţia necesară şi nu vă voi pune piedici. 

— În calitate de prim-ministru, eu nu pot să dau aceste 
informaţii. Şi Torsten Edklinth păşeşte pe o frânghie foarte 
subţire dacă o face. 

— Sunt doar fleacuri. Eu ştiu ce vreţi. Voi ştiţi ce vreau. 
Şi, dacă îmi daţi informaţii, vă voi trata ca pe nişte surse, 
cu tot anonimatul pe care asta îl implică. Nu mă înţelegeţi 
greşit, în articolul meu voi povesti adevărul, aşa cum îl 
înţeleg eu. Dacă dumneavoastră sunteţi amestecat, vă voi 
distruge în ochii opiniei publice, având grijă să nu mai fiţi 
reales vreodată. Dar, în situaţia actuală, n-am niciun motiv 
să cred că lucrurile ar sta aşa. 

Prim-ministrul îi aruncă o privire lui Edklinth. După o 
clipă, dădu din cap. Mikael interpretă asta ca pe un semn 
că prim-ministrul tocmai înfăptuise o încălcare a legii - 
chiar dacă mai mult din punct de vedere teoretic - dându-şi 
acordul tacit ca Mikael să afle o parte din secretele de stat. 

— Acestea pot fi rezolvate foarte simplu, spuse Ed- 
klinth. Eu sunt anchetator unic şi decid personal ce cola- 
boratori recrutez pentru anchetă. Dumneata nu poţi fi an- 
gajat oficial ca anchetator, pentru că aceasta ar însemna că 
eşti obligat să semnezi un angajament de păstrare a tăce- 
rii. Insă te pot angaja drept consultant extern. 


Viaţa Erikăi Berger se umpluse de nesfârşite şedinţe şi 
zile de muncă de douăzeci şi patru de ore, din momentul în 
care trebuise să intre în pantofii decedatului redactor-şef 
Hâkan Morander. Se simţea tot timpul nepregătită, 
ineficientă şi neiniţiată. 

Abia miercuri seara, aproape la două săptămâni după 
ce Mikael Blomkvist îi dăduse dosarul cu cercetările făcute 
de Henry Cortez asupra şefului consiliului de administraţie 
Magnus Borgsjö, a avut în fine timp să se ocupe de această 
problemă. Deschizând dosarul, a înţeles că întârzierea 
provenea de fapt din lipsa ei de chef de a se înhăma la asta. 
Ştia deja că, oricum va proceda, totul se va termina cu o 
catastrofă. 

Ajunse acasă, în Saltsjobaden, neobişnuit de devreme, 
la ora şapte seara, debranşă alarma de la intrare şi consta- 
tă uimită că soţul ei, Greger Backman, nu era acasă. li luă 
un moment ca să-şi aducă aminte că îl sărutase cu mai 
multă ardoare în dimineaţa aceea, fiindcă el trebuia să 
meargă la Paris, pentru a ţine nişte conferinţe şi că nu avea 
să se întoarcă decât la sfârşitul săptămânii. Erika îşi dădu 
seama că n-avea nici cea mai mică idee despre ce tratau 
conferințele sau când se decisese asta. 

Doamne, iartă-mă, mi-am pierdut bărbatul! Se simţea 
ca unul dintre personajele din cartea doctorului Richard 
Schwartz! şi se întrebă dacă nu aveau nevoie de terapie de 
cuplu. 

A urcat la etaj, a lăsat să curgă apa în baie, scoţându-şi 
hainele. A luat dosarul de cercetare în baie şi a petrecut 
următoarea jumătate de oră citind întreaga istorie. Când a 
fost gata, nu s-a putut stăpâni să nu zâmbească. Henry 
Cortez va deveni un jurnalist formidabil. Avea 26 de ani şi 
lucra de patru ani la Millennium, unde venise direct de la 
Şcoala de Jurnalism. Erika se simţea oarecum mândră, 
întregul articol despre scaunele de closet şi Borgsjö purta, 
de la început la sfârşit, amprenta revistei Millennium, iar 
fiecare rând era perfect documentat. 

Dar se simţea şi tristă. Magnus Borgsjö nu era un om 
rău şi Erikăi îi plăcea de el. Era tăcut, receptiv, avea far- 
mec şi părea fără fasoane. In plus, era şeful ei şi cel care-i 
dăduse de lucru. Blestematul de Borgsjö! Cum a putut fi 
atât de idiot? 


1 Dr. Richard Schwartz: „Family Therapy. Concepts and Methods”. 

Medită o vreme, dacă s-ar putea găsi alte legături sau, 
poate, circumstanţe atenuante, deşi ştia de la început că nu 
avea cum să nege evidenţa. 

Puse dosarul pe marginea ferestrei, se lungi în baie şi 
se cufundă în gânduri. 

Era inevitabil ca Millennium să publice materialul. Dacă 
ea ar mai fi fost redactorul-şef al revistei, n-ar fi ezitat o 
secundă, iar faptul că revista îi dăduse ei materialul, 
înainte de a-l publica, fusese doar un gest amical care ară- 
ta că Millennium încerca, în măsura posibilului, să limiteze 
consecinţele pentru ea, personal. Dacă situaţia ar fi fost 
inversată - dacă SMP ar fi găsit o mizerie de o asemenea 
anvergură despre şeful consiliului de administraţie de la 
Millennium (care, de altfel, se întâmpla să fie Erika Berger 
însăşi) -, nici ea n-ar fi ezitat să publice. 

Publicarea avea să-l lovească serios pe Magnus Borgsjö. 
Lucrul cel mai grav nu era de fapt că firma lui, Vitavara SA, 
comanda scaune de closet la o fabrică din Vietnam, care se 
afla pe lista ONU cu întreprinderi care foloseau mână de 
lucru infantilă - şi, în plus, puşcăriaşi, pe post de sclavi; 
dintre care, cu siguranţă, cel puţin câţiva erau probabil 
deţinuţi politic. Lucrul cel mai grav era că Magnus Borgsjö 
cunoştea aceste împrejurări şi totuşi alesese să comande 
scaunele de toaletă la Fong Soo Industries. Era o lăcomie 
care, în apele tulburi lăsate de alţi gangsteri capitalişti, ca 
fostul PDG de la Skandia, nu dădea deloc bine în ochii 
suedezilor. 

De bună seamă, Magnus Borgsjö avea să motiveze spu- 
nând că nu ştiuse condiţiile de la Fong Soo, însă Henry 
Cortez avea o documentaţie serioasă în această privinţă şi, 
în momentul în care Borgsjö va încerca să cânte pe melodia 
asta, va fi demascat şi ca mincinos. In iunie 1997, Magnus 
Borgsjö fusese în Vietnam ca să semneze primele con- 
tracte. Cu această ocazie, petrecuse zece zile în Vietnam şi, 
printre altele, vizitase fabricile firmei. Dacă va încerca să 
afirme că nu înţelesese niciodată că cei mai mulţi dintre 

muncitorii din fabrică erau copii de 12-13 ani, va trece 
drept idiot absolut. 

Întrebarea despre eventuala ignoranță a lui Borgsjö pri- 
mea răspuns definitiv prin faptul că Henry Cortez putea do- 
vedi că o comisie a ONU împotriva muncii infantile intro- 
dusese Fong Soo Industries pe lista întreprinderilor care 
exploatau copii. Acest fapt devenise, de altfel, subiect al 
unor articole de ziar, precum şi pentru două din 
organizaţiile neguvernamentale împotriva folosirii forţei de 
muncă infantile, dintre care prestigioasa organizaţie Inter- 
national Joint Effort Against Child Labour din Londra, care 
scrisese unui număr de firme ce aveau comenzi la Fong 
Soo. Nu mai puţin de şapte scrisori fuseseră trimise la 
Vitavara SA. Două dintre aceste scrisori fuseseră adresate 
personal lui Magnus Borgsjö. Organizaţia din Londra îi 
dăduse cu multă bucurie documentaţia necesară lui Henry 
Cortez, afirmând că Vitavara SA nu răspunsese la niciuna 
din scrisori. 

În schimb, Magnus Borgsjö plecase în Vietnam de două 
ori, în 2001 şi 2004, pentru a reînnoi contractele. Aceasta 
era lovitura de graţie. Orice posibilitate a lui Borgsjo de a 
da vina pe neştiinţă nu se susţinea. 

Interesul mediatic care avea să urmeze nu putea duce 
decât la un singur lucru. Dacă Borgsjö era suficient de 
deştept, avea să iasă onorabil din scenă şi să demisioneze 
din posturile pe care le deţinea în diverse consilii de ad- 
ministraţie. Dacă se va opune, va fi probabil distrus în 
cursul acestui proces. 

Faptul că Borgsjö era sau nu director la Vitavara SA o 
interesa prea puţin pe Erika Berger. Din punctul ei de ve- 
dere, lucrul grav era că acesta era şi şeful consiliului de 
administraţie la SMP. Publicarea materialului însemna că 
el va fi silit să plece. Într-o perioadă când ziarul se clătina 
pe marginea prăpastiei şi fusese începută munca de reîn- 
noire, SMP nu-şi putea permite să aibă un preşedinte cu 
moravuri îndoielnice. Ziarul va avea de suferit. În conse- 
cinţă, el va trebui să dispară de la SMP. 

Pentru Erika Berger, se prezentau două alternative de 
acţiune. 

Ori avea să meargă la Borgsjö, să pună cărţile pe masă, 
să-i arate materialul şi apoi să-l determine să tragă el în- 
suşi concluzia că trebuie să plece înainte ca articolul să fie 
publicat. 

Ori, dacă se opunea, ea trebuia să convoace rapid con- 
siliul de administraţie, să-l informeze şi să-l silească să-l 
dea afară. Iar în cazul în care consiliul de administraţie nu 
va merge pe această linie, ea însăşi va trebui să demisio- 
neze imediat din postul de redactor-şef al SMP. 

Când Erika Berger a ajuns aici cu reflecţiile, apa din 
baie era rece. A făcut un duş, s-a uscat şi a mers în dormi- 
tor, unde şi-a pus un halat. Apoi, a ridicat receptorul şi i-a 
telefonat lui Mikael Blomkvist. N-a primit nici un răspuns. 
Apoi, s-a dus la parter, unde a pus de cafea şi, pentru 
prima oară de când începuse să lucreze la SMP, a deschis 
televizorul, căutând un film în faţa căruia ar fi putut să se 
destindă. 

Când a trecut prin faţa arcadei de la living, a simţit o 
durere ascuţită în picior şi, privind în jos, a văzut că sân- 
gera abundent. A mai făcut un pas şi durerea a fulgerat-o. 
A sărit într-un picior până la un scaun, pe care s-a aşezat. 
Ridicând piciorul, a descoperit spre spaima ei că un ciob de 
sticlă îi intrase adânc în călcâi. Mai întâi, a simţit că i se 
face rău. Apoi, şi-a adunat tot curajul, a prins ciobul şi a 
tras. A durut-o cumplit şi sângele a ţâşnit din rană. 

A smuls un sertar de la scrinul din hol, unde avea fu- 
lare, mănuşi şi căciuli. Printre ele, a găsit un fular pe care 
l-a înfăşurat iute în jurul piciorului, strângându-l tare. Nu 
era de ajuns şi a mai adăugat unul, într-un bandaj impro- 
vizat. Şuvoiul de sânge se mai potoli. 

A privit uimită ciobul de sticlă. Cum ajunsese acolo? 
Apoi, a descoperit şi alte cioburi de sticlă pe podeaua ho- 
lului. Ce naiba... S-a ridicat, aruncând o privire în living, 
unde a văzut că fereastra uriaşă care dădea spre Saltsjön 
era spartă şi că toată podeaua era plină de cioburi. 

S-a dus la uşa de la intrare şi şi-a pus în picioare pan- 
tofii pe care îi scosese la venirea acasă. Adică şi-a pus un 
pantof şi şi-a vârât degetele piciorului rănit în celălalt, să- 
rind mai mult sau mai puţin într-un picior până în living, 
unde a cercetat dezastrul. 

Apoi, a descoperit cărămida din mijlocul mesei. 

A şchiopătat până la uşa dinspre terasă şi a ieşit în 
curtea din spate. 

Cineva scrisese cu spray două cuvinte pe faţada casei, 
cu litere de-o şchioapă: 


CURVĂ ORDINARĂ 


Era puţin trecut de nouă seara, când Monica Figuerola 
a deschis portiera pentru Mikael Blomkvist. Apoi, a încon- 
jurat maşina, aşezându-se la volan. 

— Vrei să te duc acasă sau te las undeva? Mikael 
Blomkvist privea în gol. 

— Sincer vorbind... nu ştiu exact unde mă aflu. Nicio- 
dată până acum n-am mai tras pe sfoară un prim-ministru. 

Monica Figuerola începu să râdă. 

— Ţi-ai jucat cartea foarte bine, spuse ea. Habar n-a- 
veam că eşti aşa bun la cacealmale. 

— Dar am crezut în fiecare cuvânt pe care l-am spus. 

— Sigur, însă ceea ce voiam să spun este că te-ai prefă- 
cut că ştii mult mai mult decât ştii, de fapt. Am înţeles asta 
când mi-am dat seama cum m-ai identificat pe mine. 

Mikael întoarse capul, privindu-i profilul. 

— Mi-ai luat numărul de la maşină, când stăteam în 
pantă, lângă casa ta. 

El aprobă. 

— I-ai făcut să creadă că ştii tot ce s-a discutat în cabi- 
netul prim-ministrului! 

— De ce n-ai spus nimic? 

Ea îi aruncă o privire scurtă şi o coti pe Grev 
Turegatan. 

— Regula jocului. Nu trebuia să parchez acolo. Dar nu 
exista niciun alt loc în care să pot opri maşina. Eşti foarte 
atent la ce te înconjoară, nu-i aşa? 

— Stăteai cu o hartă pe locul din faţă şi vorbeai la tele- 
fon. Am luat numărul şi am făcut un control de rutină. 
Controlez toate maşinile care mă fac să reacţionez. Cele 
mai multe nu sunt importante. În cazul tău, am aflat că 
lucrezi la Säpo. 

— Îl urmăream pe Mårtensson. Apoi, am observat că şi 
tu îl urmăreai, cu ajutorul Susannei Linder, de la Milton 
Security. 

— Armanski a pus-o să vadă ce se întâmplă în jurul 
apartamentului meu. 

— Şi, pentru că ea a intrat în imobilul în care locuieşti, 
bănuiesc că Armanski a plasat vreo formă de supraveghere 
vizuală în apartament. 

— Aşa e. Avem o înregistrare cu ei, cum se strecoară şi 
cum îmi caută prin hârtii. Mârtensson avea un copiator 
portabil. L-aţi identificat pe însoţitorul lui? 

— Nu e important. Lăcătuş cu trecut criminal, care 
probabil primeşte bani ca să deschidă uşi. 

— Numele? 

— Protecţia sursei? 

— Sigur că da. 

— Lars Faulsson, 47 de ani. Este poreclit Falun. Con- 
damnat pentru o spargere de seif în anii '80 şi alte mărun- 
ţişuri. Are un atelier, la Norrtull. 

— Mulţumesc. A 

— Dar să păstrăm secretele pentru mâine. Întâlnirea se 
terminase cu o înţelegere, care stabilea că Mikael 
Blomkvist va vizita a doua zi Comisia pentru protecţia 
Constituţiei, ca să înceapă un schimb de informaţii. Mikael 
era cufundat în gânduri. Tocmai treceau prin piaţa Sergel. 

— Ştii ce? Mi-e îngrozitor de foame. Am mâncat de 
prânz la ora două şi când am ajuns acasă mă gândeam 
să-mi fac nişte paste, dar m-ai cules tu. Ai mâncat? 

— Cu ceva timp în urmă. 

— Atunci, haide să mergem la un restaurant, unde să 
putem băga în gură ceva digerabil. 

— Orice mâncare e digerabilă. El îi aruncă o privire. 

— Credeam că eşti una din fanaticele mâncării sănă- 
toase. 

— Nu sunt nici măcar vreo fanatică a antrenamentului. 
Dar, dacă te antrenezi, poţi mânca orice vrei. În anumite 
limite, desigur. 

Monica o apucă pe Klaraberg, cântărind alternativele; 
în loc s-o ia în jos, spre Södermalm, o luă înainte, spre 
Kungsholmen. 

— Nu cunosc restaurantele din Söder, dar ştiu unul 
bosniac excelent, lângă Fridhemsplan. Burek-ul lor este 
fantastic. 

— Sună bine, spuse Mikael Blomkvist. 


Lisbeth Salander bătea literă cu literă la declaraţia ei. 
Lucrase în medie cinci ore în fiecare zi. Era foarte atentă 
să treacă sub tăcere toate detaliile care ar fi putut să fie fo- 
losite împotriva ei. 

Faptul că era închisă devenise o binecuvântare. Putea 
să lucreze de îndată ce era singură în cameră şi clinchetul 
mănunchiului de chei sau cheia vârâtă în broască functio- 
nau ca un avertisment pentru ascunderea computerului. 


[Tocmai mă pregăteam să închid uşa de la cabana lui 
Bjurman, de lângă Stallarholmen, când au sosit 
Carl-Magnus Lundin şi Sonny Nieminen, pe motociclete. 
Pentru că mă căutau degeaba de ceva vreme, la 
însărcinarea lui Zalachenko/Niedermann, au fost uimiţi să 
mă vadă acolo. Magge Lundin s-a dat jos de pe motocicletă 
şi mi-a explicat că „lesbiana are nevoie de puţină sulă”. 
Atât el, cât şi Nieminen s-au manifestat aşa de 
ameninţător, că am fost nevoită să-mi exercit dreptul de 
legitimă apărare. Am părăsit locul pe motocicleta lui 
Lundin, pe care am abandonat-o după aceea la Sala de 
Expoziţii din Alvsj5.] 

Mai citi o dată fragmentul şi dădu din cap, în semn de 
aprobare. Nu exista niciun motiv ca să mai povestească 
faptul că Magge Lundin o numise curvă şi că atunci ea se 
aplecase luând pistolul P-83 Wanad al lui Nieminen şi-l 
pedepsise pe Lundin împuşcându-l în picior. Poliţiştii ar 
putea să-şi imagineze, probabil, dar era treaba lor să arate 
că aşa stăteau lucrurile. Ea nu intenţiona să le uşureze 
munca şi să recunoască ceva ce ar putea s-o trimită la în- 
chisoare pentru maltratare gravă. A 

Scrisese 33 de pagini şi se apropia de sfârşit. In unele 
părţi, fusese extrem de zgârcită cu detaliile şi se străduise 
mult ca nicăieri să nu prezinte vreo dovadă, care să întă- 
rească vreuna din afirmaţiile pe care le făcea. Mersese aşa 
de departe, încât trecuse sub tăcere unele probe evidente, 
sărind veriga următoare a lanţului de evenimente. 

Medită un moment, apoi, reciti pasajul unde relata vio- 
lul sadic al avocatului Bjurman. Era un pasaj la care lucra- 
se mult şi una din puţinele părţi pe care le reformulase de 
mai multe ori, înainte de a fi mulţumită de rezultat. Pasajul 
conţinea 19 rânduri. Ea relata în mod obiectiv cum acesta o 
lovise, o aruncase cu faţa în jos pe pat, îi astupase gura cu 
bandă adezivă şi îi pusese cătuşe. Apoi, spunea cum acesta 
exercitase repetate violenţe sexuale asupra ei, care 
cuprindeau penetrări anale şi orale. Explica mai departe 
cum acesta, în cursul violului, la un moment dat îi 
înfăşurase o piesă de îmbrăcăminte - propriul ei maiou - în 
jurul gâtului, strângând aşa de tare, că îşi pierduse pentru 
o vreme cunoştinţa. Apoi, mai urmau câteva rânduri în care 
identifica obiectele pe care acesta le folosise în timpul vio- 
lului, printre care un bici scurt, un dop anal, un dildo 
enorm şi cârlige, pe care i le prinsese de sfârcurile sânilor. 

Incruntă fruntea, privind textul. În cele din urmă, luă 
creionul digital şi mai scrise câteva rânduri. 


[La un moment dat, în timp ce mai aveam încă banda 
adezivă peste gură, Bjurman a făcut un comentariu legat 


435 


de faptul că aveam mai multe tatuaje şi inele, printre care 
şi unul în sfârcul sânului stâng. M-a întrebat dacă îmi 
plăcea să mi se facă găuri, apoi a părăsit camera pentru un 
scurt moment. S-a întors cu un ac de cusut, pe care l-a 
trecut prin sfârcul sânului meu drept.] 


Examină noul text, apoi dădu din cap în semn de apro- 
bare. Tonul birocratic dădea textului o nuanţă aşa de 
suprarealistă, încât totul părea rezultatul unei fantezii 
absurde. 

Pur şi simplu, povestea nu părea demnă de crezare. 

Ceea ce era şi intenţia lui Lisbeth Salander. 

În momentul acela, auzi clinchetul mănunchiului de 
chei al paznicului de la Securitas. Închise imediat compu- 
terul de buzunar, punându-l în nişa din spatele măsuţei de 
lângă pat. Era Annika Giannini. Lisbeth îşi încruntă 
sprâncenele. Era trecut de nouă seara şi Giannini nu obiş- 
nuia să apară aşa de târziu. 

— Salut, Lisbeth. 

— Salut. 

— Cum te simţi? 

— Nu sunt încă pregătită să ies. Annika Giannini oftă 
adânc: 

— Lisbeth... Au stabilit procesul pentru 13 iulie. 

— E OK. 

— Nu, nu este OK. Timpul curge şi tu refuzi să ai în- 
credere în mine. Încep să mă tem că am făcut o uriaşă gre- 
şeală, acceptând să-ţi fiu avocat. Dacă vrei să avem cea mai 
mică şansă, trebuie să ai încredere în mine. Trebuie să 
colaborăm. 

Lisbeth o studie pe Annika Giannini un lung moment. În 
cele din urmă, îşi lăsă capul pe pernă, privind în tavan. 

— Ştiu ce vom face, spuse ea. Am înţeles planul lui 
Mikael. Iar el are dreptate. 

— Nu sunt chiar aşa de sigură, spuse Annika. 

— Dar eu sunt sigură. 

— Poliţia vrea să te audieze din nou. Un anume Hans 
Faste, din Stockholm. 

— Lasă-l să mă interogheze. Nu voi spune niciun cu- 
vânt. 

— Trebuie să dai nişte explicaţii. Lisbeth o privi tăios pe 
Annika Giannini. 

— Repet. Nu voi spune niciun cuvânt poliţiei. Când vom 
ajunge în sala de tribunal, procurorul nu va avea nicio 
silabă de la vreun interogatoriu, pe care să se bazeze. Tot 
ce vor avea este relatarea pe care o formulez eu acum şi 
care, în mare parte, va părea incredibilă. Iar pe aceasta o 
vor primi cu câteva zile înainte de proces. 

— Şi când o să te-apuci să o scrii? 

— O vei primi peste câteva zile. Dar nu va ajunge la 
procuror decât chiar înainte de proces. 

Annika Giannini părea neîncrezătoare. Lisbeth îi oferi 
brusc un zâmbet strâmb, prudent: 

— Tu vorbeşti despre încredere. Pot avea încredere în 
tine? 

— Sigur că da. 

— OK, poţi să-mi aduci aici un computer de buzunar, 
aşa încât să am legătură cu lumea, pe Internet? 

— Nu, normal că nu. Dacă ar fi descoperit, aş fi dată în 
judecată şi mi-aş pierde autorizaţia de avocat. 

— Dar dacă altcineva ar face să-mi parvină un aseme- 
nea computer, ai reclama asta la poliţie? 

Annika îşi înălţă sprâncenele: 

— Dacă nu aş cunoaşte faptul... 

— Dar dacă l-ai cunoaşte? Cum ai proceda? Annika 
medită îndelung. 

— Aş închide ochii. De ce? 

— Acest computer ipotetic îţi va trimite curând un 
e-mail ipotetic. După ce îl vei citi, vreau să mă vizitezi din 
nou. 

— Lisbeth.... 

— Aşteaptă. Lucrurile stau aşa. Procurorul joacă cu 
cărţi măsluite. Eu mă aflu în inferioritate, orice aş face, şi 

scopul acestui proces este să mă trimită la un azil psihia- 
tric. 

— Ştiu. 

— Ca să supraviețuiesc, trebuie să lupt şi eu cu mijloa- 
ce ilegale. 

În cele din urmă, Annika Giannini aprobă. 

— Când ai venit la mine prima oară, aveai un mesaj de 
la Mikael Blomkvist. El spunea că ţi-a povestit cea mai 
mare parte din lucruri, cu unele excepţii. Una dintre ex- 
cepţii era în legătură cu talentele pe care mi le descoperise 
la Hedestad. 

— Da. 

— Ceea ce voia el să spună era că eu sunt a naibii de 
bună în calculatoare. Aşa de bună, că pot citi şi copia tot ce 
se află în computerul procurorului Ekström. 

Annika Giannini se făcu palidă. 

— Tu nu poţi fi amestecată în asta. Prin urmare, nu vei 
putea folosi acest material la proces, spuse Lisbeth. 

— Nu, în niciun caz. 

— Deci, nu-l cunoşti. 

— OK. Dar altcineva, să spunem fratele tău, va publica 
câteva selecţii din acest material. Trebuie să ţii cont de 
asta, când planifici strategia noastră înainte de proces. 

— Înţeleg. 

— Annika, acest proces va fi câştigat de cei care vor 
juca mai dur. 

— Ştiu asta. 

— Sunt mulţumită că eşti avocata mea. Am încredere în 
tine şi am nevoie de ajutorul tău. 

— Hmm. 

— Dar, dacă nu o să mă laşi să folosesc metode care nu 
sunt etice, vom pierde procesul. 

— Da. _ 

— Şi, în cazul acesta, vreau s-o ştiu de acum. Înseamnă 
că va trebui să renunţ la tine şi să-mi caut alt avocat. 

— Lisbeth, eu nu pot să încalc legea. 

— Nu vei încălca legea. Însă trebuie să te prefaci că nu 
vezi că eu o fac. Pot conta pe tine? 

Lisbeth Salander aşteptă răbdătoare aproape un minut, 
înainte ca Annika Giannini să dea din cap aprobator. 

— Bine. Lasă-mă să-ţi povestesc liniile principale pe 
care va merge relatarea mea. 

Au vorbit timp de două ore. 


Monica Figuerola avusese dreptate, spunând că 
burek-ul de la restaurantul bosniac era fantastic. Mikael 
Blomkvist o studie, în vreme ce aceasta se întorcea de la 
toaletă. Se mişca grațios, ca o balerină, dar avea un trup 
care... Mikael nu putea să nu fie fascinat. Îşi stăpâni im- 
pulsul de a întinde mâna, să-i pipăie muşchii picioarelor. 

— De cât timp te antrenezi? o întrebă el. 

— De pe vremea adolescenţei. 

— Şi câte ore pe săptămână dedici antrenamentului? 

— Două ore pe zi. Uneori, trei. 

— De ce? Vreau să spun, înţeleg de ce se antrenează ci- 
neva, dar... 

— Crezi că este exagerat. 

— Nu ştiu exact ce voiam să spun. 

Ea zâmbi, fără să pară deloc iritată de întrebările lui. 

— Poate eşti doar iritat de faptul că vezi o femeie cu 
muşchi şi crezi că nu e nici feminin, nici prea îmbietor? 

— Nu. Deloc. Arăţi foarte bine. Eşti foarte sexy. Ea râse 
din nou. 

— Sunt pe cale să reduc antrenamentele. Acum zece 
ani, mă ocupam cu pasiune de culturism. Era amuzant. Dar 
acum trebuie să fiu atentă, să nu mi se transforme toţi 
muşchii în grăsime şi să atârne totul pe mine. Aşa că ridic 
haltere o dată pe săptămână şi în restul timpului fac 
jogging, joc badminton, înot sau altele de felul ăsta. E mai 
mult mişcare, decât antrenament. 

— Interesant. 

— Motivul pentru care mă antrenez este că e plăcut. E 
un fenomen obişnuit printre cei care se antrenează mult. 

Corpul dezvoltă o substanţă analgezică de care devii de- 
pendent. După o vreme, intri în sevraj dacă nu alergi în 
fiecare zi. Când dai totul, e plăcerea nemaipomenită de a-ţi 
fi bine în propria piele. Aproape la fel de minunat ca a face 
sex. 

Mikael începu să râdă. 

— Ar trebui să începi şi tu să te antrenezi, spuse ea. Ai 
început să faci burtă. 

— Ştiu, spuse el. Mă simt prost din cauza asta. Uneori, 
am un avânt şi încep să alerg, pierd unu sau două kilo- 
grame şi pe urmă sunt ocupat cu ceva şi nu mai ajung s-o 
fac, timp de o lună sau două. 

— Ai fost deosebit de ocupat în ultima vreme. El deveni 
dintr-odată serios. Apoi aprobă. 

— Am citit grămezi de lucruri despre tine în ultimele 
două săptămâni. Ai fost mai rapid decât poliţia, atunci când 
ai dat de urma lui Zalachenko şi l-ai identificat pe 
Niedermann. 

— Lisbeth Salander a fost şi mai rapidă. 

— Cum ai făcut să ajungi la Gosseberga? Mikael înălţă 
din umeri. 

— Muncă de cercetare obişnuită. Nu eu l-am găsit, ci 
secretara noastră de redacţie Malin Eriksson, acum 
redactor-şef, care a reuşit să-l scoată la lumină datorită re- 
gistrului de firme. El se afla în conducerea firmei lui 
Zalachenko, KAB. 

— Înţeleg. 

— De ce ai devenit activist al Sâpo? o întrebă el. 

— Poţi să mă crezi sau nu, dar eu sunt de fapt o demo- 
crată de modă veche. Socotesc că poliţia este necesară şi 
că o democraţie are nevoie de un zid de apărare politic. De 
aceea sunt foarte mândră că pot lucra la protecţia 
Constituţiei. 

— Hmm, făcu Mikael Blomkvist. 

— Nu-ţi prea place Säpo. 

— Nu-mi plac instituţiile care se plasează deasupra 
controlului parlamentar. Este o invitaţie la abuz de putere, 


440 


oricât de bune ar fi intenţiile. De ce eşti interesată de mito- 
logia antică? 

Ea ridică din sprâncene. 

— Citeai o carte cu titlul ăsta, pe scară la mine. 

— A, da. Subiectul mă pasionează. 

— Aha. 

— Sunt interesată de destul de multe lucruri. Am stu- 
diat dreptul şi ştiinţele politice, pe vremea când eram po- 
liţistă. Şi, înainte de asta, am studiat istoria ideilor şi 
filosofia. 

— Nu ai şi defecte? 

— Nu citesc beletristică, nu merg niciodată la cinema- 
tograf şi la televizor mă uit doar la ştiri. Dar tu? De ce ai 
devenit jurnalist? 

— Pentru că există instituţii ca Säpo, în care este inter- 
zis accesul parlamentului şi care trebuie scoase la vedere, 
din când în când. 

Mikael zâmbi. 

— Cinstit vorbind, nu ştiu. Dar, de fapt, răspunsul este 
la fel cu al tău. Cred în democraţia constituţională şi 
aceasta uneori trebuie apărată. 

— Cum ai făcut cu omul de afaceri Hans-Erik 
Wennerstrom. 

— Ceva în genul ăsta. 

— Nu eşti căsătorit. Ai o legătură cu Erika Berger? 

— Erika Berger este căsătorită. 

— OK. Deci toate zvonurile sunt doar bârfe. Ai o prie- 
tenă? 

— Niciuna permanentă. 

— Atunci, zvonurile sunt adevărate. Mikael înălţă din 
umeri şi zâmbi din nou. 


Redactorul-şef Malin Eriksson şi-a petrecut toată 
noaptea la masa din bucătărie de acasă, din Årsta. Şedea 
aplecată peste hârtiile cu bugetul revistei Millennium şi era 
aşa de concentrată, încât prietenul ei, Anton, renunţase la 
încercările de a duce o conversaţie normală cu ea. A spălat 

vasele, i-a făcut un sendviş, ca să-l mănânce dacă i se va 
face foame şi cafea. Apoi, a lăsat-o în pace şi s-a instalat în 
faţa televizorului, unde se dădea în reluare o serie din CSI. 

Niciodată până atunci Malin Eriksson nu se ocupase cu 
ceva mai complicat decât bugetul casei, dar muncise cu 
Erika Berger la bilanţurile lunare şi înţelegea care sunt 
principiile. Acum era redactor-şef, iar asta implica o 
responsabilitate bugetară. Cândva după miezul nopţii, 
hotări că, orice s-ar întâmpla, va trebui să aibă un asistent 
ca s-o ajute să mânuiască toate mingile. Ingela Oscarsson, 
care se ocupa de contabilitate o zi pe săptămână, nu avea 
responsabilitatea bugetului şi n-o putea ajuta în niciun caz, 
atunci când trebuiau luate hotărâri despre cât trebuia să 
primească un colaborator, sau dacă aveau bani pentru o 
nouă imprimantă laser, peste suma care fusese stabilită 
pentru îmbunătăţiri tehnice. În practică, era o situaţie 
ridicolă - Millennium aducea profit, dar acest lucru se 
întâmpla pentru că Erika Berger reuşise tot timpul să 
echilibreze bugetul la zero. Un lucru atât de simplu, ca o 
nouă imprimantă color care costa 45 000 de coroane, 
trebuise să fie înlocuită cu o imprimantă alb-negru, care 
costa însă doar 8 000 de coroane. 

O clipă, o invidie pe Erika Berger. La SMP, ea avea un 
buget în care o asemenea sumă ar fi părut nişte bani pen- 
tru cafea. 

Situaţia financiară a revistei Millennium fusese decla- 
rată bună la ultima adunare generală, dar surplusul de 
buget provenea în principal din vânzarea cărţii lui Mikael 
Blomkvist despre afacerea Wennerström.  Surplusul, 
transferat la investiții, se micşora cu o viteză neliniştitoare. 
Un motiv principal erau cheltuielile pe care le făcuse 
Mikael în legătură cu povestea Salander. Millennium nu 
avea resurse pentru a ţine un colaborator pe buget neli- 
mitat, cu tot felul de sume pentru maşini închiriate, camere 
de hotel, călătorii cu taxiul, cumpărarea de material in- 
formatic, telefoane mobile şi altele. 

Malin îşi puse semnătura pe o factură de la colabora- 
torul extern Daniel Olofsson, din Goteborg. Oftă. Mikael 
Blomkvist aprobase o sumă de 14 000 de coroane pentru o 
muncă de cercetare de o săptămână, pentru un articol care 
nici măcar nu avea să fie publicat. Banii pentru Idris Ghidi 
din Goteborg intrau în buget ca plată pentru surse anonime 
care nu trebuiau numite, ceea ce însemna că inspectorul 
financiar va critica lipsa chitanţelor şi chestiunea va trebui 
să fie aprobată printr-o hotărâre a consiliului de conducere. 
În plus, Millennium plătea onorarii Annikăi Giannini care, 
desigur, avea să primească bani de la stat, dar în orice caz 
avea nevoie de bani lichizi pentru a-şi plăti biletele de tren 
şi altele de felul acesta. 

Puse deoparte pixul, privind totalul. Mikael Blomkvist 
arsese fără nicio remuşcare în cazul Salander peste 
150 000 de coroane, cu totul în afara bugetului. Lucrurile 
nu mai puteau continua aşa. 

Înţelese că va trebui să discute cu el. 


Erika Berger şi-a petrecut seara la secţia de urgente a 
spitalului din Nacka, în loc să stea pe canapeaua din faţa 
televizorului. Ciobul de sticlă intrase aşa de adânc, încât 
hemoragia nu voia să se oprească şi la examinare se dove- 
dise că un fragment din bucata de sticlă se mai afla în căl- 
câi şi că trebuia îndepărtat. I s-a făcut o anestezie locală şi 
pe urmă rana a fost cusută cu trei puncte de sutură. 

În tot cursul vizitei la spital, Erika Berger înjurase în si- 
nea ei şi încercase la intervale regulate să-i sune când pe 
Greger Backman, când pe Mikael Blomkvist. Nici soţul, nici 
amantul nu binevoiau să răspundă. La zece seara, avea 
piciorul înfăşurat în bandaje; i s-a împrumutat o pereche de 
cârje şi a luat un taxi înapoi, spre casă. 

Şchiopătând, a măturat podeaua livingului şi apoi a co- 
mandat o fereastră nouă, la Glasakuten. A avut noroc. În 
centrul oraşului fusese o seară liniştită, aşa că cei de la 
Glasakuten au apărut în douăzeci de minute. Apoi însă, a 
avut ghinion. Fereastra de la living era prea mare şi un 

geam potrivit nu se afla în depozit. Meşterul s-a oferit să 
acopere provizoriu gaura cu placaj şi ea a acceptat 
recunoscătoare. 

În vreme ce era pus placajul, Erika a sunat persoana de 
gardă de la firma de securitate NIP, ceea ce s-ar fi tradus 
prin Nacka Integrated Protection şi a întrebat de ce naiba 
nu se declanşase alarma care o costase o grămadă de bani, 
atunci când cineva aruncase o cărămidă prin fereastra vilei 
de 250 de metri pătraţi. 

O maşină de la NIP a sosit pentru a cerceta situaţia şi 
s-a constatat că tehnicianul care instalase alarma cu mulţi 
ani în urmă uitase să cupleze şi firele de la fereastra din 
living. 

Erika Berger a rămas fără grai. 

NIP s-a oferit să remedieze situaţia chiar a doua zi di- 
mineaţa. Erika a răspuns că nu mai era necesar să-şi dea 
osteneala. A telefonat în schimb la serviciul de noapte de la 
Milton Security, explicând situaţia şi spunând că voia să 
aibă un pachet de alarmă complet, cât mai curând posibil. 

Da, ştiu că trebuie semnat un contract, dar spuneţi-i lui 
Dragan Armanski că a sunat Erika Berger şi aveţi grijă să 
fie instalată alarma mâine-dimineaţă. 

În cele din urmă, a telefonat şi la poliţie. I s-a spus că 
nu aveau nicio maşină liberă, pentru a veni să i se ia de- 
claraţia. A fost sfătuită să se adreseze a doua zi secţiei ce- 
lei mai apropiate de poliţie. Mulţumesc. Lua-v-ar naiba. 

Apoi, a rămas singură, clocotind de furie un lung mo- 
ment, înainte ca adrenalina să înceapă să scadă; atunci a 
înţeles că va trebui să doarmă singură într-o casă fără 
alarmă, în vreme ce un nenorocit, care o numea curvă or- 
dinară şi manifesta tendinţe violente, bântuia pe undeva 
prin preajmă. 

Un scurt moment s-a întrebat dacă n-ar trebui să plece 
în oraş, să petreacă noaptea la hotel, însă Erika Berger era 
dintre aceia care nu suportau să fie ameninţaţi şi încă şi 
mai puţin să se dea bătuţi în faţa amenințărilor. La dracu , 
n-o să las un nenorocit să mă scoată din casa mea! 

Şi-a luat însă câteva măsuri elementare de siguranţă. 

Mikael Blomkvist îi povestise cum Lisbeth Salander îl 
învinsese pe criminalul în serie Martin Vanger cu ajutorul 
unei crose de golf. Prin urmare, s-a dus în garaj şi a petre- 
cut zece minute încercând să-şi găsească sacul de golf pe 
care nu-l mai văzuse de vreo cincisprezece ani. A ales crosa 
de metal care avea cea mai bună alonjă şi a plasat-o la o 
distanţă potrivită de pat, în dormitor. A mai pus o crosă 
putter în hol şi o altă crosă de metal în bucătărie. Apoi, a 
adus din lada de scule din pivniţă şi un ciocan, plasându-l 
în baia de lângă dormitor. 

A scos spray-ul lacrimogen din geantă şi l-a pus pe 
noptieră. În cele din urmă, a căutat un opritor de cauciuc, 
pe care l-a fixat sub uşa de la dormitor. După toate aceste 
pregătiri, aproape îşi dorea ca idiotul acela blestemat, care 
o numea curvă şi îi spărgea geamurile, să fie suficient de 
prost ca să se întoarcă în noaptea aceea. 

Când s-a simţit suficient de apărată, era ora unu noap- 
tea. Trebuia să fie la SMP la ora opt. Işi consultă agenda, 
constatând că avea patru întâlniri, cu începere de la ora 
zece. Piciorul o durea tare şi şchiopăta, sprijinindu-se doar 
pe degete. Se dezbrăcă, vârându-se în pat. Nu avea nicio 
cămaşă de noapte şi se întrebă dacă nu era cazul să-şi 
pună vreun maiou sau altceva; însă, întrucât dormea goală 
din adolescenţă, hotărî că o cărămidă aruncată pe 
fereastră nu trebuia să-i schimbe obişnuinţele personale. 

Nu reuşi să doarmă şi începu să se gândească. 

Curvă ordinară. 

Primise nouă e-mailuri care conţineau cuvântul acesta 
şi care păreau să vină din surse diferite, din mediul jurna- 
listic. Primul mesaj venise din propria ei redacţie, dar ex- 
peditorul era fals. 

Se dădu jos din pat, îşi căută computerul cel nou, marca 
Dell, pe care îl primise la angajarea la SMP. 

Primul e-mail - care era şi cel mai vulgar şi ameninţător 
şi în care i se promitea că va fi regulată cu o şurubelniţă - 
venise pe 16 mai, cu zece zile în urmă. 

E-mailul nr. 2 sosise două zile mai târziu, pe 18 mai. 

După aceea, urmase o săptămână de pauză, înainte ca 
e-mailurile să înceapă să sosească din nou, la intervale de 
aproximativ douăzeci şi patru de ore. Pe urmă, avusese loc 
atacul de la ea de acasă. Curvă ordinară. 

Între timp, Eva Carlsson de la pagina de Cultură pri- 
mise e-mailuri bizare, semnate de ea, ca şi cum Erika ar fi 
fost autoarea. Şi dacă Eva Carlsson primise asemenea me- 
saje, era foarte posibil ca autorul lor să le mai fi trimis ast- 
fel de porcării şi altora - ca alte persoane să fi primit me- 
saje „de la ea”, despre care să nu ştie nimic. 

Era un gând neplăcut. 

Cel mai îngrijorător era însă atacul împotriva casei din 
Saltsjobaden. 

Aceasta presupunea că cineva îşi dăduse osteneala să 
vină până acolo, să-i localizeze casa şi să arunce o cărămi- 
dă în geam. Atacul fusese pregătit - atacatorul luase cu el 
un spray cu vopsea. În momentul următor, simţi cum de- 
venea rece ca gheaţa, când înţelese că putea să mai 
adauge un atac la listă. Maşina ei avusese toate 
cauciucurile găurite, atunci când petrecuse noaptea cu 
Mikael Blomkvist, la hotelul Hilton de la Slussen. 

Concluzia era pe cât de neplăcută, pe atât de evidentă. 
Avea un agresor pe urme. 

Undeva, afară, se afla o persoană care, din motive ne- 
cunoscute, îşi petrecea timpul tracasând-o pe Erika Berger. 

Că locuinţa ei fusese obiectul unui atac era uşor de în- 
teles - se afla acolo unde se afla şi era greu să se ascundă 
sau să se mute. Însă faptul că maşina ei fusese atacată pe o 
stradă aleasă la întâmplare, din Södermalm, lăsa să se 
înţeleagă că urmăritorul ei se găsea mereu în preajmă. 

18 
Joi 2 iunie 


Erika Berger a fost trezită la ora nouă şi cinci dimineaţa 
de telefonul mobil. 

— Bună dimineaţa, doamnă Berger. Dragan Armanski la 
telefon. Am înţeles că s-a întâmplat ceva în cursul nopţii. 

Erika i-a explicat ce se întâmplase şi l-a întrebat dacă 
Milton Security putea să ia locul firmei Nacka Integrated 
Protection. 

— În orice caz, putem instala o alarmă care să funcţio- 
neze, spuse Armanski sarcastic. Problema este că cel mai 
apropiat vehicul pe care îl avem în timp de noapte se află la 
Nacka Centrum. Îi trebuie treizeci de minute ca să so- 
sească, în caz de nevoie. Dacă preluăm misiunea asta, va 
trebui să dau casa dumneavoastră în paza altei firme. Avem 
un contract de colaborare cu o firmă de securitate locală, 
Adam Security, din Fisksătra, care în zece minute poate fi 
acolo, dacă totul funcţionează. 

— E mai bine decât NIP, care nu vine deloc. 

— Vreau să vă informez că este o firmă de familie, 
compusă din tată, doi fii şi câţiva verişori. Greci, oameni de 
nădejde, pe tată îl cunosc de mulţi ani. Lucrează circa 320 
de zile pe an. Zilele în care ei nu pot veni, din motive de 
concedii, vacanțe şi altele de felul ăsta, vor fi comunicate 
din timp şi atunci se ocupă de dumneavoastră maşina 
noastră din Nacka. 

— Din punctul meu de vedere, este perfect. 

— Am să trimit o persoană în dimineaţa asta. Se numeş- 
te David Rosin şi e deja pe drum spre dumneavoastră. El va 
face o analiză de securitate. Are nevoie de chei dacă nu 
sunteţi acasă şi de acordul dumneavoastră ca să cerceteze 
casa, din pivniţă până în pod. Va fotografia casa, curtea şi 
împrejurimile. 

— Înţeleg. 

— Rosin are multă experienţă şi va lăsa o propunere a 
măsurilor de securitate necesare. Vom avea un plan în câ- 
teva zile. Acesta va cuprinde alarmă antiagresiune, alarmă 
de incendiu, evacuare şi protecţie împotriva efracţiilor. 

— OK. 

— Dacă se întâmplă ceva, vrem, de asemenea, să ştiţi 
ce trebuie să faceţi în cele zece minute cât durează drumul 
din Fisksâtra. 

— Da. 

— Chiar în după-amiaza asta, vom instala alarma. Pe 
urmă, trebuie să semnaţi un contract. 

După ce termină conversaţia cu Dragan Armanski, 
Erika îşi dădu seama că nu se trezise la timp. Luă mobilul 
şi îl sună pe secretarul de redacţie Peter Fredriksson, 
explicându-i că se rănise şi rugându-l să amâne şedinţa de 
la ora 10. 

— Nu te simţi bine? întrebă el. 

— M-am tăiat la picior, spuse Erika. O să şchiopătez 
până la redacţie, de îndată ce sunt gata. 

Se duse la baie. Apoi, se îmbrăcă în pantaloni negri şi 
împrumută un papuc de la bărbatul ei, pe care îl va folosi 
pentru piciorul rănit. Alese o bluză neagră şi îşi căută 
taiorul. Înainte de a îndepărta piedica de cauciuc de la uşă, 
se înarmă cu spray-ul lacrimogen. 

Merse cu atenţie prin casă şi puse în priză filtrul de ca- 
fea. 

Şi-a mâncat micul dejun la masa din bucătărie, ascul- 
tând atentă cel mai mic zgomot. Tocmai îşi umplea ceaşca 
pentru a doua oară, când David Rosin de la Milton Security 
a bătut la uşă. 


Monica Figuerola a mers pe jos până în Bergsgatan şi 
i-a adunat pe cei patru colaboratori ai ei la o consfătuire 
matinală. 

— Acum avem un termen-limită, spuse ea. Munca 
noastră trebuie să fie încheiată până pe 13 iulie, când în- 
cepe procesul împotriva lui Lisbeth Salander. Asta în- 


448 


seamnă că avem la dispoziţie ceva mai mult de o lună. Hai 
să vedem cum stăm şi care sunt lucrurile cele mai im- 
portante pentru moment. Cine vrea să înceapă? 

Berglund îşi drese vocea: 

— Blondul cu care se întâlneşte Mârtensson. Cine este? 

Toţi dădură din cap, în semn de aprobare. Conversaţia 
începu. 

— Avem fotografii cu el, dar nici cea mai mică idee cum 
putem să-l găsim. Nu putem să-l dăm în urmărire. 

— Şi ce se întâmplă cu Gullberg? Trebuie să găsim 
vreun fir care să ducă la el. Îl avem în poliţia secretă de la 
începutul anilor '50 până în 1964, când a fost înfiinţată 
RPS/Săk. Apoi, dispare în umbră. 

Figuerola dădu din cap. 

— Să tragem concluzia că acest „club Zalachenko” a 
luat fiinţă în 1964? Cu mult înainte să apară Zalachenko, 
deci. 

— Scopul trebuie să fi fost altul... O organizaţie secretă, 
în cadrul poliţiei secrete. 

— Era după Wennerström. Toţi erau paranoici. 

— Un fel de securitate a securităţii? F 

— De fapt, există grupuri similare în străinătate. În SUA 
a fost creat un grup special de vânători de spioni în cadrul 
CIA, în anii '60. Era condus de un anume James Jesus 
Angleton şi era cât pe-aci să saboteze întreaga CIA. Banda 
lui Angleton era compusă din fanatici şi paranoici - 
bănuiau fiecare om din CIA că este agent rus. Unul dintre 
efecte a fost că mari zone din activitatea CIA au fost total 
paralizate. 

— Dar astea sunt doar speculaţii... 

— Unde sunt strânse vechile dosare ale personalului? 

— Gullberg nu se află în ele. Am verificat eu deja. 

— În cazul ăsta, bugetul? O asemenea operaţiune tre- 
buie să fi fost finanțată într-un fel. 

Discuţia a continuat până la prânz, când Monica Figue- 
rola şi-a cerut scuze şi s-a dus la sala de forţă, pentru a se 
gândi în linişte. 

Erika Berger a intrat şchiopătând în redacţia SMP abia 
la ora prânzului. O durea aşa de rău piciorul, că nu-l putea 
pune în pământ. A ţopăit până la cuşca de sticlă şi s-a lăsat 
să cadă uşurată pe scaun. Peter Fredriksson a văzut-o de la 
locul lui din hala centrală. Ea l-a chemat cu un gest. 

— Ce s-a întâmplat? a întrebat-o acesta. 

— Am călcat pe un ciob de sticlă care mi s-a înfipt în 
călcâi. 

— Urâtă treabă! 

— Da, foarte urâtă. Peter, a mai primit cineva vreun 
e-mail ciudat? 

— Din câte ştiu eu, nu. 

— OK. Acum, deschide bine urechile. Vreau să ştiu dacă 
se petrece ceva neobişnuit la SMP. 

— La ce te referi? 

— Mi-e teamă că există un descreierat care trimite me- 
saje agresive şi care m-a luat în colimator. Prin urmare, 
vreau să fiu ţinută la curent dacă se întâmplă ceva. 

— Vorbeşti despre genul de e-mailuri pe care le-a primit 
Eva Carlsson? 

— Orice e neobişnuit. În ceea ce mă priveşte, am primit 
o grămadă de e-mailuri bolnave, care îmi varsă în cap toate 
mizeriile de pe pământ şi fac propuneri perverse despre 
ce-ar trebui să mi se facă. 

Peter Fredriksson se întunecă la faţă. 

— De când durează? 

— De vreo două săptămâni. Acum, povesteşte. Ce va fi 
în ziarul de mâine? 

— Hmm! 

— Hmm, ce? 

— Holm şi şeful de la secţia juridică sunt gata de răz- 
boi. 

— Aha! De ce? 

— Din cauza lui Johannes Frisk. I-ai prelungit contractul 
şi i-ai dat să scrie un reportaj, iar el nu vrea să spună de- 
spre ce este vorba. 

— Nu trebuie să vorbească. Sunt ordinele mele. 

— Aşa spune şi el. Ceea ce înseamnă că Holm şi redac- 
torul de la pagina juridică sunt supăraţi pe tine. 

— Înţeleg. Convoacă o şedinţă cu secţia juridică la ora 
trei după-amiază, ca să le explic situaţia. 

— Holm e furios... 

— Şi eu, la rândul meu, sunt foarte furioasă pe el, aşa 
că suntem la egalitate. 

— E aşa de furios, că s-a plâns la consiliul de condu- 
cere. 

Erika privi în sus. La naiba. Trebuie să rezolv cu 
Borgsjö. 

— Borgsjö vine după-amiază şi vrea să aibă o întâlnire 
cu tine. Bănuiesc că e din cauza lui Holm. 

— OK. La ce oră? 

— La două. 

Începu să-i explice ordinea de zi a şedinţei de redacţie 
de prânz. 


Dr. Anders Jonasson a vizitat-o pe Lisbeth Salander la 
ora prânzului. Ea a dat la o parte farfuria cu legume fierte 
oferite de spital. Ca întotdeauna, i-a făcut un scurt control, 
însă ea a observat că n-o mai făcea cu tragere de inimă. 

— Eşti sănătoasă, a constatat. 

— Hmm. Trebuie să faci ceva cu mâncarea. 

— Mâncarea? 

— Nu poţi să-mi faci rost de o pizza sau altceva? 

— Îmi pare rău. Bugetul nu ajunge. 

— Am bănuit eu. 

— Lisbeth. Mâine-dimineaţă vom face o evaluare ge- 
nerală a stării tale ... 

— Înţeleg. Şi sunt sănătoasă. 

— Eşti suficient de sănătoasă pentru a fi transferată la 
închisoarea Kronoberg din Stockholm. 

Ea aprobă. 

— Probabil aş mai putea amâna câteva zile, dar colegii 
mei vor începe să-şi pună întrebări. 


451 


— N-o face. 

— Sigur? 

Ea dădu din cap: 

— Sunt pregătită. Şi tot va trebui să se întâmple, mai 
devreme sau mai târziu. 

Dădu şi el din cap. 

— Aşa deci, spuse Anders Jonasson. Mâine voi da undă 
verde pentru transfer. Asta înseamnă că probabil vei fi 
mutată foarte repede. 

Ea încuviinţă. 

— E posibil să se întâmple chiar acum, în weekend. 
Conducerea spitalului nu vrea să te mai ţină aici. 

— Pot să înţeleg asta. 

— Ei bine... Prin urmare... Jucăria ta... _ 

— Se va afla în crăpătura din spatele noptierei. li arătă 
locul. 

— OK. 

Rămaseră tăcuţi un moment, înainte ca Anders 
Jonasson să se ridice. 

— Trebuie să văd şi alţi pacienţi, care au mai mare ne- 
voie decât tine de ajutorul meu. 

— Mulţumesc pentru tot. Îţi sunt datoare cu un servi- 
ciu. 

— Mi-am făcut doar meseria. 

— Nu. Ai făcut mult mai mult. Acest lucru nu-l voi uita. 


Mikael Blomkvist a intrat în sediul poliţiei de pe 
Kungsholmen, prin poarta de pe Polhemsgatan. Monica 
Figuerola l-a primit, conducându-l până la birourile Comi- 
siei pentru protecţia Constituţiei. In lift, s-au privit în 
tăcere. 

— E o idee bună să vin aici, la sediul poliţiei? întrebă 
Mikael. Aş putea fi văzut şi ar începe întrebările. 

Monica Figuerola a făcut un gest de aprobare. 

— O singură întâlnire va avea loc aici. În viitor, ne vom 
întâlni într-un mic birou, pe care l-am închiriat la 
Fridhemsplan. De mâine avem acces la el. Dar e în ordine. 

Comisia pentru Constituţie este o secţie mică şi practic 
autonomă, de care nu-i pasă nimănui de la RPS/Sâk. De 
altfel, noi avem birourile la alt etaj decât restul Săpo. 

Mikael a dat din cap spre Edklinth, fără să-i întindă 
mâna şi i-a salutat pe cei doi colaboratori care, după cum 
se părea, lucrau pentru anchetă. Aceştia s-au prezentat ca 
Stefan şi Anders. Mikael a remarcat că nu-şi dăduseră nu- 
mele de familie. 

— De unde începem? a întrebat Mikael. 

— Ce-ai spune dacă am începe cu un pic de cafea... 
Monica? 

— Da, mulţumesc, a spus Monica Figuerola. Mikael a 
observat că şeful Comisiei pentru protecţia Constituţiei a 
şovăit o clipă, înainte de-a se ridica să aducă el însuşi 
cafetiera, punând-o pe măsuţa pe care ceştile erau deja 
pregătite. Probabil că Torsten Edklinth presupusese că 
Monica Figuerola va servi ea cafeaua. Mikael a mai 
constatat şi că Edklinth îşi zâmbise în barbă, ceea ce i se 
părea un semn bun. Apoi, a redevenit serios. 

— Cinstit vorbind, nu ştiu cum să tratez această situa- 
ție. Faptul că un jurnalist se află la o şedinţă de lucru în 
cadrul poliţiei secrete este probabil unic. Ceea ce vom 
vorbi aici este de obicei considerat drept secret. 

— Eu nu sunt interesat de secrete militare. Sunt intere- 
sat de clubul Zalachenko. j 

— Dar trebuie să găsim un echilibru. În primul rând, 
colaboratorii de aici nu trebuie să fie numiti în textele tale. 

— OK. 

Edklinth îl privi uimit pe Mikael Blomkvist. 

— În al doilea rând, nu vei discuta cu vreun alt cola- 
borator, în afară de mine şi de Monica Figuerola. Noi sun- 
tem cei care hotărâm ce putem să-ţi spunem. 

— Dacă ai o listă lungă de condiții, ar fi trebuit să le 
enumeri ieri. 

— Ieri nu apucasem să mă gândesc la asta. 

— Atunci, va trebui să-ţi fac o mărturisire. Probabil că 
aceasta este prima şi singura dată în cariera mea când voi 

povesti conţinutul unui articol nepublicat unui poliţist. Aşa 
că, pentru a te cita... cinstit vorbind, nu ştiu cum să tratez 
această situaţie. 

Tăcerea se instala în jurul mesei. 

— Poate că... 

— Ce-aţi spune dacă... 

Edklinth şi Monica Figuerola începuseră să vorbească 
în acelaşi timp şi tot în acelaşi timp tăcură. 

— Eu vreau să dau de clubul Zalachenko. Voi vreţi să 
aduceţi în faţa tribunalului clubul. Hai să ne rezumăm la 
atât, spuse Mikael. 

Edklinth aprobă. 

— Ce informaţii aveţi voi? 

Edklinth îi expuse ce reuşiseră să scoată la lumină 
Monica Figuerola şi colaboratorii ei. li arătă fotografia lui 
Evert Gullberg, împreună cu colonelul spion Stig 
Wennerstrom. 

— Bine. Vreau să am o copie a acestei fotografii. 

— Există în arhiva editurii Âhlen & Åkerlund, spuse 
Monica Figuerola. 

— Se află şi pe masă, în faţa mea, cu un text pe spate, 
spuse Mikael Blomkvist. 

— OK. Dă-i o copie, zise Edklinth. 

— Asta înseamnă că Zalachenko a fost asasinat de 
Secţie. 

— Crima a fost comisă de un bărbat care însuşi era pe 
moarte, bolnav de cancer. Gullberg mai trăieşte încă, dar 
doctorii îi mai dau cel mult o săptămână. Are leziuni atât 
de grave pe creier, după tentativa de sinucidere, încât e o 
legumă. 

— Şi el era persoana responsabilă de Zalachenko, 
atunci când acesta a cerut azil politic. 

— De unde ştii asta? 

— Gullberg l-a întâlnit pe prim-ministrul Thorbjörn 
Fälldin, la şase săptămâni după venirea lui Zalachenko. 

— Poţi dovedi acest lucru? 

— Da. Registrul de vizite al cancelariei guvernului. 
Gullberg a venit împreună cu şeful din vremea aceea al 
Säpo. 

— Care în prezent este mort. 

— Dar Fälldin trăieşte şi e gata să povestească. 

— Ai... 

— Nu, nu eu am vorbit cu el. Altcineva a făcut-o. Nu pot 
da numele persoanei. Protecția sursei. 

Mikael le-a explicat cum reacționase Thorbjörn Fälldin 
la informațiile despre Zalachenko şi cum s-a dus el în 
Olanda ca să discute cu Janeryd. 

— Aşa că, acest club Zalachenko se află undeva în imo- 
bilul ăsta, spuse Mikael, arătând cu degetul fotografia. 

— În parte. Noi credem că este o organizaţie în sânul 
organizaţiei. „Clubul Zalachenko” nu poate exista fără 
ajutorul unor persoane-cheie din Sâpo. Însă noi credem că 
aşa-numita Secţie pentru analiză specială s-a stabilit 
undeva în afara acestei instituţii. 

— Prin urmare, se poate ca o persoană să fie funcţionar 
la Säpo, plătit de Säpo, dar de fapt să facă rapoartele 
pentru un alt patron. 

— Cam aşa ceva. 

— Deci, care persoană din interior ajută clubul Zala- 
chenko? 

— Încă nu o ştim. Dar avem câţiva suspecti. 

— Mârtensson, propuse Mikael Blomkvist. Edklinth 
aprobă. 

— Mårtensson lucrează pentru Säpo şi, atunci când este 
nevoie de el la „clubul Zalachenko”, este detaşat de la 
însărcinările obişnuite, spuse Monica Figuerola. 

— Dar practic, cum se poate întâmpla asta? 

— Foarte bună întrebare, spuse Edklinth zâmbind uşor. 
Nu ai chef să începi să lucrezi la noi? 

— Nu în viaţa asta, spuse Mikael. 

— Glumeam doar. Dar este o întrebare naturală. Avem 
un suspect, însă pentru moment nu putem transforma 
bănuiala în dovadă. 

— Hai să vedem... Trebuie să fie cineva cu autoritate 
administrativă. 

— Il bănuim pe secretarul general Albert Shenke, spuse 
Monica Figuerola. 

— Şi acum, ajungem la primul obstacol, zise Edklinth. 
Noi ţi-am dat un nume, dar informaţia nu poate fi probată. 
Cum intenţionezi s-o utilizezi? 

— Nu pot publica un nume fără să am probe, ca să mă 
acopere. Dacă Shenke este nevinovat, el va depune plân- 
gere împotriva revistei Millennium pentru calomnie. 

— Bine. Atunci suntem de acord. Această colaborare 
trebuie să fie bazată pe încredere reciprocă. E rândul tău. 
Ce ai? 

— Trei nume, spuse Mikael. Primii doi erau membri în 
clubul Zalachenko în anii '80. 

Edklinth şi Figuerola deveniră brusc atenţi. 

— Hans von Rottinger şi Fredrik Clinton. Rottinger este 
mort. Clinton e pensionar. Dar amândoi au făcut parte din 
cercul cel mai apropiat de Zalachenko. 

— Şi cel de-al treilea nume, îl rugă Edklinth. 

— Teleborian este legat de o persoană care se numeşte 
Jonas. Noi nu-i ştim numele de familie, dar ştim că din anul 
2005 face şi el parte din clubul Zalachenko... De fapt, am 
făcut speculaţii, dacă nu cumva era cu Mârtensson în 
fotografiile de la Copacabana. 

— Şi în ce context a apărut numele Jonas? 

— Lisbeth Salander a pătruns în computerul lui Peter 
Teleborian şi noi putem urmări corespondenţa acestuia, 
care arată că Teleborian conspiră acum cu Jonas în acelaşi 
fel în care conspirase cu Bjorck, în 1991. Acesta îi dă in- 
strucţiuni lui Teleborian. Şi acum ajungem la al doilea ob- 
stacol, spuse Mikael, zâmbindu-i lui Edklinth. Eu pot să-mi 
dovedesc afirmaţiile mele, dar nu pot da documentaţia fără 
să-mi dezvălui sursa. Trebuie, pur şi simplu, să acceptaţi 
ceea ce spun. 

Edklinth avea aerul gânditor. 

— Vreunul din colegii lui Teleborian de la Uppsala, poa- 
te, spuse el. OK. Incepem cu Clinton şi cu von Rottinger. 
Povesteşte ce ştii despre ei. 


Directorul consiliului de administraţie, Magnus Borgsjö, 
a primit-o pe Erika Berger în biroul său, din faţa sălii de în- 
truniri a consiliului. 

— Am auzit că te-ai rănit, spuse el, arătând spre picio- 
rul ei bandajat. 

— Trece, zise Erika, sprijinindu-şi cârjele de biroul lui, 
înainte de a se aşeza în fotoliul pentru vizitatori. 

— Aşa, atunci e bine. Erika, eşti aici de o lună şi vreau 
să facem un bilanţ. Cum te simţi? 

Trebuie să discut despre Vitavara cu el. Dar cum? 
Când? 

— Am început să înţeleg despre ce e vorba. Sunt două 
aspecte. Pe de o parte, SMP are probleme financiare şi 
bugetul este pe cale să sufoce ziarul. Pe de altă parte, SMP 
are în redacţie o cantitate impresionabilă de mortăciuni. 

— Există vreo latură pozitivă? 

— Sigur. O grămadă de profesionişti rutinaţi, care ştiu 
cum trebuie să se facă treaba. Problema este că avem şi al- 
ţii care le pun beţe-n roate. 

— Holm a vorbit cu mine... 

— Ştiu. 

Borgsjö îşi înălţă sprâncenele. 

— Are o mulţime de păreri despre tine. Cam toate sunt 
negative. 

— E în ordine. Şi eu am o grămadă de păreri despre el. 

— Negative? Nu e bine, dacă lucraţi împreună... 

— Eu nu am nicio problemă să lucrez cu el. Dimpotrivă, 
el are probleme cu mine. 

Erika oftă: 

— Mă scoate din minţi. Holm are experienţă şi, fără 
îndoială, este unul dintre cei mai competenţi şefi de Ac- 
tualităţi pe care i-am cunoscut. În acelaşi timp, e un ne- 
mernic. E un intrigant şi îi montează pe oameni unii îm- 

potriva altora. Eu am lucrat 25 de ani în presă şi n-am dat 
niciodată peste un asemenea om într-o poziţie de condu- 
cere. 

— Trebuie să aibă mână de fier, ca să facă faţă muncii. 
E presat din toate părţile. 

— Mână de fier - da. Dar asta nu înseamnă că trebuie 
să fie un idiot. Holm e, din nefericire, o adevărată catastro- 
fă şi unul din principalele motive pentru care este aproape 
imposibil să-i faci pe angajaţi să lucreze în echipă. Pare să 
creadă că sarcina lui este să conducă prin dezbinare. 

— Grele cuvinte! 

— Îi dau lui Holm o lună să ajungă la gânduri mai bune. 
După aceea, îl scot din postul de şef la Actualităţi. 

— Nu poţi face asta. Slujba ta nu constă în a distruge 
schema de lucru. 

Erika tăcu, studiindu-l pe director. 

— Iartă-mă că ţi-o amintesc, dar exact pentru asta m-ai 
angajat. Avem chiar şi un contract, care-mi lasă mână li- 
beră să fac toate schimbările redacţionale pe care le consi- 
der necesare. Fişa mea de post spune că trebuie să înno- 
iesc ziarul şi pot face asta numai prin modificarea organi- 
zării şi a rutinelor de lucru. 

— Holm şi-a dedicat viaţa acestui ziar. 

— Sigur. Are 58 de ani şi va ieşi la pensie peste şase 
ani, iar eu nu-mi permit să-l târăsc după mine toţi aceşti 
ani. Nu mă înţelege greşit, Magnus. Începând din minutul 
în care m-am aşezat în colivia de sticlă de acolo, scopul 
vieţii mele a devenit să ridic calitatea ziarului şi să-i 
măresc tirajul. Holm are de ales între a face lucrurile aşa 
cum cred eu de cuviinţă şi a face altceva. Voi trece peste 
absolut oricine care stă în drumul scopului pe care mi l-am 
propus sau care, în vreun alt fel, dăunează ziarului. 

La dracu’... trebuie să discut despre Vitavara. Borgsjö 
va trebui să plece. 

Borgsjö începu dintr-odată să zâmbească. 

— Cred că şi tu ai o mână de fier. 

— Da, am, şi în cazul acesta este regretabil, pentru că 
de fapt n-ar fi necesar. Treaba mea este să fac un ziar bun 
şi pot face asta numai dacă am o conducere care funcţio- 
nează şi colaboratori care se simt bine la muncă. 

După întâlnirea cu Borgsjö, Erika merse şchiopătând 
înapoi, în cuşca de sticlă. Era prost dispusă. Discutase cu 
Borgsjö timp de patruzeci şi cinci de minute, fără să fi spus 
nici măcar o vorbă despre Vitavara. Cu alte cuvinte, nu 
fusese prea sinceră cu el. 

Când îşi deschise computerul, văzu că primise un e-mail 
de la MikBlomQGmillennium.nu. Pentru că ştia prea bine că 
o asemenea adresă nu exista la Millennium, îşi dădu seama 
că era un nou mesaj de la agresorul ei. Deschise e-mailul: 


[CREZI CĂ BORGSJO O SĂ TE POATĂ SALVA, CURVĂ 
MICĂ? CUM ÎŢI MERGE PICIORUL?] 


Ridică ochii, aruncând o privire rapidă în redacţie. Pri- 
virea îi căzu pe Holm. Acesta se uita la ea. Apoi, îi făcu un 
semn din cap, zâmbindu-i. 

Cel care scrie e-mailurile este cineva din SMP, gândi 
Erika. 


Întâlnirea de la Comisia pentru protecţia Constituţiei nu 
se terminase înainte de ora cinci. Căzuseră de acord să ţină 
o nouă şedinţă săptămâna următoare şi stabiliră ca Mikael 
Blomkvist să i se adreseze Monicăi Figuerola, dacă avea 
nevoie să contacteze RPS/Săk de-acum înainte. Mikael îşi 
luă geanta cu computerul, ridicându-se. 

— Cum găsesc ieşirea? întrebă el. 

— Nu cred că e cazul să alergi pe aici după pofta inimii, 
spuse Edklinth. 

— Îl conduc eu, zise Monica Figuerola. Aşteaptă-mă 
câteva minute, să-mi strâng lucrurile. 

Merseră împreună, traversând parcul Kronoberg, spre 
Fridhemsplan. 

— Aşadar, ce se întâmplă acum? întrebă Mikael Blomk- 
vist. 

— Păstrăm legătura, spuse Monica Figuerola. 

— Încep să apreciez contactul cu Săpo, zise Mikael 
zâmbindu-i. 

— Ai chef să cinezi cu mine diseară? 

— Restaurantul bosniac, din nou? 

— Nu, nu-mi dă mâna să mănânc acolo în fiecare seară. 
Mă gândeam mai curând la ceva uşor, la mine acasă. 

Ea se opri, zâmbindu-i. 

— Ştii ce-aş face, chiar în momentul ăsta? întrebă 
Monica Figuerola. 

— Nu. 

— Am chef să te iau acasă şi să te dezbrac. 

— Riscă să devină o situaţie complicată. 

— Ştiu. Nu am de gând să-i povestesc şi şefului meu. 

— Nu ştim la ce-o să ducă povestea asta. Putem ajunge 
pe părţi diferite ale baricadei. 

— Îmi asum riscul. Vii de bunăvoie sau trebuie să-ţi pun 
cătuşele? 

El dădu din cap. Monica îl luă de braţ, conducându-l 
spre Pontonjărgatan. La treizeci de secunde după ce 
închiseseră uşa apartamentului, erau goi. 


David Rosin, consultant în securitate la Milton Security, 
o aştepta pe Erika Berger atunci când aceasta sosi acasă, 
la şapte seara. Piciorul o durea teribil şi intră aproape 
tâărându-se în bucătărie, unde se lăsă să cadă pe cel mai 
apropiat scaun. El făcuse cafea şi o servi. 

— Mulţumesc. Făcutul cafelei intră în contractul de 
servicii cu Milton? 

El zâmbi politicos. David Rosin era un bărbat rotunjor, 
de vreo 50 de ani, cu barbă roşcată. 

— Mulţumesc pentru că mi-aţi permis să folosesc bu- 
cătăria. 

— E nimica toată. Cum stă situaţia? 

— În timpul zilei, tehnicienii noştri au fost aici şi au 
instalat o alarmă adevărată. Am să vă arăt imediat cum 
funcţionează. De asemenea, am trecut casa prin sită, din 
pivniţă până în pod şi am examinat împrejurimile. Voi 
discuta situaţia cu colegii mei de la Milton Security şi peste 
câteva zile vom avea o analiză, pe care aş dori să o 
discutăm cu dumneavoastră. Dar, în aşteptarea acesteia, 
sunt unele lucruri despre care aş vrea să vorbim. 

— OK. 

— În primul rând, trebuie să semnaţi câteva hârtii. 
Contractul final îl vom formula mai târziu - depinde asupra 
căror servicii vom cădea de acord -, dar aveţi aici o 
documentaţie din care reiese că dumneavoastră daţi firmei 
Milton Security însărcinarea de a instala alarma pe care 
am instalat-o deja astăzi. Este un contract reciproc 
standard care conţine faptul că noi, cei de la Milton 
Security, avem anumite cerinţe şi că, în schimb, ne anga- 
jăm la anumite lucruri, printre care la secret profesional şi 
altele de genul acesta. 

— Ce trebuie să fac? 

— O alarmă este o alarmă şi nu înseamnă nimic dacă în 
livingul dumneavoastră se află un nebun cu o armă 
automată. Ca să aibă într-adevăr valoare din punctul de 
vedere al securităţii, trebuie ca dumneavoastră şi soţul 
dumneavoastră să vă gândiţi la anumite lucruri şi să ac- 
ceptaţi unele măsuri de rutină. Vom trece împreună prin 
aceste puncte. 

— OK. 

— Nu vreau să anticipez analiza finală, dar văd cam aşa 
situaţia: dumneavoastră şi soţul dumneavoastră locuiţi 
într-o vilă. Aveţi malul apei în spate şi câteva vile mari, în 
imediata apropiere. După câte am putut vedea, vecinii nu 
au vedere directă asupra casei dumneavoastră, care este 
relativ izolată. 

— Aşa e. 

— Asta înseamnă că un spărgător are cele mai bune 
posibilităţi de a se apropia de locuinţă fără a fi văzut. 


461 


— Vecinii din dreapta sunt plecaţi cea mai mare parte a 
anului, iar în stânga locuieşte o pereche în vârstă, care se 
culcă destul de devreme. 

— Exact. În plus, casele sunt plasate în aşa fel, că feres- 
trele nu se văd. Dacă un intrus intră pe terenul dumnea- 
voastră - îi ia cinci secunde ca să părăsească drumul 
principal şi să vină prin spate -, atunci nu mai are cum să 
fie văzut. Partea din spate este acoperită de un gard viu 
înalt, de garaj şi de o altă clădire separată. 

— E atelierul soţului meu. 

— E artist, după câte am înţeles. 

— Aşa e. Şi mai departe? 

— Intrusul care v-a spart fereastra şi a mâzgălit faţada 
a putut s-o facă fără să fie deranjat. Poate doar zgomotul 
geamului spart ar fi putut fi auzit şi ar fi făcut pe cineva să 
reacționeze, dar casa este în formă de L şi zgomotul a fost 
oprit de faţadă. 

— Aha. 

— Celălalt punct este că aveţi o casă mare de 250 de 
metri pătraţi, la care se adaugă pivniţa şi podul. Asta în- 
seamnă 11 camere, dispuse pe două niveluri. 

— Casa asta este monstruoasă. E casa în care a copilă- 
rit Lars şi pe care a moştenit-o de la părinţi. 

— Există, de asemenea, o mulţime de metode diferite 
de a intra în casă. Pe uşa de la intrare, prin terasa din spa- 
te, prin veranda de la etaj şi prin garaj. In plus, ferestrele 
de la parter şi şase ferestre de la pivniţă nu au nici cea mai 
mică protecţie. În fine, se poate intra folosind scara de in- 
cendiu din spate şi urcând până la lucarna din pod, care 
este închisă doar cu un cârlig. 

— Parcă ar fi numai uşi de mântuială în casa asta! Ce 
este de făcut? 

— Alarma pe care am instalat-o este provizorie. Ne vom 
întoarce săptămâna viitoare, să facem o instalaţie cum 
trebuie, cu alarmă la fiecare fereastră de la parter şi de la 
pivniţă. Prin urmare, aceasta va fi protecţia, în caz că 
sunteţi plecaţi. 

— OK. 

— Dar situaţia actuală a apărut din cauză că sunteţi 
victima unei ameninţări directe, din partea unui anume 
individ. Acest lucru este mult mai grav. Noi nu ştim absolut 
nimic despre cine este persoana, ce motive are şi cât de 
departe e pregătit să meargă, dar putem trage anumite 
concluzii. Dacă ar fi fost vorba doar de scrisori de ame- 
ninţare anonime, am fi făcut o estimare a gradului de pe- 
ricol ca fiind mai mic, dar, în cazul acesta, este vorba de o 
persoană care şi-a dat osteneala să vină până la locuinţa 
dumneavoastră - şi e drum lung până la Saltsjöbaden -, ca 
să săvârşească un atentat. Este o situaţie cu adevărat 
îngrijorătoare. 

— Sunt întru totul de acord. 

— Am vorbit cu Armanski în timpul zilei şi suntem de 
acord că există o ameninţare clară şi evidentă. 

— Aha. 

— Până când vom şti mai multe despre cel care vă 
ameninţă, trebuie să ne aşteptăm la orice. 

— Ceea ce înseamnă...? 

— În primul rând, alarma pe care am instalat-o astăzi 
este compusă din două părţi. O parte este o alarmă obiş- 
nuită în caz de efracţie, care este instalată pentru când nu 
sunteţi acasă, cealaltă parte este un detector de mişcare 
pentru parter, pe care trebuie să-l porniţi când vă aflaţi la 
etaj, în timpul nopţii. 

— OK. 

— Asta înseamnă deranj, pentru că trebuie să închideţi 
alarma de fiecare dată când coborâţi la parter. 

— Înţeleg. 

— În al doilea rând, am schimbat astăzi uşa de la dor- 
mitor. 

— Uşa de la dormitor? 

— Da. Am instalat o uşă de siguranţă din oţel. Nu vă 
speriaţi, este vopsită în alb şi arată ca o uşă obişnuită de 
dormitor. Deosebirea constă în faptul că uşa se blochează 
automat, de câte ori o închideţi. Pentru a o deschide din 

interior, trebuie doar să apăsaţi clanţa, ca la orice uşă 
obişnuită. Însă pentru a o deschide din exterior, trebuie 
format un cod din trei cifre, pe o plăcuţă care se află direct 
pe mâner. 

— OK. 

— Dacă aţi fi atacată în casă, aveţi prin urmare o came- 
ră sigură în care să vă baricadaţi. Pereţii sunt rezistenți şi 
ar lua destul timp ca să fie dărâmată uşa, chiar cu unelte 
potrivite. În al treilea rând, vom instala o cameră de su- 
praveghere, ceea ce înseamnă că puteţi vedea ce se întâm- 
plă în spatele casei şi la parter, când vă aflaţi în dormitor. 
Asta se va face în cursul săptămânii, când vom instala şi 
detectorii de mişcare. 

Erika oftă: 

— S-ar zice că de acum înainte dormitorul meu nu va 
mai fi un loc romantic. 

— Este doar un mic monitor. Putem să-l punem pe uşa 
unui dulap sau undeva unde nu va trebui să-l vedeţi tot 
timpul. 

— OK. 

— Mai târziu, în cursul săptămânii, voi schimba uşile de 
la birou şi de la încă o cameră jos, la parter. Dacă se 
întâmplă ceva, puteţi să căutaţi imediat adăpost şi să în- 
chideţi uşa, în timp ce aşteptaţi asistenţa. 

— Da. 

— Dacă declanşaţi din greşeală alarma, trebuie să su- 
naţi imediat la Milton Security, la centrala pentru alarme, 
ca să anulaţi intervenţia. Pentru anulare, va trebui să ne 
daţi codul înregistrat la noi. Dacă uitaţi codul, intervenţia 
va avea loc, dar veţi plăti o sumă suplimentară. 

— Înţeleg. 

— În al patrulea rând, acum se află alarme de agresiune 
în patru locuri din casă. Aici, în bucătărie, în holul de 
intrare, în biroul de la etaj şi în dormitor. Alarma de 
agresiune constă din două butoane pe care trebuie să le 
apăsaţi simultan şi să le ţineţi aşa trei secunde. Puteţi să o 

faceţi cu o singură mână, dar evitaţi să o faceţi din gre- 
şeală. 

— Aha. 

— Dacă porneşte alarma de agresiune, atunci se petrec 
trei lucruri. În primul rând, Milton trimite aici maşini. Cea 
mai apropiată maşină vine de la Adam Security, din 
Fisksätra. Doi tipi solizi debarcă aici într-un răstimp de 
zece până la douăsprezece minute. În al doilea rând, o 
maşină de la Milton vine în Nacka. Îi trebuie, în cel mai 
bun caz, douăzeci de minute, dar mai probabil, douăzeci şi 
cinci. În al treilea rând, poliţia este avertizată automat. Cu 
alte cuvinte, mai vin câteva maşini la faţa locului, la câteva 
minute interval. 

— OK. 

— O alarmă de agresiune nu poate fi anulată în acelaşi 
fel ca o alarmă de intruziune. Prin urmare, nu veţi putea 
telefona ca să spuneţi că a fost o greşeală. Chiar dacă ne 
ieşiţi în cale în faţa casei şi ne spuneţi că a fost o greşeală, 
poliţia tot va intra în casă. Vrem să fim siguri că nimeni nu 
ţine un pistol la tâmpla soţului dumneavoastră sau altceva 
de genul ăsta. Alarma de agresiune trebuie s-o folosiţi doar 
dacă într-adevăr există un pericol. 

— Înţeleg. 

— Nu trebuie să fiţi neapărat atacată fizic. Se poate în- 
tâmpla să încerce cineva să pătrundă în casă sau să apară 
în curtea din spate sau ceva asemănător. Dacă vă simţiţi 
ameninţată, cât de puţin, trebuie să folosiţi alarma, însă 
trebuie s-o faceţi cu discernământ. 

— Promit. 

— Am observat că aveţi crose de golf plasate ici, colo, 
prin casă. 

— Da. Am dormit singură azi-noapte. 

— În ceea ce mă priveşte, aş fi mers la un hotel. Nu am 
nimic împotriva faptului că vă luaţi propriile măsuri de 
siguranţă. Dar sper că vă este clar că o crosă de golf poate 
uşor ucide un agresor. 

— Hmm. 

— Şi dacă o veţi face, cel mai probabil veţi fi acuzată de 
ucidere. lar dacă veţi mai spune şi că aţi plasat crosele de 
golf acolo cu intenţia de a vă înarma, puteţi fi acuzată chiar 
de omor cu premeditare. 

— Prin urmare, trebuie... 

— Nu spuneţi nimic. Ştiu ce vreţi să spuneţi. 

— Dacă mă atacă cineva, atunci am de gând să-i dau în 
cap persoanei respective. 

— Vă înţeleg. Însă dacă aţi angajat firma Milton 
Security, asta înseamnă că există o alternativă. Veţi putea 
chema ajutor şi, în primul rând, nu veţi ajunge în situaţia 
de-a trebui să spargeţi capul cuiva. 

— OK. 

— Şi, de altfel, la ce vă vor servi crosele de golf dacă el 
are o armă de foc? Când este vorba de securitate, trebuie 
să te afli întotdeauna cu un pas înaintea celui care îţi vrea 
răul. 

— Ce fac când am un maniac pe urme? 

— Aveţi grijă ca acesta să nu aibă nicio şansă să se 
apropie de dumneavoastră. În situaţia de faţă, nu vom 
putea fi gata cu instalaţiile înainte de câteva zile şi, pe 
urmă, trebuie, de asemenea, să avem o discuţie cu soţul 
dumneavoastră. El trebuie să fie la fel de convins de ne- 
cesitatea măsurilor de securitate ca şi dumneavoastră. 

— Aha. 

— Până atunci, de fapt n-aş vrea să mai locuiţi aici. 

— Nu am nicio posibilitate să mă mut altundeva. Soţul 
meu vine acasă peste câteva zile. Dar atât el, cât şi eu 
călătorim adesea şi putem fi singuri în casă. 

— Înţeleg. Este vorba doar de câteva zile, până ce vom 
avea instalaţiile gata. Nu există niciun cunoscut la care să 
puteţi locui? 

Erika se gândi un moment la apartamentul lui Mikael 
Blomkvist, însă îşi aminti că nu era o idee bună. 

— Mulţumesc... Dar vreau să locuiesc acasă. 

— Mi-era teamă de asta. În cazul acesta, aş vrea să fie 
cineva aici în tot acest timp. 

— Hmm. 

— Nu aveţi vreun cunoscut care să poată veni să locu- 
iască la dumneavoastră? 

— Cu siguranţă. Dar nu la şapte şi jumătate seara, dacă 
un ucigaş nebun bântuie prin spatele casei. 

David Rosin medită un moment: 

— OK. Aveţi ceva împotrivă dacă ar veni aici o angajată 
de la Milton? Pot telefona, să văd dacă o fată, care se 
numeşte Susanne Linder, este liberă în seara asta. În mod 
sigur nu va avea nimic împotrivă să câştige câteva sute de 
coroane în plus. 

— Cât costă? 

— Discutaţi cu ea. Este, după cum spuneam, în afara 
contractului oficial. Dar, dar de fapt, nu vreau să fiţi sin- 
gură. 

— Nu mi-e frică de întuneric. 

— Sunt convins. Altfel n-aţi fi dormit aici azi-noapte. 
Dar Susanne Linder este o fostă polițistă. Şi e vorba doar 
de câteva zile. Dacă va trebui să vă angajăm un paznic, o 
să fie cu totul altceva - şi mult mai scump. 

Tonul serios al lui David Rosin începea să îşi facă efec- 
tul asupra ei. Erika Berger înţelegea brusc că el discuta 
calm posibilitatea unei ameninţări cu moartea. Era exage- 
rat? Trebuia să considere neliniştea acestuia drept profe- 
sională? În cazul acesta, de ce telefonase ea la Milton 
Security şi-i rugase să-i instaleze o alarmă? 

— Ok. Chemaţi-o. Îi fac patul în camera de oaspeţi. 


Abia pe la ora zece seara Monica Figuerola şi Mikael 
Blomkvist, înfăşuraţi în cearşafuri, au mers în bucătărie 
unde au pregătit o salată rece de paste cu ton şi şuncă, din 
resturile găsite în frigider. Au băut apă. Monica Figuerola a 
început brusc să râdă. 

— Ce e? 

— Bănuiesc că Edklinth ar fi un pic zguduit dacă ne-ar 
vedea acum. Nu cred că s-a referit la amor, când mi-a spus 
să am grijă de tine. 

— Tu ai pornit toată chestia asta. Eu n-am avut decât să 
aleg, să vin de bunăvoie sau cu cătuşe la mâini. 

— Ştiu. Dar n-a fost prea greu să te conving. 

— Poate că tu nu-ţi dai seama, deşi nu cred, dar totul la 
tine cere sex. Care tip ar putea să se împotrivească? 

— Mulţumesc. Însă chiar aşa de sexy nu sunt. Şi nici nu 
fac aşa de des amor. 

— Hmm. 

— E adevărat. Nu am obiceiul să ajung în pat cu prea 
mulţi bărbaţi. Am avut de-a face, mai mult sau mai puţin, 
cu un singur tip în primăvara asta. Apoi, s-a terminat. 

— De ce? 

— Era destul de drăguţ, însă devenise un fel de care pe 
care. Eu eram mai tare, şi el nu suporta asta. 

— OK. 

— Eşti şi tu genul de bărbat care vrea să facă 
skandenberg cu mine? 

— Vrei să spui, dacă sunt un tip care are probleme cu 
faptul că tu eşti mai bine antrenată şi mai puternică decât 
mine? Nu. 

— Cinstit vorbind, am observat că mulţi bărbaţi sunt 
interesaţi, dar pe urmă încep să mă provoace şi vor să mă 
domine, într-un fel sau altul. Mai ales dacă descoperă că 
sunt polițistă. 

— Nu am de gând să mă iau la întrecere cu tine. Eu 
sunt mai bun decât tine în ceea ce fac. Şi tu eşti mai bună 
decât mine în ceea ce faci. 

— Perfect. Cu atitudinea asta, pot trăi. 

— De ce m-ai agăţat? 

— Obişnuiesc să mă conduc după impulsuri. Şi tu ai fost 
un asemenea impuls. 

— Bine. Dar tu ţi-ai găsit să fii polițistă, tocmai la Säpo, 
şi tocmai în mijlocul unei anchete în care eu sunt unul 
dintre actori... 

— Vrei să spui că nu a fost o atitudine de profesionist. 
Ai dreptate. Nu trebuia s-o fi făcut. Şi aş avea mari pro- 

bleme dacă va deveni o chestie publică. Edklinth şi-ar ieşi 
din minţi. 

— Eu n-o să spun nimic. 

— Mulţumesc. 

Rămaseră tăcuţi o vreme. 

— Nu ştiu ce se va alege din asta. Tu eşti un tip care 
obişnuieşte să-şi facă de cap, după cum am aflat. E o de- 
scriere exactă? 

— Da. Din păcate. Şi nu caut o relaţie stabilă. 

— OK. Am fost avertizată. Nici eu nu caut un prieten 
constant. Putem să păstrăm o relaţie amicală? 

— E cel mai bine. Monica, n-am să povestesc nimănui 
ce s-a petrecut între noi. Însă, dacă lucrurile iau o întorsă- 
tură proastă, pot să nimeresc într-un conflict al dracului de 
rău, cu colegii tăi. 

— Nu cred asta. Edklinth e corect. Şi noi vrem cu ade- 
vărat să venim de hac acelui „club Zalachenko”. Dacă 
teoriile tale stau în picioare, pare o chestie complet ab- 
surdă. 

— O să vedem. 

— Ai avut o aventură şi cu Lisbeth Salander. Mikael 
înălţă privirea spre Monica Figuerola. 

— Eu... nu sunt un jurnal, pe care îl poate citi oricine. 
Relaţia mea cu Lisbeth nu priveşte pe nimeni. 

— Este fiica lui Zalachenko. 

— Da. Şi cu asta trebuie să trăiască. Dar ea nu este 
Zalachenko. E o deosebire a dracului de mare. 

— Nu asta voiam să spun. Îmi puneam întrebări asupra 
implicării tale în această poveste. 

— Lisbeth este prietena mea. Ajunge ca explicaţie. 


Susanne Linder de la Milton Security era îmbrăcată în 
jeanşi, geacă neagră de piele şi pantofi de jogging. A sosit 
la Saltsjobaden la ora nouă seara, a primit instrucţiuni de 
la David Rosin, apoi a făcut cu el un tur prin casă. Era în- 
armată cu un laptop, un baston de cauciuc, spray lacrimo- 
gen, cătuşe şi periuţă de dinţi, într-o geantă militară verde, 

pe care a despachetat-o în camera de oaspeţi a Erikăi Ber- 
ger. Apoi, Erika a invitat-o la cafea. 

— Mulţumesc pentru cafea. Poate crezi că sunt un mu- 
safir, care trebuie distrat în fel şi chip. De fapt, nu sunt de- 
loc un musafir. Sunt un rău necesar care ţi-a apărut brusc 
în viaţă, chiar dacă numai pentru câteva zile. Am lucrat ca 
poliţist şase ani, iar pentru Milton Security, patru ani. Sunt 
gardă de corp profesionistă. 

— Aha! 

— Există o ameninţare la adresa dumitale şi eu sunt aici 
pentru a te păzi, ca să poţi dormi liniştită, să lucrezi sau să 
citeşti o carte sau să faci ce ai chef. 

— Trebuie să recunosc că nu sunt obişnuită cu această 
situaţie. Am mai primit ameninţări, pe vremea când eram 
redactor-şef la Millennium, însă atunci erau legate de pro- 
fesia mea. De data asta, e cineva extrem de agresiv care... 

— Care a făcut din tine o obsesie. 

— Ceva în genul ăsta. 

— Dacă îţi punem la dispoziţie bodyguard de profesie, 
asta te va costa o grămadă de bani şi atunci va trebui să 
discuţi cu Dragan Armanski. Şi, ca să merite, trebuie să fie 
vorba despre o ameninţare clară şi precisă. Pentru mine, e 
vorba doar de un mic câştig în plus. Cer 500 de coroane pe 
noapte ca să dorm aici, în săptămâna asta, în loc să dorm la 
mine acasă. E ieftin şi cu mult sub cât aş cere dacă aş avea 
o însărcinare de la Milton. E bine? 

— Foarte bine. 

— Dacă se întâmplă ceva, vreau să te închizi în dormi- 
tor şi să mă laşi pe mine să mă ocup de problemă. Treaba 
ta este doar să apeşi pe alarma de agresiune. 

— Înţeleg. 

— Vorbesc serios. Nu vreau să te am printre picioarele 
mele, dacă va fi vorba de vreo bătaie. 

Erika Berger s-a dus la culcare la unsprezece seara. A 
auzit zgomotul zăvorului, atunci când a închis uşa dor- 
mitorului. S-a dezbrăcat gânditoare şi s-a vârât în pat. 

Cu toate că fusese îndemnată să nu aibă grija oaspete- 
lui, petrecuse două ore cu Susanne Linder, la masa din 
bucătărie. Descoperise că se înțelegeau perfect şi conver- 
saţia nu fusese deloc greoaie. Discutaseră despre psiholo- 
gie şi despre ceea ce face ca anumiţi bărbaţi să urmăreas- 
că femeile. Susanne Linder îi explicase că îi păsa prea pu- 
ţin de toate palavrele psihologice. Ea credea că era impor- 
tant să-i opreşti pe nebunii ăştia şi îşi aprecia slujba de la 
Milton Security, tocmai pentru că ea consta de multe ori în 
a face asta. 

— De ce ai plecat din poliţie? întrebase Erika Berger. 

— Intreabă-mă mai curând de ce am devenit polițistă. 

— OK. De ce ai devenit polițistă? 

— Pentru că, atunci când aveam 17 ani, o foarte apro- 
piată prietenă a mea a fost jefuită şi violată de trei nemer- 
nici, într-o maşină. Am devenit polițistă pentru că aveam o 
imagine romantică asupra poliţiei, credeam că ea există 
pentru a împiedica asemenea fapte. 

— Aha... 

— Dar n-am putut împiedica niciun rahat. Ca poliţist, 
ajungeam întotdeauna la locul crimei după ce aceasta fu- 
sese comisă. Şi n-am suportat să fiu debila care pune în- 
trebări cretine în duba poliţiei. Şi am învăţat repede că 
anumite delicte nu sunt niciodată rezolvate. Tu eşti un 
exemplu tipic. Ai încercat să suni la poliţie, să spui ce s-a 
întâmplat? 

— Sigur. 

— Şi poliţia a venit repede aici? 

— Nu tocmai. Am fost îndemnată să fac o plângere la 
secţia de poliţie cea mai apropiată. 

— OK. Deci, ştii ce se întâmplă. Acum, lucrez pentru 
Armanski şi intru în scenă înainte de comiterea delictului. 

— Femei amenințate? 

— Lucrez cu tot felul de chestii. Analize de securitate, 
protecţie personală, supraveghere şi altele. Dar de cele mai 
multe ori este vorba despre oameni care sunt ameninţaţi şi 
eu mă simt mai bine aici, decât la poliţie. 

— OK. 

— Există, desigur, un dezavantaj. 

— Care anume? 

— Oferim ajutor doar celor care pot plăti. 

În pat, Erika Berger se gândea la ce spusese Susanne 
Linder. Nu toţi oamenii au posibilitatea să plătească. Ea 
acceptase fără să şovăie propunerile lui David Rosin de a 
schimba un număr de uşi, de a chema tehnicieni şi de a 
instala un sistem de alarmă dublu şi tot restul. Suma pen- 
tru toate aceste măsuri avea să fie spre 50 000 de coroane. 
Ei îi dădea mâna. 

Se gândi un moment la senzaţia că cel care o ameninţa 
avea legătură cu SMP. Persoana în chestiune ştiuse că s-a 
rănit la picior. Îi veni în minte Anders Holm. Nu-i plăcea de 
el, ceea ce îi adâncea bănuielile împotriva lui, însă ştirea că 
se rănise la picior se răspândise repede, din secunda în 
care apăruse la redacţie cu cârjele. 

Şi trebuia să rezolve problema cu Borgsjö. 

Se ridică brusc în capul oaselor, încruntându-şi sprân- 
cenele şi privind în jur, prin dormitor. Se întrebă unde lă- 
sase dosarul lui Henry Cortez, despre Borgsjo şi afacerea 
Vitavara SA. 

Se ridică, îşi trase pe ea halatul şi se sprijini pe una din 
cârje. Apoi, deschise uşa de la dormitor şi merse în birou, 
unde aprinse lumina. Nu, nu fusese în birou, după ce.... 

Citise dosarul în baie, în seara din ajun. Îl lăsase pe per- 
vazul ferestrei. 

Intră în baie. Dosarul nu era pe pervaz. 

Rămase un moment nemişcată, gândindu-se. 

Am ieşit din cadă, m-am dus să pun de cafea, am călcat 
pe ciobul de sticlă şi am avut altele la care să mă gândesc. 

Nu avea nicio amintire despre faptul că ar fi văzut do- 
sarul în dimineaţa aceea. Nu îl mutase de acolo. 

Dintr-odată, simţi cum îngheaţă. În următoarele cinci 
minute a căutat sistematic prin baie, apoi a răscolit prin 
teancurile de hârtii şi ziare din bucătărie şi din dormitor. In 

cele din urmă, a fost obligată să constate că dosarul 
dispăruse. 

La un moment dat, după ce călcase pe ciobul de sticlă şi 
înainte să apară David Rosin de dimineaţă, cineva intrase 
în baie şi luase materialul revistei Millennium despre 
Vitavara SA. 

Apoi, o izbi gândul că mai avea şi alte secrete în casă. 
Şchiopătă grăbită înapoi în dormitor şi deschise ultimul 
sertar al scrinului de lângă patul ei. Inima îi bătea nebu- 
neşte. Toți oamenii au secrete. Ea le păstra adunate în 
scrinul din dormitor. Erika Berger nu ţinea un jurnal per- 
sonal cu regularitate, dar existaseră perioade în care o fă- 
cuse. Avea un sertar unde-şi strânsese şi scrisorile de dra- 
goste din adolescenţă. 

Acolo era un plic cu fotografii amuzante, când fuseseră 
făcute, dar nu erau deloc potrivite pentru publicare. Când 
Erika avea vreo 25 de ani, fusese membră în Club Xtreme, 
care aranja serate private pentru amatorii de veşminte de 
piele şi de latex. Erau fotografii de la seratele respective în 
care n-ar fi putut spune că arăta prea civilizat. 

Şi, catastrofă: acolo se afla o casetă video, făcută într-o 
vacanţă de la începutul anilor '90, când ea şi soţul ei fuse- 
seră oaspeţii artistului sticlar Torkel Bollinger, la vila 
acestuia de pe Costa del Sol. In timpul vacanței, Erika 
descoperise că bărbatul ei avea o clară înclinaţie bisexuală 
şi amândoi nimeriseră în pat cu Torkel. Fusese o vacanţă 
minunată. Camerele video erau încă un fenomen relativ 
nou şi filmul pe care ei îl realizaseră în glumă nu era din 
categoria celor permise copiilor. 

Sertarul era gol. 

Cum naiba am putut fi aşa de tâmpită? 

Pe fundul sertarului, cineva scrisese cu spray colorat 
cele două cuvinte cunoscute. 

19 
Vineri 3 iunie - sâmbătă 4 iunie 


Lisbeth Salander şi-a terminat autobiografia la ora 
patru în dimineaţa zilei de vineri şi i-a trimis o copie lui 
Mikael Blomkvist, la grupul yahoo [Masa Ţicnită]. Apoi, a 
rămas nemişcată în pat, privind în tavan. 

Constatase că pe 30 aprilie, în noaptea Valpurgiei, îm- 
plinise 27 de ani, dar că nici nu se gândise că era aniver- 
sarea ei. Era închisă. Trăise acelaşi sentiment atunci când 
era la clinica Sankt Stefan şi, dacă lucrurile nu aveau să 
meargă după voia ei, exista riscul să-şi petreacă încă multe 
alte zile de naştere în vreun ospiciu. 

Ceea ce nu avea de gând să accepte. 

Prima oară când fusese închisă, nu era nici măcar ado- 
lescentă. Acum era matură şi avea alte cunoştinţe şi com- 
petenţe. Se întreba cât îi va lua să evadeze şi să se afle în 
siguranţă undeva, peste graniţă, să-şi ia o nouă identitate 
şi să înceapă o viaţă nouă. 

Se ridică din pat şi merse la toaletă, unde se privi în 
oglindă. Nu mai şchiopăta. Îşi trecu mâna peste şoldul 
unde rana se vindecase şi nu mai avea decât o cicatrice. 

Răsuci braţele şi încorda umărul, mişcându -l înainte şi 
înapoi. Încă mai simţea o strângere, dar îşi revenise. Îşi pi- 
păi capul. Se gândea că glonţul nu făcuse pagube prea 
mari în creierul ei. 

Scăpase ca prin minune. 

Până în momentul în care avusese din nou acces la 
computerul ei, fusese ocupată cu gânduri de evadare din 
salonul de la spitalul Sahlgrenska. 

Apoi, doctorul Anders Jonasson şi Mikael Blomkvist îi 
dăduseră planurile peste cap, strecurându-i computerul de 
buzunar. Citise textele lui Mikael Blomkvist şi reflectase la 
ele. Făcuse o analiză a consecinţelor şi meditase la planul 
lui, cântărindu-şi şansele. Hotărâse ca de data asta să-i 
urmeze propunerea. Să testeze sistemul. Mikael Blomkvist 


474 


o convinsese că de fapt nu avea nimic de pierdut şi îi 
oferise o posibilitate de a evada într-un alt fel. Şi dacă 
planul nu va reuşi, pur şi simplu va fi obligată să-şi 
planifice evadarea de la Sankt Stefan sau din alt spital de 
nebuni. 

Dar, de fapt, ceea ce o convinsese să joace jocul propus 
de Mikael era dorinţa ei de răzbunare. Ea nu ierta nimic. 

Zalachenko, Bjurman şi Björck erau morţi. Dar 
Teleborian era în viaţă. 

Şi, tot aşa, fratele ei Ronald Niedermann. Chiar dacă 
acesta în principiu nu era problema ei. De bună seamă, 
acesta contribuise la uciderea şi îngroparea ei, dar îl con- 
sidera totuşi un personaj secundar. Dacă dau peste el vreo- 
dată, vom vedea, dar până atunci este problema poliţiei. 

Insă Mikael avea dreptate atunci când spunea că în 
spatele conspirației trebuie să se afle alte chipuri, necu- 
noscute, care îi distruseseră viaţa. Trebuia să obţină nu- 
mele şi datele acestor chipuri anonime. 

Se decisese deci să urmeze planul lui Mikael. Şi atunci 
scrisese adevărul gol şi nefardat despre viaţa ei, sub forma 
unei autobiografii seci, de patruzeci de pagini. Fusese 
foarte atentă la formulări. Conţinutul fiecărei propoziţii era 
adevărat. Acceptase raţionamentul lui Mikael, că deja 
fusese expusă în presa suedeză, unde fuseseră făcute 
afirmaţii atât de groteşti, încât o porţie de nebunie 
adevărată nu mai avea cum să-i dăuneze reputației. 

Şi totuşi, autobiografia era un fals, în sensul că ea de 
fapt nu povestea întregul adevăr despre sine şi despre via- 
ţa sa. Nu avea niciun motiv s-o facă. 

Merse înapoi în pat, vârându-se sub cearşaf. Simţea o 
iritare pe care n-o putea defini. Se întinse după agenda pe 
care o primise de la Annika Giannini şi pe care încă n-o 
folosise. Deschise prima pagină, unde notase un singur 
rând. 


(+y =z) 

Petrecuse câteva săptămâni în Antile, iarna trecută, 
frământându-şi creierul cu teorema lui Fermat. Când re- 
venise în Suedia, înainte de a fi prinsă în vânătoarea pe 
urmele lui Zalachenko, continuase să se joace cu ecuaţiile. 
Problema era că avea senzaţia iritantă că văzuse o re- 
zolvare... că trăise senzația unei rezolvări. 

Dar nu şi-o mai putea aminti. 

A nu-şi aminti ceva era un fenomen necunoscut pentru 
Lisbeth Salander. Se testase pe Internet şi adunase la 
întâmplare coduri HTML, pe care doar îşi arunca ochii şi le 
şi memora, redându-le apoi. 

Nu-şi pierduse memoria fotografică, pe care o consi- 
dera un blestem. 

În capul ei, totul era ca de obicei. 

În afară de faptul că i se părea că văzuse o rezolvare a 
teoremei lui Fermat, dar nu-şi putea aminti cum, unde sau 
când. 

Lucrul cel mai grav era însă că nu mai simţea niciun fel 
de interes pentru enigma aceea. Teorema lui Fermat n-o 
mai fascina. Era de rău augur. Căci aşa funcţiona ea. Era 
fascinată de o enigmă, dar, de îndată ce o rezolva, pierdea 
orice interes pentru ea. 

Şi exact acest lucru îl simţea pentru Fermat. Pe umărul 
ei nu se mai afla un diavol mic, care să-i ceară toată atenţia 
şi să-i irite inteligenţa. Era doar o formulă insipidă, câteva 
semne pe o hârtie şi nu simţea nicio nevoie de a se lua la 
trântă cu misterul. 

Acest lucru o îngrijora. Puse deoparte agenda. 

Trebuia să doarmă. 

Dar, în loc să facă asta, scoase din nou computerul şi se 
conectă la Internet. Reflectă o clipă şi pe urmă merse pe 
hard diskul lui Dragan Armanski, pe care nu-l vizitase de 
când primise computerul de buzunar. Armanski colabora 
cu Mikael Blomkvist, însă Lisbeth nu simţise nevoia să afle 
detalii. 

Citi la întâmplare din poşta lui electronică. 

Apoi, găsi analiza de securitate pe care o formulase 
David Rosin despre locuinţa Erikăi Berger. Îşi înălţă 
sprâncenele. 

Erika Berger are un agresor internautic pe urmele ei. 

Găsi o notă de la colaboratoarea Susanne Linder care, 
după cum se părea, dormise la Erika Berger în noaptea 
trecută şi care trimisese prin e-mail un raport târziu, în 
cursul nopţii. Privi ora mesajului. Fusese trimis cu puţin 
înainte de trei noaptea şi în el se raporta că Berger desco- 
perise că îi fuseseră furate jurnale intime, scrisori şi foto- 
grafii, precum şi o casetă video de un caracter foarte intim, 
dintr-un scrin din dormitor. 


[După ce am discutat problema cu doamna Berger, am 
constatat că furtul trebuie să se fi produs în timpul în care 
ea se aflase la spitalul din Nacka, după ce călcase într-un 
ciob. A fost un răstimp de circa două ore şi jumătate, în 
care casa a rămas nesupravegheată şi nu a fost cuplată 
alarma incompletă de la NIP. În tot restul timpului, ori 
Berger, ori Rosin s-au aflat în casă, până la descoperirea 
furtului. 

Acest lucru permite concluzia că agresorul a rămas în 
apropierea doamnei Berger şi a putut observa cum aceasta 
a luat un taxi şi poate şi faptul că şchiopăta şi era rănită la 
picior. Atunci, a profitat de ocazie şi a intrat în casă.] 


Lisbeth ieşi de pe hard diskul lui Armanski şi închise 
gânditoare computerul. 

Nu avea niciun motiv s-o iubească pe Erika Berger. Îşi 
mai amintea încă senzaţia de umilinţă pe care o trăise, 
când o văzuse dispărând cu Mikael Blomkvist pe 
Hornsgatan, cu o zi înainte de revelion, în urmă cu un an şi 
jumătate. 

Fusese cel mai imbecil moment din viaţa ei şi nu-şi va 
mai permite niciodată asemenea stări sufleteşti. 

Işi amintea ura iraţională pe care o simţise şi dorinţa de 
a-i ajunge din urmă şi de-a o lovi pe Erika Berger. 

Penibil. 

Era vindecată. 

Dar, cum spusese, nu avea niciun motiv s-o iubească pe 
Erika Berger. 

După un moment, se întrebă ce conţinea acel video „de 
un caracter foarte intim”. Ea însăşi avea un video de un 
caracter foarte intim, care arăta cum Nils Bjurman, 
Babalâcul Jegos, abuza de ea. Iar acest video se afla acum 
în mâinile lui Mikael Blomkvist. Se întrebă cum ar fi reac- 
ţionat dacă ar fi pătruns cineva la ea acasă şi i-ar fi furat 
filmul. Ceea ce de fapt făcuse Mikael Blomkvist, chiar dacă 
scopul lui nu fusese să-i facă rău. Hmm. Complicat. 


Erikăi Berger i-a fost imposibil să doarmă în noaptea de 
vineri. Şchiopăta agitată prin vilă, în sus şi în jos, în vreme 
ce Susanne Linder o urmărea cu un ochi atent. Neliniştea 
ei se aşternea ca o ceaţă grea în întreaga casă. 

La două şi jumătate noaptea, Susanne Linder a reuşit 
s-o convingă să se bage în pat, să se odihnească, chiar dacă 
n-o să poată dormi. Când a închis uşa de la dormitor, 
Susanne Linder a scos un oftat de uşurare şi a deschis 
laptopul, rezumând ce se întâmplase într-un e-mail, pe care 
i l-a trimis lui Dragan Armanski. Abia apucase să-l trimită, 
când a auzit-o pe Erika Berger făcându-şi de lucru prin 
casă. 

La şapte dimineaţa, a convins-o să telefoneze la SMP şi 
să spună că este bolnavă. Erika Berger a acceptat cu 
greutate faptul că n-o să fie de prea mare folos la locul de 
muncă, în starea de oboseală în care era. Apoi, a adormit 
pe canapeaua din living, în faţa ferestrei acoperite cu 
placaj. Susanne Linder a căutat un pled, punându-l peste 
ea. Pe urmă, şi-a făcut o cafea şi i-a telefonat lui Dragan 
Armanski, explicându-i de ce se afla acolo şi cum fusese 
angajată de David Rosin. 

— Nici eu n-am închis un ochi toată noaptea, a spus 
Susanne Linder. 

— OK. Rămâi la Erika Berger. Dar culcă-te câteva ore, 
i-a zis Armanski. 

— Nu ştiu cum te voi plăti.... 

— Rezolvăm pe urmă. 

Erika Berger a dormit până la două şi jumătate 
după-amiaza. Când s-a trezit, a găsit-o pe Susanne Linder 
dormind într-un fotoliu, în celălalt colţ al livingului. 


Monica Figuerola a uitat să se trezească la timp în di- 
mineaţa zilei de vineri şi nu a mai avut vreme de jogging, 
înainte de-a pleca la slujbă. L-a învinovăţit pentru asta pe 
Mikael Blomkvist, a făcut un duş şi l-a dat afară din pat. 

Mikael Blomkvist s-a dus la Millennium, unde toţi au 
fost uimiţi să-l vadă aşa devreme. A mormăit ceva şi s-a dus 
să-şi ia cafea, apoi i-a chemat pe Malin Eriksson şi pe 
Henry Cortez în biroul lui. Vreme de trei ore, au trecut în 
revistă textele pentru următorul număr tematic şi au sta- 
bilit în ce stadiu se afla producţia cărţilor. 

— Cartea lui Dag Svensson a intrat la tipar ieri, spuse 
Malin. O scoatem în format de buzunar. 

— OK. 

— Revista va avea ca titlu Povestea lui Lisbeth 
Salander, zise Henry Cortez. Sunt pe cale să schimbe data, 
dar procesul este fixat pentru miercuri, 13 iulie. Revista va 
fi tipărită înainte, însă vom aştepta mijlocul săptămânii ca 
s-o distribuim. Tu trebuie să stabileşti data exactă. 

— Bine. Rămâne doar cartea despre Zalachenko care, 
pentru moment, este un adevărat coşmar. Se va numi 
Secția. Prima jumătate din carte va fi practic ce vom pu- 
blica în Millennium. Uciderea lui Dag Svensson şi a Miei 
Bergman este punctul de plecare şi urmează vânătoarea pe 
urmele lui Lisbeth Salander, Zalachenko şi Niedermann. 
Cea de-a doua parte a cărţii va conţine ce ştim noi despre 
Secţie. 

— Mikael, chiar dacă tipografia face pentru noi totul, 
trebuie să le lăsăm manuscrisul, gata de tipar, cel mai târ- 
ziu în ultima zi din iunie, spuse Malin. Christer are nevoie 

de cel puţin câteva zile, pentru layout. Nu mai sunt decât 
ceva mai mult de două săptămâni. Nu văd cum vom face. 

— Nu avem timp să dezgropăm întreaga istorie, recu- 
noscu Mikael. Dar nu cred că am putea s-o facem, nici dacă 
am mai avea o jumătate de an. Ceea ce vom face în carte 
este să enunţăm cele petrecute. Dacă ne lipseşte sursa 
pentru ceva, o voi spune. Dacă facem doar speculaţii, va 
trebui să apară într-un fel clar şi evident. Prin urmare, 
scriem ce s-a întâmplat şi pentru ce avem dovezi şi pe 
urmă scriem ce credem că s-a întâmplat. 

— Al naibii de încurcat, spuse Henry Cortez. Mikael 
clătină din cap: 

— Dacă eu spun că un activist al Säpo intră prin efrac- 
ţie în apartamentul meu şi pot documenta acest fapt cu o 
înregistrare video, atunci este un fapt documentat. Dacă 
spun că acesta a avut misiune de la Secţie ca s-o facă, este 
o speculație, însă în lumina tuturor dezvăluirilor pe care le 
facem, este o speculație plauzibilă. Înţelegi? 

— Da. 

— Nu voi apuca să scriu singur toate textele. Henry, am 
aici o listă cu texte pe care tu trebuie să le pui la punct. 
Sunt cam 50 de pagini de carte. Malin, tu îl ajuţi pe Henry, 
exact ca atunci când am redactat cartea lui Dag Svensson. 
Toate trei numele se vor afla pe coperta cărţii. Este în re- 
gulă? 

— Sigur. Dar mai avem o grămadă de alte probleme, 
spuse Malin. 

— Care? 

— In vreme ce tu te-ai ocupat cu afacerea Zalachenko, 
noi am avut o grămadă de treburi de făcut aici... 

— Vrei să spui că nu sunt suficient de prezent? 

Malin Eriksson încuviinţă. 

— Ai dreptate. Imi pare rău. 

— Nu ai de ce. Cu toţii ştim că atunci când te obsedează 
un articol, nu mai există nimic altceva. Dar nu este la fel 
pentru noi, ceilalţi. Nu e la fel pentru mine. Erika Berger 
mă avea pe mine ca sprijin. Eu îl am pe Henry şi el este un 

as, dar lucrează la fel de mult ca tine la subiectul tău. 
Chiar dacă te numărăm şi pe tine, în redacţie ne lipsesc doi 
oameni. 

— OK. 

— Şi eu nu sunt Erika Berger. Ea avea o rutină, care 
mie îmi lipseşte. Abia acum învăţ meserie. Monika Nilsson 
îşi rupe spinarea, la fel Lottie Karim. Şi nimeni nu are timp 
să se oprească o clipă să gândească. 

— E o situaţie temporară. De îndată ce începe proce- 
sul... 

— Nu, Mikael. Nu se termină atunci. Când va începe 
procesul, va fi iadul pe pământ. Îţi aminteşti cum a fost în 
timpul afacerii Wennerström? Asta înseamnă că nu te vom 
vedea cam trei luni, în vreme ce-o să apari la TV, spre 
bucuria privitorilor. 

Mikael oftă. Apoi dădu lent din cap. 

— Ce propui? 

— Dacă vrem să facem faţă în toamna asta, trebuie să 
angajăm oameni noi. Cel puţin două persoane, poate mai 
multe. Nu avem resursele necesare pentru ceea ce încer- 
căm să facem, şi... 

— Şi? 

— Nu sunt sigură că vreau să continui. 

— Înţeleg. 

— Chiar cred asta. Sunt a naibii de bună ca secretar de 
redacţie şi, cu Erika Berger ca şef, era foarte simplu. Am 
spus că voi face încercarea pe perioada verii... OK, am 
făcut-o. Nu sunt un bun redactor-şef. 

— Vorbe, spuse Henry Cortez. Malin clătină din cap. 

— OK, zise Mikael. Am auzit ce ai spus. Dar ţine seama 
de faptul că a fost o situaţie excepţională. 

Malin îi zâmbi: 

— Poţi s-o iei ca o plângere din partea personalului, 
spuse ea. 


Unitatea operativă a Comisiei pentru protecţia 
Constituţiei a dedicat ziua de vineri încercând să 

limpezească informaţiile pe care le primise de la Mikael 
Blomkvist. Doi dintre colaboratori se mutaseră într-un 
birou provizoriu, în Fridhemsplan, unde se strângea toată 
documentarea. Era ilegal, pentru că sistemul informatic 
central se afla în sediul poliţiei, ceea ce însemna că cei doi 
făceau ture între aceste puncte, de câteva ori pe zi. Chiar 
dacă drumul dura doar zece minute, era deranjant. 
Începând de la prânz dispuneau de o vastă documentaţie 
care arăta că atât Fredrik Clinton, cât şi Hans von 
Rottinger avuseseră legături cu poliţia secretă în anii '60 şi 
la începutul anilor '70. 

Von Rottinger provenea de la serviciul de informaţii al 
armatei şi lucrase timp de câţiva ani la biroul care co- 
ordona apărarea şi siguranţa. Fredrik Clinton avea un 
trecut la aviaţie şi începuse să lucreze pentru serviciul de 
control al personalului, în cadrul poliţiei secrete, din 1967. 

Amândoi părăsiseră RPS/Sâk la începutul deceniului al 
şaptelea: Clinton în 1971, iar von Rottinger în 1973. 
Clinton trecuse la sectorul privat, în calitate de consultant, 
iar von Rottinger fusese angajat să facă anchete în cadrul 
Organizaţiei Internaționale pentru Energia Atomică. 
Fusese detaşat la Londra. 

Abia după-amiaza târziu, Monica Figuerola a ciocănit la 
uşa lui Edklinth ca să-i spună că, după ce părăsiseră 
RPS/Sak, carierele celor doi erau cu cea mai mare probabi- 
litate nişte falsuri. Cariera lui Clinton era greu de urmărit. 
A fi consultant pentru sectorul industrial privat poate în- 
semna în mare orice şi o asemenea persoană nu are nicio 
obligaţie să dea un raport despre activitatea sa statului. 
Din declaraţiile de impozite reieşea că el câştiga bine; 
clienţii lui însă păreau să consiste doar din firme anonime, 
cu baza în Elveţia sau în alte ţări asemănătoare. În 
consecinţă, nu prea era uşor de dovedit că meseria lui era, 
de fapt, o mască. 

În schimb, von Rottinger nu pusese niciodată piciorul în 
acel birou unde era de aşteptat să lucreze, la Londra. În 
1973, clădirea de birouri unde se presupunea că lucrează 

fusese dărâmată şi înlocuită cu o extensie a staţiei de me- 
trou Kings Cross. Probabil că cineva făcuse o gafă atunci 
când i se construise legenda. În timpul zilei, echipa 
Monicăi Figuerola  intervievase câțiva colaboratori 
pensionaţi de la Organizaţia Internaţională pentru Energia 
Atomică. Niciunul dintre ei nu auzise de Hans von 
Rottinger. 

— Deci, acum ştim, spuse Edklinth. Trebuie doar să 
aflăm cu ce se ocupau, de fapt. 

Monica Figuerola aprobă. 

— Cum facem cu Blomkvist? 

— Ce vrei să spui? 

— Am promis să-l ţinem la curent cu ce aflăm despre 
Clinton şi von Rottinger. 

Edklinth rămase pe gânduri. 

— OK. Va afla asta şi singur, dacă îşi dă osteneala. Mai 
bine să fim în relaţii bune. Poţi să-i spui. Dar foloseşte-ţi 
propria judecată. 

Monica Figuerola îi promise că aşa va face. Petrecură 
apoi câteva minute discutând ce vor face în weekend. 

Monica avea doi colaboratori care vor continua să 
lucreze. Ea urma să fie liberă. 

Pe urmă, îşi înregistră plecarea şi se duse la sala de 
forţă de la Sankt Eriksplan, unde petrecu două ore, încer- 
când cu înverşunare să recâştige timpul de antrenament 
pierdut. Ajunse acasă la şapte seara, făcu duş, îşi prepară o 
cină simplă şi deschise televizorul, ca să urmărească ştirile. 
La şapte şi jumătate, nu mai avea astâmpăr şi îşi luă 
echipamentul de jogging. Se opri la uşa de intrare, 
gândindu-se. Afurisitul de Blomkvist. Îl sună pe telefonul 
anonim T10: 

— Avem ceva informaţii despre Rottinger şi Clinton. 

— Povesteşte, zise Mikael. 

— Dacă treci pe aici, am să-ţi povestesc. 

— Hmm, făcu Mikael. 

— Tocmai am pus pe mine hainele de jogging, ca să ard 
puţin surplusul de energie, spuse Monica Figuerola. Să 
plec sau să te aştept? 

— E în ordine dacă am să vin după nouă? 

— E minunat. 


Vineri seara la ora opt, Lisbeth Salander a primit vizita 
doctorului Anders Jonasson. El s-a aşezat pe scaunul 
pentru vizitatori, lăsându-se pe spate. 

— Mă examinezi? l-a întrebat Lisbeth Salander. 

— Nu. Nu în seara asta. 

— OK. 

— Am făcut estimarea stării tale astăzi şi am comunicat 
procurorului că suntem gata să-ţi dăm drumul. 

— Înţeleg. 

— Voiau să te ducă la închisoarea din Goteborg încă din 
seara asta. 

— Aşa de repede? 

El făcu un gest aprobator. 

— Probabil că cei de la Stockholm insistă. Eu am spus 
că mai am un rând de teste de făcut mâine şi că nu-ţi dau 
drumul până duminică. 

— De ce? 

— Nu ştiu. M-am enervat, pentru că erau aşa de insis- 
tenti. 

Lisbeth Salander zâmbi cu adevărat. Cu siguranţă, ar fi 
putut face un anarhist de nădejde din doctorul Anders 
Jonasson, dacă ar fi avut câţiva ani la îndemână. Avea 
tendinţe accentuate de nesupunere civilă. 


— Fredrik Clinton, spuse Mikael Blomkvist cu ochii fi- 
xaţi în tavanul de deasupra patului Monicăi Figuerola. 

— Dacă-ţi aprinzi ţigara, am să ţi-o sting în buric, zise 
Monica Figuerola. 

Mikael privi uimit ţigara pe care o scosese din buzuna- 
rul hainei. 

— lartă-mă, spuse el. Pot să fumez pe balcon? 

— Dar după aceea te speli pe dinţi. 

El dădu din cap, înfăşurându-se într-un cearşaf. Monica 
Figuerola îl urmă în bucătărie, turnându-şi un pahar mare 
cu apă rece. Se sprijini de uşa balconului. 

— Fredrik Clinton? 

— Mai trăieşte. El este veriga de legătură cu trecutul. 

— E pe moarte. Are nevoie de un rinichi şi petrece cea 
mai mare parte din timp la dializă sau la vreun alt trata- 
ment. 

— Dar trăieşte. Putem să-l contactăm şi să-i punem în- 
trebări. Poate vrea să vorbească. 

— Nu, spuse Monica Figuerola. În primul rând, e vorba 
de o anchetă preliminară şi poliţia e cea care-o face. In 
acest sens, nu există niciun „noi” în povestea asta. În al 
doilea rând, tu primeşti informaţii conform acordului cu 
Edklinth, dar te-ai angajat să nu încurci ancheta. Mikael o 
privi surâzând. Îşi stinse ţigara. 

— Uf, făcu el. Säpo trage de zgardă. Ea păru 
dintr-odată gânditoare. 

— Mikael, vorbesc foarte serios. 


Erika Berger se duse la Svenska Morgon-Posten sâm- 
bătă dimineaţa, cu un nod în gât. Simţea că începuse să 
aibă control asupra manierei în care se făcea ziarul şi voise 
de fapt să-şi ofere un sfârşit de săptămână liber - primul de 
când începuse munca la SMP -, însă descoperirea că cele 
mai personale şi intime amintiri ale sale dispăruseră, 
împreună cu raportul despre Borgsjö, făcuse imposibilă 
orice destindere. 

În cursul nopţii fără somn, petrecută în cea mai mare 
parte în bucătărie împreună cu Susanne Linder, se aştep- 
tase ca acest Expeditor Veninos să lovească din nou şi ca 
vreo altă imagine a ei, deloc măgulitoare, să fie făcută pu- 
blică. Internetul era o unealtă excelentă pentru toţi nebu- 
nii. Un blestemat de video, care mă arată regulându-mă cu 
bărbatul meu şi cu un altul - voi ajunge în fiecare tabloid 
din lume. Putea fi ceva mai personal? 

Toată noaptea simţise nelinişte şi panică. 

Susanne Linder o convinsese în cele din urmă să se 
ducă la culcare. 

La ora opt dimineaţa, se sculase şi mersese la SMP. Nu 
putea să stea deoparte. Dacă o aştepta furtuna, voia să fie 
acolo, ca s-o întâmpine. 

Dar în redacţia pe jumătate goală totul era normal. Per- 
sonalul o salută prietenos, când trecu prin hala centrală. 

Anders Holm era liber. Peter Fredriksson îi ţinea locul 
ca şef la Actualităţi. 

— Bună dimineaţa, credeam că eşti liberă azi, o salută 
el. 

— Şi eu credeam. Dar nu mi-a fost bine ieri şi am ceva 
de făcut. Se întâmplă ceva? 

— Nu, e o dimineaţă săracă în ştiri. Cele mai fierbinţi 
sunt că industria lemnului din Dalarna anunţă o creştere a 
producţiei şi că a fost un jaf armat la Norrköping, cu un 
rănit. 

— OK. Sunt la mine în birou şi am să lucrez un pic. 

Se aşeză, sprijinind cârjele de raftul cu cărţi şi se 
conectă la Internet. IÎncepu prin a-şi deschide e-mailul. 
Primise mai multe mesaje, dar nimic de la Expeditorul 
Veninos. Îşi încruntă sprâncenele. Trecuseră două zile de la 
spargere şi el încă nu reacţionase la ceea ce ar fi trebuit să 
fie o adevărată comoară de documente. De ce n-o făcuse? 
Are de gând să schimbe tactica? Şantaj? Vrea doar să mă 
țină pe jar? 

Nu avea nimic special de lucru şi deschise documentul 
cu strategia SMP, la care lucra. Rămase un sfert de oră 
fixând ecranul, fără să vadă literele. 

Incercase să-i telefoneze lui Greger, dar nu reuşise să-l 
prindă. Nici măcar nu ştia dacă mobilul lui funcţiona în 
străinătate. De bună seamă, l-ar fi putut găsi cu un pic de 
efort, dar se simţea total apatică. Nu, se simţea disperată şi 
paralizată. 

Încercă să-l sune pe Mikael Blomkvist, ca să-l informeze 
că dosarul despre Borgsjö dispăruse, dar el nu răspundea 
pe mobil. 

Cum până la ora zece nu făcuse nimic serios, se hotări 
să plece acasă. Tocmai întindea mâna să decupleze com- 
puterul, când programul ei ICQ scoase un sunet de aver- 
tizare. Privi uimită meniul. Ştia ce este ICQ, dar rareori 
obişnuia să stea de vorbă pe Internet şi de când se anga- 
jase la SMP, nu folosise niciodată programul acesta. 

Apăsă ezitând pe „Răspunde”. 


[Bună Erika.] 
[Bună. Cine e?] 
[E privat. Eşti singură?] 


O păcăleală? Expeditorul Veninos? 


[Da. Cine eşti?] 
[Ne-am întâlnit în locuinţa lui Kalle Blomkvist, când a 
venit acasă, de la Sandhamn.] 


Erika Berger privi ţintă ecranul. Îi luă câteva secunde 
până să facă legătura. Lisbeth Salander. Imposibil. 


[Eşti acolo?] 

[Da.] 

[Fără nume. Ştii cine sunt?] 

[Cum ştiu că nu e o înşelătorie?] 

[Ştiu cum şi-a făcut Mikael cicatricea de pe gât.] 


Erika înghiţi în sec. Doar patru persoane din lumea în- 
treagă ştiau cum se întâmplase. Lisbeth Salander era una 
dintre acestea. 


[OK. Dar cum poţi discuta cu mine?] 
[Mă pricep la calculatoare.] 

Lisbeth Salander e o maniacă a computerelor. Dar nu 
pot înțelege cum naiba reuşeşte să comunice de la 
Sahlgrenska, unde a stat izolată din aprilie. 


[OK.] 

[Pot să am încredere în tine?] 

[La ce te referi?] 

[Nu trebuie să se ştie despre discuţia asta.] 


Nu vrea ca poliția să ştie că are acces la Internet. Sigur 
că nu. De aceea se conversează cu redactorul-şef al unuia 
dintre cele mai mari ziare din Suedia. 


[Nicio problemă. Ce vrei?] 

[Să plătesc] 

[Ce vrei să spui?] 

[Millennium m-a ajutat.] 

[Ne-am făcut doar meseria.] 

[Dar nu şi celelalte ziare.] 

[Nu erai vinovată de ce te acuzau.] 
[Eşti urmărită de un nenorocit.] 


Erika Berger simţi cum inima îi bate nebuneşte. Ezită 
un lung moment. 


[Ce ştii?] 
[Video furat. Efracţie.] 
[Da. Poţi să faci ceva?] 


Erika Berger nu-şi putea crede ochilor că ea era cea 
care scrisese întrebarea. Era complet fără sens. Lisbeth 
Salander era în spital, la Sahlgrenska, şi avea o mulţime de 
probleme pe cap. Era persoana cel mai puţin probabilă de 
la care Erika ar fi putut spera să obţină ajutor. 


[Nu ştiu. Lasă-mă să încerc] 
[Cum?] 

[Întrebare: crezi că javra e la SMP?] 
[N-o pot proba.] 
[De ce crezi asta?] 


Erika medită o clipă, înainte de a răspunde: 


[O senzaţie. A început când am început şi eu la SMP. 
Alte persoane de la SMP au primit e-mailuri neplăcute de 
la Expeditorul Veninos, care păreau să vină de la mine.] 

[Expeditorul Veninos?] 

[Aşa-i spun eu javrei.] 

[OK. De ce ai devenit tocmai tu ţinta lui?] 

[Nu ştiu.] 

[Crezi că e vorba de ceva personal?] 

[La ce te referi?] 

[Câţi angajaţi sunt la SMP?/ 

[Mai mult de 230, inclusiv cei de la editură.] 

[Pe câţi îi cunoşti personal?] 

[Nu ştiu exact. Am întâlnit mai mulţi ziarişti şi colabora- 
tori de-a lungul anilor, în diferite ocazii.] 

[Cineva care s-a certat cu tine înainte?) 

[Nu. Nu în mod special.] 

[Cineva care vrea să se răzbune pe tine?] 

[Să se răzbune? De ce?] 

[Răzbunarea e un motiv puternic] 


Erika privi ecranul, în vreme ce încerca să înţeleagă la 
ce se referea Lisbeth Salander. 


[Mai eşti acolo?] 

[Da. De ce întrebi de răzbunare?] 

[Am citit lista lui Rosin, cu incidentele pe care tu le legi 
de Expeditorul Veninos.] 


De ce nu sunt mirată? 


[Şi?] 

[Nu pare un obsedat.] 

[Ce vrei să spui?] 

[Un obsedat este o persoană împinsă de o pornire 
sexuală. Aici pare să fie vorba de cineva care imită un 
obsedat. Şurubelniţa în... alo, asta-i parodie curată!] 

[Adică?] 

[Am văzut multe exemple de obsedaţi veritabili. Sunt 
mult mai perverşi, vulgari şi groteşti. Exprimă dragoste şi 
ură în acelaşi timp. Tipul tău nu se potriveşte deloc cu de- 
scrierea asta.] 

[Nu crezi că e destul de vulgar?] 

[Nu. E-mailul Evei Carlsson dă ca nuca-n perete. E cine- 
va care vrea să te lucreze.] 

[Înţeleg. Nu m-am gândit în felul acesta.] 

[Nu e un obsedat sexual. Are ceva personal cu tine.] 

[OK. Ce propui?] 

[Ai încredere în mine?] 

[Poate.] 

[Am nevoie de intrare pe reţeaua de calculatoare de la 
SMP.] 

[Ia-o încet.] 

[Acum. Curând voi fi mutată şi nu mai am acces la 
Internet.] 


Erika ezită 10 secunde. Să lase SMP... pe mâna cui? Pe 
mâna unei ţicnite? Sigur, Lisbeth nu era vinovată de cri- 
mele care i se atribuiseră, dar în mod hotărât nu era chiar 
normală. 

Dar ce avea de pierdut? 


[Cum facem?] 

[Trebuie să instalez un program în computerul tău.] 
[Avem reţele de protecţie.] 

[Trebuie să mă ajuţi. Porneşte Internetul.] 

[E pornit.] 

[Explorer?] 

[Da.] 


490 


[Eu scriu o adresă. Copiază-o şi pune-o în Explorer.] 

[Făcut.] 

[Acum, ai o listă cu un număr de programe. Dă click pe 
Asphyxia Server şi descarcă-l.] 


Erika urmă instrucţiunile. 


[Gata.] 

[Porneşte Asphyxia şi instalează programul în 
Explorer. ] 

[A luat trei minute!] 

[În regulă. Acum, trebuie să închizi şi pe urmă să por- 
neşti din nou computerul. Pierdem contactul pentru câteva 
clipe.] 

[OK.] 

[Când vom reveni, am să-ți transfer hard diskul pe un 
server, pe Internet.] 

[OK.] 

[Porneşte din nou. Ne auzim curând.] 


Erika Berger privea fascinată ecranul, în vreme ce 
computerul ei repornea lent. Se întreba dacă era normală. 
Apoi ICQ-ul ei sună. 


[Bună, din nou.] 

[Bună.] 

[Merge mai repede dacă o faci tu. Porneşte Internetul şi 
copiază adresa pe care ţi-o trimit acum.] 

[OK.] 

[Acum, vei primi o întrebare. Apasă pe „Pornire”.] 

[OK.] 

[Eşti întrebată cum vrei să botezi hard diskul. Spune-i 
SMP2.] 

[OK.] 

[Du-te şi ia-ţi o cafea. Va dura un pic] 

Monica Figuerola s-a trezit în dimineaţa zilei de sâm- 
bătă la opt, cu două ore peste ora obişnuită de trezire. S-a 
ridicat, privindu-l pe Mikael Blomkvist, care sforăia. Ei 
bine, nimeni nu-i perfect. 

Se întreba unde va duce povestea ei cu Mikael Blom- 
kvist. Nu era un bărbat fidel, cu care poţi planifica o legă- 
tură mai lungă - cel puţin aşa înţelesese din biografia lui. 
Pe de altă parte, nici ea nu era sigură că îşi dorea cu 
adevărat o relaţie stabilă, cu prieten, frigider şi copii. După 
alte încercări nereuşite, începuse tot mai mult să încline 
spre teoria care spunea că relaţiile stabile sunt su- 
praevaluate. Cea mai lungă legătură a ei fusese un concu- 
binaj de doi ani cu un coleg, la Uppsala. 

Dar nici nu era genul de femeie care să practice 
aventurile de-o noapte, deşi considera că sexul este 
subestimat ca mijloc terapeutic împotriva tuturor 
neajunsurilor. Şi a face sex cu Mikael Blomkvist fusese 
plăcut. Chiar deosebit de plăcut. Era un bărbat bine. [ţi 
deschidea pofta pentru şi mai mult. 

Idilă de vacanţă? Îndrăgostire? Se îndrăgostise? 

Se duse la baie şi se spălă pe faţă şi pe dinţi; apoi, îşi 
puse un şort şi o geacă subţire şi făcu o cursă de patruzeci 
şi cinci de minute în jurul spitalului Râlambshov, prin 
Fredhăll şi înapoi, via Smedsudden. Fu acasă la ora nouă şi 
constată că Blomkvist încă mai dormea. Se aplecă şi-l 
muşcă de ureche, până ce acesta deschise ochii, zăpăcit. 

— Bună dimineaţa, iubitule. Am nevoie de cineva care 
să mă spele pe spate. 

El o privi, mormăind ceva. 

— Ce-ai spus? Nu mai ai nevoie să te speli. Eşti deja 
udă leoarcă. 

— Am alergat un pic. Ar fi trebuit să vii cu mine. 

— Bănuiesc că dacă aş încerca să ţin ritmul cu tine, ar 
trebui să chem salvarea. Infarct pe Norr Mälarstrand. 

— Aiurea. Hai, acum. E vremea să te trezeşti. 

A frecat-o pe spate cu peria şi i-a săpunit umerii. Şi şol- 
durile. Şi pântecele. Şi sânii. Şi, după o vreme, Monica Fi- 

guerola a pierdut orice interes pentru duş şi l-a tras din 
nou în pat. Abia la unsprezece şi-au băut cafeaua, pe terasa 
de lângă Norr Mălarstranden. 

— Tu poţi deveni un obicei prost, spuse Monica Figue- 
rola. Ne cunoaştem abia de câteva zile. 

— Sunt foarte atras de tine. Dar cred că o ştii deja. Ea 
dădu din cap. 

— De ce? 

— Sorry. Nu pot răspunde la întrebare. Nu am înţeles 
niciodată de ce sunt atras brusc de o anumită femeie şi to- 
tal neinteresat de alta. 

Ea zâmbi gânditoare. 

— Sunt liberă astăzi, zise. 

— Dar eu nu sunt. Am un munte de treburi, până începe 
procesul şi ultimele trei nopţi le-am petrecut la tine, în loc 
să muncesc. 

— Păcat. 

El aprobă, ridicându-se şi sărutând-o pe obraz. Ea îl 
prinse de cămaşă. 

— Blomkvist, mi-ar face plăcere să ne mai întâlnim. 

— La fel şi mie, spuse el. Dar va fi un pic complicat, 
până reuşim să-i dăm de cap poveştii ăsteia. 

Dispăru spre Hantverkargatan. 


Erika Berger îşi adusese o cafea şi acum contempla 
ecranul. Timp de cincizeci şi trei de minute nu se întâm- 
plase absolut nimic, în afară de faptul că ecranul ei se 
aprindea, din când în când. Apoi, auzi din nou „Pling”, de la 
ICQ. 


[Gata. Ai foarte multe rahaturi pe hard disk, printre 
care doi viruşi.] 

[Sorry. Pasul următor?] 

[Cine e administrator de reţea la SMP?/ 

[Nu ştiu. Probabil, Peter Flemming, care e şef tehnic] 

[OK.] 

[Ce trebuie să fac?] 

[Nimic. Du-te acasă.] 

[Aşa, pur şi simplu?] 

[O să-ţi dau un semn.] 

[Să las computerul pornit?] 


Dar Lisbeth Salander dispăruse deja de pe ICQ. Erika 
Berger privi frustrată ecranul. În cele din urmă, închise 
computerul şi se duse să caute o cafenea potrivită, unde să 
stea şi să gândească în linişte. 

20 
Sâmbătă 4 iunie 


Mikael Blomkvist s-a dat jos din autobuz la Slussen, a 
luat liftul“ de pe Katarina până sus, la Mosebacke şi a mers 
până la Fiskargatan 9. Cumpărase pâine, lapte şi brânză de 
la magazinul din faţa clădirii consiliului judeţean şi a 
început prin a le pune în frigider. Apoi, a deschis 
computerul lui Lisbeth Salander. 

După o clipă de reflecţie, a deschis şi telefonul albastru, 
Eriksson T10. Nu-şi mai bătu capul cu telefonul obişnuit, 
pentru că în niciun caz nu voia să vorbească cu cineva care 
n-avea de-a face cu afacerea Zalachenko. Constată că în 
ultimele 24 de ore primise şase apeluri, dintre care trei 
erau de la Henry Cortez, două de la Malin Eriksson şi una 
de la Erika Berger. 

Îl sună mai întâi pe Henry Cortez, care se afla într-o ca- 
fenea în Vasastan şi avea câteva lucruri de discutat, dar 
nimic presant. 

Malin Eriksson sunase doar ca să-l salute. 

Apoi, o sună pe Erika Berger, dar telefonul ei era ocu- 
pat. 

Intră pe grupul yahoo [Masa Ţicnită] şi găsi versiunea 
finală a biografiei lui Lisbeth Salander. Dădu din cap 
zâmbind, imprimă documentul şi începu imediat să ci- 
tească. 


Lisbeth Salander scria pe computerul Palm Tungsten 
T3. Îi trebuise o oră ca să intre pe reţeaua internă de la 
SMP şi s-o cerceteze sistematic, cu ajutorul contului de 
utilizator al Erikăi Berger. Nu atacase contul lui Peter 
Flemming, pentru că nu era necesar să-şi facă rost de 
drepturile depline de utilizator ale administratorului. Era 
interesată doar să aibă acces la administraţia SMP şi la fi- 


* Lift stradal în Stockholm. (n. red.) 

şierele personalului. Iar la asta Erika Berger avea drept de 
acces deplin. 

Îşi dorea ca Mikael Blomkvist să-i fi strecurat propriul 
ei computer PowerBook, cu tastatură normală şi un ecran 
de 17 inch, în loc de computerul de buzunar. Deschise lista 
cu cei care lucrau la SMP şi începu să lucreze. Erau 223 de 
persoane, dintre care 82 erau femei. 

Începu prin a elimina toate femeile. Nu credea că fe- 
meile nu pot fi nebune, dar statistica afirma că majoritatea 
absolută a celor care tracasează femei sunt bărbaţi. Mai 
rămâneau 141 de persoane. 

Statistica arăta, de asemenea, că cei mai mulţi Expedi- 
tori Veninoşi sunt fie adolescenţi, fie persoane de vârstă 
medie. SMP nu avea niciun angajat adolescent. Făcu un 
grafic de vârstă şi suprimă toate persoanele peste 55 de 
ani şi sub 25. Rămâneau 103 persoane. 

Mai reflectă un moment. Apoi, luă o hotărâre rapidă. Cu 
o lovitură de sabie, tăie toţi angajaţii de la distribuţie, 
publicitate, fotografii, pază şi tehnică. Se concentră pe 
grupul de ziarişti şi personal al redacţiei şi obţinu o listă de 
48 de persoane care erau bărbaţi între 26 şi 54 de ani. 

Apoi, auzi clinchetul unui mănunchi de chei; aşa că opri 
imediat computerul şi îl strecură sub plapumă, între pulpe. 
Ultimul ei prânz la Sahlgrenska sosise. Privi resemnată 
varza fiartă. Ştia că după prânz o vreme nu va putea să 
lucreze fără să fie deranjată. Puse deci computerul în 
spaţiul din spatele noptierei şi aşteptă, în vreme ce două 
femei africane dădeau cu aspiratorul şi făceau patul. 

Una dintre fete se numea Sara şi în ultima lună o apro- 
vizionase pe furiş pe Lisbeth cu câte un Marlboro Light. 
Primise şi o brichetă, pe care o ascundea în spatele nop- 
tierei. Lisbeth luă plină de recunoştinţă cele două ţigări pe 
care plănuia să le fumeze noaptea, la gura de aerisire. 

Abia la ora două era din nou linişte. Scoase computerul 
şi se conectă. Se gândise să meargă direct la administraţia 
SMP, dar înţelese că trebuia să se ocupe şi de propriile ei 
probleme. Făcu deci runda obişnuită, începând cu grupul 

yahoo [Masa Ţicnită]. Constată că Mikael Blomkvist nu 
pusese nimic nou de trei zile şi se întrebă cu ce se ocupa. 
Tembelul e cu siguranţă la plimbare şi-şi face de cap cu 
vreo gagică cu ţâţe mari. 

A mers mai departe, la grupul yahoo [Cavalerii], să 
vadă dacă Plague nu îi lăsase ceva. Nimic. 

Apoi, a mai controlat hard diskurile procurorului 
Richard Ekström (corespondenţă mai puţin interesantă, de- 
spre viitorul proces) şi pe cel al doctorului Peter 
Teleborian. 

De câte ori intra pe hard diskul lui Teleborian, simţea 
cum temperatura corpului îi scădea cu câteva grade. 

Găsi expertiza psihiatrică legală care o privea şi pe care 
el o formulase deja, deşi oficial nu ar fi trebuit să fie scrisă, 
întrucât nu avusese posibilitatea s-o consulte. El făcuse 
câteva îmbunătăţiri stilistice, dar în mare nu era nimic nou. 
Lisbeth descărcă expertiza şi o trimise mai departe, la 
[Masa Ţicnită]. Apoi, verifică poşta electronică a lui 
Teleborian din ultimele 24 de ore, trecând de la un e-mail 
la altul. Era cât pe ce să piardă un mesaj scurt, dar foarte 
important: 


[Sâmbătă, ora 15:00, la rondul! de la Gara 
Centrală/Jonas.] 


Rahat. Jonas. El a apărut într-o grămadă de e-mailuri 
ale lui Teleborian. Foloseşte un cont hotmail. Neidentificat. 

Lisbeth Salander îşi întoarse privirea spre ceasul digital 
de pe noptieră. 14:28. Sună imediat pe ICQ, la Mikael 
Blomkvist. Nu primi niciun răspuns. 


Mikael Blomkvist scosese la imprimantă cele 220 de 
pagini ale manuscrisului care erau deja gata. Apoi, a închis 


1 Este vorba de deschiderea rotundă din holul Gării Centrale din 
Stockholm, care dă spre nivelul inferior şi care este folosită ca reper şi 
punct de întâlnire. 

computerul şi s-a aşezat la masa din bucătăria lui Lisbeth 
Salander, cu un creion în mână, gata de corectură. 

Era mulţumit de poveste. Mai rămânea o gaură mare. 
Cum avea să găsească restul Secţiei? 

Malin Eriksson avea dreptate. Era prea din scurt. 


Lisbeth Salander a înjurat, plină de frustrare, încercând 
să-l prindă pe Plague, pe ICQ. Nu răspundea. Se uită la 
ceas: 14:30. 

S-a aşezat pe marginea patului, chinuindu-se să-şi 
amintească alte adrese ICQ. A încercat mai întâi cu Henry 
Cortez, pe urmă cu Malin Eriksson. Nimeni nu răspundea. 
Sâmbătă. Toţi sunt liberi. A privit din nou ceasul. 14:32. 

Apoi, a încercat s-o prindă pe Erika Berger. Niciun suc- 
ces. I-am spus să se ducă acasă. La naiba! 14:33. 

Ar fi putut trimite un SMS pe mobilul lui Mikael 
Blomkvist. Însă telefonul era ascultat. Îşi muşcă buza. 

În cele din urmă, s-a întors disperată spre noptieră şi a 
sunat sora. Era 14:35, când a auzit cheia în broască şi una 
din surori, Agneta, care avea vreo 50 de ani, a privit-o din 
uşă. 

— Bună ziua. Ai vreo problemă? 

— Doctorul Anders Jonasson este în secţie? 

— Nu te simţi bine? 

— Ba da. Trebuie să schimb câteva vorbe cu el. Dacă se 
poate. 

— L-am văzut adineauri. Despre ce este vorba? 

— Trebuie să vorbesc imediat cu el. 

Sora Agneta îşi încruntă sprâncenele. Pacienta Lisbeth 
Salander sunase rareori surorile, numai dacă avusese du- 
reri mari de cap sau altă problemă acută. Ea le luase drept 
poveşti şi nici nu ceruse să vorbească cu un anumit medic. 
Sora Agneta observase totuşi că Anders Jonasson petrecea 
mult timp cu această pacientă arestată, care de obicei era 
foarte rezervată faţă de cei din jur. Era posibil ca el să fi 
reuşit să relaţioneze cu ea. 

— OK. O să văd dacă are timp, spuse sora Agneta 
prietenoasă şi încuie uşa. 

Era ora 14:37. 

Lisbeth se ridică şi se duse la fereastră. La intervale re- 
gulate, îşi arunca privirea spre ceas. 14:39. 14:40. 

La ora 14:44, auzi paşi pe coridor şi scârţâitul cheii paz- 
nicului de la Securitas. Anders Jonasson îi aruncă o privire 
întrebătoare şi rămase în loc, văzându-i expresia disperată. 

— S-a întâmplat ceva? 

— Se întâmplă chiar acum. Ai un telefon mobil? 

— Poftim? 

— Un mobil. Trebuie să sun. Acum! 

El auzi disperarea din glasul ei şi băgă mâna în 
buzunar, dându-i telefonul său Motorola. Lisbeth i-l smulse 
pur şi simplu din mână. Nu putea să-l sune pe Mikael 
Blomkvist, pentru că bănuia că este ascultat de duşman. 
Problema era că el nu-i dăduse niciodată numărul 
telefonului secret. Nu fusese nevoie, pentru că nu se 
aşteptase ca ea să-l sune din arest. Ezită o fracțiune de 
secundă şi formă numărul Erikăi Berger. Auzi trei semnale, 
înainte ca aceasta să răspundă. 


Erika Berger se afla în BMW-ul său, la un kilometru de 
casa din Saltsjobaden, când a primit un telefon la care nu 
se aştepta. Dar Lisbeth Salander o mai surprinsese o dată 
în dimineaţa aceea. 

— Berger. 

— Salander. Nu am timp să explic. Ai numărul telefo- 
nului anonim al lui Mikael? 

— Da. 

— Sună-l. Acum! Teleborian se întâlneşte cu Jonas în 
hala mare de la Gara Centrală, la trei! Ştii unde... Rondul 
mare pe trei etaje. 

— Ce e... 

— Grăbeşte-te. Teleborian. Jonas. Rondul de la Gara 
Centrală. Ora 3. Mai are un sfert de oră! 

Lisbeth închise telefonul, pentru ca Erika să nu fie ten- 
tată să piardă secundele cu întrebări inutile. Se uită la 
ceas, era 14:46. 

Erika Berger frână, parcând la marginea drumului. Se 
întinse după carnetul de telefoane din geantă şi răsfoi până 
la numărul pe care Mikael i-l dăduse în seara când se 
întâlniseră la localul lui Samir. 

Mikael auzi soneria telefonului mobil. Se ridică de la 
masa din bucătărie şi se duse în camera de lucru a lui 
Lisbeth, luând telefonul de pe birou. 

— Da? 

— Sunt Erika. 

— Bună. 

— Teleborian se întâlneşte cu Jonas, la rondul de la 
Gara Centrală, la ora 3. Mai ai câteva minute. 

— Ce? Ce spui? 

— Teleborian... 

— Am auzit. De unde ştii? 

— Taci şi întinde-o! Mikael privi la ceas. 14:47. 

— Mulţumesc. Pa. 

Îşi apucă geanta cu computerul şi o luă la goană pe 
scări, în loc să aştepte liftul. În vreme ce alerga, îl sună pe 
Henry Cortez. 

— Cortez. 

— Unde eşti? 

— La librăria Academiei. 

— Teleborian se întâlneşte cu Jonas, la rondul din Gara 
Centrală, la ora trei. Eu sunt pe drum, dar tu eşti mai 
aproape. 

— Ei, drăcie. Am pornit. 

Mikael fugi până în Gotgatan şi mări viteza, spre 
Slussen. Se uită la ceasul de mână, atunci când ajunse fără 
suflare la Slussen. Monica Figuerola avea poate dreptate 
cu pisălogeala ei despre nevoia de jogging. 14:56. Nu avea 
cum să ajungă. Privi după un taxi. 

Lisbeth Salander îi dădu înapoi telefonul lui Anders 
Jonasson. 

— Mulţumesc, spuse ea. 

— Teleborian? întrebă Anders Jonasson. Nu putuse 
evita să audă numele. 

Ea dădu din cap, întâlnindu-i privirea: 

— Teleborian e un nene foarte rău. Nici nu bănuieşti la 
ce nivel de răutate a ajuns. 

— Nu. Dar bănuiesc că se întâmplă chiar acum ceva 
care te face să fii mai incitată decât te-am văzut în tot tim- 
pul cât ai fost în îngrijirea mea. Sper că ştii ce faci. 

Lisbeth îi zâmbi strâmb: 

— Vei avea răspunsul într-un viitor apropiat, spuse ea. 


Henry Cortez a alergat ca un nebun de la librăria Aca- 
demiei. A traversat Sveavägen, pe podul de la Mäster 
Samuelsgatan şi a continuat drept, spre Klara Norra, unde 
a luat-o în sus, pe podul Klaraberg şi peste Vasagatan. A 
traversat Klarabergsgatan, printre un autobuz şi două 
maşini care au început să-l claxoneze frenetic şi s-a 
strecurat pe poarta de la Gara Centrală, la ora 15.00 fix. 

A coborât scara, spre holul central, sărind câte trei 
trepte odată, apoi a alergat prin faţa chioşcului de ziare, 
înainte să încetinească viteza, ca să nu atragă atenţia. Îi 
cercetă pe toţi cei care se aflau în apropierea deschiderii 
circulare. 

Nu putea să-l vadă pe Teleborian sau pe bărbatul pe 
care Christer Malm îl fotografiase în faţă la Copacabana, şi 
despre care ei credeau că este Jonas. Privi ceasul. 15:01. 
Respira greu, parcă ar fi alergat în maratonul oraşului 
Stockholm. Bazându-se pe noroc, traversă grăbit holul şi 
ieşi pe poarta dinspre Vasagatan. Se opri, privind în jur şi 
cercetând persoană cu persoană, cât de departe îi ajungea 
privirea. Niciun Peter Teleborian. Niciun Jonas. 

Se întoarse, intrând grăbit din nou în gară. Nimeni. 
Rondul era gol. Apoi ridică privirea şi întrezări pentru o 
secundă profilul cu păr zbârlit şi barbişon al lui Teleborian, 

care ieşea din chioşcul de presă, de cealaltă parte a 
holului. În secunda următoare, s-a materializat şi bărbatul 
din fotografiile lui Christer Malm, alături de el. Jonas! Au 
traversat holul şi au dispărut pe ieşirea dinspre Vasagatan. 

Henry Cortez oftă uşurat. Îşi şterse transpiraţia de pe 
frunte şi începu să-i urmărească pe cei doi. 


Mikael Blomkvist a ajuns cu taxiul la Gara Centrală din 
Stockholm la 15:07. S-a grăbit să intre în holul principal, 
dar nu l-a văzut nici pe Teleborian, nici pe Jonas. Nici pe 
Henry Cortez, de altfel. 

A ridicat telefonul 'T10, ca să-l sune pe Cortez, chiar în 
momentul în care mobilul a început să-i sune în mână. 

— l-am găsit. Sunt la berăria Tre Remmare'”, pe Vasa- 
gatan, aproape de pasajul spre linia pentru Akalla. 

— Mulţumesc, Henry. Tu unde eşti? 

— Sunt la bar. Beau o bere. O merit. 

— OK. Ei mă cunosc, aşa că mă ţin deoparte. Bănuiesc 
că nu ai nicio posibilitate să auzi ce vorbesc. 

— Nicio şansă. Văd spinarea lui Jonas şi blestematul ăla 
de Teleborian mormăie când vorbeşte, aşa că nu pot să-i 
văd nici mişcarea buzelor. 

— Înţeleg. 

— Dar s-ar putea să avem o problemă. 

— Care? 

— Jonas ăsta şi-a pus mobilul şi portofelul pe masă. Şi 
peste portofel, cheile de la maşină. 

— Înţeleg. Rezolv eu. 


Mobilul Monicăi Figuerola sună, cu un semnal polifonic 
care reda motivul din A fost odată în Vest. Lăsă deoparte 
cartea despre mitologia greacă pe care părea că n-o va 
termina niciodată. 

— Salut. Sunt Mikael. Ce faci? 

— Stau acasă şi triez fotografiile foştilor iubiţi. Ultimul 
m-a abandonat într-un chip lamentabil, azi-dimineaţă. 


* Trei Cupe. (n. red.) 

— Scuză-mă. Ai maşina la îndemână? 

— Ultima oară când am verificat, era jos, în parcare. 

— Bravo. Ai chef să faci un tur prin oraş? 

— Nu, în mod special. Ce se întâmplă? 

— Peter Teleborian bea chiar acum o bere cu Jonas, pe 
Vasagatan. Şi, pentru că eu colaborez cu birocraţia de tip 
Stasi din cadrul Säpo, mă gândeam că poate ai fi interesată 
să vii şi tu. 

Monica Figuerola era deja în picioare şi se întindea 
după chei. 

— Nu glumeşti? 

— Nu chiar. Jonas a pus cheile de la maşină pe masă. 

— Vin acum. 


Malin Eriksson n-a răspuns la telefon, însă Mikael 
Blomkvist a avut norocul să dea de Lottie Karim, care toc- 
mai se afla la Âlens, ca să cumpere un cadou pentru ani- 
versarea soţului ei. Mikael i-a spus că se vor socoti ca ore 
suplimentare, cerându-i să se ducă de urgenţă la berărie, 
pentru a-l ajuta pe Cortez. Apoi, i-a telefonat din nou 
acestuia. 

— Planul este următorul. Voi avea o maşină la faţa lo- 
cului peste cinci minute. Parcăm pe Järnvägsgatan, mai jos 
de berărie. 

— OK. 

— Lottie Karim vine să te ajute peste câteva minute. 

— Bine. _ 

— Când ei părăsesc berăria, tu o iei după Jonas. Il 
urmăreşti pe jos şi-mi spui pe mobil unde vă aflaţi. Trebuie 
să ştim, de îndată ce-l vezi apropiindu-se de maşină. Lottie 
îl urmăreşte pe Teleborian. Dacă noi nu ajungem la timp, 
iei tu numărul maşinii. 

— În regulă. 


Monica Figuerola a parcat în faţă la Nordic Light Hotel, 
lângă staţia expresului de Arlanda. Mikael Blomkvist a 

deschis uşa din partea şoferului la un minut după ce 
aceasta parcase. 

— La ce berărie sunt? Mikael i-a explicat. 

— Trebuie să cer întăriri. 

— Nu-ţi face griji. Îi avem sub control. Cu mai mulţi 
bucătari, riscăm să ardem mâncarea. 

Monica Figuerola l-a privit cu un aer de neîncredere: 

— Şi cum ai aflat că are loc această întâlnire? 

— Sorry. Protecţia sursei. 

— Aveţi vreun blestemat de serviciu de informaţii sau 
de contrainformaţii la Millennium? răbufni ea. 

Mikael părea mulţumit. Era întotdeauna nostim să bată 
Säpo pe propriul lui teren. 

De fapt, nu avea nici cea mai mică idee cum de se în- 
tâmplase ca Erika Berger să-l sune din senin şi să-i comu- 
nice că Teleborian şi Jonas se vor întâlni. După 10 aprilie, 
ea nu mai avusese acces la munca redacțională de la 
Millennium. Desigur, ştia de Teleborian, dar Jonas intrase 
pe scenă în luna mai şi, după câte ştia Mikael, Erika n-ar fi 
trebuit să aibă nici cea mai mică bănuială despre existenţa 
lui, cu atât mai puţin despre faptul că acesta era obiectul 
unor discuţii aprinse, atât la Millennium, cât şi la Săpo. 

Va trebui să aibă o discuţie serioasă cu Erika Berger, 
într-un viitor extrem de apropiat. 


Lisbeth Salander se strâmbă, privind ecranul compute- 
rului de buzunar. După discuţia de pe mobilul doctorului 
Anders Jonasson, ea nu se mai gândise la Secţie şi se con- 
centrase pe problemele Erikăi Berger. După serioase 
reflecţii, mai tăiase de pe listă şi bărbaţii din grupa 26-54 
de ani care erau căsătoriţi. Ştia că asta însemna să lucreze 
cu criterii foarte largi şi că la baza deciziei nu se mai afla 
nicio statistică sau vreun raţionament ştiinţific. Expeditorul 
Veninos putea fără îndoială să fie un bărbat cu nevastă, 
cinci copii şi căţel. Putea fi o persoană care lucra la pază. 
Putea, la urma urmei, să fie chiar o femeie, deşi ea nu 
credea asta. 

Voia pur şi simplu să aibă un număr mai mic pe listă şi, 
după ultima hotărâre, grupul se micşorase de la 48 la 18 
indivizi. Constată că aceştia erau în general reporteri 
importanţi, şefi şi adjuncţi, trecuţi de 35 de ani. Dacă nu 
găsea ceva interesant printre ei, putea cu uşurinţă să lăr- 
gească lista. 

La ora patru după-amiaza, a intrat pe Hacker Republic 
şi i-a trimis lista lui Plague. El o chemă câteva minute mai 
târziu. 


[18 nume. Despre ce e vorba?] 

[Un mic proiect colateral. Priveşte-l ca un exerciţiu.] 

[Spune.] 

[Unul dintre nume aparţine unui nemernic. Găseşte-l.] 

[Ce criterii?] 

[Trebuie lucrat repede. Mâine mă vor scoate din circuit. 
Înainte de asta, trebuie să-l găsim.] 


Ea îi explică situaţia cu Expeditorul Veninos al Erikăi 
Berger. 


[OK. Iese vreun profit de aici?] 
Lisbeth Salander rămase o clipă pe gânduri: 


[Da. N-o să vin la tine acasă, să-ţi dau foc] 

[Ai fi în stare?] 

[Te plătesc de fiecare dată când te rog să faci ceva 
pentru mine. Dar asta nu e pentru mine. Priveşte-o ca pe o 
recuperare de impozit. ] 

[incepi să dai semne de competenţă socială.] 

[Deci?] 

[OK.] 


Îi trimise codul de acces la redacţia SMP, apoi părăsi 
ICQ-ul. 

Era 16:20 când Henry Cortez sună. 

— Se pregătesc de plecare. 

— Bine. Suntem pregătiţi. Tăcere. 

— Se despart în faţa berăriei. Jonas o ia spre nord. 
Lottie îl urmează pe Teleborian în direcţia sud. 

Mikael înălţă un deget, arătându-l pe Jonas care trecea 
grăbit prin faţa lor, pe Vasagatan. Monica Figuerola dădu 
din cap. Câteva secunde mai târziu, Mikael îl văzu şi pe 
Henry Cortez. Monica Figuerola porni motorul. 

— Traversează Vasagatan şi se îndreaptă spre 
Kungsgatan, spuse Henry Cortez în telefon. 

— Păstrează distanţa, să nu te observe. 

— Nu-ţi face griji, e multă lume pe stradă. Tăcere. 

— Merge spre nord, pe Kungsgatan. 

— Direcţia nord, pe Kungsgatan, repetă Mikael. Monica 
Figuerola băgă în viteză şi coti pe Vasagatan. 

Se opriră la lumina roşie a semaforului. 

— Unde sunteţi acum? întrebă Mikael, când în sfârşit 
cotiră pe Kungsgatan. 

— În dreptul magazinului PUB. Merge destul de repede. 
Atenţie, a luat-o pe Drottninggatan, direcţia nord. 

— Drottninggatan, nord, repetă Mikael. 

— OK, spuse Monica Figuerola şi făcu la dreapta 
printr-un loc nepermis, ca să treacă pe Klara Norra, 
luând-o apoi pe strada Olof Palme. 

Coti din nou şi se opri în faţa clădirii SIF. Jonas traversă 
strada Olof Palme, îndreptându-se spre Sveavägen. Henry 
Cortez îl urma, pe cealaltă parte a străzii. 

— O coteşte spre est... 

— E în regulă. Vă vedem pe amândoi. 

— A luat-o pe Hollândargatan... Alo, mă auzi?... Se urcă 
într-un Audi roşu. 

— Audi, spuse Mikael, notând numărul maşinii pe care 
Cortez îl dictă în grabă. 

— Spre ce direcţie e parcat? întrebă Monica Figuerola. 

— Spre sud, raportă Henry Cortez. Vine spre voi, pe 
Olof Palme... Acum. 

Monica Figuerola era deja în mişcare şi traversa Drot- 
tninggatan. Claxonă, făcând semn să stea pe loc unor pie- 
toni, care încercau să traverseze pe roşu. 

— Mulţumesc, Henry. De aici îl preluăm noi. Audi-ul 
roşu mergea pe Sveavägen, în direcţia sud. 

Monica Figuerola îl urmă, în vreme ce forma un număr 
pe mobil cu mâna stângă. 

— Vreau să faceţi o cercetare asupra unui număr de în- 
matriculare al unui Audi roşu, spuse ea, repetând cifrele pe 
care le raportase Henry Cortez. Da, te ascult. Jonas 
Sandberg, născut 1971. Ce aţi  spus...? Da, 
Helsingorsgatan, Kista. Mulţumesc. 

Mikael notase informaţiile primite de Monica Figuerola. 
Au urmărit Audi-ul roşu pe Hamngatan, spre Strandvägen 
şi, imediat după aceea, pe Artillerigatan. 

Jonas Sandberg a parcat la câteva case de Muzeul 
Armatei. A traversat strada, dispărând pe uşa unui imobil 
de la începutul secolului. 

— Hmm, făcu Monica Figuerola, aruncându-i o privire 
lui Mikael. 

Mikael a încuviinţat, dând din cap. Jonas Sandberg ve- 
nise la o casă care se afla doar la câteva străzi de imobilul 
unde prim-ministrul închiriase un apartament, pentru o 
întâlnire particulară. 

— Frumos lucrat, spuse Monica Figuerola. 

În acelaşi moment, sună şi Lottie Karim, spunându-le că 
dr. Teleborian a urcat pe Klarabergsgatan, pe scara rulantă 
a Gării Centrale şi apoi, s-a dus la sediul poliţiei din 
Kungsholmen. 

— La sediul poliţiei. Sâmbătă la ora cinci? se miră Mi- 
kael. 

Monica Figuerola şi Mikael Blomkvist se priviră cu ne- 
încredere. Monica reflectă intens câteva secunde. Apoi, luă 
mobilul,  telefonându-i inspectorului criminalist Jan 
Bublanski. 

— Salut, aici e Monica. De la RPS/Säk. Ne-am întâlnit la 
Norr Mälarstrand, de curând. 

— Ce vrei? întrebă Jan Bublanski. 

— Ai pe cineva de gardă? 

— Sonja Modig, spuse Bublanski. 

— Aş avea nevoie de un serviciu. Ştii dacă se află în se- 
diul poliţiei? 

— Nu cred. E o vreme minunată şi e sâmbătă 
după-amiaza. 

— Bine. Ai putea s-o găseşti pe ea sau pe altcineva din 
cadrul anchetei, să dea o raită pe coridorul unde e biroul 
procurorului Richard Ekstrom? Mă întreb dacă acum nu 
are loc o întâlnire, la el. 

— Întâlnire? 

— N-am timp să explic. Aş avea nevoie să ştiu dacă se 
întâlneşte cu cineva, chiar acum. Şi, dacă e aşa, cu cine. 

— Vrei să-l spionez pe un procuror, care e şeful meu? 
Monica Figuerola îşi încruntă sprâncenele. Apoi, ridică din 
umeri. 

— Da, spuse ea. 

— Bine, răspunse Bublanski, punând receptorul în 
furcă. 


Sonja Modig se afla de fapt mai aproape de sediul po- 
liţiei decât credea Bublanski. Era cu soţul ei şi stăteau la o 
cafea, pe terasa unei prietene care locuia în Vasastan. 
Aveau liber, de când părinţii Sonjei luaseră la ei copiii 
pentru o săptămână şi tocmai plănuiau o seară demodată, 
cu o masă la restaurant şi vizionarea unui film la cine- 
matograf. 

Bublanski îi explică despre ce era vorba. 

— Şi sub ce pretext mă năpustesc la Ekström? 

— l-am promis ieri să-i trimit un raport al noutăţilor în 
cazul Niedermann, dar am uitat să i-l dau, înainte să plec. 
E pe biroul meu. 

— OK, spuse Sonja Modig. Îşi privi soţul şi prietena: 

— Trebuie să merg la poliţie. Iau maşina şi, cu un pic de 
noroc, sunt înapoi într-o oră. 

Soţul ei oftă, prietena oftă şi ea. 

— La urma urmei, sunt de gardă, se scuză Sonja Modig. 

A parcat pe Bergsgatan şi a urcat în biroul lui Bu- 
blanski, de unde a luat trei foi A4 care conţineau modestul 
rezumat al urmăririi lui Niedermann, ucigaşul unui poliţist. 
Nu e cine ştie ce cadou, de pus în pomul de Crăciun, gândi 
ea. _ 

Apoi urcă un etaj. Se opri în faţa uşii. In clădirea poliţiei 
era aproape pustiu, în seara aceasta de vară. Nu încercă să 
se ascundă, merse cu paşi de pisică. Se opri în faţa uşii 
închise de la biroul lui Ekström. Auzea glasuri şi îşi muşcă 
buza. _ 

Dintr-odată, curajul o părăsi şi se simţi aiurea. Intr-o 
situaţie normală, ar fi bătut la uşă, ar fi deschis şi ar fi ex- 
clamat: Bună, eşti încă aici, intrând înăuntru. Acum i se pă- 
rea că ar fi fost o greşeală. 

Privi în jur. 

De ce îi telefonase Bublanski? În legătură cu ce era în- 
tâlnirea? 

Aruncă o privire pe coridor. Chiar vizavi de biroul lui 
Ekström se afla o mică sală de conferinţe, cu locuri pentru 
10 persoane. Ea însăşi fusese acolo, la diferite expuneri. 

Intră în sala de conferinţe şi închise în tăcere uşa. 
Transperantele erau trase şi peretele de sticlă dinspre cu- 
loar era acoperit de perdele. Era destul de întuneric în în- 
căpere. Trase un scaun şi se aşeză, dând un pic la o parte 
perdelele, aşa încât să aibă o mică deschizătură spre cu- 
loar. 

Se simţea foarte prost. Dacă ar fi deschis cineva uşa, 
i-ar fi fost foarte greu să explice ce anume căuta acolo. Ri- 
dică mobilul, privind ora afişată pe ecran. Putin înainte de 
şase. Opri soneria şi se rezemă de spătar, privind uşa 
închisă de la biroul lui Ekström. 


La ora şapte seara, Plague îi dădu un semn lui Lisbeth 
Salander. 


[OK. Sunt administrator al SMP.] 

[Unde?] 
El îi trimise o adresă http. 


[Nu ne ajung 24 de ore. Chiar dacă avem e-mailurile 
celor 18, ne vor trebui trei zile până să intrăm în 
computerele lor de acasă. Cei mai mulţi probabil că nici nu 
sunt pe net, într-o seară de sâmbătă.] 

[Plague, concentrează-te pe computerele de acasă şi eu 
mă ocup de cele de la SMP.] 

[Aşa mă gândeam şi eu. Computerul tău e slab. Vrei să 
mă concentrez asupra cuiva în particular?] 

[Nu. Oricare dintre ei.] 

[OK.] 

[Plague?] 

[Da.] 

[Dacă nu găseşti nimic până mâine, vreau să continui.] 

[OK.] 

[In cazul ăsta, plătesc.] 

[Las-o baltă. Mă distrez. ] 


Lisbeth se deconecta de la ICQ şi se duse la adresa http 
pe care Plague trimisese toate drepturile de administrator 
pentru SMP. A început prin a verifica dacă Peter Fleming 
era conectat şi prezent la redacție. Nu era. Lisbeth i-a fo- 
losit prin urmare codul de utilizator, intrând pe serverul 
pentru poşta electronică de la SMP. În felul acesta, putea 
citi toată activitatea care avusese loc vreodată pe e-mail, 
prin urmare chiar mesajele care fuseseră şterseră de mult 
din conturile personale ale utilizatorilor. 

Incepu cu Ernst Teodor Billing, 43 de ani, unul dintre 
şefii de noapte de la SMP. Stătea cam două secunde la fie- 
care mesaj, doar ca să-şi facă o idee asupra expeditorului şi 
a conţinutului. După câteva minute, învățase să ignore 
corespondenţa de rutină, care consta în liste, planificări şi 
alte chestii lipsite de interes. Sări peste ele. 

Urcă în arhiva de e-mailuri, până la ultimele trei luni. 
Apoi, sări din lună în lună, citind doar titlul şi deschizân- 
du-le doar pe acelea care aveau ceva care îi atrăgea 
atenţia. Află că Ernst Billing se întâlnea cu o femeie pe 
nume Sofia, căreia i se adresa pe un ton dezagreabil. 
Constată că lucrul nu era ieşit din comun, pentru că Billig 
avea un ton dezagreabil faţă de cei mai mulţi cărora le 
scria personal - reporteri, graficieni şi alţii. Cu toate 
acestea, socoti că era ciudat ca un bărbat să se adreseze 
atât de firesc prietenei lui, cu expresii ca grăsana dracului, 
cap sec şi vacă proastă. 

Când ajunsese cu un an în urmă, se opri. Se duse în 
schimb pe Explorer-ul lui şi începu să evalueze maniera în 
care acesta naviga pe net. Observă că, asemenea celor mai 
mulţi bărbaţi de vârsta lui, el trecea la intervale regulate 
pe site-urile pornografice, dar că cea mai mare parte din 
timp naviga pe pagini care aveau legătură cu munca sa. 
Constată chiar că pe tip îl interesau maşinile şi deseori 
vizita site-uri unde erau prezentate modele noi. 

Cam după o oră de căutări, închise contul lui Billing şi 
trecu mai departe, la Lars Orjan Wollberg, 51 de ani, re- 
dactor veteran la departamentul juridic. 


Torsten Edklinth sosi la sediul poliţiei din Kungsholmen 
la ora şapte şi jumătate, în seara zilei de sâmbătă. Monica 
Figuerola şi Mikael Blomkvist îl aşteptau. Erau aşezaţi la 
aceeaşi masă de conferinţe la care Blomkvist şezuse cu o zi 
în urmă. 

Edklinth constată că se aventurase pe o gheaţă foarte 
subţire şi că o seamă de reguli interne fuseseră încălcate, 
atunci când îi dăduse lui Blomkvist acces pe acest coridor. 
Monica Figuerola nu avea în niciun caz dreptul de a-l in- 
vita, din proprie iniţiativă. În cazurile obişnuite, nici soțiile 
sau soţii nu puteau intra pe coridoarele secrete de la 
RPS/Săâk - trebuiau să aştepte pe hol, dacă voiau să-şi 
întâlnească partenerii de viaţă. Şi Blomkvist era, ca să 

pună capacul, jurnalist. În viitor, Blomkvist nu va avea voie 
să vină decât la sediul temporar, din Fridhemsplan. 

Dar, pe de altă parte, se întâmpla cu regularitate ca 
persoane neautorizate să circule pe culoare, la invitaţia 
cine ştie cui. 

Oaspeți de peste hotare, cercetători academici, consul- 
tanţi ocazionali... El îl plasă pe Blomkvist în categoria 
„consultant ocazional”. Toată vorbăria cu „clasificat: se- 
cret” nu era ceva foarte important. Intotdeauna cineva 
decidea ca altcineva să primească acces. Şi Edklinth hotări 
ca, dacă se va ivi vreo critică, să afirme că el personal îi 
dăduse lui Blomkvist „autorizaţia” necesară. 

Edklinth se aşeză, privind-o pe Figuerola: 

— Cum ai aflat despre întâlnire? 

— Blomkvist m-a sunat pe la ora patru, răspunse ea cu 
un zâmbet. 

— Şi dumneata, cum ai aflat de întâlnire? 

— O sursă mi-a dat informaţia, spuse Mikael Blomkvist. 

— Deci, să trag concluzia că îl urmăreşti pe Teleborian? 
Monica Figuerola clătină din cap. 

— A fost şi primul meu gând, spuse ea pe un ton vesel, 
ca şi cum Mikael Blomkvist nici nu s-ar fi aflat în încăpere. 
Dar nu e aşa. Chiar dacă cineva l-a urmărit pe Teleborian 
la indicaţia lui Blomkvist, acea persoană nu putea şti 
dinainte că el se va întâlni tocmai cu Jonas. 

Edklinth aprobă cu o mişcare lentă de cap. 

— Atunci... Cum rămâne? Ascultare ilegală sau ce? 

— Pot să te asigur că nu mă ocup cu ascultarea ilegală 
a nimănui şi nici n-am auzit că aşa ceva se poate face, 
spuse Mikael Blomkvist, pentru a-i reaminti că el se afla de 
fapt în încăpere. Fii realist. Ascultarea ilegală e o activitate 
cu care se ocupă instituţiile statului. 

Edklinth se strâmbă. 

— Prin urmare, nu vrei să spui cum ai primit informaţia 
despre întâlnire. 

— Ba da. Am spus deja. O sursă mi-a dat informaţia. 
Sursa este protejată. Ce-ai spune dacă ne-am concentra pe 
roadele informaţiei? 

— Nu-mi plac firele lăsate aşa, în vânt, spuse Edklinth. 
Dar, fie. Ce ştim? 

— Se numeşte Jonas Sandberg, spuse Monica 
Figuerola. Scufundător militar cu diplomă, a ieşit din 
şcoala de poliţie la începutul anilor '90. A lucrat mai întâi 
la Uppsala, apoi la Södertälje. 

— Şi tu ai lucrat la Uppsala. 

— Da, dar nu ne-am întâlnit, a fost o diferenţă de vreun 
an sau doi. Eu am început acolo tocmai când el a plecat la 
Södertälje. 

— OK. 

— A fost recrutat de RPS/Säk, la contraspionaj, în 1998. 
A fost plasat în funcții secrete în străinătate, în 2000. După 
documentele noastre, s-ar fi aflat oficial la ambasada din 
Madrid. Am discutat cu ambasada. Nu au idee despre cine 
este Jonas Sandberg. 

— Exact ca şi Mârtensson. Transferat oficial undeva 
unde de fapt nu se află. 

— Numai secretarul general are posibilitatea să facă 
sistematic asemenea chestii, care să şi funcţioneze. 

— Şi, în cazurile obişnuite, asta s-ar explica drept o gre- 
şeală birocratică. Noi o observăm doar pentru că cercetăm 
cazul. Şi dacă cineva începe să pună întrebări, i se răspun- 
de doar cu „secret” sau că are de-a face cu terorismul. 

— Rămâne în continuare o întreagă parte de cercetat, 
în legătură cu finanţarea. 

— Contabilul-şef? 

— Poate. 

— OK. Altceva? 

— Jonas Sandberg este domiciliat în Sollentuna. E ne- 
căsătorit, dar are un copil cu o profesoară din Södertälje. 
Nu are la dosar nicio observaţie negativă. Permis pentru 
două arme de foc. E o persoană liniştită şi nu bea. Singura 


513 


chestie un pic neobişnuită este că e credincios şi a făcut 
parte din secta Livets Ord!, în anii '90. 

— De unde ai aflat asta? 

— Am vorbit cu fostul meu şef de la Uppsala. El şi-l 
aminteşte foarte bine pe Sandberg. 

— OK. Un scufundător militar credincios, care are două 
arme şi un copil la Södertälje. Altceva? 

— L-am identificat abia de trei ore. Am lucrat totuşi 
destul de repede. 

— lartă-mă. Ce ştim despre imobilul de pe Artil- 
lerigatan? 

— Pentru moment, nu prea mult. Stefan s-a dus să 
vorbească cu cineva de la primărie. Avem planurile clădirii. 
E un imobil proprietate a unei asociaţii de locatari şi a fost 
construit în prima jumătate a secolului. Şase niveluri cu 22 
de apartamente, plus 8 apartamente într-o casă mică, din 
curte. Am cercetat lista locatarilor, dar n-am găsit nimic 
ieşit din comun. Doi dintre locatari au cazier. 

— Cine? 

— Un oarecare Lindström, la etajul întâi, 63 de ani. 
Condamnat pentru escrocherii cu asigurări, în anii '70. Un 
altul, Wittfelt, la etajul al treilea, 47 de ani. Condamnat de 
două ori pentru brutalizarea fostei lui soţii. 

— Hmm. 

— Cei care locuiesc acolo sunt de clasă mijlocie, bine 
aranjaţi. Un singur apartament ridică semne de întrebare. 

— Care? 

— Apartamentul de la ultimul etaj. 11 camere, pare un 
sediu de firmă. Este proprietatea unei societăţi care se nu- 
meşte Bellona SA. 

— Cu ce se ocupă? 


1 „Cuvântul Vieţii” - cea mai mare biserică liberă din Suedia, 
întemeiată în 1983 de Ulf şi Birgitta Ekmann. Foarte bogată, a fost 
acuzată de elitism, conducere despotică şi folosirea tehnicilor de 
„spălare a minţii”. 

— Dumnezeu ştie. Fac analize de piaţă şi au o cifră de 
afaceri anuală de mai mult de 30 de milioane de coroane. 
Toţi proprietarii firmei sunt domiciliaţi în străinătate. 

— Aha. 

— Cum adică „aha”? 

— Doar aha. Vorbeşte mai departe despre Bellona. 

În acelaşi moment, intră funcţionarul pe care Mikael îl 
cunoştea doar sub numele de Stefan. 

— Bună, şefule, îl salută el pe Torsten Edklinth. Am o 
chestie interesantă. Am cercetat istoria din spatele aparta- 
mentului Bellona. 

— Şi? întrebă Monica Figuerola. 

— Firma Bellona a fost întemeiată în 1970 şi a cumpă- 
rat apartamentul rămas după moartea fostei proprietare, o 
femeie pe nume de Kristina Cederholm, născută în 1917. 

— Da, şi? 

— Ea fusese căsătorită cu Hans Wilhelm Francke, 
cowboyul care s-a certat cu P.G. Vinge, atunci când a fost 
întemeiată RPS/Săk. 

— Bine, spuse Torsten Edklinth. Foarte bine. Monica, 
vreau să se pună casa sub supraveghere continuă. Află ce 
telefoane au. Vreau să ştiu cine intră şi cine iese pe uşă, ce 
automobile vizitează imobilul. Supravegherea de rutină. 

Edklinth îi aruncă o privire piezişă lui Mikael Blomkvist. 
Acesta arăta ca şi cum ar fi vrut să spună ceva, dar se 
stăpânea. Mikael ridică sprâncenele. 

— Eşti mulţumit de fluxul de informaţii? îl întrebă în 
cele din urmă Edklinth. 

— Perfect. Eşti mulţumit de contribuţia revistei Millen- 
nium? 

Edklinth dădu încet din cap. 

— Eşti conştient că pot s-o păţesc pentru asta? spuse el. 

— Nu din cauza mea. Eu consider informaţia pe care o 
primesc aici ca protejată. Voi reda faptele, dar nu voi vorbi 
despre felul în care le-am aflat. Înainte să merg la tipar, am 
să fac un interviu formal cu dumneata. Dacă nu vrei să 
răspunzi, vei spune doar: Niciun comentariu. Sau poţi 

spune tot ce crezi despre Secţia pentru analiză specială. O 
hotărăşti singur. 

Edklinth dădu aprobator din cap. Mikael era mulţumit. 
În curs de câteva ore, Secţia prinsese brusc formă. Era un 
succes real. 


Sonja Modig constată cu frustrare că întâlnirea din ca- 
mera procurorului Ekström se lungea. Găsise o sticlă de 
apă minerală uitată, pe masa de conferinţe. Il sunase pe 
soţul ei de două ori, comunicându-i că avea să întârzie şi îi 
promisese că-l va răsplăti cu o seară plăcută, de îndată ce 
va sosi acasă. Începea să fie nerăbdătoare şi se simţea ca 
un spărgător. 

Abia la şapte şi jumătate s-a terminat întâlnirea. Era 
complet nepregătită atunci când uşa se deschise şi Hans 
Faste ieşi pe coridor. L-a urmat imediat Peter Teleborian. 
Apoi a ieşit un bărbat mai în vârstă, cu părul cărunt, pe 
care Sonja Modig nu-l mai văzuse până atunci, în cele din 
urmă, a apărut procurorul Ekström, care îşi punea pe el 
haina, în vreme ce stingea lumina şi încuia uşa. 

Sonja Modig a ridicat telefonul mobil în dreptul crăpă- 
turii dintre perdele şi a făcut două poze cu rezoluţie slabă. 
Cei de pe coridor au întârziat câteva momente, înainte de a 
se pune în mişcare. 

Ea şi-a ţinut respiraţia, în vreme ce aceştia treceau prin 
faţa sălii de conferinţe, unde se ascunsese. Şi-a dat seama 
că era acoperită de o sudoare rece, când în sfârşit a auzit 
uşa dinspre scară închizându-se. S-a ridicat şi a simţit că-i 
tremură picioarele. 


Bublanski i-a telefonat Monicăi Figuerola, curând după 
ora opt seara. 

— Voiai să ştii dacă Ekström s-a întâlnit cu cineva. 

— Da, spuse Monica Figuerola. 

— Întâlnirea s-a terminat adineauri. Ekström s-a întâlnit 
cu dr. Peter Teleborian şi cu colegul meu Hans Faste, 

precum şi cu o persoană mai în vârstă, pe care nu o cu- 
noaştem. 

— Un moment, spuse Monica Figuerola, punând mâna 
peste receptor şi întorcându-se spre ceilalţi. Lovitura 
noastră oarbă a dat rezultate. Teleborian s-a dus direct la 
Ekström. 

— Eşti încă acolo? 

— lartă-mă. Avem vreun semnalment al celui de-al 
treilea bărbat? 

— Mai mult de-atât. Îți trimit fotografia lui. 

— Fotografie. Frumos, îţi rămân foarte îndatorată, cu 
un mare serviciu. 

— Ar fi mult mai uşor, dacă aş şti despre ce este vorba. 

— O să revin. 

Timp de un minut, au rămas tăcuţi în sala de conferinţe. 

— OK, spuse în cele din urmă Edklinth. Teleborian în- 
tâlneşte un reprezentant al Secţiei şi pe urmă se duce 
direct la procurorul Ekström. Aş da mult să ştiu ce au 
discutat. 

— Poţi să mă întrebi pe mine, îi propuse Mikael Blomk- 
vist. 

Edklinth şi Figuerola îl priviră. 

— S-au întâlnit ca să pună la punct detaliile strategiei 
prin care să o termine pe Lisbeth Salander, în procesul de 
luna viitoare. 

Monica Figuerola îl privi fix. Apoi, dădu încet din cap. 

— E o presupunere, spuse Edklinth. Dacă nu cumva ai 
puteri paranormale. 

— Nu e nicio presupunere, zise Mikael. S-au întâlnit ca 
să stabilească detaliile expertizei psihiatrice asupra lui 
Salander. Teleborian tocmai a terminat-o. 

— E un nonsens. Salander n-a fost nici măcar exami- 
nată. 

Mikael Blomkvist înălţă din umeri, deschizând geanta 
computerului: 

— Asemenea amănunte nu l-au împiedecat pe Telebo- 
rian nici înainte. Aici este ultima versiune a expertizei 

psihiatrice. După cum puteţi vedea, este datată în săptă- 
mâna în care va începe procesul. _ 

Edklinth şi Figuerola priviră hârtia din faţa lor. În cele 
din urmă, se uitară unul la altul, apoi la Blomkvist. 

— Şi cum ai pus mâna pe asta? întrebă Edklinth. 

— Sorry. Protecţia sursei, spuse Mikael Blomkvist. 

— Blomkvist... Trebuie să avem încredere unii în alţii. 
Tu ascunzi informaţii. Mai ai şi alte surprize de felul ăsta? 

— Da. Normal că am secrete. După cum sunt convins că 
nu mi-ai dat undă verde ca să văd tot ce se întâmplă aici, la 
Säpo. Nu-i aşa? 

— Nu e acelaşi lucru. 

— Ba da. Exact acelaşi lucru. Aranjamentul ăsta presu- 
pune o colaborare. Exact cum spui, trebuie să avem încre- 
dere unul în altul. Eu nu ascund nimic din ceea ce te-ar 
putea ajuta să faci un portret al Secţiei sau să identifici di- 
feritele delicte care au fost săvârşite. Ţi-am lăsat deja un 
material care arată că Teleborian a comis un delict împre- 
ună cu Björck în 1991 şi ţi-am povestit că el va fi angajat 
din nou acum, ca să facă acelaşi lucru. Şi aici este docu- 
mentul care demonstrează că aşa este. 

— Dar ai secrete. 

— De bună seamă. Trebuie să alegi: ori rupem colabo- 
rarea, ori mergem mai departe aşa. 

Monica Figuerola înălţă un deget diplomatic. 

— lertaţi-mă, dar asta înseamnă că procurorul Ekström 
lucrează pentru Secţie? 

Mikael îşi încruntă sprâncenele: 

— Nu ştiu. Mai curând, cred că e un idiot pe care Secţia 
îl foloseşte. Este carierist, dar eu cred că e cinstit şi cam 
bătut în cap. În schimb, o sursă mi-a povestit că a înghiţit 
cam tot ce i-a spus Teleborian despre Lisbeth Salander la o 
conferinţă, în perioada în care încă o mai vânau. 

— Nu e nevoie de prea mult ca să fie manipulat, vrei să 
spui. 

— Exact. Şi Hans Faste este un idiot care crede că 
Lisbeth Salander e o lesbiană satanistă. 

Erika Berger era singură în vila ei din Saltsjöbaden. Se 
simţea paralizată şi incapabilă să se concentreze pe vreo 
muncă serioasă. Tot timpul se aştepta să primească un te- 
lefon şi să i se spună că fotografiile ei fuseseră puse pe 
cine ştie ce site pe Internet. 

Se surprinsese gândindu-se iar şi iar la Lisbeth Salan- 
der şi înţelese ce speranţe deşarte îşi punea în aceasta. 

Salander era închisă la Sahlgrenska. Avea interdicţie de 
a primi vizite şi nu putea nici măcar să citească ziarul. Dar 
era o fată ciudat de plină de resurse. Cu toată izolarea ei, 
putuse s-o contacteze pe Erika pe ICQ şi pe urmă, pe te- 
lefon. Şi, în urmă cu doi ani, ea singură distrusese imperiul 
Wennerstrom şi salvase Millennium. 

La ora opt seara, Susanne Linder a bătut la uşă. Erika a 
tresărit, ca şi cum cineva ar fi tras cu pistolul în încăpere. 

— Salut, Berger. Stai aici, în beznă şi pari la fel de întu- 
necată. 

Erika aprobă cu un gest şi aprinse lumina. 

— Bună. O să pun de cafea.... 

— Nu. Lasă-mă pe mine. S-a întâmplat ceva nou? 

Și încă cum. Lisbeth Salander a dat semne de viaţă şi a 
preluat controlul asupra computerului meu. Şi m-a sunat că 
Teleborian şi unul pe care-l cheamă Jonas se întâlneau la 
Gara Centrală azi după-amiază. 

— Nu, nimic nou, spuse ea. Dar e un lucru pe care aş 
vrea să-l testez pe tine. 

— Bine. 

— Ce crezi despre posibilitatea de-a nu fi vorba de un 
obsedat, ci de cineva care se află în cercul meu de cunos- 
cuţi şi vrea să-mi facă rău? 

— Care e deosebirea? 

— Un obsedat este o persoană necunoscută mie, care a 
făcut fixaţie asupra mea. În cealaltă variantă, este vorba 
despre o persoană care vrea să se răzbune pe mine sau 
să-mi saboteze viaţa din motive personale. 

— O idee interesantă. Cum ţi-a venit? 

— Am discutat azi situaţia cu o persoană. Nu pot să-i 
dau numele, însă ea mi-a spus că amenințările unui ob- 
sedat ar fi sunat cu totul altfel. Şi, mai ales, că un obsedat 
n-ar fi scris niciodată e-mailurile adresate Evei Carlsson, de 
la Cultură. E un gest care nu se potriveşte. Susanne Linder 
dădu gânditoare din cap. 

— Are sens ce spui tu. Ştii ce, eu n-am citit niciodată 
e-mailurile despre care e vorba. Pot să le văd? 

Erika scoase laptopul şi îl puse pe masa din bucătărie. 


Monica Figuerola l-a condus pe Mikael Blomkvist afară 
din sediul poliţiei, la ora zece seara. S-au oprit în parcul 
Kronoberg, în acelaşi loc ca în seara trecută. 

— Deci suntem din nou aici. Ai de gând să dispari şi să 
lucrezi sau vrei să vii acasă la mine şi să facem sex? 

— Păi... 

— Mikael, nu trebuie să te simţi presat de mine. Dacă 
trebuie să lucrezi, fă-o. 

— Auzi, Figuerola, eşti o persoană care dă teribil de re- 
pede dependenţă. 

— Iar tu nu vrei să depinzi de nimeni şi de nimic. Asta 
vrei să spui? 

— Nu. Nu în felul acesta. Dar este cineva cu care tre- 
buie să vorbesc în noaptea asta şi va lua o vreme. Aşa că, 
înainte să termin, tu vei fi adormită. 

Ea dădu din cap: 

— Ne mai vedem. 

El o sărută pe obraz şi se duse la staţia de autobuz de la 
Fridhemsplan. 

— Blomkvist, îl strigă ea. 

— Ce e? 

— Sunt liberă şi mâine-dimineaţă. Vino să luăm micul 
dejun, dacă ai timp. 

21 
Sâmbătă 4 iunie - luni 6 iunie 


Lisbeth Salander a simţit imediat o grămadă de vibrații 
neplăcute când a început să se ocupe de şeful de la 
Actualităţi, Anders Holm. Acesta avea 58 de ani şi deci se 
plasa în afara grupului, dar Lisbeth Salander îl inclusese 
oricum, pentru că el şi Erika erau în conflict. Era un 
intrigant care scria e-mailuri pentru diferite persoane, 
povestindu-le de unii şi de alţii care nu-şi făceau treaba. 

Lisbeth a constatat că lui Holm nu-i plăcea Erika Berger 
şi că umplea un spaţiu considerabil cu comentarii despre 
ce spusese sau ce făcuse muierea. Pe Internet naviga doar 
în interes de serviciu. Dacă avea şi alte interese, se dedica 
lor în timpul liber, probabil pe un alt computer. 

Lisbeth îl păstră ca pe un bun candidat la rolul de 
Expeditorul Veninos, dar ar fi fost prea frumos să fie aşa. 
Lisbeth medită o clipă la motivul pentru care nu credea cu 
adevărat că el este vinovatul şi ajunse la concluzia că Holm 
era aşa de înfumurat, încât nu avea nevoie să meargă pe 
căi ocolite, cu e-mailuri anonime. Dacă ar fi vrut s-o 
numească pe Erika Berger curvă ordinară, ar fi făcut-o pe 
faţă. Şi nu părea să fie tipul care să-şi dea osteneala să se 
strecoare în locuinţa Erikăi Berger în plină noapte. 

La ora zece, a făcut o pauză şi s-a dus la adresa 
[Masa Ţicnită], constatând că Mikael Blomkvist încă nu se 
întorsese. Simţea o vagă iritare, întrebându-se cu ce se 
ocupa şi dacă ajunsese la timp la întâlnirea lui Teleborian. 

Apoi s-a întors pe serverul de la SMP. 

A mers la următorul nume de pe listă, cel al redactoru- 
lui paginii de sport, Claes Lundin, 29 de ani. Tocmai îi 
deschisese e-mailul când s-a oprit, muşcându-şi buza de 
jos. L-a părăsit pe Lundin şi în schimb a deschis căsuţa 
Erikăi Berger. 

A verificat e-mailurile mai vechi; era un index relativ 
redus, deoarece contul ei de poştă electronică fusese des- 

chis abia pe 2 mai. Primul e-mail fusese un raport infor- 
mativ de dimineaţă, trimis de secretarul de redacţie Peter 
Fredriksson. În prima zi, îi trimiseseră e-mailuri şi alte 
persoane, urându-i bun venit la SMP. 

Lisbeth a citit cu atenţie fiecare e-mail pe care îl primi- 
se Erika Berger. Putea să vadă că, din prima zi chiar, în co- 
respondenţa cu şeful de la Actualităţi, Anders Holm, exis- 
tase o notă de ostilitate. Păreau să nu fie de acord în nici-o 
chestiune şi Lisbeth a constatat că Holm îi îngreuna si- 
tuaţia, trimiţându-i câte două, trei e-mailuri despre tot felul 
de fleacuri. 

Lisbeth a sărit peste reclame, spam-uri şi rapoartele 
pur informative, concentrându-se pe orice formă de 
corespondenţă care avea un ton personal. A citit calcule de 
buget intern, rezultate ale anunţurilor şi ale studiilor de 
piaţă, un schimb de e-mailuri cu directorul economic 
Christer Sellberg, care se întindea pe o săptămână şi care 
ar fi putut fi descris ca o ceartă de proporţii în legătură cu 
reducerile de personal. A citit e-mailul iritat al şefului de la 
Juridic, despre un stagiar pe nume Johannes Frisk, pe care, 
după cum se părea, Erika Berger îl pusese să lucreze la un 
subiect care nu prea era apreciat. În afară de primele 
e-mailuri de bun venit, se părea că niciunul dintre şefii de 
secţie nu vedea ceva pozitiv în vreo propunere sau 
argument al Erikăi. 

După un moment, a dat înapoi până la început, făcând 
în minte o apreciere statistică. A constatat că, dintre toţi 
şefii mai importanţi pe care Erika îi avea în jur, numai pa- 
tru persoane nu se ocupau cu subminarea poziţiei ei. 
Aceştia erau directorul consiliului de administraţie, 
Borgsjö, secretarul de redacţie, Peter Fredriksson, şeful 
paginii de opinii, Gunnar Magnusson şi şeful secţiei de 
Cultură Sebastian Strandlund. 

Nu auziseră de femei la SMP? Toţi şefii erau bărbați! 

Persoana cu care Erika avea cel mai puţin de-a face era 
şeful paginii de Cultură. În toată perioada cât lucrase aco- 
lo, schimbase doar două e-mailuri cu Sebastian Strandlund. 

Cele mai amicale şi evident simpatice e-mailuri veneau de 
la şeful paginii de opinii, Magnusson. Borgsjo se exprima 
scurt şi ironic. Ceilalţi şefi păreau să practice trasul la ţintă 
asupra ei. 

De ce naiba grupul ăsta de tipi a angajat-o pe Erika 
Berger dacă singura lor ocupaţie sistematică pare să fie s-o 
sfâşie în bucăţi? 

Persoana care părea să aibă cel mai mult de-a face cu 
ea era secretarul de redacţie Peter Fredriksson. Era pre- 
zent ca o umbră la toate şedinţele. El pregătea rapoartele 
informative, o punea la curent cu diferite texte şi probleme, 
făcea să meargă treaba. 

Schimba e-mailuri cu Erika de cel puţin de douăspre- 
zece ori în fiecare zi. 

Lisbeth strânse toate mesajele de la Peter Fredriksson 
şi le citi, de la un cap la altul. De câteva ori, avu păreri 
diferite faţă de vreo hotărâre pe care Erika o luase. Aceas- 
ta părea să aibă încredere în el, pentru că adesea îşi 
schimba hotărârea sau accepta raţionamentul lui. El nu era 
niciodată duşmănos. În schimb, nu exista nici cel mai mic 
semn de relaţie personală între ei doi. 

Lisbeth închise e-mailul Erikăi Berger, rămânând pe 
gânduri. 

Apoi, deschise contul lui Peter Fredriksson. 


Toată seara intrase Plague, fără prea mult succes, prin 
computerele personale ale diverşilor colaboratori de la 
SMP. Reuşise să intre în computerul şefului de la Actuali- 
tăţi, Anders Holm, pentru că acesta avea linie deschisă cu 
biroul său de la redacţie, pentru a putea interveni indife- 
rent la ce oră din zi sau din noapte. Computerul privat al 
lui Holm era unul dintre cele mai plicticoase pe care le vă- 
zuse vreodată Plague. În schimb, el nu reuşise să facă ni- 
mic cu cele 18 nume de pe lista lui Lisbeth Salander. Unul 
dintre motive era că niciuna din persoanele la care încer- 
case să intre nu era pe net în seara aceea de sâmbătă. 
Incepuse să se cam sature de această misiune imposibilă, 

când, la unsprezece seara, Lisbeth Salander îşi făcu 
apariţia pe net. 


[Ce e?] 

[Peter Fredriksson.] 

[OK.] 

[L.asă-i pe ceilalţi. Concentrează-te pe el.] 

[De ce?] 

[Un presentiment.] 

[O să dureze.] 

[Există o scurtătură. Fredriksson e secretar de redacţie 
şi lucrează cu un program numit Integrator, ca să poată şti 
de acasă tot ce se întâmplă în computerul lui de la SMP.] 

[Nu ştiu nimic despre Integrator. ] 

[Un mic program, apărut de vreo doi ani. Acum e cu to- 
tul ieşit din uz. Integrator are un bug. Există în arhivă la 
Hacker Rep. În teorie, poţi inversa programul şi intra în 
computerul privat, pornind de la SMP.] 


Plague oftă. Ea, care odinioară îi fusese elevă, era acum 
mai în temă decât el. 


[OK. Voi încerca.] 
[Daca găseşti ceva, trimite la Kalle Blomkvist, dacă eu 
nu mai sunt online.] 


Mikael Blomkvist se întorsese în apartamentul lui 
Lisbeth Salander de lângă Mosebacke în jurul orei 12 
noaptea. Era obosit şi începuse prin a face un duş şi a pune 
în priză filtrul de cafea. Apoi, deschise computerul lui 
Lisbeth şi o apelă, pe ICQ. 


[În sfârşit.] 

[Sorry.] 

[Unde ai fost în ultimele zile?] 

[În pat cu un agent secret. Şi l-am vânat pe Jonas.] 
[Ai ajuns la întâlnire?] 

[Da. Tu i-ai spus Erikăi????] 

[Singurul fel în care puteam să dau de tine.] 
[Deştept.] 

[Mâine mă mută la închisoare.] 

[Ştiu.] 

[Plague o să te ajute cu Internetul.] 
[Perfect.] 

[Deci, mai rămâne doar să jucăm finala. ] 


Mikael aprobă în sinea lui. 


[Sally... Vom face ce trebuie.] 

[Ştiu. Eşti previzibil.] 

[Iar tu, ca întotdeauna, adorabilă.] 

[E ceva ce-ar mai trebui să ştiu?] 

[Nu.] 

[În cazul ăsta, mai am o ultimă treabă de făcut pe net.] 
[OK. Rămas-bun.] 


Susanne Linder s-a trezit cu o tresărire, din cauza sone- 
riei care-i zbârnâia în ureche: cineva declanşase detectorul 
de mişcare, pe care ea îl plasase la parterul vilei Erikăi 
Berger. S-a ridicat într-un cot şi a văzut că era ora 05:23, 
în dimineaţa zilei de duminică. S-a lăsat să alunece fără 
zgomot din pat, a tras pe ea jeanşii, tricoul şi şi-a pus 
pantofii de sport. A băgat în buzunar spray-ul lacrimogen şi 
a luat cu ea bastonul de cauciuc. 

A trecut, fără să facă zgomot, prin faţa dormitorului 
Erikăi Berger, constatând că uşa era închisă. 

Apoi, s-a oprit în capul scării, ascultând. A auzit brusc 
un clinchet uşor şi mişcare, la parter. A coborât încet scara 
şi s-a oprit din nou în hol, ascultând. 

Un scaun a fost tras pe duşumea, în bucătărie. Ea a 
prins cu o mână sigură bastonul, a mers fără zgomot până 
la uşa bucătăriei şi acolo a văzut un bărbat chel şi 
nebărbierit, care şedea la masă cu un pahar de suc de 

portocale şi citea SMP. Acesta, simţindu-i prezenţa, şi-a 
ridicat privirea. 

— Cine naiba mai eşti şi tu? o întrebă el. 

Susanne Linder se destinse, sprijinindu-se de tocul uşii: 

— Greger Beckman, presupun. Bună. Mă numesc Su- 
sanne Linder. 

— Aha. Vrei să-mi dai una în cap cu bastonul sau vrei 
un pahar cu suc? 

— Cu plăcere, spuse Susanne Linder, lăsând bastonul 
de cauciuc din mână. Suc, vreau să spun. 

Greger Beckman se întinse după un pahar de pe 
uscătorul de vase şi turnă suc din cutia de carton. 

— Lucrez pentru Milton Security, spuse Susanne 
Linder. Cred că soţia dumitale poate cel mai bine să-ţi ex- 
plice prezenţa mea aici. 

Greger Backman se ridică: 

— S-a întâmplat ceva cu Erika? 

— Soţia dumitale este OK. Dar au fost ceva neplăceri. 
Te-am căutat la Paris. 

— Paris? La naiba, eu am fost la Helsinki. 

— Da. Iartă-mă, dar soţia dumitale credea că eşti la 
Paris. 

— Asta a fost luna trecută. Greger se duse spre uşă. 

— Uşa de la dormitor este încuiată. Ai nevoie de un cod, 
ca s-o deschizi, spuse Susanne Linder. 

— Un cod? 

Ea îi spuse cele trei cifre pe care trebuia să le tasteze. 
Greger o luă la fugă pe scară, iar Susanne Linder se aplecă 
peste masă, luând ziarul pe care îl lăsase acesta. 


La ora 10, duminică dimineaţa, dr. Anders Jonasson a 
venit la Lisbeth Salander. 

— Salut, Lisbeth. 

— Salut. 

— Voiam doar să te avertizez că poliţia vine la prânz. 

— OK. 

— Nu pari îngrijorată. 

— Nu. 

— Am un cadou pentru tine. 

— Un cadou? De ce? 

— Ai fost una dintre cele mai amuzante paciente pe 
care le-am avut, de multă vreme. 

— Chiar? spuse Lisbeth cu un aer bănuitor. 

— Am înţeles că eşti fascinată de ADN şi de genetică. 

— Cine nu şi-a ţinut gura... Tanti psiholog, bănuiesc. 

Anders Jonasson dădu din cap în semn de aprobare. 

— Dacă te plictiseşti la închisoare... Aici ai ultimele 
noutăţi în materie de cercetări genetice. 

Îi dădu o carte groasă, care se numea Spirals - 
Mysteries of DNA şi era scrisă de profesorul Yoshito 
Takamura, de la Universitatea din Tokio. Lisbeth o 
deschise, studiind cuprinsul. 

— Frumos, spuse ea. 

— Va fi interesant să aflu cândva cum de citeşti articole 
de cercetare, pe care nici eu nu le pricep. 

De îndată ce dr. Anders Jonasson a părăsit camera, 
Lisbeth a scos computerul de buzunar. Era pe ultima linie 
dreaptă. De la secţia de personal a SMP, Lisbeth aflase că 
Peter Fredriksson lucra la SMP de şase ani. În acest timp, 
fusese lungi perioade în concediu de boală. Două luni în 
2003 şi trei luni în 2004. Din fişele de personal, Lisbeth 
putuse trage concluzia că motivul fusese de ambele dăţi 
epuizarea. Predecesorul lui Erika Berger, Hâkan Moran- 
der, se întrebase chiar dacă Fredriksson mai putea rămâne 
ca secretar de redacţie. 

Vorbe. Vorbe. Vorbe. Nimic concret. 

La douăsprezece fără un sfert, a apelat-o Plague. 


[Ce e?] 

[Mai eşti la Sahlgrenska?] 
[Ghici.] 

[EI €.] 

[Eşti sigur?] 

[A intrat de acasă pe computerul de la slujbă, acum o 
oră. Am reuşit să-i pătrund pe computerul de acasă. Are 
scanate pe hard disk fotografii cu Erika Berger.] 

[Mulţumesc] 

[E bună gagica.] 

[Plague!] 

[Ştiu. Ce să fac?] 

[A pus fotografiile pe Internet?] 

[Nu, după câte văd.] 

[Poţi să-i virusezi computerul?] 

[Am făcut-o deja. Dacă mai încearcă să trimită poze, 
sau să pună ceva mai mare de 20 Kb pe net, hard diskul dă 
în primire.] 

[Drăguţ!] 

[Am de gând să mă culc. Te descurci singură?] 

[Ca întotdeauna.] 


Lisbeth a deconectat ICQ. A aruncat o privire la ceas, 
văzând că în curând va fi ora prânzului. A compus la re- 
pezeală un mesaj, pe care l-a adresat grupului yahoo 
[Masa Ţicnită]: 


[Mikael. Important. Telefonează imediat la Erika Berger 
şi spune-i că Expeditorul Veninos e Peter Fredriksson.] 


În acelaşi moment în care trimitea mesajul, auzi 
mişcare pe coridor. Închise computerul de buzunar Palm 
Tungsten T3, sărutându-i ecranul. Apoi îl puse în spaţiul 
liber din spatele noptierei. 

— Bună, Lisbeth, spuse avocata ei, Annika Giannini, din 
pragul uşii. 

— Bună. 

— Poliţia vine să te ia într-o clipă. Am haine pentru tine. 
Sper să ţi se potrivească. 

Lisbeth privi bănuitoare teancul de haine office - 
pantaloni de culoare închisă şi bluze de culoare deschisă. 

Două femei în uniformă de la poliţia din Goteborg ve- 
niseră s-o ia pe Lisbeth Salander. Avocata ei a însoţit-o 
până la închisoare. 

În vreme ce treceau pe coridor, ieşind din camera ei, 
Lisbeth a observat că mai mulţi membri ai personalului 
spitalului o cercetau curioşi. Ea dădu din cap prietenoasă şi 
cineva îi făcu un gest de bun-rămas. Ca din întâmplare, 
doctorul Anders Jonasson se afla la recepţie. Se priviră, 
dând din cap unul către celălalt. Chiar înainte de a-l pierde 
din vedere, Lisbeth observă că Anders Jonasson pornise 
spre camera ei. 

În tot timpul formalităţilor şi transportului la închisoa- 
re, Lisbeth Salander nu a scos nicio vorbă. 


Mikael Blomkvist închise computerul, oprindu-se din 
lucru la ora şapte, duminică dimineaţa. Mai rămase un 
moment la masa de lucru a lui Lisbeth, privind în gol. 

Apoi, se duse în dormitorul ei şi privi giganticul pat 
dublu. După un moment, se întoarse în birou, deschise te- 
lefonul mobil şi o sună pe Monica Figuerola. 

— Bună. Aici e Mikael. 

— Salut, te-ai trezit deja? 

— Tocmai m-am oprit din lucru şi mă duc să mă culc. 
Voiam doar să te sun să-ţi spun bună dimineaţa. 

— Tipii care sună ca să spună doar bună dimineaţa au 
alte gânduri în cap. 

El începu să râdă. 

— Blomkvist, poţi veni să dormi aici, dacă doreşti. 

— Voi fi o companie plicticoasă. 

— Mă voi obişnui. 

Luă un taxi până la Pontonjărgatan. 

Erika Berger a petrecut duminica în pat cu Greger 
Backman. Au stat acolo vorbind şi din când în când au şi 
dormit. După-amiaza, s-au îmbrăcat şi au făcut o plimbare 
lungă, până la debarcaderul unde oprea vaporul, apoi prin 
jur, în localitate. 

— Svenska Morgon-Post a fost o greşeală, spuse Erika, 
atunci când ajunseră din nou acasă. 

— Nu spune aşa. E greu acum, dar tu o ştiai. O să 
meargă, de îndată ce te obişnuieşti. 

— Nu e vorba de muncă. Asta pot s-o fac. E vorba de 
atitudinea lor. 

— Hmm. 

— Nu mă simt bine. Dar nu pot dezerta după numai 
câteva săptămâni. 

Se aşeză mohorâtă la masa din bucătărie, privind în gol, 
fără niciun chef. Greger Backman nu-şi văzuse niciodată 
soţia atât de descurajată. 


Inspectorul criminalist Hans Faste a întâlnit-o pentru 
prima dată pe Lisbeth Salander duminică la 12:30, când o 
polițistă din Goteborg a adus-o în biroul lui Marcus 
Erlander. 

— A fost al naibii de greu să pun mâna pe tine, spuse 
Hans Faste. 

Lisbeth Salander l-a cercetat cu o privire lungă şi a ho- 
tărât că este un idiot şi că nu avea intenţia să mai acorde 
vreo secundă existenţei lui. 

— Inspectorul de poliţie Gunilla Wăring vă va însoţi în 
cursul deplasării la Stockholm, spuse Erlander. 

— Aha, zise Faste. Atunci, plecăm imediat. Sunt multe 
persoane care vor să stea de vorbă cu tine, Salander. 

Erlander i-a spus la revedere lui Lisbeth Salander, care 
l-a ignorat. 

Hotărâseră ca, pentru uşurarea situaţiei, transportul 
arestatei până la Stockholm să se efectueze cu un auto- 
mobil de serviciu. Conducea Gunilla Wăring. La începutul 
călătoriei, Hans Faste şezuse în faţă, cu capul întors spre 
locurile din spate, încercând să vorbească cu Lisbeth 
Salander. Când au ajuns la Alingsâs, începuse să aibă 
cârcei în ceafă şi a renunţat. 

Lisbeth privea peisajul pe geamul lateral. Părea că în 
lumea ei Faste nici nu exista. 


530 


Teleborian are dreptate. E, fir-ar ea a naibii, înapoiată 
mintal, gândea Faste. O să schimbăm noi foaia, de îndată 
ce ajungem la Stockholm! 

Arunca din când în când câte o privire spre Lisbeth 
Salander, încercând să-şi facă o părere despre femeia pe 
care o vânase de atât de mult timp. Chiar şi Hans Faste 
avea îndoieli, privind fata subţirică. Se întreba câte kilo- 
grame putea să cântărească. Îşi aminti că era lesbiană şi, 
în consecinţă, nu era o femeie adevărată. 

În schimb, chestia aia cu satanismul ar fi putut să fie o 
exagerare. Fata asta nu părea atât de satanistă. 

În mod ironic, înţelegea că ar fi preferat s-o fi prins 
pentru cele trei crime de care fusese acuzată la început, 
dar că realitatea îi dăduse peste cap ancheta. Un pistol 
poate să-l mânuiască până şi o fetişcană slăbuţă. Dar acum 
era arestată pentru brutalizarea gravă a preşedintelui 
clubului de motociclişti din Svavelsjo, faptă de care era 
fără îndoială vinovată şi pentru care aveau şi probe 
tehnice, în caz că ar fi avut intenţia să nu recunoască. 


Monica Figuerola l-a trezit pe Mikael Blomkvist la ora 
unu după prânz. Stătuse pe balcon, terminând de citit 
cartea despre mitologia greacă, în vreme ce asculta sforăi- 
tul venind din dormitor. Fusese un moment tihnit. Când a 
intrat în cameră şi l-a privit, şi-a dat seama că era atrasă de 
Mikael mai mult decât fusese atrasă de vreun alt bărbat, de 
mulţi ani. 

Era un sentiment plăcut, dar şi neliniştitor. Mikael 
Blomkvist nu părea un element stabil în existenţa ei. 

După ce acesta s-a trezit, au coborât la Norr 
Mälarstrand şi au băut o cafea. Apoi, ea l-a târât înapoi, 
acasă şi au făcut dragoste tot restul după-amiezii. Mikael 
plecă pe la şapte seara, iar ea începu să-i simtă lipsa chiar 
în momentul în care o sărută pe obraz şi închise uşa în 
urma lui. 

Sâmbătă seara la ora opt, Susanne Linder a ciocănit la 
uşa Erikăi Berger. Nu avea să mai doarmă la ea, pentru că 
Greger Backman se întorsese acasă, aşa că vizita ei nu 
avea nicio legătură cu slujba. Puţinul timp cât locuise la 
Erika, avuseseră lungi discuţii în bucătărie şi se apropia- 
seră mult una de alta. Descoperise că avea o părere deo- 
sebit de bună despre Erika Berger, care îşi masca dispera- 
rea şi mergea conştiincioasă la lucru, deşi era un adevărat 
ghem de spaime pe două picioare. 

Susanne Linder bănuia că neliniştea nu avea de-a face 
numai cu Expeditorul Veninos. Însă ea nu era asistentă 
socială şi viaţa Erikăi Berger, precum şi problemele aces- 
teia nu erau treaba ei. Trecuse doar s-o salute şi s-o întrebe 
dacă totul este în ordine. li găsi pe Erika şi pe soţul ei în 
bucătărie, discutând cu glas scăzut. Păreau să fi petrecut 
întreaga zi de duminică vorbind despre lucruri serioase. 

Greger Backman a pregătit cafeaua. Susanne Linder 
era acolo doar de câteva minute, când a început să sune 
telefonul mobil al Erikăi. 


Erika Berger răspunsese la fiecare apel din ziua aceea, 
cu senzaţia unui dezastru iminent. 

— Berger. 

— Bună, Ricky. 

Mikael Blomkvist. La naiba. Nu i-am spus că dosarul 
Borgsjö a dispărut. 

— Bună, Micke. 

— Salander a fost transportată la închisoarea din 
Goteborg în seara asta, iar mâine-dimineaţă va fi dusă la 
Stockholm. 

— Înţeleg. 

— A trimis un mesaj pentru tine. 

— Da? 

— E foarte misterios. 

— Ce spune? 

— Zice că Expeditorul Veninos este Peter Fredriksson. 
Erika Berger rămase tăcută cel puţin 10 secunde, în timp 

ce gândurile îi alergau prin creier. Imposibil. Peter nu e 
aşa. Salander s-a înşelat. 

— Altceva? î 

— Nu. Acesta-i tot mesajul. Inţelegi despre ce e vorba? 

— Da. 

— Ricky, ce puneţi voi două la cale, tu şi Lisbeth, de 
fapt? Ea ţi-a telefonat ţie, ca să anunţe despre Teleborian, 
şi... 

— Mulţumesc, Micke. Vorbim altă dată. 

Inchise mobilul, privind-o pe Susanne Linder cu ochii 
măriţi de spaimă. 

— Povesteşte, spuse Susanne Linder. 


Susanne Linder trăia sentimente contradictorii. Erika 
Berger fusese brusc anunţată că secretarul ei de redacţie, 
Peter Fredriksson, era Expeditorul Veninos. Cuvintele 
aproape ţâşniseră din ea, atunci când o spusese. Apoi, 
Susanne Linder o întrebase cum aflase că Fredriksson era 
agresorul. 

Brusc, Erika devenise tăcută. Susanne îi cercetase 
ochii, văzând o schimbare în atitudinea redactorului-şef. 
Erika Berger păru dintr-odată încurcată. 

— Nu pot să vorbesc despre asta... 

— Ce vrei să spui? 

— Susanne, ştiu că Fredriksson este Expeditorul Veni- 
nos. Dar nu pot spune cum am primit informaţia. Ce să fac? 

— Trebuie să-mi spui mie, ca să pot să te ajut. 

— Eu... Nu pot. Nu înţelegi. 

Erika Berger se ridică, ducându-se la fereastra bucătă- 
riei, cu spatele spre Susanne Linder. Într-un târziu, se în- 
toarse: 

— Mă duc acasă la mizerabilul ăla. 

— La dracu’! Nu te duci nicăieri şi mai ales nu la o per- 
soană despre care credem că este mânată de o ură violentă 
împotriva ta. 

Erika Berger părea să ezite. 

— Aşază-te.  Povesteşte ce s-a întâmplat. Mikael 
Blomkvist a fost cel care a telefonat? 

Erika dădu din cap. 

— Eu... Am cerut în cursul zilei unui hacker să intre în 
computerele personale ale celor de la ziar. 

— Aha. Prin urmare, te-ai făcut vinovată de un grav 
delict informatic. Şi nu vrei să spui cine este hackerul. 

— Am promis să nu povestesc niciodată... E vorba de 
cineva cu care lucrează Mikael. 

— Mikael ştie despre Expeditorul Veninos? 

— Nu, el doar mi-a transmis un mesaj. 

Susanne Linder lăsă capul într-o parte, cercetând-o pe 
Erika Berger. Dintr-odată, în mintea ei lua naştere un lanţ 
de asocieri logice. 

Erika Berger. Mikael Blomkvist. Millennium. Poliţişti bi- 
zari, care pătrund in case şi pun sub ascultare 
apartamentul lui Blomkvist. Eu urmăresc urmăritorii. 
Blomkvist lucrează ca apucatul la un articol despre Lisbeth 
Salander. 

Că Lisbeth Salander era un adevărat expert în infor- 
matică era un lucru general ştiut la Milton Security. Ni- 
meni nu pricepea de unde avea ea toate cunoştinţele, însă 
Susanne Linder nu auzise niciodată că Lisbeth ar fi fost 
hacker. Dar Dragan Armanski spusese, la o ocazie, ceva de- 
spre faptul că Salander, pe vremea când făcea anchete 
personale, livra rapoarte uluitoare. Un hacker... 

Bine, dar Salander e închisă la Goteborg! 

Era absurd. 

— Vorbim despre Salander? întrebă Susanne Linder. 
Erika Berger arătă de parcă ar fi fost lovită de trăsnet. 

— Nu pot discuta de unde vine informaţia. Nici măcar 
un cuvânt. 

Salander era! Nici dacă Berger ar fi confirmat, n-ar fi 
fost mai clar. E complet ţăcănită. Dar este imposibil. Ce 
naiba se petrece, de fapt? 

Prin urmare, închisă fiind, Lisbeth Salander îşi luase 
sarcina de a afla cine este Expeditorul Veninos. Nebunie 
curată. 

Susanne Linder medita intens. 

Nu avea nicio idee despre ce era adevărat în povestea 
cu Lisbeth Salander. O întâlnise poate de cinci ori în anii 
când aceasta lucrase la Milton Security şi nu schimbase 
niciodată nici măcar un cuvânt cu ea. O considerase pe 
Salander drept o persoană posacă şi asocială, cu o carapa- 
ce atât de groasă, încât nu puteai ajunge la ea nici măcar 
cu bormaşina. Constatase, de asemenea, că Dragan 
Armanski îşi pusese aripile ocrotitoare peste Lisbeth 
Salander. Pentru că Susanne Linder îl respecta pe 
Armanski, presupunea că acesta avea motive întemeiate 
pentru atitudinea lui faţă de fata posacă. 

Expeditorul Veninos este Peter Fredriksson. 

S-ar fi putut să aibă dreptate? Exista vreo dovadă? 

Pe urmă, Susanne Linder petrecu două ore 
interogând-o pe Erika Berger despre tot ce ştia în legătură 
cu Fredriksson, care era rolul lui la SMP şi cum fusese 
relaţia lor, în timp ce ea era redactor-şef. Răspunsurile însă 
nu o duseră la nimic. 

Erika Berger fusese frustrant de ezitantă. Pendulase 
între dorinţa de a se duce la Fredriksson acasă, pentru a-l 
confrunta şi îndoiala că ar fi adevărat. In cele din urmă, 
Susanne Linder o convinsese că nu putea să-l ia cu asalt pe 
Peter Fredriksson cu aceste acuzaţii - dacă era nevinovat, 
Berger avea să facă o figură de complet nebună. 

În consecinţă, Susanne Linder îi promisese să se ocupe 
ea de afacere. Promisiune pe care a regretat-o chiar în mo- 
mentul în care cuvintele i-au ieşit din gură, pentru că nu 
avea nici cea mai vagă idee despre ce-ar fi trebuit să facă. 

lar acum, îşi parcă Fiatul Strada cât putu mai aproape 
de apartamentul lui Peter Fredriksson, din Fisksätra. A în- 
cuiat uşa, privind în jur. Nu era prea sigură cu ce se ocupa 
de fapt, dar presupunea că va fi obligată să-i bată la uşă şi, 
într-un fel sau altul, să-l convingă să răspundă la un număr 

de întrebări. Era extrem de conştientă că era o ocupaţie cu 
totul în afara slujbei ei de la Milton Security şi că Dragan 
Armanski ar fi nebun de furie dacă ar şti ce făcea ea acum. 

Nu era un plan bun. Şi care, oricum, s-a prăbuşit îna- 
inte de a-l pune în aplicare. 

Chiar în momentul în care intrase în curte şi se apropia 
de uşa imobilului în care locuia Peter Fredriksson, aceasta 
se deschise. Susanne Linder îl recunoscu imediat, din fo- 
tografia care se afla în fişierul personalului, pe care îl con- 
sultase în computerul Erikăi Berger. Acesta merse mai de- 
parte, trecând pe lângă ea. Dispăru apoi spre garaj. Su- 
sanne Linder rămase neştiind ce să facă, privind în urma 
lui. Apoi, se uită la ceas constatând că era aproape 11 
noaptea şi că la ora aceea Peter Fredriksson se ducea un- 
deva. Se întrebă unde şi alergă înapoi la maşina ei. 


Mikael Blomkvist rămase un lung moment privindu-şi 
telefonul mobil, după ce Erika Berger încheiase convorbi- 
rea. Se întreba ce se petrecea. Privi frustrat computerul lui 
Lisbeth Salander, dar la ora aceea ea fusese transportată 
la închisoarea din Goteborg şi nu mai avea nicio posibili- 
tate s-o întrebe. 

Îşi deschise telefonul albastru T10, sunându-l pe Idris 
Ghidi, la Angered. 

— Salut. Mikael Blomkvist. 

— Salut, spuse Idris Ghidi. 

— Te-am sunat ca să-ţi spun că-ţi poţi încheia treaba pe 
care ai făcut-o pentru mine. 

Idris Ghidi dădu tăcut din cap. Se aşteptase ca Mikael 
Blomkvist să-i telefoneze, pentru că Lisbeth Salander fu- 
sese transportată la închisoare. 

— Înţeleg, spuse el. 

— Poţi păstra mobilul, aşa cum am stabilit. Trimit plata 
finală în cursul săptămânii. 

— Mulţumesc. 

— Eu sunt cel care trebuie să-ţi mulţumească pentru 
ajutor. 

Deschise computerul şi începu să lucreze. Evenimentele 
din ultimele zile însemnau că o parte importantă din 
manuscris trebuia modificată şi că, în mod aproape sigur, 
va trebui introdusă o nouă istorie. 

Oftă adânc. 


La 23:15, Peter Fredriksson a parcat la trei case 
distanţă de locuinţa Erikăi Berger. Susanne Linder ştia 
deja încotro avea să meargă, aşa că l-a părăsit, ca să nu-i 
atragă atenţia. A continuat să meargă vreme de două 
minute după ce el parcase. Când a trecut pe lângă maşina 
lui, a constatat că aceasta era goală. A trecut de vila Erikăi 
Berger şi a mai continuat un pic, parcând maşina aşa încât 
să nu fie văzută. Avea mâinile ude de transpiraţie. 

A desfăcut o cutie de Catch Dry, vârându-şi în gură o 
doză de tutun de mestecat. 

Apoi, a deschis uşa maşinii, privind în jur. De îndată ce 
înţelesese că Fredriksson se îndrepta spre Saltsjöbaden, 
ştiuse că informaţia de la Salander era corectă. Cum 
reuşise aceasta să afle, nu ştia, dar nu mai avea nicio 
îndoială că Fredriksson era  Expeditorul  Veninos. 
Presupunea că acesta nu se ducea în Saltsjobaden dintr-o 
simplă întâmplare, ci că avea de gând să facă ceva anume. 

Ceea ce era perfect, pentru că putea să-l prindă în fla- 
grant delict. 

Scoase din buzunarul lateral al maşinii un baston de 
cauciuc şi-l cântări o secundă în mână. Apăsă pe butonul 
care debloca bastonul, eliberând cablul greu de oţel. 
Strânse din dinţi. 

De aceea nu mai lucra la poliţia din Södermalm. 

O singură dată în viaţă avusese un atac de furie oarbă, 
atunci când patrula de poliţie se dusese pentru a treia 
oară, în tot atâtea zile, la o adresă din Hăgersten, după ce 
aceeaşi femeie telefonase cerând ajutor, pentru că bărbatul 
ei o bătea. Şi exact ca la primele două vizite, situaţia se 
liniştise înainte ca patrula să fi apucat să ajungă. 

Conform rutinei, poliţiştii scoseseră bărbatul pe scară, 
în timp ce era audiată femeia. Nu, ea nu voia să depună 
plângere la poliţie. Nu, fusese o greşeală. Nu, el era 
drăguţ... Oricum, era greşeala ei. Ea îl provocase... 

Şi în tot timpul acela, javra sta şi se hlizea, privind-o pe 
Susanne Linder drept în ochi. 

N-a putut explica de ce o făcuse. Dar brusc ceva se 
rupsese şi scoase bastonul, lovindu-l peste gură. Prima 
lovitură nu avusese forţă. El se ferise şi bastonul îi umflase 
doar buza. În următoarele zece secunde - până ce colegii 
au prins-o şi au dus-o cu forţa pe scară, în jos - ea lăsase să 
cadă o ploaie de lovituri pe spinarea, rinichii, şoldurile şi 
umerii bărbatului. 

Niciodată nu a fost făcută vreo reclamaţie. Şi-a dat de- 
misia în aceeaşi seară, s-a dus acasă şi a plâns o săptămâ- 
nă. Apoi, şi-a revenit şi s-a dus să bată la uşa lui Dragan 
Armanski. l-a povestit ce se întâmplase şi de ce demisio- 
nase din poliţie. A cerut de lucru. La început, Armanski a 
ezitat şi a rugat-o să-l lase să se gândească. Îşi pierduse 
speranţa când, după şase săptămâni, el i-a telefonat, 
spunându-i că e gata s-o pună la încercare. 

Susanne Linder făcu o grimasă amară, vârând bastonul 
sub centură, la spate. A verificat dacă are spray-ul cu gaz 
lacrimogen în buzunarul drept şi dacă şireturile adidaşilor 
erau bine legate. S-a dus înapoi spre casa Erikăi Berger şi 
s-a strecurat în curte. 

Ştia că detectorul de mişcare din curtea din spate nu 
fusese încă instalat şi mergea fără să facă zgomot pe pe- 
luză, de-a lungul gardului viu al terenului. Nu-l vedea 
nicăieri. A înconjurat casa şi s-a oprit în loc. Il văzuse 
brusc, ca o umbră în întuneric, lângă atelierul lui Greger 
Backman. 

Nu-şi dă seama ce idioţenie este să se întoarcă aici! Nu 
reuşeşte să se stăpânească. 

El şedea ghemuit, încercând să privească înăuntru, 
printr-o deschizătură din perdeaua de la un mic salon, cu 
care se continua livingul. Apoi, s-a deplasat, mergând pe 

terasă şi privind printre jaluzelele lăsate de lângă fereastra 
cea mare, care mai era încă acoperită cu placaj. 

Susanne Linder zâmbi dintr-odată. 

Traversă prudentă grădina până la colţul casei, în vre- 
me ce el stătea întors cu spatele. Se ascunse în spatele tu- 
fişurilor de coacăze şi aşteptă. Îl întrezărea printre crengi. 
De la locul în care se afla, Fredriksson putea să vadă holul 
şi o parte din bucătărie. Găsise ceva interesant de privit şi 
abia peste zece minute se mişcă din loc. Se apropie de 
Susanne Linder. 

Când dădu colţul, trecând pe lângă ea, Susanne se ri- 
dică, vorbindu-i cu voce scăzută: 

— Hei, Fredriksson! 

El se opri brusc, răsucindu-se spre ea. 

Susanne îi văzu ochii sclipind în beznă. Nu putea să-i 
distingă expresia feţei, dar auzi cum îşi ţinea respiraţia, din 
cauza şocului. 

— Putem rezolva treaba simplu sau complicat, spuse ea. 
Putem merge la maşina ta, şi... 

El se întoarse, luând-o la fugă. 

Susanne Linder ridică bastonul şi-l izbi dureros şi vio- 
lent, în genunchiul stâng. 

El căzu, cu un sunet pe jumătate înăbuşit. 

Ea ridică din nou bastonul, ca să-l mai lovească o dată, 
dar se stăpâni. Simţea ochii lui Dragan Armanski în ceafă. 

Se aplecă, rostogolindu-l pe burtă şi-i puse un genunchi 
în şale. li prinse mâna dreaptă, răsucind-o la spate, apoi îi 
puse cătuşele. El era slab şi nu se împotrivi deloc. 


Erika Berger stinse lampa din living şi porni şchiopă- 
tând spre etaj. Nu mai avea nevoie de cârje, dar călcâiul o 
mai durea încă, atunci când se sprijinea în el. Greger 
Backman stinse lumina în bucătărie, urmându-şi soţia. 
Niciodată până atunci n-o văzuse aşa de nefericită. Nimic 
nu părea s-o liniştească sau să-i îndulcească suferinţa. 

Ea se dezbrăcă, strecurându-se în pat, cu spatele spre 
el. 

— Nu e vina ta, Greger, spuse, atunci când îl auzi ve- 
nind în pat. 

— Nu te simţi bine, zise el. Vreau să rămâi acasă câteva 
zile. 

Îi trecu braţul în jurul umerilor. Ea încercă să nu-l res- 
pingă, dar era ca anesteziată. Greger se aplecă şi o sărută 
atent pe gât, îmbrăţişând-o. 

— Nu există nimic ce-ai putea face sau spune, ca să 
ameliorezi situaţia. Ştiu că am nevoie de o pauză. Mă simt 
ca şi cum aş fi urcat într-un tren rapid şi tocmai aş fi des- 
coperit că e pe punctul de a deraia. 

— Putem merge câteva zile cu barca. Să ne desprindem 
de tot. 

— Nu. Eu nu pot să mă desprind de tot. Se întoarse 
spre el: 

— Cel mai rău lucru pe care l-aş putea face acum ar fi 
să fug. Trebuie să rezolv problemele. Pe urmă, putem ple- 
ca. 

— Bine, spuse Greger. Nu-ţi sunt de prea mare ajutor. 
Ea zâmbi slab. 

— Nu. Nu-mi eşti. Dar îţi mulţumesc că te afli aici. Te 
iubesc fără margini, o ştii bine. 

El dădu din cap. 

— Nu pot să cred că e Peter Fredriksson, spuse Erika. 
N-am simţit niciodată niciun fel de duşmănie din partea lui. 


Susanne Linder se întreba dacă să sune la Erika 
Berger, când văzu stingându-se lumina de la parter. Îl privi 
pe Peter Fredriksson. Acesta nu spusese niciun cuvânt. Era 
total pasiv. Susanne reflectă un lung moment, înainte de a 
lua o hotărâre. 

Se aplecă, îl prinse de cătuşe şi-l făcu să se ridice în pi- 
cioare, sprijinindu-l de zidul casei. 

— Poţi să stai în picioare? îl întrebă. El nu-i răspunse. 

— OK, atunci simplificăm lucrurile. Dacă faci cel mai 
mic gest de împotrivire, primeşti exact acelaşi tratament la 

piciorul drept. Dacă te împotriveşti în continuare, îţi rup 
braţele. Înţelegi ce spun? 

Îl simţi respirând mai repede. De teamă? 

Îl împinse înaintea ei, ducându-l pe stradă şi mai de- 
parte, la maşina lui, care se afla la trei case mai încolo. El 
şchiopăta şi Susanne îl sprijinea. Când au ajuns la maşină, 
s-au încrucişat cu un om care-şi plimba câinele şi care s-a 
oprit, privindu-l pe Peter Fredriksson. 

— Poliţia, spuse Susanne Linder cu voce hotărâtă. 
Duceţi-vă acasă. 

L-a împins pe bancheta din spate şi l-a dus la el acasă, 
în Fisksätra. Era douăsprezece şi jumătate noaptea şi n-au 
întâlnit niciun om, până au ajuns la uşa lui. Susanne Linder 
i-a pescuit cheile din buzunar şi l-a împins pe scară, până la 
apartamentul de la etajul al treilea. 

— Nu poţi intra în apartamentul meu, spuse Peter Fre- 
driksson. 

Erau primele vorbe pe care le spunea, de când îi pusese 
cătuşele. 

Susanne deschise uşa apartamentului şi îi făcu vânt 
înăuntru. 

— N-ai niciun drept. Trebuie să ai ordin de perchezi- 
ţie... 

— Nu sunt polițistă, spuse ea cu voce scăzută. O privi 
ţintă, plin de neîncredere. 

Ea îl prinse de cămaşă şi-l împinse în living, apoi jos, pe 
o canapea. Avea un apartament de trei camere, curat şi 
frumos aranjat. Dormitor la stânga livingului, bucătăria de 
partea cealaltă a holului, un mic birou în continuarea 
livingului. 

Susanne aruncă o privire prin birou şi scoase un oftat 
de uşurare. Arma crimei! Văzu imediat fotografiile din al- 
bumul Erikăi Berger răspândite pe masa de scris, lângă 
computer. Fredriksson prinsese pe perete cu ace de gămă- 
lie vreo treizeci de fotografii, în jurul computerului. Ea 
cercetă expoziţia cu sprâncenele ridicate. Erika Berger era 

o femeie a dracului de frumoasă. Şi avea o viaţă sexuală 
mult mai amuzantă decât a Susannei Linder. 

Îl auzi pe Peter Fredriksson mişcându-se şi se înapoie în 
living. Îi dădu o lovitură de baston şi-l trase în birou, 
silindu-l să se aşeze pe podea. 

— Stai liniştit, îi spuse. 

Merse apoi în bucătărie, unde găsi o pungă de hârtie de 
la Konsum. Adună, una după alta, toate fotografiile de pe 
perete. Găsi albumul ciopârţit şi jurnalele Erikăi Berger. 

— Unde este caseta video? întrebă ea. 

Peter Fredriksson nu răspunse. Susanne Linder se în- 
toarse în living şi dădu drumul la televizor. În video se afla 
o casetă, dar îi luă o vreme până ce găsi canalul potrivit, 
folosindu-se de telecomandă. 

Scoase caseta şi mai căută o vreme, asigurându-se că 
Fredriksson nu făcuse copii. 

Găsi apoi scrisorile de dragoste din adolescenţa Erikăi 
Berger şi raportul despre Borgsjö. După aceea, se îndreptă 
spre computerul lui Peter Fredriksson. Constată că acesta 
avea un scanner Mikrotek, cuplat la un IBM PC. A ridicat 
capacul de la scanner, găsind acolo o fotografie uitată, care 
o reprezenta pe Erika Berger la o petrecere de la Clubul 
Xtreme, de Revelionul din 1986, după cum scria pe o 
banderolă de pe perete. 

Porni computerul, constatând că era protejat de o pa- 
rolă. 

— Ce parolă ai? îl întrebă. 

Peter Fredriksson rămase nemişcat pe podea, refuzând 
cu încăpățânare să-i vorbească. 

Susanne Linder se simţi dintr-odată foarte liniştită. Ştia 
că din punct de vedere tehnic comisese în timpul serii 
delict după delict, inclusiv ceva ce ar fi putut fi numit 
constrângere ilegală şi chiar răpire de persoană. Nu-i păsa. 
Dimpotrivă, se simţea aproape veselă. 

După un moment, ridică din umeri, scoțând din buzunar 
un briceag militar elveţian. Desfăcu toate cablurile 
computerului, îl întoarse cu spatele spre ea şi, folosind 

şurubelniţa briceagului, îl deschise. Îi luă 15 minute ca să 
facă bucăţi computerul şi să scoată hard diskul. 

Privi în jur. Luase totul cu ea, dar, pentru siguranţă, 
mai făcu o percheziţie serioasă prin sertarele biroului, în 
teancurile de hârtii şi pe rafturi. Dintr-odată, privirea îi 
căzu pe un vechi album de şcoală, care se afla pe pervazul 
ferestrei. Constată că era de la liceul din Djurgården, 
promoţia 1978. Dar Erika Berger nu absolvise şi ea liceul 
de elită din Djurgărden?... Deschise albumul şi începu să 
parcurgă clasele terminale, una după alta. 

O găsi pe Erika Berger, la 18 ani, cu o tocă de absolvent 
pe cap şi un zâmbet luminos, cu gropiţe în obraji. Era îm- 
brăcată într-o rochie subţire, albă şi avea un buchet de flori 
în mână. Era întruchiparea adolescentei nevinovate, cu 
note bune la toate materiile. 

Susanne Linder era cât pe ce să piardă legătura, dar ea 
se afla pe pagina următoare. Niciodată nu l-ar fi recunoscut 
după fotografie, însă textul nu lăsa nicio îndoială. Peter 
Fredriksson. Făcuse şcoala la o clasă paralelă cu cea a 
Erikăi Berger. Susanne văzu un băiat slab, cu o expresie 
serioasă, care privea spre aparat, de sub cozorocul şepcii. 
Ridică ochii, întâlnind privirea lui Peter Fredriksson. 

— Era o curvă de pe atunci. 

— Fascinant, spuse Susanne Linder. 

— S-a regulat cu toţi băieţii din şcoală. 

— Mă îndoiesc. 

— Era o blestemată de... 

— Nu mai repeta cuvântul. Ce s-a întâmplat? N-ai putut 
ajunge în chiloţii ei? 

— Mă trata ca şi cum n-aş fi existat. Râdea de mine. Şi, 
când a început la SMP, nici nu m-a recunoscut. 

— Da, da, spuse Susanne Linder obosită. Cu siguranţă, 
ai avut o copilărie grea. Vrei să vorbim serios acum? 

— Ce doreşti? 

— Eu nu sunt polițistă, spuse Susanne Linder. Fac parte 
dintre cei care se ocupă de unii ca tine. 

Aşteptă, lăsând fantezia lui Fredriksson să-i facă treaba. 

— Vreau să ştiu dacă ai pus fotografii de-ale ei pe 
Internet. 

El scutură din cap. 

— Sigur? El aprobă. 

— Erika Berger trebuie să hotărască singură dacă vrea 
să depună reclamaţie la poliţie pentru agresare, ameninţări 
şi violarea domiciliului, sau dacă preferă să rezolve 
lucrurile în bună pace. 

El nu spuse nimic. 

— Dacă se hotărăşte să nu te bage în seamă - şi cam 
asta cred că meriţi - am să fiu cu ochii pe tine. 

Îşi ridică amenințătoare bastonul de cauciuc. 

— Dacă mai vii vreodată în apropierea casei Erikăi 
Berger sau îi mai trimiţi vreun e-mail, ori o mai deranjezi în 
vreun fel, atunci am să mă întorc la tine. O să te zdrobesc, 
aşa ca nici maică-ta să nu te mai recunoască. Ai înţeles? 

El nu spuse nimic. 

— Prin urmare, poţi să influenţezi sfârşitul acestei po- 
veşti. Eşti interesat? 

El dădu încet din cap. 

— În cazul ăsta, am să-i recomand Erikăi Berger să te 
lase să scapi. Nu trebuie însă să mai apari vreodată la 
slujbă. Eşti pus pe liber din momentul acesta. 

El aprobă. 

— Dispari din viaţa ei şi din Stockholm. Nu-mi pasă ce 
faci şi unde te duci. Caută de lucru la Goteborg sau la 
Malmo. Ia-ţi din nou concediu medical. Fă ce pofteşti. Dar 
las-o pe Erika Berger în pace. 

El dădu din cap. 

— Suntem de acord? 

Peter Fredriksson începu brusc să plângă. 

— Nu am vrut să-i fac rău, spuse el. Voiam doar.... 

— Voiai doar să-i transformi viaţa în iad şi ai reuşit. Am 
cuvântul tău de onoare? 

El dădu din cap. 

Susanne Linder se aplecă, îl întoarse pe burtă şi-i des- 
făcu cătuşele. Luă punga de la Konsum cu viaţa Erikăi 
Berger şi-l părăsi pe duşumea. 


Era ora două şi jumătate noaptea când Susanne Linder 
a ieşit pe uşa lui Peter Fredriksson. Se gândea să aştepte 
să se facă ziuă pentru a acţiona, dar a înţeles că, dacă ar fi 
fost vorba de ea însăşi, ar fi preferat să afle rezultatul încă 
din noaptea aceea. În plus, maşina ei era încă parcată în 
Saltsjobaden. A sunat un taxi. Greger Backman a deschis 
uşa, înainte ca ea să apuce să sune. Era îmbrăcat în jeanşi 
şi n-avea deloc aerul adormit. 

— Erika e trează? întrebă Susanne Linder. El dădu din 
cap. 

— Ai noutăţi? întrebă. 

Ea încuviinţă, zâmbindu-i. 

— Vino înăuntru. Suntem în bucătărie şi stăm de vorbă. 

Intrară. 

— Salut, Berger, spuse Susanne Linder. Trebuie să te 
obişnuieşti să mai şi dormi, din când în când. 

— Ce s-a întâmplat? 

Susanne îi întinse punga de la Konsum. 

— Peter Fredriksson promite să te lase în pace pe vi- 
itor. Naiba ştie dacă trebuie să-l cred, dar, dacă-şi ţine cu- 
vântul, e mai simplu decât un scandal, cu plângere la po- 
liţie şi proces. Tu singură hotărăşti. 

— Deci e, într-adevăr, el? 

Susanne Linder dădu din cap. Greger Backman i-a ofe- 
rit cafea, dar Susanne l-a refuzat. Băuse mult prea multă în 
ultimele zile. S-a aşezat şi a povestit ce se întâmplase în 
cursul nopţii, chiar lângă casa lor. 

Erika Berger a rămas tăcută vreme îndelungată. Apoi 
s-a ridicat, ducându-se la etaj de unde a revenit cu propriul 
ei exemplar din anuarul liceului. A privit îndelung chipul lui 
Peter Fredriksson. 

— Mi-l amintesc, spuse în cele din urmă. Dar n-am avut 
nici cea mai vagă idee că el era acel Peter Fredriksson, 

care lucra la SMP. Nu mi-aminteam nici numele lui, înainte 
să mă uit în album. 

— Ce s-a întâmplat? o întrebă Susanne Linder. 

— Nimic. Absolut nimic. Era un tip tăcut şi cu totul ne- 
interesant, dintr-o clasă paralelă. Cred că aveam o materie 
în comun. Franceza, dacă-mi amintesc bine. 

— A spus că-l tratai ca şi cum nu exista. Erika aprobă. 

— Probabil că aşa făceam. Nu-l cunoşteam şi nu făcea 
parte din gaşca noastră. 

— Îl luaţi drept prostul şcolii sau ceva de genul ăsta? 

— Nu, pentru numele lui Dumnezeu! Nu mi-au plăcut 
niciodată chestiile astea. Aveam campanii împotriva tra- 
casărilor la liceu, iar eu eram preşedinta consiliului de 
elevi. Nu-mi amintesc să-mi fi vorbit vreodată sau ca eu să 
fi schimbat vreun singur cuvânt cu el. 

— OK, spuse Susanne Linder. Probabil că avea un dinte 
împotriva ta. A fost în concediu medical două perioade 
lungi, pentru stres. A clacat. Poate că există şi alte motive 
pentru concediile lui medicale, pe care noi nu le 
cunoaştem. 

Se ridică, punându-şi geaca de piele. 

— Păstrez hard diskul lui. Din punct de vedere strict 
tehnic, este un obiect furat şi nu trebuie să fie găsit la tine. 
Nu fii neliniştită, am să-l distrug de îndată ce ajung acasă. 

— Aşteaptă, Susanne... Cum voi putea să-ţi mulţumesc 
vreodată? 

— Păi, poţi să mă ţii de mână când mânia lui Armanski 
mă va lovi ca un trăsnet din cer. 

Erika o privi plină de seriozitate: 

— Eşti într-o situaţie dificilă din cauza asta? 

— Nu ştiu... De fapt, nu ştiu. 

— Putem să-ţi plătim pentru... 

— Nu. Dar Armanski va trimite poate factura pentru 
noaptea asta. Eu sper s-o facă, pentru că asta va însemna 
că aprobă ce-am făcut şi nu mă dă afară. 

— Voi avea grijă să trimită factura. 

Erika Berger s-a ridicat, îmbrăţişând-o lung pe Susanne 
Linder. 

— Mulţumesc, Susanne. Dacă vei avea vreodată nevoie 
de ajutor, să ştii că ai un prieten în mine. Despre orice va fi 
vorba. 

— Mulţumesc. Nu mai lăsa fotografiile astea peste tot. 
Apropo de asta, Milton Security poate instala seifuri foarte 
sigure. 

Erika Berger zâmbi. 

22 
Luni 6 iunie 


Erika Berger s-a trezit la ora şase, în dimineaţa zilei de 
luni. Deşi abia dormise vreo oră, se simţea deosebit de 
odihnită. Presupunea că era vreo reacţie fizică de cine ştie 
ce fel. Pentru prima dată de multe luni de zile, îşi puse 
hainele de jogging şi făcu o cursă nebunească, până la 
debarcaderul pentru vaporul cu aburi. Adică a fost 
nebunească doar vreo sută de metri, până ce călcâiul rănit 
a început s-o doară aşa de tare, că a trebuit să încetinească 
ritmul. Dar se bucura până şi de durerea din picior, pe care 
o simţea la fiecare pas. 

Se simţea renăscută. Era ca şi cum omul cu coasa ar fi 
trecut prin faţa uşii ei, dar în ultimul minut s-ar fi răzgândit 
şi s-ar fi dus mai departe, la casa vecină. Nici nu putea 
înţelege cum de avusese atâta noroc, ca Peter Fredriksson 
să-i fi ţinut patru zile fotografiile, fără să facă nimic. Faptul 
că le scanase lăsa să se înţeleagă că plănuia ceva, dar că 
încă nu ştia cum să acţioneze. 

Orice s-ar întâmpla, îi va da Susannei Linder un cadou 
scump şi cu totul special la Crăciunul din anul acesta. Va 
trebui să se gândească la ceva deosebit. 

La ora şapte şi jumătate, lăsându-l pe Greger să doarmă 
mai departe, s-a aşezat în BMW şi a condus până la re- 
dacţia SMP, la Norrtull. A parcat în garaj, a luat liftul până 
în redacţie şi a mers direct în cuşca de sticlă. Prima ei grijă 
a fost să telefoneze la un paznic. 

— Peter Fredriksson şi-a dat demisia de la SMP, cu 
imediată punere în practică. Caută o cutie de carton, 
goleşte-i biroul de obiectele personale şi ai grijă să fie duse 
la el acasă, chiar în dimineaţa asta. 

A privit spre biroul de Actualităţi. Anders Holm tocmai 
sosise. l-a întâlnit privirea şi a salutat-o cu o mişcare din 
cap. Erika i-a răspuns la fel. 

Holm era un idiot, dar după ciocnirile lor din săptă- 
mânile trecute încetase să-i facă probleme. Dacă va conti- 
nua să arate aceeaşi atitudine pozitivă, poate va supravie- 
tui ca şef la Actualităţi. Poate. 

Simţea acum că va putea să schimbe direcţia bărcii. 

La ora 8:45, l-a zărit pe Borgsjö, când ieşea din lift, dis- 
părând pe scara care ducea la biroul lui, un etaj mai sus. 
Trebuie să discut cu el chiar astăzi. 

Şi-a luat cafea şi s-a ocupat un moment de planificarea 
de dimineaţă. Era o dimineaţă săracă în ştiri. Singurul text 
interesant era o notă care anunţa fără comentarii că 
Lisbeth Salander fusese mutată în cursul zilei de duminică 
la închisoarea din Goteborg. A aprobat nota şi a trimis-o 
prin e-mail lui Anders Holm. 

La ora 08:59, o sună Borgsjö: 

— Berger. Vino la mine imediat, îi spuse. Apoi închise. 

Magnus Borgsjö era alb la faţă, când Erika Berger des- 
chise uşa biroului său. Era în picioare şi s-a răsucit spre ea, 
lovind cu un teanc de foi în birou. 

— Ce naiba e asta? urlă el. 

Inima Erikăi Berger a căzut ca o piatră. Nu avea nevoie 
să arunce decât o privire, ca să înţeleagă ce găsise Borgsjö 
în poşta de dimineaţă. 

Fredriksson nu apucase să facă ceva cu fotografiile ei. 
Dar apucase să-i trimită lui Borgsjö articolul lui Cortez. 

S-a aşezat liniştită în faţa lui. 

— E un text pe care reporterul Henry Cortez l-a scris şi 
pe care revista Millennium planificase să-l publice în 
numărul care a apărut acum o săptămână. 

Borgsjö avea aerul disperat. 

— La dracu”, de ce te comporti aşa? Te-am adus la SMP 
şi primul lucru pe care îl faci e să începi cu intrigile. Ce fel 
de curvă de jurnalistă eşti? 

Ochii Erikăi Berger se îngustară şi deveniră reci ca 
gheaţa. Îi era de ajuns cât auzise cuvântul „curvă”. 

— Chiar crezi c-o să-i pese cuiva? Crezi că mă poţi dă- 
râma cu rahatul ăsta? Şi de ce mama dracului mi-ai tri- 
mis-o anonim? 

— Nu aşa s-au petrecut lucrurile, Borgsjö. 

— Povesteşte atunci cum s-au petrecut! 

— Cel care ţi-a trimis anonim textul este Peter Fredriks- 
son. El a fost dat afară de la SMP ieri. 

— Despre ce dracu' vorbeşti? 

— E o poveste lungă. Dar eu am avut textul mai mult de 
două săptămâni şi am încercat să găsesc o modalitate de a 
discuta cu tine despre asta. 

— Tu eşti în spatele textului. 

— Nu, nu sunt eu. Henry Cortez a făcut cercetări şi a 
scris textul. Eu nu aveam nicio idee despre asta. 

— Şi vrei să te cred! 

— De îndată ce colegii mei de la Millennium au înţeles 
că tu apari în text, Mikael Blomkvist a oprit publicarea. 
M-a sunat şi mi-a dat o copie. A făcut-o din consideraţie 
faţă de mine. Acest text mi-a fost furat şi acum a ajuns la 
tine. Cei de la Millennium voiau ca eu să am şansa de a 
vorbi cu tine înainte de publicarea articolului. Ceea ce au 
de gând să facă în numărul din august. 

— Niciodată n-am întâlnit un jurnalist mai lipsit de 
scrupule ca tine. 

— OK. Acum, când ai citit reportajul, poate că ai par- 
curs şi partea de cercetare. Cortez are un subiect care ţine 
foarte bine. O ştii. 

— Ce naiba vrea să însemne asta? 

— Dacă mai eşti preşedinte al consiliului de administra- 
ţie atunci când Millennium va fi dat la tipar, acest lucru va 
dăuna ziarului SMP. Mi-am frământat mintea în toate fe- 
lurile, încercând să găsesc o ieşire, dar n-am găsit niciuna. 

— Ce vrei să spui? 

— Trebuie să pleci. 

— Glumeşti? N-am făcut absolut nimic ilegal. 

— Magnus, chiar nu înţelegi dimensiunea acestei dez- 
văluiri? Nu mă obliga să convoc consiliul de administraţie. 
Va fi prea penibil. 

— Nu vei chema pe nimeni. Ai terminat cu SMP. 

— Îmi pare rău. Numai consiliul mă poate da afară. 
Poţi, desigur, să-i convoci la o şedinţă extraordinară. Ţi-aş 
propune, chiar în după-amiaza asta. 

Borgsjö înconjură biroul, venind atât de aproape de ea, 
încât Erika Berger îi simţea răsuflarea. 

— Berger... Ai o singură şansă să supravieţuieşti aici. 
Te duci imediat la blestemaţii tăi de amici de la Millennium 
şi ai grijă ca acest articol să nu ajungă niciodată la tipar. 
Dacă te comporti frumos, poate am să uit ce-ai făcut. 

Erika Berger oftă: 

— Magnus, tu pur şi simplu nu pricepi cât de serios 
este. Nu am niciun fel de influenţă asupra a ceea ce va 
publica Millennium. Această poveste va deveni publică, 
orice aş spune eu. Singurul lucru de care sunt interesată 
este felul în care aceasta va influenţa SMP. De aceea tu 
trebuie să pleci. 

Borgsjö îşi sprijini mâinile pe spătarul scaunului, 
aplecându-se spre ea: 

— Amicii tăi de la Millennium se vor gândi poate de 
două ori când vor afla că vei fi pusă pe liber chiar în mo- 
mentul în care vor da drumul la porcăria asta. 

Se ridică. 

— Am să plec la o întâlnire la Norrköping, astăzi. 

O privi, apoi adăugă un cuvânt, apăsând asupra lui: 

— SveaBygg. 

— A, da. 

— Mâine-dimineaţă, când mă întorc, îmi vei raporta că 
lucrul acesta a fost clarificat. Ai înţeles? 

Îşi puse haina pe el. Erika Berger îl privi cu ochii pe ju- 
mătate închişi. 

— Dacă te porţi drăguţ, poate supravieţuieşti la SMP. 
Acum, fii bună şi dispari din biroul meu. 

Erika se ridică şi se duse înapoi în cuşca de sticlă, 
aşezându-se pe un scaun pe care rămase absolut nemişcată 
timp de douăzeci de minute. Apoi, ridică receptorul şi-l 
chemă pe Anders Holm la ea. Acesta învățase din greşelile 
trecute, aşa că apăru în mai puţin de un minut. 

— Ia loc. 

Anders Holm ridică dintr-o sprânceană, aşezându-se. 

— Aşa, cu ce-am mai greşit? întrebă el ironic. 

— Anders, aceasta este ultima mea zi la SMP. Imi dau 
demisia imediat. li voi chema pe vicepreşedinte şi restul 
consiliului, la o întâlnire de prânz. 

El o privea cu o uimire neprefăcută. 

— Te voi recomanda ca redactor-şef interimar. 

— Ce spui? 

— E OK? 

Anders Holm se lăsă înapoi pe scaun, cercetând-o pe 
Erika Berger. 

— La dracu', n-am vrut niciodată să fiu redactor-şef! 
spuse el. 

— Ştiu. Dar tu ai mână suficient de tare. Şi ai trece 
peste cadavre, ca să publici un articol bun. Aş dori doar să 
ai mai mult bun-simt în creier. 

— Ce s-a întâmplat, de fapt? 

— Eu am un alt stil decât tine. Tu şi cu mine ne-am cer- 
tat asupra direcţiei în care să meargă lucrurile şi n-am fost 
niciodată de aceeaşi părere. 

— Nu, spuse el. Şi nici nu vom fi vreodată. Dar se poate 
ca stilul meu să fie învechit. 

— Nu ştiu dacă „învechit” este cuvântul cel mai potrivit. 
Tu eşti un om de Actualităţi foarte bun, dar te porţi ca un 
nemernic. E în întregime inutil. Dar lucrul asupra căruia 
ne-am certat cel mai des a fost că tu ai afirmat tot timpul 
că, în calitate de şef la Actualităţi, nu poţi lăsa consi- 
derente de ordin privat să influenţeze evaluarea ştirilor. 

Brusc, Erika Berger zâmbi cu răutate spre Anders 
Holm. Deschise geanta şi scoase originalul articolului de- 
spre Borgsjö. 

— Hai să testăm aptitudinea ta de a evalua ştirile. Am 
aici un subiect pe care l-am primit de la Henry Cortez, co- 
laborator la revista Millennium. Hotărârea mea din dimi- 
neata asta este să tipărim textul ca primă ştire a zilei. 

Aruncă dosarul pe genunchii lui Holm. 

— Tu eşti şeful de la Actualităţi. Va fi interesant să aud 
dacă împărtăşeşti felul meu de a evalua ştirile. 

Anders Holm deschise dosarul şi începu să citească. 
Deja de la introducere i se măriră ochii. Şezând ţeapăn pe 
scaun, o privi fix pe Erika Berger. Apoi, cobori privirea, 
citind tot textul, de la cap la coadă. Se opri la partea de 
documentare şi o parcurse atent. li luă cam zece minute. 
Apoi, lăsă încet dosarul pe masă. 

— O să iasă un scandal infernal. 

— Ştiu. De asta este ultima mea zi de lucru aici. Millen- 
nium avea de gând să publice articolul în numărul din iu- 
nie, însă Mikael Blomkvist a amânat apariţia. El mi-a dat 
textul, ca să vorbesc cu Borgsjö înainte să apară articolul. 

— Şi? 

— Borgsjö mi-a ordonat să înăbuş afacerea. 

— Înţeleg. Şi atunci, tu ai de gând s-o publici în SMP, ca 
sfidare. 

— Nu. Nu ca sfidare. Nu există nicio altă ieşire. Dacă 
SMP publică istoria, poate avem o şansă să ieşim din asta 
cu onoarea salvată. Borgsjo trebuie să plece. Dar asta în- 
seamnă că nici eu nu mai pot rămâne. 

Holm rămase tăcut două minute. 

— La naiba, Berger... Nu credeam că eşti aşa de tare. 
Niciodată n-aş fi crezut că o voi spune, dar dacă ai aşa de 
mult curaj, îmi pare rău că pleci. 

— Tu ai putea opri publicarea, dar dacă şi tu, şi eu dăm 
aprobarea.... Ai de gând să publici articolul? 

— La naiba, sigur că-l publicăm. Va ieşi la lumină ori- 
cum, mai devreme sau mai târziu. 

— Exact. 

Anders Holm se ridică şi rămase nesigur lângă biroul ei. 

— Du-te şi munceşte, îi spuse Erika Berger. 

A aşteptat cinci minute după plecarea lui Anders Holm, 
înainte de-a ridica receptorul, s-o sune pe Malin Eriksson, 
la Millennium. 

— Salut, Malin. Henry Cortez e pe aproape? 

— Da. E la biroul lui. 

— Poţi să-l chemi în biroul tău şi să pui telefonul pe di- 
fuzor? Trebuie să discutăm împreună. 

Henry Cortez sosi în 15 secunde. 

— Ce se întâmplă? 

— Henry, am făcut ceva imoral astăzi. 

— Şi? 

— Am dat articolul tău despre Vitavara lui Anders 
Holm, şeful de Actualităţi de la SMP. 

— Cum? 

— l-am dat ordin să publice astăzi articolul în SMP. Cu 
fotografia ta. Şi, de bună seamă, primeşti banii. Poţi hotări 
singur preţul. 

— Erika... Ce naiba se petrece? 

Ea îi explică pe scurt întâmplările din ultimele săptă- 
mâni şi îi povesti cum Peter Fredriksson aproape o dis- 
trusese. 

— La naiba! spuse Henry Cortez. 

— Henry, eu ştiu că este povestea ta. Numai că nu am 
de ales. Poţi să fii de acord cu asta? 

Henry Cortez rămase tăcut câteva secunde: 

— Mulţumesc pentru că ai sunat, Erika. E în ordine să 
publicaţi sub semnătura mea. Dacă e de acord şi Malin, de 
bună seamă. 

— E în ordine, spuse Malin. 

— Bine, zise Erika. Puteţi să-i comunicaţi lui Mikael, 
presupun că el încă nu e acolo. 

— Am să vorbesc eu cu Mikael, spuse Malin Eriksson. 
Dar, Erika, asta înseamnă că eşti şomeră cu începere de 
azi? 

Erika începu să râdă: 

— Am hotărât să-mi iau concediu restul anului. 
Credeţi-mă, câteva săptămâni la SMP au fost de ajuns. 

— Nu cred că trebuie să începi să-ţi planifici concediul, 
spuse Malin. 

— De ce? 

— Poţi veni la Millennium în după-amiaza asta? 

— De ce? 

— Am nevoie de ajutor. Dacă vrei să vii înapoi, să fii 
redactor-şef aici, poţi începe de mâine-dimineaţă. 

— Malin, tu eşti redactor-şef la Millennium. Nici nu 
poate fi vorba de altceva. 

— OK. Poţi atunci să începi să lucrezi ca secretar de re- 
dacţie, râse Malin. 

— Vorbeşti serios? 

— La dracu', Erika, îmi lipseşti aşa de tare, că mă sfâr- 
şesc cu încetul. Am luat slujba de la Millennium, între al- 
tele, pentru că voiam să am şansa de a lucra cu tine. Şi, 
dintr-odată, tu pleci la alt ziar. 

Erika Berger rămase tăcută un minut întreg. Nu avu- 
sese timp să reflecteze la posibilitatea de a se întoarce la 
Millennium. 

— Aş fi bine-venită dacă m-aş întoarce? întrebă ea cu 
glas scăzut. 

— Tu ce crezi? Bănuiesc că vom începe cu o petrecere, 
şi eu voi fi organizatoarea-şefă. Şi te întorci exact la timp 
ca să publicăm ştii tu ce. Ă 

Erika privi ceasul de pe biroul ei. Zece fără cinci. În 
răstimp de o oră, întreaga ei lume fusese întoarsă pe dos. 
Dintr-odată, simţi cât îi era de dor să poată urca din nou 
treptele spre redacţia revistei Millennium. 

— Mai am ceva de făcut aici, la SMP, în ora următoare. 
E în ordine dacă trec pe la voi la patru? 


Susanne Linder îl privea pe Dragan Armanski drept în 
ochi, în vreme ce-i povestea exact ce se întâmplase în 
noaptea trecută. Singurul lucru pe care l-a lăsat deoparte a 
fost convingerea ei că piratarea computerului lui Peter 

Fredriksson avea de-a face cu Lisbeth Salander. N-a spus-o 
din două motive. În primul rând, i se părea ireal. Apoi, 
pentru că ştia că Dragan Armanski era adânc implicat în 
afacerea Salander, împreună cu Mikael Blomkvist. 

Armanski a ascultat cu multă atenţie. După ce şi-a ter- 
minat  istorisirea, Susanne Linder a rămas tăcută, 
aşteptându-i reacţia. 

— Greger Backman a telefonat acum vreo oră, spuse el. 

— A, da? 

— El şi Erika Berger vor trece pe aici în cursul săptă- 
mânii, ca să semneze contractul. Vor să mulţumească fir- 
mei pentru intervenţie şi, în primul rând, pentru ce ai făcut 
tu. _ 

— Înţeleg. E plăcut să ai clienţi mulţumiţi. N 

— El vrea să comande un seif pentru casă. Il vom in- 
stala şi vom pune la punct întregul pachet de alarmă în 
săptămâna asta. 

— Bine. 

— Ţine să te plătim pentru ce ai făcut în weekendul 
ăsta. 

— Hmm. 

— Cu alte cuvinte, le vom trimite o notă de plată se- 
rioasă. 

— Aha. Armanski oftă: 

— Susanne, eşti conştientă că Fredriksson poate să se 
ducă la poliţie şi să te reclame pentru o grămadă de lu- 
cruri? 

Ea aprobă. 

— Sigur, o să intre şi el la apă, rău de tot, dar poate va 
socoti că merită. 

— Nu cred că are curajul să se ducă la poliţie. 

— Poate fi aşa, dar ai acţionat cu totul în afara instruc- 
ţiunilor pe care ţi le dădusem. 

— Ştiu, spuse Susanne Linder. 

— Aşa că, tu cum crezi că voi reacţiona? 

— Numai tu poţi s-o hotărăşti. 

— Dar cum crezi că ar trebui să reacţionez? 

— N-are nicio legătură cu situaţia. Poţi oricând să mă 
dai afară. 

— Nu cred. Nu-mi dă mâna să pierd un colaborator de 
calibrul tău. 

— Mulţumesc. 

— Însă, dacă mai faci aşa ceva, am să fiu foarte furios. 
Susanne Linder făcu un gest de aprobare. 

— Ce ai făcut cu hard diskul? 

— E distrus. L-am băgat într-o menghină azi-dimineaţă 
şi am apăsat, până ce s-a făcut bucățele. 

— OK. Atunci, tragem linie peste afacerea asta. 


Erika Berger îşi petrecu dimineaţa telefonând membri- 
lor consiliului de administraţie de la SMP. Îl găsi pe vice- 
preşedinte la casa lui de vacanţă, din Vaxholm şi îl făcu să 
se urce în maşină şi s-o ia spre redacţie în cea mai mare 
viteză. După prânz, consiliul se întâlni, în formulă redusă. 
Erika Berger le relată, timp de o jumătate de oră, cum 
apăruse dosarul lui Cortez şi ce consecinţe avusese acest 
fapt. 

După ce termină de vorbit, veni propunerea aşteptată, 
de-a se căuta o soluţie alternativă. Erika le explică faptul 
că SMP avea intenţia de a publica articolul în numărul de a 
doua zi. Le explică, de asemenea, că era ultima ei zi de 
lucru şi că hotărârea era irevocabilă. 

Erika a convins consiliul să aprobe şi să treacă în 
procesul-verbal două decizii. În primul rând, Magnus 
Borgsjö să fie rugat să-şi părăsească imediat postul şi, în al 
doilea rând, ca Anders Holm să fie numit redactor-şef 
interimar. 

Apoi, şi-a cerut scuze şi a părăsit consiliul, lăsându-i să 
delibereze. 

La ora 14:00, a coborât la serviciul de personal şi a re- 
vocat contractul. Apoi, s-a dus la secţia de Cultură şi a ce- 
rut să vorbească cu şeful paginii, Sebastian Strandlund şi 
cu reporterul Eva Carlsson. 

— După cum am aflat, consideraţi aici, la secţia de 
Cultură, că Eva Carlsson este un jurnalist talentat. 

— Aşa e, spuse Sebastian Strandlund. 

— Şi, în cererea de buget din ultimii doi ani aţi cerut ca 
redacţia să fie întărită cu cel puţin două persoane. 

— Da. 

— Eva. Ţinând seama de corespondenţa a cărei victimă 
ai fost, vor fi poate zvonuri dezagreabile despre faptul că îţi 
ofer un contract de angajare permanent. Eşti încă 
interesată? 

— Bineînţeles. 

— În cazul ăsta, ultima mea hotărâre aici, la SMP, va fi 
să semnez contractul tău de angajare. 

— Ultima? 

— E o poveste lungă. Plec astăzi. Vreţi să fiţi drăguţi să 
nu spuneţi la nimeni, încă vreo oră? 

— Ce.... 

— În câteva minute, va începe o şedinţă. 

Erika Berger semnă contractul şi i-l întinse Evei Carls- 
son. 

— Mult noroc, îi spuse zâmbind. 


— Bărbatul necunoscut care a participat la întâlnirea de 
la Ekström de sâmbătă se numeşte Georg Nyström şi este 
comisar, spuse Monica Figuerola, punând fotografiile pe 
birou, în faţa lui Torsten Edklinth. 

— Comisar, mormăi acesta. 

— Stefan l-a identificat aseară. Acesta a vizitat aparta- 
mentul de pe Artillerigatan şi are maşină. 

— Ce ştim despre el? 

— Vine din poliţia publică şi a lucrat la RPS/Sâk din 
1983. După 1996, a deţinut postul de anchetator cu răs- 
pundere proprie. Face control intern şi verificări ale afa- 
cerilor deja rezolvate de Sâpo. 

— OK. 

— De sâmbătă, au intrat în total pe uşa imobilului şase 
persoane interesante. În afară de Jonas Sandberg şi Georg 

Nyström, în clădire se mai află şi Fredrik Clinton. El a mers 
azi-dimineaţă cu o ambulanţă la dializă. 

— Cine sunt ceilalţi trei? 

— Un domn care se numeşte Otto Hallberg. A lucrat la 
RPS/Săk în anii 1980, dar de fapt aparţine statului major al 
apărării. Face parte din marină şi din serviciul de infor- 
maţii al armatei. 

— Aha. De ce nu sunt uimit? 

Monica Figuerola mai puse pe masă o fotografie. 

— Pe tipul acesta nu l-am identificat. A luat prânzul cu 
Hallberg. Vom vedea dacă-l vom putea identifica, diseară 
când pleacă acasă. 

— OK. 

— Cea mai interesantă însă este această persoană. Mai 
puse o fotografie pe birou. 

— Dar îl recunosc, spuse Edklinth. 

— Se numeşte Wadensj60. 

— Exact. Lucra la secţia contra terorismului, acum vreo 
cincisprezece ani. Era unul dintre candidaţii la postul de 
şef al Säpo. Nu ştiu ce s-a întâmplat cu el. 

— Şi-a dat demisia, în 1991. Ghiceşte cu cine a luat 
prânzul acum vreo oră. 

Monica puse ultima fotografie pe birou. 

— Secretarul general Albert Shenke şi contabilul-şef 
Gustav Atterbom. Să fie supravegheați 24 din 24 de ore. 
Vreau să ştiu exact cu cine se întâlnesc. 

— Nu e posibil. Am numai patru oameni la dispoziţie. Şi 
câţiva dintre ei trebuie să lucreze la documentare. 

Edklinth dădu din cap, ciupindu-se gânditor de buza de 
jos. După un moment, o privi pe Monica Figuerola: 

— Avem nevoie de oameni, spuse el. Crezi că poţi să iei 
legătura cât mai discret cu inspectorul criminalist Jan 
Bublanski şi să-l întrebi dacă n-ar vrea să ia cina cu mine, 
astăzi după slujbă? Spune-i ora şapte. 

Edklinth se întinse după telefon şi formă un număr, pe 
care-l ştia pe dinafară. 

— Bună, Armanski. Edklinth. Aş vrea să-ţi răspund la 
plăcuta invitaţie la cină, de-acum ceva vreme... Nu, insist. 
Să spunem, la şapte? 


Lisbeth Salander petrecuse noaptea la închisoarea 
Kronoberg, într-o celulă de aproximativ doi metri pe patru. 
Mobilierul era foarte modest. Adormise la cinci minute 
după ce fusese încuiată şi se trezise devreme, în dimineaţa 
zilei de luni, făcând conştiincioasă exerciţiile pe care 
terapeuta de la Shalgrenka i le prescrisese. Pe urmă, 
primise micul dejun şi îşi petrecuse vremea stând pe saltea 
şi privind fix înaintea ei. 

La ora nouă şi jumătate, fusese dusă în camera de in- 
terogatoriu, de pe partea cealaltă a coridorului. Paznicul 
era un unchiaş scund şi chel, cu faţă rotundă şi ochelari cu 
ramă de baga. O tratase corect şi binevoitor. 

Annika Giannini a salutat-o cu prietenie. Lisbeth nu l-a 
băgat în seamă pe Hans Faste. Pe procurorul Richard 
Ekström îl întâlnea pentru prima oară şi a petrecut urmă- 
toarea jumătate de oră stând pe un scaun şi privind ţintă 
un punct pe perete, un pic deasupra capului acestuia. N-a 
spus o vorbă şi n-a mişcat un muşchi. 

La ora zece, Ekström a întrerupt nereuşitul interoga- 
toriu. Era iritat de faptul că nu obținuse de la ea nici cel 
mai mic răspuns. Pentru prima dată se simţea nesigur, 
privind fata subţire, care arăta ca o păpuşă. Cum era po- 
sibil ca aceasta să-i fi brutalizat pe Magge Lundin şi pe 
Sonny Nieminen, la Stallarholmen? Va da crezare curtea de 
judecată poveştii lui, chiar dacă avea probe convingătoare? 

La ora douăsprezece, Lisbeth a primit un prânz simplu 
şi a folosit ora care a urmat rezolvând în minte ecuaţii. Se 
concentrase pe un capitol numit „Astronomia sferică”, 
dintr-o carte pe care o citise cu doi ani în urmă. 

La ora 14:30, a fost dusă înapoi în sala de interogatoriu. 
De data aceasta, a condus-o o paznică mai tânără. Sala de 
interogatoriu era goală. S-a aşezat pe un scaun, continuând 
să mediteze la o ecuaţie deosebit de complicată. 

După zece minute, s-a deschis uşa. 

— Hei, Lisbeth, a salutat-o amical Peter Teleborian. El 
zâmbea. Lisbeth Salander a simţit că îngheaţă. 

Componentele ecuaţiei pe care o construise în aer s-au 
prăbuşit la picioarele ei. Auzea cum cifrele şi semnele se 
izbeau zornăind, ca şi cum ar fi avut formă fizică. Peter 
Teleborian a rămas nemişcat un minut, privind-o fix, îna- 
inte de a se aşeza pe scaun, în faţa ei. Ea a continuat să 
privească peretele. 

După un moment, şi-a mutat privirea, întâlnind ochii 
acestuia. 

— Îmi pare rău că ai ajuns în această situaţie, spuse 
Peter Teleborian. Am să încerc să te ajut în toate felurile. 
Sper că vom putea construi între noi o atmosferă de bună 
înţelegere. 

Lisbeth cercetă fiecare centimetru din el. Părul zbârlit. 
Barbişonul. Strungăreaţa. Buzele subţiri. Haina închisă la 
culoare. Cămaşa deschisă la gât. Îi auzea vocea dulce, de o 
amabilitate perfidă. 

— Sper că te voi putea ajuta mai bine decât prima oară 
când ne-am întâlnit. 

Pusese un mic carnet de note şi un pix pe masă, în faţa 
sa. Lisbeth cobori privirea, cercetând pixul. Era un cilindru 
lung, argintiu şi ascuţit. 

Analiza consecinţele. 

Simţea impulsul de a întinde mâna să înşface pixul. 

Ochii ei priviră spre degetul lui mic de la mâna stângă. 
Văzu o dungă subţire, în punctul în care, cu 15 ani în urmă, 
îşi înfipsese aşa de puternic dinţii, încât aproape îi 
smulsese degetul. Fusese nevoie de trei îngrijitori ca s-o 
ţină şi să-i desfacă fălcile. 

Atunci eram o fetiță speriată, care abia intra în 
adolescenţă. Acum, sunt matură. Pot să te ucid când vreau. 

Îşi fixă hotărâtă privirea pe un punct de pe perete, din 
spatele lui Teleborian şi adună cifrele şi semnele matema- 
tice care alunecaseră pe podea, începând din nou să le or- 
ganizeze în ecuaţie. 

Dr. Peter Teleborian o privea pe Lisbeth Salander cu o 
expresie neutră. Nu devenise un psihiatru internaţional 
recunoscut pentru că-i lipseau cunoştinţele despre fiinţa 
umană. Avea o bună capacitate de-a citi sentimente şi stări 
de spirit. 

Simţea cum o umbră îngheţată se lăsase asupra încă- 
perii, însă el o interpreta drept teama şi ruşinea resimţite 
de pacientă, sub aparenţa aceea nemişcată. Considera 
aceasta drept un semn pozitiv, că ea totuşi reacţiona la 
prezenţa lui. Era, de asemenea, mulţumit de faptul că fata 
nu-şi schimbase comportamentul. Avea să se spânzure sin- 
gură, în sala de judecată. 


Ultima acţiune a Erikăi Berger la SMP a fost să se aşe- 
ze în cuşca de sticlă şi să scrie o dare de seamă colabora- 
torilor. Când începuse să scrie, era uşor iritată şi, fără voia 
ei, nota se transformase în două pagini format A4, unde 
explica de ce nu mai lucra la SMP şi ce părere avea despre 
diferite persoane. A şters tot textul şi a luat-o de la început, 
pe un ton mai obiectiv. 

Nu l-a amintit pe Peter Fredriksson. Dacă ar fi făcut-o, 
întregul interes s-ar fi concentrat pe acesta şi adevăratele 
motive s-ar fi înecat sub titlurile de pagină despre hărţuiri 
sexuale. 

A menţionat două motive. Cel mai important era că, la 
nivelul conducerii, întâlnise o împotrivire masivă la 
propunerea ei ca şefii şi proprietarii să-şi reducă salariile şi 
dividendele. În loc de asta, fusese obligată să-şi înceapă 
slujba la SMP operând drastice reduceri de personal, ceea 
ce considera nu numai o încălcare a principiilor pentru 
care acceptase slujba, dar îi anulaseră toate încercările 
de-a face schimbări de durată şi de consolidare a ziarului. 

Al doilea motiv era dezvăluirea despre Borgsjö. Explica 
faptul că i se ceruse să ascundă afacerea şi că aceasta nu 
intra în deontologia ei profesională. Însemna deci că nu 
avea de ales şi trebuia să părăsească redacţia. Încheia cu 

constatarea că problema ziarului nu se afla la nivelul 
personalului, ci al conducerii. 

A mai citit o dată nota, a corectat o greşeală de ortogra- 
fie şi a trimis-o tuturor colaboratorilor din concern. Apoi, a 
făcut o copie, pe care a trimis-o la Ziarul presei şi la or- 
ganul sindical Jurnalistul. După care şi-a împachetat 
laptopul şi a mers la Anders Holm. 

— La revedere, îi spuse. 

— La revedere, Berger. A fost un iad să lucrez cu tine. 

Îşi zâmbiră unul altuia. 

— Mai e ceva, zise ea. 

— Ce? 

— Johannes Frisk a lucrat la un subiect, pentru mine. 

— Şi nimeni nu ştie cu ce se ocupă. 

— Să-l sprijini. A ajuns destul de departe şi voi ţine le- 
gătura cu el. Lasă-l să termine treaba. Promit că vei avea 
de câştigat. 

El rămase pe gânduri. Apoi, dădu din cap, aprobând. 

Işi strânseră mâinile. Erika lăsă cardul de acces pe bi- 
roul lui Holm şi cobori în garaj, unde îşi căută BMW-ul. 
Curând după ora patru, parcă în apropiere de redacţia re- 
vistei Millennium. 

PARIEA A PATRA 


REBOOTING SYSTEM! 


1 „Repornind sistemul”: când un calculator este repornit, „rebooting 
system” este sistemul care încarcă sistemele de operare. 

1 iulie - 7 octombrie 


Cu tot bogatul florilegiu de legende despre amazoanele 
din vechea Grecie, din America de Sud, din Africa şi din 
alte locuri, în istorie nu există decât un singur exemplu 
documentat despre femei luptătoare. E vorba despre 
armata de femei care a existat printre grupurile etnice 
Fon, în vestul Africii, în Dahomey - Beninul de astăzi. 


Aceste femei războinice nu sunt amintite niciodată în is- 
toria militară oficială, niciun film romanţat nu s-a făcut de- 
spre ele şi în prezent ele nu există decât sub forma unor 
note de subsol, în lucrări istorice. O singură operă 
ştiinţifică a fost scrisă despre aceste femei, Amazons of 
Black Sparta, de către istoricul Stanley B. Alpern (Hurst & 
Co Ltd, Londra, 1998). Şi totuşi, formau o armată care se 
putea măsura cu oricare alt corp de elită al forţelor 
duşmane din vremea aceea. 


Nu se ştie cu exactitate când a fost alcătuită armata de 
femei Fon, dar unele surse datează existenţa ei din secolul 
al XVII-lea. Iniţial era o gardă regală, însă s-a dezvoltat, 
devenind un colectiv militar constând din 6 000 de soldati, 
cu statut aproape divin. Scopul lor nu era unul ornamental. 
Timp de mai mult de două sute de ani, ele au constituit 
vârful de lance al triburilor Fon împotriva coloniştilor 
europeni invadatori. Erau temute de armata franceză, pe 
care au înfrânt-o în mai multe bătălii. Abia în 1892, armata 
de femei a fost învinsă, după ce Franţa a adus pe vase 
trupe moderne, înzestrate cu artilerie, legiuni de mercenari 
străini, un regiment de infanterie marină, precum şi 
cavalerie. 


Nu se ştie câte dintre aceste femei războinice au murit 


pe câmpul de luptă. Supravieţuitoarele au continuat, timp 
de mai mulţi ani, să poarte un război de gherilă şi veterane 

ale acestei armate mai trăiau, fiind intervievate şi 
fotografiate până târziu, prin anii 1940. 

23 
Vineri 1 iulie - duminică 10 iulie 


Cu două săptămâni înainte de procesul împotriva lui 
Lisbeth Salander, Christer Malm a terminat punerea în 
pagină a cărţii groase de 364 de pagini, care avea titlul 
sobru de Secția. Coperta era albastru-deschis, titlul era 
scris cu litere galbene!. Christer Malm plasase în partea de 
jos a copertei şapte portrete în alb-negru, de mărimea unui 
timbru poştal, ale prim-miniştrilor suedezi. Peste ei plutea 
un portret al lui Zalachenko. Christer Malm folosise ca 
ilustrație fotografia de paşaport a lui Zalachenko, mărind 
contrastul, aşa că doar părţile închise la culoare se vedeau, 
ca un fel de umbră peste întreaga copertă. Nu era un 
design sofisticat, dar foarte eficient. Ca autori erau numiţi 
Mikael Blomkvist, Henry Cortez şi Malin Eriksson. 

Era ora cinci şi jumătate dimineaţa şi Christer Malm 
lucrase toată noaptea. Avea o greață uşoară şi simţea ne- 
voia disperată de-a se duce acasă, să se culce. Malin Eriks- 
son stătuse cu el toată noaptea şi făcuse corectura finală, 
foaie cu foaie, în vreme ce Christer îşi punea aprobarea pe 
fiecare dintre ele, scoţând-o apoi pe hârtie. Ea dormea deja 
pe canapeaua din redacţie. 

Christer Malm a strâns textele, fotografiile şi caractere- 
le de litere într-un singur catalog. A deschis programul 
Toast şi a făcut două CD-uri. Pe unul l-a pus în seiful re- 
dacţiei. Mikael Blomkvist, mort de oboseală, a venit să ia 
celălalt CD, cu puţin înainte de ora şapte. 

— Du-te acasă şi culcă-te, îi spuse el. 

— Am plecat, răspunse Christer. 

Au lăsat-o pe Malin să-şi continue somnul şi au cuplat 
alarma. Henry Cortez urma să vină la ora opt, ca să preia 
paza. Şi-au strâns mâinile şi s-au despărţit în faţa uşii de la 
intrare. 


1 Albastru-deschis şi galben sunt culorile steagului suedez. 

Mikael Blomkvist a luat-o pe jos, până în Lundagatan, 
unde a împrumutat din nou în mod clandestin Honda roşie 
lăsată acolo de Lisbeth Salander. I-a dus personal CD-ul lui 
Jan Cobin, şef al tipografiei Hallvig Reklam, care se afla 
într-o clădire modestă de cărămidă de lângă gara Morgon- 
gåva, în apropiere de Sala. Livrarea era o misiune pe care 
el nu voia s-o încredinţeze serviciului poştal. 

A condus cu grijă, pe urmă a aşteptat o vreme, în timp 
ce la tipografie se verifica dacă CD-ul este în regulă. S-a 
încredinţat că într-adevăr cartea va fi gata chiar în ziua în 
care va începe procesul. Problema nu era tipărirea 
propriu-zisă, ci legarea cărţii, care ar fi putut lua mai mult 
timp. Însă Jan Cobin l-a asigurat că cel puţin 500 de exem- 
plare din prima ediţie de 10 000 vor fi livrate în ziua sta- 
bilită. Cartea avea să fie scoasă în format de buzunar. 

Mikael s-a asigurat, de asemenea, că toţi angajaţii 
înţeleseseră că trebuia lucrat în cel mai deplin secret. 
Recomandare care nu era necesară. Cu doi ani în urmă, 
tipografia Hallvig tipărise, în aceleaşi condiţii, cartea lui 
Mikael despre omul de afaceri Hans-Erik Wennerstrom. Ei 
ştiau că manuscrisele care veneau de la mica editură 
Millennium erau deosebite. 

Apoi, Mikael s-a întors liniştit la Stockholm. A parcat în 
faţa locuinţei lui din Bellmansgatan şi a făcut o scurtă 
vizită în propriul său apartament, unde a împachetat într-o 
geantă de voiaj un schimb de haine, aparatul de ras şi 
periuţa de dinţi. Apoi, a condus până la debarcaderul de la 
Stavsnäs, în Värmdö, unde şi-a parcat maşina, luând 
feribotul pentru Sandhamn. 

Nu mai fusese la casa lui de vacanţă de la Crăciun. A 
deschis toate ferestrele ca să aerisească şi, în timpul aces- 
ta, a băut o sticlă de apă minerală. Ca întotdeauna după ce 
isprăvea o treabă şi textul pleca la tipografie, nemaifiind 
posibilă nicio modificare, se simţea complet golit. 

Pe urmă, a petrecut o oră măturând, ştergând praful, 
făcând curat în cabina de duş, punând în priză frigiderul, 
controlând dacă apa e branşată şi schimbând aşternutul 

sus, în camera de dormit. Apoi, a mers la magazinul ICA, 
de unde a cumpărat tot ce trebuia pentru o şedere de sfâr- 
şit de săptămână. În cele din urmă, a pornit filtrul de cafea 
şi s-a aşezat pe ponton, fumând o ţigară şi fără să se 
gândească la ceva anume. 

Cu puţin înainte de ora cinci, s-a dus la debarcader şi a 
întâmpinat-o pe Monica Figuerola. 

— Nu credeam că vei putea să-ţi iei liber, spuse el, să- 
rutând-o pe obraz. N 

— Nici eu nu credeam. Însă i-am spus lui Edklinth cum 
stau lucrurile. În ultimele săptămâni, am lucrat fiecare 
minut şi începeam să fiu ineficientă. Am nevoie de două zile 
libere, ca să-mi reîncarc bateriile. 

— În Sandhamn? 

— Nu i-am spus unde aveam de gând să merg, zise ea 
zâmbind. 

Monica Figuerola a petrecut un moment cotrobăind 
prin toate colţurile, prin cabana de 24 de metri pătraţi a lui 
Mikael. A supus unei cercetări critice colţul de gătit, baia şi 
micul dormitor, înainte să-şi dea aprobarea, cu un semn din 
cap. S-a spălat şi a pus pe ea o rochie subţire de vară, în 
vreme ce Mikael prepara cotlete de miel în sos de vin şi 
punea masa afară, pe ponton. Au mâncat în tăcere, privind 
bărcile cu pânze care intrau în portul din Sandhamn. Au 
deschis o sticlă de vin. 

— E o căsuţă minunată. Aici îţi aduci toate cuceririle? 
întrebă brusc Monica Figuerola. 

— Nu pe toate. Doar pe cele mai importante. 

— Erika Berger a fost aici? 

— De mai multe ori. 

— Şi Lisbeth Salander? 

— Ea a locuit aici în săptămânile în care am scris cartea 
despre Wennerström. Şi am petrecut aici Crăciunul 
împreună, acum doi ani. 

— Prin urmare, şi Erika Berger, şi Lisbeth Salander au 
fost femei importante în viaţa ta? 

— Erika este cea mai bună prietenă a mea. Suntem 
prieteni de mai mult de 25 de ani. Cu Lisbeth e o altă po- 
veste. E foarte specială şi cel mai asocial om pe care l-am 
cunoscut vreodată. Dar pot spune că mi-a făcut o impresie 
deosebită, din momentul în care am cunoscut-o. Îmi place 
de ea. Imi e prietenă. 

— 'Ţi-e milă de ea? 

— Nu. Şi-a ales singură drumul prin mizerie. Dar simt o 
mare simpatie şi înţelegere faţă de ea. 

— Însă nu eşti îndrăgostit nici de Berger, nici de ea? 

Mikael ridică din umeri. Monica Figuerola urmărea cu 
privirea o barcă Amigo 23, cu luminile aprinse şi pufăind 
din motor, care se întorcea în port. 

— Dacă dragostea înseamnă să-ţi placă foarte mult de 
cineva, presupun că sunt îndrăgostit de mai mulţi oameni, 
spuse el. 

— Şi de mine? 

Mikael dădu din cap. Monica Figuerola îşi încruntă 
sprâncenele, privindu-l atentă. 

— Te deranjează? întrebă Mikael. 

— Că ai mai avut femei înaintea mea? Nu. Dar mă de- 
ranjează că nu ştiu exact ce se întâmplă între noi. Şi nu 
cred că pot avea o relaţie cu un tip care regulează tot ce-i 
iese în cale... 

— Nu am de gând să-mi cer scuze pentru viaţa mea. 

— Şi cred că îmi placi tocmai pentru că eşti aşa cum 
eşti. E uşor să fac sex cu tine, pentru că nu există nicio 
complicaţie şi mă simt în siguranţă. Insă totul a început 
pentru că eu am cedat unui impuls nebunesc. Nu mi se 
întâmplă prea des şi nu am planificat nimic. Şi acum, am 
ajuns la o fază în care am devenit una dintre femeile pe 
care le-ai invitat aici... 

Mikael rămase tăcut o vreme. 

— Nu erai obligată să vii. 

— Ba da. Eram obligată. La naiba, Mikael... 

— Ştiu. 

— Sunt nefericită. Nu vreau să mă îndrăgostesc de tine. 
Mă va durea prea tare, când se va sfârşi. 

— Am primit cabana asta când a murit tata şi mama s-a 
mutat acasă, în Norrland. Am împărţit bunurile, aşa că sora 
mea a luat apartamentul părinţilor şi eu am primit cabana. 
O am de aproape douăzeci şi cinci de ani. 

— Aha. 

— În afară de câteva cunoştinţe ocazionale, pe la înce- 
putul anilor '80, sunt exact cinci femei care au venit aici, 
înaintea ta. Erika, Lisbeth şi fosta mea soţie, cu care am 
fost însurat în anii '80. O fată cu care am avut o relaţie 
foarte serioasă, la sfârşitul anilor '90, şi o femeie care e 
ceva mai în vârstă decât mine, pe care am cunoscut-o în 
urmă cu doi ani şi pe care o întâlnesc din când în când. 
Circumstanţele sunt un pic speciale... 

— Aha. 

— Vin aici ca să scap de oraş şi ca să mă relaxez. Sunt 
aproape întotdeauna singur aici. Citesc cărţi, scriu sau mă 
destind, stând pe ponton şi privind bărcile. Nu este cuibul 
ascuns de plăceri al unui burlac. 

Se ridică şi aduse sticla de vin pe care o pusese la um- 
bră, lângă uşă. 

— Nu am intenţia să-ţi fac promisiuni, spuse el. Căsă- 
toria mea s-a destrămat pentru că eu şi Erika nu am putut 
să ne ţinem la distanţă unul de altul. Unde-ai fost, ce-ai 
făcut, de unde-a apărut tricoul ăsta. 

Umplu paharele. 

— Dar tu eşti cea mai interesantă persoană pe care am 
întâlnit-o, de multă vreme. E ca şi cum relaţia noastră a 
funcţionat la viteză maximă, încă din prima zi. Cred că 
m-am îndrăgostit de tine, din ziua în care ai venit să mă iei 
din casa scării. În puţinele nopţi pe care le-am dormit 
acasă, la mine, mă trezeam în mijlocul nopţii şi voiam să te 
am. Nu ştiu dacă vreau să am o relaţie stabilă, dar mi-e 
foarte frică să nu te pierd. 

O privi: 

— Aşa că, ce crezi că ar trebui să facem? 

— Să ne mai gândim, spuse Monica Figuerola. Şi eu 
sunt foarte atrasă de tine. 

— Treaba începe să devină serioasă, zise Mikael. 

Ea dădu din cap, simțind deodată o adâncă melancolie. 
Apoi, nu-şi mai spuseră nimic vreme îndelungată. Când se 
făcu întuneric, strânseră masa şi intrară, închizând uşa în 
urma lor. 


În vinerea de dinaintea procesului, Mikael s-a oprit la 
chioşcul de ziare de la Slussen, privind titlurile de dimi- 
neaţă. Preşedintele consiliului de administraţie al ziarului 
Svenska  Morgon-Posten, Magnus Borgsjö, capitulase, 
anunţându-şi plecarea. A cumpărat ziarul, pornind pe jos 
până la Java, colţ cu Hornsgatan, unde a luat un mic dejun 
întârziat. Borgsjö invoca problemele familiale ca motiv al 
plecării sale bruşte. Nu voia să comenteze zvonurile că 
plecarea avea ceva de-a face cu faptul că Erika Berger se 
văzuse obligată să demisioneze, după ce-i ordonase să 
muşamalizeze istoria despre angajamentul lui în firma 
Vitavara SA. Într-o casetă, se spunea însă că preşedintele 
de la Svenskt Năringsliv hotărâse să constituie o comisie 
de anchetă asupra relaţiilor pe care firmele suedeze le 
aveau cu întreprinderi din Extremul Orient care foloseau 
forţă de muncă infantilă. 

Mikael Blomkvist începu brusc să râdă în hohote. 

Apoi, împături ziarele şi o sună pe fata de la TV4, 
întrerupând-o chiar în mijlocul prânzului, care consta 
dintr-un sendviş. 

— Bună, iubito, spuse Mikael Blomkvist. Bănuiesc că tot 
nu vrei să ieşi cu mine în oraş, într-una din serile astea. 

— Bună, Mikael, spuse râzând fata de la TV4. Sorry, dar 
nu eşti tipul de bărbat din visele mele. Însă, oricum, eşti 
destul de nostim. 

— Te-ai putea gândi cel puţin să iei cina cu mine, în 
seara asta, doar ca să discutăm afaceri? 

— Despre ce e vorba? 

— Erika Berger a făcut un târg cu tine, acum doi ani, în 
legătură cu afacerea Wennerström. A funcţionat bine. Aş 
vrea să facem o înţelegere asemănătoare. 

— Povesteşte. 

— Nu înainte să ne punem de acord asupra condiţiilor. 
Exact aşa cum am făcut în legătură cu afacerea 
Wennerström, vom publica o carte, împreună cu un număr 
tematic al revistei. Şi această poveste va da naştere unui 
scandal uriaş. Eu îţi ofer în exclusivitate tot materialul, cu 
condiţia ca tu să nu laşi să transpire nimic înainte să 
publicăm cartea. În acest caz, publicarea este deosebit de 
complicată, pentru că trebuie să se petreacă într-o anumită 
Zi. 

— Cât de mare este scandalul? 

— Mai mare decât acela din afacerea Wennerström, 
spuse Mikael Blomkvist. Eşti interesată? 

— Glumeşti? Unde ne întâlnim? 

— Ce spui despre „Cratiţa lui Samir”? Erika Berger va 
participa şi ea la întâlnire. 

— Ce e cu povestea despre Berger? S-a întors la Millen- 
nium, după ce a fost dată afară de la SMP? 

— N-a fost dată afară. Şi-a dat demisia, din cauza unor 
nepotriviri de opinie cu Borgsjö. 

— Tipul pare să fie o jigodie absolută. 

— Sigur că da, spuse Mikael Blomkvist. 


Fredrik Clinton asculta Verdi cu căştile la urechi. Mu- 
zica era aproape singurul lucru din existenţa lui care îl fă- 
cea să uite de aparatele de dializă şi de durerile tot mai 
mari de şale. Nu fredona. Ţinea ochii închişi şi urmărea 
melodia cu mâna dreaptă, care plutea în aer, părând să 
aibă viaţa ei proprie, dincolo de trupul lui distrus. 

Viaţa este cum este. Ne naştem. Trăim. Îmbătrânim. 
Murim. El îşi trăise viaţa. Tot ce mai rămânea era 
dezintegrarea. 

Se simţea ciudat de împăcat cu existenţa. 

Pusese muzica pentru prietenul său Evert Gullberg. 

Era sâmbătă, 9 iulie. Rămânea mai puţin de o săptă- 
mână până la începerea procesului şi Secţia va putea apoi 
să claseze această istorie nefericită. Primise vestea în di- 
mineaţa aceea. Gullberg fusese mai rezistent decât alţii. 
Când îţi tragi un glonţ de 9 mm în propria-ţi tâmplă, te 
aştepţi să mori. Şi totuşi, mai durase trei luni, înainte ca 
trupul lui Gullberg să se predea, ceea ce se datorase poate 
mai mult întâmplării, decât încăpăţânării cu care doctorul 
Anders Jonasson refuzase să considere bătălia pierdută. 
Cancerul, nu glonţul îi adusese sfârşitul. 

Moartea fusese prin urmare dureroasă, ceea ce-l întris- 
ta pe Clinton. Gullberg fusese incapabil să comunice cu 
lumea înconjurătoare, dar în unele perioade fusese într-un 
fel conştient. Putea să simtă prezenţa celorlalţi. Personalul 
care îl îngrijea observase că el zâmbea, când cineva îl 
mângâia pe obraz şi gemea, când simţea neplăcere. 
Comunica adesea cu infirmierele, încercând să formuleze 
cuvinte, pe care nimeni nu le înţelegea de fapt. 

Nu avea rude şi niciunul dintre prieteni nu-l vizitase la 
spital. Ultima lui percepţie a fost o infirmieră africană, pe 
nume Sara Kitama, care a vegheat la patul lui şi i-a ţinut 
mâna, atunci când a intrat în somnul de veci. 

Fredrik Clinton înţelegea că îl va urma curând pe fostul 
frate de arme. Nu exista nicio îndoială. Probabilitatea ca el 
să facă un transplant de rinichi de care avea o nevoie 
disperată se micşora cu fiecare zi şi dezagregarea trupului 
său îşi urma cursul. Funcţiile ficatului şi intestinelor se 
dovedeau tot mai proaste, la fiecare examinare. 

Spera să supravieţuiască până la Crăciun. 

Dar era mulţumit. Simţea o satisfacţie aproape supra- 
naturală că ultima bucată de viaţă fusese în chip aşa de 
neaşteptat şi uimitor o reîntoarcere la slujbă. 

Era o favoare la care nu se aşteptase niciodată. 

Ultimele tonuri din Verdi se stingeau, exact în momen- 
tul în care Birger Wadensj66 a deschis uşa la mica odaie de 
odihnă a lui Clinton, de la statul major al Secţiei, de pe 
Artillerigatan. 

Clinton a deschis ochii. 

Ajunsese la părerea că Wadensj66 era un balast. Acesta 
era cu totul nepotrivit ca şef al detaşamentului de frunte al 
apărării suedeze. Nici nu putea înţelege cum el însuşi şi 
Hans von Rottinger putuseră odinioară să-i facă o atât de 
greşită estimare, considerându-l pe Wadensjöö drept un 
urmaş de la sine înţeles. 

Wadensj66 era un luptător care avea nevoie de vânt fa- 
vorabil. În momente de criză, era slab şi incapabil să ia 
hotărâri. Un navigator de vreme bună. Un balast inert şi 
speriat, un om căruia îi lipsea coloana vertebrală şi care, 
dacă ar fi putut hotărî singur, ar fi rămas paralizat, lăsând 
Secţia să se prăbuşească. 

Aşa de simplu era. 

Unii aveau darul. Alţii vor dezamăgi totdeauna, în 
momentul adevărului. 

— Voiai să vorbeşti cu mine? întrebă Wadensj56. 

— Ia loc, îi spuse Clinton. Wadensj66 se aşeză. 

— Sunt la vârsta la care nu mai am vreme să vorbesc pe 
ocolite. Trebuie să spun direct ce am de spus. Când 
acestea se vor termina, vreau ca tu să părăseşti funcţia de 
şef al Secţiei. 

— Da? 

Clinton îndulci tonul: 

— Eşti un om bun, Wadensj66. Dar, din păcate, eşti cu 
totul nepotrivit pentru a purta pe umeri povara, după 
Gullberg. Niciodată n-ar fi trebuit să primeşti această res- 
ponsabilitate. A fost greşeala lui von Rottinger şi a mea, că 
nu am rezolvat problema urmaşului la tron, atunci când eu 
m-am îmbolnăvit. 

— Nu ţi-a plăcut niciodată de mine. 

— Greşeşti. Ai fost un administrator admirabil, atunci 
când eu şi von Rottinger conduceam Secţia. Am fi fost 
complet neajutoraţi fără tine şi am mare încredere în pa- 
triotismul tău. Dar nu am nicio încredere în capacitatea ta 
de a lua decizii. 

Wadensj66 zâmbi deodată cu amărăciune: 

— După toate acestea, nu ştiu dacă mai doresc să ră- 
mân la Sectie. 

— Acum, când Gullberg şi von Rottinger sunt morti, eu 
singur trebuie să iau deciziile definitive. Tu te-ai opus 
sistematic la fiecare hotărâre pe care am luat-o în lunile 
care au trecut. 

— Şi repet că hotărârile luate au fost lipsite de sens. Se 
va termina cu o catastrofă. 

— E posibil. Dar incapacitatea ta de decizie ar fi dus în 
mod garantat la prăbuşire. Acum, avem în orice caz o şansă 
şi lucrurile par să meargă bine. Revista Millennium este 
paralizată. Poate că ei bănuiesc că ne aflăm pe undeva, dar 
le lipsesc dovezile şi n-au nicio posibilitate de-a le găsi, pe 
acestea sau pe noi. Avem control de fier asupra celor ce se 
întâmplă. 

Wadensj66 privi pe fereastră. Vedea acoperişurile câ- 
torva case din apropiere. 

— Singura care mai rămâne este fata lui Zalachenko. 
Dacă începe cineva să scormonească în istoria ei şi ascultă 
la ce are aceasta de spus, se poate întâmpla orice. Insă 
procesul va începe peste câteva zile şi, pe urmă, totul se va 
sfârşi. De data asta, trebuie s-o îngropăm aşa de adânc, 
încât să nu mai apară niciodată, să ne bântuie. 

Wadensj66 scutură din cap, în semn de împotrivire. 

— Nu-ţi înţeleg atitudinea, spuse Clinton. 

— Nu. Ştiu că tu nu mă înţelegi. Ai împlinit de curând 
68 de ani. Eşti pe moarte. Hotărârile tale nu mai sunt ra- 
tionale şi totuşi pari că i-ai vrăjit pe Georg Nyström şi pe 
Jonas Sandberg. Te ascultă, de parcă ai fi Dumnezeu Tatăl. 

— Eu sunt Dumnezeu Tatăl în tot ce are de-a face cu 
Secţia. Noi lucrăm după un plan. Forţa noastră de-a hotări 
dă Secţiei o şansă. Şi, cu cea mai mare hotărâre, afirm că 
Secţia nu va mai trebui niciodată să ajungă într-o situaţie 
atât de vulnerabilă. Când se va termina totul, vom face o 
revizuire totală a activităţii noastre. 

— Înţeleg. 

— Noul şef va fi Georg Nyström. De fapt, el este prea în 
vârstă, însă este singurul care poate fi luat în consideraţie 
şi a promis să mai rămână cel puţin şase ani. Sandberg 
este prea tânăr şi, din cauza felului tău de-a conduce, prea 
lipsit de experienţă. Ar fi trebuit să fie pe deplin format, în 
momentul acesta. 

— Clinton, tu nu înţelegi ce-ai făcut. Ai ucis un om. 
Björck a lucrat pentru Secţie 35 de ani şi tu ai ordonat uci- 
derea lui. Nu înţelegi... 

— Ştii foarte bine că era necesar. Ne trădase şi nicioda- 
tă n-ar fi rezistat la presiuni, iar poliţia începuse să strângă 
laţul în jurul lui. 

Wadensj66 se ridică în picioare. 

— Încă n-am terminat. 

— Atunci, vom relua discuţia mai târziu. Am treburi de 
făcut, în vreme ce tu zaci aici şi fantazezi, cum că ai fi 
Atotputernicul. 

Wadensj56 o luă spre uşă. 

— Dacă eşti aşa de indignat din punct de vedere moral, 
de ce nu te duci la Bublanski, să-ţi recunoşti greşelile? 

Wadensj66 se întoarse spre bătrânul bolnav: 

— M-a bătut gândul ăsta. Dar, orice ai crede, eu apăr 
Secţia din toate puterile mele. 

Tocmai când deschidea uşa, dădu peste Georg Nyström 
şi Jonas Sandberg. 

— Bună, Clinton, spuse Nyström. Trebuie să vorbim de- 
spre câteva chestiuni. 

— Intraţi. Wadensj66 tocmai pleca. Nyström aşteptă 
până ce se închise uşa. 

— Fredrik, simt o mare nelinişte, spuse el. 

— De ce? 

— Sandberg şi cu mine am stat şi am gândit. Se petrec 
lucruri pe care nu le înţelegem. Acum, de dimineaţă, avo- 
cata lui Lisbeth Salander a lăsat la procuror autobiografia 
acesteia. 

— Ce? 

Inspectorul criminalist Hans Faste o privea pe Annika 
Giannini, în vreme ce procurorul Richard Ekström turna 
cafea dintr-un termos. Ekstrom fusese total uluit de docu- 
mentul care i se servise, la sosirea la slujbă. Împreună cu 
Faste, citise cele 40 de pagini care constituiau relatarea lui 
Lisbeth Salander. Discutaseră ciudatul document un lung 
moment. În cele din urmă, se simţise obligat s-o roage pe 
Annika Giannini să-l viziteze imediat, pentru o discuţie 
neoficială. 

S-au aşezat la o mică masă de conferinţe, în biroul lui 
Ekström. 

— Mulţumesc că aţi venit, începu Ekström. Am citit 
această... hmm, povestirea pe care mi-aţi lăsat-o azi-di- 
mineață şi simt nevoia să clarific anumite semne de între- 
bare... 

— Da? spuse Annika Giannini, ca pentru a-l ajuta. 

— De fapt, nici nu ştiu de unde să încep. Poate ar trebui 
să încep prin a spune că atât eu, cât şi inspectorul cri- 
minalist Hans Faste suntem adânc uluiţi. 

— A, da? 

— Încerc să vă înţeleg intenţiile. 

— Ce vreţi să spuneţi? 

— Această autobiografie sau cum poate fi ea numită... 
Care este rostul ei? 

— Ar trebui să fie evident. Clienta mea vrea să-şi rela- 
teze propria versiune asupra evenimentelor. 

Ekström începu să râdă binevoitor. Işi netezi barbişonul 
cu un gest prea bine cunoscut care, din cine ştie ce motiv, 
începuse s-o irite pe Annika. 

— Păi bine, clienta dumneavoastră a avut mai multe 
luni, ca să se explice. Ea n-a spus niciun cuvânt, la niciunul 
dintre interogatoriile pe care Faste a încercat să le poarte 
cu ea. 

— După câte ştiu, nu există nicio lege care s-o oblige să 
vorbească, atunci când îi convine inspectorului criminalist 
Faste. 

— Nu, dar vreau să spun... Peste două zile, începe 
procesul împotriva lui Salander şi, în al doisprezecelea 
ceas, ea vine cu toate astea. Într-un fel, simt o răspundere, 
care este dincolo de datoria mea de procuror. 

— Aha? 

— Nu vreau cu niciun preţ să mă exprim în vreun fel 
care ar fi jignitor. Nu e intenţia mea. Avem o formă proce- 
durală a proceselor aici, în ţara asta. Dar, doamnă 
Giannini, dumneavoastră sunteţi avocat al drepturilor 
femeii şi n-aţi reprezentat niciodată un client într-un proces 
de drept penal. Eu nu am pus-o sub acuzare pe Lisbeth 
Salander pentru că este femeie, ci pentru că a săvârşit 
delicte grave. Cred că şi dumneavoastră ar trebui să fi 
înţeles că ea este grav bolnavă psihic şi are nevoie de 
îngrijire şi de ajutor din partea colectivităţii. 

— Lăsaţi-mă să vă ajut, spuse prietenoasă Annika 
Giannini. Vă temeţi că nu-i voi putea asigura lui Lisbeth 
Salander o apărare satisfăcătoare. 

— Nu e nimic umilitor în asta, spuse Ekstrom. Nu pun 
sub semnul întrebării competenţa dumneavoastră. Afirm 
doar că nu aveţi experienţă. 

— Înţeleg. Permiteţi-mi să spun că sunt complet de 
acord cu dumneavoastră. Sunt foarte lipsită de experienţă 
în procesele criminale. 

— Şi totuşi aţi refuzat consecvent ajutorul care v-a fost 
oferit de către avocaţi infinit mai experimentați... 

— Conform dorinţei clientei mele, Lisbeth Salander 
vrea să mă aibă ca avocat şi eu o voi reprezenta în sala de 
judecată, peste două zile. 

Zâmbi politicos. 

— OK. Dar, mă întreb dacă dumneavoastră vă gândiţi în 
mod serios să prezentaţi conţinutul acestei compuneri în 
faţa completului de judecată? 

— Bineînţeles. Este povestea lui Lisbeth Salander. 
Ekström şi Faste schimbară o privire. Faste ridică din 
sprâncene. De fapt, nu înţelegea de ce insista atât 
Ekström. Dacă Giannini nu pricepea că era pe cale să-şi 

îngroape definitiv clienta, la naiba, asta nu era treaba 
procurorului! Trebuia doar să-i mulţumească, să accepte şi 
să claseze afacerea. 

El nu avea nicio îndoială că Salander era total nebună. 
Încercase, folosindu-şi toate capacităţile, s-o convingă să 
spună cel puţin unde locuieşte. Dar, interogatoriu după 
interogatoriu, blestemata asta de fată rămăsese tăcută, 
privind peretele din spatele lui. Nu se mişcase nici cu un 
milimetru. Refuzase să primească ţigările pe care el i le 
oferea, sau cafeaua, sau răcoritoarele. Nu reacţionase nici 
când o implorase sau, în momentele de mare iritare, când 
ridicase glasul. 

Probabil fuseseră cele mai frustrante interogatorii pe 
care inspectorul criminalist Hans Faste le făcuse vreodată. 

Oftă adânc. 

— Doamnă Giannini, spuse în cele din urmă Ekström. 
Estimez că Salander ar fi trebuit să fie scutită de acest pro- 
ces. Este bolnavă. Mă bazez pe o expertiză psihiatrică ex- 
trem de calificată. Trebuie să primească îngrijirile psihia- 
trice de care a fost lipsită mulţi ani. 

— În cazul acesta, presupun că veţi prezenta acest lu- 
cru la proces. 

— O voi face. Nu am atribuţia de a vă sfătui cum să vă 
construiți apărarea. Însă, dacă aceasta este linia pe care în 
mod serios vreţi s-o urmaţi, atunci situaţia este complet 
absurdă. Această autobiografie conţine acuzaţii aşa de ne- 
buneşti şi lipsite de orice temei împotriva unui şir de per- 
soane... Nu mai puţin, împotriva fostului ei tutore, avocatul 
Bjurman şi a doctorului Peter Teleborian! Sper că nu 
credeţi în mod serios că tribunalul va accepta vreun raţio- 
nament care, fără cea mai mică probă, pune sub semnul 
îndoielii o persoană ca dr. Teleborian. Acest document va 
constitui ultimul cui bătut în sicriul clientei dumneavoas- 
tră, dacă-mi scuzaţi exprimarea. 

— Înţeleg. 

— Aţi putea, în timpul procesului, să negaţi că este 
bolnavă şi să cereţi o altă expertiză psihiatrică, problema 

fiind încredinţată Comisiei de medicină legală. Dar, cinstit 
vorbind, cu această relatare a lui Salander, toţi ceilalţi 
experţi în psihiatrie legală vor ajunge fără cea mai mică 
îndoială la aceeaşi concluzie ca şi Peter Teleborian. Con- 
fesiunea ei nu face decât să întărească evidenţa faptului că 
suferă de schizofrenie paranoidă. Annika Giannini zâmbi 
amabil. 

— Dar există o alternativă, spuse ea. 

— Care anume? întrebă Ekström. 

— Păi... că relatarea ei este întru totul adevărată şi 
completul de judecată va crede în ea. 

Procurorul Ekström păru uluit. Apoi zâmbi amabil, 
netezindu-şi barbişonul. 


Fredrik Clinton se aşezase la măsuţa de lângă fereastra 
din camera lui. li asculta atent pe Georg Nystrom şi pe 
Jonas Sandberg. Chipul îi era plin de riduri, dar ochii ca 
două boabe de piper erau concentrați şi atenţi. 

— Din luna aprilie, ţinem sub supraveghere conversa- 
tiile telefonice şi poşta electronică ale celor mai importanţi 
dintre angajaţii de la Millennium, spuse Clinton. Am 
constatat că Blomkvist, Malin Eriksson şi Cortez acela sunt 
aproape resemnaţi. Am citit ultima versiune a următorului 
număr din Millennium. Se pare că Blomkvist însuşi a dat 
înapoi, ajungând să afirme că Lisbeth Salander poate fi, la 
urma urmei, nebună. Aici, ar exista o apărare a lui 
Salander din punct de vedere social - el argumentează că 
fata n-a primit sprijinul colectivităţii, pe care de fapt ar fi 
trebuit să-l primească şi că, de aceea, într-un fel nu este 
vina ei că a încercat să-şi omoare tatăl... Însă aceasta este 
o părere care nu are nicio valoare. Nu există niciun cuvânt 
despre intrarea în apartamentul lui sau despre atacul 
asupra surorii lui la Goteborg sau despre rapoartele 
dispărute. Ştie că nu poate dovedi nimic. 

— Aceasta este problema, spuse Jonas Sandberg. 
Blomkvist ar trebui, de fapt, să-şi dea seama că ceva nu 
este în ordine. Dar el ignoră, pur şi simplu, toate semnele 

de întrebare. lartă-mă, dar nu pare deloc să fie stilul de la 
Millennium. În plus, Erika Berger s-a întors în redacţie, 
întregul număr al revistei este aşa de gol şi lipsit de con- 
tinut, că pare să fie o glumă. 

— Ce vrei să spui, că e o făcătură? Jonas Sandberg 
dădu din cap. 

— Numărul de vară al revistei Millennium ar fi trebuit, 
de fapt, să apară în ultima săptămână din iunie. După cum 
reiese din e-mailurile lui Malin Eriksson către Mikael 
Blomkvist, acest număr va fi tipărit la o tipografie din 
Södertälje. Dar eu am verificat la firma respectivă, astăzi şi 
ei nu au primit nicio machetă până acum. Tot ce-au primit 
a fost o cerere de ofertă, acum o lună. 

— Hmm, făcu Fredrik Clinton. 

— Unde au tipărit înainte? 

— La o firmă care se numeşte Hallvig Reklam Tryckeri, 
în Morgongăva. Am telefonat şi am întrebat cât de departe 
au ajuns cu tipăritul - m-am prefăcut că lucrez la Mil- 
lennium. Şeful de la Hallvig n-a vrut să spună o vorbă. Mă 
gândesc să mă duc până acolo diseară, să arunc o privire. 

— Înţeleg. Georg? 

— Am examinat toate apelurile telefonice din ultima 
săptămână, spuse Georg Nystrom. E ciudat, dar niciunul 
dintre angajaţii revistei nu discută nimic care să aibă de-a 
face cu procesul sau cu afacerea Zalachenko. 

— Nimic? 

— Nu. Sunt amintite, doar când se vorbeşte cu cineva 
din afara revistei. Ascultaţi aici, de exemplu. Mikael Blom- 
kvist a fost sunat de către un reporter de la Aftonbladet, 
care l-a întrebat dacă are vreun comentariu despre 
procesul care va începe. 

Porni reportofonul: 

— Sorry, dar nu am niciun comentariu. 

— Ai fost în această afacere de la început. Dumneata 
eşti cel care ai găsit-o pe Lisbeth Salander la Gosseberga. 
Și încă nu ai publicat niciun cuvânt. Când ai de gând să 
publici? 

— Când va fi momentul. În cazul că am ceva de 
publicat. 

— Ai? 

— Păi, cumpără Millennium şi o să vezi. Nyström opri 
reportofonul. 

— De fapt, nu m-am gândit la asta mai înainte, dar 
acum m-am întors în timp şi am ascultat câte ceva, la în- 
tâmplare. Aşa a fost mereu. Mikael n-a discutat aproape 
niciodată afacerea Zalachenko, decât în cei mai generali 
termeni. Nu discută nici cu sora lui, care este avocata lui 
Salander. 

— Poate că de fapt nu are nimic de spus. 

— Refuză consecvent să facă orice fel de speculaţii. 
Pare să locuiască tot timpul la redacţie şi aproape nici- 
odată nu e acasă, în locuinţa din Bellmansgatan. Dacă 
lucrează 24 din 24 de ore, ar fi trebuit să realizeze ceva 
mai bun, decât ce se află în următorul număr al revistei. 

— Şi încă nu avem posibilitatea să punem sub supra- 
veghere redacţia? 

— Nu, interveni Jonas Sandberg în discuţie. Şi ziua, şi 
noaptea se află cineva la redacţie. Chiar şi acest fapt este 
semnificativ. 

— Hmm... 

— Din momentul în care am intrat în apartamentul lui 
Blomkvist, întotdeauna a fost cineva la redacţie. Blomkvist 
dispare sus, la redacţie, şi pe urmă lumina din biroul lui 
rămâne încontinuu aprinsă. Dacă nu este el, este Cortez 
sau Malin Eriksson, sau poponarul ăla... da, Christer Malm. 

Clinton îşi frecă bărbia, rămânând un moment pe gân- 
duri. 

— OK. Concluziile? Georg Nyström ezită o clipă: 

— Păi... Dacă nu există o altă explicaţie, aş crede că 
joacă teatru pentru noi. 

Clinton simţi un fior rece în ceafă. 

— De ce n-am observat asta mai devreme? 

— Noi am ascultat ce se spune, nu ce nu se spune. Am 
fost mulţumiţi, când am auzit sau am văzut, în mesajele 

electronice, tulburarea lor. Blomkvist înţelege că cineva a 
furat raportul Salander din 1991, atât de la el, cât şi de la 
soră-sa. Dar ce naiba poate să facă? 

— N-au anunţat la poliţie? Nyström clătină din cap. 

— Giannini a participat la interogatoriile lui Salander. 
Este amabilă, dar nu spune nimic important. Iar Salander 
nu spune nimic. 

— Dar asta e în avantajul nostru! Cu cât îşi ţine mai 
mult gura, cu atât e mai bine. Ce spune Ekström? 

— L-am întâlnit acum două ore. Atunci când a primit 
povestea asta, de la Salander. 

Arătă cu degetul spre copia care se afla pe genunchii 
lui Clinton. 

— Ekström e tulburat. E un noroc că Salander nu are 
talentul de-a se exprima în scris. Pentru cineva din afară, 
această relatare pare o teorie conspiraţionistă total 
nebunească, cu elemente pornografice. Însă de fapt ea 
trage foarte aproape de ţintă. Povesteşte exact cum s-au 
petrecut lucrurile, când a fost închisă la Sankt Stefan, 
afirmă că Zalachenko lucra pentru Säpo şi alte chestii de 
felul acesta. Spune chiar că presupune că este vorba de- 
spre o mică sectă, din sânul Säpo, ceea ce înseamnă că 
bănuieşte existenţa a ceva de felul Secţiei. În mare, este o 
foarte exactă descriere a noastră. Dar, cum am spus, nu 
este credibilă. Ekström era încurcat, pentru că se pare că 
aceasta este şi apărarea pe care o va prezenta Giannini la 
proces. 

— La dracu’! izbucni Clinton. 

Îşi lăsă capul în jos, gândind intens mai multe minute, 
în cele din urmă, ridică privirea: 

— Jonas, te duci la Morgongâva diseară şi cercetezi 
dacă se petrece ceva acolo. Dacă tipăresc Millennium, 
vreau o copie. 

— ÎI iau pe Falun cu mine. 

— Bine. Georg, vreau să te duci la Ekström şi să-i iei 
pulsul, în după-amiaza asta. Totul a mers ca pe şine până 
acum, însă nu vreau să neglijez cele pe care mi le-aţi spus. 

— OK. 

Clinton rămase tăcut încă un moment. 

— Ar fi mai bine dacă n-ar mai fi niciun proces... spuse 
el, în cele din urmă. 

Îl ţintui cu privirea pe Nystrom. Acesta dădu din cap, 
aprobând. Sandberg aprobă şi el. Între ei exista o înțelege- 
re tacită. 

— Nyström, verifică atunci ce posibilităţi există. 


Jonas Sandberg şi lăcătuşul Lars Faulsson, mai cunos- 
cut sub porecla de Falun, au parcat la oarecare distanţă de 
calea ferată şi au luat-o pe jos, prin Morgongâva. Era opt şi 
jumătate seara. Încă nu era destul de întuneric ca să ac- 
ţioneze, dar voiau să facă o recunoaştere a locurilor şi să 
aibă o privire de ansamblu. 

— Dacă tipografia are alarmă, nu vreau să mă bag, 
spuse Falun. 

Sandberg aprobă. 

— E mai bine să ne uităm pe fereastră. Dacă e ceva la 
vedere, arunci cu piatra în geam, iei ce te interesează şi 
fugi cât te ţin puterile. 

— E bine aşa, spuse Sandberg. 

— Dacă ai nevoie doar de un exemplar din ziar, putem 
să ne uităm dacă există containere de gunoi, în spatele 
clădirii. Trebuie să fie acolo rebuturi, probe şi alte chestii 
de-astea. 

Tipografia Hallvig se afla într-o clădire scundă, de că- 
rămidă. Se apropiară din direcţia sud, pe cealaltă parte a 
străzii. Sandberg tocmai era pe punctul de a traversa, când 
Falun îl prinse de cot. 

— Mergi mai departe, îi spuse el. 

— Ce e? 

— Mergi înainte ca şi cum ne-am plimba. Trecură de 
tipografie, înconjurând grupul de case. 

— Despre ce e vorba? întrebă Sandberg. 

— Trebuie să fii cu ochii în patru. Locul nu are doar 
sistem de alarmă. E o maşină parcată lângă clădire. 

— Vrei să spui că era cineva în ea? 
— Era o maşină de la Milton Security. La naiba! Tipo- 
grafia e păzită! 


— Milton Security! izbucni Fredrik Clinton. Simţea 
şocul direct în stomac. 

— Dacă n-ar fi fost Falun, le-aş fi căzut direct în braţe, 
spuse Jonas Sandberg. 

— Se petrece ceva necurat, zise Georg Nystrom. Nu 
există niciun motiv logic ca o tipografie mică, din provincie, 
să angajeze Milton Security pentru pază. 

Clinton aprobă cu un semn din cap. Gura îi era strânsă 
într-o expresie rigidă. Era unsprezece seara şi el avea 
nevoie să se odihnească. 

— Şi asta înseamnă că Millennium pune ceva la cale, 
spuse Sandberg. 

— Am înţeles asta, i-o tăie Clinton. OK. Analizăm si- 
tuaţia. Ce pot să ştie ei? 

Îl privi pe Nyström, cerându-i să vorbească. 

— Trebuie să fie în legătură cu raportul Salander din 
1991, spuse acesta. Au întărit paza, după ce-am furat co- 
piile. Probabil şi-au dat seama că sunt supravegheați. În cel 
mai rău caz, mai au o copie a raportului. 

— Însă Blomkvist era disperat că pierduse raportul... 

— Ştiu. Dar s-ar putea să fi fost o cacealma. Nu putem 
să nu luăm în considerare această posibilitate. 

Clinton aprobă: 

— Plecăm de la punctul acesta. Sandberg? 

— Avem avantajul că îi cunoaştem apărarea lui Salan- 
der. Povesteşte adevărul aşa cum l-a trăit ea. Am citit 
aşa-zisa autobiografie încă o dată. De fapt, ne dă apă la 
moară. Conţine acuzaţii atât de grosolane, despre viol şi 
eroare judiciară, încât pur şi simplu vor părea aiurelile unei 
mitomane. 

Nystrom dădu din cap, aprobând. 

— În plus, ea nu poate dovedi niciuna dintre afirmaţiile 
sale. Ekström va folosi relatarea împotriva ei. li va submina 
credibilitatea. 

— OK. Noul raport al lui Teleborian este remarcabil. 
Apoi, mai există, desigur, posibilitatea ca Giannini să aducă 
un expert propriu, care să afirme că Salander nu e nebună 
şi toată afacerea va ajunge la Comisia de medicină legală. 
Dar, iarăşi - dacă Salander nu-şi schimbă tactica, ea va 
refuza să vorbească cu ei şi atunci aceştia vor trage 
concluzia că Teleborian are dreptate şi că fata e nebună. 
Salander îşi este cel mai mare duşman. 

— Cel mai bine ar fi, totuşi, dacă procesul n-ar mai avea 
loc, spuse Clinton. 

Nyström clătină din cap. 

— E aproape imposibil. Ea se află la închisoarea 
Kronoberg şi nu are niciun contact cu ceilalţi deţinuţi. Are 
o oră de mişcare, pe terasa de pe acoperiş, dar nu putem 
să ajungem acolo. Şi nu avem nicio legătură printre angaja- 
ţii închisorii. 

— Înţeleg. 

— Dacă voiam să acţionăm împotriva ei, trebuia s-o fi 
făcut când se afla la Sahlgrenska. Acum, lucrurile vor tre- 
bui să se petreacă deschis. Probabilitatea ca un asasin să 
fie prins este aproape de sută la sută. Şi unde să găsim un 
trăgător de elită, care să accepte asta? Într-un timp aşa de 
scurt, nu merge să se aranjeze o sinucidere sau un acci- 
dent. 

— Am bănuit. Şi decesele neaşteptate au tendinţa să 
dea naştere la întrebări. OK, vom vedea ce se va petrece la 
judecată. De fapt, nimic nu s-a schimbat. Ne-am aşteptat 
tot timpul ca ei să iasă la contraatac şi, după cum se pare, 
acesta este aşa-numita autobiografie. 

— Problema este Millennium, spuse Sandberg. Toţi 
aprobară. 

— Millennium şi Milton Security, spuse Clinton gândi- 
tor. Salander a lucrat pentru Armanski, şi Blomkvist a avut 

o aventură cu ea. Să tragem concluzia că lucrează 
împreună? 

— Gândul nu pare absurd, dacă Milton Security păzeşte 
tipografia unde e tipărită revista. Nu poate fi o coincidenţă. 

— OK. Când au de gând să publice? Sandberg, tu ai 
spus că au depăşit termenul cu aproape două săptămâni. 
Dacă presupunem că Milton Security păzeşte tipografia ca 
nimeni să nu ajungă la Millennium înainte de vreme, asta 
înseamnă, pe de o parte, că au de gând să publice ceva ce 
nu vor să dezvăluie înainte, iar pe de alta, că ziarul este 
probabil deja tipărit. 

— Vor să iasă pe piaţă când începe procesul, spuse 
Jonas Sandberg. Este singura explicaţie plauzibilă. 

Clinton aprobă. 

— Ce conţine revista? Care este cel mai rău scenariu? 
Toţi trei rămaseră pe gânduri un lung moment. Nyström fu 
cel care rupse tăcerea. 

— În cel mai rău caz, ei au, cum am spus, încă o copiea 
raportului din 1991. 

Clinton şi Sandberg aprobară. Şi ei ajunseseră la 
aceeaşi concluzie. 

— Întrebarea e, ce fac cu ea, spuse Sandberg. Raportul 
îi implica pe Bjorck şi Teleborian. Bjorck este mort. Se vor 
năpusti pe Teleborian, însă el va putea spune că n-a făcut 
altceva decât o expertiză psihiatrică absolut obişnuită. 
Cuvântul lor va sta împotriva cuvântului lui şi el va trebui, 
desigur, să se arate total uluit în faţa tuturor acestor 
acuzaţii. 

— Cum vom reacţiona noi dacă vor publica raportul? 
întrebă Nystrom. 

— Cred că avem un atu în mână, spuse Clinton. Dacă 
raportul va provoca valuri, interesul se va centra pe Säpo, 
nu pe Secţie. Şi când vor începe jurnaliştii să pună între- 
bări, Säpo va scoate raportul din arhivă... 

— Şi nu va fi acelaşi raport, spuse Sandberg. 

— Shenke a pus în arhivă raportul modificat, prin ur- 
mare, versiunea pe care a citit-o procurorul Ekström. El a 

primit un număr de înregistrare. Presa va fi dezinformată 
masiv... Avem originalul, pe care a pus mâna Bjurman şi 
după care are probabil o copie şi Millennium. Putem chiar 
răspândi o informaţie care să sugereze că Blomkvist însuşi 
a falsificat raportul original. 

— Bravo. Ce altceva mai pot şti cei de la Millennium? 

— Nu pot şti nimic despre Secţie. Este imposibil. Prin 
urmare, se vor concentra pe Säpo, ceea ce înseamnă că 
Blomkvist va apărea ca un teoretician al teoriilor 
conspiraţioniste, iar Säpo va spune că e nebun. 

— Blomkvist este destul de cunoscut, spuse Clinton. 
După afacerea Wennerstrom, se bucură de mare credibili- 
tate. 

Nyström încuviinţă. 

— Putem să-i scădem credibilitatea în vreun fel? întrebă 
Jonas Sandberg. 

Nyström şi Clinton schimbară o privire. Apoi, amândoi 
dădură din cap. Clinton îl privi din nou pe Nyström. 

— Crezi că ai putea face rost de... hai să zicem 50 de 
grame de cocaină? 

— Poate de la iugoslavi. 

— OK. Fă o încercare. Dar e grabă mare. Procesul înce- 
pe peste două zile. 

— Nu înţeleg... Începu Jonas Sandberg. 

— E un truc la fel de vechi ca meseria noastră. Dar încă 
foarte eficient. 


— Morgongâva? întrebă Torsten Edklinth, 
încruntându-şi sprâncenele. 

Se afla acasă pe canapea, în halat şi tocmai citea pentru 
a treia oară autobiografia lui Salander, când Monica 
Figuerola îi telefonase. Pentru că era destul de târziu după 
miezul nopţii, pricepuse că se întâmplase ceva neobişnuit. 

— Morgongâva, repetă Monica Figuerola. Sandberg şi 
Lars Faulsson s-au dus acolo cu maşina, aseară la ora 
şapte. 

Curt Svensson, din echipa lui Bublanski, i-a ţinut sub 
observaţie tot drumul, ceea ce a fost uşurat de faptul că 
avem un microcip de urmărire în maşina lui Sandberg. Au 
parcat aproape de vechea gară, pe urmă s-au plimbat pe 
câteva străzi şi s-au întors la maşină, plecând înapoi, la 
Stockholm. 

— Înţeleg. S-au întâlnit cu cineva sau...? 

— Nu. Asta-i mai ciudat. Au coborât din maşină, au dat 
o raită şi pe urmă s-au întors la maşină şi au revenit în 
Stockholm. 

— Aha. Şi mă suni la douăsprezece şi jumătate noaptea, 
ca să-mi povesteşti asta? 

— A luat o vreme până ce ne-am dat seama. S-au plim- 
bat prin faţa clădirii unde se află Hallvig Tryckeri. Am 
vorbit cu Mikael Blomkvist despre asta. Acolo se tipăreşte 
Millennium. 

— O, la naiba! spuse Edklinth. Înţelese imediat 
implicaţiile. 

— Pentru că era şi Falun, presupun că aveau de gând să 
facă o vizită târzie la tipografie, dar şi-au întrerupt ex- 
pediţia, spuse Monica Figuerola. 

— Dar de ce? 

— Pentru că Mikael Blomkvist l-a rugat pe Dragan 
Armanski să păzească tipografia, până se va distribui 
ziarul. Probabil că au văzut maşina de la Milton Security. 
Am presupus că tu voiai să primeşti imediat această 
informaţie. 

— Ai dreptate. Înseamnă că au început să aibă bă- 
nuieli... 

— În orice caz, dacă nu aveau până acum, clopoţelul a 
început să le sune din clipa în care au văzut maşina. 
Sandberg l-a lăsat pe Faulsson în centru şi pe urmă s-a în- 
tors la adresa de pe Artillerigatan. Ştim că Fredrik Clinton 
se află acolo. Georg Nyström a venit cam în acelaşi timp. 
Întrebarea e, cum vor acţiona. 

— Procesul începe marţi... Sună-l, te rog, pe Blomkvist 
şi spune-i să întărească paza la redacţie. Pentru orice 
eventualitate. 

— Au deja o pază foarte bună. Şi felul în care i-au dus, 
cu telefoanele supravegheate, e de clasă profesionistă. De 
fapt, Blomkvist este aşa de paranoic, încât a dezvoltat me- 
tode pentru a distrage atenţia din care am putea să învă- 
tām şi noi câte ceva. 

— OK. Dar, telefonează-i în orice caz. 


Monica Figuerola închise telefonul, punându-l pe nop- 
tieră. Ridică privirea, cercetându-l pe Mikael Blomkvist 
care stătea gol, sprijinit de tăblia de la picioarele patului. 

— Trebuie să te sun, să-ţi spun să întăreşti paza la Mil- 
lennium, zise ea. 

— Mulţumesc de sfat, spuse el sec. 

— Vorbesc foarte serios. Dacă ei încep să aibă bănuieli, 
există riscul să acţioneze necontrolat. Şi se prea poate să 
aveţi parte de o spargere. 

— Henry Cortez doarme acolo în noaptea asta. Şi avem 
o alarmă de agresiune, legată direct la Milton Security, 
care se află la trei minute distanţă. 

Rămase tăcut un moment. 

— Paranoic, bombăni el. 

24 
Luni 11 iulie 


Era ora şase în dimineaţa zilei de luni, când Susanne 
Linder de la Milton Security l-a sunat pe Mikael Blomkvist 
pe telefonul lui anonim. 

— Nu dormi niciodată? a întrebat-o Mikael, mort de 
somn. 

I-a aruncat o privire Monicăi Figuerola, care era deja în 
picioare şi îşi pusese şortul de jogging, dar încă nu avea pe 
ea maioul. 

— Ba da. Dar am fost trezită de garda de noapte. Alar- 
ma mută pe care am instalat-o în apartamentul tău s-a de- 
clanşat azi-dimineaţă la ora trei. 

— Aşa, şi? 

— Aşa că m-am dus acolo, să văd ce s-a întâmplat. E 
complicat. Vrei să treci pe la Milton Security în dimineaţa 
asta? Imediat, de fapt. 


— E foarte serios, spuse Dragan Armanski. 

Era trecut de ora opt, când s-au întâlnit în faţa unui mo- 
nitor TV, în sala de conferinţe de la Milton Security. Se 
aflau acolo Armanski, Mikael Blomkvist şi Susanne Linder. 

Armanski îl convocase şi pe Johan Frâklund, 62 de ani, 
fost inspector criminalist la poliţia din Solna, care acum 
era şeful unităţii operative de la Milton, precum şi pe fostul 
inspector criminalist Sonny Bohman, 48 de ani, care ur- 
mărise de la început afacerea Salander. Toţi meditau la 
ciudata înregistrare pe care Susanne Linder tocmai le-o 
arătase. 

— Îl vedem pe Jonas Sandberg cum deschide uşa apar- 
tamentului lui Mikael Blomkvist, la ora 03:17, în dimineaţa 
asta. Are chei proprii... După cum vă amintiţi, lăcătuşul 
Faulsson a luat amprenta cheilor de rezervă ale lui 
Blomkvist, în urmă cu câteva săptămâni, după ce el şi 

Göran Mårtensson  pătrunseseră prin  efracţie în 
apartament. 

Armanski încuviinţă cu o mină mohorâtă. 

— Sandberg rămâne în apartament cel mult opt minute, 
în timpul acesta, face următoarele lucruri. Caută o pungă 
mică de plastic din bucătărie, pe care o umple cu ceva. 
Apoi, deşurubează placa din spate a unui difuzor, pe care 
tu, Mikael, îl ai în camera de zi. Acolo plasează punga. 

— Hmm, făcu Mikael Blomkvist. 

— Faptul că a luat o pungă din bucătăria ta este sem- 
nificativ. 

— E o pungă de la Konsum, în care am avut 
minibaghete, spuse Mikael. Obişnuiesc să le păstrez, ca să 
pun în ele caşcaval şi altele de felul ăsta. 

— Şi eu fac la fel, la mine acasă. Faptul semnificativ 
este că punga are, desigur, amprentele tale. Pe urmă, cau- 
tă un număr vechi al ziarului SMP, în punga cu hârtii din 
hol. Foloseşte o foaie din ziar, împachetând în ea un obiect 
pe care îl plasează pe raftul de sus, în dulapul tău de haine. 

— Hmm, făcu din nou Mikael Blomkvist. 

— E acelaşi lucru: ziarul are amprentele tale. 

— Înţeleg, spuse Mikael Blomkvist. 

— M-am dus în apartamentul tău la ora cinci. Am găsit 
următoarele: în difuzor se află cam 180 de grame de 
cocaină. Am luat ca probă un gram, care se află aici. 

Ea puse pe masă o pungă mică, cu proba. 

— Ce se află în dulapul de haine? întrebă Mikael. 

— Aproximativ 120 000 de coroane, în bancnote. 
Armanski îi făcu semn lui Susanne Linder să închidă 
aparatul TV. Îl privi pe Frăklund. 

— Prin urmare, Mikael Blomkvist este amestecat în co- 
merţul cu droguri, spuse Frăklund pe un ton blajin. După 
cum se vede, au început să se simtă neliniştiţi în legătură 
cu ocupațiile lui Blomkvist. 

— E un contraatac, spuse Mikael Blomkvist. 

— Contraatac? 

— Au descoperit paznicii de la Milton Security la 
Morgongâva, aseară. 

Le povesti ce aflase de la Monica Figuerola despre ex- 
cursia lui Sandberg la Morgongâva. 

— O micuță canalie harnică, spuse Sonny Bohman. 

— Dar de ce tocmai acum? 

— In mod evident, sunt neliniştiţi de ce-ar putea pro- 
voca Millennium acum, când începe procesul, spuse 
Frăklund. Dacă Blomkvist va fi arestat pentru trafic de 
cocaină, credibilitatea lui va scădea dramatic. 

Susanne Linder făcu un gest de aprobare. Mikael 
Blomkvist părea să ezite. 

— Cum rezolvăm chestia asta? întrebă Armanski. 

— Pentru moment, nu facem nimic, propuse Frâklund. 
Avem atuurile în mână. Avem o excelentă documentare a 
felului în care Sandberg a plasat probele în apartament. Să 
lăsăm cursa să se închidă. Vom putea imediat să dovedim 
nevinovăția ta şi va fi încă o dovadă despre acţiunile cri- 
minale ale Secţiei. Mi-ar face plăcere să fiu procuror, în 
momentul în care şefii ăştia se vor prezenta la bară! 

— Nu ştiu, spuse Mikael Blomkvist. Procesul începe 
poimâine. Millennium apare vineri, în a treia zi a procesu- 
lui. Dacă au de gând să mă acuze de trafic cu droguri, asta 
trebuie să se petreacă înainte de vineri... şi eu nu voi putea 
să explic cum stau lucrurile, înainte de apariţia revistei. 
Înseamnă să risc să fiu arestat şi să pierd începutul 
procesului. 

— Cu alte cuvinte, există motive să rămâi invizibil 
săptămâna asta, propuse Armanski. 

— Păi... Trebuie să lucrez cu TV4 şi să mai fac unele 
pregătiri. Ar fi foarte inoportun... 

— De ce tocmai acum? întrebă brusc Susanne Linder. 

— Ce vrei să spui? o întrebă, la rândul lui, Armanski. 

— Au avut trei luni de zile ca să-l târască pe Blomkvist 
în noroi. De ce acţionează exact acum? Orice ar face, nu 
mai pot opri publicarea. 

Rămaseră tăcuţi un moment. 

— Poate să depindă de faptul că n-au înţeles ce aveai de 
gând să publici, Mikael, spuse Armanski. Ei ştiu că tu pui 
ceva la cale... Dar poate cred că ai doar raportul lui Bjorck 
din 1991. 

Mikael dădu încet din cap. 

— Nu au înţeles că ai de gând să dai peste cap întreaga 
Secţie. Dacă este vorba doar de raportul lui Björck, ajunge 
să îţi distrugă imaginea. Eventualele tale dezvăluiri se vor 
îneca în arestarea ta şi punerea sub acuzaţie. Scandal 
mare. Cunoscutul jurnalist Mikael Blomkvist, arestat 
pentru trafic de droguri. De la şase la opt ani închisoare. 

— Pot să am două copii ale filmului? întrebă Mikael. 

— Ce vrei să faci cu ele? 

— O copie e pentru Edklinth. Şi pe urmă, trebuie să mă 
întâlnesc cu reportera de la TV4 peste trei ore. Cred că 
este bine să fim pregătiţi să-l dăm la TV4, când va începe 
scandalul. 


Monica Figuerola închise DVD-ul, punând telecomanda 
pe masă. Se  întâlniseră în biroul închiriat din 
Fridhemsplan. 

— Cocaină, spuse Edklinth. Joacă dur. 

Monica Figuerola părea să ezite. Îi aruncă o privire lui 
Mikael Blomkvist. 

— Nu-mi place treaba asta, zise ea. Presupune un anu- 
mit grad de disperare, care nu mai ţine seama de rațiune. 
Ar fi trebuit să înţeleagă că n-o să te laşi închis în buncărul 
de la Cumla, pur şi simplu, fără să protestezi, dacă vei fi 
arestat pentru trafic de stupefiante. 

— Da, spuse Mikael. 

— Chiar dacă ai fi fost condamnat, exista totuşi riscul 
ca oamenii să creadă în ce spui tu. Şi colegii tăi de la Mil 
lennium n-or să tacă. 

— În plus, asta costă o mulţime de bani, spuse Edklinth. 
Prin urmare, ei au un buget care e aşa de mare, că pot să 
arunce 120 000 de coroane fără să clipească, pentru a nu 
mai vorbi de preţul cocainei. 

— Ştiu, spuse Mikael. Însă, de fapt, planul e foarte bun. 
Se bazează pe faptul că Lisbeth Salander o să ajungă la 
ospiciu, iar eu voi dispărea într-un nor de bănuieli. În plus, 
ei cred că orice eventuală atenţie se va îndrepta spre Sâpo 
- nu spre Secţie. Au o foarte bună bază de pornire. 

— Dar cum vor convinge brigada de stupefiante să facă 
percheziţie acasă la tine? Vreau să spun, nu e suficientă o 
delaţiune anonimă, ca să vină cineva să spargă uşa unui 
jurnalist cunoscut. Şi pentru ca asta să funcţioneze, trebuie 
ca tu să devii suspect în următoarele douăzeci şi patru de 
ore. 

— Păi, noi nu ştim nimic despre planul lor, spuse Mikael 
Blomkvist. 

Se simţea obosit şi îşi dorea ca totul să fie deja termi- 
nat. Se ridică. 

— Unde te duci? întrebă Monica Figuerola. Vreau să 
ştiu unde te vei afla în perioada următoare. 

— Mă întâlnesc cu cei de la TV4, la prânz. Pe urmă, cu 
Erika Berger, la o tocană de miel, la restaurantul „Cratiţa 
lui Samir”, la ora şase. Vom pune la punct comunicatul de 
presă pe care îl vom da. În restul serii, presupun că voi fi la 
redacţie. 

Ochii Monicăi Figuerola se micşoraseră, când el o po- 
menise pe Erika Berger. 

— Vreau să păstrăm contactul în timpul zilei. De fapt, 
aş prefera să păstrăm un contact strâns, până în clipa în 
care începe procesul. 

— OK. Poate ar trebui să mă mut la tine pentru câteva 
zile, spuse Mikael cu un zâmbet, ca şi cum ar fi glumit. 

Monica Figuerola se întunecă. Îi aruncă o privire gră- 
bită lui Edklinth. 

— Monica are dreptate, spuse Edklinth. Eu cred că cel 
mai bine ar fi dacă te-ai ţine relativ invizibil până se ter- 
mină totul. Dacă eşti arestat de brigada de stupefiante, 
trebuie să taci, până ce va începe procesul. 

— Calm, spuse Mikael. N-am de gând să mă las cuprins 
de panică şi să distrug ceva în situaţia actuală. Aveţi grijă 
de treaba voastră şi eu mă voi ocupa de a mea. 


Fata de la TV4 abia putea să-şi ascundă incitarea în faţa 
noului material video pe care i-l livrase Mikael Blomkvist. 

Mikael se amuza de nerăbdarea ei. Timp de o 
săptămână lucrase ca un animal de povară să pună la 
punct un material inteligibil despre Sectie, pentru a fi 
folosit de TV4. Atât producătorul ei, cât şi şeful de la 
Actualităţi înţeleseseră ce bombă avea să fie. Subiectul era 
produs în cea mai mare taină, iar la el munceau puţine 
persoane. Acceptaseră cerința pusă de Mikael ca această 
poveste să apară prima oară într-o emisiune de seară, în a 
treia zi a procesului. Hotărâseră să facă o ediţie specială 
de o oră, la buletinul de ştiri. 

Mikael îi dăduse un mare număr de fotografii cu care să 
se joace, dar nimic nu merge mai bine la televiziune decât 
imaginile în mişcare. Un video cu claritate brici, care arăta 
cum un poliţist care fusese identificat plasa cocaină în 
apartamentul lui Mikael Blomkvist, o făcuse pe fata de la 
TVA să sară în tavan de bucurie. 

— Ăsta da material de mâna-ntâi, spuse ea. Punem o 
vignetă: „Aici plasează Säpo cocaina în apartamentul jur- 
nalistului”. 

— Nu Säpo... Secţia, o corectă Mikael. Nu face greşeala 
să amesteci lucrurile. 

— La naiba, dar Sandberg lucrează la Säpo, protestă 
ea. 

— Da, dar de fapt el trebuie considerat ca agent infil- 
trat. Trebuie să delimitezi graniţele foarte exact. 

— OK. „Secţia” este de fapt subiectul. Nu Säpo. Mikael, 
poţi să-mi explici cum se face că eşti întotdeauna ameste- 
cat în poveşti care fac să se răstoarne chioşcurile de presă? 
Ai dreptate. Va fi mai mult zgomot decât în afacerea 
Wennerstrom. 

— E vorba de talent, presupun. Ironic vorbind, şi istoria 
asta începe cu afacerea Wennerström. Cu cealaltă, cu 
afacerea de spionaj din anii '60, vreau să spun. 

La ora patru după-amiaza a telefonat Erika Berger. Era 
la o şedinţă cu editorii de presă, pentru a-şi explica punctul 
de vedere asupra reducerilor de personal de la SMP, 
operaţie care, după plecarea ei, dusese la un conflict sin- 
dical. I-a spus că avea să întârzie la întâlnirea stabilită la 
restaurantul lui Samir la ora şase şi că nu va putea veni 
înainte de şase şi jumătate. 


Jonas Sandberg l-a ajutat pe Fredrik Clinton, când 
acesta s-a mutat din scaunul cu rotile pe salteaua din ca- 
mera de odihnă care constituia postul de comandă al 
acestuia, din clădirea de pe Artillerigatan, statul major al 
Secţiei. 

Clinton tocmai se întorsese de la dializa care îi ocupase 
întreaga după-amiază. Se simţea teribil de bătrân şi foarte 
obosit. Abia dormise în ultimele zile şi dorea ca totul să se 
sfârşească odată. Tocmai se aşeză pe pat, când li se alătură 
Georg Nyström. 

Clinton îşi adună puterile. 

— E gata? întrebă el. Georg Nyström aprobă. 

— Tocmai i-am întâlnit pe fraţii Nikolić, spuse el. Va 
costa 50 000. 

— Avem de unde, îl asigură Clinton. La naiba, dacă ar fi 
tânăr din nou! 

Răsuci capul, studiindu-i pe fiecare în parte, pe Georg 
Nystrom şi pe Jonas Sandberg. 

— Nicio mustrare de conştiinţă? întrebă el. Amândoi 
scuturară din cap. 

— Când? întrebă Clinton. 

— În maximum douăzeci şi patru de ore, spuse 
Nyström. E greu ca naiba să afle unde e Blomkvist, dar, în 
cel mai rău caz, o vor face în faţa redacţiei. 

Clinton aprobă. 

— Avem o deschidere posibilă astă-seară, peste două 
ore, spuse Jonas Sandberg. 

— Cum aşa? 

— Erika Berger i-a telefonat acum un moment. Vor lua 
cina împreună la „Cratiţa lui Samir”, în seara asta. E un 
restaurant în apropiere de Bellmansgatan. 

— Berger... spuse Clinton, lungind numele. 

— Pentru numele lui Dumnezeu, sper că ea nu va fi... 
zise Georg Nystrom. 

— N-ar fi o greşeală prea mare, îl întrerupse Jonas 
Sandberg. 

Atât Clinton, cât şi Nystrom îl priviră lung. 

— Suntem de acord că Blomkvist este persoana care 
reprezintă principala ameninţare pentru noi şi că e plau- 
zibil ca el să publice ceva în numărul viitor din Millennium. 
Nu putem împiedica publicarea. Prin urmare, trebuie să-i 
distrugem total credibilitatea. Dacă va fi ucis în ceva ce va 
părea o reglare de conturi din lumea interlopă, iar pe urmă 
poliţia va găsi la el în apartament narcotice şi bani, 
ancheta va trage atunci anumite concluzii. Caz în care, nu 
vor mai căuta conspirații având legătură cu poliţia secretă. 

Clinton aprobă. 

— Erika Berger este de fapt amanta lui Blomkvist, spu- 
se Sandberg apăsând asupra cuvintelor. Este căsătorită şi 
îşi înşală soţul. Dacă va muri neaşteptat, acest lucru va 
duce şi el la o mulţime de speculaţii. 

Clinton şi Nyström schimbară priviri între ei. Sandberg 
era un adevărat geniu, atunci când era vorba să con- 
struiască perdele de fum. Învăţa foarte repede. Dar atât 
Clinton, cât şi Nyström avură un moment de şovăială. 
Sandberg era prea indiferent atunci când hotăra viaţa sau 
moartea cuiva. Nu era bine. Crima era o măsură extremă, 
la care nu trebuia să se recurgă doar pentru că se ivea oca- 
zia. Nu era o soluţie patentată, ci o măsură care putea fi 
utilizată numai dacă nu existau alternative. 

Clinton dădu din cap, în semn de negatie. 

Pagube colaterale, gândi el, simțindu-se dintr-odată 
dezgustat de toată povestea. 

După o viaţă în slujba ţării, stăm aici ca nişte simplii 
ucigaşi plătiţi. Zalachenko era o necesitate. Bjorck fusese... 
regretabil, dar Gullberg avusese dreptate. Bjorck ar fi ce- 
dat. Blomkvist era... probabil necesar. Dar Erika Berger 
era doar un martor nevinovat. 

Îl privi din nou pe Jonas Sandberg. Spera ca tânărul să 
nu devină cine ştie ce psihopat. 

— Cât de mult ştiu fraţii Nikolić? 

— Nimic. Despre noi, adică. Eu sunt singurul pe care 
l-au întâlnit, am folosit o altă identitate şi ei nu pot da de 
urma mea. Cred că asasinarea are de-a face cu traficul de 
femei. 

— Ce se întâmplă cu fraţii Nikolić, după crimă? 

— Părăsesc Suedia imediat, spuse Nyström. Exact ca 
după Bjorck. După aceea, dacă ancheta de poliţie nu ajun- 
ge la niciun rezultat, pot să se întoarcă, peste câteva săp- 
tămâni. 

— Şi planul? 

— Modelul sicilian. Se duc direct la Blomkvist, golesc 
încărcătorul şi pleacă de acolo. 

— Arma? 

— Au o armă automată. Nu ştiu de ce tip. 

— Sper că nu se gândesc să mitralieze întregul restau- 
rant... 

— Nicio grijă. Sunt profesionişti şi ştiu ce trebuie să 
facă. Dar, dacă Berger stă la aceeaşi masă cu Blomkvist.... 

Pagube colaterale. 

— Ascultaţi-mă, spuse Clinton. E important ca 
Wadensjöö să nu afle că noi am avut vreun amestec în 
treaba asta. Mai ales în caz că Erika Berger va fi şi ea una 
dintre victime. E deja încordat, gata să clacheze. Mi-e 
teamă că va trebui să-l pensionăm, după ce se termină 
toate acestea. 

Nyström dădu din cap aprobator. 

— Asta înseamnă că de îndată ce vom primi vestea că 
Blomkvist a fost ucis, vom juca teatru. Vom ţine o şedinţă 
de criză şi vom părea total uluiţi de cursul evenimentelor. 
Vom face speculaţii asupra celui care se află în spatele 
crimei, însă nu vom spune nimic despre narcotice şi altele 
de felul acesta, înainte ca poliţia să găsească probele. 


Mikael Blomkvist s-a despărţit de fata de la TVA cu 
puţin înainte de ora cinci. Petrecuseră întreaga 
după-amiază trecând prin punctele neclare din material, iar 
pe urmă Mikael fusese machiat şi supus unui lung interviu 
înregistrat. 

I se pusese o întrebare la care îi fusese greu să răspun- 
dă clar şi, de aceea, întrebarea fusese reluată de mai multe 
ori: 

Cum de se putuse întâmpla ca funcţionari de stat să 
meargă aşa de departe, încât să săvârşească nişte crime? 

Mikael reflectase la întrebare cu mult înainte ca fata de 
la TV4 să i-o adreseze. Secţia trebuie să-l fi socotit pe Za- 
lachenko drept o ameninţare foarte gravă, dar aceasta nu 
era o explicaţie suficientă. Răspunsul pe care îl dăduse în 
cele din urmă nu era nici el satisfăcător. 

— Singura explicaţie plauzibilă pe care o pot da este că 
Secţia, de-a lungul anilor, a devenit o sectă, în adevăratul 
înţeles al cuvântului. Au ajuns ca şi cei de la Knutsby! sau 
ca pastorul Jim Jones?, sau alţii asemănători. Îşi scriu 


l Biserica penticostală din Knutsby, sub conducerea pastorului 
Helge Fossmo şi a lui Asa Waldau, aşa-numita „mireasă a lui Cristos”, a 
devenit subiectul unui uriaş scandal în 2003, atunci când pastorul 
Fossmo a fost acuzat de asasinat; după ce prima lui soţie murise, în 
condiţii suspecte, în 1999, cea de a doua soţie a acestuia a fost asasina- 
tă în 2003 de către o tânără, guvernantă a copiilor şi amantă a pasto- 
rului, la îndemnul acestuia. Procesul a dezvăluit tot felul de ciudăţenii 
ale sectei din Knutsby cum ar fi rolul de „mare preoteasă” al lui Waldau 
şi practici sexuale „terapeutice”, precum şi folosirea tehnicilor de 
„spălare a minţii”. 

? Pastorul Jim Jones, întemeietor al sectei Peoples Temple, s-a re- 
fugiat împreună cu membrii comunităţii sale religioase în Guyana, în 

propriile legi, în care concepte precum ce este bine şi ce 
este greşit încetează să fie relevante şi ei acţionează com- 
plet separat de societatea normală. 

— Pare un fel de boală a minţii? 

— Nu e o descriere cu totul greşită. 

Mikael a luat metroul până la Slussen, constatând că e 
prea devreme ca să meargă la restaurant. S-a oprit un mo- 
ment în piaţa de la Slussen. Se simţea îngrijorat, dar în 
acelaşi timp viaţa îşi regăsise sensul. Numai atunci când 
Erika Berger revenise la Millennium înţelesese cât de mult 
îi lipsise. În plus, faptul că ea preluase cârma nu dusese la 
niciun conflict, atunci când Malin Eriksson se întorsese la 
postul de secretar de redacţie. Dimpotrivă, Malin era 
foarte fericită de faptul că viaţa (aşa cum se exprimase ea) 
revenise la normal. 

Întoarcerea Erikăi însemnase, de asemenea, că toţi re- 
alizaseră cât de îngrozitor de supraaglomeraţi fuseseră în 
ultimele trei luni. Erika a trebuit să reintre în funcţie la 
Millennium cu un start brusc şi ea, împreună cu Malin 
Eriksson, reuşise să dovedească o parte din povara de 
muncă administrativă care se acumulase şi fusese lăsată 
deoparte. Avuseseră şi o şedinţă de redacţie, la care se ho- 
tărâse că Millennium trebuia să se mărească şi să angajeze 
cel puţin un nou colaborator sau chiar doi. Deocamdată 
însă, habar n-aveau cum vor face rost de bani. 

În cele din urmă, Mikael s-a dus şi a cumpărat ziarele 
de seară, apoi a intrat să bea o cafea la Java, pe 
Hornsgatan, pentru a-şi omori timpul până la întâlnirea cu 
Erika. 


Procurorul Ragnhild Gustavsson îşi lăsă ochelarii pe 
masă, contemplându-i pe cei adunaţi. Avea 58 de ani şi faţa 
ei zbârcită semăna cu o portocală, iar părul cărunt îl purta 
tuns scurt. Fusese procuror timp de 25 de ani şi lucra la 
Ministerul Administraţiei Publice de la începutul anilor '90. 


Jonestown. În 1978, aflând că secta este urmărită de poliţie, s-a sinucis 
împreună cu cei 900 de membri. 

Se scurseseră doar trei săptămâni de când fusese che- 
mată pe neaşteptate la biroul procurorului general ca să-l 
întâlnească pe Torsten Edklinth. În ziua aceea, se grăbea 
să termine câteva chestii de rutină, ca să plece într-un 
concediu de şase săptămâni, la casa ei de vacanţă de la 
Husarö. În loc să plece, primise însărcinarea de a conduce 
o anchetă asupra unui grup de funcţionari de stat, grupaţi 
sub numele de „Secţia”. Toate planurile de vacanţă au fost 
rapid abandonate. Aflase că aceasta va fi însărcinarea 
principală pentru o perioadă nedeterminată şi, în mare, i se 
dăduse mână liberă în felul în care-şi organiza munca, 
precum şi în luarea hotărârilor necesare. 

— Aceasta va fi una dintre cele mai uluitoare anchete 
criminale din istoria Suediei, spusese procurorul general. 

Şi ea înclina să-l creadă. 

Cu o uimire crescândă, îl ascultase pe Torsten Edklinth 
rezumând afacerea şi ancheta pe care o făcuse, la însărci- 
narea prim-ministrului. Ancheta nu era terminată, însă el 
considera că ajunsese suficient de departe ca să prezinte 
situaţia unui procuror. 

Ea începuse prin a încerca să-şi facă o idee generală 
asupra materialului dat de către Torsten Edklinth. Când 
amploarea infracţiunilor descrise începuse să i se 
limpezească, a înţeles că tot ce va face şi toate hotărârile 
pe care le va lua vor fi privite cu lupa, în cărţile de istorie 
viitoare. Din acel moment, dedicase fiecare moment 
încercării de-a obţine o vedere de ansamblu coerentă 
asupra listei aproape incredibile de infracţiuni de care 
trebuia să se ocupe. Cazul era unic în istoria dreptului 
suedez şi, pentru că era vorba de a scoate la lumină delicte 
comise de cel puţin treizeci de ani încoace, a înţeles că va 
avea nevoie de o organizaţie de lucru specială. Gândurile îi 
mergeau spre anchetatorii de stat antimafia din Italia, care 
fuseseră siliţi să lucreze aproape subteran, pentru a 
supravieţui, în anii '70 şi '80. A înţeles de ce Edklinth 
fusese obligat să lucreze în secret. El nu ştia în cine putea 
avea încredere. 

Prima măsură luată a fost să cheme trei oameni de la 
Ministerul Administraţiei Publice. A ales persoane pe care 
le cunoştea de mulţi ani. Apoi, a angajat un cunoscut 
istoric, care lucra în Consiliul pentru prevenirea crimina- 
lităţii, pentru a contribui cu informaţii despre dezvoltarea 
puterii poliţiilor secrete, de-a lungul deceniilor. În cele din 
urmă, a desemnat-o oficial pe Monica Figuerola drept şef al 
investigaţiilor. 

Ancheta asupra Secţiei luase astfel o formă constituţio- 
nală valabilă. Acum putea fi considerată ca orice anchetă 
de poliţie, chiar dacă exista o interdicţie totală asupra ori- 
cărei dezvăluiri. 

În cele două săptămâni care trecuseră, procurorul 
Gustavsson chemase un mare număr de persoane la 
interogatorii formale, însă foarte discrete. In afară de 
Edklinth şi Figuerola, interogatoriile îi vizaseră pe 
inspectorii  criminalişti Bublanski, Sonja Modig, Curt 
Svensson şi Jerker Holmberg. Apoi, îi chemase pe Mikael 
Blomkvist, Malin Eriksson, Henry Cortez, Christer Malm, 
Annika Giannini, Dragan Armanski, Susanne Linder şi 
Holger Palmgren. În afară de reprezentanţii revistei 
Millennium, care din principiu nu răspundeau la întrebări 
ce ar fi putut duce la identificarea surselor, toţi ceilalţi 
furnizaseră cu multă bunăvoință dări de seamă amănunțite 
şi documentate. 

Ragnhild Gustavsson nu fusese deloc mulţumită de 
faptul că i se prezentase un calendar stabilit de Millen- 
nium, ceea ce însemna că ea va trebui să aresteze un nu- 
măr de persoane la o anumită dată. Înţelegea că ar fi avut 
nevoie de mai multe luni de pregătiri, înainte ca ancheta să 
ajungă la acest punct dar, în acest caz, nu avea de ales. 
Mikael Blomkvist de la revista Millennium fusese inflexibil. 
El nu asculta de vreun decret de stat sau de regulamente şi 
intenţiona să publice povestea în a treia zi a procesului 
împotriva lui Lisbeth Salander. În consecinţă, Ragnhild 
Gustavsson fusese obligată să se adapteze şi să lovească în 
acelaşi moment, pentru ca persoanele bănuite şi eventualul 

material doveditor să nu dispară. Blomkvist beneficiase, în 
plus, de sprijinul neaşteptat al lui Edklinth şi Figuerola, iar 
după aceea procurorul începuse să înţeleagă că modelul 
propus de Blomkvist avea unele avantaje evidente. Ca 
procuror, avea să primească tot sprijinul bine regizat al 
mass-media, de care va avea nevoie pentru punerea sub 
acuzare. În plus, procesul avea să meargă aşa de repede, 
încât dificila anchetă nu va avea timp să transpire pe 
culoarele administraţiei şi, prin aceasta, să rişte să ajungă 
la Secţie. 

— Problema lui Blomkvist este în primul rând aceea de 
a-i face dreptate lui Lisbeth Salander. Să arunce în aer 
Secţia este doar o consecinţă, constatase Monica 
Figuerola. 

Procesul împotriva lui Lisbeth Salander avea să înceapă 
miercuri, peste două zile deci, şi întâlnirea din lunea aceea 
avusese drept scop trecerea în revistă a întregului material 
disponibil şi împărţirea sarcinilor de lucru. 

Treisprezece persoane participaseră la şedinţă. De la 
ministerul administraţiei publice, Ragnhild Gustavsson 
luase cu ea doi dintre cei mai apropiaţi colaboratori. De la 
Comisia pentru protecţia Constituţiei, participau şeful in- 
vestigaţiilor, Monica Figuerola, împreună cu colegii săi, 
Stefan Bladh şi Anders Berglund. Şeful Comisiei pentru 
protecţia Constituţiei, Torsten Edklinth, era prezent în ca- 
litate de observator. 

Ragnhild Gustavsson hotărâse totuşi că o problemă de 
asemenea proporţii nu putea, din motive de credibilitate, 
să se limiteze la Säpo. De aceea, îi chemase pe inspectorul 
criminalist Jan Bublanski şi grupul acestuia, format din 
Sonja Modig, Jerker Holmberg şi Curt Svensson, de la po- 
liţia obişnuită. Aceştia lucrau la afacerea Salander încă de 
la Paşte şi erau bine informaţi despre întreaga problemă. 
În plus, îi chemase pe procurorul Agneta Jervas şi pe in- 
spectorul criminalist Marcus Erlander, de la Goteborg. 
Ancheta despre Secţie avea legături directe cu ancheta de- 
spre asasinarea lui Alexander Zalachenko. 

Când Monica Figuerola menţionase că fostul 
prim-ministru Thorbjörn Fälldin ar trebui eventual audiat 
ca martor, poliţiştii Jerker Holmberg şi Sonja Modig au 
început să se foiască neliniştiţi. 

Timp de cinci ore au fost examinate, una după alta, 
persoane care fuseseră identificate ca activişti în cadrul 
Secţiei, după care s-au constatat delictele comise şi au fost 
luate deciziile de arestare. În total, şapte persoane fusese- 
ră identificate şi puse în legătură cu apartamentul de pe 
Artillerigatan. În afară de acestea, mai fuseseră identificate 
nouă persoane ca având legătură cu Secţia, dar care nu 
vizitaseră niciodată sediul de pe Artillerigatan. Lucrau în 
general la RPS/Säk, pe Kungsholmen, dar îi întâlniseră pe 
unii dintre activiştii din Secţie. 

— Este în continuare imposibil de spus cât de cuprin- 
zătoare este această conspirație. Nu ştim în ce împrejurări 
aceste persoane s-au întâlnit cu Wadensj66 sau cu alţii. Pot 
fi informatori sau au crezut poate că lucrează pentru 
anchete interne sau altele de genul ăsta. Există deci o in- 
certitudine asupra amestecului lor, care va putea fi rezol- 
vată numai atunci când vom avea posibilitatea să audiem 
persoanele în cauză. De asemenea, e vorba doar de per- 
soanele pe care le-am remarcat în săptămânile în care a 
avut loc supravegherea; prin urmare, pot exista şi alţii de- 
spre care noi încă nu ştim. 

— Dar secretarul general şi contabilul-şef... 

— Putem spune cu certitudine că ei lucrează pentru 
Secţie. 

Era ora şase în seara zilei de luni, când Ragnhild 
Gustavsson a hotărât să se facă o pauză de o oră pentru 
cină, după care aveau să fie reluate dezbaterile. 

În momentul în care toţi se ridicaseră şi începuseră să 
se împrăştie, Jesper Thoms, colaboratorul Monicăi Figue- 
rola de la secţia operativă a Comisiei pentru protecţia 
Constituţiei, a oprit-o ca să-i raporteze ce se întâmplase în 
ultimele ore de supraveghere. 

— Clinton s-a aflat la dializă o mare parte din zi şi s-a 
întors în apartamentul din Artillerigatan la ora cinci. Sin- 
gurul care a făcut ceva interesant a fost Georg Nyström, 
deşi nu suntem foarte siguri despre ce e vorba de fapt. 

— Aha, zise Monica Figuerola. 

— Astăzi la ora 13:30, Nystrom s-a dus la Gara Centrală 
şi s-a întâlnit cu două persoane. Au mers apoi până la 
hotelul Sheraton şi au băut o cafea la bar. Întâlnirea a 
durat mai mult de douăzeci de minute, după care Nyström 
s-a reîntors pe Artillerigatan. 

— Aha. Cu cine s-a întâlnit? 

— Nu ştim. Sunt feţe noi. Doi bărbaţi cam de 35 de ani 
care, după înfăţişare, par să fie est-europeni. Dar omul 
nostru i-a pierdut, din păcate, când au coborât la metrou. 

— Aha, spuse Monica Figuerola pe un ton obosit. 

— Ăştia sunt, spuse Jesper Thoms, dându-i o serie de 
fotografii. 

Ea privi feţele mărite, pe care nu le mai văzuse nicio- 
dată. 

— OK, mulţumesc, spuse, punând fotografiile pe masa 
de conferinţe şi se ridică, pregătită să meargă să-şi ia ceva 
de mâncare. 

Curt Svensson se afla lângă ea şi privi şi el fotografiile. 

— O, la naiba, făcu el. Ce legătură au fraţii Nikolić cu 
asta? 

Monica Figuerola rămase în loc. 

— Cine? 

— Nenorociţii ăia doi, spuse Curt Svensson. Tomi şi 
Miro Nikolic. 

— Ştii cine sunt? 

— Sigur. Doi fraţi din Huddinge. Sârbi. l-am ţinut sub 
observaţie de mai multe ori, când lucram la brigada contra 
crimei organizate. Miro Nikolic este cel mai periculos. De 
altfel, este pus sub urmărire de vreun an, pentru violenţă 
gravă. Dar credeam c-au dispărut amândoi în Serbia, şi au 
devenit oameni politici sau altceva de genul ăsta. 

— Oameni politici? 

— Da. S-au dus în Serbia în prima jumătate a anilor '90 
şi au ajutat la purificarea etnică. Lucrau pentru şeful ma- 
fiot Arkan, care conducea un fel de miliţie fascistă privată. 
Aveau faima că sunt shooters. 

— Shooters? 

— Da, adică ucigaşi plătiţi. S-au tot fâţâit între Belgrad 
şi Stockholm. Unchiul lor are o cârciumă în Norrmalm şi 
oficial ei lucrează când şi când acolo. Am avut mai multe 
informaţii cum că au participat la cel puţin două crime, 
într-o reglare de conturi în aşa-numitul război al ţigărilor 
între sârbi, dar n-am putut niciodată să-i prindem cu nimic. 

Monica Figuerola cercetă mută fotografiile. Apoi, de- 
veni brusc lividă. Se uită ţintă la Torsten Edklinth. 

— Blomkvist, strigă ea cu panică în glas. Nu se mulţu- 
mesc să-l bage într-un scandal. Au de gând să-l omoare şi 
să lase poliţia să descopere cocaina în timpul anchetei 
pentru a trage singură concluziile. 

Edklinth o privi la fel de speriat. 

— Trebuie să se întâlnească cu Erika Berger la restau- 
rantul lui Samir, spuse Monica Figuerola. 

Îl prinse pe Curt Svensson de umăr. 

— Eşti înarmat? 

— Da... 

— Urmează-mă. 

Monica Figuerola ieşi în goană din sala de conferinţe. 
Biroul ei se afla trei uşi mai departe, pe coridor. Descuie 
uşa şi scoase revolverul din sertar. Impotriva oricărui re- 
gulament, lăsă uşa de la birou descuiată şi o luă la fugă 
spre lift. Curt Svensson rămase nehotărât o secundă. 

— Du-te, îi spuse Bublanski. Sonja... mergi cu ei. 


Mikael Blomkvist a ajuns la „Cratiţa lui Samir” la şase 
şi douăzeci. Erika Berger, care tocmai sosise, găsise o 
masă liberă lângă tejgheaua de la intrare. El a sărutat-o pe 
obraz. Au comandat fiecare câte o bere şi tocană de miel, 
iar berea le-a fost adusă imediat. 

— Cum a fost fata de la TV4? întrebă Erika. 

— La fel de rece ca întotdeauna. Erika Berger începu să 
râdă. 

— Dacă nu ai grijă, o să înceapă să te obsedeze. Îţi dai 
seama, o fată care rezistă farmecului lui Blomkvist! 

— De fapt, e plin de fete care de-a lungul anilor mi-au 
rezistat, spuse Mikael Blomkvist. Dar ziua ta cum a fost? 

— Pierdută. Insă am acceptat să particip la o dezbatere 
despre SMP, la Clubul presei. Va fi ultima mea contribuţie 
la problema asta. 

— Grozav. 

— Nici nu-ţi imaginezi ce bucuroasă sunt că m-am în- 
tors la Millennium, spuse ea. 

— Nici nu-ţi imaginezi ce bucuros sunt eu că te-ai în- 
tors, îmi vine să zburd de fericire. 

— E din nou plăcut să vin la slujbă. 

— Mmm. 

— Sunt fericită. 

— Şi eu trebuie să merg la toaletă, spuse Mikael 
ridicându-se. 

Făcu câţiva paşi şi aproape se izbi de un bărbat de vreo 
35 de ani, care tocmai intrase pe uşă. Mikael observă că 
avea înfăţişare est-europeană şi că-l privea fix. Apoi văzu 
pistolul-mitralieră. 


Tocmai treceau de Riddarholmen, când îi sună Torsten 
Edklinth ca să le spună că nici Mikael Blomkvist, nici Erika 
Berger nu răspundeau la telefoanele mobile. Probabil le 
închiseseră, ca să nu fie deranjaţi la masă. 

Monica Figuerola începu să înjure şi trecură de piaţa 
Södermalm cu mai mult de 80 de kilometri la oră. Ţinea 
claxonul apăsat şi luă o curbă aşa de strânsă pe 
Hornsgatan, încât Curt Svensson fu nevoit să se ţină cu 
mâna de portieră. El îşi scosese arma de serviciu şi verifica 
încărcătorul. Sonja Modig făcea acelaşi lucru, pe locul din 
spate. 

— Trebuie să cerem întăriri, spuse Curt Svensson. Cu 
fraţii Nikolic, nu e de glumă. 

Monica Figuerola făcu un semn de încuviinţare. 

— Facem aşa, spuse ea. Eu şi Sonja intrăm direct în 
restaurant, în speranţa că sunt acolo. Tu, Curt, îi cunoşti pe 
fraţii Nikolić, aşa că rămâi de pază afară. 

— OK. 

— Dacă totul e liniştit, îi luăm pe Blomkvist şi pe Berger 
în maşină şi-i ducem în Kungsholmen. Dacă avem cea mai 
mică bănuială că ceva nu e în ordine, rămânem în restau- 
rant şi cerem întăriri. 

— OK, spuse Sonja Modig. 

Monica Figuerola mai era încă pe Hornsgatan, când 
staţia radio de sub bord începu să pârâie. 

Către toate unităţile. Alarmă în legătură cu un schimb 
de focuri pe Tavastgatan, în Sodermalm. Alarma priveşte 
restaurantul „Cratiţa lui Samir”. 

Monica Figuerola simţi o crampă bruscă în coşul piep- 
tului. 


Erika Berger îl văzu pe Mikael Blomkvist izbindu-se de 
un bărbat de vreo 35 de ani, în drum spre toaleta de lângă 
intrare. Îşi încruntă sprâncenele, fără să ştie exact de ce. 
Avea senzaţia că necunoscutul se holba la Mikael cu o 
expresie uimită. Se întrebă dacă era vreun cunoscut de-al 
lui Mikael. 

Apoi, văzu bărbatul făcând un pas înapoi şi lăsând să 
cadă pe duşumea o geantă. În primul moment, nu înţelese 
ce vedea. Stătea ca paralizată, în vreme ce bărbatul înălța 
pistolul automat spre Mikael Blomkvist. 


Mikael Blomkvist reacţionă fără să gândească. Întinse 
mâna stângă şi prinse ţeava armei, ridicând-o spre tavan, 
într-o miime de secundă, văzu ţeava în faţa ochilor. 

În localul înghesuit, ţăcănitul pistolului-mitralieră fu 
asurzitor. Bucăţi de mortar şi sticlă din lampa de tavan 
căzură peste Mikael, atunci când Miro Nikolić trase o salvă 
de unsprezece gloanţe. Un scurt moment, Mikael privi ţintă 
în ochii atacatorului. 

Apoi, Miro Nikolic făcu un pas înapoi, smucind arma. 
Mikael era total nepregătit şi scăpă ţeava din mână. Înţe- 
lese brusc că se afla în pericol de moarte. Fără să se gân- 
dească, se aruncă înainte spre agresor, în loc să încerce să 
se acopere. Abia mai târziu a înţeles că dacă ar fi reacţio- 
nat altfel, dacă s-ar fi ghemuit sau ar fi dat înapoi, ar fi fost 
împuşcat pe loc. Prinse din nou ţeava pistolului-mitralieră. 
Îşi folosi greutatea corpului ca să-l împingă în perete pe 
atacator. Mai auzi vreo şase sau şapte focuri şi trase 
disperat de ţeavă, ca s-o îndrepte spre podea. 


Erika Berger se ghemuise instinctiv, când porni a doua 
salvă. Alunecă şi se izbi cu capul de scaun. Apoi, se târi pe 
podea şi ridică privirea, văzând că trei găuri apăruseră în 
perete, exact în locul în care se aflase ceva mai înainte 
capul ei. 

Şocată, întoarse privirea şi-l văzu pe Mikael luptându-se 
cu bărbatul, aproape de intrare. El alunecase în genunchi 
şi ţinea ţeava cu amândouă mâinile, încercând să smulgă 
arma din mâinile celuilalt. Îl văzu pe atacator luptând ca să 
se elibereze. Îl lovea încontinuu cu pumnul pe Mikael în 
faţă şi în tâmplă. 


Monica Figuerola frână brusc în faţa restaurantului, 
smuci portiera şi o luă la goană spre intrare. Avea pistolul 
Sig Sauer în mână, când deveni brusc conştientă de maşina 
care se afla parcată chiar în faţa restaurantului. 

Îl văzu pe Tomi Nikolić la volan şi îşi îndreptă arma 
spre faţa acestuia, de cealaltă parte a geamului. 

— Poliţia. Mâinile sus! ţipă ea. Tomi Nikolic ridică 
mâinile. 

— leşi din maşină şi culcă-te jos, pe trotuar, urlă cu fu- 
rie în glas. 

Întoarse capul şi-i aruncă o scurtă privire lui Curt 
Svensson. 

— Restaurantul, strigă ea. 

Curt Svensson şi Sonja Modig traversară în fugă strada. 

Sonja Modig se gândea la copiii ei. Era împotriva ori- 
căror instrucţiuni să se arunce într-o clădire cu arma 
scoasă, fără să aibă întărire la faţa locului, fără vestă 
antiglont şi fără să aibă o vedere de ansamblu asupra si- 
tuaţiei. 

Apoi, auzi un foc de armă înăuntru, în restaurant. 


Mikael avea degetul arătător între trăgaci şi piedică 
atunci când Miro Nikolić începu să tragă din nou. Auzi o 
sticlă spărgându-se în spatele lui. Simţea o durere teribilă 
în deget atunci când atacatorul, iarăşi şi iarăşi, apăsa pe 
trăgaci, strivindu-i degetul, însă atâta vreme cât degetul se 
afla acolo, arma nu putea fi descărcată. Loviturile de pumn 
îi plouau dintr-o parte în cap şi simţi brusc că avea 45 de 
ani şi o condiţie fizică mult prea proastă. 

Nu mai scap. Trebuie să mă opresc, gândi el. 

Era primul gând raţional de când îl descoperise pe 
bărbatul cu pistolul-mitralieră. 

Încleştă dinţii şi vâri degetul şi mai adânc, sub trăgaci. 

Apoi, sprijinindu-se în picioare, împinse umărul în 
corpul atacatorului, silindu-se să se ridice din nou. Lăsă 
pistolul din mâna dreaptă şi îşi ridică braţul, ca să se pro- 
tejeze de ploaia de lovituri. Miro Nikolić începu atunci să-l 
lovească la subsuoară şi în coaste. Timp de o secundă, se 
priviră iarăşi în ochi. 

În clipa următoare, Mikael simţi cum atacatorul era 
smuls de lângă el. Avu o ultimă durere cumplită în deget şi 
văzu silueta imensă a lui Curt Svensson. Acesta li- 
teralmente îl ridicase în aer pe Miro Nikolić, ţinându-l 
strâns de ceafă şi izbindu-l cu capul de zidul de lângă uşă. 
Miro Nikolic se prăbuşi la pământ, ca un castel din cărţi de 
joc. 

— La pământ, o auzi el pe Sonja Modig strigând. Poliţia. 
Stai nemişcat! 

Răsuci capul şi o văzu stând cu picioarele depărtate, ți- 
nând arma cu amândouă mâinile, în timp ce încerca să-şi 

dea seama de situaţie. În cele din urmă, înălţă arma spre 
tavan, îndreptând privirea spre Mikael Blomkvist. 

— Eşti rănit? îl întrebă ea. 

Mikael o privea năuc. Îi sângera arcada şi nasul. 

— Cred că mi-am rupt degetul, spuse el, aşezându-se pe 
podea. 


Monica Figuerola a primit întăriri de la brigada de po- 
liţie din Södermalm, la mai puţin de un minut după ce îl 
silise pe Tomi Nikolić să se culce pe trotuar. S-a prezentat 
şi i-a lăsat pe poliţişti să se ocupe de prizonier, apoi a fugit 
în restaurant. S-a oprit la intrare, încercând să-şi dea 
seama de situaţie. 

Mikael Blomkvist şi Erika Berger şedeau jos, pe duşu- 
mea. El avea faţa plină de sânge şi părea să se afle în stare 
de şoc. Monica a respirat, în sfârşit. In orice caz, trăia. 
Apoi, şi-a încruntat sprâncenele, văzând-o pe Erika Berger 
care-şi pusese braţul pe umărul lui Mikael. 

Sonja Modig stătea pe vine, cercetând mâna lui Blomk- 
vist. Curt Svensson tocmai îi punea cătuşele lui Miro 
Nikolić, care arăta de parcă ar fi fost izbit de un tren 
expres. Monica a văzut pe duşumea un pistol-mitralieră 
model militar suedez. 

A ridicat privirea, cercetând personalul şocat şi clienţii 
înspăimântați şi a constatat grămada de porțelan spart, 
scaunele şi mesele răsturnate şi toate distrugerile provo- 
cate de numeroasele gloanţe trase. Simţea în nări mirosul 
de praf de puşcă. Dar nu vedea în restaurant niciun mort 
sau rănit. Poliţiştii din brigada din Södermalm începuseră 
să intre în local, cu armele scoase. Ea întinse mâna, 
atingându-l pe Curt Svensson pe umăr. Acesta se ridică. 

— Ai spus că Miro Nikolić era sub urmărire? 

— Aşa e. Violenţe grave, acum aproape un an. O bătaie 
în Hallunda. 

— OK. Facem aşa. Eu dispar cât pot de iute, cu Blomk- 
vist şi Berger. Tu rămâi. Versiunea oficială este că tu şi 
Sonja Modig aţi venit aici ca să luaţi cina şi că tu l-ai recu- 

noscut pe Nikolić, din vremea când lucrai la brigada contra 
crimei organizate. Când ai încercat să-l arestezi, a scos 
arma şi a început să tragă. Tu l-ai prins. 

Curt Svensson avea aerul uluit. 

— N-o să ţină... Există martori. 

— Martorii vor povesti că cineva s-a bătut şi a tras. Nu 
e nevoie să ţină decât până la apariţia ziarelor de seară de 
mâine. Deci, versiunea este că fraţii Nikolic au fost prinşi 
dintr-o simplă întâmplare, pentru că tu i-ai recunoscut. 

Curt Svensson privi haosul din jur. Apoi aprobă cu un 
gest scurt. 


Monica Figuerola şi-a făcut drum prin mulţimea de 
poliţişti din faţa restaurantului, plasându-i pe Mikael 
Blomkvist şi pe Erika Berger în maşină, pe locurile din 
spate. S-a dus la comandant şi i-a vorbit cu voce scăzută, 
timp de treizeci de secunde. A făcut un semn din cap spre 
maşina în care se aflau Mikael şi Erika. 

Comandantul a privit şovăitor, dar, în cele din urmă, a 
aprobat. Monica s-a urcat în maşină, conducând spre 
Zinkensdamm şi a parcat lângă trotuar, întorcându-se spre 
ei. 

— Cât de rău îţi e? 

— Am încasat câţiva pumni. Dinţii sunt la locul lor. 
Mi-am rupt degetul. 

— Ne ducem la Urgenţă, la Sankt Goran. 

— Ce s-a întâmplat? întrebă Erika Berger. Şi tu cine 
eşti? 

— lertaţi-mă, spuse Mikael. Erika, ea este Monica Fi- 
guerola. Lucrează la Säpo. Monica, ea este Erika Berger. 

— Mi-am dat seama, spuse Monica pe un ton indiferent, 
fără s-o privească pe Erika. 

— Monica şi cu mine ne-am întâlnit în timpul anchetei. 
Ea este contactul meu la Sâpo. 

— Înţeleg, spuse Erika Berger, care brusc începu să tre- 
mure din cauza şocului pe care abia acum îl resimțea. 

Monica Figuerola o privi fix. 

— Ce s-a întâmplat? întrebă Mikael. 

— Am tradus greşit scopul cocainei, spuse Monica Fi- 
guerola. Credeam că ţi-au întins o cursă, ca să te vâre 
într-un scandal. De fapt, se gândeau să te omoare şi să lase 
poliţia să descopere cocaina, când aveau să intre în 
apartamentul tău. 

— Ce cocaină? întrebă Erika Berger. Mikael închise 
ochii o secundă. 

— Du-mă la Sankt Goran, zise el. 


— Arestaţi? izbucni Fredrik Clinton. 

Simţea în zona inimii un tremur, ca şi cum un fluture ar 
fi bătut din aripi. 

— Cred că nu e nimic grav, spuse Georg Nyström. Pare 
să fi fost o simplă întâmplare. 

— Întâmplare? 

— Miro Nikolić era căutat pentru o poveste veche, cu 
bătaie şi maltratare. Un poliţist de la brigada de combatere 
a crimei organizate l-a recunoscut şi l-a arestat, când a 
venit la restaurantul „Cratiţa lui Samir”. Nikolić a intrat în 
panică şi a încercat să scape, trăgând focuri de armă. 

— Blomkvist? 

— El nu a fost deloc amestecat. Nici nu ştim dacă se 
afla în restaurant când a avut loc arestarea. 

— La naiba, nu poate fi adevărat! spuse Fredrik Clinton. 
Ce ştiu fraţii Nikolić? 

— Despre noi? Nimic. Ei cred că atât Björck, cât şi 
Blomkvist au fost treburi care aveau de-a face cu traficul 
de femei. 

— Dar ştiu că Blomkvist era ţinta? 

— De bună seamă, însă n-o să înceapă să spună că 
aveau un contract să-l omoare. Îşi vor ţine gura la tribunal. 
Vor intra la puşcărie pentru deţinere ilegală de arme şi, 
după cum cred, violenţă faţă de poliţie. 

— Tâmpiţii dracului, spuse Clinton. 

— Da, s-au făcut de râs. Pentru moment, trebuie să-l 
lăsăm în pace pe Blomkvist, dar de fapt nu s-a întâmplat 
nicio nenorocire. 

Era unsprezece noaptea, când Susanne Linder şi doi 
tipi solizi de la Milton Security i-au căutat pe Mikael 
Blomkvist şi pe Erika Berger, la poliţia din Kungsholmen. 

— Nu poţi zice că nu te distrezi, i-a spus Susanne 
Linder Erikăi Berger. 

— Asta e, a răspuns Erika mohorâtă. 

Avusese un şoc serios în maşină, în drum spre spitalul 
Sankt Göran. Brusc realizase că atât ea, cât şi Mikael fuse- 
seră pe punctul de a fi ucişi. 

Mikael a petrecut o oră la secţia de urgenţe, vreme în 
care i s-au pus plasturi pe faţă, i s-au făcut radiografii şi i 
s-a bandajat degetul. Avea contuzii grave la ultima falangă 
şi probabil avea să piardă unghia. Rana cea mai serioasă o 
căpătase, ironia sorții, atunci când îi venise Curt Svensson 
în ajutor şi-l smulsese de pe el pe Miro Nikolic. Degetul 
arătător al lui Mikael se prinsese în piedica 
pistolului-mitralieră şi se rupsese. Îl durea îngrozitor, dar 
nu era o rană care să-i amenințe viaţa. 

Pentru Mikael, şocul s-a produs abia după vreo două 
ore, când sosise deja la Comisia pentru protecţia 
Constituţiei, la  RPS/Sâk, unde lăsase o relatare 
inspectorului criminalist  Bublanski şi procurorului 
Ragnhild Gustavsson. Dintr-odată, a început să tremure şi 
s-a simţit aşa de obosit, încât era cât pe ce să adoarmă în 
timpul interogatoriului. A urmat apoi un moment de 
discuţii aprinse. 

— Nu ştim ce-au de gând, spunea Monica Figuerola. Nu 
ştim dacă Blomkvist era singura victimă plănuită sau dacă 
şi Berger ar fi trebuit să moară. Nu ştim dacă nu se 
gândesc să încerce din nou sau dacă altcineva de la 
Millennium este ameninţat. Şi, de ce să n-o omoare pe 
Salander, care este adevărata ameninţare la adresa 
Secţiei? 

— Am telefonat deja şi i-am anunţat pe colaboratorii de 
la Millennium, în vreme ce-l peticeau pe Blomkvist, spuse 
Erika Berger. Toţi vor avea multă grijă, până ce iese ziarul. 
Redacţia va fi păzită. 

Prima reacţie a lui Torsten Edklinth a fost să le dea 
imediat gărzi de corp. Pe urmă au înţeles, atât el, cât şi 
Monica Figuerola, că poate nu era cea mai inteligentă mă- 
sură să atragă atenţia, contactând secţia de pază a persoa- 
nelor de la Sâpo. 

Erika Berger a rezolvat problema, refuzând protecţia 
poliţiei. I-a telefonat lui Dragan Armanski, explicându-i 
situaţia. Ceea ce a făcut ca Susanne Linder să fie chemată 
la slujbă noaptea târziu. 


Mikael Blomkvist şi Erika Berger au fost încartiruiţi la 
etajul unei case sigure, aflată în spatele palatului 
Drottningholm, pe drumul spre Ekero. Era o vilă mare din 
anii '30, cu vedere spre golf, grădină impunătoare şi 
dependinţele respective, în afara clădirii principale. 
Imobilul era proprietatea firmei Milton Security, dar era 
locuită de Martina Sjögren, 68 de ani, văduva 
colaboratorului Hans Sjogren care murise accidental cu 
cincisprezece ani în urmă când, fiind în misiune, căzuse 
prin duşumeaua putredă a unei case părăsite de lângă 
Sala. După înmormântare, Dragan Armanski vorbise cu 
Martina Sjögren şi o angajase ca intendentă şi 
administrator al clădirii. Ea locuia gratis într-una din 
clădirile anexă şi ţinea casa gata pentru acele ocazii, de 
câteva ori pe an, când Milton Security avea nevoie 
imediată să ascundă vreo persoană care, din motive 
adevărate sau închipuite, se temea pentru siguranţa ei. 

Monica Figuerola i-a însoţit. S-a prăbuşit pe un scaun în 
bucătărie şi a lăsat-o pe Martina Sjögren să-i servească o 
cafea, în vreme ce Erika Berger şi Mikael Blomkvist se 
instalau la etaj, iar Susanne Linder verifica alarma şi ca- 
merele de supraveghere electronică din jurul clădirii. 

— Sunt periuţe de dinţi şi articole de igienă în comoda 
din faţa băii, a strigat Martina Sjogren în sus, pe scară. 

Susanne Linder şi cei doi paznici de la Milton Security 
s-au instalat în camerele de la parter. 

— N-am stat o clipă de când am fost trezită, 
azi-dimineaţă la patru, spuse Susanne Linder. Puteţi face o 
schemă de pază, dar lăsaţi-mă să dorm cel puţin până 
mâine la cinci dimineaţa. 

— Poţi dormi toată noaptea, avem noi grijă de asta, zise 
unul din paznici. 

— Mulţumesc, a mai spus Susanne Linder şi a plecat să 
se culce. 

Monica Figuerola asculta distrată, în vreme ce paznicii 
cuplau detectoarele de mişcare din grădină şi trăgeau la 
sorţi cine să ia prima gardă. Cel care pierduse îşi prepară 
un sendviş şi se instală într-o cameră cu televizor, lângă 
bucătărie. Monica Figuerola studia ceştile înflorate. Şi ea 
fusese în picioare din zorii zilei şi se simţea destul de ter- 
minată. Se gândea să plece acasă, când Erika Berger a co- 
borât, turnându-şi o ceaşcă de cafea. S-a aşezat de cealaltă 
parte a mesei. 

— Mikael a adormit cum s-a pus în pat. 

— Reacţia la adrenalină, spuse Monica Figuerola. 

— Şi acum, ce-o să se întâmple? j 

— Trebuie să rămâneți aici câteva zile. Intr-o săptămâ- 
nă, se liniştesc apele. Cum te simţi? 

— Ce să spun! Încă mai tremur. Nu ţi se întâmplă în 
fiecare zi una ca asta. Tocmai i-am telefonat soţului meu şi 
i-am explicat de ce nu vin în seara asta acasă. 

— Hmm. 

— Sunt căsătorită cu.... 

— Ştiu cu cine eşti căsătorită. 

Tăcere. Monica Figuerola se frecă la ochi, căscând. 

— Trebuie să mă duc acasă, să dorm, spuse ea. 

— Pentru numele lui Dumnezeu. Încetează cu prostiile 
şi du-te să te culci cu Mikael, zise Erika. 

Monica Figuerola o privi cercetătoare. 

— E aşa de evident? întrebă ea. Erika dădu din cap. 

— Ţi-a spus Mikael ceva...? 

— Niciun cuvânt. Obişnuieşte să fie discret când e vor- 
ba de cuceririle lui. Insă adesea este ca o carte deschisă. Şi 
tu eşti evident duşmănoasă de câte ori mă priveşti. Incer- 
caţi să ascundeţi ceva. 

— E şeful meu, spuse Monica Figuerola. 

— Şeful tău? 

— Da. Edklinth şi-ar ieşi din minţi să ştie că eu şi 
Mikael am... 

— Înţeleg. Nu ştiu ce se petrece între tine şi Mikael, 
spuse Erika Berger, dar eu nu sunt rivala ta. 

— Nu eşti? 

— Mikael este amantul meu, când şi când. Dar nu sunt 
măritată cu el. 

— Am înţeles că aveţi o legătură specială. El mi-a po- 
vestit despre voi, când am fost la Sandhamn. 

— Ai fost la Sandhamn cu el! Atunci, e serios. 

— Nu-ţi bate joc de mine. 

— Monica... Sper că tu şi Mikael... O să încerc să nu 
stau în drum. 

— Şi dacă nu poţi? 

Erika Berger ridică din umeri. 

— Prima lui nevastă şi-a ieşit cu totul din minţi, când 
Mikael a înşelat-o cu mine. L-a dat pe uşă afară. E vina 
mea. Câtă vreme este burlac şi accesibil, n-am de gând 
să-mi fac procese de conştiinţă. Dar mi-am promis mie 
însămi să mă ţin la distanţă dacă va avea o legătură 
serioasă cu cineva. 

— Nu ştiu dacă pot îndrăzni să mizez pe el. 

— Mikael este special. Eşti îndrăgostită de el? 

— Cred că da. 

— Atunci, asta e. Nu i-o spune prea devreme. Acum, 
du-te şi culcă-te. 

Monica a mai reflectat un moment la situaţie. Apoi, a 
urcat scara şi s-a dezbrăcat, strecurându-se în pat, lângă 

Mikael. El a mormăit ceva, trecându-şi braţul în jurul mij- 


locului ei. 
Erika Berger a rămas singură în bucătărie, meditând 


vreme îndelungată. Dintr-odată se simţea profund neferi- 
cită. 

25 
Miercuri 13 iulie - joi 14 iulie 


Mikael Blomkvist se întrebase întotdeauna cum se făcea 
că megafoanele din tribunale erau aşa de discrete. Îi veni 
greu să audă cuvintele care anunțau că procesul împotriva 
lui Lisbeth Salander avea să înceapă în sala nr. 5, la ora 
10:00. Totuşi sosise devreme şi se postase la intrarea sălii 
de judecată. Era unul dintre primii cărora li se dăduse 
drumul înăuntru. S-a aşezat pe băncile din partea pentru 
public, în stânga, de unde avea o vedere mai bună asupra 
mesei apărării. Locurile pentru public s-au umplut repede. 
Interesul mass-mediei crescuse pe măsură ce se apropia 
procesul, iar în ultima săptămână procurorul Ekström 
fusese intervievat zilnic. 

Ekström fusese harnic. 

Lisbeth Salander era acuzată pentru maltratare şi 
maltratare gravă, în cazul Carl-Magnus Lundin; pentru 
ameninţare gravă, tentativă de omor şi maltratare gravă, în 
cazul  decedatului Karl Axel Bodin, alias Alexander 
Zalachenko; pentru două cazuri de intrare prin efracţie - 
pe de o parte, în casa de vacanţă din Stallarholmen a 
decedatului avocat Nils Bjurman şi, pe de altă parte, în 
locuinţa acestuia de lângă Odenplan; pentru furtul unui 
vehicul - o motocicletă Harley-Davidson, proprietatea unui 
anume Sonny Nieminen, membru în clubul motociclist din 
Svavelsj6; pentru trei cazuri de deţinere ilegală de armă - 
un spray cu gaz lacrimogen, un pistol electric şi un 
revolver polonez marca P-83 Wanad, care fuseseră găsite 
la Gosseberga; pentru furt sau ascunderea probelor - 
formularea nu era clară, dar se referea la documentaţia 
care fusese găsită în casa de vacanţă a avocatului Bjurman 
-, precum şi pentru o seamă de delicte mai puţin 
importante. În total, Lisbeth Salander avea împotriva ei 16 
capete de acuzare. 

Ekstrom lăsase chiar să transpire informaţii care dă- 
deau de înţeles că starea mintală a lui Lisbeth Salander 
lăsa mult de dorit. El se baza atât pe expertiza psihiatrică 
medico-legală a doctorului Jesper H. Loderman, făcută 
atunci când ea împlinise 18 ani, cât şi pe o anchetă care, 
după decizia tribunalului asupra unei audieri pregătitoare, 
fusese făcută de dr. Peter Teleborian. Fiindcă fata bolnavă 
psihic refuzase, după obiceiul ei, să vorbească cu medicii 
psihiatri, analiza fusese făcută din „observaţii” realizate în 
luna dinaintea procesului, la închisoarea Kronoberg, din 
Stockholm. Teleborian, care avea o experienţă de mulţi ani 
cu pacienta, stabilea că Lisbeth Salander suferea de o gra- 
vă tulburare psihică, folosind termeni ca psihopatie, narci- 
sism patologic şi schizofrenie paranoidă. 

Presa vehiculase că a fost interogată de şapte ori. La 
toate, acuzata refuzase să spună măcar „bună ziua” celor 
care o interogau. Primele interogatorii fuseseră făcute de 
poliţia din Goteborg, iar restul avuseseră loc la sediul 
poliţiei din Stockholm.  Imprimările pe bandă din 
procesul-verbal dezvăluiau încercări prieteneşti de-a o 
convinge şi întrebări repetate cu încăpățânare, însă niciun 
răspuns. 

Nici măcar o tuse. 

În câteva ocazii, se auzea pe bandă vocea Annikăi 
Giannini, care constata că în mod evident clienta ei nu avea 
intenţia să răspundă la întrebări. Acuzaţia împotriva lui 
Lisbeth Salander se baza prin urmare numai pe probele 
tehnice şi pe faptele pe care poliţia le putuse stabili. 

Tăcerea lui Lisbeth o pusese uneori pe avocata ei într-o 
postură dificilă, pentru că aceasta fusese obligată să fie 
aproape la fel de tăcută cum era clienta ei. Ce discutaseră 
Annika Giannini şi Lisbeth Salander în particular era con- 
fidenţial. 

De asemenea, Ekström nu făcea niciun secret din faptul 
că avea intenţia să ceară pentru Lisbeth Salander în primul 
rând internarea într-un spital psihiatric şi abia în al doilea 
rând o pedeapsă cu închisoarea corespunzătoare. Ordinea 

celor două alternative era inversată, însă el credea că, în 
cazul ei, tulburările psihice erau aşa de evidente şi 
definirea bolii aşa de clar făcută de medici, încât nici nu 
exista de fapt o alternativă. Era extrem de rar ca un 
tribunal să meargă împotriva unui verdict medico-legal. 

El socotea deci că nu trebuia ridicată punerea sub tu- 
telă a lui Lisbeth Salander. Într-un interviu, explicase cu o 
mină întristată că în Suedia exista un număr de persoane 
sociopate cu tulburări psihice aşa de grave, încât consti- 
tuiau o primejdie nu doar pentru alţii, ci şi pentru ele în- 
sele şi că din punct de vedere ştiinţific nu exista altă solu- 
ţie decât ca aceste persoane să fie închise. Amintise cazul 
lui Anette, o tânără extrem de violentă, care devenise un 
adevărat personaj de foileton prin anii '70 şi care, chiar şi 
acum, după treizeci de ani, mai era îngrijită într-un spital 
de boli nervoase. Fiecare încercare de a slăbi restricţiile 
rezultase în faptul că aceasta se năpustise în atacuri violen- 
te şi demenţiale împotriva rudelor şi personalului de în- 
grijire sau în încercări de automutilare. Ekström voia să 
spună că Lisbeth Salander suferea de o formă asemănă- 
toare de tulburare psihică. 

Interesul mass-mediei crescuse şi din simplul motiv că 
avocata lui Lisbeth Salander, Annika Giannini, nu se ex- 
primase în presă. Ea refuzase consecvent să se lase inter- 
vievată, pentru a exprima punctul de vedere al celeilalte 
părţi. În consecinţă, mass-media se aflase într-o situaţie 
dificilă, în care partea acuzării sufoca prin mulţimea in- 
formatiilor, în vreme ce partea cealaltă, în mod cu totul 
neobişnuit, nu dădea nici cea mai mică indicație despre 
poziţia lui Salander faţă de învinuiri şi ce strategie avea de 
gând apărarea să folosească. 

Această situaţie fusese comentată de un expert jurist 
care era angajat pentru a supraveghea procesul de către 
un tabloid. Expertul constatase într-o cronică faptul că 
Annika Giannini era un respectat avocat al drepturilor fe- 
meii, dar că era total lipsită de experienţă în afara acestui 
câmp de acţiune şi, prin urmare, trăsese concluzia că 

aceasta era incapabilă să o apere pe Lisbeth Salander. De 
la sora lui, Mikael mai aflase că mai mulţi avocaţi cunoscuţi 
o contactaseră, oferindu-şi serviciile. Annika Giannini avea 
ca misiune din partea clientei sale să refuze cu amabilitate 
toate aceste oferte. 


În aşteptarea începerii procesului, Mikael îi cerceta pe 
ceilalţi oameni din public. Îl descoperi brusc pe Dragan 
Armanski, pe un scaun de lângă ieşire. 

Privirile li se întâlniră pentru un scurt moment. 

Ekström avea pe masă un teanc impresionant de hârtii. 
Dădea din cap în semn de recunoaştere, în direcţia unor 
ziarişti. 

Annika Giannini şedea la masa ei, în faţa lui Ekström. 
Îşi sorta hârtiile, fără să ridice ochii. Lui Mikael i se păru 
că sora lui era un pic nervoasă. Are trac, gândi el. 

Pe urmă şi-au făcut apariţia preşedintele curţii, asis- 
tentul său şi juraţii. Preşedintele curţii era judecătorul 
Jörgen Iversen, un bărbat de 57 de ani cu păr alb, faţă 
slabă şi mers elastic. Mikael făcuse o cercetare asupra lui 
Iversen, constatând că era cunoscut drept un judecător cu 
multă experienţă şi corect, care prezidase deja un număr 
mare de procese remarcate de presă. 

În cele din urmă, Lisbeth Salander a fost adusă în sala 
de judecată. 

Cu toate că Mikael era obişnuit cu capacitatea lui 
Lisbeth de-a găsi cele mai şocante costumaţii, a fost uimit 
că Annika Giannini îi permisese să apară în sala de 
judecată într-o fustă scurtă de piele cu tivul desfăcut şi un 
maiou negru, pe care se afla textul / am irritated şi care 
nu-i acoperea prea mult din tatuaje. Avea bocanci, centură 
cu ţinte şi şosete trei-sferturi cu dungi negre şi violet. In 
total, avea vreo zece găuri în urechi şi inele în buze şi 
sprâncene. Părul îi crescuse, în cele trei luni de după 
operaţie, ca nişte paie negre răsfirate în toate direcţiile. În 
plus, era machiată neobişnuit de puternic. Avea un ruj 
cenuşiu, sprâncene făcute cu creionul şi mai mult rimel 

negru decât o văzuse Mikael folosind vreodată. În vremea 
în care se întâlneau, ea nu-i păruse prea interesată de 
machiaj. 

Avea aerul cam vulgar, pentru a vorbi în termeni di- 
plomatici. Gotic. Amintea de un vampir dintr-un film de 
serie B de prin anii '60. Mikael a remarcat că unii dintre 
ziariştii din sală rămăseseră cu răsuflarea tăiată de uimire, 
ori zâmbeau amuzaţi la apariţia ei. Acum, când în sfârşit 
aveau ocazia să vadă această fată, în jurul căreia se ţeseau 
aşa de multe scandaluri şi despre care ei scriseseră atât de 
mult, da, ea se ridica la nivelul tuturor aşteptărilor. 

Apoi, Mikael înţelese că Lisbeth Salander se deghizase 
de fapt. De obicei, ea se îmbrăca neglijent şi evident fără 
gust. Mikael crezuse întotdeauna că se îmbrăca în felul 
acesta nu din motive de modă, ci ca să-şi arate propria 
identitate. Lisbeth Salander îşi marca spaţiul privat ca pe 
un teritoriu ostil. Întotdeauna el considerase ţintele din 
geaca ei de piele ca pe un mecanism de apărare, asemă- 
nător cu ţepii ariciului. Era un semnal pentru cei din jur. 
Nu încerca să mă mângâi. O să te doară. 

Păşind în sala de judecată, ea îşi accentuase prin urma- 
re stilul de îmbrăcăminte, aşa încât era aproape o exage- 
rare parodică. 

Mikael înţelese brusc că nu era o întâmplare, ci că fă- 
cea parte din strategia Annikăi. 

Dacă Lisbeth Salander ar fi apărut cu părul pieptănat 
lins, cu bluză închisă la toţi nasturii şi pantofi drăguţi, ar fi 
părut o escroacă ce încerca să-şi vândă propria poveste 
curţii. Ar fi fost o chestiune de credibilitate. Acum însă, 
venea ca ea însăşi şi nimeni alta. Într-un fel uşor exagerat, 
pentru ca totul să fie limpede. Nu se prefăcea că este alt- 
ceva decât era. Mesajul ei către curte era că nu avea niciun 
motiv să se ruşineze sau să se prefacă în faţa lor. Dacă cei 
din completul de judecată aveau probleme cu înfăţişarea ei, 
era treaba lor. Societatea o acuzase de tot felul de lucruri 
şi procurorul o târâse în faţa judecății. Prin simpla ei 

apariţie, ea marca deja că avea de gând să trateze raţio- 
namentele procurorului drept simple baliverne. 

Se mişca plină de siguranţă şi se aşeză la locul indicat, 
lângă avocatul apărării. Lăsă privirea să-i alunece peste 
public. Nu era niciun fel de curiozitate în această privire. 

Părea mai curând ca şi cum, sfidătoare, ar fi notat şi 
catalogat persoanele care deja o condamnaseră în paginile 
de ştiri ale ziarelor. 

Era prima oară când Mikael o revedea, după seara în 
care zăcuse, ca o păpuşă de cârpă ruptă pe canapeaua din 
bucătăria de la Gosseberga şi mai mult de un an şi jumă- 
tate de când o întâlnise în circumstanţe normale. Dacă ex- 
presia „circumstanţe normale” putea fi folosită vreodată în 
legătură cu Lisbeth Salander! Timp de câteva secunde, 
ochii li se întâlniră. Ea zăbovi asupra lui un scurt moment, 
fără să dea vreun semn de recunoaştere. Dar studie 
vânătăile care acopereau obrazul şi tâmpla lui Mikael şi 
pansamentul de pe sprânceana dreaptă. Pentru o secundă, 
lui Mikael i se păru că ghiceşte un început de zâmbet în 
privirea ei. Nu era sigur dacă nu cumva îşi închipuise doar. 
Apoi, judecătorul Iversen bătu în masă şi dezbaterile 
începură. 


Auditorii au rămas în sala tribunalului treizeci de mi- 
nute în total. Ei au putut să asculte expunerea procurorului 
Ekström, în care acesta a prezentat faptele şi capetele de 
acuzare. 

Toţi ziariştii, cu excepţia lui Mikael Blomkvist, notau 
conştiincioşi, deşi ei ştiau deja pentru ce avea de gând 
procurorul Ekstrom s-o acuze pe Lisbeth Salander. Mikael 
îşi scrisese deja propriul articol şi venise la tribunal doar 
pentru a-şi marca prezenţa şi a întâlni privirea lui Lisbeth. 

Introducerea lui Ekstrom a durat douăzeci şi două de 
minute. Apoi, a fost rândul Annikăi Giannini. Replica ei a 
luat treizeci de secunde. Vocea îi era fermă. 

— Din partea apărării, respingem toate capetele de acu- 
zare, cu excepţia unuia singur. Clienta mea se recunoaşte 

vinovată de posesia ilegală a unor arme, mai exact un 
spray cu gaz lacrimogen. Referitor la toate celelalte acuza- 
ţii, clienta mea neagă orice responsabilitate sau intenţie 
criminală. Vom arăta că afirmaţiile procurorului sunt false 
şi că Lisbeth Salander a fost victima unui grav abuz de pu- 
tere judiciară. Voi cere să fie declarată nevinovată, 
punerea ei sub tutelă să fie revocată şi Lisbeth Salander să 
fie imediat pusă în libertate. 

Un foşnet se auzi dinspre agendele ziariştilor. Strategia 
avocatei Annika Giannini fusese în sfârşit dezvăluită. Nu 
era cea la care se aşteptase presa. Presupunerea generală 
fusese că Annika Giannini va invoca boala psihică a clientei 
sale şi o va utiliza în avantajul acesteia. Mikael zâmbi 
brusc. 

— Hm, făcu judecătorul Iversen, făcând o însemnare. O 
privi pe Annika Giannini: 

— Aţi terminat? 

— Aceasta este propunerea mea. 

— Procurorul are ceva de adăugat? întrebă Iversen. 

În momentul acela, procurorul Ekström ceru ca delibe- 
rările să se petreacă în spatele uşilor închise. Aduse argu- 
mentul că era vorba despre starea psihică şi sănătatea unei 
persoane greu încercate, precum şi despre detalii care ar 
putea fi dăunătoare pentru securitatea statului. 

— Presupun că vă referiţi la aşa-numita afacere Zala- 
chenko, spuse Iversen. 

— Este adevărat. Alexander Zalachenko a sosit în 
Suedia ca refugiat politic şi a căutat protecţie contra unei 
cumplite dictaturi. Anumite aspecte legate de abordarea 
acestei afaceri, legăturile dintre persoane şi alte elemente 
de acest fel sunt încă strict secrete, chiar dacă domnul 
Zalachenko a decedat. De aceea, cer ca dezbaterile să aibă 
loc în spatele uşilor închise şi ca obligaţia de a se păstra 
tăcerea să fie impusă în momentele delicate ale procesului. 

— Înţeleg, spuse judecătorul Iversen, încruntându-şi 
fruntea. 

— De asemenea, o mare parte din dezbateri vor avea 
legătură cu tutela acuzatei. Ele privesc întrebări care în 
toate situaţiile normale sunt aproape în mod automat 
confidenţiale şi, din simpatie pentru acuzată, doresc să 
avem uşile închise. 

— Care este atitudinea avocatei Giannini faţă de cere- 
rea procurorului? 

— Din punctul nostru de vedere, nu are niciun fel de 
importanţă. 

Judecătorul Iversen a reflectat un scurt moment. Şi-a 
consultat asistentul şi apoi a declarat, spre marea iritare a 
ziariştilor prezenţi, că era de acord cu propunerea procu- 
rorului. În consecinţă, Mikael Blomkvist a părăsit sala. 


Dragan Armanski îl aştepta pe Mikael Blomkvist lângă 
treptele de la Palatul Justiţiei. Era o căldură toridă de iulie 
şi Mikael a simţit imediat cum două pete de transpiraţie 
încep să i se formeze la subsuori. Cele două gărzi de corp îl 
însoțeau. L-au salutat cu un semn din cap pe Armanski, 
începând apoi să studieze împrejurimile. 

— E foarte ciudat să mergi cu bodyguarzi după tine, 
spuse Mikael. Cât o să coste toate astea? 

— E din partea casei, zise Armanski. Am un interes 
personal să te păstrez în viaţă. Dar am folosit echipament 
electronic în valoare de 250 000 de coroane în ultimele 
luni. 

Mikael aprobă. 

— Cafea? întrebă el, făcând un semn cu degetul spre 
cafeneaua italienească de pe Bergsgatan. 

Armanski fu de acord. Mikael comandă o caffe latte, în 
vreme ce Armanski alese un dublu espresso, cu o linguriţă 
de lapte. Se aşezară la umbră, pe trotuarul din faţa ca- 
fenelei. Cei doi bodyguarzi se aşezară la o măsuţă, alături, 
îşi luaseră Coca-Cola. 

— Cu uşile închise, constată Armanski. 

— Era de aşteptat. E în ordine, pentru că astfel vom 
putea dirija mai bine fluxul de ştiri. 

— Da, n-are nicio importanţă, însă încep să am o părere 
tot mai proastă despre procurorul Richard Ekström. 

Mikael era de acord. Şi-au băut cafelele, privind spre 
tribunalul unde se hotăra viitorul lui Lisbeth Salander. 

— Contraatacul a fost lansat, spuse Mikael. 

— Este bine pregătită, zise Armanski. Şi trebuie să spun 
că sunt impresionat de sora ta. Atunci când a început să-şi 
expună strategia, credeam că glumeşte, dar cu cât mă 
gândesc mai mult, cu atât îmi pare mai înţeleaptă. 

— Procesul acesta nu se va decide acolo, înăuntru, 
spuse Mikael. 

Îşi repeta aceste cuvinte de mai multe luni, ca pe o 
mantra. 

— Vei fi chemat ca martor, spuse Armanski. 

— Ştiu. Sunt pregătit. Dar asta nu se va întâmpla decât 
poimâine. Cel puţin, pe asta mizăm. 


Procurorul Richard Ekstrom îşi uitase ochelarii bifocali 
acasă şi era obligat să-şi ridice ochelarii de vedere pe 
frunte şi să mijească ochii, ca să poată citi notele scrise cu 
litere mărunte. Îşi mângâia grăbit bărbuţa blondă, înainte 
de a-şi pune din nou ochelarii pe nas, ca să privească în jur, 
prin sală. 

Lisbeth Salander stătea cu spatele drept şi-l ţintea pe 
procuror cu o privire de nepătruns. Chipul şi ochii ei nu se 
clinteau. Nu părea să fie cu adevărat prezentă. Venise 
vremea ca procurorul să înceapă interogarea ei. 

— Vreau să vă reamintesc, domnişoară Lisbeth 
Salander, că vorbiţi sub jurământ, spuse în cele din urmă 
Richard Ekstrom. 

Lisbeth Salander nu se clinti. Procurorul Ekström părea 
să spere în vreun fel de răspuns şi rămase în aşteptare 
câteva secunde. Apoi, îşi ridică sprâncenele. 

— Prin urmare, vorbiţi sub jurământ, repetă el. 

Lisbeth Salander lăsă capul într-o parte. Annika Gian- 
nini era ocupată să citească ceva în raportul anchetei pre- 
liminare şi părea complet neinteresată de spusele procu- 

rorului Ekström. Acesta îşi strânse hârtiile. După un mo- 
ment de tăcere stânjenitoare, tuşi, dregându-şi glasul. 

— Ei bine, spuse Ekström pe un ton cumpătat. Să tre- 
cem atunci direct la întâmplările din casa de vară a dece- 
datului avocat Bjurman, de lângă Stallarholmen, din 6 
aprilie, anul în curs, care constituie punctul de plecare 
pentru prezentarea pe care am făcut-o în dimineaţa aceas- 
ta. Vom încerca să clarificăm motivele pentru care v-aţi dus 
la Stallarholmen şi l-aţi împuşcat pe Carl-Magnus Lundin. 

Ekström o privi pe Lisbeth Salander, aşteptând un răs- 
puns. Aceasta rămase în continuare nemişcată. Procurorul 
păru dintr-odată descurajat. Işi desfăcu braţele, întorcând 
privirea spre preşedintele curţii. Judecătorul Jorgen Iver- 
sen părea să ezite. Îi aruncă o privire Annikăi Giannini, 
care în continuare părea cufundată în hârtiile ei, complet 
neatentă la ce se întâmpla în jurul ei. N 

Judecătorul Iversen îşi drese vocea. Işi mută privirea 
asupra lui Lisbeth Salander. 

— Să înțelegem tăcerea dumneavoastră drept un refuz 
de a răspunde la întrebări? o întrebă el. 

Lisbeth Salander întoarse capul, întâlnindu-i privirea. 

— Răspund cu plăcere la întrebări, zise ea. Judecătorul 
Iversen încuviinţă din cap. 

— Atunci, poate răspunzi la întrebare, interveni pro- 
curorul Ekstrom. 

Lisbeth Salander întoarse din nou privirea spre 
Ekström. Rămase tăcută. 

— Vreţi să fiţi amabilă să răspundeţi la întrebare? spuse 
judecătorul Iversen. 

Lisbeth răsuci din nou capul spre preşedintele com- 
pletului de judecată, înălţând sprâncenele. Vocea ei era 
clară şi distinctă. 

— Ce întrebare? Până acum, acest domn - arătă din cap 
spre Ekstrom - a făcut un număr de afirmaţii fără nicio 
probă. Eu nu am auzit nicio întrebare. 

Annika Giannini ridică privirea. Îşi puse coatele pe 
masă, sprijinindu-şi faţa în palmă, cu un interes brusc în 
privire. 

Procurorul Ekström păru încurcat pentru câteva mo- 
mente. 

— Vreţi să fiţi amabil să repetaţi întrebarea? propuse 
judecătorul Iversen. 

— Am întrebat dacă... Te-ai dus la casa de vară a avo- 
catului Bjurman de la Stallarholmen cu intenţia de a-l îm- 
puşca pe Carl-Magnus Lundin? 

— Nu, aţi spus că vreţi să clarificaţi motivele pentru 
care m-am dus la Stallarholmen şi l-am împuşcat pe 
Carl-Magnus Lundin. Nu este o întrebare. Este o afirmaţie 
generală, în care dumneavoastră anticipaţi răspunsul meu. 
Eu nu sunt răspunzătoare de afirmaţiile pe care le faceţi. 

— Nu te lega de cuvinte. Răspunde la întrebare. 


— Nu, ce? 

— E răspunsul la întrebare. 

Procurorul Ekström scoase un oftat. Avea să fie o zi 
lungă. Lisbeth Salander îl privea, aşteptând continuarea. 

— Poate că e mai bine s-o luăm de la început, spuse el. 
Te-ai aflat în casa de vară de la Stallarholmen a decedatu- 
lui avocat Bjurman în după-amiaza zilei de 6 aprilie, anul 
acesta? 

— Da. 

— Cum ai ajuns acolo? 

— Am mers cu trenul până la Södertälje şi pe urmă am 
luat autobuzul, spre Strängnäs. 

— De ce te-ai dus la Stallarholmen? Ţi-ai dat întâlnire 
cu Carl-Magnus Lundin şi cu Sonny Nieminen? 

— Nu. 

— Cum de-au apărut acolo? 

— Asta trebuie să-i întrebaţi pe ei. 

— Acum te întreb pe dumneata. Lisbeth Salander nu 
răspunse. Judecătorul Iversen îşi drese din nou glasul: 

— Presupun că domnişoara Salander nu răspunde 
pentru că dumneata, din punct de vedere strict semantic, 
ai făcut din nou o afirmaţie, spuse Iversen, pe tonul unuia 
care vrea să ajute. 

Annika Giannini pufni brusc în râs, suficient de tare 
încât să se audă. Tăcu imediat, vârându-şi din nou nasul în 
hârtiile ei. Ekstrom o privi iritat. 

— De ce crezi că Lundin şi Nieminen au apărut la casa 
de vacanţă a lui Bjurman, la Stallarholmen? 

— Nu ştiu. Pot presupune doar că au venit ca să pro- 
voace un incendiu. Lundin avea cu el un litru de benzină 
într-un bidon de plastic, în sacoşa motocicletei. 

Ekström făcu o strâmbătură: 

— De ce te-ai dus la casa de vară a avocatului Bjurman? 

— Căutam informaţii. 

— Ce fel de informaţii? 

— Informaţiile pe care bănuiesc că Lundin şi Nieminen 
veniseră să le distrugă şi care, prin urmare, ar fi putut 
contribui la aflarea adevărului despre cine l-a ucis pe 
ticălos. 

— Consideri că avocatul Bjurman era un ticălos? Am 
înţeles exact? 

— Da. 

— Şi de ce consideri asta? 

— A fost un porc sadic, un nemernic şi un violator, prin 
urmare un ticălos. 

Citase exact textul care fusese tatuat pe pântecele de- 
cedatului avocat Bjurman şi, prin urmare, recunoştea 
indirect că ea era răspunzătoare de text. Însă asta nu intra 
în acuzaţiile împotriva lui Salander. Bjurman nu făcuse 
niciodată vreo plângere despre vătămare corporală şi era 
imposibil de determinat dacă se lăsase de bunăvoie tatuat 
sau dacă aceasta se făcuse sub constrângere. 

— Afirmi, cu alte cuvinte, că tutorele dumitale a abuzat 
de dumneata. Poţi povesti când ar fi avut loc acest abuz? 

— S-a petrecut marţi 18 februarie 2003 şi, din nou, vi- 
neri 7 martie, acelaşi an. 

— Ai refuzat să răspunzi la toate întrebările poliţiştilor 
care au încercat să vorbească cu dumneata. De ce? 

— Nu aveam nimic să le spun. 

— Am citit aşa-zisa autobiografie pe care avocata du- 
mitale a prezentat-o pe neaşteptate, acum câteva zile. Tre- 
buie să spun că este un document neobişnuit, ne vom re- 
întoarce la aceasta. Dar în el afirmi că avocatul Bjurman 
te-ar fi obligat prima oară la sex oral şi că a doua oară, 
timp de o noapte întreagă, te-a supus la repetate violuri şi 
a recurs la tortură. Lisbeth nu răspunse. 

— Este adevărat? 

— Da. 

— Ai denunţat aceste violuri la poliţie? 

— Nu. 

— De ce n-ai făcut-o? 

— Poliţia nu m-a ascultat niciodată, când am încercat să 
îi spun ceva. Prin urmare, era lipsit de sens să fac vreo 
plângere. 

— Ai discutat despre aceste abuzuri cu vreun cunoscut? 
Vreo prietenă? 

— Nu. 

— De ce? 

— Pentru că nu priveau pe nimeni. 

— OK, ai încercat să iei legătura cu vreun avocat? 

— Nu. 

— Te-ai adresat vreunui medic, ca să primeşti îngrijiri 
pentru rănile care afirmi că ţi-au fost provocate? 

— Nu. 

— Şi nu te-ai adresat vreunui centru de sprijin pentru 
femei în dificultate? 

— Nu. 

Ekström se întoarse spre preşedintele completului de 
judecată: 

— Vreau să atrag atenţia curţii asupra faptului că acu- 
zata a afirmat că a fost victima unor abuzuri sexuale de 
două ori, dintre care cel de-al doilea trebuie considerat 
drept foarte grav. Ea afirmă că cel care s-a făcut vinovat de 


633 


aceste violuri era tutorele ei, decedatul avocat Nils 
Bjurman. În acelaşi timp, trebuie luate în considerare ur- 
mătoarele fapte... 

Ekström îşi cercetă hârtiile. 

— În ancheta pe care brigada criminalistică a făcut-o, 
nu există nimic în trecutul avocatului Bjurman care să con- 
fere credibilitate povestirii lui Lisbeth Salander. Bjurman 
nu a fost niciodată acuzat de vreo încălcare a legii. Nu a 
fost niciodată reclamat la poliţie sau obiect al vreunei an- 
chete. A fost şi mai înainte tutore sau împuternicit, pentru 
mulţi alţi tineri şi niciunul dintre aceştia nu pretinde că ar 
fi fost supus vreunei forme de abuz. Dimpotrivă, ei afirmă 
hotărât că Bjurman s-a comportat întotdeauna corect şi 
prietenos cu ei. 

Ekström întoarse pagina. 

— Este, de asemenea, sarcina mea să reamintesc că 
Lisbeth Salander a primit diagnosticul de schizofrenie 
paranoidă. Există numeroase documente care atestă faptul 
că această tânără femeie are manifestări violente şi, din 
primii ani ai adolescenţei, a avut probleme serioase în 
contactele ei cu societatea. A petrecut mai mulţi ani într-o 
clinică de psihiatrie infantilă şi s-a aflat sub tutelă de când 
a împlinit 18 ani. Oricât ar fi de regretabil, există motive 
pentru aceasta. Lisbeth Salander este primejdioasă pentru 
sine însăşi şi pentru cei din jur. Convingerea mea este că 
nu trebuie să primească pedeapsa cu închisoarea. Ea are 
nevoie de îngrijire. 

Făcu o pauză, pentru impresia artistică. 

— A discuta starea sănătăţii mintale a unui om tânăr 
este o sarcină neplăcută. Atâtea lucruri pot aduce prejudi- 
cii integrităţii individului şi starea lui mintală devine obiect 
al diferitelor interpretări. În cazul de faţă, ne putem totuşi 
baza chiar pe propria imagine confuză a lumii, pe care ne-o 
prezintă Lisbeth Salander în persoană. Acest lucru apare 
cu toată claritatea în aşa-numita ei autobiografie. Nicăieri 
incapacitatea ei de ancorare în real nu apare aşa de 
limpede ca aici. Nu avem nevoie de martori sau de 

interpretări care să ne descifreze cuvintele. Avem propriile 
ei cuvinte. Noi înşine putem stabili credibilitatea 
afirmațiilor ei. 

Privirea îi căzu pe Lisbeth Salander. Ochii li se întâlni- 
ră. Ea zâmbi brusc. Părea plină de răutate. Ekström îşi în- 
creţi fruntea. 

— Doamna Giannini are ceva de spus? întrebă judecă- 
torul Iversen. g 

— Nu, răspunse Annika Giannini. In afară de faptul că 
aşa-zisele concluzii ale procurorului Ekström sunt simple 
născociri. 


Şedinţa de după-amiază a început cu audierea martorei 
Ulrika von Liebenstaahl, de la Comisia de tutelă, pe care 
Ekström o chemase, pentru a încerca să lămurească dacă 
mai fuseseră şi alte plângeri împotriva avocatului Bjurman. 
Acest lucru a fost negat vehement de von Liebenstaahl. 
Martora socotea asemenea acuzaţii drept ofensatoare. 

— Există un control riguros al problemelor legate de 
tutelă. Avocatul Bjurman a îndeplinit însărcinări pentru 
Comisia de Tutelă timp de aproape douăzeci de ani, înainte 
de-a fi asasinat în mod ruşinos. 

li adresă lui Lisbeth Salander o privire distrugătoare, 
deşi aceasta nu era acuzată de omor - şi, de altfel, fusese 
deja clarificat că Bjurman fusese ucis de Ronald 
Niedermann. 

— În toţi aceşti ani, niciodată nu a fost făcută vreo 
plângere împotriva avocatului Bjurman. Era un om con- 
ştiincios, care a arătat adesea un angajament adânc pentru 
clienţii lui. 

— Prin urmare, nu vi se pare plauzibil ca el s-o fi supus 
pe Lisbeth Salander unor violenţe sexuale grave? 

— Socotesc că acuzaţia este absurdă. Noi avem ra- 
poarte lunare de la avocatul Bjurman şi l-am întâlnit per- 
sonal de mai multe ori, pentru a discuta acest caz. 

— Avocata Annika Giannini a cerut ca tutela să fie 
imediat ridicată. 


635 


— Nimeni nu este mai bucuros decât noi, cei de la co- 
misie, când o tutelă este ridicată. Din păcate, avem o răs- 
pundere şi trebuie să urmăm anumite reguli. Comisia a pus 
condiţia ca Lisbeth Salander să fie declarată vindecată 
printr-o expertiză medico-legală, înainte să fie vorba de 
schimbări în tutela ei. 

— Înţeleg. 

— Asta înseamnă că trebuie să se supună unor examene 
medicale. Ceea ce refuză, după cum bine ştiţi. 

Interogarea martorei a luat mai mult de 40 de minute, 
vreme în care au fost cercetate rapoartele lunare ale avo- 
catului Bjurman. 

Annika Giannini a pus o singură întrebare, înainte ca 
interogatoriul să ia sfârşit: 

— V-aţi aflat în dormitorul avocatului Bjurman în 
noaptea dintre 7 şi 8 martie 2003? 

— Sigur că nu. 

— Prin urmare, nu aveţi nici cea mai mică idee dacă 
afirmaţiile clientei mele sunt adevărate sau false? 

— Acuzaţia împotriva avocatului Bjurman este absurdă. 

— Este părerea dumneavoastră. Puteţi să-i daţi un alibi 
sau să demonstraţi în vreun alt fel că el nu a abuzat de 
clienta mea? 

— Evident, nu e imposibil. Dar verosimil... 

— Mulţumesc. Asta a fost tot. 


Mikael Blomkvist şi-a întâlnit sora la şapte seara, la se- 
diul firmei Milton Security, de lângă Slussen, pentru a face 
rezumatul zilei. 

— A fost aproape cum ne aşteptam, spuse Annika. 
Ekström a înghiţit povestea cu autobiografia lui Salander. 

— Bravo. Cum se descurcă ea? Annika începu să râdă. 

— Se descurcă extraordinar şi se poartă ca o psihopată 
autentică. Joacă teatru cu multă naturaleţe. 

— Hmm. 

— Astăzi a fost vorba în principal despre Stallarholmen. 
Mâine va fi Gosseberga, interogarea personalului de la 

brigada tehnică şi altele de felul acesta. Ekström va încer- 
ca să demonstreze că Salander s-a dus acolo ca să-şi omoa- 
re tatăl. 

— OK. 

— Dar putem avea o problemă tehnică. În după-amiaza 
asta, Ekstrom a chemat-o pe Ulrika von Liebenstaahl, de la 
Comisia de Tutelă, care îi dă întruna că eu nu am dreptul 
s-o reprezint pe Lisbeth. 

— Cum aşa? 

— Spune că Lisbeth se află sub tutelă şi că nu are drep- 
tul să-şi aleagă singură avocatul. 

— A, da? 

— Prin urmare, din punct de vedere strict tehnic, eu nu 
pot să fiu avocata ei, dacă cei de la Comisia de tutelă nu au 
aprobat asta. 

— Şi? 

— Judecătorul Iversen se va pronunţa asupra chestiunii 
mâine-dimineaţă. Eu am schimbat vreo două vorbe cu el 
după terminarea deliberărilor. Dar cred că va hotărî că o 
pot reprezenta în continuare. Argumentul meu a fost că cei 
de la Comisia de tutelă au avut trei luni de zile ca să 
protesteze şi că e cel puţin arogant să vină cu o asemenea 
cerinţă, după ce a început procesul. 

— Vineri va depune mărturie Teleborian. Tu trebuie să 
fii cea care îl audiază. 


După ce joia trecuse cu studierea hărților şi a fotogra- 
fiilor şi ascultarea rapoartelor tehnice foarte întinse despre 
ce se întâmplase la Gosseberga, procurorul Ekstrom a 
decis că toate probele indicau că Lisbeth Salander s-a dus 
la tatăl său cu scopul de a-l ucide. Veriga cea mai puternică 
în lanţul de probe era faptul că ea adusese la Gosseberga o 
armă, pistolul polonez P-83 Wanad. 

Faptul că Alexander Zalachenko (conform mărturiei lui 
Lisbeth Salander), ori poate acel Ronald Niedermann, care 
ucisese un poliţist (conform declaraţiei pe care o dăduse 
Zalachenko înainte de-a fi omorât la spitalul Sahlgrenska), 

încercaseră la rândul lor s-o omoare pe Lisbeth Salander şi 
că ea fusese îngropată în pădure nu atenua în niciun fel 
faptul că ea îşi urmărise tatăl până la Gosseberga cu 
intenţia de a-l ucide. De altfel, aproape reuşise s-o facă, 
lovindu-l în faţă cu o secure. Ekström cerea ca Lisbeth 
Salander să fie condamnată pentru tentativă de omor, 
respectiv omor cu premeditare şi, în orice caz, pentru 
violenţe grave. 

Versiunea lui Lisbeth Salander era că se dusese la 
Gosseberga pentru a-şi confrunta tatăl şi a-l sili să recu- 
noască asasinarea lui Dag Svensson şi a Miei Bergman. 
Această afirmaţie era de cea mai mare importanţă în 
chestiunea premeditării. 

Atunci când Ekström încheie audierea martorului 
Melker Hansson, de la brigada tehnică a poliţiei din 
Göteborg, avocata Annika Giannini îi puse câteva scurte în- 
trebări: 

— Domnule Hansson, există ceva, indiferent ce, în toată 
ancheta dumneavoastră şi în întreaga documentare tehnică 
pe care aţi strâns-o care să stabilească în vreun fel că 
Lisbeth Salander minte asupra scopului vizitei la 
Gosseberga? Puteţi dovedi că s-a dus acolo ca să-şi ucidă 
tatăl? 

Melker Hansson reflectă un moment. 

— Nu, răspunse el în cele din urmă. 

— În consecinţă, nu puteţi spune nimic despre preme- 
ditare? 

— Nu. 

— Concluzia procurorului Ekström, chiar dacă a fost 
elocventă şi bogată în cuvinte, este prin urmare o specu- 
laţie? 

— Presupun că da. 

— Există ceva în dovezile tehnice care să contrazică 
afirmaţia lui Lisbeth Salander că a luat cu ea pistolul po- 
lonez, un Wanad P-83, din simplă întâmplare, pentru că 
acesta se afla în geanta ei şi nu ştia ce să facă cu arma, 
după ce o luase de la Sonny Nieminen la Stallarholmen? 

— Nu. 

— Mulţumesc, spuse Annika Giannini, aşezându-se. Au 
fost singurele ei cuvinte în ora cât durase audierea lui 
Hansson. 


Birger Wadensj6 a părăsit sediul Secţiei de pe 
Artillerigatan la ora şase seara, cu sentimentul că era 
înconjurat de nori ameninţători şi că se îndrepta spre un 
dezastru iminent. De mai multe săptămâni, înţelesese că 
titlul de director, prin urmare şef al Secţiei pentru analize 
speciale, era doar o formulă fără niciun conţinut. Părerile 
lui, protestele şi implorările nu mai jucau niciun rol. 
Fredrik Clinton îşi arogase dreptul de-a lua orice hotărâre. 
Dacă Secţia ar fi fost o instituţie deschisă şi oficială, acest 
lucru n-ar fi avut nicio importanţă - el s-ar fi adresat 
superiorului direct, prezentându-i nemulţumirile sale. 

În situaţia actuală, nu exista nimeni căruia să i se poată 
plânge. Era singur şi la bunul plac al unui om pe care îl 
considera nebun. Şi, cel mai rău lucru era că autoritatea lui 
Clinton era absolută. Mucoşi ca Jonas Sandberg şi slujitori 
credincioşi ca Georg Nyström - toţi păreau că intraseră 
imediat în rând şi ascultau de cel mai mic gest al nebunului 
muribund. 

Admitea că Fredrik Clinton era o autoritate discretă, 
care nu lucra pentru a se îmbogăţi. Ar fi vrut, de asemenea, 
să creadă că bătrânul lucra având binele Secţiei în faţa 
ochilor sau cel puţin ceea ce considera el că este bine. Era 
ca şi cum întreaga organizaţie se afla în cădere liberă, 
într-o stare de autosugestie colectivă, în care colaboratori 
cu experienţă îndelungată refuzau să vadă că fiecare 
mişcare pe care o făceau, fiecare hotărâre pe care o luau şi 
o puneau în practică nu făcea decât să-i ducă mai aproape 
de prăpastie. 

Wadensj66 simţea o apăsare în piept, când a luat-o pe 
Linnegatan, unde găsise loc de parcare în ziua aceea. A 
oprit alarma, a căutat cheile şi tocmai era pe cale să des- 
chidă uşa maşinii, când a auzit o mişcare în spate şi s-a în- 

tors, îi era greu să vadă în lumina slabă şi au trecut câteva 
secunde înainte să-l recunoască pe bărbatul impunător de 
pe trotuar. 

— Bună seara, domnule Wadensj66, spuse Torsten 
Edklinth, şeful Comisiei pentru protecţia Constituţiei. N-am 
fost pe teren de zece ani, dar astăzi am simţit că trebuie să 
fiu prezent. 

Wadensj66 i-a privit tulburat pe cei doi poliţişti în civil 
care îl flancau pe Edklinth. Erau Jan Bublanski şi Marcus 
Erlander. 

Dintr-odată, a înţeles ce urma să se întâmple. 

— Am trista obligaţie de a te înştiinţa că procuratura 
generală a hotărât să fii arestat pentru un şir aşa de lung 
de infracţiuni, că va lua cu siguranţă multe săptămâni, 
până se va stabili lista completă. 

— Ce înseamnă asta?! întrebă Wadensj06 indignat. 

— Asta înseamnă că eşti arestat, fiind bănuit pe motive 
întemeiate pentru complicitate la crimă. Eşti, de asemenea, 
bănuit de şantaj, mituire, ascultare ilegală, mai multe 
cazuri de falsificare de documente şi delapidare gravă, 
complicitate la intrare prin efracţie, abuz de autoritate, 
spionaj şi alte chestiuni mai mărunte. Acum, noi doi vom 
merge la Kungsholmen şi vom avea în seara asta o discuţie 
serioasă, în linişte şi pace. 

— Dar eu nu am comis nicio crimă, spuse Wadensj66 cu 
respiraţia tăiată. 

— Ancheta o va decide. 

— Clinton a fost. Clinton, tot timpul, spuse Wadensj00. 
Torsten Edklinth dădu din cap mulţumit. 


Orice poliţist ştie că există două modele clasice de a in- 
teroga un suspect. Polițistul rău şi polițistul bun. Polițistul 
rău ameninţă, înjură, bate cu pumnul în masă şi, în ge- 
neral, se comportă grosolan, cu intenţia de a-l speria pe cel 
arestat, de a-l face să se dea bătut şi a-l face să mărtu- 
risească. Polițistul bun, de preferinţă un bătrânel un pic 

grizonant, oferă ţigări şi cafea, dă din cap într-un fel sim- 
patic şi foloseşte un ton rezonabil. 

Mulţi poliţişti - dar nu toţi - ştiu de asemenea, că 
tehnica de interogatoriu cu polițistul bun oferă de departe 
cele mai bune rezultate. Hoţul veteran cu piele groasă nu 
va fi în niciun caz impresionat de un poliţist rău. Şi 
amatorul nesigur, care este înspăimântat de un poliţist rău 
şi eventual recunoaşte, cu cea mai mare probabilitate ar fi 
recunoscut, indiferent de tehnica folosită. 

Mikael Blomkvist a ascultat din camera alăturată inte- 
rogatoriul cu Birger Wadensj00. Prezenţa lui fusese obiec- 
tul unei dispute interne, înainte ca Edklinth să decidă că va 
putea profita de observaţiile lui Mikael. 

Mikael a constatat că Edklinth folosea o a treia variantă 
de interogatoriu, polițistul indiferent, tehnică ce părea în 
cazul de faţă să funcţioneze deosebit de bine. Edklinth a 
intrat în sala de interogatoriu, a turnat cafea în ceşti de 
porțelan, a dat drumul la magnetofon şi s-a lăsat pe spate 
în scaun. 

— Lucrurile stau aşa: avem toate probele tehnice posi- 
bile împotriva dumitale. Nu ne interesează, de fapt, să-ţi 
ascultăm povestea, decât pentru a confirma ceea ce ştim 
deja. Şi, o întrebare la care eventual am vrea să avem răs- 
punsul: de ce? Cum aţi putut fi aşa de nebuni încât să luaţi 
hotărârea de-a lichida oameni în Suedia, exact ca şi cum 
ne-am fi aflat în Chile, pe vremea dictaturii lui Pinochet? 
Magnetofonul este pornit. Dacă vrei să spui ceva, acum 
este momentul. Dacă nu vrei să vorbeşti, voi închide mag- 
netofonul şi pe urmă îţi luăm cravata şi şireturile şi te bă- 
găm la închisoare, să aştepţi avocatul, procesul şi condam- 
narea. 

Edklinth a băut apoi o înghiţitură de cafea, rămânând 
tăcut. După ce, timp de două minute, nu s-a spus nimic, a 
întins mâna, închizând magnetofonul. Apoi, s-a ridicat în 
picioare. 

— O să trimit pe cineva după tine, în câteva minute. 
Bună seara. 

— Nu am ucis pe nimeni, spuse Wadensj66, atunci când 
Edklinth deschidea uşa. 

Acesta s-a oprit în prag: 

— Nu mă interesează să vorbim verzi şi uscate. Dacă 
vrei să te explici, atunci mă voi aşeza pe scaun şi voi da 
drumul la magnetofon. Toate autorităţile Suediei - şi, în 
special, prim-ministrul - aşteaptă cu nerăbdare să audă ce 
ai de spus. Dacă vei povesti, eu pot să mă duc la 
prim-ministru chiar în seara asta şi să-i prezint versiunea 
ta asupra celor întâmplate. Dacă nu vorbeşti, vei fi oricum 
acuzat şi condamnat. 

— Stai jos, spuse Wadensj00. 

Nimeni nu putea să nu observe că era deja resemnat. 
Mikael oftă uşurat. Se afla în compania Monicăi Figuerola, 
a procurorului Ragnhild Gustavsson, a colaboratorului 
anonim, Stefan, de la Säpo, precum şi a altor două per- 
soane necunoscute. Mikael bănuia că cel puţin unul dintre 
aceşti anonimi îl reprezenta pe ministrul justiţiei. 

— Nu am nimic de-a face cu crimele, spuse Wadensj00, 
atunci când Edklinth a dat din nou drumul la magnetofon. 

— Crimele? o întrebă Blomkvist pe Monica Figuerola. 

— Ştt, făcu ea. 

— Au fost Clinton şi Gullberg. Eu nu aveam nici cea mai 
mică bănuială despre ce aveau de gând să facă. Am fost 
total şocat, când am auzit că Gullberg l-a împuşcat pe 
Zalachenko. Nu puteam crede că este adevărat... Nu pu- 
team crede. Şi când am auzit despre Bjorck, am fost pe 
punctul de a face infarct. 

— Povesteşte despre asasinarea lui Björck, spuse Ed- 
klinth, fără să schimbe tonul. Cum s-a petrecut? 

— Clinton a angajat pe cineva. Nu ştiu cum s-a petre- 
cut, dar au fost doi iugoslavi. Sârbi, dacă nu mă înşel. 
Georg Nyström a fost cel care le-a dat însărcinarea şi i-a 
plătit. Când am aflat, am înţeles că totul se va termina cu o 
catastrofă. 

— Vom lua lucrurile de la început, zise Edklinth. Când 
ai intrat în Secţie? 

După ce Wadensj66 îşi începu povestea, fu imposibil să 
mai fie oprit. Interogatoriul continuă timp de aproape cinci 
ore. 

26 
Vineri 15 iulie 


Doctor Peter Teleborian s-a prezentat ca o persoană 
inspirând multă încredere, când a luat loc în boxa 
martorilor, în dimineaţa zilei de vineri. A fost audiat de 
către Ekström mai mult de nouăzeci de minute şi a răspuns 
cu o autoritate liniştită la toate întrebările. Expresia feţei 
lui era când îngrijorată, când amuzată. 

— Ca să rezumăm... spuse Ekström, răsfoindu-şi hâr- 
tiile. Aprecierea dumneavoastră ca psihiatru care timp de 
mulţi ani a îngrijit-o pe Lisbeth Salander este că aceasta 
suferă de schizofrenie paranoidă? 

— Tot timpul am afirmat că este deosebit de greu de 
făcut o apreciere exactă a stării ei. Pacienta este, după 
cum ştiţi, aproape autistă în relaţiile ei cu medicii şi auto- 
rităţile. Părerea mea este că suferă de o boală psihică gra- 
vă, dar, în situaţia actuală, eu nu pot da un diagnostic 
exact. Nici măcar nu pot determina în ce stadiu al psihozei 
se află, fără studii mult mai cuprinzătoare. 

— În orice caz, nu consideraţi că este sănătoasă din 
punct de vedere psihic. 

— Întreaga ei poveste este o foarte grăitoare. 

— Aţi putut consulta aşa-numita autobiografie pe care 
Lisbeth Salander a scris-o şi pe care a adus-o la tribunal, ca 
depoziţie. Cum puteţi s-o comentaţi? 

Peter Teleborian a desfăcut braţele într-un gest larg, ri- 
dicând din umeri. 

— Dar cum judecaţi credibilitatea povestirii? 

— Nu există niciun fel de credibilitate. Conţine doar un 
şir de afirmaţii despre diferite persoane, poveşti care de 
care mai fanteziste. În mare, „explicaţia” ei scrisă întăreşte 
bănuielile că suferă de schizofrenie paranoidă. 

— Puteţi da vreun exemplu? 

— Cel mai evident exemplu este felul în care descrie 
aşa-numitul viol de care afirmă că este vinovat tutorele ei, 
Bjurman. 

— Puteţi dezvolta subiectul? 

— Întreaga descriere este incredibil de detaliată. Este 
un exemplu clasic de genul fanteziilor groteşti pe care 
copiii le pot imagina. Există multe cazuri asemănătoare, 
din procese cunoscute de incest, în care copilul dă de- 
scrieri care cad din cauza propriei lor imposibilităţi şi unde 
lipsesc cu totul probele materiale. Prin urmare, sunt 
fantezii erotice pe care le pot avea chiar şi copiii de o 
vârstă foarte fragedă... Ca şi cum ar privi la televizor un 
film de groază. 

— Dar în prezent, Lisbeth Salander nu mai este copil, ci 
o femeie matură, spuse Ekström. 

— Da şi rămâne să se determine exact la ce nivel men- 
tal se află ea. Dar, în fond, aveţi dreptate. Este matură şi 
probabil că şi crede în descrierea pe care a dat-o. 

— Socotiţi că sunt minciuni. 

— Nu, dacă ea crede în ceea ce spune, atunci nu sunt 
minciuni. Este doar o istorie care arată că nu poate face 
deosebirea între fantezie şi realitate. 

— Prin urmare, nu a fost violată de avocatul Bjurman? 

— Nu. Probabilitatea trebuie considerată ca minimă. Ea 
are nevoie de îngrijire calificată. 

— Apăreţi şi dumneavoastră în declaraţia ei.... 

— Da, este chiar distractiv. Dar, din nou, e o fantezie 
căreia îi dă expresie. Dacă ar fi să credem această sărmană 
fată, eu sunt aproape pedofil... 

Zâmbi, continuând: 

— Însă ea exprimă aici ceea ce eu nu încetez să repet. 
Din autobiografia lui Salander putem afla că a fost mal- 
tratată, fiind ţinută în cămaşă de forţă aproape tot timpul 
petrecut la clinica Sankt Stefan şi că eu veneam la ea 
noaptea. Este un caz aproape clasic al incapacității ei de-a 
interpreta realitatea. Sau, mai exact, aşa interpretează ea 
realitatea. 

— Mulţumesc. Vă las la dispoziţia apărării acum, dacă 
avocata Giannini are vreo întrebare. 

Pentru că Annika Giannini practic nu avusese întrebări 
sau obiecţii în primele două zile ale procesului, toţi se 
aşteptau ca ea să pună din nou doar câteva întrebări, din 
sentimentul datoriei şi apoi să întrerupă interogatoriul. 
Prestaţia apărării este atât de jalnică, încât toată povestea 
începe să fie penibilă, gândi Ekström. 

— Da. Am, spuse Annika Giannini. De fapt, am chiar un 
număr mare de întrebări şi discuţia va lua destul de mult 
timp. Acum e ora 11:30. Propun să luăm o pauză pentru 
prânz, ca să pot face audierea martorului neîntrerupt, după 
aceea. 

Judecătorul Iversen hotări să întrerupă procesul pentru 
prânz. 


Curt Svensson era însoţit de doi poliţişti în uniformă, 
atunci când, la ora 12 fix, şi-a pus palma uriaşă pe umărul 
comisarului Georg Nyström, în faţa restaurantului Mäster 
Anders, de pe Hantverkargatan. Nystrom a ridicat uluit 
privirea spre Curt Svensson, care i-a băgat sub nas 
legitimaţia de poliţist. 

— Bună ziua. Sunteţi arestat pentru complicitate la cri- 
mă şi tentativă de omor. Capetele de acuzare vă vor fi co- 
municate de către procurorul de stat, în după-amiaza asta. 
Vă sfătuiesc să ne urmaţi de bunăvoie, spuse Curt 
Svensson. 

Georg Nyström avea înfăţişarea cuiva care nu înţelegea 
limba vorbită de Curt Svensson. Dar putea să-şi dea seama 
că acesta era o persoană pe care era bine s-o urmezi, fără 
să protestezi. 


Inspectorul criminalist Jan Bublanski era însoţit de 
Sonja Modig şi de şapte poliţişti înarmaţi, atunci când 
colaboratorul Stefan Bladh, de la Comisia pentru protecţia 
Constituţiei, îi primi la ora 12 fix, în zona închisă care 
constituia domeniul Sâpo, din sediul de pe Kungsgatan. Au 

mers pe diferite coridoare, până ce Stefan s-a oprit, 
arătându-le o uşă. Asistenta secretarului general rămase 
perplexă când Bublanski îi arătă legitimaţia de poliţist. 

— Fii amabilă şi stai liniştită. E vorba de o intervenţie a 
poliţiei. 

Merse până la uşa cabinetului, întrerupându-l pe se- 
cretarul general Albert Shenke în mijlocul unei convorbiri 
telefonice. 

— Ce se întâmplă? întrebă Shenke. 

— Sunt inspectorul criminalist Jan Bublanski. Sunteţi 
arestat pentru delicte împotriva Constituţiei. Diferitele 
capete de acuzare vă vor fi comunicate în după-amiaza 
aceasta. 

— Nu se poate aşa ceva! spuse Shenke. 

— Ba se poate, replică Bublanski. 

Puse să fie sigilat biroul lui Shenke şi plasă doi poliţişti 
în faţa uşii cu ordinul de-a nu lăsa pe nimeni să treacă 
pragul. Aveau ordin să folosească bastoanele de cauciuc şi 
chiar să-şi scoată armele, dacă ar fi încercat cineva să 
pătrundă cu forţa. 

Au continuat procesiunea pe coridoare, până ce Stefan 
le-a arătat o altă uşă, şi au repetat întreaga procedură cu 
contabilul-şef Gustav Atterbom. 


Jerker Holmberg a fost asistat de brigada de intervenţie 
din Södermalm atunci când, la ora 12 fix, a bătut la uşa 
unui birou închiriat temporar, la etajul al doilea al unei clă- 
diri din faţa redacţiei revistei Millennium, pe Götgatan. 

Cum nimeni nu venea să deschidă, Jerker Holmberg a 
ordonat ca poliţiştii să intre cu forţa, dar, înainte ca drugul 
de fier să intre în acţiune, s-a întredeschis uşa. 

— Poliţia, spuse Jerker Holmberg. leşi afară, cu mâinile 
ridicate. 

— Dar eu sunt poliţist, zise inspectorul de poliţie Goran 
Mårtensson. 

— Ştiu. Şi ai permis pentru o grămadă de arme. 

— Da, dar sunt poliţist în misiune. 

— Pe naiba, misiune, spuse Jerker Holmberg. 

Fu ajutat să-l întoarcă pe Mârtensson cu faţa la perete 
şi să-i ia arma. 

— Eşti arestat pentru ascultare ilegală, gravă greşeală 
profesională, repetate violări de domiciliu la jurnalistul 
Mikael Blomkvist, în Bellmansgatan, şi probabil multe alte 
capete de acuzare. Puneţi-i cătuşele. 

Jerker Holmberg a procedat la o percheziţie rapidă a 
biroului, constatând că se afla acolo suficientă aparatură 
electronică pentru a pune pe picioare un studio de înre- 
gistrări. A lăsat un poliţist de pază în încăpere, cu ordinul 
de-a sta nemişcat pe un scaun şi a nu lăsa amprente digi- 
tale. 

Când Mârtensson a fost scos pe uşă, Henry Cortez şi-a 
ridicat aparatul Nikon digital şi a făcut o serie de 22 de fo- 
tografii. De bună seamă, el nu era fotograf profesionist, iar 
fotografiile lui lăsau destul de mult de dorit în ceea ce 
privea calitatea. Dar clişeele au fost vândute în ziua ur- 
mătoare unui tabloid, pentru o sumă pur şi simplu scan- 
daloasă. 


Monica Figuerola a fost singura dintre poliţiştii parti- 
cipanţi la raziile zilei care să fi cunoscut acest incident ne- 
prevăzut. Era asistată de brigada de intervenţie din 
Norrmalm şi de trei colegi de la RPS/Sâk atunci când, la 
ora 12 fix, a intrat pe uşa imobilului de pe Artillerigatan şi 
a urcat treptele care duceau la apartamentul de la ultimul 
etaj, care era proprietatea societăţii Bellona. 

Operaţiunea fusese pregătită în grabă. De îndată ce 
forţa de intervenţie s-a grupat în faţa uşii, ea a dat semna- 
lul de trecere la acţiune. Doi poliţişti masivi, de la brigada 
de intervenţie din Norrmalm, au ridicat un berbec de 40 de 
kilograme din oţel şi au deschis uşa, cu două lovituri bine 
ţintite. Brigada de intervenţie, dotată cu veste antiglont şi 
armele respective, a ocupat apartamentul în aproximativ 
zece secunde după ce uşa fusese forţată. 

După supravegherea care fusese făcută din zorii zilei, 
cinci persoane, identificate drept colaboratori ai Secţiei, 
intraseră pe uşă în dimineaţa aceea. Toate cinci au fost gă- 
site în răstimp de câteva secunde şi li s-au pus cătuşele. 

Monica Figuerola avea vestă de protecţie. A trecut prin 
apartamentul care fusese cartierul general al Secţiei după 
1960, deschizând uşă după uşă. A constatat că ar fi avut 
nevoie de un arheolog, pentru a o ajuta să sorteze munţii 
de hârtii care umpleau camerele. 

După câteva secunde de la intrarea în apartament, a 
deschis uşa unei încăperi mai mici, descoperind că era o 
odaie de dormit. Brusc s-a aflat faţă-n faţă cu Jonas 
Sandberg. El fusese un semn de întrebare în planificarea 
sarcinilor de lucru, făcută în dimineaţa aceea. În seara 
precedentă, polițistul pus pe urmele lui Sandberg îl 
pierduse. Automobilul lui era parcat în Kungsholmen şi 
acesta nu fusese văzut la locuinţa sa, în cursul nopţii. 
Dimineaţa, nimeni nu ştia cum să fie localizat şi arestat. 

Au pază de noapte, din motive de securitate. Normal. Şi 
Sandberg a rămas să doarmă acolo, după schimbul de 
noapte. 

Jonas Sandberg nu avea pe el decât chiloţii şi părea 
încă ametit de somn. S-a întins după arma de serviciu de 
pe noptieră. Monica Figuerola s-a aplecat în faţă, aruncând 
arma pe podea, departe de Sandberg. 

— Jonas Sandberg, eşti arestat pentru complicitate în 
cazul asasinatelor lui Gunnar Björck şi Alexander 
Zalachenko, precum şi de complicitate în tentativa de omor 
asupra lui Mikael Blomkvist şi Erika Berger. Pune-ţi 
pantalonii. 

Jonas Sandberg dădu o lovitură de pumn în direcţia 
Monicăi Figuerola. Ea pară imediat, din reflex. 

— Glumeşti? spuse. 

Il prinse de braţ, răsucindu-i-l aşa de violent, încât 
Sandberg alunecă în spate, căzând pe podea. Ea îl răsuci 
pe burtă, punându-şi genunchiul în spinarea lui. Îi puse 
singură cătuşele. Era prima oară de când începuse să lu- 

creze la RPS/Săk când folosea de fapt cătuşele într-o mi- 
siune de serviciu. 

L-a lăsat pe Sandberg în grija a doi poliţişti şi a mers 
mai departe. In cele din urmă, a deschis ultima uşă, din 
fundul apartamentului. Conform schițelor care fuseseră 
aduse de la biroul de construcţii al primăriei, acolo se afla 
o mică încăpere care dădea spre curte. S-a oprit în prag, 
privind sperietoarea de ciori cea mai descărnată pe care o 
văzuse vreodată. IÎnţelese imediat că se afla în faţa unui om 
muribund. 

— Fredrik Clinton, eşti arestat pentru complicitate la 
crimă, tentativă de omor şi un lung şir de alte infracţiuni, a 
spus ea. Rămâi liniştit în pat. Am chemat o ambulanţă, ca 
să te transporte la Kungsholmen. 


Christer Malm se plasase imediat lângă intrarea de pe 
Artillerigatan. Spre deosebire de Henry Cortez, el ştia să-şi 
folosească Nikonul digital. A utilizat un teleobiectiv scurt şi 
fotografiile au fost de clasă profesionistă. 

Ele arătau cum membrii Secţiei, unul după altul, au fost 
scoşi pe uşă şi plasați în maşini de poliţie şi cum, în cele 
din urmă, o maşină a Salvării l-a ridicat pe Fredrik Clinton. 
Ochii lui au întâlnit obiectivul aparatului chiar în momentul 
în care Christer apăsa pe declanşator. Avea aerul neliniştit 
şi tulburat. 

Imaginea a fost apoi premiată ca Fotografia Anului. 

27 
Vineri 15 iulie 


Judecătorul Iversen a bătut în masă la ora 12:30, 
declarând că lucrările tribunalului au fost reluate. N-a 
putut să nu remarce că o a treia persoană apăruse brusc la 
masa Annikăi Giannini. Holger Palmgren se afla acolo, 
aşezat într-un scaun cu rotile. 

— Bună ziua, Holger, spuse judecătorul Iversen. A tre- 
cut ceva vreme de când te-am văzut ultima oară într-o sală 
de judecată. 

— Bună ziua, domnule judecător. Unele cazuri sunt aşa 
de complicate, că juniorii au nevoie de un pic de asistenţă. 

— Credeam că nu mai profesezi ca avocat. 

— Am fost bolnav. Dar avocata Giannini m-a rugat s-o 
ajut în acest caz. 

— Înţeleg. 

Annika Giannini îşi drese vocea: 

— Mai trebuie adăugat că Holger Palmgren a repre- 
zentat-o pe Lisbeth Salander timp de mulţi ani. i 

— Să lăsăm asta deoparte, spuse judecătorul Iversen. li 
făcu semn Annikăi Giannini să înceapă. Ea se ridică. 

Detestase întotdeauna prostul obicei suedez de-a face 
audierea martorilor pe un ton neprotocolar, toată lumea 
stând aşezată în jurul unei mese, aproape ca la o cină. Se 
simţea mult mai bine să vorbească stând în picioare. 

— Cred că am putea începe cu comentariile finale, de 
dinainte de prânz. Domnule Teleborian, de ce respingeţi 
atât de sistematic toate afirmaţiile care vin din partea lui 
Lisbeth Salander? 

— Pentru că, în mod evident, nu sunt adevărate, răs- 
punse Peter Teleborian. 

Era liniştit şi destins. Annika Giannini dădu din cap, 
întorcându-se spre judecătorul Iversen: 

— Domnule judecător, Peter Teleborian afirmă că 
Lisbeth Salander minte şi fabulează. Acum, apărarea va 

arăta că fiecare cuvânt care se află în autobiografia lui 
Lisbeth Salander este adevărat. Vom prezenta dovezi scrise 
şi declaraţii verbale ale martorilor. Am ajuns la acel punct 
al procesului în care procurorul a prezentat în linii mari 
acuzaţiile sale. Noi am ascultat şi ştim acum cum arată 
exact acuzaţiile împotriva lui Lisbeth Salander. 

Annika Giannini îşi simţi brusc gura uscată şi mâinile 
tremurând. Respiră adânc şi bău o gură de apă minerală. 
Apoi, îşi sprijini ferm mâinile pe speteaza scaunului, ca să 
nu i se vadă nervozitatea. 

— Din rechizitoriul procurorului putem trage concluzia 
că acesta are foarte multe păreri, dar teribil de puţine 
dovezi. El crede că Lisbeth Salander l-a împuşcat pe 
Carl-Magnus Lundin, la Stallarholmen. Afirmă că ea s-a dus 
la Gosseberga ca să-şi ucidă tatăl. Presupune că Lisbeth 
Salander suferă de schizofrenie paranoidă şi de toate bolile 
psihice  imaginabile. Şi îşi construieşte această 
presupunere pe datele furnizate de către o singură sursă, 
şi anume dr. Peter Teleborian. 

Făcu o pauză, simțind că rămâne fără aer. Apoi conti- 
nuă, de data asta mai rar. 

— Situaţia probelor este aceea că opinia procurorului 
se bazează în exclusivitate pe declaraţia lui Peter 
Teleborian. Dacă are dreptate, toate sunt bune şi 
frumoase; atunci clienta mea se va simţi mai bine primind 
îngrijirea psihiatrică adecvată pe care atât el, cât şi 
procurorul o cer. 

Pauză. 

— Dar dacă dr. Teleborian greşeşte, atunci situaţia de- 
vine cu totul alta. Şi, în plus, dacă el minte cu bună ştiinţă, 
asta înseamnă că Lisbeth Salander este din nou victima 
unei erori judiciare, a unui abuz care are loc de mulţi ani. 

Se întoarse spre Ekström. 

— Ceea ce vom face în după-amiaza aceasta va fi să 
arătăm că martorul dumneavoastră greşeşte şi că dum- 
neavoastră, ca procuror, aţi fost înşelat şi convins să ac- 
ceptaţi drept adevărate toate aceste concluzii false. 

Peter Teleborian zâmbea amuzat. El deschise larg bra- 
tele, făcând un semn de încurajare spre Annika Giannini. 
Aceasta se întoarse din nou spre judecătorul Iversen: 

— Domnule judecător, voi arăta că aşa-numita expertiză 
medico-legală a lui Peter Teleborian este un bluf, de la cap 
la coadă. Voi arăta că acesta minte în mod conştient în 
legătură cu clienta mea. Voi arăta că Lisbeth Salander a 
fost supusă unui grav abuz judiciar. Şi voi demonstra că ea 
este la fel de inteligentă şi de raţională ca oricare altul din 
această încăpere. 

— Iertaţi-mă, dar... începu Ekström. 

— Un moment. 

Annika Giannini ridică un deget. 

— V-am lăsat să vorbiţi nestânjenit timp de două zile. 
Acum este rândul meu. 

Se întoarse din nou spre judecătorul Iversen: 

— Nu aş pronunţa acuzaţii aşa de grave în faţa unui 
complet de judecată dacă n-aş avea probele cele mai pu- 
ternice. 

— Vă rog, continuaţi, spuse judecătorul Iversen. Dar nu 
vreau să aud cine ştie ce teorii conspiraţioniste pline de 
detalii. Reţineţi că aţi putea fi acuzată de calomnie, chiar şi 
pentru afirmaţii făcute în faţa curţii. 

— Mulţumesc. Voi ţine minte asta. 

Se întoarse spre Teleborian. Acesta părea în continuare 
amuzat de situaţie. 

— Apărarea a cerut în repetate rânduri să aibă acces la 
dosarul medical al lui Lisbeth Salander din perioada în 
care, ca adolescentă, a fost închisă la dumneavoastră, la 
Sankt Stefan. De ce nu am putut vedea dosarul? 

— Pentru că tribunalul a hotărât că este confidenţial. 
Este o decizie care a fost luată, prin urmare, din respect 
pentru Lisbeth Salander, dar dacă o instanţă superioară 
ridică această interdicţie, vă voi arăta dosarul, desigur. 

— Mulţumesc. Câte nopţi din cei doi ani pe care Lisbeth 
Salander i-a petrecut la clinica Sankt Stefan s-a aflat în că- 
maşă de forţă? 

— Nu pot să-mi aduc aminte aşa, pe loc. 

— În ceea ce o priveşte, ea susţine că este vorba de 380 
din cele 786 pe care le-a petrecut la Sankt Stefan. 

— Nu pot spune numărul exact, dar este o exagerare 
fantastică. De unde provine cifra asta? 

— Din autobiografia ei. 

— Şi afirmaţi că, încă şi astăzi, îşi aminteşte exact fie- 
care noapte petrecută în cămaşă de forţă?! Este incredibil. 

— Este? De câte nopţi vă amintiţi dumneavoastră? 

— Lisbeth Salander era o pacientă foarte agresivă şi 
violentă şi fără îndoială că a fost lăsată într-o cameră lip- 
sită de stimuli, de un număr de ori. Poate ar trebui să vă 
lămuresc că scopul unei încăperi lipsite de stimuli este... 

— Mulţumesc, nu este nevoie. Este, conform teoriei, o 
cameră în care pacientul nu are parte de nicio stimulare 
senzorială, care se presupune că-i poate provoca nelinişte. 
Câte zile a zăcut Lisbeth Salander, care pe atunci avea 13 
ani, legată în cămaşă de forţă într-o asemenea încăpere? 

— Este vorba de... maximum vreo treizeci de ori, în 
timpul pe care l-a petrecut la spital. 

— Treizeci. O mică parte din cele 380 de ori pe care le 
indică ea. 

— Incontestabil. 

— Mai puţin de o zecime din cifra pe care o indică. 

— Da. 

— Ar putea dosarul ei medical să ofere o informaţie mai 
exactă? 

— Este posibil. 

— Excelent, spuse Annika Giannini, scoțând din servietă 
un teanc gros de hârtii. Atunci, am să rog să mi se permită 
să înmânez completului de judecată o copie a dosarului 
medical de la Sankt Stefan al lui Lisbeth Salander. Eu am 
numărat de câte ori s-a notat ceva despre cămaşa de forţă 
şi am aflat că cifra este de 381, deci chiar mai mult decât 
afirmă clienta mea. 

Ochii lui Teleborian se măriră: 


654 


— Stati... este vorba de informaţii confidenţiale. De 
unde le-aţi obţinut? 

— Mi le-a dat un jurnalist de la Millennium. Prin urma- 
re, nu mai sunt confidenţiale, devreme ce s-au aflat printre 
alte hârtii pe biroul unor redacţii de ziare. Poate ar trebui 
să spun că extrase din dosarul medical al clientei mele vor 
fi publicate de revista Millennium chiar astăzi. Cred deci că 
şi acest complet de judecată ar trebui să aibă posibilitatea 
să le cerceteze. 

— Este ilegal... 

— Nu. Lisbeth Salander a dat aprobarea să se publice 
extrasul. Căci clienta mea nu are nimic de ascuns. 

— Clienta dumitale este declarată iresponsabilă şi nu 
are dreptul să ia vreo hotărâre. 

— Vom reveni asupra declaraţiei de incapacitate a lui 
Lisbeth Salander. Dar, mai întâi, vom studia ce s-a întâm- 
plat cu ea la Sankt Stefan. 

Judecătorul Iversen îşi încruntă sprâncenele, luând 
dosarul pe care i-l dăduse Annika Giannini. 

— Nu am făcut nicio copie pentru procuror. De altfel, el 
a primit acest document care aduce prejudicii clientei mele 
acum o lună. 

— Ce spuneţi? întrebă Iversen. 

— Procurorul Ekstrom a primit o copie a acestui dosar 
confidenţial de la Teleborian, la o întâlnire din biroul său, 
care a avut loc sâmbătă, 4 iunie, anul curent, la ora 17:00. 

— Este adevărat? întrebă Iversen. 

Primul impuls al procurorului Ekström a fost să nege. 
Apoi, a înţeles că Annika Giannini avea probabil dovezi. 

— Am cerut, sub obligaţia secretului profesional, să ci- 
tesc părţi din acest dosar, recunoscu Ekström. Eram obli- 
gat să mă asigur că Salander chiar a trăit povestea pe care 
pretinde că a trăit-o. 

— Mulţumesc, spuse Annika Giannini. Asta înseamnă că 
am primit confirmarea că dr. Peter Teleborian nu numai că 
minte, ci şi că a săvârşit un delict, arătând un dosar 
medical despre care el însuşi afirmă că este confidenţial. 


655 


— Am notat acest lucru, spuse judecătorul Iversen. 

Judecătorul Iversen era dintr-odată foarte atent. Annika 
Giannini tocmai reuşise într-un fel neobişnuit să desființeze 
un martor şi apoi să facă praf o parte importantă din 
depoziţia acestuia. Și afirmă că poate dovedi tot ce spune. 
Iversen îşi puse mai bine ochelarii. 

— Doctor Teleborian, pornind de la acest dosar pe care 
dumneavoastră personal l-aţi scris, puteţi să-mi spuneţi 
acum câte zile a petrecut Lisbeth Salander în cămaşă de 
forţă? 

— Nu-mi aminteam că fusese un număr aşa de mare, 
dar dacă aşa spune dosarul, trebuie s-o cred. 

— 381 de zile. Nu este exagerat de mult? 

— E neobişnuit de mult, da. 

— Cum v-aţi simţi dacă aţi avea 13 ani şi cineva v-ar 
lega cu curele de cadrul de fier al patului mai mult de un 
an de zile? Că sunteţi torturat? 

— Trebuie să înţelegeţi că pacienta era periculoasă, 
pentru ea însăşi şi pentru ceilalţi... 

— OK. Periculoasă pentru ea însăşi - şi-a făcut vreodată 
rău Lisbeth Salander? 

— Existau unele elemente de îngrijorare... 

— Repet întrebarea: şi-a făcut vreodată rău Lisbeth 
Salander? Da sau nu? 

— Noi, psihiatrii, trebuie să învăţăm să interpretăm 
imaginea de ansamblu. În ceea ce o priveşte pe Lisbeth 
Salander, puteţi, de exemplu, să-i priviţi corpul, pe care are 
o mulţime de tatuaje şi tot felul de piercinguri, ceea ce este 
de fapt un comportament autodistructiv şi un fel de-a face 
rău propriului său corp. Putem traduce aceasta ca o 
manifestare de ură împotriva propriei persoane. 

Annika Giannini se întoarse spre Lisbeth Salander: 

— Tatuajele tale sunt o manifestare de ură împotriva 
propriei tale persoane? 

— Nu, spuse Lisbeth Salander. 

Annika Giannini se întoarse din nou spre Teleborian. 

— Aşadar, dumneavoastră spuneţi că eu, care am cercei 
şi de fapt am şi un tatuaj, într-un loc extrem de intim, sunt 
periculoasă pentru mine însămi? 

Holger Palmgren pufni în râs, dar îşi transformă râsul 
într-un acces de tuse. 

— Nu, nu aşa... tatuajele pot, de asemenea, să facă 
parte dintr-un ritual social. 

— Prin urmare, vreţi să spuneţi că Lisbeth Salander nu 
este inclusă în acest ritual social? 

— Puteţi vedea şi singură că tatuajele ei sunt groteşti 
şi-i acoperă importante părţi din trup. Nu este un fetişism 
estetic normal, nici o decorare a trupului. 

— Câte procente? 

— Poftim? 

— Câte procente de suprafaţă corporală tatuată trebuie 
să aibă cineva, pentru a înceta să fie fetişism estetic şi să 
se transforme în boală psihică? 

— Imi denaturaţi cuvintele. 

— A, da? Cum se face că, după părerea dumneavoastră, 
este vorba de un ritual social perfect acceptabil când e vor- 
ba de mine sau alte tinere, dar devine probă împotriva 
clientei mele atunci când trebuie evaluată starea ei 
psihică? 

— În calitatea mea de psihiatru trebuie să am în vedere, 
după cum spuneam, imaginea de ansamblu. Tatuajele sunt 
doar un indiciu, unul din multele indicii la care eu trebuie 
să fiu atent atunci când îi judec starea. 

Annika Giannini tăcu câteva secunde, fixându-l cu 
privirea pe Peter Teleborian. Vorbi apoi foarte rar: 

— Dar, doctor Teleborian, aţi început s-o legaţi în că- 
maşă de forţă pe clienta mea atunci când ea avea 13 ani. În 
vremea aceea, nu avea niciun tatuaj, nu-i aşa? 

Peter Teleborian şovăi câteva secunde. Annika vorbi din 
nou. 

— Presupun că nu aţi legat-o pentru că bănuiaţi că avea 
de gând să înceapă să se tatueze cândva, în viitor? 

— Nu, sigur că nu. Tatuajele nu au de-a face cu starea 
ei din 1991. 

— Prin urmare, suntem din nou la întrebarea mea ini- 
ţială. Şi-a făcut vreodată rău Lisbeth Salander, ca să fie 
motivat faptul că a fost ţinută legată într-un pat timp de un 
an de zile? De exemplu, s-a rănit cu vreun cuţit sau lamă, 
sau ceva asemănător? 

Peter 'Teleborian păru nesigur timp de o secundă: 

— Nu, dar aveam motive să cred că era periculoasă 
pentru ea însăşi. 

— Motive să credeţi... Aşa că aţi legat-o pentru că 
presupuneaţi ceva. 

— Noi facem aprecieri. 

— Am pus aceeaşi întrebare timp de aproximativ cinci 
minute. Vorbiţi despre comportamentul autodistructiv al 
clientei mele ca fiind motivul pentru care aţi legat-o, în to- 
tal, mai mult de un an din cei doi în care s-a aflat sub în- 
grijirea dumneavoastră. Puteţi să fiţi amabil şi să-mi daţi în 
sfârşit un exemplu de comportament autodistructiv pe care 
îl avea la 12 ani? 

— Spre exemplu, fata era subnutrită. Asta se trăgea, 
printre altele, din faptul că refuza să mănânce. Noi am bă- 
nuit o anorexie. Am fost obligaţi s-o hrănim forţat de mai 
multe ori. 

— Şi care era motivul? 

— Bineînţeles, pentru că refuza să mănânce. 

Annika Giannini se întoarse spre clienta ei: 

— Lisbeth, este adevărat că refuzai să mănânci la Sankt 
Stefan? 

— Da. 

— De ce? 

— Pentru că nemernicul ăsta îmi punea deseori cal- 
mante în mâncare. 

— Aha. Deci doctorul 'Teleborian voia să-ţi dea medi- 
camente. Şi de ce nu voiai să le iei? 

— Nu-mi plăceau medicamentele pe care mi le dădea. 
Mă făceau apatică. Nu mai puteam gândi şi eram complet 

dusă, cea mai mare parte din timpul când nu dormeam. Era 
neplăcut. Şi nemernicul refuza să-mi spună ce conţineau 
calmantele. 

— Prin urmare, refuzai să iei medicamentele? 

— Da. Atunci, a început să mi le pună în mâncare. Deci, 
n-am mai mâncat. De fiecare dată când îmi punea ceva în 
mâncare, refuzam să mănânc cinci zile. 

— Prin urmare, erai flămândă? 

— Nu întotdeauna. Câteva dintre infirmiere mi-au dat 
pe furiş sendvişuri, de câteva ori. Mai ales un îngrijitor îmi 
dădea mâncare, noaptea târziu. Acest lucru s-a întâmplat 
de mai multe ori. 

— Prin urmare, vrei să spui că îngrijitorii de la Sankt 
Stefan îşi dădeau seama că tu eşti flămândă şi îţi dădeau 
de mâncare, ca să nu mori de foame? 

— A fost în perioada în care m-am războit cu nemerni- 
cul, din cauza medicamentelor. 

— Prin urmare, exista un motiv absolut raţional pentru 
care refuzai să mănânci? 

— Da. 

— Deci, nu era din cauză că nu voiai mâncare? 

— Nu. Foarte des eram flămândă. 

— Este deci corect să spun că a existat un conflict între 
tine şi dr. Teleborian? 

— Se poate spune. 

— Ai ajuns la Sankt Stefan pentru că ai aruncat benzină 
pe tatăl tău şi i-ai dat foc. 

— Da. 

— De ce ai făcut asta? 

— Pentru că o bătea pe mama mea. 

— Ai explicat vreodată acest lucru cuiva? 

— Sigur că da. 

— Cui? 

— Le-am spus poliţiştilor care m-au interogat, celor de 
la serviciile sociale, celor de la protecţia copilului, docto- 
rilor, unui preot şi nemernicului. 

— Prin „nemernic”, te referi la... 

— Individul ăsta de aici. 

Arătă cu degetul spre dr. Peter Teleborian. 

— De ce îl numeşti nemernic? 

— Când am ajuns prima oară la Sankt Stefan, am în- 
cercat să-i explic ce se întâmplase. 

— Şi ce a spus doctorul Peter Teleborian? 

— Nu a vrut să mă asculte. A afirmat că fantazez. Şi, ca 
pedeapsă, aveam să fiu legată, până voi înceta să fantazez. 
Pe urmă, a încercat să bage în mine droguri. 

— Baliverne, spuse dr. Teleborian. 

— De aceea nu vorbeşti cu el? 

— Nu i-am mai spus un cuvânt din noaptea în care am 
împlinit 13 ani. Eram tot în cămaşă de forţă. A fost cadoul 
de naştere pe care mi l-am făcut mie însămi. 

Annika Giannini se întoarse din nou spre Teleborian: 

— Doctor Teleborian, se pare că motivul pentru care 
clienta mea refuza să mănânce era că nu accepta să-i daţi 
droguri. 

— E posibil ca ea să le fi considerat aşa. 

— Dar dumneavoastră cum le consideraţi? 

— Aveam o pacientă care era deosebit de dificilă. Afirm 
că purtarea ei arăta că este periculoasă pentru ea însăşi, 
dar se poate să fi fost doar o chestiune de interpretare. În 
schimb, era violentă şi avea un comportament psihotic. Nu 
există nicio îndoială asupra faptului că era periculoasă 
pentru cei din jur. De fapt, venise la Sankt Stefan după ce 
încercase să-şi omoare tatăl. 

— Ajungem şi la asta. Aţi fost răspunzător de îngrijirea 
ei timp de doi ani. În 381 din aceste zile, aţi ţinut-o legată 
în cămaşă de forţă. S-ar putea ca această cămaşă de forţă 
să fi fost folosită ca metodă de pedeapsă, atunci când 
pacienta mea nu făcea cum spuneaţi dumneavoastră? 

— E o aiureală. 

— Este? Am observat că, după cum reiese din dosarul 
medical, cămaşa de forţă a fost folosită cel mai mult în 
primul an... 320 din 381 de zile! De ce s-a renunţat la fo- 
losirea cămăşii de forţă? 

— Pacienta a evoluat şi a devenit mai echilibrată. 

— Oare nu din cauză că metodele dumneavoastră au 
fost considerate de restul personalului ca exagerat de 
brutale? 

— Ce vreţi să spuneţi? 

— Nu e adevărat că personalul a depus reclamaţii, 
printre altele, contra hrănirii cu forţa a pacientei? 

— Cu siguranţă, pot exista întotdeauna diferenţe de 
opinie. Nu e nimic neobişnuit. Dar devenise dificil să fie 
hrănită cu forţa, ţinând cont de rezistenţa ei violentă... 

— Pentru că ea refuza medicamentele, care o făceau 
inertă şi pasivă. Nu avea nicio problemă să mănânce, 
atunci când nu era sedată. Nu ar fi fost o metodă de tra- 
tament mai rezonabilă să nu se treacă imediat la măsuri de 
constrângere? 

— Cu tot respectul, doamnă Giannini. De fapt, eu sunt 
medicul. Bănuiesc că propria mea competenţă este ceva 
mai mare decât a dumitale. Este sarcina mea să hotărăsc 
ce măsuri medicale trebuie folosite. 

— E adevărat că nu sunt medic, doctor Teleborian. Dar 
nu sunt total lipsită de competenţă. Pe lângă titlul meu de 
avocat, sunt de fapt psiholog cu studii la universitatea din 
Stockholm. Sunt cunoştinţe necesare în profesia mea. 

Se lăsă o tăcere mormântală în sala de judecată. Atât 
Ekström, cât şi Teleborian o priviră uimiţi pe Annika 
Giannini. Ea continuă necruțătoare: 

— Nu este adevărat că metoda dumneavoastră de-a o 
trata pe clienta mea a dus apoi la neînţelegeri violente în- 
tre dumneavoastră şi superiorul dumneavoastră, 
medicul-şef din vremea aceea, Johannes Caldin? 

— Nu... Nu este adevărat. 

— Johannes Caldin a murit acum mai mulţi ani şi nu mai 
poate depune astăzi mărturie. Dar avem în sala de judecată 
o persoană care de mai multe ori l-a întâlnit pe medicul-şef 
Johannes Caldin. Este vorba de cel care mă asistă astăzi, 
avocatul Holger Palmgren. 

Se întoarse spre acesta: 

— Poţi povesti despre ce era vorba? 

Holger Palmgren îşi drese glasul. Suferea încă de ur- 
mările atacului cerebral şi trebuia să se concentreze, pen- 
tru a formula cuvintele fără să se bâlbâie. 

— Am fost numit reprezentant al intereselor lui Lisbeth, 
atunci când mama acesteia a fost atât de grav lovită de ta- 
tăl ei, încât a rămas handicapată şi nu s-a mai putut îngriji 
de fiica sa. Avea leziuni cerebrale ireversibile şi repetate 
hemoragii cerebrale. 

— Prin urmare, vorbeşti despre Alexander Zalachenko? 
Procurorul Ekström se aplecă, plin de interes, în faţă. 

— E adevărat, spuse Holger Palmgren. Ekström tuşi, 
dregându-şi glasul: 

— Trebuie să amintesc că ne aflăm acum într-o zonă 
considerată ca secret militar. 

— Nu cred că este vreun secret în faptul că Alexander 
Zalachenko a brutalizat-o pe mama lui Lisbeth Salander 
timp de mulţi ani, spuse Annika Giannini. 

Peter Teleborian ridică mâna: 

— Faptele nu stau aşa cum le prezintă doamna 
Giannini. 

— Ce vreţi să spuneţi? 

— Nu există nicio îndoială că Lisbeth Salander a fost 
martoră la o tragedie familială, că a fost ceva care a de- 
clanşat grava maltratare din 1991. Dar, de fapt, nu există 
nicio dovadă care să susţină că aceasta ar fi fost o situaţie 
care ar fi continuat mai mulţi ani, cum afirmă doamna 
Giannini. Se poate să fi fost vorba de o singură dată sau de 
o ceartă care a degenerat. Dacă este vorba de adevăr, nu 
există dovezi nici că cel care i-a brutalizat mama ar fi fost 
de fapt domnul Zalachenko. Avem informaţii că ea era 
prostituată şi pot exista alţi posibili autori. 

Annika Giannini îl privi uluită pe Peter Teleborian. 
Pentru moment, păru să-şi fi pierdut glasul. Apoi, privirea i 
se concentra. 

— Puteţi dezvolta această afirmaţie? îl rugă ea. 

— Ceea ce voiam să spun este că, în practică, avem 
doar afirmaţiile lui Lisbeth Salander. 

— Da, şi? 

— În primul rând, erau două fete. Sora lui Lisbeth, 
Camilla Salander, niciodată nu a făcut acest gen de 
acuzaţii. A negat că asemenea lucruri s-au petrecut. Apoi, 
dacă într-adevăr a avut loc vreo brutalizare în măsura în 
care o afirmă clienta dumneavoastră, ea ar fi trebuit în 
mod natural să fie specificată în anchetele sociale şi altele 
de felul acesta. 

— Există vreun interogatoriu cu Camilla Salander, la 
care să avem acces? 

— Interogatoriu? 

— Aveţi vreo documentaţie care să arate că sora lui 
Lisbeth, Camilla Salander, a fost măcar întrebată despre ce 
se întâmpla în casă? 

Lisbeth Salander începu să se foiască, atunci când nu- 
mele surorii sale fu amintit. Aruncă o privire spre Annika 
Giannini. 

— Presupun că serviciile sociale au făcut o anchetă... 

— Chiar adineauri aţi afirmat că sora lui Lisbeth nu a 
făcut niciodată aceleaşi afirmaţii despre faptul că 
Alexander Zalachenko a brutalizat-o pe mama lor şi că, 
dimpotrivă, ea a negat acest lucru. Era o declaraţie 
categorică. De unde aveţi această informaţie? 

Peter 'Teleborian rămase brusc tăcut, vreme de mai 
multe secunde. Annika Giannini văzu cum i se schimba 
privirea, când înţelesese că făcuse o greşeală. Ştia ce va 
spune ea în continuare şi nu avea nicio posibilitate să oco- 
lească întrebarea. 

— Vreau să amintesc că reiese din ancheta făcută de 
poliţie, spuse el în cele din urmă. 

— Vreţi să amintiţi... În ceea ce mă priveşte, am căutat 
cu lumânarea după un raport al poliţiei asupra incidentului 
din Lundagatan, când Alexander Zalachenko a fost ars 
grav. Tot ce-am găsit sunt scurte constatări, făcute de 
poliţiştii care au venit la faţa locului. 

— E posibil... 

— Aşa că aş vrea să ştiu exact cum se face că dumnea- 
voastră aţi citit raportul asupra unei anchete făcute de po- 
liţie, care nu este disponibil pentru apărare? 

— Nu pot răspunde la această întrebare, zise 
Teleborian. Eu am primit o parte din raport, în legătură cu 
faptul că în 1991 am făcut o expertiză medico-legală 
asupra ei, legată de încercarea de a-şi omori tatăl. 

— Procurorul Ekström a putut consulta acest raport? . 

Ekström se răsuci în scaun şi se trase de barbişon. In- 
ţelesese deja că o subapreciase pe Annika Giannini. Şi, de 
fapt, nu avea de ce să mintă: 

— Da, l-am putut consulta. 

— De ce apărarea nu a avut acces la acest material? 

— Nu l-am considerat ca fiind important pentru proces. 

— Puteţi să fiţi amabil şi să-mi spuneţi cum aţi avut ac- 
ces la această anchetă? Când m-am adresat poliţiei, am 
primit doar răspunsul că un asemenea raport nu există. 

— Ancheta a fost făcută de Säpo. Este document secret. 

— Prin urmare, Säpo a anchetat un caz de brutalizare 
gravă a unei femei şi a hotărât să claseze ca secret rapor- 
tul? 

— Asta s-a făcut din pricina făptaşului... Alexander 
Zalachenko. Era un refugiat politic. 

— Cine a făcut ancheta? Tăcere. 

— Nu aud nimic. Ce nume se afla pe prima pagină? 

— A fost făcută de către Gunnar Björck, de la departa- 
mentul pentru străini, din cadrul RPS/Sâk. 

— Mulţumesc. Este vorba despre acelaşi Gunnar Bjorck 
despre care clienta mea afirmă că a colaborat cu Peter 
Teleborian, pentru a contraface expertiza medico-legală 
asupra ei, în 1991? 

— Presupun că da. 

Annika Giannini îşi îndreptă din nou atenţia spre Peter 
Teleborian: 

— În 1991, un tribunal de instanţă a luat hotărârea de-a 
o închide pe Lisbeth Salander într-un spital de psihiatrie 
infantilă. De ce a luat tribunalul această hotărâre? 

— Tribunalul a făcut o evaluare atentă a faptelor să- 
vârşite de pacientă şi a stării ei psihice - oricum, ea în- 
cercase să-şi omoare propriul tată cu o bombă cu benzină. 
Nu este o ocupaţie la care se dedau adolescenţii obişnuiţi, 
indiferent dacă sunt tatuaţi sau nu! 

Peter 'Teleborian surâse politicos. 

— Şi pe ce şi-a bazat tribunalul decizia? Dacă înţeleg 
exact situaţia, ei aveau un singur aviz medico-legal pe care 
se bazau. Fusese scris de dumneavoastră şi de un poliţist 
cu numele de Gunnar Bjorck. 

— Astea sunt teoriile conspiraţioniste ale domnişoarei 
Salander, doamnă Giannini. Aici, eu va trebui să... 

— lertaţi-mă, dar încă n-am pus întrebarea, spuse 
Annika Giannini, întorcându-se din nou spre Holger 
Palmgren. Holger, am vorbit despre faptul că dumneata l-ai 
întâlnit pe superiorul doctorului Teleborian, medicul-şef 
Caldin. 

— Da. Am fost desemnat ca girant şi om de încredere al 
lui Lisbeth Salander. N-am întâlnit-o decât în trecere. Ca 
toţi ceilalţi, am crezut că e grav bolnavă psihic. Dar pentru 
că asta era însărcinarea mea, m-am interesat de starea ei 
generală de sănătate. 

— Şi ce-a spus medicul-şef Caldin? 

— Ea era pacienta doctorului Teleborian, iar doctorul 
Caldin nu-i acordase vreo atenţie specială, în afară de cea 
obişnuită în examinări generale. Abia după un an am în- 
ceput să discut despre reabilitarea ei, pentru a se întoarce 
înapoi în societate. Eu am propus o familie de adopţie. Nu 
ştiu exact ce s-a întâmplat la Sankt Stefan, dar la un 
moment dat, doctorul Caldin a început să se intereseze de 
Lisbeth Salander. 

— Cum se manifesta acest interes? 

— Am avut impresia că el făcea altă evaluare decât cea 
a doctorului Teleborian. Într-o zi, mi-a povestit că hotărâse 

să schimbe rutinele în îngrijirea ei. N-am înţeles decât mai 
târziu că era vorba despre legarea ei. Caldin a hotărât, pur 
şi simplu, ca ea să nu mai fie pusă în cămaşă de forţă. 
Considera că nu existau motive pentru aceasta. 

— Prin urmare, s-a opus doctorului Teleborian? 

— lertaţi-mă, dar astea sunt simple supoziţii, spuse 
procurorul Ekstrom. 

— Nu, îi replică Holger Palmgren. Nu numai. Am cerut 
o evaluare asupra felului în care Lisbeth Salander ar putea 
fi reintegrată în societate. Doctorul Caldin a scris această 
evaluare. O mai am încă. 

Îi dădu o hârtie Annikăi Giannini. 

— Aceasta este o scrisoare de la doctorul Caldin, adre- 
sată mie. Este datată în octombrie 1992, prin urmare, în 
perioada în care Lisbeth Salander se afla de 20 de luni la 
Sankt Stefan. Aici, doctorul Caldin scrie, citez: „Decizia 
mea ca pacienta să nu mai fie pusă în cămaşă de forţă sau 
silită să mănânce a avut ca rezultat evident faptul că ea 
este acum liniştită. Nu mai are nevoie de medicamente 
puternice. Pacienta este însă extrem de închisă şi puţin 
comunicativă şi continuă să aibă nevoie de sprijin”. Sfâr- 
şitul citatului. 

— Prin urmare, scrie clar că a fost hotărârea lui. 

— Aşa este. De asemenea, doctorul Caldin personal a 
luat hotărârea ca Lisbeth Salander să fie reintegrată în so- 
cietate, cu ajutorul unei familii de adopţie. 

Lisbeth aprobă cu un gest din cap. Şi-l amintea pe 
doctorul Caldin, la fel cum îşi amintea fiecare amănunt al 
şederii ei la Sankt Stefan. Refuzase să vorbească cu acesta, 
el era doctor de nebuni, încă unul din şirul de halate albe 
care voiau să răscolească în sentimentele ei. Însă acesta 
fusese prietenos şi binevoitor. Se aflase în biroul lui, 
ascultându-l atunci când îi explicase ce părere avea despre 
ea. 

_ Păruse lezat atunci când a refuzat să vorbească cu el. 
In cele din urmă, îl privise în ochi, explicându-i hotărârea 
sa: „Nu voi vorbi niciodată cu tine sau cu vreun alt doctor 

de nebuni. Voi nu ascultați ce vă spun. Puteţi să mă ţineţi 
închisă aici până la moarte. Asta nu schimbă situaţia. Nu 
voi vorbi cu voi”. El o privise cu uimire în ochi. Apoi, 
dăduse din cap, ca şi cum ar fi priceput. 

— Doctore Teleborian... Am constatat că dumnea- 
voastră aţi internat-o pe Lisbeth Salander în clinica psi- 
hiatrică. Dumneavoastră aţi pus la dispoziţia tribunalului 
raportul care a constituit singurul temei pe care s-a bazat 
decizia. Este corect? 

— În fapt, este corect. Dar eu consider... 

— Veţi avea suficient timp să spuneţi ce consideraţi. 
Când Lisbeth Salander a împlinit 18 ani, aţi intervenit iar 
în viaţa ei, încercând din nou s-o închideţi într-o clinică. 

— De data aceasta, nu eu am făcut evaluarea 
medico-legală. 

— Nu, ea a fost scrisă de către un anume doctor Jesper 
H. Loderman. Care, din întâmplare, vă era doctorand la 
vremea aceea. Prin urmare, evaluările dumneavoastră erau 
cele care prevalau în acceptarea expertizei. 

— Nu există nimic incorect sau imoral în aceste eva- 
luări. Ele au fost făcute după toate regulile. 

— Acum, Lisbeth Salander are 27 de ani şi pentru a 
treia oară ne aflăm în situaţia în care dumneavoastră în- 
cercaţi să convingeti un tribunal că este bolnavă psihic şi 
că trebuie închisă într-o instituţie psihiatrică. 

Doctorul Peter Teleborian oftă adânc. Annika Giannini 
era bine pregătită. Îl luase prin surprindere cu un număr 
de întrebări viclene şi reuşise să-i răstălmăcească răspun- 
surile. Nu se lăsase captivată de farmecul lui şi-i ignora cu 
totul autoritatea. Era obişnuit ca oamenii să dea din cap 
aprobatori, atunci când vorbea. 

Cât de mult ştie? 

Aruncă o privire procurorului Ekström, dar înţelese că 
nu se putea aştepta la vreun ajutor din partea acestuia. 
Trebuia să se descurce singur. 

Îşi spuse în gând că era de fapt o autoritate. 

N-are nicio importanţă ce spune ea. Evaluarea mea con- 
tează. 

Annika Giannini ridică de pe masă expertiza 
medico-legală făcută de el: 

— Haideţi să privim mai de aproape ultima constatare 
pe care aţi făcut-o. Dedicaţi multă energie analizei vieţii 
spirituale a lui Lisbeth Salander. O parte sunt propriile 
dumneavoastră interpretări asupra persoanei, com- 
portamentului şi obiceiurilor ei sexuale. 

— În această analiză am încercat să ofer o imagine de 
ansamblu. 

— Foarte bine. Şi, pornind de la această imagine de an- 
samblu, aţi ajuns la concluzia că Lisbeth Salander suferă 
de schizofrenie paranoidă. 

— Nu vreau să mă limitez la un diagnostic exact. 

— Dar la această concluzie n-aţi ajuns în urma unor 
discuții cu Lisbeth Salander, nu-i aşa? 

— Ştiţi prea bine că Salander refuză consecvent să răs- 
pundă la întrebări, atunci când eu sau vreo altă persoană 
oficială încearcă să-i vorbească. Chiar şi acest comporta- 
ment este foarte grăitor. El poate fi interpretat prin aceea 
că tendinţele paranoice ale pacientei se manifestă cu atâta 
violenţă, încât ea literalmente nu poate purta nici cea mai 
simplă discuţie cu o persoană oficială. Crede că toţi vor să-i 
facă rău şi simte o ameninţare aşa de mare, încât se 
închide într-o carapace prin care nu se poate trece, de- 
venind literalmente mută. 

— Observ că vă exprimaţi foarte prudent. Spuneţi că 
aceasta poate fi interpretat ca... 

— Da, este adevărat. Mă exprim cu prudenţă. Psihiatria 
nu este o ştiinţă exactă şi trebuie să fiu atent în concluziile 
mele. În acelaşi timp, noi, psihiatrii, nu obişnuim să facem 
supoziţii goale. 

— Sunteţi foarte atent şi rămâneţi tot timpul în gardă. 
În realitate, dumneavoastră n-aţi schimbat niciun singur 
cuvânt cu clienta mea, din noaptea în care aceasta a îm- 

plinit 13 ani, pentru că a refuzat consecvent să vorbească 
cu dumneavoastră. 

— Nu numai cu mine. Nu este capabilă să poarte o 
discuţie cu vreun psihiatru, oricine ar fi. 

— Asta înseamnă că, după cum scrieţi aici, concluziile 
dumneavoastră se bazează pe experienţa şi observaţiile 
asupra clientei mele. 

— E adevărat. 

— Ce poţi afla studiind o fată care stă cu braţele încru- 
cişate pe un scaun şi refuză să vorbească? 

Peter 'Teleborian oftă adânc, având aerul că era obosi- 
tor să lămurească nişte lucruri atât de evidente. Zâmbi: 

— De la un pacient care nu spune nicio vorbă poţi afla 
că acesta este un pacient care e capabil să nu scoată o 
vorbă. Chiar şi asta constituie un comportament deranjat şi 
totuşi eu nu-mi bazez toate concluziile doar pe acest fapt. 

— În după-amiaza asta, voi chema şi un alt psihiatru. El 
se numeşte Svante Branden şi este medic-şef la Institutul 
de Medicină Legală, specialist în psihiatrie infantilă. Il 
cunoaşteţi? 

Peter Teleborian se simţi din nou sigur pe sine. Zâmbi. 
Prevăzuse că Annika Giannini avea să aducă alt psihiatru, 
pentru a încerca să pună sub semnul întrebării concluziile 
lui. Era o situaţie pentru care era pregătit şi va şti fără 
greutate să facă faţă fiecărei obiecţii, cuvânt cu cuvânt. 
Avea să fie chiar mai uşor să mânuiască un coleg 
universitar, într-o dispută amicală, decât o persoană ca 
această Giannini, care nu avea nicio reţinere şi era gata 
să-i răstălmăcească propriile-i vorbe. 

— Da. Este un psihiatru de medicină legală cunoscut şi 
foarte competent. Însă, doamnă Giannini, nu ştiu dacă 
înţelegeţi că a face o analiză de felul acesta este un proces 
academic şi ştiinţific. Dumneata poţi să nu fii de acord în 
privinţa concluziilor mele şi un alt psihiatru poate inter- 
preta un comportament sau o întâmplare în cu totul alt fel 
decât o fac eu. Este vorba de diferite puncte de vedere sau 
poate, pur şi simplu, de măsura în care psihiatrul îşi cu- 

noaşte pacientul. Poate că va ajunge la o altă concluzie de- 
spre Lisbeth Salander. Nu este deloc neobişnuit în psi- 
hiatrie. 

— Nu pentru asta îl voi chema. El nu a întâlnit-o şi nu a 
consultat-o pe Lisbeth Salander şi nu va trage niciun fel de 
concluzii în legătură cu starea ei psihică. 

— A, da? 

— L-am rugat să vă citească raportul şi toată docu- 
mentarea pe care aţi formulat-o despre Lisbeth Salander şi 
să conspecteze dosarul ei medical din anii în care s-a aflat 
la Sankt Stefan. L-am rugat să facă o evaluare - nu despre 
starea sănătăţii clientei mele, ci din punct de vedere strict 
ştiinţific, dacă există acoperire pentru concluziile 
dumneavoastră, în materialul pe care l-ați prezentat. 

Peter Teleborian ridică din umeri. 

— Cu tot respectul... Eu cred că am mai bune cunoş- 
tințe despre Lisbeth Salander decât oricare alt psihiatru 
din ţara asta. Am urmărit evoluția ei de când avea 12 ani şi, 
din păcate, concluziile mele au fost mereu confirmate de 
propriul ei comportament. 

— Cu atât mai bine, spuse Annika Giannini. Atunci, să 
privim concluziile dumneavoastră. În raport ați scris că 
tratamentul a fost întrerupt atunci când avea 15 ani şi a 
fost plasată într-o familie de adopție. 

— E adevărat. A fost o greşeală foarte gravă. Dacă am fi 
dus tratamentul până la capăt, poate că astăzi n-am fi stat 
aici. 

— Vreţi să spuneţi că, dacă aţi fi avut posibilitatea s-o 
mai ţineţi în cămaşă de forţă încă un an, ea ar fi devenit 
poate mai docilă? 

— Este un comentariu destul de ieftin. 

— Vă rog să mă scuzati. Citaţi deseori expertiza pe care 
a făcut-o doctorandul Jesper H. Loderman atunci când 
Lisbeth Salander urma să împlinească 18 ani. Scrieţi urmă- 
toarele: „Comportamentul ei autodistructiv şi antisocial e 
confirmat de abuzurile şi promiscuitatea pe care le-a arătat 

după ce a fost lăsată să iasă de la Sankt Stefan”. La ce vă 
referiţi, spunând acestea? 

Peter Teleborian rămase tăcut câteva secunde. 

— Da... Acum trebuie să mă întorc un pic înapoi. După 
ce Lisbeth Salander a fost lăsată să iasă de la Sankt Stefan, 
ea a avut - aşa cum prevăzusem - probleme cu abuzul de 
alcool şi droguri. A fost arestată de poliţie în repetate 
rânduri. O anchetă socială a stabilit, de asemenea, că avea 
relaţii sexuale necontrolate cu bărbaţi mai în vârstă şi că, 
după toate probabilitățile, se prostitua. 

— Hai s-o luăm cu încetul. De câte ori a fost beată? 

— Pardon? 

— Era beată în fiecare zi, din momentul în care i s-a dat 
drumul şi până ce a împlinit 18 ani? Era beată o dată pe 
săptămână? 

— Desigur, nu pot răspunde la această întrebare. 

— Dar aţi stabilit totuşi că făcea abuz de alcool? 

— Era minoră şi a fost arestată în repetate rânduri de 
poliţie, pentru consum de alcool. 

— Ea doua oară când folosiţi expresia „a fost arestată în 
repetate rânduri”. Cât de des s-a întâmplat asta? O dată pe 
săptămână sau o dată la două săptămâni? 

— Nu, nu este vorba de aşa de multe ori. 

— Lisbeth Salander a fost arestată de două ori pentru 
consum de alcool, când avea 16 şi, respectiv, 17 ani. La 
una dintre ocazii, era aşa de beată, că a fost dusă la spital. 
Acestea sunt prin urmare repetatele ocazii la care vă refe- 
reaţi. A mai fost beată şi altă dată? 

— Nu ştiu, dar comportamentul ei... 

— lertaţi-mă, am auzit exact? Prin urmare, nu ştiţi dacă 
a mai fost beată şi la alte ocazii, dar vă temeţi că aşa s-a 
întâmplat. Şi totuşi trageţi concluzia că Lisbeth Salander se 
învârtea într-un cerc vicios, de droguri şi alcool? 

— Acestea sunt informaţiile serviciului social. Nu ale 
mele. Era vorba despre întreaga situaţie a lui Lisbeth 
Salander. Cum era de aşteptat, adeverind presupunerile 
sumbre pe care le făcusem, tratamentul fusese întrerupt şi 

viaţa ei devenise un cerc vicios de alcool, arestări şi 
promiscuitate necontrolată. 

— Folosiţi expresia „promiscuitate necontrolată”. 

— Da... Este un termen care indică faptul că ea nu avea 
control asupra propriei sale vieţi. Avea raporturi sexuale cu 
bărbaţi mult mai în vârstă. 

— Ăsta nu este un delict. 

— Nu, dar este o comportare anormală la o fată de 16 
ani. Se poate deci pune întrebarea dacă ea participa la 
aceste relaţii de bunăvoie sau se afla într-o situaţie de 
constrângere. 

— Dar aţi afirmat că se prostitua. 

— A fost poate o consecinţă naturală a faptului că nu 
avea instrucţie, fusese incapabilă să facă faţă învăţămân- 
tului şi să studieze mai departe şi, de aceea, nu putea să 
primească de lucru. E posibil ca ea să fi văzut bărbaţii mai 
în vârstă ca pe nişte taţi simbolici şi ca avantajele 
economice pentru serviciile sexuale să fi venit ca un bonus. 
În orice caz, pentru mine ăsta e un comportament nevrotic. 

— Vreţi să spuneţi că faptul că o fată de 16 ani face sex 
este nevrotic? 

— Îmi răstălmăciţi cuvintele. 

— Dar nu ştiţi dacă ea a fost plătită vreodată pentru 
serviciile sexuale? 

— Nu a fost niciodată arestată pentru prostituție. 

— Ceea ce nici nu se putea întâmpla, dat fiind că pros- 
tituţia nu este un delict legal. 

— A, da, aveţi dreptate. Ceea ce este important în cazul 
ei este că era vorba de un comportament coercitiv nevrotic. 

— Şi n-aţi avut nicio şovăială să trageţi concluzia că 
Lisbeth Salander era bolnavă mintal, pornind de la acest 
material redus. Când aveam 16 ani, m-am îmbătat până 
mi-am pierdut cunoştinţa, cu o jumătate de sticlă de votcă 
pe care am furat-o de la tata. Consideraţi că sunt bolnavă 
psihic? 

— Nu, de bună seamă că nu. 

— Este oare exact că şi dumneavoastră, când aveaţi 17 
ani, aţi fost la o petrecere unde v-aţi îmbătat aşa de tare, 
că aţi ieşit în oraş şi aţi început să spargeţi vitrine, în piaţa 
din Uppsala? Aţi fost arestat de poliţie şi, după ce v-aţi 
trezit, aţi scăpat cu o amendă. Peter Teleborian păru uluit. 

— Sau nu-i aşa? 

— Da... Faci multe prostii, la 17 ani! Dar... 

— Dar aceasta nu vă face să trageţi concluzia că suferiţi 
de o boală psihică gravă? 


Peter Teleborian era iritat. Blestemata asta de... avoca- 
tă! li deforma tot timpul vorbele şi se concentra pe tot felul 
de detalii particulare. Refuza să vadă imaginea de an- 
samblu. Complet fără nicio legătură, aducea raționamente 
despre faptul că şi el fusese beat... Cum dracu’ dăduse de 
informaţiile astea? 

Tuşi, ridicând vocea: 

— Rapoartele serviciului social sunt clare şi ele confir- 
mă în toate punctele esenţiale că Lisbeth Salander ducea o 
viaţă care se învârtea în jurul alcoolului, drogurilor şi pro- 
miscuităţii. Serviciul social a presupus chiar că Lisbeth 
Salander era prostituată. 

— Nu, serviciul social nu a afirmat niciodată că Lisbeth 
Salander era prostituată. 

— Ea a fost arestată la... 

— Nu. Ea nu a fost arestată. A fost percheziţionată în 
parcul Tantolunden, pe vremea când avea 17 ani şi se afla 
în compania unui bărbat cu mult mai în vârstă. În acelaşi 
an, a fost arestată pentru consum de alcool. Şi de data 
aceasta, în compania unui bărbat mult mai în vârstă. Cei de 
la serviciul social se temeau că poate se ocupa cu pros- 
tituţia, însă probe pentru această bănuială nu au apărut 
niciodată. 

— Avea relaţii sexuale foarte dubioase cu un mare nu- 
măr de persoane, atât băieţi, cât şi fete. 

— În ancheta dumneavoastră, citez de la pagina 4, vă 
ocupați de obiceiurile sexuale ale lui Lisbeth Salander. 

Afirmaţi că relaţia cu prietena ei Miriam Wu confirmă 
temerile despre o psihopatie sexuală. Puteţi să ne detaliaţi? 

Peter 'Teleborian rămase dintr-odată tăcut. 

— Sper din tot sufletul că nu vreţi să afirmaţi că homo- 
sexualitatea este o boală mintală. Poate fi o afirmaţie pe- 
depsită de lege. 

— Nu, sigur că nu. Mă refer la notele de sadism sexual 
din relaţie. 

— Vreţi să spuneţi că este sadică? 

— Eu... 

— Avem declaraţia făcută la poliţie de către Miriam Wu. 
În relaţia lor nu apare niciun fel de violenţă. 

— S-au dedat unor perversiuni, cum ar fi bondage, 
sado-masochism.... 

— Acum cred că e vorba despre ce-aţi citit în tabloide. 
Lisbeth Salander şi prietena ei Miriam Wu s-au distrat de 
câteva ori cu jocuri sexuale în care Miriam Wu a legat-o pe 
clienta mea, dându-i în acelaşi timp satisfacţii sexuale. Nu 
este nici neobişnuit, nici interzis. De asta vreţi s-o internaţi 
pe clienta mea? 

Peter Teleborian făcu un gest de negaţie din mână. 

— Dacă îmi permiteţi să vă fac câteva confidenţe... 
Aveam 16 ani şi beam până mă îmbătăm, de nu mai ştiam 
de mine. Am fost beată de câteva ori, în vremea când mer- 
geam la liceu. Am încercat droguri. Am fumat marijuana şi 
am probat chiar şi cocaină o dată, acum douăzeci de ani. 
Mi-am făcut debutul sexual cu un coleg de clasă, când 
aveam 15 ani şi am avut o relaţie cu un tip care-mi lega 
mâinile de tăblia de la capul patului, la 20 de ani. Când 
aveam 22 de ani, am avut o relaţie de mai multe luni cu un 
bărbat care avea 47 de ani. Cu alte cuvinte, sunt bolnavă 
mintal? 

— Doamnă Giannini... Mă ironizezi, dar experienţele 
sexuale ale dumitale nu au ce căuta în cazul de faţă. 

— De ce nu? Când v-am citit aşa-zisa evaluare psihia- 
trică a lui Lisbeth Salander, am găsit punct cu punct lu- 

cruri care, scoase din context, se aplică şi la mine. De ce eu 
sunt sănătoasă şi normală, iar Lisbeth Salander este o 
sadică periculoasă pentru societate? 

— Nu aceste detalii sunt decisive. Dumneata nu ai în- 
cercat să-ţi omori de două ori tatăl.... 

— Doctore Teleborian, realitatea este că nu vă priveşte 
cu cine vrea Lisbeth Salander să facă sex. Nu vă priveşte 
ce sex au partenerii ei sau în ce formă îşi practică viaţa se- 
xuală. Şi totuşi dumneavoastră scoateţi aceste amănunte 
din viaţa ei şi le folosiţi ca dovezi că este bolnavă. 

— Întreaga viaţă a lui Lisbeth Salander, de pe vremea 
când mergea la şcoala primară, este plină de observaţii de- 
spre nemotivatele ei accese de violenţă împotriva unor 
profesori şi a colegilor de clasă. 

— Un moment... 

Vocea Annikăi Giannini devenise ca o răzuitoare de 
gheaţă pe fereastra unei maşini: 

— Priviţi la clienta mea. 

Toţi o priviră pe Lisbeth Salander. 

— Clienta mea a crescut într-o situaţie familială exe- 
crabilă, cu un tată care timp de ani de zile s-a dedat con- 
secvent brutalizării grave a mamei ei. 

— Este... 

— Lăsaţi-mă să vorbesc până la capăt. Mama lui Lisbeth 
Salander era înspăimântată de moarte de Alexander Zala- 
chenko. Nu îndrăznea să protesteze. Nu îndrăznea să 
meargă la doctor. Nu îndrăznea nici măcar să se adreseze 
unui centru pentru protecţia femeilor. Era măcinată încetul 
cu încetul şi în cele din urmă a fost bătută aşa de cumplit, 
că a avut leziuni cerebrale permanente. Persoana care a 
trebuit să poarte responsabilitatea, singura persoană care 
şi-a luat responsabilitatea pentru familie, înainte să fi ajuns 
cel puţin la adolescenţă, a fost Lisbeth Salander. A trebuit 
să-şi ia o responsabilitate fiindcă spionul Zalachenko era 
mai important decât mama lui Lisbeth. 

— Eu nu pot să... 

— Ne aflăm în faţa unei situaţii în care societatea a pă- 
răsit-o pe mama lui Lisbeth şi pe copii. Sunteţi uimit de 
faptul că Lisbeth avea probleme la şcoală? Priviţi-o. E mică 
şi slabă. Întotdeauna a fost cea mai mică din clasă. Era 
închisă şi diferită şi nu avea prieteni. Ştiţi dumneavoastră 
cum îi tratează colegii de clasă pe cei care sunt diferiţi? 

Peter Teleborian suspină. 

— Pot să mă întorc la dosarele ei şcolare şi să mă ocup, 
una după alta, de situaţiile în care Lisbeth a devenit vio- 
lentă, spuse Annika Giannini. Au fost precedate de pro- 
vocări. Eu recunosc aşa de bine semnele persecuțiilor! Ştiţi 
ce? 

— Ce? 

— O admir pe Lisbeth Salander. E mai dârză decât 
mine. Dacă eu aş fi fost pusă în cămaşă de forţă timp de un 
an, când aveam 13 ani, probabil că m-aş fi prăbuşit total. 
Ea a întors loviturile cu singura armă pe care o avea. Şi 
anume cu disprețul ei. Ea refuză să vă vorbească. 


Annika Giannini ridică dintr-odată vocea. Toată ner- 
vozitatea o părăsise de multă vreme. Simţea că are con- 
trolul situaţiei. 

— În mărturia făcută mai devreme, aţi vorbit mult de- 
spre fantezii, de exemplu aţi afirmat că descrierea făcută 
violului a fost o fabulaţie totală. 

— E adevărat. 

— Pe ce vă bazaţi această afirmaţie? 

— Pe experienţa mea asupra felului ei de a fantaza. 

— Experienţa despre felul ei de a fantaza... Cum sta- 
biliţi când fantazează? Atunci când spune că a stat în că- 
maşă de forţă 380 de zile este, conform părerii dumnea- 
voastră, fantezie, cu toate că dosarul scris chiar de dum- 
neavoastră arată că e adevărat. 

— Aici e vorba de cu totul altceva. Nu există nicio do- 
vadă despre faptul că avocatul Bjurman ar fi violat-o pe 
Lisbeth Salander. Vreau să spun, ace în sfârcul sânilor şi 
un viol aşa de brutal, că ar fi trebuit să fie dusă cu Salvarea 

la spital... E de la sine înţeles că aşa ceva n-a putut avea 
loc. 

Annika Giannini se întoarse spre judecătorul Iversen: 

— Am rugat să se aducă un videoproiector, ca să pre- 
zint un DVD... 

— Se află aici, spuse Iversen. 

— Putem trage perdelele? 

Annika Giannini deschise computerul PowerBook şi îl 
conectă la videoproiector. Apoi, se întoarse spre clienta sa: 

— Lisbeth. Vom privi filmul. Eşti pregătită? 

— L-am trăit deja, răspunse Lisbeth Salander pe un ton 
sec. 

— Şi am aprobarea ta să-l arăt? 

Lisbeth Salander dădu din cap. Tot timpul îşi ţinea pri- 
virea fixată pe Peter Teleborian. 

— Poţi spune când a fost făcut filmul? 

— Pe 7 martie 2003. 

— Cine l-a înregistrat? 

— Eu am făcut-o. Am folosit o cameră ascunsă, care 
face parte din echipamentul standard de la Milton Security. 

— Un moment! strigă procurorul Ekström. Incepe să 
semene cu jongleriile de circ. 

— La ce urmează să ne uităm? întrebă judecătorul 
Iversen cu o voce dură. 

— Peter Teleborian afirmă că povestirea lui Lisbeth 
Salander este o fantezie. Eu voi arăta o dovadă a faptului 
că, dimpotrivă, este adevărată, cuvânt cu cuvânt. Filmul 
are nouăzeci de minute, vă voi arăta doar un număr de 
scene. Vă avertizez că el conţine imagini greu de suportat. 

— E vorba de vreun montaj? întrebă Ekström. 

— Există o foarte bună metodă ca să ne dăm seama de 
asta, spuse Annika Giannini, pornind DVD-ul din computer. 

— N-ai învăţat nici măcar să citeşti ora? zise, în loc de 
bun venit, avocatul Bjurman. 

Camera de filmat pătrunsese în apartamentul acestuia. 

După 9 minute, judecătorul Iversen lovi cu ciocanul în 
masă, în momentul în care avocatul Bjurman era imorta- 

lizat, vârând cu forţa un falus enorm în anusul lui Lisbeth 
Salander. Annika Giannini pusese sunetul la maximum. 
Ţipetele lui Lisbeth Salander, pe jumătate înăbuşite de 
banda adezivă care îi acoperea gura, se auzeau în întreaga 
sală a tribunalului. 

— Opriti filmul, spuse Iversen cu glas foarte puternic şi 
hotărât. 

Annika Giannini apăsă pe butonul de oprire. Lămpile 
din tavan se aprinseră. Judecătorul Iversen era roşu la faţă. 
Procurorul Ekstrom şedea ca înlemnit. Peter Teleborian 
era de o paloare cadaverică. 

— Avocat Giannini, cât de lung spuneai că este filmul? 
zise judecătorul Iversen. 

— Nouăzeci de minute. Violurile propriu-zise au avut 
loc de mai multe ori, timp de şase ore, dar clienta mea nu 
are decât o vagă idee despre violenţa ultimelor ore. 

Annika Giannini se întoarse apoi spre Peter Teleborian: 

— În schimb, aici se află scena în care Bjurman străpun- 
ge sfârcul sânului cu un ac, ceea ce dr. Peter Teleborian 
afirma că este o expresie a imaginaţiei dezlănţuite a lui 
Lisbeth Salander. A avut loc în minutul şaptezeci şi doi şi 
eu pot să vă arăt episodul, acum şi aici. 

— Mulţumesc, nu este nevoie, spuse Iversen. Domni- 
şoară Salander... 

Se pierdu un moment, nemaiştiind ce să spună şi cum 
să continue. 

— Domnişoară Salander, de ce aţi înregistrat acest 
film? 

— Bjurman mă violase deja o dată, şi voia să o mai facă. 
La primul viol, fusesem silită să i-o sug boşorogului ăla 
dezgustător. Am crezut că va fi o nouă repriză şi că în felul 
acesta voi putea avea o dovadă despre ce făcea, ca să-l 
silesc să se ţină departe de mine. Îl subestimasem. 

— Dar de ce nu aţi făcut o reclamaţie la poliţie pentru 
viol, atunci când aveaţi o... documentare aşa de convin- 
gătoare? 

— Eu nu vorbesc cu poliţiştii, spuse Lisbeth Salander 
sec. 


Deodată, Holger Palmgren se ridică din scaunul cu 
rotile. Se sprijini de marginea mesei. Glasul lui era foarte 
clar: 

— Clienta noastră nu vorbeşte din principiu cu poliţiştii 
sau alte persoane oficiale, şi cu atât mai puţin cu psihiatrii. 
Motivul este limpede. De când era copil, a încercat, iar şi 
iar, să vorbească cu poliţişti, asistenţi sociali şi alte auto- 
rităţi, pentru a le explica faptul că mama ei era brutalizată 
de Alexander Zalachenko. Rezultatul a fost, de fiecare dată, 
că ea era pedepsită, pentru că funcţionari de stat ho- 
tărâseră că Zalachenko era mai important ca Salander. Îşi 
drese vocea, continuând: 

— Şi când a înţeles că nimeni nu o asculta, singura ieşi- 
re pentru a încerca să-şi salveze mama a fost să recurgă la 
violenţă împotriva lui Zalachenko. Iar atunci, nemernicul 
ăsta, care se numeşte medic - spuse el, arătând spre Tele- 
borian -, a scris un diagnostic psihiatric fals, care o declara 
nebună şi-i dădea lui posibilitatea s-o ţină în cămaşă de 
forţă la Sankt Stefan timp de 380 de zile. La dracu’! 

Palmgren se aşeză. Iversen părea uluit de izbucnirea lui 
Palmgren. Se întoarse spre Lisbeth Salander: 

— Doreşti poate să luăm o pauză.... 

— De ce? întrebă Lisbeth Salander. 

— Bine, atunci continuăm. Avocat Giannini, caseta vi- 
deo va fi cercetată şi vreau să am un aviz tehnic asupra 
autenticităţii ei. Dar acum continuăm audierea. | 

— În regulă. Şi eu socotesc că este neplăcut. Însă ade- 
vărul este că Lisbeth, clienta mea a fost supusă unor abu- 
zuri fizice, psihice şi juridice. Şi persoana care poate fi în- 
vinuită în cel mai înalt grad pentru acestea este Peter Te- 
leborian. Şi-a încălcat jurământul de medic şi şi-a înşelat 
pacienta. Împreună cu Gunnar Björck, colaborator într-un 
grup ilegal din cadrul Säpo, a încropit o expertiză psihia- 

trică, pentru a putea închide un martor deranjant. Eu cred 
că această afacere este unică în istoria dreptului suedez. 

— Sunt nişte acuzaţii incredibile, spuse Peter Telebo- 
rian. Am încercat, în cel mai bun fel posibil, s-o ajut pe 
Lisbeth Salander. Ea a vrut să-şi omoare tatăl. Era foarte 
clar că ceva nu era în ordine... 

Annika Giannini îl întrerupse: 

— Vreau acum să atrag atenţia asupra celei de a doua 
expertize medico-legale a doctorului Peter Teleborian, 
privind starea psihică a clientei mele. Expertiza care a fost 
prezentată astăzi, în acest proces. Eu afirm că este o min- 
ciună, exact cum a fost falsul din 1991. 

— Da, dar aceasta este... 

— Domnule judecător Iversen, puteţi convinge martorul 
să nu mă întrerupă? 

— Domnule Teleborian... 

— Am să tac. Dar sunt acuzaţii uluitoare. E normal să 
fiu revoltat... 

— Domnule Teleborian, păstraţi tăcerea, până ce vi se 
va adresa o întrebare. Continuă, avocat Giannini. 

— Acesta este raportul de medicină legală pe care doc- 
torul Peter Teleborian l-a prezentat completului de jude- 
cată. El se întemeiază pe aşa-numite observaţii asupra 
clientei mele, care ar fi avut loc după ce ea a fost mutată la 
închisoarea Kronoberg, pe data de 6 iunie, iar ancheta 
aceasta s-ar fi desfăşurat până pe 5 iulie. 

— Da, aşa am înţeles, spuse judecătorul Iversen. 

— Doctor Teleborian, este adevărat că nu aţi avut po- 
sibilitatea să faceţi vreun test sau vreo observaţie asupra 
clientei mele înainte de 6 iunie? De altfel, ea se afla, după 
cum se ştie, izolată la spitalul Sahlgrenska. 

— Da, spuse Teleborian. 

— Aţi făcut de două ori încercarea de-a intra la clienta 
mea, la Sahlgrenska. De ambele daţi vi s-a interzis intra- 
rea. Este corect? 

— Da. 

Annika Giannini îşi deschise din nou servieta şi scoase 
un document. Înconjură masa, dându-l judecătorului 
Iversen. 

— Aha, spuse Iversen. Este o copie a anchetei doctoru- 
lui Teleborian. Ce trebuie să dovedească aceasta? 

— Vreau să chem doi martori, care aşteaptă în fața sălii 
de judecată. 

— Cine sunt aceştia? 

— Este Mikael Blomkvist de la revista Millennium şi 
comisarul Torsten Edklinth, şef al Comisiei pentru pro- 
tecția Constituţiei, de la RPS/Säk. 

— Şi ei aşteaptă afară? 

— Da. 

— Chemaţi-i înăuntru, spuse judecătorul Iversen. 

— Nu se respectă regulile, spuse procurorul Ekström, 
care era foarte tăcut de o bună bucată de vreme. 

Ekström înţelesese şocat că Annika Giannini era pe cale 
să-i sfâşie în bucăți martorul principal. Filmul fusese 
distrugător. Iversen l-a ignorat total pe Ekström şi a făcut 
semn unui aprod să deschidă uşa. Mikael Blomkvist şi 
Torsten Edklinth intrară. 

— Mai întâi, doresc să-l chem pe Mikael Blomkvist. L-aş 
ruga pe dr. Peter Teleborian să-i cedeze locul. 

— Aţi terminat cu mine? întrebă Teleborian. 

— Nicidecum, spuse Annika Giannini. 

Mikael Blomkvist l-a înlocuit pe Teleborian în boxa 
martorilor. Judecătorul Iversen a îndeplinit repede for- 
malitățile şi Mikael Blomkvist a jurat să spună adevărul şi 
numai adevărul. 

Annika Giannini a mers la masa lui Iversen, rugându-l 
să-i înapoieze raportul medico-legal pe care i-l dăduse. Ea a 
înmânat copia lui Mikael. 

— Ai văzut mai înainte acest document? 

— Da, l-am văzut. Am în posesia mea trei versiuni. Pe 
cea dintâi am primit-o în jur de 12 mai, a doua pe 19 mai şi 
cea de a treia - care este cea de faţă - pe 3 iunie. 

— Poţi spune cum ai intrat în posesia acestei copii? 

— Am primit-o în calitatea mea de jurnalist, de la o 
sursă al cărei nume nu intenţionez să-l dau. 

Lisbeth Salander îl fixă pe Peter Teleborian. Dintr-oda- 
tă, acesta devenise livid. 

— Ce-ai făcut cu expertiza? 

— l-am dat-o lui Torsten Edklinth de la Comisia pentru 
protecţia Constituţiei. _ 

— Mulţumesc, Mikael. În continuare, vreau să-l chem 
ca martor pe Torsten Edklinth, spuse Annika Giannini, 
luând înapoi copia, pe care i-o dădu iarăşi lui Iversen. 
Acesta o cercetă gânditor. 

Procedura cu depunerea jurământului fu repetată. 

— Domnule comisar Edklinth, este adevărat că aţi pri- 
mit de la Mikael Blomkvist o expertiză medico-legală, 
privind-o pe Lisbeth Salander? 

— Da. 

— Când aţi primit-o? 

— A fost trecută în registrul RPS/Săk cu data de 4 iunie. 

— Şi este acelaşi document cu cel pe care tocmai l-am 
dat judecătorului Iversen? 

— Dacă semnătura mea se află pe spatele documentu- 
lui, este acelaşi. 

Iversen întoarse documentul, constatând că semnătura 
lui Torsten Edklinth se afla acolo. 

— Domnule comisar Edklinth, puteţi să mă lămuriţi, 
cum se poate întâmpla să aveţi în mână o expertiză medi- 
co-legală, care se referă la o persoană aflată izolată la spi- 
talul Sahlgrenska? 

— Da, sigur că pot. 

— Explicaţi. 

— Expertiza psihiatrică a lui Peter Teleborian este un 
fals, redactat împreună cu o persoană pe nume Jonas 
Sandberg, tot aşa cum Teleborian produsese un fals ase- 
mănător în 1991, împreună cu Gunnar Björck. 

— Este o minciună, protestă cu glas slab Peter Telebo- 
rian. 

— O minciună? întrebă Annika Giannini. 

— Nu, deloc. Aş putea eventual adăuga faptul că Jonas 
Sandberg este una dintre cele zece persoane care, la ordi- 
nul procuraturii generale, au fost reţinute astăzi. El este 
arestat pentru complicitate în cazul asasinatului lui Gunnar 
Bjorck. Face parte dintr-un grup ilegal, care a operat în 
cadrul RPS/Sâk şi care l-a protejat pe Alexander 
Zalachenko încă din anii '70. Este acelaşi grup care s-a 
aflat în spatele deciziei de-a o închide pe Lisbeth Salander 
în 1991. Avem suficiente probe, precum şi mărturia făcută 
de şeful acestui grup. 

În sala de judecată se lăsase o tăcere mormântală. 

— Vrea Peter Teleborian să comenteze cele spuse? în- 
trebă judecătorul Iversen. 

Teleborian scutură din cap. 

— În cazul acesta, pot să vă anunţ că riscaţi să fiţi acu- 
zat de depoziţie falsă şi alte încălcări ale legii. 

— Dacă mă scuzaţi... spuse Mikael Blomkvist. 

— Da? întrebă Iversen. 

— Peter Teleborian are probleme mult mai mari. În faţa 
uşii se află doi poliţişti care vor să-l ducă la interogatoriu. 

— Vreţi să intre? spuse Iversen. 

— Ar fi o idee excelentă. 

Iversen făcu semn aprodului, care le lăsă să intre în 
sala de judecată pe Sonja Modig şi pe o femeie pe care 
procurorul Ekström o recunoscu imediat. Numele ei era 
Lisa Collsjo, inspector criminalist de la brigada pentru 
probleme speciale, acea brigadă din cadrul poliţiei statului 
care, printre altele, avea misiunea de-a se ocupa de 
abuzuri sexuale împotriva minorilor şi pornografie cu 
minori. 

— De ce sunteţi aici? întrebă judecătorul Iversen. 

— Suntem aici pentru a-l aresta pe Peter Teleborian, de 
îndată ce acţiunea noastră nu va mai stânjeni lucrările 
completului de judecată. 

Iversen îi aruncă o privire Annikăi Giannini. 

— Nu am terminat încă cu el, dar puteţi s-o faceţi. 

— Vă rog, spuse Iversen. 

Lisa Collsjd făcu câţiva paşi, oprindu-se în faţa lui Peter 
Teleborian: 

— Eşti arestat pentru încălcare gravă a legii împotriva 
pornografiei cu minori. 

Peter Teleborian nu mai respira. Annika Giannini con- 
stată că orice sclipire de lumină părea să se fi stins în ochii 
acestuia. 

— Mai exact, pentru posesia a peste 8 000 de fotografii 
pornografice cu minori, care se află în computerul 
dumitale. 

Ea se aplecă, ridicându-i servieta cu computerul, pe 
care acesta o avea cu el. 

— Computerul a fost sechestrat, spuse ea. 

Tot timpul cât acesta a fost condus spre uşă şi apoi scos 
din sala de judecată, privirea lui Lisbeth Salander a fixat, 
arzătoare ca focul, spinarea lui Peter Teleborian. 

28 
Vineri 15 iulie - sâmbătă 16 iulie 


Judecătorul Jörgen Iversen a bătut cu stiloul în 
marginea mesei, pentru a face să înceteze murmurul care a 
urmat scoaterii din sală a lui Peter Teleborian. Apoi, a 
rămas tăcut un lung moment, şovăind asupra felului în care 
avea să urmeze procedura. În cele din urmă, s-a întors spre 
procurorul Ekstrom: 

— Aveţi ceva de adăugat la cele ce s-au întâmplat în 
ultima oră? 

Richard Ekström nu avea nicio idee ce să spună. S-a ri- 
dicat, l-a privit pe Iversen, apoi pe Torsten Edklinth, îna- 
inte de a-şi întoarce capul, ca să întâlnească privirea ne- 
cruţătoare a lui Lisbeth Salander. A înţeles că bătălia era 
deja pierdută. Şi-a mutat privirea spre Mikael Blomkvist, 
dându-şi seama, plin de o spaimă bruscă, că el însuşi risca 
să ajungă în paginile revistei Millennium... Ceea ce va fi o 
catastrofă îngrozitoare. 

În plus, nu înţelegea ce se întâmplase. Începuse proce- 
sul cu certitudinea că ştia exact despre ce era vorba în po- 
vestea aceasta. 

Inţelesese echilibrul delicat pe care îl cerea securitatea 
ţării, în urma discuţiilor îndelungate şi sincere cu comisa- 
rul Georg Nyström. Primise, de asemenea, asigurări că ra- 
portul Salander din 1991 fusese falsificat. Avea toate infor- 
maţiile confidenţiale necesare. Pusese întrebări - sute de 
întrebări - şi primise răspuns la toate. Un bluf. Şi acum, 
Nystrom era arestat, după cum afirma avocata Annika 
Giannini. Avusese încredere în Peter Teleborian, care pă- 
rea aşa de... competent şi atotştiutor. Aşa de convingător. 

Dumnezeule! În ce ciorbă am nimerit? 

Şi după aceea: 

Cum dracu’ am să ies din rahatul ăsta? 

Îşi netezi barbişonul. Îşi drese glasul. Îşi scoase lent 
ochelarii. 

— Îmi pare rău, dar cred că am fost fals informat 
într-un număr de puncte esenţiale din acest proces. 

Se întrebă dacă să dea vina pe anchetatorii poliţiei şi 
brusc îl văzu în faţa ochilor pe comisarul Bublanski. Acesta 
nu-l va sprijini niciodată. Dacă Ekström făcea o mişcare 
greşită, Bublanski va convoca imediat o conferinţă de 
presă. Avea să-l distrugă. 

Ekström întâlni ochii lui Lisbeth Salander. Ea stătea, 
aşteptând răbdătoare, cu o privire care dezvăluia atât cu- 
riozitate, cât şi sete de răzbunare. 

Nu era posibil niciun compromis. 

Mai putea încă să facă în aşa fel încât ea să fie condam- 
nată pentru brutalizare gravă, la Stallarholmen. Probabil ar 
fi putut să ceară să fie condamnată pentru tentativă de 
omor asupra tatălui ei la Gosseberga. Asta ar însemna că 
va trebui să-şi schimbe din mers întreaga strategie şi să 
lase deoparte tot ce avea de-a face cu Peter Teleborian. 
Asta însemna că se prăbuşeau toate explicaţiile care o fă- 
ceau să apară drept o psihopată, dar asta mai însemna şi 
că se adeverea istorisirea, cu ceea ce se întâmplase 
începând din 1991. Întreaga punere sub tutelă se prăbu- 
şea, şi pe urmă... 

Şi ea avea blestematul ăla de film, care... 

Apoi, el fu izbit de certitudine. 

Dumnezeule! Fata este nevinovată! 

— Domnule judecător... Nu ştiu ce s-a întâmplat, dar 
înţeleg că nu mă mai pot baza pe hârtiile pe care le am în 
mână. 

— Nu, spuse Iversen sec. 

— Cred că trebuie să iau o pauză şi că procesul trebuie 
întrerupt, până în momentul în care voi reuşi să lămuresc 
exact ce s-a întâmplat. 

— Doamnă Giannini? spuse Iversen. 

— Cer ca Lisbeth Salander să fie achitată de toate ca- 
petele de acuzare şi să fie imediat pusă în libertate. Soco- 
tesc că trebuie să primească o despăgubire pentru toate 
jignirile şi abuzurile la care a fost supusă. 

Lisbeth Salander îşi întoarse privirea spre judecătorul 
Iversen. 

Niciun compromis. 

Judecătorul Iversen privi autobiografia lui Lisbeth 
Salander. Îşi mută privirea asupra procurorului Ekström. 

— Cred că este o idee bună să se cerceteze exact ce s-a 
întâmplat. Dar, mi-e teamă că nu dumneata eşti persoana 
potrivită pentru a face cercetarea. 

Reflectă un moment: 

— În toţi anii mei ca jurist şi judecător, niciodată nu am 
trăit ceva care măcar să amintească de ce s-a întâmplat 
astăzi în sala de judecată. Trebuie să mărturisesc că mă 
simt copleşit. Niciodată nu am auzit ca martorul principal 
al acuzării să fie acuzat în mijlocul procesului sau ca 
probele care păreau convingătoare să se dovedească 
falsuri. Sincer vorbind, în această situaţie, nu mai ştiu care 
din capetele de acuzare ale procurorului mai rămân în 
picioare. 

Holger Palmgren îşi drese glasul. 

— Da? întrebă Iversen. 

— Ca reprezentant al apărării, nu pot decât să împăr- 
tăşesc sentimentele dumitale. Adesea trebuie să faci un pas 
înapoi şi să laşi înţelepciunea să treacă înaintea for- 
malităţilor. Vreau să subliniez că dumneata, ca judecător, 
nu ai văzut decât începutul unei afaceri care va zgudui 
organizaţiile administrative din Suedia. În cursul zilei, mai 
mulţi poliţişti din Säpo au fost arestaţi. Ei vor fi acuzaţi de 
crimă şi de un şir aşa de lung de infracţiuni, încât 
cercetarea lor va lua timp îndelungat. 

— Presupun că trebuie să hotărăsc să se ia o pauză în 
acest proces. 

— Ilartă-mă, dar cred că ar fi un sfârşit nefericit. 

— Te ascult. 

Palmgren avea, în mod evident, greutăţi în formularea 
cuvintelor. Dar a vorbit mai rar şi fără să se bâlbâie: 

— Lisbeth Salander este nevinovată. Autobiografia ei, 
plină de fantezie, după cum spunea cu mult dispreţ domnul 

Ekstrom, este de fapt adevărată. Şi poate fi dovedită. Ea a 
fost victima unui scandalos abuz judiciar. În calitatea 
noastră de membri ai unui complet de judecată, putem ţine 
seama de formalităţi şi putem continua procesul o vreme, 
înainte să se producă achitarea. Alternativa este evidentă. 
Trebuie să lăsăm o nouă anchetă care să strângă toate 
datele despre cazul Lisbeth Salander. Această anchetă este 
deja în curs de desfăşurare, ca o parte a mizeriei pe care 
procuratura de stat va trebui să o curețe. 

— Înţeleg ce vrei să spui. 

— Ca judecător, poţi face acum o alegere. Înţelept în 
cazul acesta este să respingi întreaga anchetă preliminară 
a procurorului şi să-l sfătuieşti să-şi mai facă o dată temele. 

Judecătorul Iversen îl privi gânditor pe Holmer Palm- 
gren. 

— Ar fi corect s-o pui imediat în libertate pe clienta 
noastră. Ea merită în plus scuze, dar reabilitarea va mai 
lua timp şi va fi parte din întreaga anchetă. 

— Înţeleg punctul dumitale de vedere, avocat Palm- 
gren. Dar, înainte de a o declara pe clienta dumitale nevi- 
novată, trebuie să-mi clarific întreaga poveste. Va mai dura 
puţin... 

Şovăi, privind spre Annika Giannini: 

— Dacă hotărăsc ca procesul să ia o pauză până luni şi 
sunt de acord că nu există motive pentru a o mai ţine 
arestată pe clienta dumitale, ceea ce înseamnă că în niciun 
caz nu poate să se aştepte la o pedeapsă cu închisoarea, 
poţi să-mi garantezi că ea se va prezenta la continuarea 
dezbaterilor, când va fi chemată? 

— Sigur că da, spuse repede Holger Palmgren. 

— Nu, spuse Lisbeth Salander cu voce aspră. Toate 
privirile se întoarseră spre ea. 

— Ce vrei să spui? întrebă judecătorul Iversen. 

— În momentul în care îmi dai drumul, am să plec. Nu 
am de gând să mai dedic niciun moment din timpul meu 
acestui proces. 

Judecătorul Iversen o privi uluit pe Lisbeth Salander: 

— Refuzi să te mai prezinţi? 

— Exact. Dacă vrei să mai răspund la întrebări, poţi să 
mă ţii la puşcărie. În momentul în care îmi dai drumul, din 
punctul meu de vedere, povestea asta s-a terminat. Şi asta 
nu include faptul ca eu să mă aflu pe timp nedeterminat la 
dispoziţia ta, a lui Ekstrom sau a poliţiei. 

Judecătorul Iversen oftă adânc. Holger Palmgren avea 
aerul zguduit. 

— Eu sunt de acord cu clienta mea, spuse Annika 
Giannini. Statul şi organele de stat sunt cele care s-au fă- 
cut vinovate faţă de Lisbeth Salander şi nu invers. Ea me- 
rită să plece pe uşă, cu achitarea în geantă şi să lase toată 
această istorie în spate. 

Niciun compromis. Judecătorul Iversen privi ceasul: 

— Este trecut de ora trei. Asta înseamnă că mă sileşti 
să-ţi ţin clienta în detenţie. 

— Dacă aceasta este hotărârea dumneavoastră, o ac- 
ceptăm. Ca reprezentantă a lui Lisbeth Salander, cer să fie 
achitată de delictele pentru care o acuză procurorul 
Ekström. Cer s-o puneţi în libertate, fără condiţii şi ime- 
diat. Şi cer ca punerea ei sub tutela anterioară să fie ridi- 
cată, iar ea să-şi reprimească toate drepturile cetăţeneşti. 

— Problema scoaterii de sub tutelă este un proces mult 
mai lung. Trebuie să primesc o expertiză de la un medic, 
care s-o examineze. Aceasta nu se poate hotări pe loc, 
printr-un semn al mâinii. 

— Nu, spuse Annika Giannini. Nu acceptăm acest lucru. 

— Cum aşa? 

— Lisbeth Salander are toate drepturile cetăţeneşti, ca 
toţi ceilalţi suedezi. Ea a fost victima unui delict. A fost 
declarată iresponsabilă pe baza unui act fals. Falsul poate 
fi dovedit. Prin urmare, decizia de-a o pune sub tutelă este 
lipsită de temei juridic şi va trebui ridicată necondiţionat. 
Nu există absolut niciun motiv pentru ca ea să se supună 
unui examen psihiatric medico-legal. Nimeni nu trebuie să 
arate că nu e nebun, atunci când a fost victima unui abuz. 

Iversen reflectă un scurt moment. 

— Doamnă Giannini, spuse el. Înţeleg că este vorba de 
o situaţie excepţională. Acum, declar o pauză de cinci- 
sprezece minute, pentru a ne permite să ne întindem pi- 
cioarele şi să ne reculegem o clipă. Nu am nicio dorinţă 
de-a o mai ţine o noapte pe clienta dumitale la închisoare, 
dacă este nevinovată, dar asta înseamnă că procesul va 
continua, până ce vom fi gata. 

— Sună bine, spuse Annika Giannini. 


În timpul pauzei, Mikael îşi sărută sora pe obraz. 

— Cum a mers? 

— Mikael, am fost strălucitoare cu Teleborian! Pur şi 
simplu, l-am distrus. 

— Ţi-am spus că vei fi de neînvins în acest proces. La 
urma urmei, în povestea asta nu e vorba în primul rând de 
spioni şi organizaţii secrete de stat, ci despre obişnuita 
violenţă împotriva femeilor şi despre bărbaţii care o fac 
posibilă. Din puţinul pe care l-am văzut, ai fost fantastică. 
Prin urmare, va fi eliberată. 

— Da. Nu mai există nicio îndoială. 


După pauză, judecătorul Iversen bătu în masă: 

— Vreţi să fiţi amabili, să-mi spuneţi din nou povestea, 
de la cap la coadă, ca să pot să-mi fac o părere asupra a 
ceea ce s-a petrecut de fapt? 

— Cu cea mai mare plăcere, spuse Annika Giannini. Să 
începem cu uluitoarea istorie a unui grup de poliţişti de la 
Säpo, care se numesc Secţia şi care au pus mâna pe un 
transfug sovietic la mijlocul anilor 1970. Intreaga poveste 
este publicată în cartea ataşată revistei Millennium, care a 
apărut astăzi. Probabil va fi principala ştire la toate emi- 
siunile de ştiri din seara aceasta. 

La ora şase seara, judecătorul Iversen a decis ca Lis- 
beth Salander să fie eliberată şi să i se ridice imediat tu- 
tela. 

Totuşi, a pus o condiţie. Judecătorul Iversen cerea ca 
Lisbeth să se supună unui interogatoriu în care ea, în ca- 

litate de martor, să declare oficial tot ce ştia despre afa- 
cerea Zalachenko. La început, Lisbeth a ezitat. Refuzul ei a 
dus la un schimb de cuvinte, până ce judecătorul Iversen a 
ridicat vocea. S-a aplecat înainte, privind-o cu severitate: 

— Domnişoară, eu îţi ridic punerea sub tutelă, ceea ce 
înseamnă că ai exact aceleaşi drepturi ca toţi ceilalţi cetă- 
teni. Dar asta înseamnă că ai şi aceleaşi îndatoriri. In con- 
secinţă, e blestemata dumitale de datorie să ai grijă de 
propriul buget, să plăteşti impozite, să asculţi de lege şi să 
ajuţi poliţia la anchetarea delictelor grave. Prin urmare, o 
să fii chemată la interogatoriu, ca oricare alt cetăţean care 
are de dat informaţii într-o anchetă. 

Logica argumentaţiei a părut să aibă efect asupra lui 
Lisbeth Salander. A făcut o mutră nemulțumită, dar a în- 
cetat să mai protesteze. 

— După ce poliţia va avea depoziţia dumitale, şeful 
anchetei preliminare - în cazul acesta, procurorul statului - 
va face o apreciere, dacă va trebui să fii chemată ca martor 
într-un eventual proces viitor. Ca toţi ceilalţi cetăţeni 
suedezi, poţi refuza să răspunzi la o asemenea convocare. 
Cum vei proceda, nu mă interesează, dar dumneata nu vei 
fi scutită; dacă nu te prezinti, la fel ca toţi ceilalţi cetăţeni 
suedezi, la fel ca toate celelalte persoane majore, vei fi 
condamnată pentru sfidarea legii sau depoziţie falsă. Nu 
există nicio excepţie. 

Lisbeth Salander s-a întunecat şi mai tare. 

— Ce-ai decis? a întrebat judecătorul Iversen. 

După un minut de cugetare, ea a dat scurt din cap. OK. 
Un mic compromis. 

In restul serii, trecând în revistă afacerea Zalachenko, 
Annika Giannini l-a atacat serios pe procurorul Ekström. 
Încetul cu încetul, Ekström a fost silit să admită că lucru- 
rile se petrecuseră aşa cum le descria Annika Giannini. El 
acceptase, în ancheta preliminară, ajutorul comisarului 
Nyström şi primise informaţii de la Peter Teleborian. În 
ceea ce-l privea pe Ekstrom, nu era vorba de nicio conspi- 
raţie. Dacă făcuse jocul Secţiei, fusese de bună credinţă, în 

calitatea lui de şef al anchetei preliminare. Când şi-a dat 
seama de ceea ce se petrecuse de fapt, a decis să abando- 
neze procesul împotriva lui Lisbeth Salander. Decizia în- 
semna că o grămadă de formalităţi birocratice puteau fi 
lăsate deoparte. Iversen a oftat uşurat. 

Holger Palmgren era complet epuizat, fusese prima lui 
zi într-o sală de tribunal, după mulţi ani. A fost obligat să 
se reîntoarcă în patul său de la clinica de recuperare din 
Ersta. A fost condus de un paznic în uniformă de la Milton 
Security. Înainte de-a pleca, a pus mâna pe umărul lui 
Lisbeth Salander. S-au privit unul pe altul. După o vreme, 
ea a dat din cap, zâmbindu-i. 


La ora şapte seara, Annika Giannini i-a telefonat în 
grabă lui Mikael Blomkvist, comunicându-i că Lisbeth 
Salander fusese achitată de toate capetele de acuzare, dar 
că avea să mai rămână câteva ore la sediul poliţiei, pentru 
interogatoriu. 

Vestea a sosit când toţi angajaţii revistei Millennium se 
aflau în redacţie. Telefoanele sunaseră neîntrerupt, din 
momentul în care primele exemplare fuseseră distribuite, 
la vremea prânzului, de către trimişi speciali, pe la cele- 
lalte redacţii din Stockholm. După-amiaza, TV4 prezentase 
primele emisiuni speciale despre Zalachenko şi Secţie. Era 
un adevărat Crăciun mediatic. 

Mikael s-a dus în mijlocul încăperii, a pus degetele în 
gură şi pur şi simplu a fluierat: 

— Tocmai am aflat că Lisbeth a fost achitată de toate 
învinuirile. 

S-a aplaudat spontan. Apoi, toţi au continuat să vor- 
bească la telefon, ca şi cum nimic nu s-ar fi întâmplat. 

Mikael a ridicat ochii, privind televizorul din mijlocul 
redacţiei. Tocmai începeau Știrile la TVA. Se prezenta un 
scurt extras din filmul care îl arăta pe Jonas Sandberg, 
plasând cocaina în apartamentul din Bellmansgatan: „Aici, 
un angajat al Säpo pune cocaină acasă la jurnalistul Mikael 
Blomkvist, de la Millennium”. 

Apoi, a început jurnalul propriu-zis. 

„Zece angajaţi ai RPS/Săk au fost arestaţi în cursul zilei 
pentru delicte grave, printre care asasinate. Bun venit la 
această lungă ediţie specială.” 

Mikael opri sonorul, atunci când fata de la TVA apăru în 
imagine şi se văzu pe sine însuşi într-un fotoliu din studio. 
Ştia deja ce spusese. Îşi mută privirea la biroul la care 
lucrase Dag Svensson. Urmele reportajului despre traficul 
de femei dispăruseră şi biroul începuse din nou să fie un 
loc de depozitare pentru ziare şi grămezi de hârtii, de care 
nimeni nu avea nevoie. 

Pentru Mikael, la acest birou începuse afacerea Zala- 
chenko. Îşi dori brusc ca Dag Svensson să fi putut trăi fi- 
nalul. Câteva exemplare din cartea proaspăt tipărită a 
acestuia despre comerţul cu femei se aflau acolo, împreună 
cu cartea despre Secţie. 

Ti-ar fi plăcut mult, Dag. 

Auzi sunând telefonul de pe masa lui, dar nu avea pu- 
tere să răspundă. Închise uşa, intrând la Erika Berger şi 
lăsându-se să cadă în fotoliul confortabil de lângă măsuţa 
de la fereastră. Erika vorbea la telefon. El privi în jur. Erika 
se întorsese de o lună, dar încă nu apucase să încarce 
camera cu toate obiectele personale pe care le strânsese 
arunci când plecase, în aprilie. Rafturile bibliotecii erau 
încă goale şi ea nu-şi atârnase pe pereţi niciun tablou. 

— Cum te simţi? îl întrebă, punând receptorul în furcă. 

— Cred că sunt fericit, spuse el. Ea începu să râdă. 

— Secția a devenit un mare succes. Se agită ca nebunii, 
în toate redacţiile. Ai chef să te duci la ora 9, la Actualităţi, 
să vorbeşti? 

— Nu prea. 

— Bănuiam. 

— O să tot vorbim despre asta luni de zile. Nu e nicio 
grabă. 

Ea dădu din cap: 

— Ce faci în seara asta, mai târziu? 

— Nu ştiu. 

El îşi muşcă buza: 

— Erika... eu... 

— Figuerola, spuse Erika Berger, zâmbind. El aprobă. 

— E serios? 

— Nu ştiu. 

— Ea e foarte îndrăgostită de tine. 

— Cred că şi eu sunt de ea, zise el. 

— Am să mă ţin la distanţă, până ştii sigur. El dădu din 
cap. 

— Poate, zise ea. 


La ora opt, Dragan Armanski şi Susanne Linder au bă- 
tut la uşa redacţiei. Considerau că ocazia cerea şampanie 
şi aveau cu ei o sacoşă de la System!, plină de sticle. Erika 
Berger a îmbrăţişat-o pe Susanne Linder, conducând-o prin 
redacţie, în vreme ce Armanski se aşeză la biroul lui 
Mikael. 

Au băut. Nimeni n-a spus nimic, un lung moment. 
Armanski a fost cel care a rupt tăcerea: 

— Ştii ce, Blomkvist? Când ne-am întâlnit prima oară, în 
legătură cu istoria aia de la Hedestad, mi-ai displăcut 
profund. 

— Zău? 

— Ai venit când ai angajat-o pe Lisbeth ca să facă cer- 
cetări pentru tine. 

— Mi-aduc aminte. 

— Cred că eram gelos pe tine. O cunoscuseşi abia de 
câteva ore. Râdea cu tine! Eu încercam de mulţi ani să fiu 
prietenul ei, dar niciodată nu reuşisem nici măcar s-o fac 
să zâmbească... 

— Păi... nici eu n-am fost prea norocos. Rămaseră tăcuţi 
o vreme. 

— E bine că s-a sfârşit, spuse Armanski. 

— Amin, zise Mikael. 


' În Suedia băuturile alcoolice, inclusiv şampania şi berea se pot 
cumpăra doar la magazine speciale aparţinând monopolului de stat, 
aşa-numitul System Bolaget. 

Inspectorii criminalişti Jan Bublanski şi Sonja Modig au 
fost cei care au făcut interogatoriul formal cu Lisbeth 
Salander. Amândoi tocmai ajunseseră acasă la familiile lor, 
după o zi lungă, când fură obligaţi să se întoarcă imediat la 
sediul poliţiei. 

Salander era asistată de Annika Giannini, care însă nu a 
avut motive să facă prea multe remarci. Lisbeth Salander 
îşi formula într-o manieră foarte precisă răspunsurile la 
toate întrebările puse de Bublanski şi Modig. 

A minţit consecvent asupra a două puncte centrale. În 
descrierea celor care se întâmplaseră la Stallarholmen, a 
afirmat cu încăpățânare că Sonny Nieminen fusese cel care 
din greşeală îl împuşcase pe Carl-Magnus „Magge” în 
picior, în acelaşi moment în care ea îl atinsese cu pistolul 
electric. De unde avea pistolul electric? Îl confiscase de la 
Magge Lundin, a spus ea. 

Atât Bublanski, cât şi Sonja Modig păreau foarte scep- 
tici, însă nu exista nicio probă şi niciun martor pentru a-i 
contrazice explicaţia. Poate că Sonny Nieminen ar fi putut 
protesta, dar acesta refuza să spună ceva despre incident. 
De fapt, el nu avea habar despre cele ce se petrecuseră în 
secundele în care fusese făcut knockout de şocul electric. 

In ceea ce privea motivul pentru care Lisbeth se dusese 
la Gosseberga, ea spunea că scopul său fusese să-şi în- 
tâlnească tatăl şi să-l convingă să se predea poliţiei. 

Lisbeth Salander avea un aer nevinovat. 

Nimeni nu putea să hotărască dacă spunea sau nu 
adevărul. Annika Giannini nu avea nicio opinie în această 
chestiune. 

Singurul care ştia că Lisbeth Salander mersese la Gos- 
seberga cu intenţia clară de-a termina odată pentru tot- 
deauna relaţia cu tatăl ei era Mikael Blomkvist. Dar el ie- 
şise din sala de tribunal la scurt timp după ce fuseseră re- 
luate dezbaterile. Nimeni nu ştia că el şi Lisbeth Salander 
purtaseră lungi discuţii noaptea, pe Internet, în timpul în 
care aceasta era izolată la Sahlgrenska. 

Mass-media ratase complet eliberarea. Dacă momentul 
exact ar fi fost cunoscut, o mulţime de ziarişti ar fi umplut 
sediul poliţiei. Dar aceştia erau epuizați după haosul care 
se declanşase în cursul zilei, atunci când apăruse 
Millennium şi anumiţi poliţişti de la Säpo fuseseră arestaţi 
de către alţi poliţişti, tot de la Säpo. 

Fata de la TV4 era singurul jurnalist care ştia, ca de 
obicei, despre ce era vorba. Intervenţia ei, lungă de o oră, 
a devenit după aceea un clasic care, câteva luni mai târziu, 
a fost premiată pentru cea mai bună emisiune de te- 
leviziune a anului. 

Sonja Modig a scos-o pe Lisbeth Salander de la poliţie 
şi le-a dus cu maşina pe ea şi pe Annika Giannini până la 
biroul avocatei, din Kungsholms Kyrkoplan. Acolo, au 
schimbat maşina, urcându-se în cea a Annikăi Giannini. 
Annika a aşteptat ca Sonja Modig să dispară, înainte de a 
porni motorul. Se îndreptă spre Södermalm. Când treceau 
prin faţa palatului parlamentului, a rupt tăcerea: 

— Încotro? a întrebat. 

Lisbeth a reflectat câteva secunde: 

— Poţi să mă laşi undeva pe Lundagatan. 

— Miriam Wu nu se află acolo. Lisbeth i-a aruncat o 
privire piezişă. 

— A plecat în Franţa, la scurtă vreme după ce a ieşit din 
spital. Locuieşte la părinţii ei, în caz că vrei să intri în 
contact cu ea. 

— De ce nu mi-ai spus? 

— N-ai întrebat niciodată. 

— Hmm. 

— A avut nevoie să se distanţeze puţin. Mikael mi-a dat 
astea azi-dimineaţă, spunând că probabil le vrei înapoi. 

Îi dădu un mănunchi de chei. Lisbeth le luă, fără vreun 
comentariu. 

— Mulţumesc. Atunci, poţi să mă laşi undeva pe 
Folkungagatan. 

— Nu vrei să-mi povesteşti unde locuieşti, nici măcar 
mie? 

— Mai târziu. Acum vreau să fiu lăsată în pace. 

— OK. 

Annika îşi pornise telefonul mobil, atunci când părăsise 
sediul poliţiei, după interogatoriu. Acesta începu să sune 
când trecură de Slussen. Privi numărul. 

— E Mikael. A sunat din zece în zece minute, în ultimele 
ore. 

— Nu vreau să vorbesc cu el. 

— OK. Dar pot să-ţi pun o întrebare personală? 

— Da? 

— Ce ţi-a făcut, de fapt, Mikael, de-l urăşti atât de tare? 
Vreau să spun, dacă n-ar fi fost el, probabil că în seara asta 
ai fi fost închisă la balamuc pentru tot restul vieţii. 

— Nu-l urăsc pe Mikael. El nu mi-a făcut nimic. Vreau 
doar să nu-l întâlnesc acum. 

Annika Giannini o privi pe furiş. 

— Nu am de gând să mă amestec în relaţiile tale, dar 
eşti îndrăgostită de el, nu-i aşa? 

Lisbeth privi pe geamul lateral, fără să răspundă. 

— Fratele meu este total iresponsabil când este vorba 
de relaţii. Regulează în stânga şi-n dreapta, fără să pricea- 
pă cât rău poate provoca femeilor, care îl consideră ceva 
mai mult decât un amant întâmplător. 

Lisbeth îi întâlni privirea. 

— Nu vreau să discut cu tine despre Mikael. 

— OK, spuse Annika. 

Parcă lângă trotuar, chiar lângă Erstagatan. 

— E bine aici? 

— Da. 

Rămaseră tăcute un moment. Lisbeth nu făcu niciun 
gest pentru a deschide portiera. După un moment, Annika 
opri motorul. 

— Acum ce se mai întâmplă? întrebă în cele din urmă 
Lisbeth. 

— Ceea ce se întâmplă acum este că tu, începând de 
astăzi, nu mai eşti sub tutelă. Poţi să faci ce vrei. Chiar 
dacă ne-am ţinut tari astăzi, mai rămâne o grămadă de 
hârţogăraie de rezolvat. Vor urma anchete asupra respon- 
sabilităţilor, în cadrul organelor de Tutelă, chestiunea 
despăgubirilor şi altele de genul ăsta. Îţi propun să-ţi iei un 
avocat care să te reprezinte. 

— Nu vrei să fii în continuare avocata mea? 

Annika îşi frecă ochii. După evenimentele zilei, se sim- 
tea complet golită. Voia doar să ajungă acasă, să facă un 
duş şi să-şi pună bărbatul să-i maseze spinarea. 

— Nu ştiu. Tu nu ai încredere în mine. Şi eu nu am în- 
credere în tine. Nu am niciun chef să fiu târâtă într-un 
proces lung, în care să fiu întâmpinată doar de tăcere 
frustrantă, de câte ori o să vin cu vreo propunere sau o să 
vreau să discutăm ceva. 

Lisbeth rămase mult timp tăcută. 

— Eu... Eu nu sunt aşa de pricepută în relaţii. Dar, de 
fapt, am încredere în tine. 

Suna aproape ca o scuză. 

— E posibil. Însă nu este problema mea dacă eşti ne- 
pricepută în relaţii. Va fi problema mea însă dacă va trebui 
să te reprezint. 

Tăcere. 

— Vrei să fiu în continuare avocata ta? Lisbeth dădu din 
cap. Annika oftă. 

— Locuiesc pe  Fiskargatan 9. Deasupra Pieței 
Mosebacke. Poţi să mă duci acolo? 

Annika îi aruncă o privire. În cele din urmă, porni mo- 
torul. O lăsă pe Lisbeth s-o dirijeze până la adresa respec- 
tivă. Se opriră la oarecare distanţă de casă. 

— OK, spuse Annika. Facem o încercare. Acestea sunt 
condiţiile mele. Eu te voi reprezenta. Atunci când vreau să 
dau de tine, doresc să-mi răspunzi. Atunci când vreau să 
ştiu cum doreşti să acţionez, vreau să am răspunsuri clare. 
Dacă te sun şi îţi spun că trebuie să întâlneşti un poliţist 
sau un procuror, sau vreo altă persoană care are legătură 

cu ancheta judiciară, înseamnă că am considerat că este 
necesar s-o faci. Atunci îţi cer să te afli la locul stabilit şi la 
ora stabilită, fără să creezi probleme, îţi convine? 

— E OK. 

— Dacă începi să-mi faci probleme, încetez imediat să-ţi 
fiu avocată. Ai înţeles? 

Lisbeth dădu din cap. 

— Încă un lucru. Nu vreau să fiu la mijloc în povestea 
dintre tine şi fratele meu. Dacă ai probleme cu el, 
rezolvă-le. Dar, de fapt, nu este duşmanul tău. 

— Ştiu. Am să le rezolv. Însă am nevoie de timp. 

— Ce-ai de gând să faci acum? 

— Nu ştiu. Poţi să mă contactezi prin e-mail. Promit să 
răspund de îndată ce pot, dar s-ar putea să nu mi-l verific 
în fiecare zi... 

— Nu ai devenit sclavă doar pentru că ţi-ai angajat un 
avocat. Pentru moment, ne mulţumim cu asta. Acum, jos 
din maşina mea! Sunt moartă de oboseală şi vreau să merg 
acasă, să mă culc! 

Lisbeth deschise uşa, păşind pe trotuar. Se opri, înainte 
de a închide portiera. Avea aerul că încerca să formuleze 
ceva, dar că nu-şi găsea cuvintele. Pentru o clipă, Annikăi i 
se păru foarte vulnerabilă. 

— E în ordine, spuse Annika. Du-te acasă şi culcă-te. Şi 
nu intra în încurcături, măcar pentru o vreme. 

Lisbeth Salander rămase pe trotuar, privind în urma 
Annikăi Giannini, până ce luminile din spate dispărură 
după colţ. 

— Mulţumesc, spuse ea în cele din urmă. 


699 


29 
Sâmbătă 16 iulie - vineri 7 octombrie 


Şi-a găsit computerul Palm Tungsten T3 pe comoda din 
hol. Acolo se mai aflau şi cheile de la maşină şi geanta de 
umăr, pe care o pierduse atunci când Magge Lundin se 
aruncase asupra ei, în faţa imobilului de pe Lundagatan. 
Mai era şi corespondenţă, deschisă şi nedeschisă, care 
fusese adusă din cutia poştală de pe Hornsgatan. Mikael 
Blomkvist. 

În tăcere, făcu un tur prin partea mobilată a aparta- 
mentului său. Peste tot găsea urmele lui. Dormise în patul 
ei şi lucrase la biroul ei. Folosise copiatorul ei şi în coşul de 
gunoi găsi ciornele textelor despre Secţie, însemnări şi 
mâzgălituri. 

A cumpărat un litru de lapte, pâine, brânză, pastă de 
peşte şi zece pachete de Billys Pan Pizza, pe care le-a pus 
în congelator. 

Pe masa din bucătărie găsi un plic mic alb, cu numele ei 
scris pe el. Era o bucată de hârtie de la el. Mesajul era 
scurt. Numărul telefonului mobil. Nimic altceva. 

Lisbeth Salander înţelese că mingea se afla la ea. El nu 
avea de gând s-o contacteze. Îşi terminase articolul, îi îna- 
poiase cheile apartamentului şi n-avea de gând să-i mai dea 
vreun semn de viaţă. Dacă ea voia ceva, n-avea decât să 
telefoneze. Incăpățânat afurisit. 

Puse de cafea şi făcu patru sendvişuri, se aşeză pe per- 
vazul ferestrei şi privi spre Djurgârden. Îşi aprinse o ţigară, 
meditând. 

Totul se terminase şi totuşi îşi simţea viaţa mai închisă 
ca niciodată. 

Miriam Wu plecase în Franţa. A fost vina mea că aproa- 
pe ai murit. Se temuse de momentul în care va fi obligată 
s-o întâlnească pe Miriam Wu şi hotărâse că va fi prima 
oprire, atunci când va fi liberă. Si ea plecase în Franţa. 

Era dintr-odată îndatorată multor oameni. 

Holger Palmgren. Dragan Armanski. Trebuia să-i con- 
tacteze, să le mulţumească. Paolo Roberto. Şi Plague, şi 
Trinity. Chiar şi blestemaţii de poliţişti Bublanski şi Modig, 
fuseseră de fapt de partea ei. Nu-i plăcea să fie îndatorată 
cuiva. Se simţea ca o piesă într-un joc pe care nu-l putea 
controla. 

Afurisitul de Kalle Blomkvist. Şi poate chiar şi Afurisita 
de Erika Berger, cu gropiţele ei în obraji şi hainele fru- 
moase, şi siguranţa de sine pe care o afişa. 

Se terminase, spusese Annika Giannini, când părăsiseră 
sediul poliţiei. Sigur. Procesul era terminat pentru Mikael 
Blomkvist, care-şi publicase textul şi avea să ajungă la 
televizor şi cu siguranţă va primi şi vreun blestemat de 
premiu. 

Dar nu se terminase pentru Lisbeth Salander. Era doar 
prima zi din noua ei viaţă. 


La ora patru dimineaţa, s-a oprit din reflectat. Şi-a 
aruncat costumaţia punk pe duşumea, s-a dus la baie şi a 
făcut un duş. Şi-a şters de pe faţă tot machiajul pe care îl 
avusese la proces şi s-a îmbrăcat în pantaloni de bumbac 
uşori, închişi la culoare, maiou alb şi o geacă subţire. A îm- 
pachetat o geantă cu un schimb de haine, lenjerie de corp, 
câteva maiouri şi şi-a pus în picioare pantofi comozi. 

A luat computerul Palm şi a chemat un taxi, s-o aştepte 
în piaţa Mosebacke. 

A ajuns la Arlanda cu puţin înainte de ora şase. A stu- 
diat panoul de plecări şi şi-a luat un bilet în prima direcţie 
care i s-a ivit în faţa ochilor. Folosea paşaportul propriu, pe 
numele propriu. A fost mirată că nimeni de la rezervări sau 
de la îmbarcări nu a părut s-o recunoască sau să 
reacționeze la nume. 

A primit loc într-un avion spre Malaga şi a aterizat în 
mijlocul zilei, într-o căldură cumplită. A rămas o clipă ne- 
sigură la terminal. Apoi, s-a dus să studieze o hartă, 
gândindu-se ce-ar putea face în Spania. După câteva 
minute, s-a hotărât. Nu avea puterea să piardă timpul cu 

linii de autobuz şi alte mijloace de transport. Şi-a cumpărat 
o pereche de ochelari de soare dintr-un magazin din 
aeroport, apoi a mers la staţia de taxiuri, aşezându-se pe 
bancheta din spate a primului taxi liber. 

— Gibraltar. Plătesc cu carte de credit. 

Drumul a durat trei ore, de-a lungul noii autostrăzi de 
pe coasta de sud. Taxiul a lăsat-o la controlul de frontieră, 
pe graniţa cu teritoriul englez şi ea a mers pe jos până la 
Rock Hotel, de pe Europa Road, pe panta stâncii de 425 de 
metri înălţime, unde a întrebat dacă era vreo cameră li- 
beră. A găsit o cameră dublă. A rezervat-o pe două săptă- 
mâni şi a plătit cu cartea de credit. 

A făcut duş şi, înfăşurată în prosop, s-a aşezat pe bal- 
con, privind peste strâmtoarea Gibraltar. Se vedeau va- 
poare şi câteva bărci cu pânze. Putea distinge vag în ceaţă 
Marocul, pe celălalt mal. Un peisaj liniştitor. 

După o vreme, a intrat în cameră, s-a vârât în pat şi a 
adormit. 


S-a trezit la cinci şi jumătate dimineaţa. S-a ridicat din 
pat, a făcut un duş şi a băut o cafea la barul hotelului de la 
parter. La ora şapte, a părăsit hotelul, s-a dus să cumpere 
mango şi mere, apoi a luat un taxi până sus, pe The Peak, 
unde s-a dus să vadă maimuţele. Era aşa de devreme că 
turiştii nu apucaseră să apară şi era aproape singură cu 
animalele. 

lubea Gibraltarul. Era la cea de-a treia vizită pe stânca 
ciudată din Mediterana, cu oraşul englez absurd de su- 
prapopulat. Gibraltarul era un loc care nu semăna de fapt 
cu niciun altul din lume. Oraşul fusese izolat timp de de- 
cenii, o colonie care refuza cu încăpățânare să se anexeze 
Spaniei. Spaniolii protestau, natural, împotriva ocupaţiei. 
Lisbeth Salander credea însă că spaniolii ar trebui să-şi 
ţină gura, câtă vreme ocupă enclava Ceuta, teritoriu ma- 
rocan de pe cealaltă parte a strâmtorii Gibraltar. 

Era un loc ciudat de retras de tot restul lumii, un oraş 
care consta dintr-o stâncă bizară şi o suprafaţă de ceva mai 

mult de 2 km pătraţi, având un aeroport care începea şi 
sfârşea în mare. Colonia era aşa de mică, încât fiecare 
centimetru pătrat era folosit şi expansiunea trebuia să se 
facă pe mare. Pentru a ajunge în oraş, vizitatorii erau obli- 
gati să treacă peste pista de aterizare a aeroportului. 

Gibraltar dădea un nou conţinut expresiei compact 
living. 

Lisbeth văzu un mascul puternic ridicându-se pe un zid, 
lângă alee. Se holba la ea. Era o Barbary ape. Ea ştia foarte 
bine că nu trebuia să încerce să mângâie vreunul dintre 
animale. 

— Hei, amice, spuse ea. M-am întors din nou. 

Prima oară când vizitase Gibraltarul, nici măcar nu 
auzise despre maimuţele acestea. Se dusese doar până în 
vârf, ca să privească peisajul şi fusese complet surprinsă 
când, urmând un grup de turişti, s-a aflat brusc în mijlocul 
unei cete de maimute care se căţărau peste tot, de o parte 
şi de alta a drumului. 

Era o senzaţie foarte specială să te plimbi pe o potecă şi 
dintr-odată să ai douăzeci şi ceva de maimuțe în jurul tău. 
Le privise cu cea mai mare neîncredere. Nu erau pe- 
riculoase, nici agresive. În schimb, aveau suficientă forţă să 
provoace muşcături foarte rele, dacă erau aţâţate sau se 
simțeau amenințate. 

Îl găsi pe unul dintre îngrijitori, îi arătă punga şi între- 
bă dacă poate să le dea fructe maimutelor. El o asigură că 
e în ordine. 

Lisbeth scoase un mango, punându-l pe zid, la o mică 
distanţă de mascul. 

— Micul dejun, spuse, sprijinindu-se de zid şi muşcând 
dintr-un măr. 

Maimuţa o privi, îşi arătă dinţii şi luă mulţumită fructul. 


Pe la ora patru după-amiaza, cinci zile mai târziu, Lis- 
beth Salander a alunecat de pe scaunul de la Harry's Bar, 
aflat pe o stradă care pornea din Main Street, la patru case 
de hotelul ei. De când părăsise muntele maimutelor, fusese 

constant beată şi majoritatea destrăbălărilor avuseseră loc 
la Harry O'Connell, proprietarul barului, care vorbea cu 
accent irlandez cu toate că niciodată nu pusese piciorul în 
Irlanda. El o observa cu o expresie preocupată. 

Când comandase primul pahar, cu patru zile înainte, îi 
ceruse paşaportul, pentru că fata părea minoră. Ştia că se 
numeşte Lisbeth şi o striga Liz. Obişnuia să vină după ora 
prânzului, se aşeza pe un scaun înalt, în fundul barului, 
sprijinindu-se de perete. Apoi, se dedica ocupaţiei de-a 
înghiţi un număr respectabil de beri şi de pahare cu 
whisky. 

Când bea bere, nu era interesată de marcă sau fel; lua 
ce-i dădea el. Când comanda whisky, alegea întotdeauna 
Tullamore Dew, în afară de o singură dată, când studiase 
sticlele din spatele barului şi propusese Lagavulin. Când 
primise paharul, mai întâi îl mirosise. Işi ridicase sprân- 
cenele şi pe urmă luase o foarte mică înghiţitură. Apoi, 
pusese jos paharul, privindu-l fix timp de un minut, cu o 
expresie care sugera că pentru ea conţinutul acestuia era 
un duşman ameninţător. 

În cele din urmă, împinsese paharul din faţa ei şi îi 
spusese lui Harry să-i dea ceva ce nu era folosit la 
călăfătuirea unei bărci. El îi turnase din nou Tullamore 
Dew şi ea se pusese iar pe băut. În răstimpul celor patru 
zile, băuse singură mai mult de o sticlă. Iar la bere, el nici 
nu încercase să ţină socoteala. Harry era cel puţin uluit că 
o fată cu o constituţie atât de fragilă putea să toarne în ea 
aşa de mult, însă el considera că dacă aceasta voia să bea 
spirt, o va şi face, indiferent dacă în barul lui sau altun- 
deva. 

Fata bea pe îndelete, nu vorbea cu nimeni şi nu provoca 
scandal. Singura ei ocupaţie, în afară de consumul de 
alcool, era să se joace cu un computer de buzunar, pe care 
din când în când îl cupla la telefonul mobil. De câteva ori, 
el încercase să înceapă o conversaţie, dar fusese 
întâmpinat de o tăcere posomorâtă. Alteori, când era prea 
multă lume în bar, ea se muta la mesele de afară, de pe 

stradă, iar de câteva ori se dusese la un restaurant ita- 
lienesc, două uşi mai departe, ca să cineze, după care re- 
venise la Harry şi comandase din nou Tullamore Dew. 

De obicei, părăsea barul pe la zece seara şi o lua 
clătinându-se spre nord. 

În ziua aceasta băuse mai mult şi mai repede decât îna- 
inte şi Harry începuse s-o supravegheze. După ce băgase în 
ea şapte pahare de Tullamore Dew în mai puţin de două 
ore, el hotărâse să nu-i mai dea alcool. Inainte de a-şi pune 
în practică hotărârea, fata alunecase de pe scaun. 

Harry lăsă din mână paharul pe care tocmai îl ştergea, 
înconjură tejgheaua barului şi o ridică. Fata avu aerul 
ofensat. 

— Cred că ai băut destul, spuse el. Ea îl privi cu ochii 
împăienjeniţi. 

Se ţinea de bar cu o mână, scormonind după bani în 
buzunarul de la piept; apoi, porni clătinându-se spre ieşire. 
El o prinse blând de umăr. 

— Aşteaptă o clipă. Ce-ar fi să te duci la baie, să vomiţi 
alcoolul şi să mai rămâi în bar o vreme? Nu vreau să te las 
să pleci în halul ăsta. 

Lisbeth protestă şi Harry o conduse la baie. Fata îşi vâri 
degetele în gât, făcând cum îi propusese el. Când se 
întoarse la bar, îi turnă un pahar mare de sifon. Ea îl bău, 
râgâind la urmă. Îi mai turnă un pahar. 

— O să te simţi ca dracu’ mâine, spuse Harry. Ea 
aprobă. 

— Nu e treaba mea, dar dacă aş fi în pielea ta, aş încer- 
ca să rămân treaz câteva zile. 

Ea aprobă din nou. Apoi, merse din nou la baie, ca să 
vomite. 

A mai rămas în barul lui Harry vreo oră, înainte ca 
privirea să i se limpezească suficient, iar ca Harry să aibă 
curajul s-o lase să plece. L-a părăsit pe picioare nesigure şi 
a mers până la aeroport, continuând pe țărm, până în port. 
S-a plimbat până s-a făcut ora opt şi jumătate şi pământul a 
încetat să i se clatine sub picioare. Abia atunci s-a întors la 

hotel. A urcat în cameră, s-a spălat pe dinţi şi pe faţă, şi-a 
schimbat hainele şi s-a înapoiat în foaierul hotelului, unde a 
comandat o ceaşcă de cafea neagră şi o sticlă de apă 
minerală. A rămas neobservată lângă una din coloane, 
studiind oamenii. A văzut o pereche de vreo treizeci de ani, 
cufundată într-o discuţie cu voce scăzută. Femeia era 
îmbrăcată într-o rochie de vară deschisă la culoare. 
Bărbatul îi ţinea mâna pe sub masă. Două mese mai 
departe se afla o familie de africani, el cu tâmplele 
grizonante, ea într-o rochie frumoasă, viu colorată. Aveau 
doi copii aproape adolescenţi. A mai observat un grup de 
oameni de afaceri, cu cămăşi albe şi cravate, cu hainele 
puse pe spătarul scaunelor. Beau bere. A văzut un grup de 
pensionari care, fără îndoială, erau turişti americani. 
Bărbaţii aveau şepci de baseball, purtau tricouri şi 
pantaloni lejeri. Femeile aveau jeanşi de firmă, bluze roşii 
şi ochelari de soare cu lanţuri. A mai văzut un bărbat cu un 
costum de in, cămaşă gri şi cravată închisă la culoare, care 
intrase de pe stradă şi ceruse cheia la recepţie, înainte 
de-a comanda o bere. Se afla la trei metri de el şi privirea îi 
deveni atentă atunci când bărbatul ridică telefonul mobil şi 
începu să vorbească în germană: 

— Bună, eu sunt... e totul bine? E în ordine, avem întâl- 
nirea următoare mâine după-amiază... nu, nu cred că se re- 
zolvă. .. mai rămân cel puţin cinci, şase zile, şi pe urmă 
merg la Madrid... nu, nu vin acasă înainte de sfârşitul 
săptămânii viitoare... şi eu... te iubesc... sigur... te sun mai 
târziu, în cursul săptămânii... te sărut. 

Avea 1,85 înălţime, 50, poate 55 de ani, avea părul că- 
runt, lăsat un pic mai lung, cu bărbie moale şi burtă. To- 
tuşi, destul de bine conservat. Citea Financial Times. Când 
a terminat berea, pornind spre lift, Lisbeth Salander s-a ri- 
dicat şi ea, urmându-l. 

El a apăsat pe butonul de la etajul şase. Lisbeth s-a pla- 
sat lângă el, sprijinindu-şi capul de peretele ascensorului. 

— Sunt beată, a spus. Ela privit-o: 

— Serios? 

— Da. Sunt aşa de o săptămână. Lasă-mă să ghicesc. 
Eşti om de afaceri, vii de la Hanovra sau din altă parte din 
nordul Germaniei. Eşti căsătorit. Îţi iubeşti soţia. Şi trebuie 
să mai stai aici la Gibraltar câteva zile. Atât am înţeles din 
discuţia ta telefonică. 

El a privit-o uluit. 

— Eu sunt din Suedia. Simt o nevoie irezistibilă de a 
face sex cu cineva. Nu-mi pasă că eşti însurat şi nu vreau 
să am numărul tău de telefon. 

El şi-a înălţat sprâncenele. 

— Locuiesc în camera 711, etajul de deasupra ta. Am de 
gând să urc în cameră, să mă dezbrac, să fac un duş şi să 
mă aşez în pat. Dacă vrei să-mi ţii companie, trebuie să-mi 
baţi la uşă peste o jumătate de oră. Altfel o să adorm. 

— E vreun soi de glumă? a întrebat el, când s-a oprit 
liftul. 

— Nu. Nu-mi vine să ies la vreun bar, să agăţ. Ori îmi 
baţi tu la uşă, ori renunţ. 

Douăzeci şi cinci de minute mai târziu, se auzi un cio- 
cănit în uşa camerei lui Lisbeth. Ea avea un prosop de baie 
în jurul corpului, când deschise. 

— Intră, spuse ea. 

Bărbatul intră, privind bănuitor prin cameră. 

— Numai eu sunt aici, zise ea. 

— Ce vârstă ai, de fapt? 

Ea întinse mâna, luă paşaportul şi i-l dădu. 

— Pari mult mai tânără. 

— Ştiu, spuse, desfăcându-şi prosopul de baie şi 
aruncându-l pe un scaun. 

Se duse spre pat, dând la o parte cuvertura. El îi privi 
fix tatuajele. Lisbeth îi aruncă o privire peste umăr. 

— Nu e nicio cursă. Sunt femeie, nemăritată şi rămân 
aici câteva zile. Nu am făcut sex de mai multe luni. 

— De ce m-ai ales tocmai pe mine? 

— Pentru că erai singurul din bar care nu părea să aibă 
companie. 

— Sunt însurat... 

— lar eu nu vreau să ştiu cine este ea şi nici măcar cine 
eşti tu. Şi nu vreau să discutăm sociologie. Vreau să fac 
sex. Dezbracă-te sau pleacă în camera ta. 

— Doar aşa, pur şi simplu? 

— De ce nu? Eşti matur şi ştii ce trebuie să faci. 

El rămase reflectând o jumătate de minut. Părea că se 
gândeşte să plece. Ea se aşeză pe marginea patului, aştep- 
tând. El îşi muşcă buza de jos. Apoi, îşi scoase pantalonii şi 
cămaşa şi rămase în chiloţi, neştiind ce să facă. 

— Dezbracă-te de tot, spuse Lisbeth Salander. N-am de 
gând să mă culc cu un bărbat care are chiloţii pe el. Şi 
trebuie să foloseşti prezervativ. Ştiu unde am fost eu, dar 
nu ştiu unde ai fost tu. 

El îşi scoase chiloţii, se apropie de ea şi îi puse mâna pe 
umăr. Lisbeth închise ochii, când bărbatul se aplecă, 
sărutând-o. Avea un gust bun. Îl lăsă să o culce pe pat. Il 
simţea greu, deasupra ei. 


Avocatul Jeremy Stuart MacMillan a simţit cum i se ri- 
dică părul în cap de spaimă în momentul în care a deschis 
uşa biroului său din Buchanan House, de pe Queensway 
Quay, deasupra portului de agrement. Simţise miros de 
tutun şi a auzit un scaun scârţâind. Era puţin înainte de ora 
şapte dimineaţa şi primul său gând a fost că surprinsese un 
hoţ. 

Apoi, a simţit mirosul de cafea din chicinetă. După 
câteva clipe de şovăială, a trecut peste prag, a străbătut 
holul şi a privit în biroul său spaţios şi luxos mobilat. 
Lisbeth Salander se afla în scaunul lui, întoarsă cu spatele 
şi cu picioarele pe pervazul ferestrei. Computerul lui era 
pornit şi, după cum se vedea, ea nu avusese nicio problemă 
să-i afle parola. După cum nu avusese nicio problemă să-i 
deschidă seiful. Avea pe genunchi un dosar, conţinând 
corespondenţa lui cea mai confidențială şi contabilitatea. 

— Bună dimineaţa, domnişoară Salander, spuse în cele 
din urmă. 

— Mmm, mormăi ea în semn de răspuns. Găseşti cafea 
proaspătă şi cornuri în chicinetă. 

— Mulţumesc, zise, oftând resemnat. 

De bună seamă, cumpărase biroul cu banii şi la îndem- 
nul ei, dar nu se aşteptase ca aceasta să se materializeze 
fără să-l prevină. In plus, Salander găsise, după cum se 
părea şi o revistă cu pornografie homo, pe care el o ascun- 
sese într-un sertar al biroului. 

Doamne, ce jenant. 

Sau poate nu era. 

Când era vorba de Lisbeth Salander, el avea impresia 
că aceasta era persoana cea mai severă faţă de oameni 
care o enervau, dar că niciodată n-ar fi ridicat nici măcar o 
sprânceană când era vorba de slăbiciunile umane. Lisbeth 
ştia că în mod declarat era heterosexual, dar că secretul lui 
cel mai întunecat era că-l atrăgeau bărbaţii şi că, după 
divorţul din urmă cu cincisprezece ani, începuse să-şi pună 
în practică cele mai ascunse fantezii. 

Ciudat. Mă simt în perfectă siguranţă cu ea. 


Pentru că se afla la Gibraltar, Lisbeth hotărâse să-l vi- 
ziteze pe avocatul Jeremy MacMillan, care se ocupa de si- 
tuaţia ei financiară. Nu mai luase legătura cu acesta de la 
sfârşitul anului trecut şi voia să ştie dacă profitase de ab- 
senţa ei, ca s-o ruineze. 

Dar nu fusese nicio grabă şi nici nu era motivul pentru 
care venise direct în Gibraltar, după eliberare. O făcuse 
pentru că simţea nevoia acută de-a scăpa de toate, iar în 
această privinţă Gibraltarul era excelent. Petrecuse aproa- 
pe o săptămână beată şi apoi încă vreo câteva zile făcând 
sex cu omul de afaceri german, care sfârşise prin a-i spune 
că se numeşte Dieter. Ea se îndoia că acesta era numele lui 
adevărat, dar nu făcuse nicio cercetare. Acesta îşi petrecea 
zilele la diferite întâlniri, iar serile lua cina cu ea, ca pe 
urmă să se retragă în camera lui sau a ei. 

Nu era deloc prost la pat, constatase Lisbeth. Poate un 
pic neobişnuit şi uneori inutil de brutal. 

Dieter fusese sincer surprins de faptul că ea, dintr-un 
simplu impuls, agăţase un om de afaceri german supra- 
ponderal, care nici măcar nu voia să fie acostat. Era căsă- 
torit şi nu obişnuia să fie necredincios sau să caute com- 
panie feminină în călătoriile sale de afaceri. Dar când po- 
sibilitatea i s-a servit pe tavă, sub forma unei fete subţirele 
şi tatuate, nu putuse să se împotrivească tentaţiei. Spunea 
el. 

Lui Lisbeth Salander nu-i păsa prea mult ce zicea el. Nu 
aştepta altceva decât sex de relaxare, însă spre uimirea ei, 
de fapt se străduia s-o mulţumească pe deplin. Abia în cea 
de-a patra noapte, ultima împreună, făcuse un acces de 
panică şi începuse să se întrebe ce va spune nevasta lui. 
Lisbeth Salander considera că trebuie să-şi ţină gura şi să 
nu-i povestească nimic. Dar nu-i spusese ce gândea. 

Era matur şi ar fi putut să-i refuze invitaţia. Nu era 
problema ei că acum era lovit de remuşcări sau că-i va 
mărturisi ceva nevestei. Rămăsese întoarsă cu spatele, 
ascultându-l timp de cincisprezece minute până ce, iritată, 
înălţase ochii spre cer, se întorsese şi se urcase călare pe 
el. 

— Crezi că poţi să încetezi cu regretele şi în schimb să 
mai facem sex o dată? întrebase ea. 

Cu Jeremy MacMillan era o altă poveste. Pe Lisbeth n-o 
atrăgea deloc din punct de vedere sexual. Era un escroc. În 
chip destul de amuzant, era foarte asemănător la înfăţişare 
cu Dieter. Avea 48 de ani, era şarmant, un pic 
supraponderal, cu păr buclat blond-închis, care începea să 
încărunţească şi pe care-l pieptăna pe spate. Avea ochelari 
cu rame subţiri de aur. 

Pe vremuri, fusese jurist de afaceri, cu studii la Oxford 
şi domiciliu la Londra. Avea un viitor promiţător şi fusese 
asociat într-un birou de avocatură, care era angajat de 
firme mari şi de yuppies plini de bani, ca să cumpere case 
şi să planifice impozitele. Petrecuse veselul deceniu opt 
întâlnindu-se cu celebrităţi proaspăt îmbogăţite. Băuse din 
greu şi trăsese pe nas cocaină, împreună cu oameni cu 

care de fapt n-ar fi fost încântat să se trezească a doua zi. 
Nu fusese niciodată pus sub acuzaţie, dar îşi pierduse soţia 
şi cei doi copii şi fusese dat afară după ce girase prost 
afacerile şi se prezentase beat la un proces de conciliere. 

Fără să reflecteze prea mult, când se trezise din beţie, 
fugise ruşinat din Londra. De ce alesese tocmai Gibraltarul, 
nu ştia, dar în 1991 se asociase cu un jurist local şi deschi- 
seseră un birou de avocatură modest, pe o stradă dosnică, 
care oficial se ocupa cu succesiuni şi testamente mai puţin 
spectaculoase. Ceva mai puţin oficial, MacMillan & Marks 
se îndeletnicea cu constituirea de societăţi fictive şi înde- 
plinea funcţia de reprezentant pentru diferite figuri ob- 
scure din Europa. Afacerea nu mersese grozav până ce 
Lisbeth Salander îl alesese pe Jeremy MacMillan ca să-i 
administreze cele 2,4 miliarde de dolari pe care ea le fura- 
se din imperiul prăbuşit al omului de afaceri Hans-Erik 
Wennerstrom. 

MacMillan era fără îndoială un escroc. Dar îl considera 
escrocul ei, şi el se surprinsese pe sine însuşi, fiind ire- 
proşabil de cinstit faţă de Lisbeth. Mai întâi, ea îl angajase 
pentru o sarcină mai puţin importantă. Contra unei sume 
modeste, acesta constituise o serie de firme fictive, pe care 
ea le putea folosi şi în care plasase un milion de dolari. Îl 
contactase prin telefon, fiind doar o voce îndepărtată. El nu 
întrebase niciodată de unde veneau banii. Făcuse ce-l 
rugase, rezervându-şi cinci procente din sumă. Puțin după 
aceea, ea făcuse să-i parvină o sumă mai importantă, pe 
care el trebuia s-o folosească pentru a crea o societate, 
Wasp Enterprises, pentru a cumpăra un apartament la 
Stockholm. Contactul cu Lisbeth Salander devenise astfel 
rentabil, chiar dacă, în ceea ce-l privea, era vorba de sume 
mici. 

Două luni mai târziu, ea venise pe neaşteptate în vizită 
la Gibraltar. li telefonase, propunându-i o cină privată în 
camera ei de la The Rock, care era hotelul poate nu cel mai 
mare, dar cel mai select de pe Stâncă. El nu ştia exact la ce 
se aşteptase, dar nu crezuse în niciun caz că această clien- 

tă a lui era o fată cu înfăţişare de păpuşă şi care părea încă 
adolescentă. Crezuse că i se făcea vreo glumă bizară. 

Şi-a schimbat părerea repede. Ciudata fată vorbea 
nepăsătoare cu el, fără să zâmbească ori să arate vreo 
căldură personală. Sau răceală. Rămăsese paralizat când, 
în cursul a câteva momente, ea făcuse să se prăbuşească 
întreaga faţadă de respectabilitate profesională pe care el 
voia aşa de mult s-o păstreze. 

— Ce vrei? o întrebase. 

— Am furat o mare sumă de bani, răspunsese fata cu 
cea mai mare seriozitate. Am nevoie de un escroc să mi-o 
administreze. 

Se întrebase dacă era normală, dar îi jucase jocul cu 
multă amabilitate. Era o posibilă victimă a unui dribling 
rapid, care ar fi putut să-i aducă un mic venit. Pe urmă, 
rămăsese ca lovit de trăsnet atunci când aceasta i-a expli- 
cat de la cine furase banii, cum făcuse şi cât de mare era 
suma. Afacerea Wennerstrom era cel mai fierbinte subiect 
de conversaţie din lumea financiară internaţională. 

— Înţeleg. 

Posibilitatea i se strecura în creier. 

— Eşti un bun jurist financiar şi un bun investitor. Dacă 
ai fi fost un idiot, niciodată n-ai fi primit însărcinările pe 
care le-ai avut în anii 1980. În schimb, te-ai purtat ca un 
idiot şi ai reuşit să fii dat afară. 

El înălţă sprâncenele. 

— În viitor, voi fi singura ta clientă. 

Îl privise cu cei mai inocenți ochi pe care-i văzuse vreo- 
dată: 

— Am două cerinţe. Una este ca niciodată să nu comiţi 
vreun delict sau să fii amestecat în ceva ce-ar crea proble- 
me pentru noi şi ar concentra interesul autorităţilor asupra 
firmelor şi conturilor mele. Cea de a doua cerinţă este să 
nu mă minţi niciodată. Absolut niciodată. Nici măcar o 
singură dată. Din niciun motiv. Dacă mă minţi, relaţia 
noastră de afaceri încetează imediat şi, dacă mă superi în- 
deajuns de mult, te ruinez. 

Ea îi turnă un pahar de vin. 

— Nu există niciun motiv pentru care să mă minţi. Eu 
ştiu deja tot ce merită să fie ştiut din viaţa dumitale. Ştiu 
cât câştigi într-o lună bună şi cât într-una proastă. Ştiu cât 
cheltuieşti din ce câştigi. Ştiu că de fapt nu-ți ajung banii. 
Ştiu că ai 120 000 de lire datorii, atât pe termen lung, cât 
şi pe termen scurt, şi că trebuie să-ţi asumi tot timpul 
riscuri şi să faci şmecherii, ca să te descurci cu dobânzile. 
Te îmbraci elegant şi încerci să păstrezi aparențele, dar 
eşti în rahat şi nu ţi-ai mai cumpărat un costum de mai 
multe luni. De altfel, ai lăsat un costum vechi la croitor, ca 
să-ţi ajusteze căptuşeala, acum două săptămâni. Obişnuiai 
să colecţionezi cărţi vechi, dar le-ai vândut, una câte una. 
Luna trecută, ai vândut o ediţie foarte veche din Oliver 
Twist, cu 760 de lire. 

Lisbeth tăcu, fixându-l cu privirea. El înghiţi în sec. 

— Săptămâna trecută, ai făcut totuşi o mică afacere. O 
escrocherie destul de ingenioasă împotriva văduvei aceleia 
pe care o reprezinţi. Ai pus mâna pe 6 000 de lire, de care 
nu va duce lipsă prea mult. 

— De unde dracu! ştii? 

— Ştiu că ai fost însurat, că ai doi copii în Anglia care 
nu vor să te întâlnească şi că după divorţ ai călcat alături, 
iar în prezent nu ai decât relaţii homosexuale. Probabil că 
te ruşinezi, pentru că eviţi cluburile de pederaşti şi să fii 
văzut în oraş cu vreunul din partenerii tăi. Adesea treci 
peste graniţă, în Spania, ca să te întâlneşti cu bărbaţi. 

Jeremy MacMillan rămăsese mut de uimire. Dintr-odată 
era încremenit de spaimă. Nu avea nici cea mai mică idee 
de unde aflase ea toate informaţiile, dar ştia suficient de 
mult ca să-l distrugă. 

— Îţi spun asta doar o dată. Nu-mi pasă absolut deloc 
cu cine faci sex. Nu mă priveşte. Eu vreau să ştiu cine eşti, 
dar niciodată nu voi folosi ceea ce ştiu. Nu te voi ameninţa 
şi nu te voi şantaja. _ 

MacMillan nu era prost. Înţelegea, evident, că ceea ce 
ştia ea reprezenta o ameninţare. Ea avea controlul. O clipă 

doar se gândi s-o ridice şi s-o arunce peste marginea 
terasei, dar se stăpâni. Niciodată până atunci nu fusese aşa 
de speriat. 

— Ce vrei? reuşi să spună. 

— Vreau să facem o asociere. Vei renunţa la toate ce- 
lelalte afaceri cu care te ocupi acum şi vei lucra exclusiv 
pentru mine. Vei câştiga mai mult decât ai visat vreodată. 

li explică ce voia să facă el şi cum dorea să se desfăşoa- 
re lucrurile. 

— Vreau să fiu invizibilă. Tu ai grijă de afacerile mele. 
Totul va fi legal. Ce fac eu nu va avea niciodată de-a face 
cu tine şi nu va putea fi legat de afacerile noastre. 

— Înţeleg. 

— Prin urmare, voi fi singura ta clientă. Ai o săptămână 
să scapi de toţi ceilalţi clienţi şi să pui capăt micilor es- 
crocherii. 

El înţelegea, de asemenea, că primise o ofertă care 
n-avea să se mai repete niciodată. Reflectase 60 de secun- 
de şi pe urmă acceptase. Avea doar o întrebare: 

— Cum vei şti dacă nu te înşel? 

— N-o face. O vei regreta tot restul vieţii tale mizera- 
bile. 

Nu exista niciun motiv ca să trişeze. Lisbeth Salander îi 
oferise o însărcinare care potenţial avea margini aşa de 
aurite, că ar fi fost absurd să rişte ceva pentru câteva pa- 
rale. Atât timp cât nu avea cine ştie ce pretenţii absurde şi 
nu încurca ceva, avea viitorul asigurat. 

Nu avea intenţia s-o înşele pe Lisbeth Salander. 

Prin urmare, devenise cinstit sau cel puţin atât de cin- 
stit cât putea să fie un avocat veros, administrând o sumă 
de aceste proporţii astronomice. 

Lisbeth era total neinteresată de administrarea averii 
sale. Sarcina lui MacMillan era să-i plaseze banii şi să aibă 
grijă să existe acoperire la cărţile de credit pe care le folo- 
sea ea. Discutaseră mai multe ore. Ea îi explicase cum voia 
să funcţioneze sistemul ei. Treaba lui era să aibă grijă ca 
acesta să funcţioneze. 

O mare parte din banii furaţi fuseseră plasați în fonduri 
stabile, care o făceau independentă financiar tot restul 
vieţii, chiar dacă i-ar fi venit ideea să ducă un trai des- 
frânat şi să cheltuie nemăsurat. Din fondurile acelea erau 
alimentate cărţile ei de credit. 

Cu restul de bani, el putea să se joace şi să-i investeas- 
că după capul lui, având grijă doar să nu investească în 
ceva ce-ar fi putut provoca în vreun fel probleme cu poliţia. 
Ea îi interzisese să comită furturi meschine sau să se dedea 
vreunei escrocherii de duzină care - dacă ar fi fost scoasă 
la iveală - ar fi putut rezulta în anchete care, la rândul lor, 
ar fi atras atenţia asupra ei. 

Ceea ce rămânea de hotărât era ce câştig va avea el. 

— Îţi plătesc o sumă iniţială de 500 000 de lire. Cu asta 
îţi poţi rezolva toate datoriile şi totuşi îţi mai rămâne o 
sumă bună. După aceea, îţi câştigi banii singur. Porneşti o 
firmă cu noi doi ca acţionari. Tu primeşti 20% din tot pro- 
fitul pe care îl aduce firma. Vreau să fii suficient de bogat 
ca să nu fii tentat să începi cu cine ştie ce şmecherie, dar 
nu atât de bogat, încât să nu-ţi mai dai silinţa. 

El îşi începuse slujba la 1 februarie. La sfârşitul lui 
martie, îşi plătise toate datoriile personale şi îşi stabilizase 
situaţia financiară. Lisbeth insistase ca el să pună pe 
primul loc stabilizarea bugetului personal, aşa încât să fie 
solvabil. În mai, el a rupt asocierea cu colegul său alcoolic 
George Marks, cea de-a doua jumătate a firmei MacMillan 
& Marks. Avea mustrări de conştiinţă faţă de partenerul 
său, dar era exclus să-l amestece în afacerile lui Lisbeth 
Salander. 

Discutase problema cu Lisbeth Salander atunci când 
aceasta revenise la Gibraltar într-o vizită neaşteptată, la 
începutul lui iulie, şi descoperise că MacMillan lucra din 
propriul său apartament, în loc de biroul de pe strada la- 
terală, unde se aflase mai înainte. 

— Partenerul meu este alcoolic şi nu va putea să se 
descurce în treaba asta. Dimpotrivă, va fi un enorm factor 
de risc. Cu mai mult de cincisprezece ani în urmă, mi-a 

salvat viaţa, atunci când am venit în Gibraltar, şi m-a luat 
în firma lui. 

Ea reflectă două minute, în vreme ce studia atentă chi- 
pul lui MacMillan. 

— Înţeleg. Eşti un escroc loial. E fără îndoială o calitate 
lăudabilă. Îţi propun să deschizi un mic cont cu care să se 
joace el. Ai grijă să câştige câteva hârtii de o mie pe lună, 
ca să se descurce. 

— E în ordine din partea ta? 

Ea dăduse din cap, privind în jur la locuinţa lui de bur- 
lac. Stătea într-o cameră cu chicinetă, pe una din strădu- 
tele de lângă spital. Singurul lucru agreabil era priveliştea. 
De altminteri, era ceva greu de evitat în Gibraltar. 

— Ai nevoie de un birou şi de-o locuinţă mai bună, 
spuse. 

— N-am avut timp, îi răspunse el. 

— OK, zise ea. 

Pe urmă, a ieşit şi a cumpărat un birou pentru el, ale- 
gând unul de 130 de metri pătraţi cu o mică terasă spre 
mare, în Buchanan House, pe Queensway Quay, ceea ce 
era în mod definitiv upmarket! în Gibraltar. A angajat şi un 
designer interior, ca să renoveze şi să mobileze aparta- 
mentul. 


MacMillan îşi amintea că, în timp ce el însuşi era ocu- 
pat cu hârtiile, Lisbeth supraveghease personal instalarea 
sistemului de alarmă, a echipamentului informatic şi a 
seifului, în care tocmai răscolea în momentul în care el ve- 
nise la birou, în dimineaţa aceea. 

— Mă aflu în dizgrație? întrebă el. 

Ea lăsă deoparte dosarul cu corespondenţă, în care fu- 
sese adâncită. 

— Nu, Jeremy. Nu te afli în dizgrație. 

— Bine, spuse el, ducându-se după cafea. Ai un talent 
deosebit să-ţi faci apariţia când se aşteaptă omul mai puţin. 


1 De bună calitate, la modă. 

— Am fost ocupată în ultima vreme. Voiam doar să mă 
pun la curent cu ce s-a mai întâmplat. 

— Dacă am înţeles exact situaţia, ai fost urmărită pen- 
tru triplu asasinat, împuşcată în cap şi acuzată pentru o 
grămadă de infracţiuni. O vreme am fost foarte îngrijorat. 
Credeam că mai eşti încă la puşcărie. Ai evadat? 

— Nu. Am fost achitată de toate capetele de acuzare şi 
mi-au dat drumul. Cât de mult ai auzit? 

El şovăi o secundă. 

— Bine. Nicio minciună, oricât de bine intenţionată ar 
fi. Când am înţeles că te afli în rahat, am recurs la un birou 
de traducători care să pigulească presa suedeză şi ei m-au 
ţinut tot timpul la curent. Sunt relativ bine informat. 

— Dacă îţi bazezi cunoştinţele pe ce s-a scris în ziare, 
nu eşti deloc informat. Dar presupun că ai descoperit o 
grămadă de secrete despre mine. 


El dădu din cap, aprobând. 

— Şi acum, ce se întâmplă? Ea îl privi mirată. 

— Nimic. Continuăm ca mai înainte. Relaţia noastră nu 
are nimic de-a face cu problemele mele din Suedia. Po- 
vesteşte-mi ce s-a mai întâmplat cât am fost eu plecată. 
Te-ai purtat bine? 

— Nu beau, spuse el. Dacă la asta te referi. 

— Nu. Viaţa ta particulară nu mă priveşte. Voiam să 
spun, sunt mai săracă sau mai bogată decât acum un an? 

El îşi trase scaunul pentru vizitatori şi se aşeză, într-un 
fel, nu avea nicio importanţă că ea îi ocupase locul. Nu 
exista niciun motiv să intre în lupte de prestigiu cu ea. 

— Mi-ai livrat 2,4 miliarde. Am pus 200 de milioane în 
fonduri pentru tine. Mi-ai dat restul să mă joc eu cu ei. 

— Da. 

— Fondurile tale personale nu s-au schimbat cu mult, în 
afară de dobândă. Aş putea mări profitul dacă... 

— Nu sunt interesată să măresc profitul. 

— OK. Ai folosit o sumă de nimic. Cele mai mari chel- 
tuieli au fost apartamentul pe care l-am cumpărat pentru 

tine şi fondul de binefacere pentru avocatul acela, Palm- 
gren. În rest, ai avut doar un consum normal şi nu unul 
deosebit de mare. Dobânzile au fost avantajoase. Te afli 
aproape de stadiul iniţial. 

— Bine. 

— Restul l-am investit. Anul trecut, n-am obţinut sume 
prea mari. Eram destul de ruginit şi am folosit timpul ca să 
învăţ, din nou mersul pieţei. Am avut cheltuieli. Abia anul 
acesta am început să mergem pe câştig. În vreme ce ai fost 
închisă, am scos mai mult de şapte milioane. De dolari, 
vreau să spun. 

— Din care 20% sunt pentru tine. 

— Din care 20% sunt pentru mine. 

— Eşti mulţumit? 

— Am câştigat peste un milion de dolari în jumătate de 
an. Da. Sunt mulţumit. 

— Ştii ce... Nu căsca gura după prea mult. Poţi să ieşi, 
când te simţi mulţumit. Dar continuă să te ocupi de afa- 
cerile mele câteva ore, ici şi colo. 

— Zece milioane de dolari, spuse el. 

— Ce spui? 

— Când am făcut zece milioane, mă retrag. E bine că 
ţi-ai făcut apariţia. Avem o grămadă de discutat. 

— Spune. 

El desfăcu braţele: 

— Sunt aşa de mulţi bani, că mor de frică. Nu ştiu ce să 
fac. Nu ştiu care e rostul afacerilor, în afară de-a câştiga şi 
mai mulţi bani. La ce or să fie folosiţi ei? 

— Nu ştiu. 

— Nici eu. Dar banii pot deveni un scop în sine. Şi asta 
nu e bine deloc. De aceea m-am hotărât să ies din joc după 
ce câştig zece milioane. Nu vreau să mai am o astfel de 
răspundere. 

— OK. 

— Înainte să plec, vreau ca tu să te hotărăşti cum vrei 
să fie administrată în viitor această avere. Trebuie să existe 

un ţel şi linii directoare şi o organizaţie căreia să-i încre- 
dinţezi răspunderea. 

— Hm. 

— E imposibil ca o singură persoană să se ocupe de 
afaceri de felul acesta. Eu am împărţit suma în investiţii pe 
termen lung - proprietăţi, acţiuni şi altele asemănătoare. Ai 
lista completă în computer. 

— Am citit-o. 

— Cealaltă jumătate o folosesc pentru speculaţii, dar 
sunt mulţi bani de care trebuie să ai grijă şi eu nu apuc s-o 
fac. De aceea, am deschis o firmă de investiţii în Jersey. Tu 
ai pentru moment şase angajaţi la Londra. Doi plasatori 
tineri şi pricepuţi şi personal administrativ. 

— Yellow Ballroom Ltd.? Tocmai mă întrebam ce poate 
fi. 

— Firma noastră. Aici, în Gibraltar, am angajat o secre- 
tară şi un tânăr jurist promiţător... de altfel, îşi vor face 
apariţia peste vreo jumătate de oră. 

— Aha. Molly Flint, 41 de ani şi Brian Delaney, 26. 

— Vrei să-i întâlneşti? 

— Nu. Brian este iubitul tău? 

— Ce? Nu! 

El părea şocat. 

— Eu nu amestec.... 

— Bine. 

— De altfel... eu nu sunt interesat de băieţi tineri... ne- 
experimentați, vreau să spun. 

— Nu, tu eşti atras mai ales de tipi cu atitudine mai 
dură decât poate oferi un puşti cu caş la gură. În conti- 
nuare, nu e treaba mea, dar, Jeremy... 

— Da? 

— Fii atent. 


De fapt, nu planificase să rămână în Gibraltar mai mult 
de două săptămâni, pentru a-şi regăsi o direcţie în viaţă. 
Descoperise dintr-odată că nu avea nici cea mai mică idee 
ce trebuia să facă sau unde să se ducă. Rămase douăspre- 

zece săptămâni. Îşi controla poşta electronică o dată pe zi 
şi răspundea cuminte la e-mailurile Annikăi Giannini, de 
cele câteva ori când aceasta îi dădea de veste. Nu-i spusese 
unde se afla. Nu răspundea la alte mesaje. 

Continua să viziteze Harry's Bar, dar acum se ducea 
doar pentru câteva beri, seara. Petrecea cea mai mare par- 
te a timpului la The Rock, ori pe terasă, ori în pat. Mai 
avusese o relaţie ocazională cu un ofiţer din marina brita- 
nică de vreo 30 de ani, dar fusese one night stand! şi, în 
general, o experienţă neinteresantă. 

Înţelegea că era plictisită de moarte. 

La începutul lui octombrie, a luat cina cu Jeremy 
MacMillan. Se întâlniseră doar de câteva ori în timpul 
şederii ei acolo. Se întuneca şi ei beau vin alb cu parfum de 
fructe, discutând despre modul în care trebuiau folosite 
miliardele lui Lisbeth. Dintr-odată, el o luă prin sur- 
prindere, întrebând-o ce îi apasă inima. 

Îl privi gânditoare. Apoi, la fel de neaşteptat, îi povesti 
despre relaţia ei cu Miriam Wu, cum fusese aceasta bătută 
şi aproape ucisă de Ronald Niedermann. Fusese greşeala 
ei. În afară de un salut transmis de Annika Giannini, nu 
avea nicio veste despre Miriam Wu. Şi acum, aceasta se 
instalase în Franţa. 

Jeremy MacMillan a rămas tăcut vreme îndelungată. 

— Eşti îndrăgostită de ea? întrebă el brusc. 

Lisbeth Salander reflectase la răspuns. În cele din 
urmă, clătină din cap. 

— Nu. Nu cred că sunt tipul de om care se îndrăgos- 
teşte. Mi-e prietenă. Şi face bine dragoste. 

— Niciun om nu poate evita să se îndrăgostească, spuse 
el. Poate vrei să negi, dar prietenia este cea mai obişnuită 
formă de dragoste. 

Ea îl privi uluită. 

— Te superi dacă voi fi prea intim? 

— Nu. 


1 O aventură de o noapte. 

— Du-te la Paris, pentru numele lui Dumnezeu! spuse 
el. 


A aterizat pe aeroportul Charles de Gaulle la două şi 
jumătate după-amiaza, a luat autobuzul până la Arcul de 
Triumf şi timp de două ore s-a plimbat prin jur, căutând o 
cameră de hotel. A mers în direcţia sud, spre Sena şi în 
cele din urmă a găsit o cameră, la micul hotel Victor Hugo, 
pe rue Copernic. 

A făcut un duş şi apoi i-a telefonat lui Miriam Wu. S-au 
întâlnit la ora nouă seara într-un bar, în apropiere de 
Notre-Dame. Miriam Wu era îmbrăcată în cămaşă albă şi 
taior. Arăta superb. Lisbeth s-a simţit imediat jenată. S-au 
sărutat pe obraz. 

— Îmi pare rău că nu ţi-am dat veşti despre mine şi că 
nu am venit la proces, spuse Miriam Wu. 

— E în ordine. Oricum, procesul s-a ţinut cu uşile în- 
chise. 

— Am zăcut în spital trei săptămâni şi, pe urmă, când 
am revenit pe Lundagatan, totul era un haos. Nu puteam să 
dorm. Aveam coşmaruri despre  blestematul de 
Niedermann. Am telefonat la mama şi i-am spus că vreau 
să vin acasă. 

Lisbeth dădu din cap. 

— Iartă-mă. 

— Nu fii idioată. Eu am venit aici ca să te rog pe tine să 
mă ierți. 

— Pentru ce? 

— Nu m-am gândit. Niciodată nu mi-a trecut prin cap că 
te expuneam la un pericol de moarte, lăsânducţi 
apartamentul şi continuând să fiu înregistrată acolo. A fost 
vina mea că aproape ai murit. Te înţeleg dacă mă urăşti. 

Miriam Wu păru uluită: 

— Nici măcar nu mi-a trecut prin minte. Ronald 
Niedermann a încercat să mă omoare. Nu tu. 

Rămaseră tăcute o vreme. 

— Aşa, spuse Lisbeth Salander în cele din urmă. 

— Da, completă Miriam Wu. 

— N-am venit după tine pentru că sunt îndrăgostită de 
tine, spuse Lisbeth. 

Miriam aprobă tăcută. 

— Faci dragoste al naibii de bine, dar eu nu sunt îndră- 
gostită de tine, sublinie ea. 

— Lisbeth... eu cred... 

— Voiam să spun că am sperat că... la dracu”! 

— Ce? 

— Nu am mulţi prieteni... Miriam Wu aprobă. 

— Rămân o vreme la Paris. De studiile mele de acolo, 
din Suedia, s-a ales praful şi m-am înscris aici la universi- 
tate. Voi rămâne cel puţin un an. 

Lisbeth dădu din cap. 

— Pe urmă, nu mai ştiu. Dar voi reveni la Stockholm. 
Plătesc chiria pentru apartamentul din Lundagatan şi am 
de gând să-l păstrez. Dacă e OK pentru tine. 

— E apartamentul tău. Faci ce vrei cu el. 

— Lisbeth, eşti foarte specială, spuse ea. Vreau să fiu în 
continuare prietena ta. 

Au vorbit vreme de două ore. Lisbeth nu mai avea nici- 
un motiv să-şi ascundă trecutul pentru Miriam Wu. Afa- 
cerea Zalachenko era cunoscută de toţi care aveau acces la 
vreun jurnal suedez şi Miriam Wu urmărise povestea cu 
mare interes. Ea îi povesti amănunţit ce se întâmplase la 
Nykvarn, în noaptea când Paolo Roberto îi salvase viaţa. 

Apoi, merseră în camera de student a lui Miriam Wu, 
din apropierea universităţii. 

EPILOG 


INVENTAR DE SUCCESIUNE 

Vineri 2 decembrie - duminică 18 decembrie 


Annika Giannini a întâlnit-o pe Lisbeth Salander în 
barul de la teatrul Soder, la ora nouă seara. Lisbeth bea 
bere şi era pe cale să-şi termine cel de-al doilea pahar. 

— Îmi pare rău că am întârziat, spuse Annika, aruncând 
o privire ceasului de mână. Am avut probleme cu un alt 
client. 

— Aha, spuse Lisbeth. 

— Ce sărbătoreşti? 

— Nimic. Am doar chef să mă îmbăt. Annika o cercetă 
cu scepticism, aşezându-se. 

— Ți se întâmplă des? 

— M-am îmbătat turtă când am fost eliberată, dar n-am 
nicio înclinaţie spre alcoolism, dacă la asta te referi. Pur şi 
simplu, am realizat că pentru prima oară în viaţă sunt 
majoră şi am dreptul legal să mă îmbăt aici, în Suedia. 

Annika comandă un Campari. 

— OK, spuse ea. Ai chef să bei singură sau vrei să ai 
companie? 

— Mai bine, singură. Dar dacă nu vorbeşti prea mult, 
poţi să stai şi tu. Bănuiesc că nu doreşti să vii la mine aca- 
să să facem sex. 

— Poftim?! întrebă Annika Giannini. 

— Nu, ştiam eu. Eşti una dintre acele persoane înver- 
şunat heterosexuale. 

Annika Giannini păru dintr-odată foarte amuzată. 

— E prima oară când unul dintre clienţii mei îmi pro- 
pune să facem sex. 

— Eşti interesată? 

— Sorry. Absolut deloc. Dar, mulţumesc pentru invita- 
ţie. 

— Ce voiai de fapt, doamnă avocată? 

— Două lucruri. Ori renunţ la însărcinarea de a-ți fi 
avocat, pe loc, ori începi să răspunzi la telefon, când te 
sun. Am avut o discuţie despre asta, când ai fost eliberată. 

Lisbeth Salander o privi pe Annika Giannini. 

— Am încercat să dau de tine o săptămână întreagă. Am 
sunat, am scris şi am trimis e-mailuri. 

— Am fost plecată. 

— Cea mai mare parte din toamnă, a fost imposibil să 
dau de tine. Nu merge aşa. Am acceptat să fiu reprezen- 
tanta ta juridică în toate problemele litigioase cu statul. 
Asta înseamnă formalităţi şi documentaţie de care trebuie 
să am grijă. Hârtiile trebuie să fie semnate. Trebuie să se 
răspundă la întrebări. Eu trebuie să dau de tine şi nu am 
niciun chef să stau ca proasta şi să nu ştiu unde te afli. 

— Înţeleg. Am fost plecată în străinătate două săptă- 
mâni. Am venit acasă ieri şi te-am sunat imediat ce am 
auzit că m-ai căutat. 

— Nu e de ajuns. Trebuie să ştiu unde te afli şi să dai un 
semn de viaţă cel puţin o dată pe săptămână, până ce toate 
chestiunile astea cu despăgubiri şi restul sunt rezolvate. 

— Mi se rupe de despăgubiri. Vreau ca statul să mă lase 
în pace. 

— Dar statul nu te va lăsa în pace, oricât ai vrea. Elibe- 
rarea ta în sala de judecată a avut un lung şir de consecin- 
te. Nu e vorba numai despre tine. Peter Teleborian va fi 
acuzat pentru ce a făcut împotriva ta. Asta înseamnă că va 
trebui să depui mărturie. Procurorul Ekström este obiectul 
unei anchete, fiind învinuit de greşeală profesională şi s-ar 
putea, de asemenea, să fie pus sub acuzare, dacă se 
dovedeşte că în mod conştient şi-a neglijat datoriile 
profesionale la cererea Secţiei. 

Lisbeth Salander înălţă sprâncenele. Pentru o secundă, 
avu aerul aproape interesat. 

— Totuşi, nu cred că se va merge până la punerea sub 
acuzare. El a fost victima unei înscenări şi, de fapt, nu are 
nimic de-a face cu Secţia. Însă, nu mai târziu de săptămâna 
trecută, un procuror a început ancheta preliminară îm- 
potriva Comisiei de tutelă. Mai multe reclamaţii au fost 

depuse la ombudsman! şi o reclamaţie a fost trimisă la 
cancelaria ministerului de justiţie. 

— Nu am reclamat pe nimeni. 

— Nu. Dar este evident că s-au săvârşit grave greşeli de 
serviciu şi toate acestea trebuie anchetate. Tu nu eşti 
singura persoană de care e răspunzătoare Comisia de 
tutelă. 

Lisbeth înălţă din umeri: 

— Nu mă priveşte. Dar promit să ţin mai bine contactul 
cu tine. Aceste două săptămâni au fost, de fapt, o excepţie. 
Am lucrat. 

Annika Giannini îşi privi neîncrezătoare clienta. 

— Ai lucrat la ce? 

— Consultanţă. 

— OK, spuse ea în cele din urmă. Cea de-a doua pro- 
blemă este că succesiunea a fost făcută. 

— Ce succesiune? 

— După tatăl tău. Avocatul statului a luat contact cu 
mine, deoarece nimeni nu pare să ştie cum să dea de tine. 
Tu şi sora ta sunteţi unice moştenitoare. 

Lisbeth Salander o privi pe Annika Giannini fără să i se 
mişte vreun muşchi al feţei. Apoi, prinse privirea 
chelneriţei, făcându-i semn spre paharul gol. 

— Nu vreau să am nicio moştenire de la tatăl meu. Fă 
ce naiba vrei cu ea. 

— Greşit. Tu trebuie să faci ce vrei cu moştenirea. Da- 
toria mea este să am grijă ca tu să ai posibilitatea să faci 
aceasta. 

— Nu vreau să am niciun ore de pe urma porcului ăluia. 

— OK. Trimite banii la Green Peace sau aşa ceva. 

— Mi se rupe de balene. 

Vocea Annikăi deveni dintr-odată autoritară: 

— Lisbeth, dacă ţii să ai toate drepturile, trebuie de 
fapt să începi să te comporti ca un om matur. Nu-mi pasă 


1 Ombudsman - termen consacrat ca atare: reprezentant oficial al 
intereselor unui grup social (minoritari, copii, de ex.). 

ce-o să faci cu banii. Scrie pe hârtia asta că i-ai primit şi pe 
urmă n-ai decât să te îmbeţi în pace. 

Lisbeth o privi pe sub breton şi pe urmă îşi fixă privirea 
în tăblia mesei. Annika luă aceasta drept un fel de gest de 
regret, care fi putut fi tradus printr-o eventuală scuză în 
registrul atât de limitat de expresii al lui Lisbeth Salander. 

— OK. Cât e? 

— O sumă frumuşică. Tatăl tău avea peste 300 000 de 
coroane în obligaţiuni de bancă. Proprietatea din Gosse- 
berga va da la vânzare cam 1,5 milioane - cuprinde şi un 
pic de pădure. Pe lângă asta, tatăl tău mai poseda trei pro- 
prietăţi. 

— Proprietăţi? 

— Da. Se pare că investise o parte din bani. Nu sunt 
cine ştie ce valori excepţionale. Poseda un imobil închiriat 
în Uddevalla, cuprinzând şase apartamente care procură 
ceva venit din chirii. Dar imobilul este în stare proastă şi el 
nu s-a îngrijit de renovări. S-a aflat chiar pe lista caselor 
prost îngrijite. N-o să te îmbogăţeşti de pe urma lui, dar la 
vânzare va aduce ceva. Mai poseda o casă de vacanţă în 
Smâland, care e evaluată la 250 000 de coroane. 

— Aha. 

— Apoi, mai avea şi un local industrial lângă Norrtălje. 

— Pentru numele lui Dumnezeu, de ce-a adunat toate 
gunoaiele astea? 

— N-am nicio idee. În mare, după ce vor fi făcute toate 
vânzările, moştenirea va fi de patru milioane şi ceva după 
plata impozitelor, dar... 

— Da? 

— După aceea, moştenirea va fi împărţită între tine şi 
sora ta. Problema este că nimeni nu pare să ştie unde se 
află sora ta. 

Lisbeth o privi pe Annika Giannini într-o tăcere 
mormântală. 

— Ei? 

— Ei, ce? 

— Unde se află sora ta? 

— N-am nicio idee. N-am văzut-o de vreo zece ani. 

— Ea deţine informaţii protejate prin legea secretului 
de stat, dar mi s-a transmis că nu se mai află în Suedia. 

— Aha, spuse Lisbeth cu un interes stăpânit. 

Annika suspină resemnată: 

— OK. Atunci, ţi-aş propune să transformăm în bani 
toate proprietăţile şi să depunem într-o bancă jumătate din 
sumă, până ce sora ta va fi localizată. Pot începe ne- 
gocierile dacă îmi dai mână liberă. 

Lisbeth înălţă din umeri: 

— Nu vreau să am de-a face cu banii lui. 

— Pot să te înţeleg. Dar succesiunea trebuie făcută, în 
orice caz. E o parte din responsabilitatea ta de persoană 
majoră. 

— Atunci, vinde tot rahatul. Pune jumătate la bancă şi 
trimite restul cui ai tu chef. _ 

Annika Giannini înălţă una din sprâncene. Înţelesese că 
Lisbeth Salander avea de fapt bani ascunşi undeva, dar nu 
pricepuse că de fapt clienta ei era aşa de bine aranjată, 
încât îşi permitea să ignore o moştenire care se ridica la 
aproape un milion de coroane, poate şi mai mult. De 
asemenea, nu avea nici cea mai mică bănuială de cum 
făcuse Lisbeth rost de banii ei sau despre ce sume era 
vorba. În schimb, era foarte interesată ca toată procedura 
birocratică să fie rezolvată. 

— Lisbeth, te rog... Citeşte inventarul şi semnează ca să 
termin chestia asta. 

Lisbeth bombăni un moment, dar în cele din urmă se 
predă şi puse dosarul în geantă. Promise să-l citească şi 
să-i dea Annikăi instrucţiuni despre cum să procedeze. 
Apoi, se ocupă de berea ei. Annika Giannini îi ţinu tovă- 
răşie o oră, timp în care bău mai ales apă minerală. 


Abia câteva zile mai târziu, când Annika Giannini a 


sunat, amintindu-i de succesiune, Lisbeth Salander a scos 
hârtiile mototolite. S-a aşezat la masa din bucătărie acasă, 

în apartamentul de lângă Mosebacke şi a început să ci- 
tească documentaţia. 

Inventarul de succesiune cuprindea mai multe pagini şi 
conţinea informaţii despre tot felul de gunoaie - ce farfurii 
se aflaseră în dulapul din bucătărie la Gosseberga, hainele 
rămase, valoarea aparatelor de fotografiat şi a altor obiecte 
personale. Alexander Zalachenko nu lăsase în urma lui 
multe lucruri de preţ şi niciunul dintre aceste obiecte nu 
avea nici cea mai mică valoare afectivă pentru Lisbeth 
Salander. Ea reflectă o vreme şi după aceea hotări că nu-şi 
schimbase întru nimic atitudinea faţă de cea avută la bar, 
când o întâlnise pe Annika. Vinde rahatul, arde banii. Sau 
cam aşa ceva. Era profund convinsă că nu voia să aibă 
niciun Ore de la tatăl ei, dar bănuia pe criterii temeinice că 
adevăratele valori ale lui Zalachenko se aflau îngropate 
undeva unde niciun portărel nu le căutase. 

Apoi, deschise  cadastrul localului industrial din 
Norrtälje. 

Proprietatea era un local industrial format din trei clă- 
diri, care aveau în total 20 000 de metri pătraţi, în apro- 
piere de Skederid, între Norrtälje şi Rimbo. 

Funcţionarul făcuse o vizită rapidă la locul respectiv, 
constatând că era vorba despre o fabrică de cărămizi pă- 
răsită, care fusese mai mult sau mai puţin goală după în- 
chiderea fabricii în anii 1960, apoi fusese folosită ca depo- 
zit de scânduri, în anii 1970. El constatase că halele erau în 
stare extrem de proastă şi nu puteau fi renovate pentru 
vreo altă activitate. Starea proastă consta, printre altele, în 
faptul că ceea ce era descris drept „clădirea de nord” ar- 
sese şi se prăbuşise. Totuşi, unele reparaţii fuseseră făcute 
în „clădirea principală”. 

Ceea ce a intrigat-o pe Lisbeth Salander a fost istoricul 
acestor clădiri. Alexander Zalachenko şi le procurase pe 
nimica toată, în 12 martie 1984, dar cea care semnase hâr- 
tiile de cumpărare fusese Agneta Sofia Salander. 

Prin urmare, mama lui Lisbeth Salander fusese proprie- 
tara lor. Dar din 1987, dreptul ei de proprietară încetase. 

Zalachenko le cumpărase de la ea, pentru suma de 2 000 
de coroane. Pe urmă, clădirile rămăseseră goale mai mult 
de cincisprezece ani. Inventarul de succesiune arăta că la 
17 septembrie 2004, firma KAB angajase întreprinderea de 
construcţii NorrBygg AB, pentru a face lucrări de renovare 
care, printre altele, cuprindeau repararea podelei şi a tava- 
nului, precum şi îmbunătăţirea alimentării cu apă şi elec- 
tricitate. Reparaţiile duraseră mai mult de două luni, până 
în ultima zi din noiembrie 2004, când fuseseră întrerupte. 
NorrBygg trimisese o factură care fusese plătită. 

Din toate bunurile lăsate de tatăl ei, acesta era singurul 
consternant. Lisbeth Salander încruntă sprâncenele. 
Posesia unui local industrial ar fi fost de înțeles, dacă tatăl 
ei ar fi vrut să arate că firma lui legală, KAB, ducea vreo 
formă de activitate sau avea vreo intenție să o facă. De 
asemenea, era lesne de înțeles că el o folosise pe mama lui 
Lisbeth drept om de paie la cumpărare, ca apoi să pună 
mâna pe contract. 

Dar, pentru numele lui Dumnezeu, de ce aruncase în 
2004 aproape 440 000 de coroane ca să renoveze nişte clă- 
diri gata să cadă care, conform portărelului care făcuse 
succesiunea în 2005, continuau să nu folosească la nimic? 

Lisbeth Salander era în continuare nedumerită, dar nu 
cine ştie ce interesată. Îndoi hârtiile şi o sună pe Annika 
Giannini. 

— Am citit inventarul. Hotărârea mea rămâne în pi- 
cioare. Vinde rahatul şi fă ce vrei cu banii. Nu vreau să am 
nimic de pe urma lui. 

— OK. Atunci, am grijă ca jumătate din sumă să fie de- 
pusă în bancă, pe numele surorii tale. Pe urmă, am să-ţi fac 
câteva propuneri de donaţii. 

— OK, spuse Lisbeth, punând telefonul în furcă fără alte 
comentarii. 

Se aşeză pe pervazul ferestrei, îşi aprinse o ţigară şi 
privi spre Saltsjön!. 


1 Saltsjön: „Lacul Sărat”; este vorba de marea propriu-zisă, care se 
întâlneşte la Slussen („Ecluza”) cu apele dulci ale lacului Mălaren. 

Lisbeth Salander a petrecut săptămâna următoare 
ajutându-l pe Dragan Armanski într-o misiune urgentă. Era 
vorba de depistarea şi identificarea unei persoane, bănuită 
de-a fi fost angajată să fure un copil, într-o dispută asupra 
un cetăţean libanez. Contribuţia lui Lisbeth Salander se 
limita la controlarea poştei electronice a acelei persoane 
care se presupunea că este interesată. Misiunea a fost 
întreruptă prin concilierea celor două părţi, care au recurs 
la reglarea legală a situaţiei. 

18 decembrie era duminica de dinaintea Crăciunului. 
Lisbeth s-a trezit la ora şase şi jumătate dimineaţa, consta- 
tând că trebuia să cumpere un cadou de Crăciun pentru 
Holger Palmgren. A rămas reflectând o vreme dacă să mai 
cumpere şi alte daruri - pentru Annika Giannini, eventual. 
N-avea nicio grabă când s-a dat jos din pat; a făcut duş şi a 
mâncat micul dejun, care consta din pâine prăjită cu 
brânză şi marmeladă de portocale. 

Nu planificase nimic anume pentru ziua aceea şi a 
petrecut o vreme strângând de pe masă hârtii şi ziare. 
Apoi, privirea i-a căzut pe mapa cu inventarul de suc- 
cesiune. L-a deschis, citind din nou pagina cu cadastrul 
localului industrial din Norrtălje. În cele din urmă, suspină 
adânc. OK. Trebuie să aflu ce naiba avea de gând să facă. 

S-a îmbrăcat cu haine călduroase şi cu bocanci. Era opt 
şi jumătate când a scos Honda vişinie din garajul de sub 
imobilul din Fiskargatan 9. Era ger, dar vremea era fru- 
moasă, cu soare şi cer albastru-pastel. A apucat-o pe dru- 
mul peste Slussen şi, prin pasajul de la Klara, pe autostra- 
da E 18, în direcţia Norrtälje. Nu se grăbea. Era aproape 
zece, când a oprit la o staţie de benzină OK, câţiva kilo- 
metri după Skederid, ca să întrebe despre drumul spre 
vechea fabrică de cărămizi. Chiar în momentul în care 
parca, a înţeles că nu mai era nevoie să întrebe. 

Se afla pe o mică înălţime, cu vedere bună asupra unei 
văi, de cealaltă parte a drumului. La stânga, în direcţia 

Norrtälje, a observat un depozit de vopsele şi materiale de 
construcţii, precum şi un depou pentru escavatoare. La 
dreapta, în marginea zonei industriale, la mai mult de 400 
de metri de drumul principal, văzu o clădire tristă de 
cărămidă, cu hornul prăbuşit. Fabrica de cărămidă părea 
ultimul post de pază al zonei industriale, un pic izolată, pe 
cealaltă parte a drumului şi lângă un mic râu. A privit 
gânditoare clădirea, întrebându-se ce-o făcuse să-şi piardă 
ziua venind până în Norrtälje. 

A întors capul spre staţia de benzină OK, unde tocmai 
se oprise un TIR. Brusc a înţeles că se afla pe şoseaua prin- 
cipală care ducea la portul de mărfuri de la Kapellkăr, pe 
unde trecea o mare parte a traficului de mărfuri între 
Suedia şi ţările baltice. 

A pornit din nou maşina, ieşind pe şosea, apoi a cotit 
spre fabrica de cărămizi părăsită. A parcat în mijlocul curţii 
şi s-a dat jos din maşină. Era ger, sub zero grade şi şi-a pus 
o căciulă neagră şi mănuși de piele, tot negre. 

Clădirea principală avea două niveluri. La parter, toate 
ferestrele fuseseră blocate cu placaj. La etaj, multe fe- 
restre erau sparte. Fabrica de cărămizi era mult mai mare 
decât îşi imaginase. Părea extrem de hărtănită şi n-a putut 
distinge vreo urmă de reparaţii. N-a văzut niciun suflet viu, 
dar a observat că cineva aruncase un prezervativ folosit în 
spaţiul de parcare şi că o parte din faţadă fusese obiectul 
atacului artiştilor de graffitti. 

De ce naiba avusese Zalachenko nevoie de clădirea 
asta? 

A dat roată clădirilor şi a găsit aripa prăbuşită din spa- 
te. A constatat că toate uşile corpului central fuseseră bine 
închise, cu lacăte şi lanţuri. În cele din urmă, a început să 
studieze frustrată o uşă, aflată pe partea laterală. La toate 
celelalte uşi, lanţurile erau prinse cu şuruburi solide şi 
scânduri. Lanţul de la uşa laterală părea mai slab şi era fi- 
xat numai cu un şurub grosolan. Ah, ce dracu, sunt doar 
proprietăreasa clădirii! S-au uitat în jur şi, într-un morman 

de gunoaie, a găsit o ţeavă subţire de fier pe care a folo- 
sit-o ca să scoată şurubul în care era prins lanţul. 

A intrat în casa scării, care se deschidea spre spaţiul de 
la parter. Ferestrele acoperite cu placaj făceau să fie 
aproape beznă, în afară de câteva fâşii de lumină care se 
iţeau pe la marginile plăcilor. A rămas nemişcată mai multe 
minute, lăsându-şi ochii să i se obişnuiască cu întunericul şi 
a distins, încetul cu încetul, un munte de gunoaie, taburete 
de lemn, vechi bucăţi de maşini şi scânduri, într-o sală 
lungă de 45 de metri şi lată de aproximativ 20 de metri, cu 
tavanul susţinut de stâlpi masivi. Vechile cuptoare în care 
se ardeau cărămizile fuseseră demontate şi luate de acolo. 
Vatra lor se transformase în bazine pline cu apă şi pe 
pământ se vedeau bălți mari şi mucegai. În încăpere se 
simţea o duhoare de putreziciune. Şi-a astupat nările. 

Apoi s-a întors şi a urcat pe scară. Etajul superior era 
uscat şi consta din două săli, care dădeau una în alta, cam 
de 20 pe 20 de metri şi înalte de opt metri. Ferestrele înal- 
te erau inaccesibile, fiind aproape de tavan. Ele nu permi- 
teau să se vadă în afară, dar aduceau o lumină plăcută la 
etaj. Ca şi parterul, acesta era plin de tot felul de resturi şi 
gunoaie. A trecut pe lângă zeci de cutii de ambalaj înalte 
de un metru, stivuite unele peste altele. A încercat să ridice 
una dintre ele. Cutia nu s-a mişcat din loc. Pe lemn era 
scris Machine parts 0-A77. Dedesubt se mai afla un text, în 
ruseşte. A observat şi un ascensor de mărfuri, în mijlocul 
laturii lungi a primei săli. 

Un depozit de maşinării de cine ştie ce fel, care nu pu- 
teau aduce prea mult câştig, câtă vreme stăteau şi rugi- 
neau în vechea fabrică de cărămizi. 

A trecut pragul spre sala din fund şi a înţeles că se afla 
în locul în care se făcuseră reparaţiile. Încăperea era plină 
de resturi, lăzi şi vechi mobilier de birou, plasate într-un fel 
de ordine labirintică. O parte din duşumea fusese degajată 
şi se puseseră scânduri noi. Lisbeth îşi dădu seama că 
lucrările de renovare se întrerupseseră brusc. Unelte, un 
fierăstrău circular şi unul fix, un pistol de împuşcat cuie, o 

rangă, fiare ascuţite şi lăzi cu unelte se mai aflau acolo. Îşi 
încruntă sprâncenele. Chiar dacă lucrările se între- 
rupseseră, firma de construcții ar fi trebuit să-şi strângă 
uneltele. Dar şi această întrebare îşi primi răspunsul atunci 
când, ridicând o şurubelniţă, văzu că textul de pe mâner 
era în ruseşte. Zalachenko importase uneltele şi poate 
chiar mâna de lucru. 

Se apropie de fierăstrăul circular şi răsuci comutatorul. 
Se aprinse un bec verde. Clădirea avea curent electric. 
Răsuci comutatorul la loc. 

În fundul sălii se aflau trei uşi, care dădeau în încăperi 
mai mici, poate fostele birouri. Apasă pe clanţa uşii dinspre 
nord. Închisă. Se uită în jur. Apoi, întorcându-se la unelte, 
căută o rangă. I-a luat o vreme să spargă uşa. 

În odaie era beznă şi un miros închis. Pipăi cu mâna 
găsind un comutator care aprinse un bec gol, atârnând din 
tavan. Lisbeth privi uimită în jur. 

Mobilierul din odaie era format din trei paturi cu saltele 
murdare şi încă trei saltele, plasate direct pe podea. În jur 
era risipită lenjerie murdară. La dreapta, se afla o plită de 
gătit şi câteva cratiţe, lângă un robinet ruginit, într-un colţ 
se afla o găleată de metal şi un sul de hârtie de toaletă. 

Cineva locuise acolo. Mai multe persoane. 

Observă brusc că uşa nu avea clanţă în interior. Simţi 
un fior îngheţat pe şira spinării. 

În fundul odăii se afla un dulap mare de haine. Deschise 
uşa şi găsi două valize. O trase pe cea de sus. Cuprindea 
îmbrăcăminte. Răscoli prin valiză şi ridică o fustă, cu 
etichetă şi text rusesc. Mai găsi şi o poşetă şi o răsturnă, 
golindu-i conţinutul pe jos. Printre farduri şi alte fleacuri 
găsi un paşaport aparţinând unei femei brunete de vreo 
douăzeci de ani. Textul era în ruseşte. Ea descifră 
prenumele: Valentina. Lisbeth Salander ieşi încet din ca- 
meră. Avea o senzaţie de déjà vu. Făcuse o cercetare ase- 
mănătoare într-o pivniţă din Hedeby, cu un an şi jumătate 
în urmă. Haine de femeie. O închisoare. Rămase nemişcată, 

reflectând îndelung. O neliniştea faptul că paşaportul şi 
hainele se mai aflau acolo. Nu era semn bun. 

Apoi, merse din nou la colecţia de unelte şi cotrobăi 
printre ele, până ce găsi o lanternă puternică. Controlă 
dacă avea baterii şi cobori la parter, în sala cea mare. Apa 
băltoacelor de pe podea îi intra în bocanci. 

Mirosea îngrozitor a putreziciune, cu cât înainta în în- 
căpere. Duhoarea părea să fie mai puternică în mijlocul 
încăperii. Se opri lângă unul dintre fostele cuptoare, care 
acum nu mai avea partea de sus şi era plin cu apă până la 
buză. Ea lumină apa neagră cu lanterna, dar nu se putea 
distinge nimic. Suprafaţa era în parte acoperită de alge, 
care formau un fel de mucilagiu verde. Se uită prin jur, 
găsi un fier de armătură, lung de vreo trei metri. Il băgă în 
bazin şi începu să-l răsucească. Apa avea doar vreo ju- 
mătate de metru adâncime. Aproape imediat fierul se opri 
în ceva. Ea forţă câteva secunde, înainte ca trupul să urce 
la suprafaţă, cu faţa în sus, ca o mască rânjită a morţii şi 
descompunerii. Ea respira pe gură, privind faţa la lumina 
lanternei şi constată că aparţinea unei femei, poate femeia 
din fotografia de pe paşaport. Nu avea niciun fel de 
cunoştinţe despre viteza descompunerii cărnii în apă rece, 
dar trupul părea să se găsească în bazin de mai multă 
vreme. 

Văzu brusc cum se mişca ceva la suprafaţa apei. Larve 
de cine ştie ce fel. 

Lăsă trupul să se scufunde din nou sub apă şi căută mai 
departe cu fierul. La marginea bazinului mai dădu de ceea 
ce părea să fie încă un trup. Il lăsă să zacă acolo, scoase 
fierul şi-l lăsă să cadă pe podea. Rămase gânditoare la 
marginea bazinului. 


Lisbeth Salander a urcat din nou la etaj. A folosit ranga 


ca să spargă uşa din mijloc. Camera era goală şi nu părea 
să fie folosită. 

S-a apropiat de a treia uşă, potrivind ranga, dar, înainte 
să apuce să spargă uşa, aceasta s-a deschis. Era neîncu- 
iată. A deschis-o împingând-o cu ranga şi a privit în jur. 

Camera avea cam treizeci de metri pătraţi. Avea feres- 
tre plasate la înălţime normală, cu vedere spre pajiştea din 
faţa fabricii. Putea să vadă benzinăria, pe ridicătura de 
deasupra drumului. Se afla acolo un pat, o masă şi un du- 
lap de bucătărie cu farfurii. Apoi, a observat pe podea o 
geantă mare de voiaj deschisă. A văzut bancnotele. Uluită, 
a făcut doi paşi, înainte de a realiza că era cald. Privirea i-a 
căzut pe un radiator electric, aflat în mijlocul încăperii. Era 
şi un filtru de cafea. Se vedea becul roşu aprins. 

Camera este locuită. Nu sunt singură aici. 

S-a întors, străbătând cu cea mai mare iuţeală prima 
sală, îndreptându-se spre ieşire. S-a oprit brusc la cinci 
paşi de scară, când a descoperit că uşa care dădea afară 
fusese închisă cu lacăt şi lanţ. Era prizonieră. S-a întors 
încet, privind în jur. Nu putea să vadă pe nimeni. 

— Hei, surioară, auzi o voce subţire dintr-o parte. 
Răsuci capul şi văzu făptura uriaşă a lui Ronald 
Niedermann materializându-se la marginea unor lăzi cu 
piese de maşină. 

El avea în mână o baionetă. 

— Am sperat să te întâlnesc din nou, spuse 
Niedermann. Prima oară a fost prea în grabă. 

Lisbeth privi în jur. 

— Nu e o idee bună, spuse Niedermann. Suntem doar 
tu şi cu mine şi nu e nicio ieşire, în afară de uşa încuiată 
din spatele tău. 

Lisbeth întoarse din nou privirea spre fratele ei vitreg. 

— Cum îţi e mâna? întrebă ea. 

Niedermann îi zâmbi din nou. Ridică mâna dreaptă, 
arătându-i-o. Degetul mic dispăruse. 

— S-a infectat. Am fost obligat să-l tai. 

Ronald Niedermann suferea de analgezie congenitală şi 
nu putea simţi durerea. Lisbeth îi rănise mâna cu o sapă la 

Gosseberga, cu câteva secunde înainte ca Zalachenko s-o 
împuşte în cap. 

— Ar fi trebuit să-ţi dau în cap, spuse Lisbeth Salander 
pe un ton indiferent. Ce dracu faci aici? Credeam că ai 
dispărut în străinătate de atunci. 

El îi zâmbi. 


Dacă Ronald Niedermann ar fi încercat să răspundă la 
întrebarea lui Lisbeth Salander, despre ce făcea în fabrica 
de cărămizi pe jumătate dărâmată, n-ar fi putut s-o facă; 
nici lui însuşi nu ştia ce să-şi spună. 

Lăsase în urmă Gosseberga cu un sentiment de elibe- 
rare. Credea că Zalachenko era mort şi că el avea să preia 
firma. Ştia că este un excelent organizator. 

Schimbase automobilul la Alinsâs, îngrămădind-o pe 
asistenta-dentistă Anita Kaspersson, înspăimântată, în 
portbagaj şi se îndreptase spre Borås. Nu avea niciun plan. 
Improviza pe măsură ce mergea. Nu se gândise la soarta 
Anitei Kaspersson. Nu-i păsa dacă trăieşte sau moare şi 
presupunea că va trebui să scape de un martor deranjant. 
Undeva, la marginea oraşului Borås, a înţeles brusc c-o 
putea folosi într-un alt fel. A luat-o spre sud, găsind o zonă 
împădurită pustie, în apropiere de Seglora. Acolo a legat-o 
într-o magazie şi a abandonat-o. Se gândea că ea avea să 
se dezlege în câteva ore şi pe urmă va îndrepta cercetările 
poliţiei spre sud. Iar, dacă nu reuşea să se dezlege, şi avea 
să moară de foame sau de frig în magazie, nu era problema 
lui. 

În realitate, el s-a reîntors la Borås şi a luat-o apoi spre 
est, spre Stockholm. S-a dus direct la clubul motociclist din 
Svavelsjo, dar a ocolit cu grijă clădirea propriu-zisă a 
clubului. Era iritat de faptul că Magge Lundin se afla la 
puşcărie. În locul acestuia, îl căutase pe the 
Sergeant-at-Arms! al clubului, Hans-Åke Waltari, direct la 
el acasă. Îi ceruse ajutor şi o ascunzătoare, ceea ce Waltari 

îi găsise, trimiţându-l la Viktor Göransson, casierul şi şeful 
financiar al clubului. Acolo stătuse doar câteva ore. 

Teoretic, Ronald Niedermann nu avea nicio grijă fi- 
nanciară. El lăsase, desigur, 200 000 de coroane în urma 
lui, la Gosseberga, dar avea acces la sume mult mai mari 
plasate în fonduri de investiţii în străinătate. Problema era 
doar că avea îngrozitor de puţini bani lichizi. Göransson se 
îngrijea de banii clubului şi Niedermann înţelesese că se 
ivise o ocazie să-şi rezolve problema. A fost foarte simplu 
să-l convingă pe Göransson să-i arate drumul până la casa 
de bani din grajd şi să se aprovizioneze cu aproape 800 000 
de coroane, bani lichizi. 

Niedermann îşi aducea parcă aminte că se aflase şi o fe- 
meie în casa aceea, dar nu era foarte sigur ce făcuse cu ea. 

Goransson mai contribuise şi cu un mijloc de transport 
care încă nu era căutat de poliţie. Niedermann a condus 
maşina spre nord. Plănuia să ajungă la unul din feriboturile 
spre Tallin care plecau din Kapellskär. 

A ajuns la Kapellskär şi a oprit în parcare. A stat acolo 
30 de minute, cercetând împrejurimile. Era plin de poliţişti. 

A pornit din nou motorul şi a condus mai departe, fără 
niciun plan. Avea nevoie de o ascunzătoare unde să stea 
liniştit o vreme. Chiar lângă Norrtälje, i-a venit în minte 
vechea fabrică de cărămizi. Nici nu se gândise la ea de mai 
mult de un an, de când cu reparaţiile. Fraţii Harry şi Atho 
Ranta o foloseau ca depozit pentru marfa din şi spre ţările 
baltice, dar fraţii Ranta se aflau peste hotare de câteva 
săptămâni, de când jurnalistul Dag Svensson de la 
Millennium începuse să cotrobăie în comerţul cu prosti- 
tuate. Fabrica de cărămizi era goală. 

A ascuns Saabul lui Göransson într-o magazie, în spa- 
tele fabricii şi a intrat înăuntru. Fusese obligat să spargă o 
uşă de la parter, dar, după aceea, una din primele măsuri 
luate a fost să-şi aranjeze o ieşire de rezervă, printr-o bu- 
cată de placaj care se desfăcea, în zidul lateral de la parter. 
Mai târziu, a înlocuit lanţul rupt. S-a instalat în odaia 
confortabilă de la etaj. 

Se scursese o după-amiază întreagă înainte să audă 
zgomotele din pereţi. Mai întâi, a crezut că sunt obişnuitele 
fantome. A rămas extrem de încordat, ascultând vreo oră, 
înainte să se ridice brusc şi să se ducă în sala mare, ca să 
asculte. N-a auzit nimic, dar a rămas răbdător acolo, până 
ce a simţit un fel de râcâit. 

A găsit cheia pe masa de lângă chiuvetă. 

Rareori Ronald Niedermann a fost aşa de uimit ca 
atunci când, deschizând uşa, a dat de cele două curve ru- 
soaice. Erau scheletice şi nu mai mâncaseră - a înţeles el - 
timp de mai multe săptămâni, după ce un ultim carton cu 
orez se terminase. Trăiseră cu ceai şi apă. 

Una dintre curve era aşa de slăbită, că nu mai reuşea să 
se ridice din pat. Cealaltă era în formă mai bună. Vorbea 
doar ruseşte, dar el avea suficiente cunoştinţe de rusă ca 
să înţeleagă că femeia mulțumea lui Dumnezeu şi lui însuşi, 
că fuseseră salvate. Femeia a căzut în genunchi, 
cuprinzându-i picioarele cu braţele. El era aşa de uluit, că 
n-a putut decât s-o împingă şi s-a retras, închizând uşa. 

Nu ştia ce să facă cu curvele. A fiert o supă din conser- 
vele pe care le găsise în bucătărie şi le-a dat-o, în vreme ce 
se gândea. Femeia cea mai istovită, din pat, a părut că-şi 
recapătă o parte din puteri. El a petrecut seara 
interogându-le. I-a luat o vreme până să înţeleagă că cele 
două femei nu erau prostituate, ci studente care îi plătiseră 
pe fraţii Ranta ca să le aducă în Suedia. Li se promisese 
slujbă şi permis de şedere. Veniseră în februarie de la 
Kapellskär şi au fost conduse direct la depozit şi închise 
acolo. 

Niedermann s-a întunecat la chip. Blestemaţii de fraţi 
Ranta aveau afaceri despre care nu îi spuseseră lui Zala- 
chenko. Apoi, pur şi simplu, uitaseră de femei sau poate le 
lăsaseră cu bună ştiinţă sorții lor, atunci când au părăsit în 
mare grabă Suedia. 

Intrebarea era doar ce să facă el cu femeile. Nu avea 
niciun motiv să le facă rău. Dar nici nu putea să le dea 
drumul, gândindu-se că ele, cu cea mai mare probabilitate, 

aveau să aducă poliţia la fabrica de cărămizi. Aşa de simplu 
era. Nu putea să le trimită înapoi în Rusia, pentru că ar fi 
însemnat să meargă cu ele la Kapellskăr. Era prea riscant. 
Fata brună, al cărei nume era Valentina, îi oferise sex, ca 
să le ajute. El nu era absolut deloc interesat să facă sex cu 
fetele, dar oferta făcută o transformase într-o curvă. Toate 
femeile sunt curve. Simplu. 

După trei zile, obosise de rugăminţile lor fără sfârşit, de 
ţipete şi bătăi în perete. Nu vedea nicio altă ieşire. Voia 
doar să fie lăsat în pace. În consecinţă, deschisese uşa o 
ultimă dată şi rezolvase rapid problema. O rugase pe 
Valentina să-l ierte, înainte să întindă mâinile şi, cu o 
singură mişcare, să-i rupă gâtul, între vertebra a doua şi a 
treia a grumazului. Apoi, a mers la fata blondă de pe pat, al 
cărei nume nu-l cunoştea. Ea a zăcut pasivă, fără să-i 
opună vreo rezistenţă. A transportat trupurile până la 
parter, ascunzându-le într-un bazin plin cu apă. In sfârşit, 
putea să simtă un fel de pace. 


Intenţia lui nu fusese să rămână în fabrica de cărămizi. 
Se gândise doar să rămână acolo până ce se mai linişteau 
cercetările poliţiei. Şi-a ras părul şi a lăsat barba să-i creas- 
că de un centimetru. Înfăţişarea lui se modificase. A găsit o 
salopetă, care aparținuse unuia dintre lucrătorii de la 
NorrBygg şi care îi era aproape pe măsură. Şi-a pus pe el 
salopeta şi o caschetă uitată de la Beckers Färg, a vârât în 
buzunar un metru de tâmplărie şi a condus maşina până la 
staţia de benzină OK, de pe ridicătura de lângă drum, ca să 
facă nişte cumpărături. Avea o grămadă de bani lichizi de 
la Svavelsjo MC. A făcut cumpărăturile pe înserate. Arăta 
ca un muncitor obişnuit, care se oprise pe drumul spre 
casă. Nimeni nu părea să-i acorde vreo atenţie. Şi-a luat 
obiceiul de-a merge să facă cumpărături o dată sau de 
două ori pe săptămână. La staţia de benzină OK, îl salutau 
întotdeauna prieteneşte şi îl recunoşteau imediat. 

La început, petrecuse mult timp apărându-se de fanto- 
mele care populau clădirea. Ele se aflau în pereţi şi ieşeau, 
la vreme de noapte. Le auzea rătăcind prin sală. 

El se baricada în odaia lui. După multe zile, a socotit că 
era de ajuns. S-a înarmat cu o baionetă, pe care o găsise 
într-un sertar al dulapului de bucătărie şi a mers să în- 
frunte în sfârşit monştrii. Trebuia să se termine. 

Dintr-odată descoperise că aceştia dădeau înapoi. Pen- 
tru prima dată în viaţă, el era cel care hotăra asupra pre- 
zenţei lor. Fugeau, când se apropia. Putea să le vadă cozile 
şi trupurile deformate strecurându-se în spatele lăzilor şi 
dulapului. El urla în urma lor. lar monștrii fugeau. 

S-a întors uluit în cămăruţa lui confortabilă şi a rămas 
treaz noaptea întreagă, aşteptând ca monştrii să revină. Au 
dat un nou atac în zori şi el i-a înfruntat din nou. Au fugit. 

Oscila între panică şi euforie. 

Toată viaţa lui, fusese vânat de aceste făpturi ale întu- 
nericului şi pentru prima oară simţea că el era cel care stă- 
pânea situaţia. Nu făcea nimic. Mânca. Dormea. Reflecta. 
O viaţă tihnită. 


Zilele deveniseră săptămâni şi venise vara. La aparatul 
de radio cu tranzistori şi în ziarele de seară putuse urmări 
cum vânătoarea pe urmele lui Ronald Niedermann se 
domolea. Notase cu interes vestea morţii lui Alexander 
Zalachenko. Aşa de nostim. Un bolnav psihic a pus capăt 
vieții lui Zalachenko! În iulie, interesul lui a fost din nou 
trezit, odată cu procesul împotriva lui Lisbeth Salander. A 
fost uluit când, pe neaşteptate, aceasta a fost achitată. Nu 
era bine. Ea era liberă, în vreme ce el era obligat să se 
ascundă. 

A cumpărat revista Millennium de la staţia de benzină 
şi a citit numărul cu temă despre Lisbeth Salander, 
Alexander Zalachenko şi Ronald Niedermann. Un jurnalist 
cu numele de Mikael Blomkvist zugrăvise un portret al lui 
Ronald Niedermann ca fiind un caz patologic de criminal şi 
psihopat. Niedermann şi-a încruntat sprâncenele. 

Dintr-odată venise toamna şi el încă nu plecase. Când 
s-a făcut mai rece, a cumpărat un calorifer electric, de la 
staţia de benzină OK. Nu putea să-şi explice de ce nu pă- 
răsea fabrica. 

De câteva ori, câţiva tineri veniseră pe pajiştea din faţa 
fabricii, dar nimeni nu-l deranjase şi nu încercase să intre 
în clădire. În septembrie, un automobil parcase în faţa fa- 
bricii şi un bărbat în haină albastră a încercat uşile şi s-a 
plimbat pe terenul din jur, cercetând. Niedermann îl ob- 
serva de la fereastra de la etaj. La intervale egale, bărbatul 
scria ceva într-un carnet. Rămăsese acolo douăzeci de 
minute, înainte de-a mai privi o dată în jur, urcând apoi în 
maşina sa şi părăsind locul. Niedermann a oftat uşurat. Nu 
avea nicio idee despre cine era bărbatul şi ce treabă 
avusese, dar părea că făcuse o evaluare a fabricii. Nu-i 
trecuse prin minte că moartea lui Zalachenko făcuse ne- 
cesar un inventar de succesiune. 

Se gândea mult la Lisbeth Salander. Nu se aştepta s-o 
revadă vreodată, dar ea îl fascina şi îl îngrozea. Ronald 
Niedermann nu era speriat de oamenii vii. Sora lui însă - 
soră, pe jumătate - făcuse o impresie ciudată asupra lui. 
Nimeni altcineva nu-l învinsese în felul în care o făcuse ea. 
Se întorsese, deşi o îngropase. Venise să-l vâneze. O visa în 
fiecare noapte. Se trezea ud de transpiraţie şi înţelegea că 
aceasta înlocuise obişnuitele lui fantome. 

În octombrie, s-a hotărât. N-avea să părăsească Suedia 
înainte de a-şi căuta sora şi a o distruge. Nu avea un plan, 
dar viaţa lui îşi recăpătase un scop. Nu ştia cum să dea de 
urma ei. Rămânea în odaia de la etajul fabricii de cărămizi 
privind ţintă pe fereastră, zi după zi, săptămână după 
săptămână. 

Până când Honda vişinie parcase neaşteptat pe pajiştea 
din faţa clădirii şi el, spre nemăsurata lui uimire, o văzuse 
pe Lisbeth Salander coborând din maşină. Dumnezeu e 
bun, gândise el. Lisbeth Salander avea să ţină tovărăşie 
celor două femei, al căror nume nu şi-l mai amintea, în 

bazinul de la parter. Aşteptarea sa se terminase şi el putea 
în sfârşit să-şi continue viaţa. 


Lisbeth Salander evaluă situaţia şi ajunse la concluzia 
că aceasta nu era deloc sub control. Creierul ei lucra la tu- 
raţia maximă. A 

Clic, clic, clic. Încă mai avea ranga în mână, dar înţele- 
se că era o armă fragilă împotriva unui bărbat care nu 
simţea durerea. Se afla închisă într-un spaţiu de aproxi- 
mativ o mie de metri pătraţi, împreună cu un robot ucigaş 
ieşit din Infern. 

Când Niedermann se deplasă brusc spre ea, aruncă în 
el ranga. El se feri liniştit. Lisbeth se lansă. Puse piciorul 
pe un taburet şi se urcă pe o cutie de ambalaj, continuând 
să se caţere ca un păianjen, două lăzi mai sus. Se opri, 
uitându-se în jos la Niedermann, aflat la vreo patru metri 
sub ea. Acesta se oprise, aşteptând. 

— Vino jos, spuse el calm. Nu poţi fugi. Nu ai ce să faci. 

Se întrebă dacă avea vreo armă de foc. Aceasta ar fi o 
problemă. 

El se aplecă, luă un scaun şi-l aruncă. Ea se feri, 
aplecându-se. 

Niedermann păru dintr-odată iritat. Puse piciorul pe 
taburet şi începu să se caţere după ea. Lisbeth aşteptă 
până ce el aproape ajunsese, înainte să-şi ia elan cu doi 
paşi repezi şi să sară peste aleea centrală, aterizând pe o 
ladă, câţiva metri mai departe. Apoi, cobori pe duşumea, 
recuperând ranga. g 

Niedermann nu era de fapt greoi. Insă ştia că nu tre- 
buie să rişte, sărind de pe lăzi, ca eventual să-şi rupă un 
picior. Era obligat să coboare atent, fără să încerce să sară. 
Era nevoit să se mişte încet şi metodic şi învățase o viaţă 
întreagă să-şi stăpânească corpul. Aproape atinsese po- 
deaua, când auzi paşi în spate şi apucă să-şi răsucească 
corpul, parând cu umărul lovitura de rangă. Pierdu baio- 
neta. 

Lisbeth dădu drumul la rangă chiar în momentul în care 
lovise. N-avu timp să ia baioneta, ci o aruncă de acolo cu o 
lovitură de picior, apoi evită un dos de palmă uriaşă şi se 
retrase din nou pe lăzile aflate de partea cealaltă a trecerii. 
Cu coada ochiului îl întrezări pe Niedermann întinzându-se 
după ea. Îşi trase fulgerător picioarele. Lăzile de ambalaj 
formau două rânduri, zidite câte trei, de o parte şi de alta a 
despărţiturii centrale, şi câte două, în partea exterioară. Ea 
cobori pe rândul al doilea şi se propti cu spinarea în lada 
de sus, împingându-se în picioare cât putea de tare. Lada 
trebuie să fi cântărit vreo 200 de kilograme. O simţi 
mişcându-se şi apoi aceasta se răsturnă pe aleea centrală. 

Niedermann văzu lada venind şi reuşi în ultimul mo- 
ment să se arunce într-o parte. Un colţ al lăzii îl lovi în 
piept, dar el scăpă fără alte răni. Asta se împotrivea 
de-adevăratelea! Se căţără după ea. Tocmai ridicase capul 
deasupra rândului al treilea, când ea îl lovi. Bocancul îl 
atinse drept în frunte. El scoase un mormăit, ridicându-se 
deasupra lăzilor. Lisbeth Salander fugi, făcând un salt 
înapoi pe lăzile de pe partea cealaltă a despărţiturii 
centrale. Se lăsă imediat să alunece peste marginea lăzii şi 
dispăru din câmpul lui vizual. El îi auzi paşii şi o întrezări 
trecând prin cadrul uşii, spre sala interioară. 


Lisbeth Salander privea în jur, calculând. Clic. Ştia că 
nu avea nicio şansă. Cât timp va reuşi să evite pumnii 
uriaşi ai lui Niedermann şi se va ţine la distanţă, va su- 
pravieţui, dar, de îndată ce va face o greşeală - ceea ce va 
face, mai devreme sau mai târziu -, va muri. Trebuia să-l 
evite. O singură dată trebuia să pună mâna pe ea, pentru 
ca lupta să se sfârşească. 

Avea nevoie de o armă. 

Un pistol. O mitralieră. O grenadă. O rachetă antitanc. 
O mină. 

Orice fel de blestemată de armă. 

Dar aici nu existau arme. 

Privi în jur. 

Niciun fel de arme. 

Numai unelte. Clic. Privirea îi căzu pe fierăstrău, dar ar 
fi trebuit să fie extrem de convingătoare, ca să-l facă să se 
culce pe masa pe care era fixat fierăstrăul. Clic. Văzu o 
bară de metal ascuţită, care ar fi putut funcţiona ca suliță, 
dar era prea grea pentru a o folosi în mod eficient. Clic. 

Aruncă o privire pe uşă, văzând că Niedermann reuşise 
să coboare de pe lăzi, la 15 metri de ea. Era din nou în 
drum spre ea. Ea începu să se depărteze de uşă. Mai avea 
poate cinci secunde avans, înainte ca Niedermann să 
ajungă. Aruncă o ultimă privire uneltelor. O armă... sau o 
ascunzătoare. Se opri brusc. 


Niedermann nu se grăbea. Ştia că nu exista nicio ieşire 
şi că, mai devreme sau mai târziu, avea să pună mâna pe 
sora lui. Dar aceasta era fără îndoială periculoasă. Dincolo 
de toate, ea era fata lui Zalachenko. Iar el nu voia să fie 
rănit. Era mai bine s-o lase să obosească. 

Se opri pe pragul sălii din fund, privind grămada de 
unelte, duşumeaua de scânduri neterminată şi mobilele. Se 
ascunsese. 

— Ştiu că eşti aici. Te găsesc. 

Ronald Niedermann rămase nemişcat, ascultând. Nu 
auzi decât propria sa respiraţie. Se ascundea. Zâmbi. Il 
provoca. Vizita ei se transformase brusc într-un joc între 
frate şi soră. 

Apoi, auzi un foşnet imprudent dinspre un loc nede- 
terminat, din mijlocul sălii. Întoarse capul, dar nu putu 
să-şi dea seama imediat de unde venea zgomotul. Apoi, 
zâmbi din nou. În mijlocul încăperii, la oarecare distanţă de 
restul gunoaielor, se afla un banc de lucru de lemn, lung de 
cinci metri, cu un rând de sertare şi sub ele spaţii închise 
cu uşi glisante. 

Se apropie dintr-o parte, privind în spate, ca să se asi- 
gure că nu încerca să-l păcălească. Nimic. 

S-a ascuns în dulap. Ce prostie. 

Smuci prima uşă a dulapului, din stânga. 

Auzi imediat cum cineva se mişca în interiorul dula- 
pului. Zgomotul venea din partea din mijloc. Făcu doi paşi 
rapizi şi deschise uşa, cu o expresie triumfătoare pe chip. 
Gol. 

Apoi, auzi o serie de pocnituri seci, care sunau ca fo- 
curile de pistol. Zgomotul venise aşa de rapid, încât mai 
întâi îi fu greu să-şi dea seama de unde se aude. Întoarse 
capul. Apoi, simţi o apăsare ciudată pe piciorul stâng. Nu 
era durere. Privi în jos, tocmai la timp ca să vadă mâna lui 
Lisbeth deplasând pistolul de împuşcat cuie, spre piciorul 
lui drept. 

Ea era sub dulap! 

Rămase ca paralizat câteva secunde, pe care ea le folosi 
ca să mai înfigă cinci cuie de 7 inch în podea, direct prin 
piciorul lui. 

Încercă să se mişte. 

I-au trebuit câteva clipe preţioase până să înţeleagă că 
avea picioarele fixate pe duşumeaua recent refăcută. Mâna 
lui Lisbeth Salander deplasă pistolul înapoi, spre piciorul 
lui stâng. Suna ca o armă automată, care arunca proiectile, 
unul după altul. A mai apucat să tragă încă patru cuie, ca 
întărire, înainte ca el să reacționeze. 

Se aplecă înainte, ca să-i prindă mâna, dar îşi pierdu 
imediat echilibrul şi abia reuşi să şi-l recapete, 
sprijinindu-se cu mâna de dulap, în vreme ce auzea pistolul 
aruncând  cuiele, cha-blam, cha-blam, cha-blam. Ea 
revenise la piciorul lui drept. O vedea cum trăgea cuiele 
pieziş prin călcâi, în duşumea. 

Ronald Niedermann începu să urle, dintr-odată nebun 
de furie. Se întinse din nou, ca să-i prindă mâna. 

De la locul ei de sub dulap, Lisbeth Salander a văzut 
cracul pantalonului ridicându-se, semn că acesta tocmai se 
apleca în faţă. A dat drumul pistolului de împuşcat cuie. 
Ronald Niedermann i-a văzut mâna dispărând sub dulap cu 
iuţeala unei reptile, înainte ca el s-o ajungă. 

S-a întins după pistol, dar chiar în clipa în care îl atin- 
gea cu vârful degetelor, Lisbeth Salander îl trase de firul 
electric, sub dulap. 

Spaţiul dintre duşumea şi dulap era ceva mai mare de 
douăzeci de centimetri. Cu toată forţa pe care şi-o putea 
strânge, el trase într-o parte dulapul. Lisbeth Salander îl 
privi de jos, cu ochii mari şi o expresie ofensată. Ea răsuci 
pistolul şi trase, de la o jumătate de metru distanţă. Cuiul îl 
nimeri în fluierul piciorului. 

În momentul următor, ea lăsă pistolul să-i cadă şi se 
rostogoli cu viteza fulgerului, sărind în picioare, la o dis- 
tanţă la care el n-o putea ajunge. Se mai dădu în spate cu 
doi metri, oprindu-se apoi. 

Ronald Niedermann încercă să se deplaseze, dar îşi 
pierdu din nou echilibrul, clătinându-se înainte şi înapoi, cu 
braţele vâslind prin aer. Regăsi balansul şi se aplecă 
înainte, scos din minţi de furie. N 

De data aceasta, ajunse la pistol. Il înălţă, îndreptând 
ţeava spre Lisbeth Salander. Trase. 

Nu se întâmplă nimic. Privi zăpăcit pistolul. Apoi, ridică 
din nou ochii spre Lisbeth Salander. Cu o privire in- 
diferentă, ea îi arăta priza. Furios, aruncă pistolul drept în 
ea. Se feri cu viteza fulgerului, eschivându-se într-o parte. 

Apoi, vâri din nou ştecherul în priză şi trase spre ea 
pistolul. 

El îi întâlni ochii lipsiţi de expresie şi simţi deodată o 
mare uimire. Ştia deja că fusese învins. Este supranaturală. 
Instinctiv, încercă să-şi desprindă piciorul de duşumea. 
Este un monstru. Reuşi să ridice piciorul cu câţiva mili- 
metri, înainte ca măciulia cuielor să-l oprească. Cuiele se 
înfipseseră în diferite unghiuri şi, ca să se elibereze, ar fi 
trebuit literalmente să-şi sfâşie picioarele. Nici măcar cu 
forţa lui aproape supraomenească nu se putea desprinde 
din podea. Câteva secunde, se clătină înainte şi înapoi, ca 
şi cum ar fi fost gata să leşine. Nu se putea desface. Văzu 
cum o baltă de sânge începea, încet, încet, să se formeze 
între pantofii săi. 

Lisbeth Salander se plasă chiar în faţa lui, pe un scaun 
fără spătar, urmărindu-l să vadă dacă reuşea să-şi smulgă 
picioarele din duşumea. Pentru că el nu simţea durerea, ar 
fi fost doar o chestiune de forţă, să tragă până ce măciulia 
cuielor ar fi trecut prin carne. Rămase nemişcată timp de 
vreo zece minute, contemplându-i lupta. Toată vremea, 
ochii ei erau total lipsiţi de expresie. 

După o vreme, ea se ridică, dându-i ocol şi-i propti 
pistolul în şira spinării, mai jos de ceafă. 


Lisbeth Salander reflecta intens. Bărbatul din faţa ei 
importase, drogase, maltratase şi vânduse femei angro şi 
cu bucata. Ucisese cel puţin opt oameni, inclusiv un poliţist 
în Gosseberga şi un membru al clubului de motociclism din 
Svavelsjo. Nu avea nicio idee câte alte vieţi omeneşti mai 
avea fratele ei vitreg pe conştiinţă, dar, din cauza lui, 
fusese fugărită prin întreaga Suedie, ca un câine turbat, 
acuzată de trei crime săvârşite de acesta. 

Degetul i se odihnea greu pe trăgaci. 

Îi ucisese pe Dag Svensson şi pe Mia Bergman. 

Împreună cu Zalachenko, o ucisese şi pe ea, şi o 
îngropase la Gosseberga. lar acum încercase s-o omoare 
din nou. 

Puteai să te enervezi pentru lucruri mai puţin impor- 
tante. 

Nu vedea niciun motiv să-l lase să trăiască mai departe. 
O ura cu o patimă pe care ea n-o putea înţelege. Ce se va 
întâmpla dacă îl dădea pe mâna poliţiei? Proces? In- 
chisoare pe viaţă? Când va primi prima permisie!? Cât de 
repede va evada? Şi acum, când tatăl lor dispăruse în 
sfârşit - câţi ani va trebui să aştepte ca fratele să-şi facă 
brusc apariţia, din nou? Simţea în mână greutatea pisto- 
lului. Putea termina afacerea, odată pentru totdeauna. 

Analiza consecinţelor. 

Îşi muşcă buza de jos. 


! În Suedia, cei aflaţi la închisoare primesc permisii. 

Lui Lisbeth Salander nu-i era frică nici de oameni, nici 
de lucruri. Înţelegea că-i lipsea fantezia necesară pentru 
aşa ceva - încă o dovadă că era perfect normală. 

Ronald Niedermann o ura şi ea îi răspundea cu o ură la 
fel de neîmpăcată. Era unul din rândul celor ca Magge 
Lundin, Martin Vanger, Alexander Zalachenko şi încă mulţi 
alţi nemernici care, după mintea ei, nu aveau nicio scuză 
că se mai aflau printre cei vii. Dacă ar fi putut să-i strângă 
pe toţi pe o insulă pustie şi să arunce peste ei o bombă 
atomică, ar fi fost perfect mulţumită. 

Dar crimă? Merita asta? Ce se va întâmpla cu ea dacă îl 
ucidea? Ce şanse avea să nu fie descoperită? Ce era pre- 
gătită să ofere în schimbul satisfacţiei de a mai apăsa o 
dată pe butonul pistolului de împuşcat cuie? 

Putea să invoce legitimă apărare şi... nu, în niciun caz, 
cu picioarele lui fixate în duşumea. 

Se gândi brusc la Harriet Vanger, care, de asemenea, 
fusese chinuită de tatăl şi de fratele ei. Îşi amintea schim- 
bul de replici pe care îl avusese cu Mikael Blomkvist, 
atunci când ea o condamnase pe Harriet Vanger în cele 
mai dure cuvinte. Era vina Harrietei Vanger că fratele ei 
continuase să ucidă, an după an. 

Ce-ai fi făcut tu? întrebase Mikael. 

Aş fi ucis nemernicul! răspunsese, cu o convingere care 
venea din adâncul sufletului ei îngheţat. 

Şi acum se afla exact în aceeaşi situaţie în care fusese 
Harriet Vanger. Cât de multe femei va mai ucide Ronald 
Niedermann, dacă ea îl va lăsa să scape? Era majoră şi 
responsabilă social pentru faptele sale. Câţi ani din viaţă 
era dispusă să sacrifice? Câţi ani din viaţă voise Harriet 
Vanger să sacrifice? 


Apoi, pistolul de cuie deveni prea greu pentru a-l mai 
ţine lipit, cu amândouă mâinile, de şira spinării lui. 

A coborât arma şi a simţit că se întoarce la realitate. A 
descoperit că Ronald Niedermann mormăia cuvinte fără 

şir. Vorbea în germană. Vorbea despre un diavol, care ve- 
nise să-l ia. 

Brusc a realizat că acesta nu vorbea cu ea. Părea că 
vede pe cineva aflat în celălalt capăt al încăperii. Ea a în- 
tors capul, urmărindu-i direcţia privirii. Nu era nimeni. A 
simţit cum i se zburleşte părul pe ceafă. 

S-a răsucit pe călcâie, a căutat drugul de fier şi a plecat 
spre prima sală, căutându-şi geanta. Când s-a aplecat să 
şi-o ridice, a văzut că baioneta mai era pe duşumea. Mai 
avea încă mănuşile pe mâini când a ridicat arma. 

A şovăit o clipă, apoi a plasat-o la vedere, pe drumul 
dintre cele două rânduri de lăzi. După aceea, a folosit 
drugul de fier, chinuindu-se vreo trei minute ca să rupă 
lanţul care bloca ieşirea. 


Şedea nemişcată în maşină, reflectând. În cele din 
urmă, a deschis telefonul mobil. I-a luat două minute ca să 
afle numărul de telefon de la clubul motociclist din 
Svavelsjo. 

— Da, auzi ea o voce la celălalt capăt. 

— Cu Nieminen, zise. 

— Aşteaptă. 

A aşteptat trei minute înainte ca Sonny Nieminen, pre- 
şedinte executiv al clubului motociclist Svavelsjo, să răs- 
pundă. 

— Cine e? 

— Nu-i treaba ta, spuse Lisbeth cu voce aşa de joasă, că 
abia i se distingeau cuvintele. El nu putea nici măcar să-şi 
dea seama dacă cel care sunase era bărbat sau femeie. 

— Aha. Ce doreşti? 

— Vrei informaţii despre Ronald Niedermann? 

— Să vreau... ce? 

— Termină cu rahaturile. Vrei să ştii unde se află sau 
nu? 

— Ascult. 

Lisbeth îi dădu descrierea drumului spre fabrica de că- 
rămizi dezafectată de lângă Norrtälje. li spuse că acesta se 

va mai afla acolo destul timp ca Nieminen să-l găsească, 
dacă se grăbea. 

A închis telefonul mobil, a pornit maşina şi a condus 
până la staţia de benzină OK, de pe partea cealaltă a dru- 
mului. A parcat în aşa fel, încât să aibă clădirea fabricii în 
faţă. 

A trebuit să aştepte mai mult de două ore. Era aproape 
unu şi jumătate după prânz, când a observat o dubă care 
trecea lent prin faţa ei, pe drumul din vale. Maşina s-a 
oprit în parcare, a aşteptat cinci minute, a întors şi s-a 
angajat pe drumul de acces spre fabrica de cărămizi. In- 
cepea să se însereze. 

Ea deschise torpedoul, scoțând un binoclu Minolta 2[]8 
şi văzu duba parcând. Il văzu pe Sonny Nieminen, pe 
Hans-Åke Waltari şi încă trei persoane, pe care nu le cu- 
noştea. Restructurare. Au trebuit să-şi schimbe personalul. 

Când Sonny Nieminen şi companionii lui au intrat pe 
uşa întredeschisă, ea şi-a luat din nou telefonul mobil. A 
compus un mesaj, trimiţându-l centralei de poliţie din 
Norrtälje: 


[UCIGAŞUL DE POLIȚIŞTI R. NIEDERMANN SE AFLĂ ÎN 
VECHEA FABRICĂ DE LÂNGĂ BENZINĂRIA OK DIN SKEDERFRID. ÎN 
ACEST MOMENT ESTE PE CALE SĂ FIE ASASINAT DE S. NIEMINEN 
& MEMBRII CLUB MOTO SVAVELSJO. FEMEIE MOARTĂ ÎN 
BAZINUL DE LA PARTER. ] 


Nu putea să vadă nicio mişcare din fabrică. A aşteptat. 

Ín timpul acesta, a scos cartela SIM din telefon şi a dis- 
trus-o, tăind-o bucăţi cu o forfecuţă de unghii. A deschis fe- 
reastra laterală, aruncând bucăţile. Apoi, a scos din porto- 
fel o cartelă SIM nouă, pe care a introdus-o în telefon. Fo- 
losea cartele Comviq, aproape imposibil de depistat. A su- 
nat la Comviq, încărcând 500 de coroane pe noua cartelă. 

Au trecut unsprezece minute până când un furgon de 
poliție fără sirenă, doar cu girofarul pornit, a sosit la fabri- 
că din direcția Norrtälje. Furgonul a parcat pe drumul de 

acces. A fost urmat după vreun minut de două maşini de 
poliţie. S-au sfătuit şi toate maşinile s-au îndreptat în grup 
spre fabrică, parcând lângă duba lui Nieminen. Ea a ridicat 
binoclul. L-a văzut pe unul din poliţişti ridicând un 
walkie-talkie şi raportând numărul dubei. Poliţiştii au privit 
în jur, dar au rămas în aşteptare. Două minute mai târziu, a 
mai văzut un furgon, apropiindu-se în mare viteză. 

Brusc a înţeles că în sfârşit totul se terminase. 

Istoria care începuse în ziua naşterii ei luase sfârşit la 
fabrica de cărămidă. 

Era liberă. 

Când poliţiştii au scos arme din furgon, şi-au pus ves- 
tele antiglonţ şi au început să se răspândească pe terenul 
fabricii, Lisbeth Salander a intrat în staţia de benzină şi a 
comandat o coffee to go şi un sendviş. A mâncat stând în 
picioare la o măsuţă din cafeneaua benzinăriei. 

Când s-a înapoiat la maşină, era întuneric. Tocmai des- 
chidea uşa, când a auzit două pocnituri îndepărtate de la 
ceea ce i se păru a fi un pistol, venind de pe cealaltă parte 
a drumului. A văzut mai multe siluete negre de poliţişti 
stând lipite de perete, aproape de intrarea laterală. Apoi, a 
auzit sirena unui alt furgon care venea dinspre Uppsala. 
Mai multe automobile particulare se opriseră la marginea 
drumului, privind la cele ce se petreceau. 

A pornit motorul Hondei vişinii, a cotit-o pe E18 şi a 
condus spre casă, spre Stockholm. 


Era ora şapte seara când Lisbeth Salander, spre nemăr- 
ginita sa iritare, a auzit soneria de la uşă. Ea se afla în 
cadă, în apa care încă mai scotea aburi. De fapt, exista 
doar o singură persoană care, în mod logic, putea să-i sune 
la uşă. 

Mai întâi, s-a gândit să ignore soneria, dar la al treilea 
semnal a oftat, înfăşurându-se într-un prosop de baie. S-a 
bosumflat şi a pornit spre uşă, şiroind pe parchet. 

— Bună, spuse Mikael Blomkvist, când îi deschise. Ea 
nu-i răspunse. 

— Ai ascultat ştirile? Ea clătină din cap. 

— Mă gândeam că poate vrei să ştii că Ronald Nieder- 
mann e mort. A fost ucis astăzi, de o bandă de la Svavelsjo 
MC, din Norrtälje. 

— Chiar aşa? spuse Lisbeth cu voce stăpânită. 

— Am vorbit cu polițistul de gardă din Norrtälje. Pare 
să fi fost o reglare de conturi. După cât se pare, 
Niedermann a fost torturat şi tăiat cu o baionetă. Se afla 
acolo o geantă de voiaj cu mai multe sute de mii de 
coroane. 

— Aşa. Ă 

— Banda din Svavelsjd a fost prinsă la faţa locului. In 
plus, s-au şi împotrivit. A avut loc un schimb de focuri şi 
poliţia a trebuit să cheme forţa de intervenţie naţională, de 
la Stockholm. Cei de la Svavelsjd au capitulat, astă-seară la 
ora şase. 

— Aha. 

— Prietenul tău, Sonny Nieminen, de la Stallarholmen, 
a luat-o razna. Şi-a ieşit complet din minţi şi a încercat să 
scape trăgând. 

— Bine. 

Mikael Blomkvist rămase tăcut câteva secunde. Se pri- 
viră prin crăpătura uşii. 

— Te deranjez? întrebă el. 

Ea dădu din umeri. 

— Eram în cadă. 

— Văd. Vrei să ai companie? 

Ea îi aruncă o privire ascuţită. 

— Voiam să spun în general, nu în cadă. Am covrigi cu 
mine, spuse el, ridicând o pungă. Şi am cumpărat cafea, 
pentru espresso. Dacă tot ai în bucătărie un aparat Jura 
Impressa X7, trebuie cel puţin să înveţi să-l foloseşti. 

Ea înălţă sprâncenele. Nu ştia dacă trebuia să fie dez- 
amăgită sau uşurată. 

— Numai companie? întrebă ea. 

— Numai companie, confirmă el. Eu sunt un prieten 
bun, care face o vizită unui alt prieten bun. Dacă sunt 
bine-venit, desigur. 

Ea şovăi câteva secunde. Timp de doi ani de zile, se ți- 
nuse departe de Mikael Blomkvist. Şi totuşi el păruse tot 
timpul să se lipească de viaţa ei ca o gumă de mestecat de 
talpa pantofului, fie pe Internet, fie în viaţa reală. Pe 
Internet, mergea. Acolo se aflau doar electroni şi litere. In 
viaţa reală, în faţa uşii ei, el continua să fie bărbatul acela 
al naibii de atrăgător. Şi care îi ştia secretele, tot aşa cum 
ea ştia secretele lui. 

Îl cercetă, constatând că nu mai avea sentimente pen- 
tru el. În orice caz, nu felul acela de sentimente. 

În anul care se scursese, el îi fusese de fapt bun prie- 
ten. 

Avea încredere în el. Poate. O irita faptul că unul dintre 
puţinii oameni în care avea încredere era un bărbat pe care 
ea îl evita tot timpul. 

Se hotări brusc. Era stupid să se prefacă că el nu exista. 
Privirea lui nu-i mai provoca durere. 

Deschise uşa şi-i dădu din nou drumul în viaţa ei. 

STIEG LARSSON 
a. 


Ignorați această prezentare dacă vreți să descoperiți voi înșivă 
al treilea volum al trilogiei Millennium! 

S-a împlinit ceea ce speraţi la sfârșitul celui de-al doilea 
volum: Lisbeth Salander nu a murit. Dar nu vă bucurați 
întru totul: rănită mortal, ea rămâne prizonieră câteva 
săptămâni bune în spital, neputând nici să se miște, nici să 
acţioneze cumva. Este încolţită din toate părţile, acuzaţii 
grave apasă asupra ei. Mai este o problemă: tatăl ei, fostul 
spion Zalachenko, pe care ea are toate motivele să-l urască 
de moarte și pe care l-a rănit cu o lovitură de secure în cap, 
se află la același spital, în camera vecină. 

Misterioasa Secţie ilegală care s-a constituit cu ani în urmă 
în sânul serviciilor secrete își continuă activităţile subterane. 
Ca să poată rămâne în umbră, oamenii Secţiei au tot interesul 
să-i elimine pe cei care le-au ghicit existenţa. 

De partea binelui, putem conta pe Mikael Blomkvist care, 
pe de-o parte ţine foarte mult la Lisbeth, deși nu are voie să 
o vadă în starea în care ea se află, pe de altă parte, încearcă să 
aducă la lumină o conspirație și un secret de stat care, odată 
revelate, ar dovedi nevinovăția acesteia. Întrebarea este: mai 
poate Mikael conta pe prietena lui, Erika Berger, acum când 
aceasta devine redactor-șef al unei publicaţii concurente? 

